
CUVÂNT ÎNAINTE 


O doină difuzată arareori la posturile de radio, un basorelief al 
sculptorului Geza Vida și câteva desene în cărbune, iscălite de 
pictorul Vasile Kazar - iată cam ce cunoaște marele public 
despre viteazul Grigore Pintea (1670-1705). In schimb adepții 
drumeţției, care  cutreieră munții ardeleni, întâlnesc în 
peregrinările lor denumiri ca: Poiana Pintii, Masa Pintii, Pestera 
Pintii, Urma Pintii, Făgădăul lui Pintea etc. - toponime care 
atestă faima de care s-a bucurat și se bucură încă peste Carpaţi 
conducătorul iobagilor români răsculați sub Francisc Rakoczi al 
II-lea (1703-1711). În cărțulii mici, îngălbenite și ferfeniţite de 
vremi, au fost adunate de mâini pioase horiturile, doinele și 
strigăturile ce preamăreau, la timpul lor, isprăvile de haiducie și 
faptele de arme ale celui care a întruchipat o perioadă dorul de 
libertate al populației românești din Transilvania. 

Mai dai și acum, uneori, peste horitori bătrâni ce cunosc pe de 
rost cântecele și doinele anonime închinate lui Pintea, iar o 
seamă de istorici au consemnat în cronici scurta trecere pe 
acest pământ a lui Grigore Pintea și însemnătatea ce a avut. 
Nicolae Densușianu consemnează într-un studiu (Familia, anul 


1883, pag. 311) că: ...„unul din cei mai însemnați români din 
secolul al XVII-lea a fost Grigore Pintea din Maramureș, patria lui 
Dragoș”. 


Dar mărturia cea mai de preț o aduce însuși Francisc Rakoczi 
al Il-lea în memoriile sale (editura Thali Kalman, Budapesta 
1872): „O veste prea plăcută m-a surprins căci Pintea, lotru 
făimos din Mezis (dar nu numai din Mezis, ci și din codrul și 
strâmtorile din Sălaj, din munţii Băii Mari, ai Capnicului și din 
Maramureș) de origină valah, ca să-și dovedească credinţa ce- 
mi păstrează, tăbărâse sub murii (zidurile, n.n.) cetăţii Băii 
Mari.” 

Cartea de față încearcă să reconstituie, din materialul 
folcloristic controversat și din puținele documente istorice ale 
vremii, viața și faptele de oștean ale lui Grigore Pintea, 
căpetenia vitează a răsculaților români din Ardeal, împotriva 
iobăgiei și a dominației tiranice a imperiului austriac. 


Autorul 


CARTEA | 
S-a născut un iobag 


= CAPITOLULI. 
ÎNTÂMPLĂRI DIN MĂGOAJA 


Măgoaja e un biet cătun din ţinutul Lăpușului, așezat pe 
domeniile grofului Sandor de Hóllómező. In dreapta satului, curg 
agale apele Lăpușelului, aidoma cum curg zdrenţele de pe 
iobagi; în stânga, spre depărtări, se ițesc gorganele unduite ale 
dealurilor. În sat, viețuiesc - după cum stă scris în condicile 
castelanului - trei sute de suflete cu o sută douăzeci de fumuri. 
Fumuri... vorba vine! Mulţi iobagi n-au coceni pentru vatră câtu-i 
iarna de lungă și geroasă. Din băgeagurile lor n-ai decât să 
aștepți fumul cât îi pofti, că tot n-ai să zărești nimic. Au mai 
încercat unii să adune pe timp de noapte câte un gâtejel de 
crengi uscate din pădurea grofului, dar or povesti și morţilor ce- 
au pătimit. l-au prins gornicii, i-au legat fedeleș, iar în pivniţa de 
cazne au fost priponiţi de butuci cu lanţuri și canoniţi în fel și 
chip, după care Snitko i-a aninat în furci în afara porților 
castelului, de gândeai că-s rufe puse la zvântat, necum suflete 
de creștini. 

La marginea gârlei, se-ntinde șoseaua: în jos, duce către Blaj, 
în sus, spre Târgul Lăpușului. lar pe șosea bântuie soldățime: 
pedestrași, călăreţi cu mustăţile răsucite burghiu, călări pe cai 
voinici și grași, cu şei moi care scârțâie sub șezuturi și frâie din 
piele fină, galbenă ca șofranul. Incotro se tot vântură ticăloasa 
de soldăţime austriacă, naiba știe! Dar, pe unde trece, face 
prăpăd... După birșaguri puse de grofi, e a doua pacoste pe 
capetele bieţilor iobagi. lar de te-o îndemna Necuratul să li te- 
mpotrivești, atâta îţi trebuie: te-ai învârtit de colivă! Și multe 
mai cer, arză-i-ar focul! Pentru cai, ovăz, pentru ostași, hrană și 
pentru ofiţeri, băutură și muieri... lar după ce i-ai îndopat ca pe 
gânsaci, soldăţoii te mai iau la palme și fac haz: „Când ţi-o naște 
muierea plod la toamnă, să-l botezi Johann, c-așa mă cheamă...” 
Şi ţin-te râsete și chicoteli... 

Bisericuța din vatra satului, cu turla ţuguiată, e tare înnegrită 
de vânturi și ploi. Nici nu-i de mirare, după ce a înfruntat 
vremuliala de prin văleatul al paisprezecelea. Parohul Avram, om 
trecut de șaizeci, mai cârpește ici-colo bârnele mâncate de carii 
și dranița putredă, că e mai priceput la teslă și gealău decât la 
meremeturile bisericești. Slujește pe amvon din an în paște, 
când îi pică o nuntă ori vreun botez. Dar nunţi îs puţine; mai 


numeroase-ș îngropăciunile. Şi până s-ajungi la ţintirim, sub 
deal, frământând noroaiele, mai că-ţi vine să sudui pe răposat 
că i s-a năzărit să-nchidă ochii taman când drumu-i mai 
înglodat. Carte nu prea știe popa, că n-are de unde. A fugit în 
tinereţe din sat să se mântuie de oaste și a nimerit la o 
mănăstire, în munţi. A argăţit acolo până i-a crescut barbă 
cuvioasă, după care l-au hirotonisit. De aceea mai greșește el 
uneori și citește de maslu la botez și de prohod la nuntă. Dar o 
să-l ierte domnul, că-l știe ţăran prost și-mpovărat de ani. 


* 


E o noapte de făurar și s-a lăsat un geruleţ strașnic. Pe cer, o 
lună sticloasă luminează-n depărtări gurguielile Ţibleșului, 
învăluite cu o zeghe de omăt. Satu-i adormit. Doar în coșmelia 
lui Cupșa Pintea mai pâlpâie un opaiţ. Pe laviță, geme înfundat 
Mălina, iar alături, pe un scăuieș cu trei picioare, veghează soru- 
sa Mărie. Tatăl lor, ciobanul Irimie Costan, e de fel din 
Maramureș, adică din satul Dragomirești, de unde au purces 
către Moldova Dragoș și Bogdan de au devenit acolo domnitori. 
Unii spun c-ar fi niscai cimotii. Mai știi? 

Bătrânul s-a pornit către Măgoaja de cum a fost vestit că 
Mălina stă să nască. A încărcat asinul cu burdușele de brânză și 
slană afumată și s-a pornit la drum. Vor prinde bine acuși, după 
te ginere-său Cupșa a lăsat gospodăria baltă și s-a trecut în 
oștile curuţești ale lui Francisc Rakoczi, care se războiește cu 
grofii ce s-au dat de partea labonţilor împărătești. 

Calcă voinicește, apăsat, peste neaua plină de grunzi, 
sprijinindu-se în bâta noduroasă, ciobănească. Umblă după 
moașă... luţește pasul, că-i departe până la capătul celălalt al 
satului, către bordeiul doftoroaiei aflat cam la margine, pe unde 
căsuţele-s împrăștiate fără socoteală, pe lângă țarina însomnită 
sub velinţa de nea. O potaie jigărită, cu ochii urduroși, latră și dă 
să-l înhaţe de nădragi. 

Auzind lătrături, baba Glafira s-a așezat în capul oaselor și 
trase cu urechea. Gând i se ciocăne-n fereastră, întreabă cu glas 
pițigăiat, de gaiţă: 

— Cine-i? 

— Om bun, cumătră, om bun. Eu îs, lrimie Costan... 

— Şi ce-ţi veni, rumâne, să trezești lumea în toiul nopţii? Ufff! 
Nici de hodinit nu mai ai răgaz... 


— Oprește  bodogăneala, mătușă - cată Irimie s-o 
molcomească. Fă, rogu-te, degrabă că naște Mălina... 

— Așa stă povestea? 

Doftoroaia și-a tras pe ea cinci rânduri de fuste și s-a 
încotoșmănit în broboadă, de i-au rămas afară doar nasul vânăt 
și ochii de viezure, și tropăie mărunt pe urmele lui Irimie. 


* 


Cam pe la primul cântat de cocoș, Mălina a scos un răcnet de 
fiară și a leșinat. S-a auzit un scâncet slab, ca un miorlăit de 
pisoi. 

— Freac-o tu cu oţet pe la tâmple, fată! Eu am să-ţi scald 
nepoţelul. Şi-i voinicuţ... ptiu, ptiu, să nu-l deochi... 

Lăuza și-a venit în fire. Doftoroaia luă boţul de copil înfășat și-l 
așeză lângă ea, rânjind din gura știrbă: 

— Leit tat-to, Mălină! O să crească falnic ca stejarul... 
Deschise apoi ușa cămării și chiţcăi veselă: Fă-te-ncoa, 
bunicule! Dar cată și o glajă de răchie, să cinstim, că-s frântă de 
oboseală... 

După ce s-a luminat de ziuă, a venit și popa Avram. A deschis 
ceaslovul și-a-nceput să citească la capul copilului, să-l apere de 
duhuri rele. 

— Cum îl botezați? 

— Grigore, părinte - hotărî Costan. Ca pe răposatul tata. 

— Fie și Grigore, că-i nume de sfânt! - molfăi popa printre 
gingii. 

Duminică, după slujbă și botez, în catastiful bisericesc, fu 
trecut un nou suflet în turma iobăgească a castelanului 
Hóllómező: „Grigore, fiu drept al lui Cupșa Pintea și ai Mălinei, 
născută Costan, botezat întru Domnul în ziua de 25 făurar, anul 
1670 după Hristos, la Măgoaja, în ţinutul Lăpușului...” 


CAPITOLUL II 
NELINIȘTE LA CASTEL 


Castelanul Sandor de Hóllómező e mânios la culme. Şi 
proasta lui dispoziţie s-a mărit cu cât urgia de afară se-nteţește. 
E o vreme de nu te-nduri să lași neadăpostit măcar un câine. 
Răpăie ploaia pe acoperiș, iar crengile fagilor izbesc în geamuri 
ca niște degete rășchirate de fantome. Ghemuit în jilțul înalt, în 
odaia mare și tristă, castelanul se-nfioară de câte ori un fulger 
sparge clădăraia de nori sau hăulesc în depărtări bubuituri 
înfricoșătoare, de parcă se prăbușește Țibleșul și o ia de-a 
rostogolul la vale, prefăcut în mii de ţăndări. 

Castelanul Sandor își strânge pe trupul firav haina de casă din 
postav, moale, vătuit, împodobită cu șnur de atlaz și guler roșu, 
de catifea. Tremură... De frig sau de mânie, nici el nu-și dă 
seama. Încă din toiul iernii, de prin februarie, descreieratul de 
Francisc Rakoczi | și-a adunat o gloată netrebnică dintre iobagii 
de pe cele 681 sate și 103 proprietăţi. A mai strâns în grabă și 
niște ţărani liberţi! și a pornit cu ei să-ntoarcă ţara cu susul în 
jos. Auzi! - se indignează bătrânul magnat. Soţul Suzanei 
Loranfy, nobil până-n vârful unghiilor, fost principe al 
Transilvaniei, proprietar a un milion, nouă sute de mii de jugăre 
și treizeci și opt de cetăţi personale, să-și iasă în asemenea hal 
din minţi, încât să-ngăduie tâlharilor săi, mai cu seamă 
spurcațţilor de valahi - niște eretici buni de tras în ţeapă - să 
jefuiască spiţa lor nobilă și să dea foc la castele și moșii! Asta- 
nseamnă că nici pielea lui nu preţuiește mai mult decât a unui 
hoţ de codrul!... 

Pesemne că anul 1670 a venit cu sfârșitul pământului, dacă 
nobili de vază pot ajunge la asemenea fărădelegi. Așa spune și 
preasfinţia sa contele Leopold Kollonics, arhiepiscop de Kalocsa. 
Și, vorba lui, „dacă vrei să nu cârtească sărăntocii, fă-i întâi robi, 
apoi cerșetori și, la urmă, catolici. Așa poţi stăpâni fără grijă 
turma prostimii!”... 

Ei, dacă s-a răsculat cu patru ani în urmă Wesselenyi - un 
nobil scăpătat - și s-a făcut frate de cruce cu șontorogul valah 
Tănase Todoran, fost în robia sașilor bistrițeni, se mai poate 
înţelege pricina: umblau golanii după căpătuială... Și n-a fost 


1 Tărani liberi. Au drept să aibă casă și pământ. Singura lor dependenţă de feudal 
este plata dărilor. 


prea greu să căsăpești o gloată pestriță, fără arme, desculţă și 
hămesită, și să descăpăţânezi pe cei din frunte. Ba, din 
răzmeriţa asta, magnații s-au ales și c-un câștig: și-au întregit 
moșiile cu pământurile confiscate... Cu Rakoczi |, se schimbă 
socoteala: e puternic, are avere mare, căpitani și, oricum, nu-i 
poţi face de petrecanie ca unui Wesselenyi oarecare. Şi jafurile 
se ţin lanţ de aproape un an. 

Deși vremea e încă destul de friguroasă, cu toane, primăvara 
n-o să-ntârzie... Ca mâine, poimâine, vor da copacii în muguri și 
peste câmpii se va așterne covorul verde al ierbii. Cum să se 
mai bucure un nobil de primenirea naturii, dacă unul din casta 
lor - și încă din cei de frunte - aprinde-n ţară vâlvătaia 
răzmeriţei și primejduiește însăși puterea magnaţilor, lăsată de 
la Dumnezeu? Și oftează Sandor de H6ll6mez6 din băierile 
inimii. Ce o fi ţintind nebunul? Coroana lui Apaffy? Tronul 
Ungariei? N-o să capete nici una, nici alta. Și pe bună dreptate! 
Nici sultanul, nici împăratul de la Viena n-au încredere în el. Și 
cum s-o ai față de un zurbagiu dement și înfumurat? Mai ales că 
şade și cu fundul în două luntre. Pe de o parte se ia la harţă cu 
otomanii, iar pe de alta, ar avea chef să izgonească și oștile 
imperiale ale habsburgilor. Ar vrea ţâfnosul să rămână singur 
stăpân pe Transilvania, dar se va șterge pe bot! Mai bine i s-ar 
mai tăia puţin din gheare, că merită... 

Bătrânul închide ochii și-ncearcă să reînvie cele văzute de el 
în catedrala din Blaj, în 1661, când preasfântul arhiepiscop i-a 
așezat lui Mihai Apaffy coroana de argint pe cap și i-a dat înalta 
binecuvântare să domnească peste Transilvania. Da, își aduce 
aminte de toate cele petrecute în acea zi. Vizirul turc, 
înveșmântat numai în aur și fireturi, trimis anume de sultan să 
înmâneze lui Apaffy caftanul domniei și topuzul voievodal, a fost 
martorul unei pătăranii rușinoase. Se afla în catedrală floarea 
nobilimii, cum se cuvine la asemenea ceremonie. Și tocmai când 
festivitatea se apropia de sfârșit, zăludul Francisc Rakoczi | s-a 
pornit să zbiere ca un apucat și să suduie-n gura mare, 
pomenind vorbe de ocară nemaiauzite într-un sfânt lăcaș. Ba l-a 
și ameninţat pe voievod: „Ai să mi-o plătești cu vârf și-ndesat, 
netrebnicule! Te-nvăţ eu, momâie, să furi tronuri prin mișelie! 
Crezi că nu știu că ai burdușit Poarta cu pungi de galbeni și 
daruri de preţ? Ba te-ai mai și târât în genunchi și ai lins cipicii 
pașaleler să-ți câştigi bunăvoința sultanului și a divanului său. 


Și, dac-ai izbândit, molâule, să nu crezi că va fi pentru multă 
vreme! Te-ai uitat în oglindă să-ţi vezi mutra de tembel? Nu ești 
în stare decât să te-mbeţi ca un porc și să dregi ceasornice! 
Poporul are nevoie pe tron de un voievod adevărat, care să-i 
facă dreptate împotriva ăstora - și arăta spre noi, castelanii - nu 
de un ceasornicar beţiv!” 

Doamne, ce zarvă s-a mai stârnit!... Arhiepiscopul a fost cât 
p-aci să dea în apoplexie de supărare, iar vizirul s-a mistuit pe 
ușița de la altar, cum s-ar zice, cu coada-ntre picioare. E drept 
că Suzana Loranfy, cumnatul ei, Thőkőly și alţi prieteni apropiaţi 
au căutat să-l potolească. Nu fiindcă l-ar preţui pe Apaffy. 
Dimpotrivă. Şi ei îl dispreţuiesc. Nu scapă niciun prilej să-l 
bârfească, trăncănind că e un netot sub papucul Anei de 
Bornemisza, o muiere afurisită și intrigantă, care va purta fără 
doar și poate nădragii voievodali. Şi mai ziceau că Ana, după ce 
s-o vedea împăunată cu o coroană domnească ce nu i se cuvine, 
va face tot ce-i va sta în puteri să nimicească neamul 
Rakoczeștilor, pe care-l urăște de moarte și-i pizmuiește 
bogăţiile. Că tare ar pofti să pună ghearele ei hrăpăreţe pe toate 
moșiile lui Francisc... 

Eh, vorbe, scorneli... Cu toate că gândeau și ei la fel, l-au 
apucat pe Rakoczi de subsuori, să-l scoată din catedrală. Credeţi 
că s-a lăsat ușor nebunul? Nici gând! Din ușă l-a mai ameninţat 
pe Apaffy: „Tot de mâna mea ai să mori, nelegiuitule! Te prind 
eu o dată și am să te leg de şaua calului, să mătur ulițele cu 
căpăţâna ta năroadă până te-i face zob...” Da, așa i-a spus. E 
cutezător tâlharul, nimic de zis. Dar s-a pus rău cu toată 
nobilimea. Și, dacă nu l-ar fi sprijinit împăratul, fiindcă-l știe 
vrăjmașul osmanliilor, de mult i-ar fi stat capul acolo unde are și 
picioarele... 

Şi acum, poftim! au trecut doar nouă ani și descreieratul nu 
se lasă: împresoară cetăţile ardelene cu gloata lui nespălată și 
desculță. Dacă el e neghiob, barem Suzana să fie femeie cu 
scaun la cap și să-și dea seama că din treaba asta chiar dânsa 
va ieși mai păgubită. Gloata visează curmarea iobăgiei, 
împroprietărirea din trupul moșiilor și cine știe ce alte bazaconii 
care ar duce, fără-ndoială, la pieirea nobilimii. Dar asta n-o va 
îngădui niciun magnat și cu atât mai puţin el, Sandor de 
Hóllómező! E hotărât să apere cu sabia fiecare jugăr de pământ 


în parte și să lupte fără cruţare împotriva celor ce primejduiesc 
prerogativele nobiliare... 

Câtă vreme răsculații își făceau mendrele dincolo de Tisa, 
bătrânul magnat era doar îngrijorat. Dar, cum răzmeriţa s-a 
întins ca râia peste întreaga Transilvanie, a început să se teamă 
și e furios peste măsură. Tâlharii lui Francisc pradă castele și 
spânzură magnați prin Sătmar, Năsăud, Baia și Maramureș; ba 
se zvonește că se-ndreaptă câtre Lăpuș, unde-și are el 
domeniile. Și cum să nu fie îngrijorat? Cu Francisc se are la 
cuțite de mult, de când cu secularizarea moșiilor bisericești ale 
valahilor. Bine le-a făcut! Nişte eretici... Se închină la sfinţi 
păgâni și nu vor cu niciun chip să intre în turma păstorită de 
sanctitatea sa, Papa... 

E drept că atunci, el, Sandor de H6ll6mez6, n-a pierdut nimic. 
Ba dimpotrivă... Și-a întregit moșia cu niște sate puturoase cum 
sunt cele valahe din Măgoaja, Chivești și Căsoi... Ei, și? Ce-i pasă 
lui Rakoczi? Parcă el, pentru moșiile sale, a tras cu sapa! Dar el, 
nu... A făcut un tărăboi de pomină în Dieta nobililor. Susţinea - 
nici mai mult, nici mai puţin - că măsura luată n-a fost altceva 
decât jaf și prădăciune. Auzi, neobrăzare! Era invidios, ticălosul! 
El nu prea are iobagi valahi și n-a tras vreun folos de pe urma 
confiscării averilor ortodoxe. Altfel... Firește, nimeni n-a luat în 
seamă vorbele sale necugetate. Ceilalţi nobili i-au spulberat 
acuzele. Şi pe bună dreptate... El, personal, i-a spus-o de la 
obraz lui Ferencz și de atunci se dușmănesc. Oricum, să pretinzi 
că nobilii jefuiesc e infamie curată! Nu stă în caracterul nobilimii 
să jefuiască! Ea își întregește pur și simplu domeniile, mărind 
totodată banderiile de oșteni, ceea ce înseamnă - de fapt - că 
se întărește și oastea ţării. Dar zăludul de Rakoczi, în loc să ia 
exemplu de la patriotismul nobilimii maghiare, umblă să 
răstoarne orânda statornicită de veacuri, îndeosebi aceea care 
glăsuiește: „Rusticus praeter mercedem laboris nihil habet.”2 N- 
a încercat să schimbe această orândă, c-un veac și jumătate în 
urmă, secuiul Gheorghe Doja? Și cu ce s-a ales? Cu o coroană 
încinsă și un tron înroșit în foc. Se visa și el rege, umilul căpitan 
plebeu! Bine i-a făcut Verbâczi! Așa ar trebui să păţească și 
descreieratul de Rakoczi. Doar că prea întârzie regimentele 
împărătești să-i spulbere hoarda de vagabonzi unguri, secui și 
valahi - cei mai mulţi fugiţi de pe moșii nobiliare. Și asta se 


> Țăranii n-au dreptul să stăpânească pământuri și case proprii. 


pedepsește cu ștreangul... Ce hram o fi purtând generalul Anton 
Caraffa? L-a numit cancelaria aulică guvernator militar și nu face 
nicio ispravă. S-o fi pricepând să mănânce broaște și șobolani, 
ca italienii lui, dar să nimicească răsculații nu! Și bandiţii-și fac 
de cap. A trimis și el, Hóllómező, o parte însemnată din banderie 
să întărească oștile imperiale. Şi-s mulţi: aproape cinci sute de 
călăreţi unul și unul, instruiți chiar de fiii săi, Gyuri și Pista. lar 
căpetenia banderiei, Demeny lanoș, deși e doar nemeș: fără 
importanţă, adică aproape iobag, e căpitan isteţ și cuţajos, care 
se descurcă de minune în daraverile războinice și a dovedit 
vitejie mai abitir ca ofiţerii de carieră... 


* 


Castelul Hóllómező e aşezat pe vârful dealului Rohia, înalt cât 
o coamă de munte. Are ziduri groase, de piatră, cu neputinţă de 
clintit, iar turnurile crenelate sunt străjuite zi și noapte de oșteni 
înarmaţi cu sulițe și archebuze. Castelanul Sandor a poruncit, pe 
vremuri, să fie săpate în jur șanțuri adânci, pline cu apă. Porţile 
de stejar masiv sunt întărite cu drugi groși de fier și ar rezista 
oricărui asalt, chiar dacă năvălitorii ar folosi berbece de lemn, 
zdravene, ba chiar și ghiulele de bombarde ușoare. Acuși, când 
ochii tâlharilor sunt aţintiți asupra castelelor și moșiilor, bătrânul 
magnat e bucuros că a luat din timp măsuri de apărare. De i s-o 
năzări lui Ferencz Rakoczi să-i atace castelul cu strânsura de 
zdrenţăroși să poftească! Va fi întâmpinat cu o grindină de sulițe 
și săgeți. Ba, la nevoie, cu smoală topită și cu obuzele celor 
patru bombarde așezate în turnuri. Şi îi va pieri cheful pe veci să 
mai dea năvală peste castele fortificate. 

— Păcat că nu mă simt în puteri, ca altădată - regretă moșul 
trosnindu-și degetele subţiri și descărnate ca ramurile copacilor 
putrezi. De nu m-ar ţintui pârdalnica de boală în casă, l-aș 
întâmpina în câmpie, să-i împrăștii lepădăturile. lar lui, cât și-o 
spune el cu înfumurare prinţ și nobil, i-aș trage o sfântă de 
ciomăgeală, încât s-ajungă de râsul tuturor. 

Dar castelanul Sandor e prea bătrân. A și uitat de când a 
împlinit șaptezeci de ani și, pe deasupra, îl chinuie cumplit 
afurisita de podagră. Picioarele i-s umflate ca doi butuci. Pe 
vreme de umezeală și ger, felcerul i le-nfășoară și le oblojește 


3 lobag înnobilat, scutit de anumite îndatoriri iobăgești. 


ca la ologi. Cum dracu' să mai încaleci roibul, așa beteag cum te 
afli, și te ţii în șa mândru și ţeapăn, ca odinioară? 

La amintirea bătăliilor din trecut, când îngrozise păgânimea 
turcească, dând iama printre șalvarii osmanlii, ochii îi sticlesc ca 
la pisici. Dar mii de înţepături îl readuc la realitate: podagra... 
Priveşte cu melancolie sabia grea, cu mâner de aur și încrustaţii 
de safire și opale, smulsă ca trofeu de la șoldul unui bey grăsan 
pe care l-a scurtat de tigvă. Eh... și cum o mai rotea năprasnic 
peste căpăţânile vrăjmașilor, secerându-le ca pe spice! Nu de 
florile mărului fusese poreclit „diavolul ghiaur”. Ca înfocat 
susţinător al împăratului de la Viena, sprijinise din toate puterile 
alungarea turcilor din Ardeal și înscăunarea puterii austriece. 
Dar ce folos? Acuși, abia se târâie pe lespezile reci, sprijinit în 
două bâte căptușite la vârfuri cu periniţe de catifea. Și starea 
asta e încă destul de multumitoare. Dar când îl apucă accesele, 
să te ţii: îl poartă slugile ca pe un leş netrebnic... 

Castelanul e mohorât nu atât din pricina lui Rakoczi și a 
gloatei sale nemernice; asta îl supără cât o pișcătură de ţânţar. 
La nevoie, va porunci să-i fie aduși la curte iobagii în putere și-i 
va pune la mânuitul flintelor. Împreună cu cei aproape două 
sute de oșteni, câți a oprit din banderie, bașca slugile și 
rândașii, poate să ţină piept și unei armate de cinci mii de 
răsculați. Ba s-o și pună pe goană... 

Mai supărător e c-au început să umble vorbe de tot soiul cu 
privire la iobagii din satele aflate pe domeniile Hóllómező. Pare 
că și-au luat nasul la purtare și nu mai respectă îndatoririle. Ca 
să afle cum stau lucrurile, și-a trimis împuternicitul, pe lanoș 
Szekely, să dea o raită prin sate. Și prea zăbovește nevolnicul! 
Apucă șnurul clopoţelului și-l trage cu violenţă. După un timp, se 
ivește valetul Frantz, în livrea cu fireturi: 

— Aprinde sfeșnicele și vezi dacă s-a înapoiat Szekely! 

— Domnul împuternicit a intrat pe poartă de un sfert de ceas, 
împreună cu ipistaţii și grămăticul Fodor. Au descălecat și s-au 
îndreptat spre cuhnie. Or fi flămânzi pesemne... 

— Înștiinţează-l c-am poruncit să mi se-nfăţișeze fără zăbavă. 
Te-ai dus? 

— Alerg, măria voastră! 

Szekely a deschis ușa masivă, pășind încet pe covorul 
sângeriu de Persia, moale și gros. | se părea că magnatul a 
aţipit. Se apropie ușurel, fără zgomot, cu boneta de catifea la 


subsuoară și, abia când bătrânul se răsti la el cu un „Ei!?” rostit 
cu asprime, împuternicitul pocni din pinteni, duse mâna la garda 
sabiei și se prezentă scurt, militărește: 

— Am venit la porunca voastră, măria ta! 

— Ce se aude? 

Szekely se foi o vreme, căutând să-ntârzie răspunsul, dar, 
cum simţi ochii castelanului aţintiți către dânsul, sfredelitori și 
răi, începu să bâiguie: 

— Rău, înălțimea voastră. lobagii nu mai ascultă. Am fost și la 
Bileanda, și la Catcău, și la Măgoaja... 

— Şi ce ispravă mi-aţi făcut? Dajdiile, după câte știu, nu le-aţi 
încasat de la crăciun. Mă rog, unde-s boii, viţeii, oile și curcanii 
ce ni se cuvin? 

— Se plâng, măria voastră, că n-au de unde să le scoată. Cică 
vitele și orătăniile au fost luate cu ţidulă de rechiziţie. Ştiţi, au 
trecut p-acolo intendanțţii măriei sale împăratul... 

— Ce mă privește? lobagii ne datorează vite. Da ori ba? 
Atunci? Ce i se cuvine împăratului s-a luat. Foarte bine! Dar nu-i 
îngăduit ca magnatul să iasă păgubit. Pricepi? 

— E limpede, măria voastră. 

— Şi zilele de roboată? Când au de gând să le facă? Nu vezi, 
vine primăvara! Ti-ar fi pe plac să te-nham pe tine la jug, să-mi 
ari și să-nsămânţezi cincizeci de mii de jugăre? Să mi-i aduci 
legați pe cei mai colţoși! 

— Am și prins câţiva... 

— Ai făcut si tu o dată un lucru bun. Câţi ai adus? 

— Opt. 

— Puţini. Pe Cupșa l-aţi prins? 

— Nu, înălţimea voastră. E fugit. Se pare că la răsculați. Dar i- 
a născut muierea un plod... 

— Pe ăsta-l lăsăm să mai crească. Pune să-l caute pe bătrân! 
Unde știi... lar după ce ţi-o pica în laţ, să fie înfierat pe frunte. 
Așa va fi mai lesne de dibuit, oriunde s-ar piti. Poftim! Robii mei 
în slujba răscoalei... Asta-i sfârșitul lumii, băiete! Așa... Poţi 
pleca. Dar nu uita să poruncești lui Snitko ce are de făcut. 
Răspunzi cu capul, lanoș, să n-avem vorbă! 


* 


Groful Sandor soarbe cu nesaţ din cana cu vin rubiniu, de 
Tokay, pregătit pe o tipsie de argint. Plescăie din buze, 


satisfăcut, privind îndelung jocul de culori ce se reflectă din 
carafa de cristal, sculptată măiestrit. Închide pleoapele. Vinul l-a 
încălzit. Ar fi poate nimerit să pâlpâie și-n cămin un focușor 
zdravăn, iar buștenii încinși să trosnească... Da-i păcat să 
irosești bunătate de lemne. Ca mâine soarele-ți va da căldură de 
pomană... Golește cana până la ultimul strop. Îl obsedează 
dârzenia iobagilor. Ce naiba să mai născocească? O iau razna 
păcătoşii! E cu ochi și cu sprâncene că-i ațâță careva: Cupșa 
pesemne, sau alt nespălat din liota curuților. Altfel nu se 
explică... Dacă se cuibărește dihonia răzmeriței și pe domeniile 
lui, ce-i de făcut? Să fie catolici, încaltea, le-ar mai ţine câte o 
predică abatele Valentin, capelanul. l-ar domoli, poate, 
ameninţându-i cu afurisenia Papei sau cu flăcările iadului, ori i- 
ar îmbuna cu niscaiva indulgenţe pentru iertarea păcatelor. 
Păcălești lesne proștii cu asemenea petice de hârtie... Dar 
abatele, cu toate cusururile lui, se pricepe să-i îmbrobodească 
pe naivi. E mâncău, fustăreț, dar ce-i al lui i-al lui: își cunoaște 
meseria. Și are un glas evlavios dihorul naibii, numai ceară și 
tămâie. Că, de nu l-ai cunoaște, ai crede că-n clipa ceea a 
pogorât din cer, de la un sobor de sfinţi, iar nu din iatacul în 
care a înghesuit o slujnicuţă nurlie. Afurisit popă! Dar ce te faci 
cu valahii? Sunt păgâni, anticriști și urăsc de moarte clerul 
catolic. Numai ce zăresc un prelat, îl ocolesc pe departe, scuipă- 
n sân și se crucesc, mârâind printre dinţi: „câinele papei...” lar 
pe cei aleși de ei ca popi nu te poţi bizui. Nişte zdrenţăroși 
eretici... Când îi zărești cu bărbile neţesălate și slinoase, te 
apucă greaţa. Nici n-ai la ce să te aștepți din partea unor iobagi! 
S-or pricepe ei să ţină coarnele plugului, dar nu să buchisească- 
n ceasloave. Și în blestematele lor lăcașuri păgâne, în loc să 
predice supunere și umilinţă față de stăpâni, îndeamnă iobagii 
la răzvrătire! Să nu le pui foc lăcașelor și să lași bărboșii să se 
legene-n vânt, de capătul funiei? Așa li s-ar cuveni... 

Castelanul scutură clopoţelul din nou. De pe coridor se aud 
pașii târșiţi ai valetului. 

— Unde-s domnișorii? Nu i-am văzut de la amiază! 

Ca de obicei, Sandor vorbește răstit și, din ochii șterși, 
înceţoșațţi, încearcă să-l săgeteze c-o privire încruntată. 

— Cred că-n apartamentele lor, înălţimea voastră. În curte, 
printre oșteni, nu i-am zărit. Şi pe o vreme ca asta... 

— Poftește-i aici. Degrabă! 


— Alerg, înălţimea voastră! 

Tinerii conți nu-s războinici din fire. Preferă viaţa tihnită, 
huzurul, când și când o vânătoare cu gonaci și șoimari, o 
femeiușcă sprinţară și un chefuleţ discret, fără să afle babacul. 
Doar când zăresc o carte îi apucă durerea de cap, necum s-o 
răsfoiască. Asta-i treabă de grămătici sau de alţi șoareci de 
bibliotecă, nu de nobili! La ce-ţi folosește învăţătura, când 
aștepți o moștenire atât de însemnată? Și nu va mai trece mult 
până ce babalăâcul o să stea cu îngerii de taifas... Din pricina 
asta nici n-au primit să intre cădeţi în garda împăratului. Doar 
vântură-lume și alţi pârliți care n-au după ce bea apă aleargă 
după căpătuieli pe calea armelor. Asta i-au spus-o și bătrânului 
care, de ciudă, era cât p-aci să se-nalţe spre ceruri. Holbase 
chiar ochii, ca de mort... 

— Ce vrea de la noi? 

— N-am de unde să știu - răspunse Franz cu demnitate. 

— Bine, poţi pleca! - i-a poruncit Gyuri. 

— Nu cumva să-ntârziaţi, domnișorilor, că tot pe mine mă ia 
la rost. 

— Cară-te! Nu ne mai plictisi... Și Gyuri bătu cu piciorul în 
podea, nervos. Când rămase cu Pista, îi zvârli o privire 
interogativă: Tu ce crezi? 

— Că are iar toane. Când îl chinuie podagra, pe cine să-și 
verse focul? Și o să ne toarne un logos de două ceasuri, c-o să 
ieşim năuci... 

— Ce să-i faci? - oftă Gyuri. Dacă-ţi place șunca, musai să 
ronţăi și șoriciul... Să mergem! 

Castelanul le-a întins mâna să i-o sărute, apoi îi privi cu 
răutate: 

— Unde mi-aţi fost, pui de lele? 

— Am citit - minţi Pista. 

— Citit, hai? Tara arde-n foc și baba se piaptănă! Ştiţi că 
răsculaţii-s la doi pași de castel? Se pare c-au trecut da Lăpuș... 

Gyuri săltă din umeri, iar mezinul familiei își scobea tacticos 
unghiile. 

— Desigur, vouă ce vă pasă? Vă lăfăiţi în lux și desmăţ! Dar 
cui le datoraţi? Lui Sandor de Hóllómező! El a agonisit averea cu 
mintea și sabia... 


Gyuri a pufnit sub mustață. Bătrânul e ramolit și târâie sabia 
doar ca să se amăgească. O zdrângăne de pomană, ca pe un 
făcăleţ... 

— Nu mă crezi, hai? Când eram de vârsta voastră, băgăm 
groaza-n dușmani. Tremurau iobagii și înșiși comitele Csako și 
arhiepiscopul Banffy îmi știau de frică. Și-mi făceau pe voie... Își 
dădeau seama că nu-i înţelept să te pui în proptă cu Sandor și 
sabia lui. Da, da, o vedeţi? A făcut minuni la vremea ei! Mă- 
ntreb cu cine-ţi fi semănând voi, de aţi rămas mămăligi? De 
bună seamă cu neamul FOlvary, al castelanei. lar bunicul vostru 
după mamă a crăpat calic și plin de datorii. 

— Să lăsăm trecutul, tată! - căută Pista să-i intre în voie. 
Doară nu toți nobilii pot fi la fel de bogaţi... 

— Nu, e drept. Dar de ce? Fiindcă unii-s la fel de molâi ca voi. 
Parc-au bragă-n vine, nu sânge albastru... Dacă eram și eu croit 
pe calapodul vostru, nu moșteneaţi cincizeci de mii de jugăre: 
pământ gras ca untul, vii, livezi și păduri... Le-am agonisit 
anevoie, cu trudă și iscusinţă, cu diplomaţie și, mai ales, cu 
sabia... 

O tuse convulsivă i-a întrerupt peroraţia. Ochii i se bulbucară; 
vinele gâtului păreau gata să-i plesnească, iar pomeţii obrajilor, 
tăbăciţi ca o piele de iuft, căpătară un soi de roșeaţă vânătă. 

— Ca mâine voi închide ochii și voi hodini în cavou, alături de 
castelană. Ce se va întâmpla cu averea ce vi-o las, vă privește! 
Mă-ngrijorează doar partea lrenei, că-i destul de răsărită. Ar fi 
timpul s-o mărit... Cum s-o înapoia de la Viena, îi caut un soţ 
vrednic și de neam... Barem s-o știu la casa ei! Și nici cu ginerii 
nu-i azi vreo pricopseală; li se pare că-ţi fac o cinste deosebită 
dacă se culcă cu fii-ta și că au tot dreptul să te despoaie... 

— Iréne se va descurca, tată! - interveni Pista. O să sucească 
capul vreunui filfizon galonat de la curte și o s-o ceară fără 
pretenţii. Se zvonește chiar că lui Hollstein, aghiotantul 
împărătesei, i s-au aprins călcâiele... 

— Credeam că Hollstein... împărăteasa... - insinuă Gyuri. 

— Să nu faci aluzii porcoase la adresa împărătesei, nătărăule! 
- se-nfurie bătrânul. Asta-i crimă de lese-majestate... 

— Ei, o împărăteasă își poate îngădui luxul să-și schimbe 
amanţii după voie - răspunse Pista moale. Și, oricum, povestea 
cu Hollstein s-a cam învechit. Poate că de aceea și-a pus și 


băiatul în gând să se strângă de pe drumuri. Și cum ofiţerașii 
ăștia sclivisiți au minte cât o găină... 

— Nu zău? Crezi că-s trântori ca voi! - îl repezi moșneagul. Îi 
așteaptă cariere strălucite, fapte de vitejie, decoraţii... Pe voi cel 
mult ibovnicele... 

„Nici asta nu-i de lepădat” - gândi Gyuri. Dar păstră pentru 
sine reflecţia. Ochii bătrânului străluceau de mândrie. Da, Iréne 
îi seamănă: e frumoasă, deșteaptă și curajoasă! Doar urmașii ei 
să mai perpetueze glorioasa tradiţie a familiei și să-i păstreze 
blazonul cu cinste... 

— Aţi instruit arcașii? 

— Cum să-i scoţi pe o vreme atât de afurisită? - se 
dezvinovăți Gyuri. 

— Socoţi cumva că-s de zahăr și s-or topi? Doar n-am să-i 
hrănesc de pomană, ca pe orbeţi! De când lipsește Demenyi, își 
fac de cap! Se-mbată ca porcii, umblă creanga și se ţin după 
fustele slujnicelor. Astea de la voi le-au învăţat! Și un lucru să vă 
intre în tărtăcuţe: un nobil care n-are cai focoși în grajduri și nu 
comandă o banderie de oșteni falnici e un papă-lapte, nu un 
magnat autentic. Și-l poartă iobagii de nas cum le place... 

— Dar avem legi, tată - protestă Pista. 

— Legile împăratului sau ale voievodului sunt bune pentru 
negustori și meșteșugari, n-au decât să le respecte! In ce ne 
privește pe noi, nobilii, ne întocmim legiuiri proprii, după placul 
și nevoile noastre. Aici, pe domeniile mele, legea o făuresc eu! 
Sunt împărat, voievod, jude și tot ce poftești. Mie n-o să-mi 
poruncească nimeni! Am doar îndatorirea să dau ţării oșteni în 
caz de război și să-i plătesc din punga mea. Atât. De rest nu dau 
nimănui socoteală... 

— Poate să și lupţi în fruntea lor... - îl stârni Gyuri. 

— Am făcut-o îndeajuns; acum vă vine vouă rândul! Și 
schimbă vorba: A, da, uitasem... Să fiţi pregătiţi. La începutul 
săptămânii viitoare veţi da o raită prin sate să adunaţi iobagii 
zdraveni. Trebuie să ne întărim banderia! Şi dacă ne-or 
împresura cumva tâlharii... 

— Bine, tată. Ne putem retrage? 

— Fie. Dar cu o condiţie: să nu mai chefuiţi! Ce Dumnezeu? 
Se apropie zile grele și se cuvine să fim cu minţile limpezi... 


Băieţii îi sărutară mâna cu buzele încleștate și o zbughiră pe 
ușă. Tn vestibulul mare, împodobit cu tablourile strămoșilor - 
prăfoase și scorojite - Gyuri își împunse fratele cu cotul: 

— Am zărit în Măgoaja, din fuga calului, o fetișcană grozavă. 
Am și trimis un arcaș să-i dea de urmă... 

— Ai aflat cine este? 

— Da. Una Mărie... Cumnata lui Cupșa Pintea, iobagul. Ar 
trebui s-o aducem slujnică la castel. Avem dreptul, nu-ncape 
vorbă! Numai să se-nvoiască și babacul. Dar, după câte ai văzut 
și tu, ramolitul n-o să ne facă pe plac... 

— Nu te-nfierbânta, Gyuri, că treaba-i mai anevoioasă decât ţi 
se pare - îl răcori Pista. Cunosc și eu fata. Nu ţine de moșia 
noastră. Taică-său e ţăran liber, cioban după câte am aflat, și 
nici nu șade în Măgoaja, ci undeva prin munţi. lar codana e 
venită la soru-sa pentru scurtă vreme... 

— Asta n-ar fi o piedică! rânji Gyuri pofticios. O ridicăm într-o 
noapte cu câţiva oșteni călări. O să guiţe, de bună seamă... Dar, 
până s-o prinde de veste, nu mai avem nevoie de ea. Şi o 
trimitem frumușel acasă. Ce zici? 

— Să chibzuim. Mă tem c-o să dăm de bucluc... 

— Lașule! Are dreptate moșul: ești molâu! 

Și urcară scările-n grabă, săltând câte două trepte deodată. 


CAPITOLUL III _ 
DIN NOU ACASA 


Era o după-amiază mohorâtă de octombrie. De pe câmpia 
rasă ca un cap pleșuv, se răspândea miros de bălegar. Croncani 
grași se repezeau săgetat peste lanuri, ciuguleau ici-colo 
grăunţe și se băteau între ei cu ciocurile, apoi se depărtau, 
cârâind, către o rariște cu pometul desfrunzit. De pe șoseaua 
noroioasă ce ţine tovărășie apelor Strâmbei se zăreau către 
Gutin, până spre Capnic și Băiuț, mogâldeţe ce furnicau pe 
munte, cărând poveri grele; erau băieșii de la minele închiriate 
„verkeșilor”+ de administraţia de stat. Pe marginea șoselei, 
umblau feriţi, pe lângă copaci, doi oameni în straie ponosite, cu 
cizmele căscate la boturi. Purtau pe spinări dăsage meșterite 
din raniţe vechi, soldăţești și erau încinși cu centuri cazone, de 
piele, peste sumanele ferfeniţite. 

După îmbrăcăminte și înfățișarea lor obosită cât și după 
umbletul lor ţeapăn, sacadat, ghiceai de la o poștă că fuseseră 
oșteni. Aveau chici netunse, care nu mai simţiseră foarfeci de 
cine știe când și bărbi ţepoase. Privirile le erau speriate și triste. 
Auziseră că regimentele austriece pâărjoliseră satele valahe și că 
au trecut prin sabie orice vieţuitoare întâlnită în cale. Se temeau 
că vor găsi vetrele pustii și pe ai lor uciși. Primul, Ilie Ratz, era 
lung, ciolănos și bine clădit. Dar avea picioare strâmbe și moi. Al 
doilea, Cupșa Pintea, era mic de statură, numai piele și oase, 
ager în mișcări. Faţa lui, tăbăcită de asprimea vieţii de tabără și 
de fumul canonadelor, era plină de creţuri mărunte ce se 
întindeau ca o plasă până spre ochii cenușii, vioi, împrejmuiţi cu 
sprâncene groase. Avea privirea tăioasă și un nas încovoiat, ca 
ciocul de uliu. Tăcură o vreme adânciţi în gânduri, până ce 
deslușiră primele așezări la marginea Târgului Lăpuș. Mijindu-și 
ochii, Ilie Ratz spuse cu glas dogit, venit parcă din străfunduri: 

— Uite colo, șogore! Ajungem în Târg... 

— Văd. De acolo nu mai ai mult - încuviinţă Cupșa în șoaptă, 
din pricina oboselii. O iei de la biserică pe firul Lăpușului, aburci 
dealul Răzoarelor și gata Pitiritea voastră. Pe când eu, dragule, 
mai am de furcă... Și nu-i lesne de umblat cu păcătosul de 
plumb în picior... 


Patron; lua în arendă o mină și dădea statului o cotă-parte din praful de aur. 


— Poate-i avea norocul să-ntâlnești în drum un car și un om 
cu suflet să te poarte un dărab... 

— Grea treabă, șogore! - clătină Cupșa din cap. De mult nu 
mai au ţăranii care. Le-au găbjit pe toate intendenţii drăguţului 
de împărat, nu l-ar mai răbda pământul cu toată liota lui de 
galonaţi! La o adică nici nu prea mai aveau oamenii care prin 
ogrăzi, de când cu turcii. laca, batem drumurile de două nopţi. 
Văzut-ai cu ochii car de ţăran? 

— E drept, n-am văzut. Gândeam că... mai știi? 

— Nu-i bai, Ilie. Până-n cele din urmă tot acasă oi nimeri. 
Apucă mâna cumnatului și o scutură zdravăn: Îţi poftesc drum 
bun și fără primejdii. Trag nădejdea să-i afli sănătoși pe ai tăi. 

— Să te audă cerul... 

Cupșa își potrivi dăsaga pe spinare, strânse în palmă nuiaua 
de alun și se pregăti de drum. Petrecu din ochi pe Ilie până se 
mistui în noapte, murmură un: „doamne, ajută!” și porni pe 
cărăruie cu pas mărunt. Îşi făcuse socoteala că-n trei nopţi de 
umblet întins va ajunge la Măgoaja. De foame n-o să moară. 
Avea în traistă o pită, slănină și ceapă - din grija cumnatului - și 
punga doldora cu tutun. lar în singurătate, luleaua ţi-e cel mai 
statornic prieten... Umblase o bucată bună; se apropia de Rohia. 
Lăpușul bolborosea în albie, stârnit de vânt. Desluși în depărtare 
bubuituri înfundate și se ascunse în șanț până o trece zgomotul. 
Tropotele se apropiau; pe șosea călărea un grup de lăncieri 
austrieci, cu căciuliţe teșite și plăcuţe agăţate de tunici, de un 
lănţug. „Jândarii...” oftă Cupșa. „Pacostea iobagilor!” Purtau 
atârnate de şei, la oblâncuri, bocceluţe ce aduceau prin beznă 
cu niște mogâldeţe. 

După cum aflase de la alţi pribegi, lăncierii împărătești 
vârâseră spaima printre iobagi. În starea de față, cel mai 
cuminte este să te ferești din calea uniformelor împărătești. Se 
ghemui printre tufe până ce glasurile și tropotul cailor se 
stinseră în depărtări. In zori, o croi peste ogoarele pârjolite, de 
teamă să nu dea peste „hoherii” nemţești. Tinea să se strecoare 
în casă nevăzut. Dar, când ajunse în capul satului, rămase mirat; 
nu se zărea fum pe băgeaguri, nici vreo mișcare în bordeie. „Ce 
o mai fi și asta?” - gândi Cupșa. Nici urmă de om sau de vită... 
Umbla pe uliţă descumpănit. Trecu prin dreptul bisericii și intră 
într-o doară. Era pustie... Se apropie de casa părintelui Avram și 
se auzi strigat slab. Dar chemarea venea de aiurea: 


— Aici, în clopotniţă... - desluși un glas sfârșit. 

Urcă scările șubrede pe dibuite. Sus, pe un maldăr de boarfe, 
zăcea părintele oblojit la cap și uscat ca o momâie: 

— Cine ești, omule? 

— Eu, Cupșa... 

— Te-ai înturnat? - murmură părintele. Bine c-ai scăpat cu 
viaţă. 

— Ce s-a petrecut pe aici, părinte? 

— Multe, fiule! Dar n-am putere să ţi le istorisesc. De trei zile 
n-am pus nimic în gură și mi-s buzele uscate de sete. 

Cupșa scoase din dăsagă bruma de pâine ce-i rămase, slana 
și porni c-un urcior la fântână. _ 

— Hodină-te și tu, Cupșo, lângă mine. Ai fi ostenit... Ţi-oi 
istorisi toate mai încolo... 

— Și Mălina? 

— E sănătoasă! Dar nu-i aici... 

După ce s-a trezit, Cupșa ascultă cu răsuflarea tăiată 
istorisirea parohului: E 

— Să fi fost acum o lună. Intr-o noapte auzirăm tropote... 

— Lăncierii austrieci? 

— Nu. Oșteni din banderia grofului. În frunte, grofii tineri. S-au 
oprit la casa voastră. Era acolo și socru-tău, Irimie. A căscat o 
ferestruică: „Ce poftiţi?” „Il căutăm pe Cupșa”. „Nu-i aici! Știţi 
doar...” 

Ţineau morţiș să li se deschidă și să cotrobăie peste tot. 
„Avem copil mic - i-a rugat socru-tău. Veniţi pe lumină”. Aș! Au 
vrut să spargă ușa. „Să căutăm fata!” - auzi bătrânul. Vorbise 
desfrânatul Gyuri. Că era aici și Mărie, cumnată-ta. Aha, gândi, 
Irimie, asta poftiţi! Făcu semn fetei să fugă prin spate, în vreme 
ce se ciondănea cu oștenii. Mărie se pitise undeva pe câmp în 
vreme ce ei smulgeau ușa din ţâţâni. N-au găsit-o, vezi bine! Și 
au luat pe ai voştri la bătaie... „Unde-i târfa?” - ţipa groful tânăr, 
ca scos din minţi. „Acasă, în Maramureș, unde să fie!” minţea 
Costan. „Deschide și acolo, să vedem! Ne înșeli”... Şi s-au 
năpustit iar pe socru-tău. Dar satul se trezise, că eu trăsesem 
clopotul. Au alergat oamenii cu ce au găsit în grabă: furci, 
ţăpoaie, bâte... S-a încins o bătaie cruntă. Au rămas culcaţi, fără 
suflare: Vida, Tomeagă, Corșun... Alţi betegiţi... Dar nici 
spurcăciunile grofului n-au scăpat tefere. l-au dat ai noștri jos de 
pe cai și i-au bușit în lege. Și groful cel tânăr, Gyuri, s-a pricopsit 


cu câteva ciomege pe spinare. Şi s-au dus... Eu am sfătuit 
oamenii să piară din sat pentru o vreme. M-au ascultat și bine 
au făcut. A doua zi, au năvălit toţi slugoii de la castel, călări. N- 
au găsit pe nimeni... Au strâns vitele și le-au dus la curte, au dat 
foc pe aici, colea... 

— Și dumneata? 

— M-au legat burduf și m-au dat pe mâna lui Snitko. Gândeam 
că nu mai scap cu zile. M-a canonit preţ. de o săptămână, să-i 
arăt încotro au fugit iobagii. Mi-e trupul o vânătaie și capul cât o 
baniţă, fiule. Dar am batăr mulţumirea că știu oamenii la 
adăpost... 

— Unde-i Mălina? 

— Socot c-a luat-o socru-tău în Maramureș. Cu Gligore... 

— Fiul meu? tresări Cupșa. 

— D-apăi cum? Ai un fecior voinic, băiete, să-ţi trăiască! Și 
acum ce ai de gând? C-aici, în sat, te dibuie și îți fac de 
petrecanie. Fugi, fiule! Chiar în noaptea asta. Și Domnul cu tine! 
Făcu o cruce peste Cupșa și murmură o rugăciune. 

— Plec, nu-i vorbă. Da' mi-e că n-am să ajung. Am un plumb 
în picior și mă târăsc anevoie... 

— Te mai hodini pe undeva, mai întâlneşti oameni 
cumsecade... Dar nu zăbovi. Te-am ţinut într-adins până spre 
seară. Mă temeam să nu purcezi la drum pe lumină; era 
primejdie... Umblă iscoadele grofului câtu-i ziua de mare... la-o 
prin grădină și ajungi degrabă pe câmp; noaptea-i întunecoasă 
și nu vezi nimic la doi pași. Taman bine să te strecori... 


CAPITOLUL IV | 
A PLECAT GLIGORITA 


În ograda pustie, Gligore se-nvârtește descumpănit. Nu-i 
place. De când l-a adus mămuca în Măgoaja, și-a pierdut 
rosturile. Acolo, la munte, cu bunicul, era tare bine. Parc-a fost 
un vis... Și ochii lui mari, negri, sunt gata să lăcrămeze. Se 
așază pe prispă. Vântul îi zburlește părul cârlionţat. Nici măcar 
un câine nu are; să se joace cu el... li fuge gândul către căsuţa 
de pe deal, din Dragomirești. Ce departe este... Şi bunicul s-a 
dus. A murit... 

Avea doar trei ani când a închis ochii taică-său, Cupșa Pintea. 
Nu înţelegea încă ce înseamnă moartea. Ştia doar că tăicuţu' a 
plecat... Ei și? Parcă bunicul nu pleca la munte, călare pe catâr? 
Dar lipsea ce lipsea și venea înapoi. Cu dăsagii plini. Şi ce nu 
aducea? Câteodată, bunicul îl așeza pe Zgâmboi, catărul, și-l 
ducea la stână. La început îl înfricoșase totul, dar s-a obișnuit. Și 
cu ciobanii mustăcioși, cu tundrele flocoase, și cu dulăii de 
stână. S-a împrietenit și cu roata de mămăligă fierbinte, din care 
îmbuca pe săturate cu lapte și brânză iute... Dormea afară, pe 
un ţol, acoperit cu zeghea bunicului, alături de Caraiman, dulăul, 
care se lăsa și călărit. Era blând ca mioarele... lar deasupra 
capului îi licărea luna și sclipeau puzderie de stele... Bunicul îl 
adormea băsmind și se culca apoi lângă el. Îi auzea prin somn 
sforăitul subţire și se simţea ocrotit. Dormea până îl înțepa 
soarele în ochi... Pornea apoi să hoinărească în pădure cu 
Petrișor - un ciobănaș mai răsărit. Avea bâtă. Dar și el avea... 
Culegeau mure, afine, dibuiau cuiburi de ciori și le găbjeau 
ouăle, ba prindeau și câte un cățelandru de lup... 

Venea apoi iarna cu săniușul, cu vicleimurile și colindul... 
Toate s-au risipit într-o zi, ca și când n-au fost. Bunicul n-a mai 
venit acasă călare pe catâr, ci în căruţă, lungit, cu faţa galbenă 
ca turta de ceară. Îl mușcase un mistreţ... Și zăcea... În casă 
erau cu toţii trişti. Mămuca și tuşa Măriuţa plângeau. Bunicul nu 
mai istorisea basme, nici nu cioplea fluiere. Gemea... Într-o zi s- 
a dus să-i ureze „bună-dimineaţa!” cum făcea de obicei, după 
ce se spăla pe ochi. Că-i era tare drag... Dar bunicul nu i-a 
răspuns. Stătea lungit pe masă, în straie noi, cu pleoapele 
oblonite și mâinile încrucișate pe piept. Mămuca, tuşa Mânuţa și 
alte femei hohoteau în năframe. De ce or fi fost cernite? Tușa 


Măriuţa l-a luat de mână, l-a sărutat pe frunte și l-a dus lao 
vecină, cumătră Safta: „Joacă-te cu Tudorel. Bunicul e beteag...” 

Nu, nu era beteag. Acum știa: murise... Şi nici să meargă 
după carul cu boi nu l-au lăsat. Bunicul, așezat într-o cutie, nu 
sufla. Stătea cuminte... Pe urmă toate s-au smintit din locul lor. 
Unchiul Sandu a plecat la stână cu tuşa Măriuţa; au luat și 
catârul... El cu mămuca au mai rămas acolo o vreme, apoi au 
venit aici, la Măgoaja. Satul e urât, jalnic, casele sărăcăcioase, 
aproape surpate, unele afumate și cu grinzile scrumite ca după 
un pârjol, iar ţâncii umblă în cămășuţe scurte, trenţuite și le 
curg mucii sub nas. Dacă ieși pe uliţă c-o bucată de pită în 
mână, belesc ochii la ea de parcă n-ar fi îmbucat de trei zile. Da' 
nu-i chip să te apropii de ei: sunt sperioși ca puii de vrabie. Of! 
și cât se zgâiesc la dânsul fiindcă poartă opincuţe, iţari lungi, 
sumănaș, precum și un brâu cusut de tuşa Măriuţa. lar pe cap 
are un clop mititel, cu streșinele lăsate-n jos, ca ciobanii. | le-a 
adus bunicuţul... Pesemne că-i lucru mare în cătunul ăsta 
amărât, dacă și oamenii în toată firea holbează la el ochii cât 
cepele când trece pe lângă gardul lor. De aici încolo n-o să le 
mai poarte: cine să i le mai dea dacă s-a prăpădit bunicul? Şi e 
trist... A mai dat o raită pe lângă bordeiul lor golaș, după care a 
luat-o în jos, spre covăcia lui Martin baci. Doar acolo se simte 
mai în larg. Mămuca e mai toată vremea plecată la câmp și se- 
ntoarce seara, frântă de oboseală. Nici fiertura nu mai are 
putere s-o pună la foc. O ajută el, că-i băiat măricel. A împlinit 
șapte ani... 

Martin baci are braţe păroase, groase ca doi butuci, iar în 
palme, de le-ar închide, ar putea ascunde un pisoi fără să-l 
vatăme. E mânjit până peste urechi cu praf de cărbune și, când 
are răgaz, dohănește din lulea. 

— lar ai venit, mânzule? 

— Cum iar? N-am mai fost de ieri... 

Martin râde. Îi place băiatul. E liniștit, așezat, ba îi mai dă 
ajutor lui Fery, calfa lui. A învăţat să-i aducă la mână sculele. 
„Adă pila, dă-mi cuţitoiul”... și băiatul i le găsește cât ai clipi din 
ochi. Azi, Fery e plecat la stavă, să potcovească niște cai. 

— N-ai foc în vatră? - s-a întristat Gligore, după ce a inspectat 
covăcia până-n cele mai ascunse unghere. 


— N-am, după cum vezi! De ce să prăpădesc degeaba 
bunătate de cărbuni? Costă scump... De lucru nu-i, oamenii n-au 
ce potcovi... 

— Dar roata asta? Văd că n-are spiţă. Nici butuc... 

— Ei, trebuie să fac întâi rost de șină, la târg. Pe urmă o 
meșteresc și pe asta... 

— Păcat. Și azi...? 

— Stăm cu burta la soare, cârlane. Dacă ai dohăni și tu, ţi-aș 
umple luleaua și am sporovăi ca doi moșnegi. 

— Să-ncerc? 

— Altă dată, râse fierarul. 

Gligore se chincește pe o buturugă. Fără scântei în vatră și cu 
foalele adormite, covăcia nu are haz. Barem dac-ar fi aici și 
Fery, să mai spună câte-o snoavă... Martin tace, privind băiatul 
pe furiș, cu coada ochiului. Luleaua i s-a stins, dar nu bagă de 
seamă. Păcăne, își suge obrajii și nu scoate fum. Ca vatra... li e 
drag de băietanul ăsta mintos și ager. Și i se rupe inima când 
știe că umblă mai toată ziua cu burta goală... 


În sat, s-a stârnit hărmălaie. Să vezi o căruţă nouă, cu leagăn, 
zugrăvită, nu se întâmpla prea des. Și iată că s-a oprit căruţa la 
coșmelia Mălinei lui Pintea. Două lelițe, gătite ca la oraș, se 
plimbă prin curte. Vizitiul bătrân a deshămat caii și-i duce spre 
fântână, să-i adape. O droaie de ţânci au înconjurat căruţa, îi 
pipăie zugrăvelile, roţile date cu roșu, de parc-ar fi cine știe ce 
minunăţie. Un flăcău smolit, care șezuse la stânga vizitiului, 
descarcă nu știu ce: un sac, o legăturică, ba și o mială bălaie, 
încinsă la gât cu o funduliţă roșie. O despriponește de picioare și 
îi caută loc. Până la urmă îi încinge o sfoară pe lângă fundă și o 
leagă de un par. Ţâncii dau s-o hârjonească. Miala behăie 
speriată și zvârle din copitele mici, lucioase, parcă date cu 
smoală. Asta-i veselește grozav pe copii. Flăcăul negricios îi 
alungă și lelița mai tânără face haz. Cealaltă cheamă un 
băiețandru mai răsărit, îi întinde un covrig și-l întreabă: 

— Unde-i lelea Mălina? 

Băiatul se smiorcăie, pipăie covrigul și îngână printre dinţi: 

— Hă... la sapă... Toţi îs acolo... 

— Şi Gligoriţă? 

— D-apăi știu eu? Poate la covăcie... Şi o zbughește pe 
portiță, unde-l așteaptă tovarășii de joacă. S-au adunat pe la 


garduri și câteva babe, iar un moșneag și-a pus mâinile 
streașină la ochi și fluieră admirativ: 

— Aștia o dată cai. Boierești. Nici la stava lui Variassy nu le 
găsești pereche. 

Imre aleargă sprinten pe uliţă. L-a luat Ileana și pe el, în taină, 
fără știrea lui Ilie. O dată ca să-i facă fetii pe voie; al doilea că 
Nichifor, vizitiul, e bătrân și nevolnic. Dacă s-ar afla noaptea prin 
pustă, poţi avea nădejde în Imre. Pe unchieș îl sufli, nu alta, și 
dacă tabără peste căruţă vreunul din răufăcătorii ce bat 
drumurile și potecile, ce se fac două femei singure? Când s-or 
întoarce îl lasă la marginea satului, de unde l-au luat și n-o să 
știe nici vântul, nici pământul... Că Nichifor tace, mormânt... 
Doar el l-a învăţat pe Imre cum să umble cu caii!... 

— Gligoriţă, te caută cineva... Martin, care stătea în prag, 
vorbise ungurește cu Imre. Apoi arătă către băiat, care ciocănea 
o bucăţică de tablă: „Ăsta-i! - râse el. Îl vezi? Aproape să-i dau 
foaia de calfă...” 

— Pe mine? Și veni cătră ușă, ștergându-și mâinile de iţari. 

— Doară nu pe mine! Au venit alde mătușă-ta Ileana și vară- 
ta, Brândușa. Te așteaptă acasă... Încearcă să-l ia de mână, dar 
băiatul se smucește cu violenţă: „Nu-i nevoie. Cunosc drumul și 
singur...” 

— le-te-te!... râse Imre admirativ. Dar să știi că eu nu înghit 
oameni... 

Mătușa Ileana? Nu-și aduce aminte de ea. A venit pare-se o 
dată la Dragomirești, de mult... Aducea puţin cu tuşa Măriuţa, 
dar era slabă ca un ogar. Și urâtă... Ce o fi vrând de la el? - 
socotea Gligore în minte, umblând alături de flăcăul negricios, 
cu părul zbărlit ca de câine lăţos, de stână. 

lleana și Brândușa, așezate pe prispă, unde au așternut un 
tol, așteaptă venirea băiatului. Brândușa l-a zărit de departe, 
lipăind mărunt pe lângă Imre și s-a repezit la portiţă. Încearcă 
să-l ridice în braţe: „Dar greu ești, vericule!...” 

Gligore s-a zbârlit ca un arici. Ce i-o fi cășunat sfrijiturei să-l 
salte în braţe? Dar ce, el e un plod de ţâță? Să-i dea pace! Îi 
îngăduie totuși să-l ia de mână. Fie, treacă de la el... Privește 
căruţa cu oiștea în sus, caii rotofei care mestecă grăunţe din 
traistele atârnate de gât, mielușeaua priponită de par care-și 
rotește ochii blânzi - și nu mai înţelege nimic. Ce or fi 
însemnând toate astea? Barem de-ar fi acasă și mămuca... 


Ileana îl sărută pe amândoi obrajii: 

— Ptiu, ptiu, ptiu, să nu-ţi fie de deochi i Eşti zdravăn ca un 
pandur... 

Asta s-ar putea... Dar de ce l-a sărutat? Doar măicuţei îi 
îngăduie să-l sărute... 

— Ştii cumva unde lucră Mălina, băiete? 

Vorbise Ileana. Gligore săltă din umeri. 

— Nu! Pe mine nu vrea să mă ia. Dar știe nănașa Floarea, de 
colea. Ni-i vecină... Riveica ei și ginerele tot cu mămuca lucră. S- 
o-ntrebăm... 

— Da’ Imre unde-i, Brândușă? Ar fi nimerit să înhame caii și 
să-i dea de veste că suntem aici. Dac-om sta s-așteptăm când 
vine, de bună seamă că s-o însera. Şi ne-o apuca noaptea pe 
drum. Ai auzit ce-a spus taică-tu: „Să nu vă prindă noaptea-n 
pustă!” Știe el ce știe... 

— Nu dormiţi la noi, tușă? 

— Nu, dragă nepoate. Ne cam grăbim... 

— Trimiţi căruţa s-o cate pe maica? Merg și eu... Nu-i departe! 

— O trimit. Da-i mai bine să șezi lângă mine și să mai stăm o 
ţârucă de vorbă. Vrei? Şi ca să nu-i dea timp să se 
împotrivească, schimbă vorba: Ti-a fost drag bunicul Irimie? 

— Oho! Mult de tot. 

— Mi-a fost tată... 

— Minţi! A fost tatăl măicuţei și al tușei Măriuţa... 

— E drept. Dar suntem surori, Gligoriţă, și am avut același 
tată: pe baciul Irimie... 

— Va să zică și tu tot de la munte ești? 

— Vezi bine... 

— Cum mai e pe acolo, că eu nu mai știu... 

— Nici eu. Vin din altă parte, din Pitiritea. 

— De ce? 

— Acolo-s măritată. Şed cu unchiul tău, Ilie. Ai auzit de el? 

— Auzit. Şi de ce n-a venit cu tine dacă ţi-i bărbat? Vă lasă pe 
drum singure? 

Ileana se topea de drag. Cu strânciocul ăsta de copil te- 
nţelegi de parc-ar fi un om în toată firea. 

— Dacă vrei să umbli cu căruţa, te iau cu noi, acasă... Avem 
băiat mare; îi zice Anton. O să vă jucaţi... 


— Ştii... Nu-i chiar atât de bine cu căruţa - se răzgândi Gligore 
la gândul că și-ar părăsi mama. Parcă tot e mai bine călare pe 
caii potcoviţi de Martin baci... Și acum am și o mială... 

— Avem și acolo. Multe. Și miei atâtica... 

— Dar câini aveţi? 

— Patru. 

— Răi? 

— Pentru străini. Dar tu ne ești nepot și s-or juca cu tine. 
Avem și livadă, și iaz, căluți pe care să încaleci... Vii cu noi? 

— Nu! Și ieși în ogradă să mângâie mielușeaua. 

Mălina alerga într-un suflet. Nu-și mai văzuse sora de ani și 
aveau atâtea de povestit. S-au îmbrățișat. 

După ce sporovăiră despre toate, Ileana îi spuse: 

— Ştii la ce m-am gândit? Tu tot n-ai vreme de băiat și nici să- 
i dai ce-i trebuie nu poţi. Lasă-l o vreme la noi. Cât i-o plăcea. O 
să aibă de toate, să nu-i porţi de grijă! Doar e sânge din sângele 
nostru. Și mi-e tare drag... 

Îi venea greu Mălinei să se despartă de băiat. Atâta bucurie 
avea și ea când se înapoia de la sapă, ori de la prașilă: Gligore. 
Dar nici să-l lase de capul lui, mai toată vremea, nu era o 
socoteală. l-I mai ceruse odată, la Dragomirești, dar atunci n- 
avea rost. Nu l-ar fi dat nici taica, să-l perpelești în frigare! Acum 
însă... Oricum, dacă nu i-o plăcea, Pitiritea nu-i peste lume. Îl ia 
înapoi. Numai să vrea băiatul. O să-l lase peste vară... 


CAPITOLUL V | 
DEPARTE DE CASA 


Gligore s-a trezit când soarele era înălțat pe cer de o suliță. 
Caii alergau în trap mărunt pe drumeagul dintre lanuri, 
îndemnați cu blândeţe de moș Nichifor. Biciul nu-l folosea și nici 
nu-i plăcea să chinuie animalele. Era de ajuns să șfichiuie o 
dată-n vânt ca cei doi bidivii s-o ia la goană, hurducând căruţa. 

— Tușico, mă lași lângă cai? 

Imre a întors capul și-i face cu ochiul: „poftește!”. Se dă 
deoparte și lasă loc în mijlocul stinghiei. 

— Du-te, băiete! Dacă-ţi place... _ 

Imre l-a săltat pe braţe ca pe un fulg. Il așază, îi potrivește 
clopul care s-a sucit niţel și-l ţine după umăr cu braţul, fiindcă 
stinghia n-are rezămătoare. Băiatul privește spre vizitiul bătrân, 
să ghicească ce hram poartă. Unchieșul îndeamnă caii domol. 
Gligore îl privește pe sub streașina clopului. Nichifor are 
mustățile pleoștite, îngălbenite de tutun, ochii mijiţi sub 
sprâncene sure, stufoase și mâini negre, bătătorite și crăpate. | 
se pare că mâinile îi tremură puţintel pe hățuri. 

— E greu să mâi caii, nene? 

— Dacă știi, nu e... 

— Eu mă pricep la cai - se făloși Gligore. Martin baci mi-i 
dădea uneori să-i încalec, după potcovit. 

— Nu zău? îl privi bătrânul hâtru. Şi de câte ori ai mușcat 
ţărâna? 

Al naibii moșneag! De unde o fi aflat? Chiar alaltăieri a căzut 
și s-a julit la un genunchi... 

— Bade Nichifor, n-ai vrea să tragi o lulea? îl iscodi Imre. 

— N-ar fi rău... consimțţi vizitiul. Umblăm de cu noapte... 

— Așa ziceam și eu. Dă-i băiatului hăţurile și umple-ţi pipa. 

Au ajuns în capul satului către asfinţit. Flăcăul cobori din 
căruţă. 

— Pleci? - se întristă Gligore. 

— Trebuie... 

— Merg cu tine! Şi sări sprinten pe butucul roții. 

— Nu se poate - îl opri vizitiul. Tu mergi cu tușica: eu am alt 
drum... 

— Și unde te mai pot vedea? 


— Ai să afli, băiete! Așa-i, bade Nichifor? Dar să nu spui acasă 
c-am fost cu voi. 

— De ce? 

— Odată îţi voi istorisi. Făgăduiești? 

— Da. 

— Rămâneţi cu bine! Scoase de sub stinghie o straiță, o zvârli 
pe umăr și porni pe o cărare, la capătul căreia se zărea un iaz și 
o casă pe marginea lui. 


* 


În spatele porții înalte, solide, dulăii făceau o hărmălaie să 
asurzești. Săreau pe căpriori și le râcâiau cu unghiile, mârâind și 
scheunând. Caii s-au oprit singuri. Nichifor bătu în poartă cu 
codirișca biciului: 

— Hei! Deschideţi... 

— Așteaptă! - se auzi un glas răgușit, ca un mormăit de urs. 
Am auzit... 

In vreme ce Mitru, văcarul, ridica drugii, Gligoriţă căta să-și 
întipărească în minte tot ce vedea. | se făcu deodată frică și nu 
știa de ce. llie, desculţ, aștepta în prag. Întrecuse iar numărul 
cănilor cu vin și simţea că genunchii îi tremură ușor. Poarta se 
deschise scârțâind; dulăii se repeziră spre căruță schelălăind și 
scuturând cozile stufoase. Brândușa sări sprintenă din căruţă. Îi 
ajută Ilenei să coboare și vru să-l ia pe Gligore în braţe. Dar 
băiatul se și afla jos, încolţit de o potaie galbenă, cu ochii 
însângeraţi, care se repezise să-l apuce de fundul nădragilor. 
Sprijinit cu spatele de căruţă, băiatul zvârlea din opincă să 
alunge câinele întărâtat. 

— Tâba, golane! îl izbi Nichifor cu biciul. 

Câinele se depărtă mârâind. 

Brândușa se repezi la llie. Ratz o sărută pe frunte: 

— Ei, cum a mers? 

— Bine, tăicuţule! 

Se apropie și Glicheria de căruţă: 

— Sărut mâna! 

— Bună seara, Glicherio! - răspunse lleana cu voioșie. la 
ajută-mi să duc pachetele astea în casă. Nu băgase de seamă că 
fata are ochii plânși. 


Bună casă. Socotită. Asta se vede la prima ochire. 

— Tu ești, Gligore? - se auzi un glas piţigăiat, care hârâia ca o 
morișcă. Întrebarea venise de undeva din fund. Gligore privi într- 
acolo. O arătare pirpirie se clătina pe picioare, cu priviri tâmpe 
și faţa puhavă și-l măsura din dreptul unei uși deschise. 

— Du-te și dă-i bună seara, Gligore - îl împinse Ileana. E vărul 
tău, Anton... 

Cum naiba s-a pricopsit cu atâtea neamuri într-o singură zi? 
Dintre toți cel mai mult îi plăcuse flăcăul tuciuriu, care a plecat. 
Nici unchieșul nu-i de lepădat, deși nu prea e darnic la vorbă. l-a 
dat doar hăţurile. Dar ce folos? Și el s-a mistuit cine știe pe 
unde... 

— la fă-te-ncoa, nepoate, să te văd și eu. 

llie ședea la masă, sprijinit de spătar, cu picioarele date în 
lături. Avea degete noduroase la picioare, urâte și încovoiate. Işi 
umplu cana cu vin și porunci răstit: 

— Apropie-te! Sau aștepți să te ridic pe sus? 

Se apropie cam în silă. Ilie îl pipăi pe braţe, pe picioare, pe 
piept, de parc-ar fi prețăluit un vițel, la obor. Băiatul se smuci. 

— Da, e bun de boi. Zdravăn. O să facă treabă... |ţi place la 
noi? 

— De unde să știu? Abia am intrat... 

Brândușa râse. Și Anton, pe pat, lălăia înveselit. 

— E tare isteț, tată! Ai să vezi... 

— Are limbă cu ţepi! - mormăi Ilie ţâfnos. Ca taică-său. Dar îl 
dăm noi pe brazdă. Așa-i, băietele? 

— Nu mai zădări și tu băiatul, omule! - se mânie lleana. E 
obosit de pe drum, ne este foame... Și tu, doamne... la vezi, 
Brândușă, ce-i pe la cuhnie. Să ne aducă ceva de-mbucat. Se 
apucă să-ntindă o faţă de masă, aduse străchini, linguri, 
furculiţe și căni pentru vin. Treci și tu la masă, Antoane! 

Glicheria aducea un castron cu ciorbă. În urma ei, Brândușa 
purta pe o tavă ouă fierte, bucăţi de slănină și pastrama de oaie. 

— Scoate pâinea și niște poame, fată! - o-ndemnă Ileana. 
Văzu că are ochii plânși. Ce-i cu tine, Glicherio? 

— M-am lovit! 

Și zvârli o căutătură plină de venin către stăpânul ei, care-și 
vârâse nasul în strachină. 

— Unde culcăm băiatul? se interesă Brândușa, „după ce 
sfârșiră masa. 


— În cuptoriște. Avem o laviţă acolo - hotărî Ilie. 

— N-ar fi mai bine cu Anton? - spuse Ileana. S-ar simţi bine 
amândoi. Şi paturi avem destule... 

— Din parte-mi culcă-ţi-l și-n spinare, dar toarnă vin în 
bărdacă! Ş 

S-a trezit a doua dimineaţă pe un așternut moale. In stânga 
lui, pe un pat îngust, sforăia Anton. Încă nu se luminase bine în 
odaie; într-un colț, ghici ceva care aducea cu un mânz. Nu se 
poate! Întâi că mâniii-s mai înalţi și al doilea că nu stau 
nemișcaţi: nechează, zvârle din copite... Asta pare mort, deși 
are ochii deschişi. Curiozitatea îi dădu ghes să se apropie. Il 
pipăi. Avea păr, e drept, dar stătea încremenit. Se trezise și 
Anton. 

— Lasă-mi calul în pace, că te pocnesc! 

— Ptiu, cal... râse Gligore. E de cârpă... Mie-mi plac caii 
adevăraţi. Şi-i încalec... Chiar alaltăieri am dus unul la scăldat 
CU... 
Dar își aduse aminte că Imre l-a rugat să nu-i pomenească 
numele prin casă și tăcu... 

— Hai, zi odată! Cu cine? Sau te fudulești? 

— Cu Fery, calfa lui Martin baci, la covăcie. Cu el am fost. 

— Şi ai umblat călare, nu mințeşti? 

— Călare... 

— Avem și noi cai. Am să te-ncerc. Îi spun lui moș Nichifor. 
Dacă n-ai să știi, te bat. 

Să-l bată? Asta n-o crede. A tăvălit el băieţi mai zdraveni, nu 
ca beteagul ăsta. Dar n-are să se pună la-ncercare c-un 
neisprăvit. 

— Nu mi-e frică! 

— Am pumn tare! Să vezi... 

Se rostogoli din pat, fugi către colț, lângă calul ce-i privea cu 
ochii de sticlă și începu să-i care la pumni. Gligore vru să-l dea 
la o parte cu mâna, îl împinse încet, dar Anton, care se ținea 
șubred pe picioare, căzu pe lut și se izbi la cap. Incepu să 
bâzâie. Printre lacrimi îl ameninţă: 

— Te spun eu lu’ tata! 

Așa i-a găsit Glicheria, când le aduse ligheanul cu apă. 

— Ce-i cu voi? 

— M-a bătut! - scânci Anton. 


— Nu-i adevărat! El m-a bătut... Eu l-am dat deoparte. Şi s-a 
răsturnat... 

Glicheria îl sculă pe Anton, îl scutură și-l duse de mână lângă 
pat. 

— Hai și te-mbracă! Pe urmă să vă spălaţi pe ochi și să veniţi 
la bucătărie. Am pregătit laptele... Dar să nu vă mai bateţi, că v- 
arăt eu la amândoi. 

— Am să-l spun lui tata! 

— Ba n-ai să-l spui că te-ntorc cu fundu-n sus și te învineţesc 
pe spate. 

— Te spun și pe tine! 

— Poftește! Nu mă tem de tat-tu nici cât de Colţun, dulăul. Și 
dac-ar îndrăzni să ridice mâna la mine... 

Anton o privi speriat. Ochii fetei scăpărau scântei și-l 
îngrozeau. Nu, n-o să spună. Nebuna e în stare să-l omoare... 
Lui Gligore însă îi creștea inima. Asta da, odată fată! Era gata să 
bată din palme de bucurie. Anton scânci: 

— Nu merg la cuhnie; adu laptele aici... Te urăsc! 

— Tu vii, băieţele? Cum te cheamă? 

— Gligore... 

— Așa... Ei, ce zici, Gligore? Vii cu mine? 

— Vin, desigur. Să-mi trag nădragii, să mă spăl pe ochii... 

Gligore se-mbrăcă în grabă și fără să-l învrednicească pe 
Anton cu o privire, fugi în urma slujnicei. În cuhnie era cald. Pe 
sobă, abureau oale și crătiţi, iar o leliță unsuroasă, cu niște câlţi 
de păr spălăcit sub bariş, învârtea un linguroi într-un ceaun. Era 
bucătăreasa Anușca. 

— Şezi colo, Gligoriţă - îl îmbie Glicheria și-l duse de mână la 
o masă lungă, cu două bănci. ÎI așeză într-un colţ, lângă o 
fetișcană subțţirică, roșcată, cam de vârsta lui: 

— Asta-i Piroș, fata lelei Anușca... 

Fetiţa cu nasul cârn îl măsură pe toate feţele, privindu-l galeș 
cu capul aplecat într-o parte: 

— E băiat frumos, mamă! - și-l mângâie pe păr. 

Bucătăreasa o ameninţă cu linguroiul: 

— De pe acum ţi se scurg ochii la băieţi, ticăloaso? 

Glicheria se strâmba de râs. Turnând lapte în două căni mari, 
stropi plita care începu să sfârâie. 

După ce isprăvi laptele, fetiţa scutură firimiturile de pe masă 
și-l întrebă: 


— Vii cu mine? 

— Unde? 

— În grădina de legume. Acolo muncesc eu... 

— Și tu muncești? - se miră Gligore. Câţi ani ai? 

— Şase... Și mă cheamă Piroșca. Râse dezgolindu-și dinţii 
mici, de șoricel: Gândeai că jupânul hrănește pe careva fără să-l 
slujească? 

— Du-te, băiețele! - îl îndemnă Glicheria. lar la prânz veniți 
aici împreună să mâncaţi. Nu, lele Anușca? Vorbesc eu cu tușă- 
ta să te lase. Vrei să mănânci cu Piroș? 

Fata îi făcu semn să încuviinţeze. 

— Da, vreau! 

Piroș îl luă de mână: 

— Haidem... 

Copiii ieșiră. 

A smuls o vreme buruieni de i s-au înroșit palmele și simţea 
usturime. Căta la feţișoara de lângă el, chincită pe vine, 
încovoiată și cu obrajii palizi. 

— Nu te dor șalele? 

— Ba da... 

— Hodină-te o ţâră! 

— Nu-i slobod! Dacă mă prinde jupânul Ilie că stau, mă trage 
de cozi... 

A mai stat el cât a mai stat, până i s-a făcut lehamite: „Doar 
nu l-au tocmit cu ziua...” A lăsat-o pe Piroș la grădină și a șters 
putina. Porni către fund, unde se deslușeau mugete și 
nechezături. Grăjdarul ţesăla o iapă vânătă, care întoarse gâtul 
lung și privi curioasă băiatul, apoi își vâri botul în iesle și începu 
să ronţăie. Gligore se plimba cu mâinile vârâte în buzunar, se 
oprea la toate stănoagele, parcă spre a face cunoștință cu 
fiecare animal în parte, iar pe cârlan, care-i plăcu cel mai tare, 
vru să-l mângâie pe crupă. Se apropie de el, fără teamă. Dar 
cârlanul porni să fornăie, rânji botul și arăta dinţii galbeni, mari. 

— Fugi, diavole! - îl probozi unchieșul. Dă cu copita. Şi 
mușcă... 

— Cum îi zice? 

— Frunziș... 

— Frumos nume! | se potrivește, că-i arămiu. Cine l-a botezat 
așa? 

— Eu, cine altul? 


— Aș vrea să mă-mprietenesc cu el. 

— la de aici un pumn de fân și dă-i-l. Așa s-o îmbuna... 

— Nu-i duci la adăpat? 

— Mai târziu. 

— Tu unde dormi? 

— În pod... 

— Nu-mi faci și mie loc? Nu-mi place să dorm cu Anton. 

— Ţi-aș face cu dragă inimă. Că mi-e urât singur. Numai să 
vrea jupânul... Dar acum șterge-o că ai să-ţi mânjești sumanul. 
Te-oi striga eu, când oi duce zmeii la iaz... 

Cu partea bărbătească o nimerise prost Gligore. Unchiul îl 
privea chiorâș sau ca prin sită, iar Anton își dădea ifose și-i făcea 
în necaz că mănâncă în cuhnie, la rând cu slugile. La drept 
vorbind n-are decât: lui îi place! Se simte mai bine acolo decât 
la masa lor, unde ar înghiţi cu noduri... Și se poartă frumos cu 
dânsul: Glicheria, Piroș... Chiar și bucătăreasa Anușca, cea cu 
gură afurisită și cu sudalma pe buze, îi păstrează mâncarea 
când se-ntâmplă să-ntârzie... Tuşa Ileana se simţea prost. Se 
înţelesese cu omul ei într-un fel și a ieșit pe dos. Chiar de-a doua 
zi - după ce a aflat de la Anton că se încăierase cu Gligore - Ilie 
a urmat îndemnul lui Nichifor și a trimis băiatul să doarmă în 
pod, ca pe un rândășel oarecare. Asta-i și venea la socoteală! Să 
se deprindă plodul cu munca aspră, nu să creadă că l-a adus în 
huzur. Altfel își ia nasul la purtare și uită că-i un pui de 
bogdaproste: 

— Să-l pui la treabă, Nichifore, că plesnește de sănătate! 
Dacă-l înveţi trândav, o să iasă un pierde-vară sau un ticălos... 

Cum să pui la treabă un năpârstoc? Jupânu-i hain la suflet și o 
să-și primească pedeapsa cândva. Ba a și început s-o 
primească... Fii-său mai mult se târăște pe brânci decât umblă 
ca omul, deși îl îndoapă ca pe gânsaci. Eh, llie, Ilie... Cum te-ai 
văzut cu chimirul plin, ai uitat c-ai fost și tu iobag odată și râneai 
bălegarul până-ţi ieșeau ochii din cap. Da’ mare-i Dumnezeu. Și 
le vede pe toate... 

— De ce nu-mi răspunzi? Ai amuţit? 

— Dacă zici, așa oi face, jupâne! E copil inimos și-mi ajută pe 
cât îl ţin puterile. Dar nici să-i scoţi sufletul... 

— Ba să i-l scoţi! Eu n-am muncit? Și iacă, m-am înstărit 
binișor... 


Poţi să-i trântești în obraz că a strâns banii cu japca, 
jăcmănind oamenii și nu prin muncă cinstită? Nu poţi! Că-ţi 
arată poarta, cum i-a făcut lui Imre. Și când te apropii de 
bătrâneţe, greu să te mai aciuezi pe undeva. Doar să cerșești pe 
uliți... 

— Dă, așa o fi... 

— Unde-s opincile și sumanul lui Gligore? 

— In pod... 

— Adă-le încoa! Să le păstrăm. Păcat să le rupă. E cald... N- 
are nevoie de ele! Eu am umblat desculț până mi-au dat 
tuleiele. Chiar mai încolo... 

Când l-a văzut Ileana în cămeșuţă și izmene, desculţ, a luat-o 
cu leșin: 

— Unde-ţi sunt opincuţele, băiete? 

— Le-a luat unchiul... 

Seara, în pat, după ce copiii s-au culcat, au pornit să se 
ciondănească pe șopăcăite: 

— Cum poţi fi atât de câinos, omule? Maică-sa, care n-are 
după ce bea apă, i-a cumpărat opinci, să nu umble desculţ, și tu 
i le iei... Dacă ai de gând să te porţi așa cu băiatul, îl duc înapoi. 
Că eu l-am luat. Nu ţie ţi l-a dat, ci surorii sale. Tu nu-i ești 
neam, nici măcar străin. Eşti dușman! Da, asta ești... Să-l 
crească Mălina cum o ști, nu să-l canonești tu, ca pe robi! 

— Dacă faci una ca asta, te ciomăgesc, muiere! Tu să nu mă- 
nveţi cum să mă port cu el. Crezi că dacă fii-tu era zdravăn n-ar 
fi muncit? Incă cum... Ce-i dacă am puţină avere? Cu vremurile 
astea, ești la mâna oricui... Te ciupește care vrea. Și odată 
ajungi calic. S-au mai văzut de astea! Cu braţele îţi croiești drum 
prin viaţă. Așa să știi! 

— Că tu tot așa ai făcut! Ehei, ușor e douăzeci și cinci la 
fundul altuia... Dar să nu schimbăm vorba. Ce gând ai cu 
Gligore? 


* 


Nu-i rău la grajd, nici în cuhnie. Nu te mai izbești de puzderia 
de neamuri ce ți-au picat plocon pe neașteptate și te simți mai 
puţin stingherit. li place de Nichifor. Ştie o seamă de povești, ca 
bunicul. Seara, când se cațără-n pod, gâfâind, aprinde un vârf 
de lumânare și se-ntind la sporoavă până simte că i se lipesc 
pleoapele. Are culcuș bun, din fân moale, Glicheria i-a adus pe 


ascuns niscai ţoluri pentru așternut, o perinuţă fără faţă, iar 
Anușca i-a făcut rost de o pătură. E cam roasă și peticită - ce-i 
drept - dar tot se cheamă că-i acoperit... Și caii-l cunosc. La- 
nceput, când cerca să intre într-o stănoagă, Nichifor îl probozea: 
„Nu intra pe la spate, diavole, că sperii calul! Și zvârle. Grăiește- 
i barem ceva...” Acuși, intră fără habar. Și Mocanu, și Harbuz, și 
Sultănica îl privesc cu ochii blânzi și coboară grumazurile frumos 
arcuite, să le poată mângâia. Le dă și zahăr. Piroș face rost, ea 
știe de unde, și i-l vără în palmă când sunt în grădină: „Teșek!” 
„Am să-l dau la cai!” „Nu, să-l mănânci tu. Ţie ţi l-am adus...” 
Dar parcă o ascultă? El n-are lipsă de zahăr și Sultănica se 
bucură. Apucă bucata din palmă, o ronţăie cu plăcere, apoi îl 
privește și râde. Da, râde ca o ființă. Alţi cai rânjesc... Doar cu 
Frunziș merge mai greu. E fudul și nebunatic. Da-i place. Are 
picioare subţiri, vânjoase, iar când îl duce la adăpat, de 
căpăstru, se zbenguie și îi sucește mâna. 

li lipsește mămuca, Fery, Martin baci și flăcăul cela smolit, 
Imre. Altfel n-ar duce-o rău... Prin casă, nu dă cu săptămânile. 
Ce să caute acolo? Să-l vadă pe tontălău cum belește ochii răi? 
Anton mai dă uneori târcoale pe la grajd și caută să-l 
ademenească: „Nu vrei să te joci cu calul? Mai am și alte 
jucării...” Ducă-se la naiba cu calul lui de cârpă! El are cai 
adevăraţi. Și nici nu vrea ca sucitului să-i sară țandăra și să-i 
care la ghionţi. Poate s-ar mânia și el. lar dacă-i tragi 
neisprăvitului o palmă, e în stare să urle trei zile. 

— Unde-i Imre, bade Nichifor? 

— Cu oile. 

— Departe? 

— Pe imaș, după moară. 

— Aș vrea să-l văd... 

— Ţi s-a făcut dor de el? ȘI-I privește pieziș, pe sub streșinile 
sprâncenelor. Gligore tace. 

— Lasă, băiete, de luni ducem caii la râu, să-i scăldăm. Poate 
dăm și peste Imre... Apoi tace și păcăne din luleaua spartă, cu 
căpăcelul înnegrit. Ar vrea să-l întrebe dacă-i îngăduie s-o 
încalece pe Sultănica, ori să se scalde și el, dar unchieșul n-are 
chef de vorbă. Se ridică și se-nfundă-n grajd. Oricum, va vedea 
și satul, și moara... De când l-au adus aici n-a ieșit după porțile 
astea înalte, ca de temniţă. Și asta-l sâcâie amarnic. La Măgoaja 
tot satul era al lui. Umbla pe unde avea chef... 


Noaptea către luni a dormit iepurește. Abia aștepta să se 
crape de zi. De cum s-a zărit o geană de lumină, a început să-l 
îmboldească pe Nichifor: 

— Scoală, s-a făcut ziuă... 

— Ei, împieliţatule! Te grăbești? 

— D-apăi cum? A 

Dar Nichifor n-avea zor. Işi vedea pe-ndelete de treburi, țesăla 
caii, rănea, strângea bălegarul în coșărci, de parcă nici n-ar fi 
fost vorbă să pornească la gârlă. A trecut și Ilie p-acolo. A 
scotocit cu ochii peste tot, a tras cu degetul peste crupa cailor, 
să încerce dacă n-au praf, a mormăit hm... hm... și, când a dat 
peste Gligore, l-a întrebat într-o doară: 

— Ce-i cu tine, cârlane? 

— Bine, „jupâne”! A apăsat într-adins pe cuvântul „jupâne”, 
să știe matahala că el nu-l socotea neam, ci stăpân. Și chiar 
asta e! Ilie îl fulgeră cu privirea, gata, gata să ridice mâna lui 
grea. Dar s-a răzgândit. Poate fiindcă Nichifor stătea sprijinit în 
furcă, pe aproape. Se mulțumi doar să îndruge: 

— Tâfnos, ca neamul vostru de calici! 

— Azi ducem caii la gârlă, jupâne - zise Nichifor. 

— Ducem? Vrei să-l iei și pe Gligore? Nu se poate! 

— Dacă-i pe așa, jupâne, adă-l pe Imre înapoi sau dă-mi alt 
băiat. Că eu singur nu răzbesc la opt căi. laca, mă ajută 
copilandrul, dar n-oi fi prost să pornesc herghelia la scăldat de 
unul singur. 

— Bine, nu mai bodogăni, Nichifore! Toată ziua îţi tună și-ţi 
fulgeră. Te-ai acrit, moșnege... 

— Slugărind la dumneata, jupâne! Să nu uiţi... 

După ce plecă Ilie, moș Nichifor clipi șiret: 

— Dezlegăm caii, băiete! 

— Pornim la gârlă? 

— Doară nu la stavă... 

Gligore scoase un chiot haiducesc, își tufli clopul și se repezi 
la stănoage. 

— Nu te bolânzi, copchile, c-acuși te las aici... 

Gligore călărește pe Sultănica. Are crupa scobită de nu-ţi 
trebuie nici șa. ine de căpăstru pe Mocanu și Hoţoman. 
Copitele cailor stârnesc praful pe uliţă și o droaie de câini. Va să 
zică ăsta-i satul. Casele nu-s prea arătoase. Doar câteva par mai 
semeţe; cârciuma lui Rohrlich, curelăria lui Schmidt, biserica 


papistașă cu o livadă în care se pârguiesc poame de tot soiul, 
căsoaia parohială și sfatul judelui. Celelalte-s joase, coșcovite, 
amărâte, taman ca la Măgoaja. 

— Da' unde-i biserica popii Vichentie? 

— Colo... 

Doamne, da' mică.-i... E cocoţată pe un dâmb și are o turliță 
ascuţită, par-ar fi o șpangă. Nici clopotniţă n-are. Clopotul e 
atârnat de doi pari, în curte, și se bălăngăne singur, stârnit de 
vânt... În depărtare se vede moara. Se aude un ticăit și orăcăitul 
broaștelor. lazul morii își trage apa din Lăpuș, care susură 
sprinten pe prund ie. 

— Ho-o-o-o... Nu oprim la iaz, moș Nichifor? 

— Zi-i înainte, spre gârlă. lazu-i adânc și are măzgă. 

In ușa morii şade Hans. Poartă un soi de șalvari laţi și un 
pieptar de catifea verzuie. Cămașa o are descheiată; pe piept i 
se vede un smoc de păr arămiu. Pe obrajii buhăiţi îi atârnă niște 
măturici ţepoase, iar sub nas are o pereche de mustăţi răsucite 
în vânt. Suge alene din pipă și privește binevoitor la doi tinerei, 
în sutană, cu pălării de catifea, turtite ca străchinile, care dau cu 
undiţa după grind. 

— Noroc, morarule! 

— Grüss Gott!” molfăie Hans printre gingii. 

Nichifor are chef să-l zgândăre, fiindcă știe că-i sare muștarul 
dacă-l iei la vale o ţâră. 

— De ce lași papistașii să prindă pește în iazul jupânului? 
Dacă-i spun? 

— Verflucht! - suduie Hans cu necaz. Tu, slug’ buturos, ce te 
bagi? Ala, popi, om sfânt ești... Și peșt' de la Herrgott* vine... 

— Ba de la llie. Și dacă te-o prinde... 

— „.„„Ai ză mă sărute... La moră nu mesteci el, Donner-wetter! 

Papistașii, cu ițarii sumecaţi și picioarele în apa verzuie, și-au 
întors capetele: 

— Was sagt er?! 

— Nichts! Ein bloder Kerl...8 

Novicii îşi văd mai departe de pescuit. În găleată, se zbate un 
crăpcean cât mâna. La o fereastră a ieșit Gertchen: 


5 Noroc, 

€ Dumnezeu. 

7 Ce zice? 

Nimic. E un prost... 


— Was ist los?’ 

Nichifor își râde în barbă. 

— Haidem, nepoate! Şi înfige călcâiele ușurel în burta lui 
Harbuz. Caii o iau la trap, de vale, unde scânteie-n soare apa 
gârlei. 

E tare plăcut la scăldat. Caii fornăie, stropesc, simţi cum îţi 
curge apa în jurul ţurloaielor și face bășicuțe mici. 

— Eu săr în apă, unchieșule. Mi-e cald... 

— Stai călare, împielițatule, că nu ești brotac! 

— Vreau să mă scald... 

— Şi să te duci la fund! Acuși vin la tine... 

Afurisită treabă. Să fii la gârlă și să-ţi uzi doar picioarele... 
Dinspre imaș aleargă careva, cu sărituri lungi, de ogar. E Imre... 
Zbiară din depărtare: 

— Sănătate, Nichifor baci! Ce mai faci, ţâncule? 

S-a dezbrăcat într-o clipă și umblă prin apă, până la brâu. Are 
piepţii laţi și braţele groase, tuciurii. Il ridică de pe Sultănica și-l 
afundă în gârlă. O dată, de două ori... 

— Imre, diavole, ai grijă! - ţipă Nichifor de pe mal. 

— Vezi-ţi de lulea, moșule, nu te vâri în treburile noastre. Așa- 
i, Gligore? 

— Ighen! 

— Ştii ungurește? - râde Imre și-și dezgolește dinţii albi, 
frumoși. 

— M-a învăţat Piroș... 

— Asta-i fain. Te pricepi si la înot se pare... 

— înî... 

— Hai după mine! 

Pas de te ţine după găligan. A tras apa de două ori cu mâinile 
cât lopata și uite-l colo... Dar Imre se întoarce. 

— Inoată voinicește, uite așa... 

Vrea să-l ţină pe sub burtă, dar Gligore se zbate: 

— Lasă-mă! Înot și singur. 

Plescăie din braţe și picioare, dar apa-l trage la fund. Ei 
drăcie... A și înghiţit o vadră de Lăpuș. Strănută. Imre l-a apucat 
de chică și-l ţine în picioare. 

— Vezi că te lauzi, Gligoriță? Fă așa!... 

O dată, încă o dată... Da. Parcă merge... Și are mai mult spor 
decât înotând ca broasca. Da-i greu... 


? Ce s-a întâmplat? 


— Dacă vii mai des pe aici, ai să te-ntreci cu peștii la goană, 
băiete, să vezi. Așa... Acum să scoatem caii la mal. 

— Şi apoi? 

— O să ne prăjim la soare... 

Imre s-a lungit pe burtă și mestecă un pai în gură: 

— Te-mpaci cu Nichifor baci? 

— Da. 

— Şi cu Brândușa? 

— N-o prea văd... 

— Nici eu. Și oftează. Te-aș ruga ceva, Gligore. 

— Spune. 

— Uite, am scris un răvaș... Scormoni în buzunar și scoase o 
hârtie mototolită. Vrei să i-l dai? Dar să nu te vadă nimeni. Nici 
moș Nichifor. E mai bine... 

— Da’ unde să-l ţin, că straiele mi-s acolo, lângă unchieș? 

— ȚȚI-l dau când om trece dincolo. Dacă știi să păstrezi o 
taină... 

— Știu. 

— Na, ronţăie alunele astea! Le-am cules în pădure pentru 
tine. Îţi dau să ai și acasă... 

Gligore sparge alunele cu dinţii, ca puii de veveriţă și le 
zdrobește între măsele. Imre îl pune mâna pe spate, o mână 
caldă, fierbinte și-l mângăie. 

— O duci greu! Ţi-e dor de mămuca? ` 

Da, îi este dor. Și o visează noaptea. Şi de Imre îi este dor. Il 
iubeşte. Dar acum, că-l simte aici, nu-i mai pasă de nimic. 


7 CAPITOLUL VI 
IN TINDA, LA POPA VICHENTIE 


De sân Petru, a venit și Mălina la Pitiritea. Cu vreo două 
săptămâni înainte Ilie a devenit blajin și zâmbăreţ. L-a ciupit pe 
Gligore de obraz, a chemat croitorul să-i ia măsura pentru o 
bundiţă, i-a dăruit o pereche de nădragi de-ai lui Anton, destul 
de arătoși, i-a dat o cămășuţă înflorată, cusută de Ileana și s-a 
dus la popa Vichentie, să se-nțeleagă cum și când să-l trimită la 
învăţătură. li era teamă pehlivanului că Gligore s-ar putea 
plânge maică-si și ea să-l ia înapoi la Măgoaja. Ba, într-o seară, 
l-a scos de la grajd și l-a adus în „șpais”, odaia de mijloc, unde 
mâncau. L-a îmbiat cu de toate, spre bucuria Ilenei. După cină, 
llie l-a trimis pe Anton la culcare și a stat cu Gligore de vorbă, 
„de la om la om”. 

— De ce mă ocolești, băiete? Noi îţi vrem binele, ai văzut 
doar... Mâncare ţi se dă destul si la timp? 

— Da. 

— Așa știam și eu. Dar de una nu-s mulţumit: mănânci la 
cuhnie și dormi în podul grajdului, cu Nichifor. Crezi că faci bine? 
Mă-ndoiesc. Loc ai berechet în casă și ești de-ai noștri. S-ar 
cuveni să stăm împreună. Şi la slugi, oricum, prinzi obiceiuri 
rele. Ori ţie îţi trebuie creștere aleasă. Poate să ajungi cândva 
om de soi, „domn”. De-aia te-am și adus aici. Să zicem că nu 
prea te-mpaci cu Anton. Poate că-i așa. ÎI știi cum e: firav. Și are 
toanele lui; ce să-i faci? Dar poţi dormi fain frumos pe cuptorișe, 
în așternut curat. lar de ai vreo nemulţumire, grăiește, băiete! 
Tuşa lleana și eu, care-ţi sunt unchi drept, aici suntem. Ti-om 
face pe voie... 

Gligore își aţintise privirea în podea, descumpănit. Nichifor îi 
zvârlise într-o zi, în treacăt: „Chiar de ţi s-o părea vreodată că 
jupânu-i blând, nu te-ncrede prea lesne. E șiret ca un vulpoi 
bătrân. Şi pentru tot ce face are rosturi și temeiuri pe care e 
greu să le descurci...” Aproape că-i venea să-i dea lui Nichifor 
dreptate; prea s-a îmblânzit Ilie de la o zi la alta... 

— Zi şi tu ceva, nepoate - îl îndemnă Ileana cu bunătate. Că 
te știu vorbăreţ... 

— Dă, ce să zic? Îs mulţumit și n-am ce mă plânge. Dar una v- 
aș ruga: lăsaţi-mă să dorm la grajd. Imi place de badea Nichifor 
și de Anușca neni... Aici, în casă, mi-ar veni peste mână. 


— Fie și așa, consimţi Ilie. Îi voi spune Mălinei c-așa ţi-a fost 
pe plac și pace bună. Dar la popa Vichentie socot c-ai să te 
duci?... 

— Merg. 

— Atunci e bine. Înseamnă că ne-am înţeles. 

Dădu pe gât o bărdacă plină și plescăi din buze satisfăcut. 

— Şi, zi așa, nu vrei să dormi aici? oftă Ileana. Văzând că 
băiatul nu răspunde, îl mângâie pe păr și-l luă de mână: Te duc 
la Nichifor. Dă bună seara unchiului... 

Gligore îngăimă grăbit un „săru mâna”. În tindă, Ileana îi vâri 
în mână o băsmăluţă: 

— Acadele... știu că-ți plac. Dă-i și lui Nichifor să ronţăie... 

Și-l însoţi până la ușa grajdului. Băiatul urcă scara pe dibuite: 

— Dormi? 

— Nu. Te așteptam... 

— Ti-am adus cofeturi de la tuşa Ileana. 

— Au praznic, botez, nuntă, ori ce le-a venit? 

— Nu știu... 

— Hm... Şi-a vârât cotoiul ghearele-n teacă; dar asta nu ţine... 

— Ai zis ceva, unchieșule? 

— Nimic. Ti-am pregătit culcușul. Dormi, băiete! După ce 
Gligore se dezbrăcă, îl înveli cu scoarţe, mai moșmondi pe acolo 
până ce-l văzu adormit, apoi îi scutură bundiţa și pantalonii și-i 
agăţă în cui. Stătu un pic să vegheze somnul băiatului și cobori 
scările tiptil. Străbătu ograda și porni întins către cuhnie, că-l 
chemase Anuş. Ce-o fi având să-i spună la ceasuri târzii? Il 
așteaptă, desigur, că vede lumină. Chioru se repezi să-l mârăie, 
îl mirosi și îi sări cu labele în piept: 

— Tâba, că mă umpli de tină! 

Odăiţa în care şedea Anuş, lipită de cuhnie, are doar o masă 
și o laviță, pe care doarme cu Piroș. Intunecoasă, c-o fereastră 
cât podul palmei și cu lut pe jos. Dar Anușca a împodobit-o cu 
ștergare, cusături pe pereţi, o icoană și niște străchini smălţuite. 
Mână de gospodină... Boarfele ei și ale fetei stau aninate de 
piroane, în dosul ușii. 

— Șezi pe laviţă, Nichifor. Uite și răchie, dacă poftești. 

— Nu strică. De unde o ai? 

— Bea și nu-ntreba multe! 

Apoi îi povesti pentru ce l-a chemat. Ghiujul de Ilie i-a pus 
gând rău Glicheriei. Când Ileana fusese plecată la Măgoaja, a- 


nghesuit fata în hambarul de porumb și dacă n-ar fi fost voinică 
de felul ei... L-a zgâriat pe faţă, l-a mușcat de deget și a zbughit- 
o pe ușă. De atunci, îi aține calea; se ţine scai de fustele ei... 

— Da' eu ce pot face? 

— Să chibzuim. A mai nenorocit el pe Marișca, fata văduvei 
Andriș. Ti-o amintești? Era cam sărăcuţă cu duhul. Când i-a 
ajuns burta la gură, maică-sa a târnuit-o, să afle care-i făptașul. 
Dar fata a tăcut. Doar mie mi-a spus. După ce a fătat plodul, l-a 
zvârlit în puț. Și a fugit. Nimeni nu-i mai știe de urmă... 

— Poveste veche... Acu-i vorba de Glicheria... 

— Întocmai. Și m-am gândit că... Ce-ar fi s-o peţim cu Mitru, 
văcarul? Amândoi îs tineri, săraci... Dac-ai vrea, îi nășim noi. Eu, 
vădană, dumneata, unchieș; le încropim ceva și gata. Poate or 
avea și jupânii obraz. Așa, dacă i-o fi nevastă și nu-i dă Ilie pace, 
vorba ceea: „Din cozonacul tăiat nu se cunoaște”. Dar se 
păzește ea și singură, iar Mitru nu știe de șagă... 

— Toate bune. Să zic că noi vrem. Dar Glicheria? 

— Mă ascultă. Vorbește tu cu Mitru și dacă s-o învoi... 

— Îl pândesc în zori. Și de-o încerca să umble cu șoalda, îi 
măsor spinarea cu ciomagul... 

— Așa să faci - râse Anușca. Şi-i pomană mare, să știi. N-aș 
vrea s-o văd batjocorită; ar fi mare păcat... 

— E drept. Dădu pe gât răchia din ceașcă și se grăbi către 
grajd. Lăsase băiatul singur... 


* 


E slabă măicuța. Și îmbătrânită la față. Gligore o măsoară pe 
furiș, cât timp ea-i ţine capul în poală și-i trece prin chică 
palmele asprite de muncă. În odaie, se mai află și tuga Ileana: 

— Te canonește rău Stupul? 

— Aidoma ca pe toţi. Doar n-o să m-așeze în capul mesei! Şi-a 
tocmit și vechil. Cică plătește dajdii grele grofilor tineri... Da' nu- 
mi prea vine să cred. Înaltă mereu acareturi și se umflă ca un 
cimpoi... 

Ileana oftă și se mustră în gând: „Parcă llie-i mai breaz”? 

— O duci bine aici, feciorașule? - întrebă Mălina. 

— înî... 

De ce s-o mai supere și cu necazurile lui. 

— L-am tocmit și la popa Vichentie, Mălino, să-l înveţe carte... 
sări în vorbă Ileana. 


— Asta-i bine. Că noi, în Măgoaja, nici duhovnic n-avem. De 
când a plecat popa Avram... 

— Nu s-a mai întors? 

— Nu. Abia-și târâia ciolanele, bietul. Și după câte a pătimit... 

Zilele cât a stat mămuca în Pitiritea i-au părut sărbători. Toţi îi 
vorbeau frumos, dormea pe cuptoriște, cu Mălina, și Ilie nu-l lăsa 
în grajd. Când i se făcea dor de unchieș, trebuia să se furișeze 
până la el după dejun, când Ilie se odihnea. Și Anton se purta 
mai omenos, muștruluit pesemne de taică-său. Nu-i mai scotea 
limba și nici nu-l înghiontea pe ascuns, cum avea obiceiul. Cât 
privește pe Brândușa, ea-l avea drag pe Gligore. Mai cu seamă 
de când îi aducea în taină scrisorile de la Imre. li văra bileţelul în 
palmă, cu iscusinţă, fără să bage nimeni de seamă și știa să 
tacă. Nu-i spusese nici măcar lui Nichifor despre asta, cu toate 
că nu-i ascundea nimic. Doar îi făgăduise flăcăului smolit, care-i 
cioplea fluiere din soc și-l învăţa să înoate. 

Mălina a rămas la Pitiritea o săptămână încheiată. 

— Să-l asculţi pe unchi-tău, băiete - l-a povăţuit înainte să 
plece. Îţi vrea binele și se poartă frumos cu tine. Nu vezi ce 
toale ţi-a dăruit? Și la școală te mână... Ce mai vrei? 

Și asta fu totul. Mălina a întors capul să-și cuprindă feciorul 
într-o ultimă căutătură drăgăstoasă și s-a șters cu năframa la 
ochi. Căruţa a mai duruit o vreme pe uliţă, apoi tropotul cailor s- 
a stins într-un zvon nelămurit... 

Seara, după ce mănâncă la cuhnie, ca de obicei, Piroș îl apucă 
de mână: 

— ţi pare rău c-a plecat? 

— Nu-i treaba ta! 

Se miră singur ce aspru îi vorbise. Dar prea cată să i se vâre 
în suflet. Și se ţine după el ca un căţel spășit... Parcă stă să-l tot 
pândească. Și asta nu-i place. Piroș s-a îmbufnat: 

— Eşti un băiat rău; nu te mai iubesc! 

— Atâta pagubă! 

Gligore se depărtă șuierând, cum făcea și Imre. Dar ce folos? 
Sunetele îi ieșeau din beregată ca un sâsâit de gânsac. Pe când 
Imre... Eh, când s-o apuca el să-ţi fluiere, se opresc și mierlele 
din cântat să-l asculte. Porni către casă. Deseară se va culca tot 
pe cuptoriște. Fără badea Nichifor, i-ar fi tare urât în pod, iar 
Mitru, care-i ţine locul, e urâcios. Și doarme în altă parte. A mai 
dat totuși o raită pe la grajd, a mângâiat-o pe Sultănica și a 


hrănit-o cu zahăr, a trecut la stănoaga lui Frunziș să-l scarpine 
după ceafă, că-i place, apoi s-a îndreptat spre cuptoriște. Nu-l 
văzuse nimeni. S-a dezbrăcat în grabă, cu gând să se scoale-n 
zori și să-l roage pe văcar să ducă la gârlă caii. Nu mai fusese cu 
ei de-o săptămână. Se va scălda în Lăpuș, va sta lungit cu Imre, 
la umbra sălciilor, iar până s-o întoarce, seara, poate l-o găsi și 
pe Nichifor acasă. 

Dormea adânc. Se simţi scuturat și deschise ochii. ` 

— Te-ai învăţat cu nărav, hai? Pe cuptor, ca moșnegii? In loc 
să ai grijă de cai în lipsa lui Nichifor?... 

Ilie duhnea a băutură și se clătina pe picioare. 

— Ce, dac-a fost maică-ta aici, ţi-ai luat-o în cap? La mine 
muncește fiecare; nu sufăr trântori! 

Gligore și-a strâns lucrușoarele tăcut și a dat să treacă pe 
lângă Ratz. Dar acesta îi suci urechea și râse batjocoritor: 

— Așa, pui de nemeș, la grajd... 

Băiatul fugi în picioarele goale și urcă repede scara podului. 
Era întuneric, pustiu, foiau gângăniile, dar asta nu-l supăra. Il 
ustura urechea și avea obrajii încinși de mânie. Se trânti pe paie 
și plânse cu sughiţuri până la ziuă. Dacă ar fi barem și unchieșul, 
i-ar veni mai lesne. Parcă-l aude: „Ei, băiete, și-a vârât cotoiul 
ghearele în teacă, dar să fii cu băgare de seamă...” 


* 


Din seara când unchiul îl gonise din casă, trecuse aproape o 
lună și toamna era pe sfârșite. Gligore dădea pe acolo numai 
când avea scrisoare de la Imre. Dar ieșea rar; nu mai scălda caii 
să nu răcească. Auzi că jupânul se pregătește să plece la Pesta, 
cu neisprăvitul de Anton. Treaba lor! E drept că vedea forfotă 
prin casă, dar nu-i păsa. Într-o zi, Ilie veni la grajd: 

— Hai cu mine la popa Vichentie... 

— Nu merg! 

— Ce face? Nu vrei să-nveţi? 

— Ba vreau. Dar oi nimeri și singur... 

— Să nu te-mbraci în pielea dracului, copile, că-ți arăt eu 
acuși! 

Ridică mâna, gata să-l lovească. Gligore îl înfruntă: „Dac-o 
îndrăzni, îi trag un picior...” 

Mitru se afla pe aproape. ÎI privi urât pe Ilie: 

— Mai domol cu mâna, jupâne! Ţine-o la locul ei... 


— Zi, nu mergi cu mine? - se prefăcu llie că n-aude pe 
grăjdar. Bineee. O să te ducă tuşa Ileana. 
Și porni târșindu-și picioarele. 


* 


La popa Vichentie, în tindă, se adună la două zile o dată vreo 
zece plozi. Unii-s mai răsăriți, alții de vârsta lui Gligore. Părintele 
scoate bucvarul, îşi petrece după urechi sfoara ochelarilor, se 
așază pe un scăuieș și începe să-și dăscălească elevii. 

Tâncii se smiorcăie, se hlizesc, își dau coate și bodogănesc pe 
nerăsuflate, ca papagalii, ce-i învaţă popa. Ce le tot înpoaie 
capul sfinţia sa cu drăcoveniile astea? Ar da mai bine cu praștia 
după vrăbii, sau ar umbla după cuiburi de ciori, să le găbjească 
ouăle. Doar n-o să ajungă dascăli în strană, că n-au căpiat! Tot 
la plug or să trudească... De ce să-și piardă vremea fără rost? Şi 
plănuiesc între ei: „Nu mai venim!” Părintele asudă, gâfâie, mai 
croiește un ţânc cu nuielușa, dar vede că n-o s-o scoată la capăt 
cu neisprăviţii ăștia. Prea s-a cuibărit iobăgia în sufletele lor, de 
mici! Singurii care ascultă și învaţă sunt Toader al lui Crăciun 
poterașul și Grigoriță. Dar, cu două rândunele, greu să faci 
primăvară... 

Grigore se împacă bine cu Toader, deși e mai vârstnic: a 
trecut de doisprezece ani. Îi aduce lui Toader pită uscată cu 
untură și capătă de la el praștii, cârlige pentru undiţă, râme... 
Pornesc împreună de la școală, deși n-au același drum. Toader îl 
petrece însă o bucată. Trec mereu prin spatele bisericii 
papistașă, unde se află livada, plină de pomet. Şi ce de mai 
poame atârnă pe crăci! Prune tomnatice, brumate, mari cât 
pumnul, pere gălbiii, zămoase, și mere cât harbuzul, roșii ca 
focul. 

— Ce zici, Grigore? Nu ţi-ar da inima brânci? 

— Dă... 

— Ce faci pe-nserat? 

— N'ica... 

— Poţi veni aici? Sperietorile-s la rugăciune și livada-i goală. 
Sărim pârleazul... 

— Pot. Că unchiu-i plecat la Pesta, cu Anton. 

— Te aştept. Dar bagă de seamă, nu trăncăni! Dacă află 
careva, ne strică rostul... 


Grigore făcu o droaie de planuri. Își va umple sânul cu poame 
și va împărţi la toţi: întâi lui Nichifor și lui Imre, apoi Anușcăi și 
lui Piroș, Glicheriei și chiar Brândușei. Să se vadă ei în livada 
papistașă... 

Umblă tiptil, pe lângă ostreţe și caută pe Toader din ochi. 
Băiatul şade chincit în șanț și duce degetul la buze: 

— Ssst! Stăi colea. Catiheţii mișună. Dar s-o trage clopotul și 
s-or duce ca turma, să pască pe Jezuș Maria... Ştii să te caţeri? 

— Oho! | 

— Fain. iți îndeși buzunarele, sânul, restul scuturi jos. Eu am 
să te păzesc... 

Au stat ei așa preț de un ceas, până când papistașii, cu 
mâinile împreunate în mânecile largi ale sutanelor și cu capetele 
plecate, se-ndreptau grăbiţi spre capelă. leșeau ca gândacii din 
chilii, din livadă, de pe aleile pline cu frunze veștede, spâni la 
faţă ca ridichile și cu privirile aţintite în gol. Toader sări primul 
din șanț. Se apropie de gard, iscodi să vadă dacă n-a rămas 
vreunul, de sămânță, și-i făcu semn lui Grigore: „Vino!” li ajută 
să se caţăre, înghemuindu-se, apoi se aburcă și el, lăsându-se 
pe vine în lăstăriș. Dar i se zbuciuma inima în piept. Dacă pun 
scapeţii laba pe ei... El, oricum, e mai zdravăn. Ar răbda o 
chelfăneală. Grigore însă... Eh, n-o să-i prindă... 

— Urcă-te, băiete! Și fă degrabă, să nu zăbovim. Pân-or ieși 
lăcustele, să fim departe. 

Grigore s-a căţărat în copac cât ai clipi din ochi, cu 
sprinteneală de pisică. Il scutură și perele cad jos. Infulecă una 
și-și umplu buzunarele. 

— Ajunge! Să mergem și la prune... 

Socoteala din târg se potrivește arare cu cea de acasă. Poate 
de aceea pater Nicolaus, capelanul, nu se afla la slujbă. leșise 
din casa parohială să ia aer în livadă, înainte de cină și se așeză 
pe o bancă. | se păru că aude un foșnet neobișnuit: 

— Gine-i acolo? 

Grigore a îngheţat. 

— Coboară! - îi șopti Toader. Să umblăm chinciţi pe vine, 
printre copaci. Și iute! N-o să ne vadă moroiul... 

Dar paterul și dăduse alarma. Până să dea fuga novicii și 
grădinarul, băieţii săriseră gardul, dar Nicolaus, cu un retevei în 
mână, le tăie drumul ieșind pe poarta mare și porni să-i 
fugărească: 


— Hoţii! Räuber! 

Cu toată osânza ce-i atârna pe burtă, alerga destul de iute. Nu 
ca Toader, firește. Băiatul fugea de-i sfârâiau călcâiele și sătenii, 
pe la garduri, făceau haz. Ar fi putut sări să-l prindă, dar nu se 
clinti unul. Gonea și Grigore, dar, obosit de atâta căţărat și 
îngreunat de poamele din sân, era cât p-aci să fie prins. Toader 
se opri din fugă. Işi văzu prietenul în primejdie, făcu un ocol, 
ajunse în spatele papistașului și-i puse piedică, îmbrâncindu-l. 
Paterul căzu în nas, se-ncurcă în poale, înjură ca un rândaș și se 
răţoi la săteni: 

— Verfluchte  Walachen!! Brindeţi-i! Crijania foastră de 
păgâni! 

lobagii se retrăgeau în coșmelii, hohotind, amuzaţi de păţania 
paterului. Băieţii se aleseseră doar cu spaima... Din seara 
aceea, livada fu păzită cu strășnicie de novici, dar nici ei nu mai 
treceau pe acolo; o luau prin arătură. Vestea se răspândi cu 
iuţeală și, cum pater Nicolaus își scrântise și un picior, ceru 
judelui să deschidă anchetă și să-i prindă pe vinovaţi. Umblau 
jucuţeii pe la fiecare casă, luau copiii la întrebări, dar fiecare 
jura că nu ieșise pe uliţă în seara aceea; și jura drept! Doar la 
Năstase Crăciun nu le dădu în gând să întrebe. Era doar poteraș, 
om al legii și fiu-său, Toader, e băiat așezat, la locul lui. Să-și 
închipuie că un ţânc de o șchioapă, Grigore, ar fi unul din 
făptași? Asta n-ar fi crezut-o jucuţeii pentru nimic în lume! Și 
fiindcă cercetările se-mpotmoliseră, paterul adresă o filipică 
vicarului catolic din Blaj, cerând ca toţi iobagii români din 
Pitiritea să fie biciuiţi până i-or da de gol pe făptași. Filipica 
ajunse la maiorul Pongratz, comandantul militar al garnizoanei. 

— Au furat odoare bisericești? 

— Nu! 

Ceva din averea sfinţiei sale? 

— Nici. 

Când s-a lămurit că-i vorba de niște poame, maiorul făcu haz. 

— Nu, zău, popii ăștia prea se cred atotputernici! 

Și, cum el era reformat și nu-i avea pe catolici la stomac, 
porunci scribului: 

— Răspunde-i domnului Vicar că pretenţia paterului Nicolaus 
e nesăbuită. Să bagi un sat întreg în sperieţi pentru câteva 
mere, e caraghios! Garnizoana are alte treburi decât să 


1 Valahi afurisiţi! 


păzească roadele din livezi și domnul prefect s-ar mânia grozav 
dacă militarii imperiali s-ar vâri în asemenea daraveri mărunte. 
lar ca încheiere, pune că ni s-a recomandat să nu stârnim 
nemulțumiri în sate, spre a nu întâmpina greutăţi la 
aprovizionarea trupelor. Şi iscălește-mă pe mine... 

Cu acestea, incidentul fu închis. Doar învăţăceii popii 
Vichentie se-ntrebau cine-or fi fost cutezătorii, iar părintele îi lua 
la rost: 

— Or fi tot dintre papistașii lor și ne cată nouă pricină. 

Toader și Grigore fluturau câte un surâs nevinovat, al cărui 
înţeles nu-l pricepea nimeni... 

— Nu ţi se pare că am făcut o treabă haiducească? - spuse 
într-o zi Toader, când se despărțeau. 

— Așa cred. Și nu ne rămâne alta decât să ne legăm fraţi de 
cruce, ca haiducii. 

— Cum? - deschide Toader ochii mari, miraţi. 

— Mi-a spus Fery, calfa lui Martin baci. Rupem un husoș de 
aramă în două, găurim fiecare jumătate și o purtăm la gât, cu o 
sfoară. Asta înseamnă că ne vom apăra unul pe celălalt până la 
moarte. Juri? 

— Jur! 

— Şi, când om ajunge haiduci, ne înţepăm la mână și ne- 
nfrățim sângele. Abia atunci se cheamă că suntem fraţi cu 
adevărat... 

— S-a făcut! 

Şi Toader se socotea haiduc de pe acum... 


CAPITOLUL VII 
VISURI SPULBERATE 


Plecarea lui Ilie cu Anton, la Pesta, schimbase toată 
orânduiala gospodăriei. Treaba se împuţinase. Pentru o vreme, 
scăpaseră de corvoada „pune-te masă, scoală-te masă”. Când 
nu-i acasă bărbatul, să-l slujești cu de toate, femeile mănâncă 
pe apucate. Așa vor face și ele. Restul timpului și-l vor petrece 
cosând la zestrea Brândușei. Și vor fi zile spornice... 

Argăţimea răsufla ușurată. Scăpase o vreme de ochii răi, de 
cicălelile și de bruftuiala jupânului Ilie. Nu se simţea lipsa 
stăpânului în ogradă. Dimpotrivă. Mergeau toate mai cu 
rânduială. Fiindcă Ilie mai mult încurca treburile și vâra slugile în 
spaime. „Doamne! De s-ar răsturna poștalionul cu ei sau să le 
aţină tâlharii calea...” se ruga Glicheria în gând. Prinsese și 
Nichifor o ţâră de glas, iar Grigore fluiera fără habar: era lăsat 
de capul lui. Două, trei ceasuri în tinda bisericii, apoi o zbughea 
spre gârlă unde îl aștepta Imre cu oile. Și, acolo, trai, băiete... 

Invăţăceii popei Vichentie se răriseră. Vreo patru s-au lăsat 
păgubași, iar pe Toader îl trimisese taică-său la gimnaziul din 
Aiud. Prietenul i-a făgăduit că vine de crăciun în vacanţă și or 
avea destulă vreme pentru sporoavă. Un singur lucru îi tăinuise 
Toader: că ar vrea să-l ia la Aiud, să umble și Grigore la o școală 
adevărată. Dar nu se grăbea. Să vadă întâi cum stau lucrurile pe 
acolo, dacă mai sunt locuri libere, după care va ruga pe tata să 
facă cele de trebuinţă. Să stăruie pe lângă cei mari, că are 
trecere ca slujbaș domnesc! Și nici jupân Ilie nu poate ţine 
băiatul cu sila. N-are niciun drept! L-a tocmit slugă? Nu! Îi 
plătește simbrie? Nici pe atât! Așadar... Cât privește pe Mălina, 
o mamă e bucuroasă să-și știe feciorul la școli mai înalte. La 
drept vorbind, ce folos trage ea dacă llie îl ţine la grajd, ca 
rândășel? Nici unul... Tata îi va face pe voie; nu se poate altfel. 
Un singur băiat are și îi va împlini vrerea, chiar de s-ar face 
luntre și punte. 

Nici scrisorile dintre Imre și Brândușa nu-și mai aveau rost. 
Tinerii se-ntâlneau la lăsarea nopţii și Ileana nu voia să le stea în 
cale. Era mai cuminte să se prefacă a nu ști nimic. La drept 
vorbind, Imre e băiat inimos, harnic și i-ar fi Brândușei un bărbat 
mai nimerit decât vreun ofiţeraș stricat... Ala jinduie averea, s-o 
toace prin cârciumi, chefuind cu muieri desfrânate. După 


asfintit, Brândușa alerga la capătul grădinii, unde Imre 
desprinsese din cuie două scânduri. Se strecura prin spărtură, 
pe câmp, unde erau feriţi de lume. Nimeni nu trecea pe acolo... 
Flăcăul o lua de mână, uneori o cuprindea după mijloc, chipurile 
să-i ajute să sară peste vreun șanț, și umblau printre ţarini fără 
să bage de seamă că ceasurile trec. Și aveau atâtea de vorbit... 

— Mi-ai dus dorul, Imre? 

— Umblam ca năuc... Parcă nu știi? 

E drept. Ştia. Dar te bucură să le auzi repetate... S-ar simţi 
bine culcușită la pieptul lui, lat cât un dulap. Dar i se ivea rar 
prilejul. Prea era sfios flăcăul... 

— La ce te gândești, Imre? 

— La tine... 

— Păi sunt colea, lângă tine! 

— Acum da. Cum s-o întoarce însă jupânul... Nu te-am zărit 
luni de zile, din primăvară. Şi m-am vânturat adesea prin 
împrejurimi. Se zvonea că umblă să te mărite. Cu un ofiţer. Dacă 
s-ar fi întâmplat una ca asta, poate că aș fi pus mâna pe un drug 
și... 

— Încă nu mi-e în gând de măritiș, Imre. Și, când o fi la adică, 
am să iau pe cine-mi place... 

— Da’ cine-ţi place? 

— Am să văd atunci... și clipea ștrengărește. 

Mai ai ceva de zis? Nimic. Aștepţi... O fată subţire, cu avere, 
are, oricum, dreptul la un trai mai omenesc, nu la viaţa pe care 
o duce el, ca cioban. E drept că nu-i iobag; de pacostea asta a 
scăpat. Dar ce folos? E orfan și sărac. Toată averea lui e 
alcătuită dintr-o pereche de nădragi peticiţi, o cămașă flendurită 
și cizmele astea puchinoase. Ptiu! Şi amărăciunea-l roade pe 
suflet, cum rod carii lemnul bătrân... 


* 


llie s-a înapoiat la Pitiritea aproape de crăciun. Singur. ÎI 
lăsase pe Anton la Pesta, deși n-avea prea multe nădejdi că-l vor 
înzdrăveni doftorii. Era scuturat de gălbinași, precum copacii de 
frunze, toamna, și se socotea în drept să dobândească ceva în 
schimbul lor... Vremea petrecută la Pesta - aproape două luni - 
i-a deschis ochii. Şi poftele... De bună seamă că se putea trăi 
boierește. Cu o condiţie: să ai chimirul plin... Acum știe ce-i 
rămâne de făcut. Nu se va mai lăsa amăgit de milogelile 


datornicilor. O să-ntoarcă foaia și va fi necruţător. Nu ești la zi 
cu capetele și dobânda, îţi scoate boarfele la mezat. Fără 
șovăire. Ai luat, plătește! 

Dimineaţa a făcut obișnuita inspecţie prin ogradă. A certat-o 
pe Anuș că face risipă la cuhnie, de s-a pitulat biata Piroș sub 
masă, l-a ocărât pe Mitru că vitele ar fi slabe... 

— Nu le-ai îngrijit, asta-i! 

— Dacă-i așa, treci de le îngrijește, jupâne! - l-a înfruntat 
Glicheria. Poate te pricepi mai bine ca noi... 

„Mama ei de muiere!” Parcă-i mai afurisită de când s-a 
măritat, iar Mitru se uită urât la el. Își pipăie vâna de bou, 
atârnată la încheietură. S-o încerce? N-ar fi nimerit din prima 
zi... Ai naibii argaţi! Umbli în straie nemţești, cu biciușcă și nu te 
respectă. Dar și când s-o porni să-i croiască. O să le vină minţile 
la cap! 

În grajd, Nichifor şi-a scos căciula; 

— Bine ai venit, jupâne! 

Ilie a mărâit ceva, drept răspuns. A trecut pe la stănoage: 

— Ce-i cu Frunziș de șchioapătă? 

— S-o fi pălit azi-noapte, că-i tare neastâmpărat și zvârle. 

— Sau l-o fi deșălat Grigore? 

— De unde! Băiatul nu l-a încălecat niciodată. Nu-l las... 

— Oblojește.-l, Nichifore! Ochii din cap și Frunziș!... 

— Bine... Grigore! Adă, dragule, o cârpă curată și alifia ceea 
de pe grindă... 

Grigore cobori sprinten scările podului. Zărindu-l pe Ilie, se- 
ncruntă o clipă. Aproape că-l uitase. 

— Sărut mâna... _ 

— Cum o duci cu popa Vichentie? Inveţi? 

— Da. 

— Şi nu-ţi mai vezi de treabă, la grajd... 

— Ba mi-e de mare folos, jupâne - se amesteca Nichifor. Şi-i 
tare harnic... 

— Nu-l mai lăuda. Știu cât îi poate osul. Are sânge de trântor 
în vine... 

Pe Grigore a început să-l urască de-a binelea. Crește 
neobrăzatul de parcă l-ai uda cu stropitoarea. Aproape să-l 
întreacă pe grăjdar. 

— Îţi merge bine, după câte se vede. Te-ai îngrăşat... 

— Dă... Parcă am vreo vină? 


Îi vine să-l bușească de pământ. Plesnește de sănătate! lar 
Anton al lui, nevolnic... pe un pat de spital... Dumnezeii ei de 
viață! De vină e muierea... Azi va avea cu ea o răfuială. Să bea 
doar câteva bărdace cu vin, să mai prindă inimă. lese din grajd 
și se îndreaptă către cămăruţa din spatele cuhniei. Nu-i arde de 
hamuri; dar trebuie să-și numere banii. Descuie, proptește ușa 
cu un drug, scoate lădița de fier de sub maldărul de curele vechi 
și vântură încetișor aurul în palme. Îl așază apoi grămezi, 
grămezi, câte cincizeci. A naibii treabă. A cheltuit la Pesta 
aproape patru sute de galbeni; o avere... Musai să-i pună la loc 
și chiar mai mulţi de s-o putea. Cu boala lui Anton o să mai aibă 
de furcă. Doftorii ăștia, arză-i-ar focul! Is ca sacul fără fund; 
oricât arunci în ei, nu se cunoaște. Îţi storc bănișorii și nici 
măcar c-un „mulţumesc” nu te alegi... 

Nu-i plac ochii Brândușei. Prea îi sticlesc. Și cântă de te 
asurzește. Ce-o fi veselia asta pe capul ei? Nu-i a bună... Pare o 
mânză în călduri. Va trebui s-o supravegheze de aproape. O 
spionează din ochi, umblă după ea: nimic... Ei, drăcie... 

E seara. llie, la masă, cu picioarele lăbărţate, bea cană după 
cană. Părul i-a asudat și-i cade pe frunte, năclăit. Pe un scâăuieș, 
lângă vatră, lleana împletește un ciorap, învârtind andrelele. 
Când și când scormonește jarul cu vătraiul și pune un lemn pe 
foc. 

— Unde-i Brândușa? 

Deși cu mintea împăienjenită, llie a băgat de seamă că fata 
lipsește de vreun ceas și mai bine. 

— De ce nu răspunzi? Unde-i Brândușa? 

— Dacă nu s-a culcat, o fi pe la cuhnie. Mai stă și ea de vorbă 
cu Anuș. Dac-ar fi după tine, ar amuţi... Şi vru să se scoale. 

— Stai locului! Mă duc eu s-o caut... 

leși în curte. La cuhnie, lumina era stinsă. Bătu la ușă: 

— Brândușa e aici? 


— Nu. 

Câinii se ţineau după el. li alungă. Totul era tăcut în ogradă. 
Se culcaseră oamenii, vitele, orătăniile... „Unde s-o îi vărât 
parșiva?” In pat nu era... li fierbeau creierii în cap: de mânie și 


de vin. Se așternuse pe jos un strat de omăt afânat, în care 
cizmele i se înfundau până la carâmbi. Intră în grădina să-și mai 
dezmorţească picioarele și să se răcorească. Umbla cu pași 
mari, măsuraţi, până ajunse aproape de gard. Parcă auzise 


șoapte și un râset de femeie. Cine o fi? Se apropie tiptil. Dar izbi 
cu vârful cizmei un căzănel de tablă, îngropat în zăpadă. Înăbuși 
o-njurătură: „Fir-ai...” Un tropot de pași; o nălucă se îndepărta 
pe câmp... Dac-ar fi avut flinta la el, ar fi tras. Și nici luna nu-i pe 
cer, să poată desluși cine-i fugarul... Din două sărituri, fu lângă 
uluca de unde auzise glasurile. Brândușa, chincită pe vine, mai 
mult moartă decât vie, aștepta. Ce? Nu știa! Să fugă n-avea 
cum: nici unde. Lângă uluci era tata, iar Imre ajunsese departe... 

— Tu erai? Paștele și dumnezeii mă-ti de târâtură! Cu cine ai 
fost? Spune că te omor! O ridică de păr în sus și o buși de 
pământ. Cu cine? 

— Si-si-sin-gură... 

— Mai și minţi, stricato! Ce-s eu, orb? 

Și începu s-o târască prin grădină, de păr. 

— Îţi arăt eu! 

Brândușa ţipa, câinii, speriaţi, porniră să latre și slugile 
deschideau ușile cu fereală: 

— Ce s-a întâmplat? 

— Nimic! Cară-te de la ușă, puturosule! 

Auzind glasul stăpânului, argaţii se dădeau după ușor și-și 
făceau semnul crucii: 

— Apăr-o, doamne!... 

Brândușa nu mai ţipa; înlemnise de spaimă. Se julise și 
picioarele îi sângerau; ciorapii îi erau ferfeniţă. Se târa anevoie 
și căzu buștean. 

— Faci pe moarta, hai? Ilie o apucă de subsuori: Te-nvăţ eu 
minte să te-nghesui cu hăndrălăii! 

Ileana a ieșit în prag. Văzând că Ilie târăște fata și, crezând-o 
moartă, scoase un ţipat și se repezi către ea: 

— Piei de aici, scorpie! - o-mbrânci llie. Ai știut... 

În casă, zvârli povara pe laviţă, apucă vâna de bou, aninată 
de scaun și începu să lovească, ieșit din minţi. Vâna șuiera și 
Brândușa era toată plină de sânge. Ileana o acoperi cu trupul și 
urlă: 

— Ai s-o omori, descreieratule! 

Încercă să-i smulgă cravașa. Dar era prea slabă, iar llie, 
întărâtat, nu mai vedea unde și în cine dă. Ileana simţi 
usturimea șfichiului de parc-o ardea, dar nu se dădea în lături. 
Barem să scape fata... 


— Nu mai da, nebunule, nu mai da! ţipă Ileana o vreme și 
leșină. Brândușa gemea slab... 

Îl dureau braţele. Gemetele încetaseră. Femeile zăceau sleite, 
ca moarte. Se dezemetici o clipă și începu să le zgâlțâie. Zvârli 
cravașa cât colo și cu mers îngreunat, de beţiv, porni către 
cuhnie: i 

— Du-te și vezi ce-i cu muierile alea, Anușcă! Imi pare c-au 
leșinat... Luă un pumn de omăt și se frecă pe frunte și pe 
tâmple, să-și vină în fire. Se târî greoi spre prispă și se așeză pe 
lut, cu capul în palme: Cu ce ţi-am greșit, doamne, de mă 
pedepsești atât de crunt? Anton beteag... Brândușa o stricată... 

Anușca și Glicheria, care trecuseră pe lângă llie fără să-l bage 
în seamă, încercau să aducă femeile în simţiri. Le-au dezbrăcat. 
Erau numai vânătăi și pielea crăpată, prin care mustea sângele. 
Le-au spălat întâi cu apă rece și le-au oblojit, acoperindu-le cu 
plăpumi și velinţe; apoi le-au frecat cu oţet pe obraji, pe tâmple 
și pe ceafă. Încetul cu încetul și-au revenit. 

— Unde-i tâlharul? - întrebă Ileana cu grai sleit. 

— Lasă-l dracului! E pe afară... - sudui Glicheria. Nu mai vorbi 
că ţi-e greu... Anușco! Să le fierbem niște vin cu scorţişoară... 
Brândușa gemea și se văita într-una. 

llie ieși din odaie, își turnă două căni cu vin una după alta, 
trase cizmele, zvârli flinta pe umăr și tolba după gât, și propti pe 
vârful capului pălărioara verde, ca un găzdoi pașnic ce pleacă 
după vânat. Nici nu făcuse trei pași, că poarta se deschise și 
Hans, morarul, îi striga din depărtare, gâfâind: 

— Jupân llii, ala Imre cu oi... fugit... sara... 

— De unde știi? 

— Lăsat oi singur la moară... flămând... trimite cineva ăipă 
crij' la ele. Eu ocubat; n-ai vreme... 

— Va să zică așa. Presimţise tâlharul... Nu mai avea rost să 
vânture coclaurii. N-o să-l mai afle. Să scrie jalbă și să-i pună 
copoi pe urme nu-i nimerit. O să se lăţească vorba despre cele 
petrecute și nu-i vine la socoteală. Ducă-se! 

— Bine, domnu Hans. Întoarce-te la moară. Trimit eu pe 
cineva... Porni către fund. Un ţăran mărunţel chitea cu furca o 
claie de fin: Nicolaie! 

Omul se propti în furcă: 

— Porunca, jupâne! 

— Imre a spălat putina... 


— Oare? Argatul zâmbi pe sub mustaţa pleoștită, întorcând 
capul. 

— Da. Și-s oile singure. Să pleci într-acolo, pe imaș. Cere 
Anușcăi să-ţi dea hrană până sâmbătă: niște slană, brânză, 
mălai... De duminică le-om băga în ţarc; tot a venit iarna... Să 
se-ntoarcă în casă și să audă cum gem muierile? La ce? Tot mai 
bine după vânat. Dacă i-o pica vreun iepure în bătaia flintei, cu 
atât mai bine. La înapoiere, se va opri și pe la cârciuma lui 
Rohrlich. Mai vezi un om, mai schimbi o vorbă și afli câte ceva... 

Grigore îl pândea printr-o crăpătură a grajdului. Aștepta să-l 
vadă plecat. Aflase isprava de az-noapte și căuta prilej să intre 
în casă, la femei. Dar se ferea să dea ochii cu nesuferitul de 
jupân. De aici în colo s-a zis. Il va ocoli... După ce-l văzu plecat, 
se repezi într-acolo. Şi-i veniră lacrimi în ochi. Îngenunche lângă 
patul Brândușei și mângâie velința. Cu ochii vineţi, umflată, 
parcă nu mai era cea de altă dată. „Cum poate fi un suflet atât 
de hain - gândi el - să pocească o mândreţe de fată! Trebuie că- 
i diavol, nu om!” 

— Te doare, verișoară? 

Brândușa deschise ochii cu greutate și zâmbi dureros. 
Băietanul are suflet. Netotul de Anton s-ar fi bucurat. Urăște pe 
toată lumea, ca taică său... 

— O să treacă, Grigore, nu plânge... Scoase de sub plapumă o 
mână oblojită și acoperi mânuţa mică de pe macat. 

— Nu plâng, da-mi pare rău. Să știi că odată am să-l 
pedepsesc pentru fapta asta. 

— Cred, ești un băiat inimos, Și tare m-ar fi bucurat să te am 
de frate. 

— Fereşte-te și tu, Grigore - grăi tuşa Ileana. llie a bolânzit. 
Cată să nu-l mânii până i-o trece... 

— Bine... 


Ăsta n-a mai fost crăciun, ci săptămâna patimilor. Femeile 
boleau și Ilie bea până cădea sub masă. Vedea că n-are cum să 
ducă la capăt ce plănuise. Și nici pentru ce. A strâns avere cum 
s-a priceput, fără să ţină seama de alţii. Pentru cine? 
Neobrăzata i-a spus-o pe șleau: „Mă mărit cu cine-mi place”! 
Auzi? Cu cine-i place... Poate cu Imre? Și hohoti tâmp: „Mai bine 
s-o știu doi coţi sub pământ decât în braţele secuiului...” Toate i 
se pun de-a curmezișul; căpitanul Csontos îi făgăduise că-l va 


încuscri cu groful Berkesy, dându-i de ginere pe Gyula - nepotul 
castelanului - și n-a ieșit nimic... Ba chiar și familia i se 
împotrivește. Dar aur tot va strânge; pentru sufletul său. Îi dă 
dracului pe toţi și va pleca să trăiască la oraș! Poate chiar la 
Oradea. O să vândă totul cu preţ bun, iar Ileana n-are decât să 
cerșească! S-a săturat de ea. Sunt la oraș atâtea muieri 
frumoase... Doar să le faci cu ochiul și să te baţi peste chimir. 
lar el să-și prăpădească zilele alături de o scoabă acrită? Doar 
nu-i nebun! 

Nici nu mai dă prin iatac. A lăsat femeile pe seama Anușcăi. El 
nu se mai bagă. Muierea-i ca mâţa. O bușești de zici că și-a ieșit 
din piele și ea n-are habar. Miorlăie o ţâră, își scutură blana și se 
ridică de parcă n-ar fi păţit nimic. N-au nici pe dracu'! Se 
prefac... Nici prin ogradă nu mai are chef să treacă. Toată 
argăţimea e pornită și l-ar zvârli în iaz c-un pietroi de gât, dacă 
l-ar prinde la strâmtoare. Mai bine să umble pe la datornici, prin 
sat. Şi să bage florinașii în lădiţă. Acolo, în lădița ceea îi bate a 
doua inimă. Și-și petrece mai toată vremea în cămăruţă. 

Pe uliţe, copiii au pornit cu colindul. Se deslușesc glasuri 
subțirele și râsete. Câte unii, mai inimoși, ciocănesc și la poarta 
lui Ilie. „Primiţi colindători?” Nu le răspunde nimeni; îi latră doar 
câinii... Și pornesc mai departe, drăcuind. De la un ochi de 
geam, din pod, Grigoriţă urmărește cu invidie gloata de copii. 
Tare ar vrea să umble și el cu colindătorii. Dar nu-i voie să ieși 
noaptea. Ce păcătoșenie! 

A treia zi de crăciun, llie porunci să i se pregătească sania. 

— Unde mergem? - mormăi Nichifor. Dacă-i pentru drum 
lung, îi înham pe Mocanu și Hoţoman. 

— Plec singur. Înhamă-i! 

Când să pună căpestrele pe cai, grăjdarul văzu că unul e rupt. 
N-o să se apuce să-l cârpească-n zi de sărbătoare, că nu-i 
păgân. Să-i dea jupânul alt căpăstru întreg, că are destule în 
cămară. Și-l mână pe Grigore: 

— Cere-i tu. Vezi că-i colea, după cuhnie, în cămăruţă. 

Băutul fugi într-acolo și intră fără să bată. Pe vine, cu lădița 
deschisă, Ilie boldi ochii la el: 

— Ce cauţi aici, spurcăciune? Mă iscodești, hai? Te-a pus 
Ileana? 

— Un căpetel... - îngână băiatul îngrozit. 


— Îţi dau eu căpeţele, mincinosule! - și sări în picioare. ÎI 
scutură ca pe un nuc: Cine te-a pus să mă pândești? Grăiește! 

— Nimeni. Badea Nichifor, un căpăstru... 

— Stai că te nichiforesc eu! 

Și porni să-i îndese la ghionţi. Mâniat, mai mult pentru acuză 
decât de pumnii înghiţiţi, Grigore săltă piciorul și-l repezi la 
întâmplare. Îl izbi în boașe. Ilie se strâmbă de durere și puse 
mâna pe o curea din grămadă: 

— Dai în mine, hai? Asta-i prea de tot! 

Şi-l pocnea fără alegere. Să vadă ei, netrebnicii, că llie-i 
stăpân aici! Dacă și puiul ăsta de bogdaproste se repede la el, 
înseamnă că nu-i mult până la răzmeriţă. O să-i stâlcească pe 
rând, dacă vor îndrăzni... Grigore, lungit pe spate, tremura 
ușurel. Ilie scuipă într-acolo, luă un căpăstru și-l duse la grajd: 

— Na! Trage sania în faţă. Mă duc să-mi pun cojocul... 

Îl avea în cămăruţă. Târî băiatul ca pe un leş, îl propti de uluci 
și-ncuie magazia. Poate că-ngheaţă dracului!... 

— Da’ unde-i băiatul, jupâne? - întrebă Nichifor, dându-i 
hăţurile. 

— Vrei să-ţi păzesc odorul? Dă-l păcatului de nebleznic! 

Şi ieși cu sania pe poarta larg deschisă. 

Îngrijorat, Nichifor începu să strige: 

— Grigore! Grigore! și-l căută pretutindeni. Dădu peste el, 
chircit, lângă magazioară: Ce-i cu tine, flăcăiaș? 

— M-a bătut rău... 


Nichifor simţi un junghi. Îl luă pe braţe și-l duse în odaia 
Anușcăi. Cum îl văzu, bucătăreasa dădu un țipăt: 
— Şi pe el? 


— După cum vezi... Hai să-l așezăm pe laviţă. 

Îl dezbrăcară. Anușca dădu fuga după oţet și începu să-l frece. 
Cureaua lăsase dâre vineţii pe spinarea băiatului. 

— A turbat de-a binelea, jupânul! De ce s-o fi agăţat de el? 

— Nu ştiu. ÎI trimisesem după un căpetel și l-am găsit aproape 
fără simţire. 

— Trăsni-l-ar sfântul de hapsân! Și pe Grigore? 

Piroș era dusă la Glicheria. Când s-a înapoiat, dădu cu ochii de 
Grigore, întins pe laviţă. | se tăiară picioarele: 

— Vai de mine! A căzut? 

— Da, în labele jupânului! - sudui Nichifor, cu obidă. 


Ca să-i mai treacă năduful, aprinse luleaua. Fetița holba ochii 
mari către laviţă, pregetând să se apropie. Își strivi apoi sfiala: 
Fie ce-o fi! Se așeză pe lut, la capul laviţei și-l mângâia cu 
privirile. Avea o apăsare ciudată pe coșul pieptului și lacrimile îi 
împânzeau vederea. „Pesemne că-l doare, dar nu se vaită...” Și 
era mândră de Grigore. Dacă l-ar fi avut la îndemână pe jupân 
llie, l-ar fi zgâriat ca pisicile... Mai feriți, către ușă, Nichifor și 
Anușca șopăcăiau pe-nfundate: 

— Lasă-l aici, Nichifore, o zi, două, până s-o pune pe 
picioare... A 

— Ba-l iau sus, cu mine. Să-l am sub ochi. Il îngrijesc eu, nu te 
teme, mai dihai ca mumă-sa. Întâmplarea de azi îmi va fi de 
învăţătură, să-l păzesc... Şi, de s-o mai încumeta vreodată 
jupânul să-i atingă un fir de păr, apăi să știi, Anuş, că fac moarte 
de om. N-am strivit o gâză de când mă știu, dar aș fi în stare să-i 
răsucesc ticălosului custura în piept, fără milă... 


* 


Când ești voinic și tânăr, boala te ocolește. La fel și cu 
Grigore. A doua zi, pe-nserat, s-a dat jos din culcuș. Îl mai ustura 
spatele, e drept, și-l dureau picioarele. „O să treacă”... își spuse 
el. Dar ce nu va trece niciodată, e ura împotriva lui Ilie. Asta nu 
se vindecă! Era o ură fără seamăn, care-i zbuciuma pieptul - un 
sentiment nou, pe care încă nu-l încercase. Singurul om pe care 
nu-l suferea fusese llie; dar acum îl ura și s-ar fi bucurat să-l știe 
beteag, ba chiar mort. Jos, în grajd, caii nechezau. Se apropie de 
scară. Voia să coboare, să-și mângâie prietenii. 

— Ai vreme și mâine, băiete - îi aţinu calea Nichifor. Mai ești 
încă șubred... 

— Mâine plec, nene! Nu mai rămân aici o clipă... 

Nichifor desluși atâta nestrămutare în căutătură băiatului, 
încât tresări: 

— Încotro? 

— Acasă, la mămuca. Dacă mai rămân, poate că-mi vine să-l 
ucid. Și ar fi păcat pentru tuşa Ileana și Brândușa... 

Nichifor rămase gânditor. Atâta răzvrătire în sufletul unui copil 
nevinovat? Înseamnă că băiatul pricepe mai multe decât a lăsat 
să se-nţeleagă și cunoaște câinoșenia jupânului față de toată 
lumea. Ca să-l încerce, îl zădări: 

— Şi zici, copile, c-ai cuteza să dai în unchiu-tău? 


— Am și dat! - și ochii îi străluceau de mândrie. 

Va să zică asta a fost... Dacă-i așa, Grigore n-o să mai aibă 
trai cu hapsânul. Și l-ar canoni mai abitir ca pân' acum, ori l-ar 
ciomăgi de câte ori i-ar fi pe plac. Să-i ţină parte e greu. L-ar 
goni jupânul ca pe Imre. Cine să aibă apoi grijă de băiat? 
Glicheria? Anușca? Sunt muieri... lar Mitru își vede de-ale lui. 
Oftă: 

— Pare-se că n-avem încotro, băiete. Să ne pregătim de 
drum... 

— Vii cu mine, bade Nichifor? 

— Doar n-am să te las pradă lupilor! Şi, la drept vorbind, când 
omu nu-i leneș, agonisește un dărab de mămăligă oriunde. Ce 
mi-i Pitiritea, ce mi-i Măgoaja? Tot un drac! Dacă poftești, 
pornim și la Măgoaja... 

Grigore i se anină de grumaz: 

— Ești bun, bade Nichifor, ca bunicu'... Da' să știi că nu-i tot 
un drac; vei dormi la noi, c-avem loc; și ne-om hrăni cu ce s-o 
găsi... 

Nichifor cobori scara, spre grajd, să nu bage băiatul de seamă 
că i s-au umezit pleoapele. „Te-ai zărghit, moșnege!” - se 
probozi de unul singur. lei toiagul pribegiei de dragul unui 
năpârstoc... Dar altcum nu era chip. Fără Grigore, ograda și 
grajdul, culcușul și toate rosturile nu le-ar mai răbda; necum 
ochii bulbucaţi și răi ai jupânului. Slujba de grăjdar nu mai 
preţuiește nicio ceapă degerată. Parcă știi când i se năzare ceva 
lui Ilie și te zvârle în drum? E mai nimerit să plece de bună voie. 
Şi cum i-o fi norocul... 

Pe-nserat, Nichifor, Anușca și Glicheria avură de lucru până 
peste cap. Femeile coseau două trăistuţe pe măsura lui Grigore, 
iar unchieșul umplu dăsagii cu bruma de ţoale. Veni apoi rândul 
merindelor. Şi nu se zgârceau femeile: cârnaţi, slană, cepe dulci, 
o pită mare, proaspătă, o sticlă cu răchie și un burdușel de caș 
fură așezate cu dichis în dăsagi. Drumu-i lung și foamea-i rău 
sfătuitor. Dac-o face tărăboi jupânul, nu-i bai. Ţipă el și așa, fără 
pricină. Barem să fie ele cu cugetul împăcat că fugarii au de 
toate. Că tot vor fi departe pân-o prinde jupânul de veste... 

— Pornim călare? - întrebă Grigore, în vreme ce unchieșul 
lega traistele la gură. 

— De unde cai, băiete? Ai jupânului? Atât ne-ar lipsi! Asmute 
pe urmele noastre o haită de jăndari și ne pomenim legaţi 


burduf. Nu, flăcăiaș! Răzbim și pe jos. Încălțări avem - har 
domnului - și, c-un dram de noroc, om găsi poate și-o sanie să 
ne poarte un dărab. Timpu-i prielnic; cum dă zăpada, boierii 
mână argaţii și robii la pădure, să le încarce lemne. Socot că ne- 
om cocoţa și noi pe vreo teleguţă. Dar, până gat eu aici, fii bun 
și fugi de mulțumește Glicheriei și Anușcăi. Nu face s-o iei din 
loc fără ca ele să știe... 

— Mă duc. 

— Oprește-te și pe la Piroș. Poate ai să-i spui ceva? și-i clipi 
șiret din ochi. 

— Ce să-i spun? 

— Deh, știu și eu? V-aţi avutără ca fraţii... 

— Dar tuşa Illeana? Brândușa? 

— Să nu le stârnim. Au ele năcazuri destule. Și, odată plecat, 
să nu-ţi pese ce lași în urmă. E bine, băiatule, să priveşti mereu 
înainte, nu îndărăt! Vin' apoi de te culcă, să fii hodinit în zori, 
când ne-om așterne la drum... 


* 


Noaptea se-ngână cu ziua. Pe bolta cerului pălesc ultimele 
stele. Nichifor și Grigore, cu dăsagii pe umeri și cușmele 
îndesate până peste ochi, străbat ograda prin spatele grajdului. 

Cei doi drumeți sparg pojghiţa cristalină ce acoperă zăpada. 
Pomii, desfrunziţi, sunt plini de chiciură deasă și de ţurțţuri 
strălucitori. Grigore trage în piept, cu nesaţ, aerul proaspăt de 
dimineaţă și se bucură. Se îndreaptă către casă și are în picioare 
o pereche de cizme pe măsură, noi-nouţe, primele pe care le 
poartă. E un dar din partea lui Nichifor, de Anul nou. Le-a 
poruncit din vreme pantofarului Bucur, fără să-i spună băiatului. 
El n-are suflet apropiat și doar n-o să ia cu el, în raclă, bănuţii 
agonisiți din simbrie! Când a văzut cizmuliţele, Grigore a holbat 
ochii. Parcă nu-i venea să creadă: 

— Ale mele? 

— Eu așa socot. Că mie nu-mi încap - a râs unchieșul. 

Răsplata a căpătat-o pe dată. Băietanul i-a sărutat mâna și 
avea atâta strălucire în priviri, încât ţi se topea inima de dragul 
lui. 

— Îmi îngădui să-ţi zic: bunicule? Că tot n-am bunic... 

— Spune-mi cum poftești, băiete, dar nu te opri. 


Și iată că Grigore înfundă cizmele cu carâmbii creţi pe unde-i 
neaua mai groasă. Are obrajii înroșiţi, ca o piersică dată-n pârg 
și i-ar veni să gonească de fericire. Ar fi vrut să-și ia rămas bun 
și de la Imre, sau să-l înduplece să vină cu dânșii. Nu l-a aflat. 
Parcă l-a înghiţit pământul... 

— N-am să-l mai văd nicicând, bunicule? 

— Eu socot că da. O să audă el cumva de la Glicheria sau 
Anușca încotro ai pornit și o să te calce într-o bună zi... 

Dac-ar veni mai curând... Așa, cu mămuca, badea Nichifor și 
Imre ar trăi laolaltă și s-ar simţi fain. Că-s fiinţe bune la suflet, 
nu ca llie... 

— Satul a-nceput să se trezească. Latră câinii... 

— Să ne grăbim, copile. E mai sănătos să fim în câmp înainte 
de s-o lumina... 

— N-ai vrea să trecem și pe la Toader, bunicule? Zicea că se- 
ntoarce de crăciun, în vacanţă... Şi tare aș pofti să-l văd. Cine 
știe când oi mai avea prilej! 

— N-ar fi nimerit, copile. Taică-său, Năstase, e poteraș 
domnesc. O să afle c-ai fugit de la unchi-tău și... 

— Dacă? Nu fug, bunicule; plec! Am stat acolo cât am vrut și 
mă-ntorc acasă. Nu-i drept? Cine ce are cu mine? Nu-i datorez 
nimic. Pentru blidul de hrană i-am trudit de ajuns! Nu mi l-a dat 
de pomană. Dreptu-i? 

— Ar fi, copile? Dar dreptatea săracilor a mâncat-o lupii; și, 
când ai vreo pricină cu bogătanii, tot tu ieși cu vină... Eu zic să 
te lași păgubaș, băiete, să nu se iște vreun pocinog... 

— Nu se iscă, bunicule, crede-mă. Casa lor e afară din sat. 
Întreabă dumneata de el; eu n-am să m-arat. Dacă-l găsim pe 
Toader, bine; de nu, ne vedem de drum. 

— Fie și așa... 

Grigore a rămas în urmă, iar Nichifor a ciocănit cu bâta la 
poarta lui Crăciun. Poterașul a ieșit în prag: 

— Cine-i? 

— Om bun. Dacă-i cumva pe acasă feciorul dumitale, Toader, 
am să-i zic o vorbă din partea lui Grigore. 

— Grigore?... Aha... Trebuie că-i nepotul lui Ilie. Am auzit 
despre el. Stai o țâră că vin cu băiatul. Și intră în casă. 

Toader fugi către portiţă, o deschise și măsură pe unchieșul 
necunoscut: 

— Vii din partea lui Grigore? 


Nichifor clipi șiret. 

— Nu vin din partea lui, ci cu el. E colea, după stogul cela de 
paie. y 

Toader șuieră ca pe vremuri, la școală. li răspunse un chiot 
vesel și alergă într-acolo: 

— Măi Grigore, măi... Şi-I strânse în braţe. Uhu... Eşti îngheţat 
de tot! Îi smulse dăsagii de pe umăr. Vino! Ai să șezi la noi până 
mă-ntorn la gimnaz, după bobotează... 

Îl luă de braţ și-l trase după sine. 

— Stai, Toadere, că nu merge așa. Sunt c-un unchieș; 
mergem împreună, acasă, la mămuca. M-am abătut pe la tine 
să-mi iau rămas bun... 

— Îţi dau eu rămas bun de n-ai să-l poţi duce - și-i tufli c-o 
palmă căciula peste nas. Eşti oaspetele meu; și unchieșul de 
asemenea. Hai în casă, fără vorbă multă... 

Îl târî aproape după el. Grigore râdea: 

— Ho, nebune, că vin! Dar nu mă trage ca pe-un hoit... 

Se temuse că acolo, la gimnaziu, Toader să nu-și schimbe 
firea. Bine că se-nșelase! A rămas același... 

— Nu-ţi mai dau drumul, frate, până nu plec. Așa să știi! Mai 
bine te leg de un par... Tata va fi bucuros; maică-mea așijderi. 
Că le-am tot vorbit despre tine... 

Ajunseră la portiţă: 

— Poftește-n casă, unchieșule! 

— De ce să vă stingheresc, flăcăiaș? Ştii zicala: „Călătorului îi 
șade bine cu drumul...” 

— Să intrăm, bunicule - îl îndemnă și Grigore, luându-l de 
mână. 

— Ti-e bunic? 

Nichifor râse: 

— Așa vrea el să-mi zică... 

— Am să-ţi zic și eu la fel. Dar să nu mai degerăm pe afară. 
Poftește... 

Toader e în al șaptelea cer. Dacă-l are pe Grigore alături, va 
petrece o vacanţă fără cusur. De i-ar fi frate, nu l-ar îndrăgi atât. 
În orele de clasă și în dormitorul rece, tot la el se gândea: „De-ar 
fi și Grigore aici...” 

— Te pricepi să facem un buhai, Grigore? 

— Nu! 

— Păcat. Am umbla cu plugușorul prin sat... 


— Mă pricep eu, băiete - intră în vorbă Nichifor. Dacă aveţi 
vreo piele de oaie, nu-i treabă grea. Meșterim un polobocel, îi 
trecem păr de cal la mijloc și gata... Dar pe Grigore nu-l 
sfătuiesc... Mai nimerit e să stea ferit. Lumea îl știe plecat; 
plecat să fie... 

— Așa-i cuminte, bade Nichifor - încuviință Năstase. Și nici ție 
nu-ţi îngădui, Toadere, să umbli cu cerșitul! Eşti ditamai 
liceanul; nu șade frumos... 

Trecuseră două zile pe nesimţite. Seara, băieţii sporovăiau 
până li se-nchideau pleoapele. 

— E greu la gimnaz, Toadere? 

— Ai să vezi... 

— Cum să văd? 

— Te iau cu mine... 

— Eşti nebun? 

— De fel. Am și vorbit cu tata. Scoatem țidulă de la popa 
Vichentie c-ai isprăvit patru clase... 

— Cum să scrie părintele minciuni? N-am decât un an de 
carte; să zicem încă o jumătate: din toamnă până-n crăciun... 

— Eh, parcă înveţi mai mult în patru! Face tata cerere, 
iscălește prefectul de încuviinţare, apoi vicarul și gata; intri cu 
mine. Şi unde ţi-o fi greu, ne descurcăm împreună. 

— Ce-nvâăţaţi acolo? 

— De toate:  latinește, istorie, matematică, nemţește, 
ungurește, religie... că dascălii-s popi. Dar să spui c-ai trecut de 
10 ani. Câţi ai pe de-adevăratelea? 

— Merg pe nouă... 

— Or să te creadă, că ești bine zidit. Și-om scoate-o noi într- 
un fel la capăt... 

Îi place cartea lui Grigore. Imre îi făcuse rost de o cărţulie cu 
chipuri, pe care o răsfoia serile, la opaiţ. Păcat că era scrisă în 
nemţește; dac-ar fi fost ungurească, o mai buchisea el... Pe 
unde o fi umblând lunganul? Poate că n-are unde-și culca capul. 
lar el şade la căldurică, are hrană bună, se dă pe săniuș... Da’ 
ce-o să zică mama? S-o lase singură? Numai dac-o vrea ea... 

A treia dimineaţă, după prânzul cel mic, s-au strâns bărbaţii la 
sfat. 

— Ştii ce i s-a năzărit feciorului meu, unchieșule? Să-l ia pe 
Grigore cu el, la gimnaz... 

— S-ar putea? 


— Să-ncercăm. Tu vrei, băiete? 

— Vrea, de ce să nu vrea? - i-o luă Toader înainte. Fă numai 
dumneata cele de trebuinţă, la Lăpuș. De rest, îngrijesc eu... 

— Da' știi că nu se primesc la gimnaz feciori de iobagi? Cum 
s-o-ncurc? 

— D-apăi că n-ar trebui s-o încurci de fel, domnu Năstase - 
grăi Nichifor. După câte povestește băiatul, tăică-său a căpătat 
hrisov de nemeș de la măria sa Francisc Rakoczi. Așa-i, copile? 

— Așa zice mămuca... 

— Dac-aveţi hrisov, merge. Dar trebuie să-l înfăţișez 
prefectului și vicarului... 

— Dacă-i pe așa, pornim la Măgoaja: eu cu Grigore. Tot vrea 
s-o vadă pe maică-sa și să capete încuviințarea. Și ţi-l aducem - 
glăsui Nichifor. 

Poterașul nu se-nvoi. 

— Merg și eu cu domniile voastre. Împrumut căruţa lui Toma 
Blându, cal am și, dacă ne așternem în zori la drum, până seara 
ajungem... E bine? 


* 


Mult s-a bucurat Mălina când și-a văzut feciorul. Dar n-a ținut- 
o bucuria prea mult. Abia a venit și o să plece din nou. La Aiud... 

— Pentru câtă vreme? 

— Cam șase ani, leliță - o lămuri Năstase Crăciun. Dar ai să-l 
ai acasă de paști, vara pe două luni... Dacă l-ai da la stăpân, 
crezi că l-ai vedea mai des? Acuși, rogu-te, cată hrisovul cela de 
nemeș. Mi-e de trebuinţă la Aiud. Altfel mă tem că nu l-or primi 
la gimnaz. Îl poţi găsi lesne? 

— De bună seamă. Da’ eu-s sărmană; pălmașă la Stupul. Dac- 
o trebui plătit acolo, n-am niciun florin. De unde să scot? Nici să 
vând n-am ce... 

— Nu te-ngriji, femeie! Ce-o trebui pun de la mine. O să-mi 
pară că am doi feciori la școală și gata socoteala. Îmi scot eu 
paguba, nu te teme. Când o ajunge Grigore domn, o să mă 
răsplătească într-un fel. lar de nu, mi s-o recunoaște fapta-n 
cer... 

Domn! Dacă i-ar fi poterașului gura aurită... Și răposatul taică- 
său, lrimie Costan și bietul Cupșa, tot așa ziceau: să-l vedem 
domn... S-ar putea? Mai știi? E istet Grigoriţă. Și dacă i-o sta 


capul la carte... O s-o ducă ea greu ăștia șase ani, dar altminteri 
ce scofală? Tot nu l-ar lăsa să slugărească... 

— ÎI ţii minte pe dumnealui? 

— Cum de nu. Îi vizitiul... 

— Nu, mămucă! E bunicul meu, să știi... 

— Așa bunic, fără să te doară pântecul - râse Nichifor blajin - 
e o socoteală. O toană de-a lui... 

— Nu-i rău, bade. Tot nu i-a rămas bunic și-mi pare că te-a 
îndrăgit... 

— O să stea la noi, mămucă. Și nu ţi-o fi urât cât oi lipsi. 

Năstase Crăciun, grăbit, a pornit spre treburile sale: 

— Pregătește-i ceva rufărie, leliță - o îndemnă el înainte de a 
da bice cailor. Dacă l-or primi, îi fac eu rost de uniformă. Că-i 
trebuie și lui Toader. Să fie gata de bobotează și rămâneţi 
sănătoși! 

— Să te răsplătească cerul pentru fapta dumitale, domnule! - 
și Mălina duse un colţ de năframă la ochi. 

Nichifor a rămas de vorbă cu Mălina, în preajma vetrei; 
Grigore a pornit în „inspecţie” prin sat. Parcă arăta mai calic 
decât îl ținea minte. Alături, la nănașa Floarea, nici hornul nu 
fumegă. Seamănă cu o casă părăsită. Impinge portița de nuiele 
și străbate o potecă prin zăpadă. In bordei, liniște. Deschide ușa 
cu fereală. 

— Bună ziua. 

— Ha? Nănașa, ghemuită într-un ungher, și-a dus mâinile 
streașină la ochi. Nu vede cine a intrat, că-i aproape beznă. Care 
ești acolo? 

— Eu, Grigore al Mălinei... 

— Aha... Te-ai înturnat la mumă-ta? Bine ai făcut. Șezi colea... 
Și îi întinse un măr, zbârcit ca faţa ei: Mănâncă! 

— Da' nenea Dumitru unde-i? 

— Nu ţi-o zâs muica? N-o hi avut răgaz. L-or dus jucuţeii la 
gherlă... 

Cu câteva nopţi în urmă, l-au ridicat jandarmii. Stăvarul 
Variassy reclamase că i s-a furat un armăsar și susținea că 
făptașul trebuie să fie musai Dumitru Liţă, fiindcă trecuse de 
două ori pe lângă stavă în ziua cu pricina. Omul s-a jurat pe toţi 
sfinţii că nu și-ar apropia niciun capăt de aţă din avutul altuia, 
dar jucuţeii, pe care Variassy îi ospătase și le aninase de șei, la 


plecare, câte o ploscă borțoasă de palincă tare, l-au burdușit pe 
moșneag și l-au legat fedeleș: 

— Unde-i armăsarul, tâlharule? 

Moşul, cu sânge la gură și la nas, le zvârli o căutătură plină de 
venin: 

— laca, l-am înghiţit. Cu copite cu tăt. Scoateţi-mi-l din burtă 
și daţi-l hoţomanului de Variassy. Că doar el știe să fure cai și 
să-și sporească stava... 

— Râzi de noi? - se mânie jucuțelul mai înalt, cu mustăţi 
fioroase. Lasă, ai să spui și cât lapte ai supt la ugerul mumă-ti, 
după ce te-om pune la cazne. 

Afară, jucuţelul îl apucă de plete și-l scutură zdravăn, 
rămânând c-un smoc de păr în laba lui păroasă: 

— Dacă sufli vreo vorbă că ai fost bătut, îți venim de hac. 
Pricepi? Ţi-om pune ouă răscoapte la subsuori și te-om canoni 
până ce te vei spovedi tatălui ceresc... 

Toate acestea le povestea năânașa Floarea, cu obidă, 
ștergându-și lacrimile c-un colţ de fustă. 

Plecă amărât de la nănașa. Se îndreptă glonţ către covăcie. 
Martin baci, încărunţit și mai încovoiat decât îl știa, se opri din 
ciocănit: 

— Grigoriţă!... Lăsă barosul din mână și luă băiatul în braţe: 
Da' voinic te mai făcuși! Se așeză apoi pe un butuc, scoase 
luleaua de la brâu și o ciocăni pe genunchi: De Fery nu întrebi? 

— Nu. 

— Ai aflat? 

Grigore lăsă capul în pământ. 

— Asta-i tot o ispravă de-a Stupului. Cum se arată unul mai 
dârz, i-o coace. Fery s-a ciorovăit cu el la plata unor potcoave și 
ticălosul a trimis după el hingherii împăratului. L-au smuls 
noaptea, din așternut, ca pe vecinul vostru Pătru... E rău să ai 
vreo tărășenie cu bogătanii! Da’ tu ai venit de sărbători? Te- 
mpaci cu llie? 

— Ntt... 

— M-aș fi mirat! Nici el nu-i mai breaz ca Stupul. Să știi de la 
mine, copile: pofta de arginţi te face neom, fiară... Să te ferești 
de bogăţie, ascultă aici, că-ţi vinzi sufletul diavolului. Mai bine 
sărac și curat... 

— Nu ţi-e greu la covăcie, Martin baci? 


— Nici în groapă nu ţi-e ușor, Grigore. Că și acolo ai doi coţi 
de pământ peste tine. Da' de ce-ntrebi? 

— Am adus un unchieș; a plecat și el de la Ratz. Gândeam 
că... 
— Ce-i de meserie: dulgher, rotar, potcovar? 

— Ştie de toate, Martin baci - se-nsufleţi băiatul. Şi-i 
cumsecade: pâinea lui Dumnezeu. Eu îi spun „bunicule”... 

— Taci! Și unde se află? 

— O să stea la noi. 

— Dă'... Poate să cădem la-nvoială, dacă-i om de înţeles. 
Treabă nu prea este, că oamenii jinduiesc după un sfănțug și 
văd cum arată un florin la faţă din an în paști. Socot însă c-om 
scoate cât ne trebuie pentru două guri, dacă știe și el să strângă 
cureaua la nevoie. Are muiere, plozi? 

— N-are. 

— Așa? Văduvoi ca mine? Asta nu-i rău. Când ai prăslitură, 
înjuri de mama focului: or îţi vezi copchiii slugi sau ţi-i ia la 
oaste. Și rămâi cu focul în suflet. Dar ni-i da și tu o mână de 
ajutor, băiete, când om fi la greu... 

— Nu cred. Mi-e că intru la gimnaz, în Aiud. Așa-i vorba... 

— Pfiu... - fluieră Martin surprins. Te pomenești că te văd și 
cărturar. Rău n-ar fi, Grigore. Dacă știi carte, greu să ţi se anine 
belciugul de nas și să te pună oricare să joci cum îi place, ca 
ursul ţiganului... Dacă ai putință, băiete, învaţă! Ne-o prinde 
bine și nouă cândva... 

Se ridică de pe buturugă, luă un cărbune, aprins din vatră, îl 
îndesă cu unghia în lulea și-i făcu semn cu ochiul: 

— Nu îmbuci ceva? Uite traista. Ţi-o amintești? 

— N-am uitat-o și nici nu uit. Am ţinere de minte... 

— Asta-i bine, copile! Nu uita prietenii, dar mai cu seamă 
vrăjmașii. Pe ăia să-i ţii minte până la judecata de apoi!... Păcăni 
din lulea, își frecă genunchii umflaţi de reumatism și se sculă 
greoi: Acu’ să mai robotesc o ţâră. Am de gătat niște pârdalnice 
de potcoave... 

— Îți ajut și eu, Martin baci. 

— Dacă vrei... Apasă pe foale să-nteţim focul, Grigore, că-mi 
faci mult bine; m-am cam betegit de picioare. Am ajuns un 
hârb... 

Multă vreme nu s-a auzit în covăcie decât răsuflarea foalelor 
și clinchetul barosului... 


* 


Imre n-avusese de gând să dea bir cu fugiţii. Își închipuise că 
llie n-o s-o scarmene rău pe Brândușa; nădăjduia că fata se va 
ţine tare și nu va da taina lor în vileag. Nu se temea pentru el; l- 
ar înfrunta oricând pe jupânul, ba i-ar și culca dintr-un pumn. 
Dar tocmai asta nu voia: să supere fata. Oricum, e tătâne-său... 

De când dăduse bruma, aducea seara oile la moară, unde le 
adăpostea peste noapte de ger și de lupi; găsise un șopron gol, 
îi întărise uşorul cu niște piroane, iar cei doi câini ciobănești 
păzeau pe afară, așa că putea fără grijă să dea o fugă până-n 
sat să-și vadă mândra, ori să doarmă în tihnă, nu iepurește... 

Intâmplarea din seara ceea îi smintise oarecum socotelile. 
Ştia că de aici încolo llie își va fereca fata și n-o s-o mai vadă, iar 
pe el îl va dușmăni aprig. Nu-i păsa, că tot nu s-ar învoi să-l aibă 
ginere, iar ca s-o fure, înseamnă să vrea și ea. Chiar atunci, 
încotro s-o ducă? l-ar trebui bani și numai la oraș îi poţi câștiga. 
O să plece pentru o vreme, iar dacă Brândușa-l are drag, o să-l 
aștepte de bună seamă... 

Hotărârea o luă pe drum și intră în casa morarului, să-i spună 
că el va lipsi o zi, două, ca să-l înștiinţeze pe Ilie. li părea rău că 
nu poate vedea pe Nichifor și pe Grigore, dar nu mai avea răgaz. 
li ardea pământul sub picioare... 

— Chind pleci? - îl întrebă morarul, nedumerit. 

— In zori, domnule Hans. Mă reped la Blaj, că am un unchi 
acolo, cu dare de mână. Poate îmi dă niște ţoale, că umblu în 
zdrenţe. Jupânul nu mi-a plătit simbria pe trei ani din urmă. 

— Te ce nu faci „răclămaţ”. Eu cunoști șucuţel Steinhardt. Bot 
spune la ei... Este prieten... 

— Degeaba, domnule Hans. Tot jupânul i-ar da dreptate. Ce 
dovezi am? 

Gertchen, grăsana morarului, boldea la Imre ochi de viţelușă 
amorezată. De mult îi plăcuse flăcăul, mai cu seamă că-l văzuse 
din spatele perdelelor, într-o zi, când ieșea din iaz după ce se 
scăldase. Pieptul lat, picioarele și braţele lui mușchiuloase, ca de 
Wotan, îi tulburaseră multe nopţi. Bărbat ca el nu găseai lesne 
în Pitiritea. Hans e un tontălau. Dacă are bere și luleaua, uită de 
nevastă. Cât privește papistașii, nu se pricep la cele lumești, 
deși-s pofticioși ai naibii. Dar să simţi și tu că te strânge unul în 
braţe de-ţi pârâie oasele, pune-ţi pofta-n cui... 


— Tacă pleci, Imre - spuse grăsana, tai la tine te mâncare. 
Precătesc timineaţ.... 

— Danke schön, küss die Hânde..."! 

— loi, Hans, tumnealui știi și nemţești... Wir müssen ihm 
helfen...1? 

— Schon gut, schon gut”, încuviință morarul alene. Și bentru 
oi, cer eu om de la jupan, muine - întregi el într-o ungurească 
stricată. 

Imre adormi greu, cu gândul la Brândușa. Abia ațipise, când 
simţi pași în șopron. 

— Cine-i? 

— Ssst! Eu, Gertchen... 

Morăriţa se opri lângă așternutul ciobanului, apoi se culcuși 
lângă el: 

— Adus merinde și zece florini. Tu băiat ștramm! Place la 
mine... Era frig în șopron și grăsana, înfierbântată, îl cuprinse în 
braţe pătimașă: Oh, liebling! Să fine repete-napoi... 

În zori Imre ocoli satul, cu inima tristă și cu gura coclită de 
sărutările nemţoaicei. Dar nu o luă în jos, către Blaj. Minţise. N- 
avea pe nimeni acolo. Voia să i se piardă urma. Și porni hotărât 
în sus, cu gând să se oprească la Baia. Auzise că se găsește de 
lucru în băi și că oamenii-s plătiți binișor. Alese o cale cu 
înconjur, pe Valea Chioarului, să nu dea prin Lăpuș, unde-și are 
jupânul oamenii lui. Ziua umbla prin vâlcele și poiene 
desfrunzite, urmărit de urletele lupilor flămânzi, ce se apropiau 
de așezări omenești să caute hrană. De om le era teamă, 
știindu-l dușman. Se piteau după mușuroaie, cu ochii injectaţi și 
răi, urlând prelung la vederea arătării cu ţundră ciobănească, 
care ţinea în pumn o bâtă aidoma cu drăcoveniile vânătorilor, ce 
scot flăcări pe ţevi și le ciuruiesc blănile. Noaptea cerea 
găzduire la vreo colibă mai îndepărtată de vatra satului si, când 
era întrebat încotro se-ndreaptă, numea și el un cătun din 
munții Gutinului, unde se-ntorcea acasă, chipurile, până se 
desprimăvărează. Explicaţia era îndestulătoare, mai ales că 
flăcăul avea o privire deschisă, cinstită, iar portul îi adeverea 
spusele. Se mulțumea cu puţin Imre: un locșor unde să nu-l 


11 Mulţumesc frumos, sărut mâna. 
12 Trebuie să-l ajutăm. 
13 Bine, bine... 


sufle vântul; mânca din traistă și în zori mulțumea de găzduire 
și-și vedea de drum. 

În a cincea zi de umblet, se apropie de Unguraș, o comună din 
preajma Tăuţilor. În zare, se profilau Măgura Mare și vârful 
Ulmoasa de pe munţii Gutinului, deși vremea era ceţoasă. 
Casele  ţuguiate de chirpici, sărăcăcioase, cu pridvoare, 
aparţineau băieșilor de la minele Firiza și Săsar, din apropiere. 
La încrucișarea șoselei cu cea care duce la Sătmar, drumeţul 
zări un han de ţară. Însera. Imre era bucuros să găsească o 
ciorbă fierbinte și un pat. Dormise încălţat, pe unde apucase. 
Poate că se va hodini și el o noapte, la căldură. Își pipăi chimirul 
și faţa i se însenină. Florinii nemţoaicei îl vor scoate din 
încurcătură. Zări în șopron câteva căruţe cu ulubele-n sus; 
dinspre grajd, se auzeau tropote și fornăit de cai. Deschise ușa 
și dădu: „Bună seara!” În zgomotul din han, vorba lui nu fu 
auzită și nu-i răspunse nimeni. În mijlocul odăii se aflau trei 
mese lungi, cu bănci pe ambele laturi; peste vatra plină cu oale 
și crătiţi de lut străjuia un opaiţ, altul era aninat lângă tejghea, 
iar al treilea lumina chior un gang ce ducea pesemne spre 
odăile de dormit. Fumul de mahorcă și de seu îl înţepa în ochi și 
zărea ca prin negură chipuri de oameni răsfiraţi ici, colo, pe la 
mese, sau bând în picioare, la tejghea. Se așeză într-un colţ, 
dădu jos ţundra și se descoperi, își netezi părul cu degetele 
rășchirate și răsuflă adânc. Aburii de pe plită îi gâdilau nările... 
Câţiva mușterii îl măsurară din priviri și, dându-și seama că-i 
străin, îl lăsară în plata domnului, văzându-și mai departe de 
băutură. Îl zărise și hangiţa, o femeie durdulie, iute și sprintenă. 
Se apropie de el: 

— Ceva de băut, domnule? Am o palincă tare ce te-ncălzește 
pe inimă. Uiţi că ai călătorit pe ger... 

— Fie... Dac-aţi avea și ceva fierbinte... o ciorbă... un gulaș... 

— Este, cum să nu fie? Sony! Adu un șip de palincă - strigă ea 
către tejghea. Un băietan mai răsărit, de vreo opt ani, îi 
răspunse: 

— Îndată! 

— E fiul meu, mă ajută; că-i greu singură... 

— N-ai bărbat, hangiţo? 

— Am, dar bolește... Eşti grăbit sau mâi aici peste noapte? 

— Dac-aţi avea vreun loc, ar fi bine. 


— Pentr-un flăcău de omenie se găsește. Îți pregătim un pat, 
dar mai înainte să-ţi săturăm foalele... 

Imre sorbea cu plăcere ciorba iuţită cu paprică, rupând pâinea 
cam tare. Mestecă bucăţile de carne de berbec între măselele 
puternice, apoi trase mai aproape blidul cu gulaș. Hangiţa aduse 
o ulcică de vin și un cănceu de lut, îmbiindu-l: 

— Bea, flăcău, îţi scoate frigul din oase! II întrebă: Ungur? 

— Secui... 

— Cioban, după câte văd... 

Imre încuviinţă: 

— Pleci acasă, de Anul nou? Șezi departe? 

— Prin părţile Bicsadului— răspunse el, cam înciudat că 
muierea vrea să le știe pe toate. 

Hangiţa îi turnă vin în cană și se depărtă grăbită. Imre căzu pe 
gânduri. Îşi potolise foamea, vinul era strașnic, dar sta în 
cumpănă încotro s-o apuce la ziuă. La stânga, era Baia Sprie, 
mai sus, Capnicul, la dreapta, Băița și Herja - tot băi cunoscute, 
pe unde s-ar putea aciua. Numai să nu-i ceară vreo ţidulă, că n- 
are... 

De afară, se auziră tropote și glasuri. Ușa se deschise și 
intrară patru zăplani cu bunde scurte, cizme grosolane, cușme 
înalte și brâie late, din care se căscau, amenințătoare, capetele 
pistoalelor. Cel mai înalt strigă tunător: 

— Marghit! Ospătează-ne iute, că ne grăbim! Adă și vin cât te 
lasă inima, că stăm în șa de az' noapte. 

— Aţi grijit de cai? - întrebă hangiţa peste capul mușteriilor. 

— l-am băgat în grajd și le-am dat traistele cu grăunţe. Acuși 
fă bunătate și hrănește armăsarii! Și râse gros, ca dintr-o butie 
spartă. Roti apoi privirea prin han și se opri asupra lui Imre: 
Acolo, fârtaţilor, că-i loc! Se poate? - și-i aruncă lui Imre o 
căutătură aspră: 

— Slobod! Că doar nu-i hanul meu - răspunse flăcăul, fără să 
se lase intimidat de cei patru mustăcioși ce păreau bine 
cunoscuţi pe aici, deoarece mesenii rămaseră cu ochii pe ei. 

Hangiţa şi băiatul începură să care la masă oale 
burduhănoase cu vin, căni, talere cu bucate și două pâini de 
casă. 

— Adă și ceapă! Multă... mormăi cel mai înalt și plesni hangiţa 
peste crupă cu o palmă grea, nespălată. Apoi o ciupi de piept și 
făcu haz: Ești cea mai gustoasă bucăţică de aici, Marghit. Dar 


azi n-am vreme de hârjoană: ne grăbim!... Mai trec eu zilele 
astea, fii pe pace... 

— Porcule! - se indignă hangiţa. 

— Ce-aș mai da cu râtul sub fustele tale! - și-și răsuci mustaţa 
cu trufie. Așa grăiești cu Aladar, spaima ținutului? D-apăi că nu 
șade frumos. Tovarășii lui râdeau cu oarecare sfială. Se vedea 
că se tem de lungan și îl respectă. 

— Să te ia toţi dracii! - șugui hangiţa. Eşti un mitocan! Nici nu 
știi cum să te porţi c-o femeie cinstită... 

— Auzi, Pali? Cinstită... Ai mai văzut muiere cinstită de când s- 
o prăpădit mumă-ta? - rânji lunganul. la, zi... 

Cel căruia i se adresase chihoti ușurel: 

— Așa vine vorba, dar pe muieri să nu le crezi nici dacă iau 
jeratic în gură. 

Noii veniţi clefăiau lacomi, sorbeau cu poftă vinul din căni și 
mormăiau câte un cuvânt, la răstimpuri. Lunganul, c-un hartan 
de berbec în mână și cu gura plină, porunci unuia mai tinerel, 
smead și sașiu: 

— Ai crăpat de-ajuns! la-ţi picioarele la spinare și vezi dacă-i 
liniște pe afară. Caii au lăsat urme pe zăpadă și ne putem trezi 
cu oaspeţi nepoftiţi... 

— Aș! - îl contrazise altul mai bătrâior, care șuiera ca un 
gânsac din gura știrbă, fiindcă-i lipseau dinţii din faţă. Ninge. Și 
urmele-s acoperite. Făr' de asta „cocoșii”!* trebuie că ţin 
ibovnicele-n braţe la ceasurile astea târzii... 

— Oricum, Fodor, paza bună trece primejdia rea... Tu, Sandor, 
înșeauă caii; gătăm și noi curând. 

Tinerelul ieși pe ușa din spate și lunganul cântări o vreme din 
ochi pe Imre. Apoi se răsti la el: 

— Ştii că eu sunt Aladar; Aladar Benkö? 

— Dacă zici... 

— Ai auzit de mine? 

— Nu. 

— Cum se poate? Doar n-ăi fi picat din lună, ciobane! Pe unde 
ai hălăduit de n-ai aflat numele meu? 

— La Pitiritea, în jos... 

— Auzi, Fodor? P-acolo nu ne știu. Ar trebui să le dăm și ălora 
bineţe într-o zi. Sunt bogătani prin satul vostru? 

Imre tăcea. 


14 jandarmii maghiari. 


— Vorbește, ţângăule, sau ţi-ai înghiţit limba? 

— Nu sunt ţângău, bade, ci om în toată firea. Și te poftesc să- 
mi vorbeşti cuviincios - izbucni flăcăul înciudat. Că eu tot așa ti- 
am vorbit. 

— laca-na - râse Aladar înveselit. Dar știu că nu te lași călcat 
pe bătătură! Încotro mergi? 

— Treaba mea! _ 

— Poate că-i și a mea. Imi plac feciorașii aprigi; văd că ai și 
trup călit... Ţi-aș putea da un sprijin. Ai slujbă? 

— Mă duc să caut una, ca băieș... 

— Ţi s-a urât cu ciobănia? Poate să ai dreptate... Trudești un 
an și te alegi cu două oi și trei sfânţugi. Dar nici la baie nu-i 
mare scofală! Cioplești în piatră până-ţi ies ochii din cap, îţi 
ciuruiești bojocii cu praful de piatră și, până la urmă, te alegi cu 
brăduţul la creștet. Spune-i și tu, Fodor, că doar ai înghiţit 
papara asta! 

— Așa-i cum spune Aladar - încuviinţă știrbul. În baie mi-am 
lăsat dinţii și tinereţea... 

Lunganul îi turnă o cană din vinul său: 

— Bea, tinere, și să fim prieteni! Cum te cheamă? 

— Imre. 

— Și mai cum? 

— Nu ţin minte! Nu ajunge? 

— Ba da. Uneori și numele de botez ţi-e de prisos când n-ai 
după ce bea apă. Eu, flăcăule, te-aș povăţui, spre binele tău, să 
nu intri la baie. Cum te văd arţăgos din fire, mi-e c-ai s-ajungi la 
sfadă cu vreun meșter neamt. Și știi ce o să se-ntâmple? Te 
înhaţă caraula și înfunzi temnita! 

— Pe mine n-or să pună mâna, bădie! 

— Nu, că ai iarba fiarelor! - rânji Aladar provocator. Află, 
băiete, că au găbiit ei și pe alţii, mai ai dracului ca tine. Şi eu am 
păţit-o, pe vremuri, când mă socoteam, ca tine, buricul 
pământului. Nu-i vorba, am șters eu putina într-o bună zi. Dar 
numai în codru am găsit liniște și adăpost. Acum suntem o ceată 
și căutăm soţi aprigi și netemători. Ce-ar fi să ni te alături? 

— Cu ce vă-ndeletniciţi, mă rog dumitale? Că așa, fără să 
știu... 

— Eh, ciupim și noi o ţărucă din osânza bogătanilor, că altfel 
ar plesni de năduf. Şi-i ușoară treaba: floare la ureche... Dacă vii 
la noi, în ceată, frate Imre, într-un an, doi îţi umpli chimirul. P- 


ormă dacă ţi s-o uri cu binele, n-ai decât să te aciuezi în vreun 
sat iobăgesc și să faci „sluj” în faţa grofilor. Îţi iei și muiere și-i 
torni o droaie de plozi, de să-ți împânzească bătătura... și-i mai 
umplu o cană cu vin. Ce zici? 

Imre nu se dumirea dacă are de-a face cu haiduci, ori cu 
tâlhari de drumul mare, care se-nmulţiseră al naibii în ultima 
vreme. Dar orice ar fi ei, omul îi vorbise fără ascunzișuri. Îi mai 
surâdea și ideea că va aduna banii lesne. Ar lua-o pe Brândușa, 
chiar dacă s-ar împotrivi Ilie și s-ar statornici cu ea în vreun 
cătun din munţi, să trăiască neștiuţi, în tihnă. Nici viața de codru 
nu-i de lepădat. Nu-ţi poruncește nici vântul, nici pământul, ai 
cal, flintă, pistoale-n brâu ca Aladar, și chiar de te-ar paște vreo 
primejdie... 

— Şi dacă m-aș învoi, bade, cum facem? 

În clipa ceea intră smeadul, zorit: 

— Se aud niște tropote în depărtare, hatmane! Am lipit 
urechea de pământ. 


— Te pomenești!... - sări Aladar în sus. Caii-s înșeuaţi? 
— Mai întrebi? 
— Marghit, socoteala!... și zvârli câteva hârtii pe masă. 


Strânge totul de-aici, iar de te-or călca jăndarii, n-ai văzut 
nimic... Ne-am înţeles? Se sculară cu toţii. N-am cal și pentru 
tine, băiete, îi spuse lui Imre. De altfel, noi avem niște treburi în 
noaptea asta. Dar de vrei să mă-ntâlnești, treci pe la făgădăul 
din Blidari. Ai să găsești acolo o jupâneasă tânără, Rozalia. 
Spune-i doar atât: Să-mi dai vin în plosca încondeiată. Ajunge, 
dar să nu te-audă nimeni. 

Și o zbughi pe ușă, în urma celorlalţi. 

Peste vreo săptămână, călare pe o iapă sură, Imre își începu 
ucenicia haiducească. 

„Pesemne că Dumnezeu a vrut așa - se ogoia singur - altcum 
nu mi-ar fi îndrumat pașii către hangiţa din Unguraș, unde l-am 
întâlnit pe Aladar...” 


__ CAPITOLUL VIII 
ÎNCHISOAREA FĂRĂ GRATII 


Gimnaziul calvin din Aiud e un amestec de mănăstire și 
cetate. Când a fost zidit, prin veacul al XIV-lea, slujea drept 
mănăstire unui ordin de franciscani hirsuţi și intoleranţi, veniţi 
din Saxonia și din ţara $văbească. Pârjolită în câteva rânduri de 
năvălitorii turci și tătari, a fost reclădită sub formă de cetate, cu 
ziduri groase, porţi masive, turnuri de pază și chilii zăbrelite de 
jur împrejur. Când religia calvină, îmbrăţișată apoi de ungurii și 
secuii din Ardeal, a fost recunoscută oficial în Dieta întrunită la 
Turda, în 1557, i-a fost atribuită și fosta mănăstire franciscană. 
Cu timpul, cam prin mijlocul veacului al XVII-lea, a luat aici fiinţă 
un gimnaziu pentru feciorii de nobili, de armaliști, meșteșugari și 
neguţători de credinţă calvină. 

Acolo, în faţa acestui gimnaziu, a poposit într-o dimineaţă de 
ianuarie, în 1779, după sfârșitul vacanței de iarnă, sania care 
aducea doi elevi: primul, Toader Crăciun, venit din toamnă, al 
doilea, Grigore Pintea, înscris cu întârziere, la stăruința lui 
Năstase Crăciun. Acesta dădu jos din sanie sacii cu grâu și 
secară, pături, cearșafuri și saltele - precum și două lădițe în 
care se aflau merinde și rufărie pentru școlari. Toader îl luă pe 
Grigore de mână și-l trase în curte: 

— Să vorbești ungurește, auzi? Că se fac foc profesorii dacă le 
răspunzi în nemţească sau valahă. Dacă te-i poticni, spune-le... 
Mai bine taci, am să-i lămuresc eu. 

S-a prezentat la cancelarie, l-au înscris în niște condici și l-au 
dat în primire unui „frate” îngrijitor - un călugăr cu barba 
roșcovană de ţap și chior de un ochi: 

— Du-l la baie, frate Miklos; după aceea să-l spovedească 
abatele Szomlo, apoi însoţește-l în dormitor. Azi va face 
rugăciuni, să-și curețe sufletul de păcate... 

Despărţit de Toader, Grigore se simţea descumpănit, străin. 
Pe coridorul întunecos și rece, fratele Miklos îl înghionti ușurel și 
chihoti pe-nfundate: 

— Nu te speria, Gyurica! Diavolul nu-i atât de negru pe câte 
de zugrăvit. Dacă ai cumva și o glajă de palincă, în loc de 
rugăciuni o să ne ţinem de snoave. lar la baie îţi uzi mâinile și 
obrazul, că te văz curăţel. Dar dacă așa-i rânduiala, n-avem 
încotro. Zici ca ei și faci ca tine. 


Îi mai venise inima la loc și când se văzu din nou în dormitor, 
alături de Toader, răsuflă ușurat. 

— Ce-i cu palinca aia? behăi fratele. la s-o vedem la faţă! 

— Am adus - îl liniști Toader - v-am făgăduit doar. Apoi privi 
în jur: Nu suntem singuri... 

— În sutana mea încape și un poloboc - râse fratele. Ad-o 
numai încoace. Stau eu paravan, să nu se zgâiască și alţii. După 
ce înfundă sticla într-un buzunar adânc, mormăi pe nas: 
Vobiscus domini... - și le puse în mână o carte de rugăciuni: 
Uitaţi-vă prin ea până sună clopoţelul pentru masa de prânz. Eu 
am niște treburi. Vin apoi să vă ascult... - și iar clipi din ochi, ca 
bufnița. 

Prima oră de școală era religia. Dascălul, un popă slăbănog și 
deșirat, învârtea ochii ca apucat și lovea cu o nuielușă în 
catedră. Dar să te fi păzit sfântul s-o încerce pe mâna ta: umblai 
trei zile cu palmele roșii. 

— Tu, ăla noul, cum te cheamă? 

— Pintea Gyuri. 

— Așa... Pintze... la spune care-i cea mai sfântă religie? 

— Calvină... îi șopti Toader. 

— Calvină, sfinția voastră! 

— Bine, băiete. Ştii de ce? Fiindcă ea se ridică împotriva 
ereticilor papistași, care-s ticăloși, desfrânaţi și necredincioși. lar 
slujba o ţin în latinește. Prea sfântul nostru episcop spune 
despre ei că „netrebnici sunt aceia care slujesc slujba 
dumnezeiască în limbă străină, neînţelegând-o, cum face papa 
de la Râm, cardinalii și papistașii săi, precum și călugărițele lor 
anticriste și preacurvare... Nici reformaţii din tagma călugărului 
răzvrătit, Martin Luther, de se numesc luterani, nu preţuiesc mai 
mult decât ceilalţi în faţa cerului. Așa să știți, neghiobilor! Toţi 
sunt păgâni ca valahii, jidovii și osmanlâii cu semiluna. Să-i urâţi 
ca pe satana și să preamăriţi sfânta noastră lege calvină, amin!” 

Își șterse fruntea cu o basma, entuziasmat de scurta și 
înălțătoarea predică ce o ţinuse „mucoșilor”, apoi îl întrebă pe 
Grigore: 

— Ştii „Ave Maria”? Spune-o cu glas tare! 

Băiatul se sperie. Habar n-avea de ea. 

— Ţi-o suflu eu - șopti Toader. Trage cu urechea la mine și 
grăiește răspicat. 


Grigore repeta cuvânt cu cuvânt, prinzând din zbor șoapta 
vecinului de bancă. 

— Vorbești cam prost maghiara, Gyuri! - se răzbeli dascălul, 
învârtind nuielușa deasupra capului. Nu ești ungur? 

Toader ridică grăbit două degete. 

— Acum te-au apucat nevoile, puturosule, când se recită „Ave 
Maria”? 

— Nu, sfinţia voastră, voiam să spun că... și se-mbujoră la 
faţă ca o sfeclă. 

— No, spune, loază, ce te ocoșești? 

— ...Că Gyuri a trăit într-un sat de olahi. De aceea... 

— E limba strămoșilor tăi, boule! E rușinos s-o stâlcești în 
asemenea hal... 

„Multe mai pătimești dacă ţii cu tot dinadinsul să-nveţi carte” 
- gândea Grigore. Mergi în fiecare zi la slujba din biserică, faci 
rugăciuni înainte de masă, când te culci și te trezești, îţi împoi 
capul cu psalmi și catihete, freci podele, cari apă la bucătărie în 
locul fratelui de jurnă și atâtea altele. li plăcea doar când îl 
trimiteau la grădină sau pe ogor. Acolo nu-l dădăcea nimeni și 
muncea cu drag. Duminica îi scoteau în târg, în șiruri de câte 
patru, cu cartea de rugăciuni sub braţ. Abatele Szomlo mergea 
în frunte, ca măgarul în faţa turmei. Se bălăbănea pe picioarele 
scurte și-și sălta semeţ burduhanul. Îi plimba într-adins prin faţa 
consistoriului catolic, ca să crape de ciudă papistașii că n-au 
gimnaziu la Aiud. Ei au școli superioare doar la Brașov și Sibiu, 
unde s-au strâns nemţii ca iepurii la varză. 

La sfârșitul lui iunie, plecau în vacanţă, pentru două luni. 

— Vino la noi, Grigore - îl rugă Toader. Om petrece fain; la 
scăldat, la joacă... 

— Ce-s nebun? Să dau iar peste jupân Ilie? Gârlă avem și aici, 
iar mămuca mă așteaptă... 

S-au despărţit în capul Măgoajei, îmbrăţișându-se ca doi fraţi 
buni, și căruţa trimisă de Năstase se topi într-un nor de colb... 

Cu o tașcă vânătorească pe umăr, în care vârâse claie peste 
grămadă cărţi și caiete de școală, cu șăpcuţa p-o sprânceană și 
cu mâinile înfipte în buzunare, Grigoriță pășea țanţoș prin 
mijlocul uliţei și fluiera bucuros. Invăţase să fluiere ca mierla, 
haiducește, cu tremurături și întortochieri, iar când vâra două 
degete-n gură scotea câte un șuierat de să trezească și morții 
din raclă. Nu ca Imre, desigur. Mai are mult până să-l ajungă... 


De prin curţi au ieșit, la fluieratul său vesel, capete de lelițe de 
felurite vârste. Leliţele scuipă-n sân, să nu-l deoache; țâncii își 
scociorăsc nările și ţuguie buzele admirativ, luându-se după el. E 
cel dintâi copil măgojan îmbrăcat în uniformă de liceu și faptul e 
comentat în fel și chip. Cu escorta de prichindei după el, Grigore 
se oprește în ușa covăciei. E sâmbătă după-amiază și focul din 
vatră s-a stins. Martin baci ţine un cuţitoi între genunchi și 
cioplește spiţe. Pe nas poartă o pereche de ochelari cu ramă de 
fier, legaţi după urechi c-o sforicică. Pesemne că nu mai vede 
bine; altădată nu-i purta. Potcovarul își saltă privirile peste 
ochelari, îl măsoară lung și zbiară încântat: 

— Grigoriţă, bată-te norocul! Parc-ai fi un pui de baron. 

Băiatul îi sare de gât. 

— Bine ai venit sănătos, „ștudentule”! Cât rămâi acasă? 

— Până-n toamnă. Da’ unde-i „bunicul”? 

— Nichifor? Vă pune gard la ogradă, flăcăiaș. E om harnic și 
priceput. Cum a gătat lucrul în covăcie, s-a repezit să 
trebăluiască în gospodăria voastră. 

— Așa? Mi-e degrabă să-l văd. Şi o luă la picior, urmat de 
droaia de copilași. 

Mălina mătura ograda c-un târn de nuiele. Curtea era pe 
jumătate îngrădită cu leţuri vechi și, din loc în loc, erau săpate 
gropi ca de cârtiță. Când văzu alaiul, cu feciorul ei în frunte, 
Mălina scăpă târnul din mână și se lăsă moale pe un butuc: 

— Grigoriţă! 

— Mămucă! 

Băiatul se repezi în braţele maică-si. 

Femeia îl strânse la piept și lacrimi senine, de bucurie, izvorau 
din ochii ei ce nu mai aveau strălucirea de odinioară: 

— Cum ai dus-o printre străini, sufletul maichii? Şi-i săruta 
mâinile și tunica, în neștire. 

— Bine, mămucă. Dar voi? Unde-i badea Nichifor? 

— Bunicul tău, băiete, să nu uiţi! In fiecare seară, tot despre 
tine aduce vorba. Acum îi la alde Petraș, să mai facă rost de 
leţuri. Nu știu cum s-or fi învoit între ei, că mie nu-mi spune. 
Zice că o casă de nemeș care-i „nobil armalier” trebuie musai 
îngrădită. Auzi, Gligoriţă? Te văzui și nobil, să nu-ţi fie de deochi. 
E greu la gimnaz? 

— Câteodată. Ne descurcăm însă... 


Când a dat cu ochii de băiat, lui Nichifor nu i-a mai fost 
aminte de gard. Se-nvârtea în jurul musafirului, îl măsura, îi 
scotea șapca roșie și i-o punea din nou pe cap, mândru ca un 
curcan înfoiat. Parcă el venea de la gimnaziu, nu Grigore... 

A doua zi, duminica, Martin baci prânzi la ei. După ce Mălina 
ieși să clătească blidele, Martin baci și Nichifor porniră să 
tâlcuiască pe-ndelete. Grigore, cu capul sprijinit în palme, 
asculta graiul lor. Aproape că uitaseră de el... 

— Parcă nici groful nu era mai al dracului decât Stupul, 
Nichifore! De bine, de rău, îi făcea iobagului parte de un jugăr 
de pământ și primea a noua parte din bucate, iar biserica ne 
mai lua și ia din zece părţi una; groful îi mai dădea drept la 
imaș, lemne de foc din pădure și îl apăra în faţa judecății. 

— Dar și câte îndatoriri avea iobagul, vai de păcatele sale! 

— Asta-i drept. După câte știu eu, fiindcă am iobăgit cu 
barosul nu cu sapa, îi datorai pe an 208 zile de roboată 
clăcășească ori 104 cu vitele; îi aduceai un car cu lemne din 
pădure, dădeai un zlot pentru fumărit, doi claponi, un calup de 
unt și douăsprezece ouă la fiecare sfânt Dumitru și îi mai torceai 
și trei ocale de lână dacă aveai mai multe suflete în casă. Bașca, 
la 30 de iobagi groful primea un vițel sau treizeci de groșiţe, iar 
de-și nuntea cumva o odraslă, îi aduceai și plocoane: patruzeci 
și opt de creițari, un miel, o vadră cu vin... 

— Mult al naibii - oftă Nichifor. 

— Dar acum de când Stupul e mare și tare peste moșia lui 
Hóllómező, e și mai rău: nu-ţi dă pământ, lemne, nimic. Și-ţi ia 
cât poftește! Trudești din zori în noapte, iar cârd vine vremea 
culesului, te mânjește acolo cu trei măji de făină, cât să-ţi 
ajungă până-n crăciun, dacă n-ai și plozi de hrănit... 

— Pe urmă rabzi! - grăi Nichifor încreţindu-și fruntea. 

— Rabzi, meștere strică și drege de frică! - îl luă Martin în 
zeflemea. Că altceva nu-ţi rămâne. Și-a tocmit si vechil, ticălosul 
de  cârciumar. Adică i l-au dat plocon pe Szekely, 
administratorul, grofii cei tineri. Chip și seamă să le păzească 
drepturile. Dar teamă mi-i că hoţomanii-s înţeleși între ei: pe o 
parte jupoaie iobagii, pe alta păcălesc pe grofi. Că-s păsări 
călătoare tinereii: dau pe aici o zi-două, toamna, să-și primească 
arenda și habar n-au de socoteli; privesc la catastife ca mâţa-n 
calendar... 


Lui Grigore i se-nvârteau în cap felurite gânduri. De ce să 
trudească oamenii pe veresie, fără plată? Şi să mai dea pe 
deasupra toate câte le-a înșirat Martin baci... Cine o fi scornit 
orânda ticăloasă și cum o rabdă iobagii? Grofi... bogătani, ce 
pacoste pe bieţii săteni! 

— Şi de nu vrei să le muncești de pomană? - iscodi băiatul pe 
fierar. 

— E vai de capul tău, băiete! Atât așteaptă birăii, fișpanii și 
jăndarii. Oare Dumitru al nănașei tale Floarea, de ce socoţi c-a 
fost ferecat cu lanţuri de mâini și de picioare? 

— Din pricina stăvarului... 

— Aș! Asta a fost așa, de ochii lumii. Dar altul fuse baiul; n-a 
voit să iasă la câmp; ginere-său, așișderi... Ştii acuși de ce zace 
la ocnă Dumitru și Pătru a fost prins cătană?... 

Peste odaie se lăsase o tăcere grea, mocnită. Fiecare își 
rumega gândurile, fără să le dea glas. 


Pe timpul vacanței, Grigore a mai ajutat-o pe maică-sa la 
câmp și cele două luni au trecut pe nesimţite. Toader a venit să- 
| ia și în drum spre Aiud îi dădea vești din Pitiritea: 

— Vară-ta, Brândușa, nu mai e în sat. Se zice c-a trimis-o 
taică-său la Oradea și c-o mărită acolo; ciobanul n-a mai dat 
semne de viaţă... 

„Cine știe pe unde o rătăci Imre?” - gândi Grigore întristat. 
Dac-ar fi aflat că-i și el plecat, și-ar fi închipuit că s-a înapoiat la 
Măgoaja, unde să-l poată căuta. Dar așa... 

— Da' cu beteagul ce se mai aude? 

— Nu-i acasă. 

— Aha... Pesemne că tot la Pesta îl ţine. Și ceilalţi? 

Toader nu știa nimic despre sănătatea mătușii, cu atât mai 
puţin cum o duce bucătăreasa, Glicheria sau Piroș. Se zvonea 
prin sat că intrase dihonia în gospodăria lui Ratz, iar ţăranii se 
bucurau de nenorocirea lui, că prea fusese hapsân și ciufut. 

— Ai mai învăţat ceva în vacanţă, Grigore? 

— De fel. l-am ajutat mămucăi, la câmp. Da’ tu? 

— Am fost cu mama la târgul de vară, în Zalău, m-am scăldat 
în Lăpuș... Socot că nici alţii nu s-au omorât cu-nvăţătura. Om 
avea vreme la gimnaz. Am și două glaje cu palincă pentru 
fratele Miklos. 

— Îi duc și eu una. 


— Fain, Grigore. El ne-o scoate din încurcătură... 

A doua zi, după ce vicarul sluji în capelă un „Te Deum” elevii 
plecară încolonaţi spre clase. Se strigă catalogul. Când îi veni 
rândul, Grigore își auzi numele stropșit: „Pintze Gyuri”... Strigă 
„prezent!” și-i dădu lui Toader cu cotul: 

— Cum îţi place? 

— Dă-i dracului și lasă-i să-ți spună cum vor! Parcă pe mine 
nu mă strigă Fodor Karacsony? Şi ce-i cu asta? Cum isprăvim 
gimnaziul, aninăm în cui numirile ungurești... 

În vara ce a urmat, Stupul își văzu slugărimea sporită. Și, ca 
de obicei, făcuse târg bun. Dându-și seama că foștii argați ai lui 
llie din Pitiritea - Anușca Pongratz și fetica ei, Piroș, precum și 
Glicheria cu Mitru - ţin morţiș să rămână-n Măgoaja, se lăsă 
greu în scări: „Eu de argaţi nu prea duc lipsă. Dar fiindcă bătură- 
ţi atâta drum, iacă, o-ţi ajuta pe cei vechi.” 

— Ce simbrie ne daţi? - întrebă Mitru aspru, cum îi era vorba. 

— La văcari le dau câte 15 florini pe an și un rând de haine; 
femeile s-or mulțumi cu câte zece, iar fetișcana va căpăta 
cinci... De hrană și așternut nu veţi duce lipsă. Dacă vă-nvoiţi... 

— llie ne plătea mai bine, domnule! - izbucni Anuş. 

— N-aveţi decât să rămâneţi acolo, că doar nu v-am tras de 
mânecă. Eu atâta pot da. Cui îi place, bine, cui nu, să-și vadă de 
drum! Nu-i supărare... 

Au rămas. În vacanţă, Grigore îi găsi laolaltă și se bucură. 
Erau prieteni. Îi alinaseră suferinţele cât a fost slugă la „unchiul” 
llie. În prima seară, căsuţa Mălinei se dovedi neîncăpătoare 
pentru oaspeţi. Se-nghesuiau care pe un scâăuieș, pe laviţă, sau 
de-a dreptul pe lut, ca să stea de sporoavă cu un cărturar, cam 
scurt în ani, e drept, dar oricum, tot cărturar... 

— Ce se mai aude prin Pitiritea, Anușca neni? - o descusu 
Grigore. 

— Urât și pustiu, copile! 

— Fuge sluta de urât! - șugui Nichifor cu haz. 

— la-n vezi, unchieșule, se oţări Anuş, c-acuși îţi zic una de 
ocară! Unde te-a iertat Dumnezeu de bărbăţie, batjocorești 
muierile, hai? 

— Pesemne că l-ai încercat, surată, și-i cunoşti beteșugul - 
hohoti Martin gros. 

Mălina se supără: 


— Nu vă e rușine să îndrugaţi măscări, oameni buni? Sunt și 
copchilași printre noi... 

— Care copchilași? Grigore-i zdravăn cât un pandur - o zădări 
Martin - iar pe Piroș o mărităm la anu. Așa-i, fetică? 

Piroș se făcu stacojie. 

— Cu ce te-ndeletnicești la Stupul, Anuș neni? 

— Bucătăresc la cârciumă și Piroș mă ajută... 

— Dumneata, Glicherie? 

— La vaci, ca și acolo... 

— De Imre știți ceva? 

— Nimic. Parcă l-a înghiţit pământul... 

Piroș se mai înălțase o lecuţă. Dar tot slăbănoagă rămăsese și 
pistruiată ca un ou de bibilică. 

— De-ai ști cât te-a mai blestemat llie - ciripi fata. Zicea c-ai 
șters putina ca un hoţoman - și chihoti în pumni. Da’ nouă ne-a 
fost urât fără tine... și-l învălui într-o privire caldă, duioasă. 

— Dar aici n-o să vă fie urât? zâmbi Grigore. Că mai am cinci 
ani de gimnaz... 

— Oricum, tot vii pe-acasă și te-om vedea - răspunse Piroș cu 
jumătate gură. Pe când acolo... 

După sân Petru, Grigore se pregăti de drum. De astă dată nu 
mai așteptă căruţa lui Toader; Stupul îi făcuse cinstea să-l ducă 
la Aiud cu coșia lui, spoită în verde. Tinea să nu se aibă rău cu 
băiatul. Mâine, poimâine isprăvește școala și l-ar lua pe lângă el 
să-i ducă socotelile, că-s multe și încâlcite. 

Grigore zâmbea în sinea lui, gândind cum o să caște gura 
Toader când va afla că s-a și călătorit spre Aiud, fără să-l 
aștepte. O să se supere? Nici gând! Se iubesc mai dihai ca fraţii 
de sânge... Toader se ţine de el ca umbra; nu-l slăbește o 
clipită. Împreună-s în clasă, în dormitor, la câmp; umblă alături 
când îi scot duminicile pe străzi, periaţi și ferchezuiți de se 
holbează la ei toate puștancele și spun șotii, pe șopocăite, în 
timpul slujbei, în capelă. 


* 


Anii trec, chiar când îţi petreci vremea la Aiud, într-o 
închisoare fără gratii. Și iată că se apropie vremea să dea 
examenul de „matură” și să capete certificatul de absolvire. 
Grigore se descurca binișor în latină și nemţească, ungureasca o 
cunoștea „ca pe apă”, era tare-n socoteli și îţi putea măzgăli din 


memorie harta imperiului austriac. Dar ce învățase cu mai multă 
râvnă era istoria Ardealului, cu năvălitori și pașale, cu nume de 
nobili și generali care au supt de veacuri sângele ţărănimii. Un 
lucru-l mira: Cum de nu se pomenea în orele de istorie despre 
răscoala lui Rakoczi l-iul, din 1670? Ori răscoală avusese loc, nu- 
ncape îndoială! Luptase doar și taică-său în rândul răsculaților, 
ca sutaș de cavalerie, a fost ciuruit de plumbi si din asta i s-a 
tras și moartea... După câte se vede, și cărţile de istorie 
măsluiesc adevărul... 

De prin luna lui Florar, împreună cu Toader, învăţa pe brânci. 
Nu-i era teamă că n-or ști să răspundă, dar se gândea că 
Năstase Crăciun cheltuise mult să-i ţină la școală și nu era 
îngăduit să se facă de ocară. Peste câteva luni avea să- 
mplinească 15 ani: îi dăduseră tuleiele și era înalt de nu-ncăpea 
pe ușă. De Toader ce să mai vorbim? Mergea pe optsprezece și 
era bărbat în toată regula; putea să-și răsucească mustaţa dacă 
nu i-ar fi ras-o fratele bărbier, la baie... 

— Tu ce ai de gând, frate Grigore? 

— Mă-ntorc la ai mei. P-ormă oi vedea. Dar tu? 

— Dacă mi-o face rost tata de bursă, plec la Buda, la 
facultate. 

— Şi de n-o capeţi? 

— Tata zice să intru la cadeți. 

— Să te faci ofiţer? ţi place? 

— E frumoasă uniforma, Grigore... 

— Poart-o sănătos, băiete! Eu, unul, știu că n-am s-o îmbrac. 
N-am de gând să fiu câine de pază împăratului și grofilor! 

Când s-au apropiat de Măgoaja, băieţii au mai rămas multă 
vreme de vorbă, în marginea șanțului. Fiindcă li se făcuse 
foame, ciupeau din merinde. 

— Am să-ţi scriu, Grigore! Des... Şi dacă mi-o fi bine la Buda, 
vin să te iau pe sus. Nu scapi atât de lesne de un frate de 
cruce... 

— Nici nu vreau! - râse Grigore. 

Și-au luat rămas bun când soarele a ajuns la asfinţit. Grigore 
s-a înfundat pe ulița satului, purtând lădiţa pe umăr. S-a oprit în 
dreptul covăciei. Martin baci se hodinea pe un butuc; Nichifor 
cioplea o bucșă de roată. Când îl zări, unchieșul zvârli cuţitoiul și 
trase un chiot ca la nuntă: 


— l-i-i-i, pârdalnice! Te-ai lungit ca o prăjină. Gătat-ai 
gimnaziul? 

— Gătat. 

— Cu ţidulă? 

— Se putea altcum? 

Nichifor își saltă căciula: 

— Apăi mă-nchin ţie, domnule nemeș și cărturar vestit!... Şi-i 
făcu o plecăciune. 

— Îţi râzi de mine, bunicule? 

— Nu, nepoate; am grăit, adevărul. Eşti întâiul cărturar din 
neamul și din satul tău. Şi ţi se cuvine cinste și laudă... 

Grigore se așeză lângă Martin baci și-i puse o mână pe 
genunchi, cum făcea și altădată. Fierarul îi acoperi mâna cu 
palma înnegrită de tăciuni. 

— Bine că nu mai pleci, băiete. Mă temeam să nu vii cândva 
și să găsești covăcia goală, iar pe Martin în deal, sub o cruce... 

— Da' ce-ţi veni? - și Grigore îl cântări din ochi. 

Îmbătrânise. Și răsufla greu... 

— Tușește ca o clopotniţă spartă - mârâi Nichifor. Și nu lasă 
ticăloasa de lulea din bot, oricât l-aș probozi... 

— Nu-i de vină luleaua - grăi fierarul moale. Năduful vine din 
altă parte: de la fumăraia din covăcie. Şi asta se lecuiește cu 
alifie de ţintirim... Dar până una-alta, scoate, Nichifore, glaja de 
pe grindă. Să cinstim întoarcerea flăcăului nostru. lar tu, băiete, 
nu fi mâhnit! Nu pleacă Martin baci pe drumul fără de-ntoarcere 
până nu ţi-o pune pirostriile pe creștet. Eh... eu mi-s osul 
dracului și, oricât de șubred ţi-oi părea, sunt călit ca fierul de 
potcoave... 

— Laudă-te gură! - sudui Nichifor, dar las-o mai moale cu 
palinca, meștere. N-am chef să rămân stăpân peste maghernița 
ta... 

Mălina era în al șaptelea cer. Nu-și mai găsea loc de bucurie; 
umbla forfota, punea masa, dădea pe la cuptor unde se cocea 
pâinea și se perpelea o puică-n tigaie, curăța așternutul... Deh, 
de aici încolo nu va mai sta cu inima zburată că Gligore pleacă 
din nou. Îl va avea mereu sub ochi, să-l îngrijească după cum se 
cuvine... Seara făcură masă mare, la care chemară și pe cei din 
Pitiritea. Nichifor, hâtru și înveselit, o așeză pe Piroș la stânga lui 
Grigore. Și când săltă cănceul să-i ureze bun venit, închise un 
ochi: 


— Ce ziceţi, cinstiți oaspeţi, nu-i asta o păreche ca din 
basme? Făt-Frumos și Roșcovana... 

Piroș se-mbujoră ca macul și scăpă lingura din mână, iar 
Grigore, scos din fire, îl repezi pe unchieș: 

— Îţi arde numai de drăcovenii, bunicule! Și la vârsta 
matale... 

— Are dreptate flăcăul - îi luă parte Martin baci. Dracu a mai 
văzut mire la cinșpe ani? 

— Da’ nici nu sunt mulţi ca Grigore Pintea; ăsta o dată flăcău! 
Parcă-i croit pe calapodul lui Imre. Tu nu l-ai cunoscut, Martine, 
și-i păcat... Dar ăștilalţi... Așa-i, Mălină, că era un ficior 
„stramm”? 

— Dă... 

— Era, Mălină, era. Și ţinea la fi-tău ca la ochii din cap. 


__ CAPITOLUL IX 
ÎN SLUJBA STUPULUI 


Chiar de-a doua zi Grigore ieși la câmp, în locul Mălinei. 
Stupul, care aflase că s-a întors „cărturarul”, îl căută pe tarla. 
Flăcăul își scoase pălăria: 

— Bună ziua! 

— Bună! Şi descălecă. Se-nvârti pe postaţă și dădu din cap 
aprobator. Te pricepi. Mai bine ca taică-tău, fie-i ţărâna ușoară! 
El nu prea se-ndemna pe ogor. li plăcea să mânuiască flinta, nu 
cormana. Dar știi... aș avea o vorbă cu tine. Nu vrei să vii la 
amiază pe la noi? Nici nu-mi cunoști gospodăria... 

— Și munca de aici? 

— Dă-o încolo! Sunt ei destui s-o facă. Doar nu ţi-ai tocit 
coatele, la gimnaz, pentru coasă și prașilă. Astea le-nveţi și fără 
carte. Ştii ce? Incalecă calul meu și așteaptă-mă acasă; dă-l unui 
băiat de grajd să mi-l aducă. Pân-atunci am să umblu pe jos. Tot 
vreau să-mi dezmorţțesc picioarele... Și zâmbi mieros... Ori 
poate nu știi să călărești? 

Grigore râse înveselit: 

— Să nu știu? Poftim! Și se avântă în șa, unde rămase ţeapăn 
de parc-ar fi crescut acolo. 

— Bun. Poţi pleca, tinere... 

Grigore stârni colbul pe ulița satului și câinii din ogrăzi, gonind 
ca o nălucă. Vântul îi șuiera pe la urechi și ochi nedumeriţi 
urmăreau vârtejul stârnit de cal și călăreț. Opri la curtea 
Stupului, lângă grajd și dădu frâul unui băiat cam de vârsta lui, 
smead și cu ochii spălăciţi, de gânsac: 

— Cum îţi zice? 

— Sava... 

— Eşti grăjdar? 

— Îhî... 

— Uite, a poruncit stăpânu-tău să-i duci murgul la câmp. 

Străbătu apoi ograda. In față, era cârciuma; la tejghea, stătea 
Varvara, nevasta Stupului. De fapt ea se ocupa cu dugheana; 
Traian avea alte daraveri, cu grofii, și dădea p-acolo abia seara. 
Grigore intră în cârciumă, prin tindă. Varvara crezu că-i vreo 
slugă nouă, văzându-l în cămașă și izmene: 

— Ce vrei? 

— İl aştept pe domnul Stupul... 


— La ce? 

— Nu știu. M-a trimis cu calul lui. Pesemne că are vreo treabă 
cu mine, altcum n-avea rost... 

Din atitudinea mândră a flăcăului și după vorba lui cioplită, ca 
de oraș, Varvara ghici că n-are de-a face cu un argat de rând. 
Fără voie îl întrebă pe un ton politicos: 

— Cine ești? 

— Grigore Pintea, doamnă. 

l-a zis doamnă... Se cunoștea că-i băiat mai de soi. 

— Apăi fă bunătatea și șezi colo, la o masă. Dac-a zis Traian 
că vine, nu zăbovește mult. Vrei cumva un pahar cu vin, o 
gustare...? 

— Nu, mulțam... și se așeză la o masă, mai spre fund, 
scoţându-și clopul. 

La ceasul cela de dimineaţă, cârciuma era goală. Varvara își 
căuta de lucru, clătind căni și deţuri într-un căzănel cositorit și 
arunca priviri piezișe spre flăcăul care privea pe fereastră. N-o fi 
cumva „studentul” de care s-a făcut atâta zarvă-n sat? S-ar 
putea... Dar de ce o fi umblând în izmene, ca un iobag de rând? 
Şi pare băiat isteţ, dezgheţat. 

— Ai urmat la gimnaz... flăcăule? Era gata să-i scape din gura 
„domnule”, atât respect îi impunea. Dar cum să domnești cu 
una, cu două, un fecior căruia abia îi dau tuleiele? 

Nu trecu mult și se ivi Stupul: 

— Aici ești? Poftește cu mine în odaie, iar tu, Varvară, 
pregătește-ne ceva d-ale gurii și o cană cu vin. Pe dumnealui ai 
să-l vezi mai des; va fi de-al casei... Şi-i arătă drumul. Odaia 
avea scoarţe pe jos, masă cu scaune de oraș, dulapuri, glastre 
cu flori și, în colţ, un fel de măsuţă ca în cancelaria abatelui din 
Aiud - biroul. Stupul îl pofti să șadă, apoi îl privi în ochi: Știi de 
ce te-am chemat? 

— Dacă-mi veţi spune... 

— Uite, dumneata ești băiat cu carte. Nu face să-ţi irosești 
vremea la muncile câmpului. Și nimeni nu-ţi cere așa ceva! Aș 
avea nevoie de un ajutor la socoteli, un soi de diac, acolo... Nu-s 
prea destoinic la socoteli și am de ţinut răboaje felurite: cu 
datornicii, cu argaţii, cu iobagii grofilor și chiar cu măriile lor... 
Dac-ai fi băiat cu scaun la cap, decât să dai cu sapa în locul 
Mălinei... 


Grigore zâmbi cu-nţeles. Pricepuse de la bun început ce 
urmărea Stupul, dar nu voia să-i dea răspuns înainte de a sta de 
vorbă cu ai lui. La drept vorbind, n-avea chef să se-nfunde cu 
nasu-n hârţoage, mai cu seamă în hârţoagele Stupului, care 
canonea pe maică-sa și ciomăgea pe mulţi iobagi de parte 
bărbătească, fără zgârcenie, de câte ori i se părea că nu trudesc 
atâta cât i-ar fi lui pe plac. Hotări să facă pe prostul, ca să afle 
ce-i umblă cârciumarului sub căciulă: 

— După câte pricep, aţi avea nevoie de un grămătic? 

— Cam așa... 

— Şi credeţi că eu?... 

— Întocmai! Uf! Da' greu pari de cap. Și ai doar carte 
destulă... 

— S-o întreb pe mama... 

— Cum? Fără mâni-ta nu s-ar putea?... 

— Se zice mama dumitale, domnule, nu mâni-ta - se oţări 
Grigore. 

— Fie și așa, dacă-ţi place... 

— Nu, fără încuviințarea ei, nu fac un pas! 

— Întreab-o și pace! - se-nvoi cârciumarul, morocănos. 
Credeam că stau de vorbă c-un flăcău în toată firea, nu c-un 
ţânc... 

În seara aceea, se ţinu sfat mare în casa Mălinei. L-au chemat 
și pe Martin baci... Strânși în jurul mesei, suceau pe toate feţele 
propunerea Stupului: 

— Eu socot că n-ar fi rău să șezi o vreme grămătic la Stupul - 
fu de părere covaciul. Ţi-o da terfeloagele pe mână și trag 
nădejdea să nu mai fim încărcaţi la socoteli ca pân-acuși. Că-i 
hoţoman de n-are pereche. Nu știu cum o-ntoarce și-o sucește, 
dar, de-i rămâi dator un husoș, îl plătești întreit și tot îţi mai 
cere... 

— Drept ai grăit, Martine! - încuviinţă Mălina. Ne păcălește al 
naibii cu zilele de roboată. Tu știi una, el o ţine pe-a lui și-ţi vâră 
catastiful în ochi. Chiar dacă te-ai jura, ori să iei anafură-n gură, 
tot pe-a lui rămâne. 

Grigore asculta cu ochii mari, miraţi. Bănuise și el ceva de 
soiul ăsta, dar n-a fost sigur. Cine să-i spună? Când a plecat la 
llie era prea micuţ, iar în anii de gimnaziu, în vacanţă, nu i se 
povesteau tărășeniile cu Stupul - poate ca să nu i se amărască 
șederea-n Măgoaja. Acuși e sigur: dacă și mămuca adeverește... 


— Dacă-i atât de necinstit, ce rost are să-i slugăresc? - 
protestă Grigore. 

— Tocmai d-aia - râse Martin fără veselie. Dacă-l lași singur, 
face ce vrea. Așa, cu un om de-al nostru în coaste, o să-i vină 
mai anevoie să ne-ncarce la răboj. 

— Tu ce zici, bunicule? 

— Ce zice Martin și maică-ta. Vâră-te-n vizuina vulpei, dacă 
vrei să-i cunoști traiul! 

— Da’ cât să cer simbrie? 

— Cere-i mult! - îl povăţui Martin baci. Și ţine la preţ. Dacă 
prinzi hoţomanul la-nghesuială, plătește că n-are încotro! Și 
după cum se vede treaba, îi crapă buza după un grămătic. Să-ţi 
dea o sută de florini pe an, că are de unde și nu dă dintr-al lui. 

— Să-ncerc... 

— İncearcă! Şi ai să izbutești... Chiar dacă ţi-o rupe ceva, tot 
o să-l usture la ficați. 

Povaţa îi plăcu lui Grigore. Poate că-n felul ăsta nu s-o învoi 
cârciumarul. Și-o să scape de corvoadă. N-are chef să zacă-n 
odaie, și să umple catastifele cu cifre. Cu atât mai puţin îi place 
bogătanul, care, după câte a auzit în seara asta, jăcuiește 
iobagii. Nu-i de ajuns că-i canonește peste puteri? 


A doua zi, cam spre prânzișor, Grigore ședea pe același 
scaun, în faţa Stupului. Nu-i venea la-ndemână să se târguiască 
cu cârciumarul și nici zâmbetul ăstuia mieros și privirea care te 
ocolea nu-i erau pe plac. Dar dacă l-au sfătuit... 

— Ei, te-ai hotărât? A încuviinţat Mălina? 

— Dacă ne-om învoi... 

— Află, înainte de toate, c-oi scade Mălinei zilele de roboată. 
Și-a luat deci grija de-a munci la câmp! O să-și poată vedea de 
gospodărie... 

— Asta-i de la sine înţeles. Dar simbria? 

— Vrei și simbrie? - păru Stupul surprins. 

— Altfel cum? Doar n-oţi crede s-aveţi grămătic de pomană? 

— Cum pomană, flăcăiaș? - se zborși Stupul. 

— Da. Fiindcă după câte știu, mama, ca femeie, vă datorează 
doar 104 zile de roboată pe an, iar anul are 365 de zile. Nu 
înseamnă să slujesc restul timpului fără plată? Faină socoteală... 

Văzând că Stupul face feţe-feţe și tace mâlc, Grigore a prins 
inimă: 


— Așa nu merge, domnule! Poate c-ai socotit să dai peste un 
netot. Vezi însă că și netotul poate fi uneori isteţ... Şi râse 
înveselit. 

Piroș intră cu o tavă pe care purta două blide, un hartan de 
friptură, pâine, o solniţă, cana cu vin și două căncee. Când îl zări 
pe Grigoriţă șezând la masă cu stăpânul ei, râzându-i în faţă de 
parc-ar fi prieteni de când lumea, fu cât p-aci să scape tipsia din 
mâini. 

— Ce belești ochii ca vițteaua, fată? - o bruftui cârciumarul. 
Lasă tava jos și vezi-ți de treburi! Noi avem de vorbit... 

Fâstâcită, Piroș se retrase da-ndaratelea și bâjbâi mult, pe la 
spate, să găsească clanța. Ajunsă în tindă, o zbughi glonţ spre 
cuhnie, să-i vestească maică-si noutatea. 

Prea-i mintos flăcăul, nu tontălău cum i se păruse ieri. Și asta- 
| cam supără pe Traian. Un băietan sigur pe sine e anevoie să-l 
strunești și el nu duce lipsă de mânz buiac. Ai de unde să scoţi 
unul mai breaz? Ferit-a sfântul! Băieţii cu gimnaz trag la oraș, 
spre mărire... Se văzu nevoit să schimbe tactica. Turnă vin în 
căncee și înșfăcă un picior de pui, începând să-l înfulece. Cu 
gura plină îl îmbiă: A 

— Îndrăznește, nu te sfii... Și ciocni cănceul: e vin de Arad. ÎI 
ţin pentru zile mari și îl aduc pe masă doar când vin grofii la 
mine... Bea, să capeţi puteri! Dar să venim la ale noastre. Am 
un vraf de condici și mă-mpleticesc în ele. Dacă ai ști s-o scoţi la 
capăt, n-o să-ţi meargă rău. Îţi voi plăti și simbrie, de bună 
seamă. 

— Cât? 

— Eu ziceam că... douăzeci de florini pe an... Slugile primesc 
mai puţin, iar dumneata, cum vine vorba, răscumperi și zilele de 
roboată ale Mălinei. De aici încolo nici capul n-o s-o mai doară! 
Ești mulțumit? 

Lui Grigore îi zumzăiau în urechi, ca un roi de albine, cuvintele 
lui Martin baci: „Cere-i mult și ține la preţ...” 

— Nu! Și se sculă să plece. Nu mă las prostit cu douăzeci de 
arginţi... 

— Stăi! - se spăimi Traian. Unde fugi? Te-oi înţoli ca pe un 
grof! Nu sade frumos ca un grămătic de casă mare să umble 
flendurit. Îţi poruncesc un rând de haine cu găitane, că se 
pricepe Flax la cusut; cizme să ţi se potrivească am, vei primi 


hrană din belșug și poţi încăleca orice cal din grajd, afară de 
Pusztoș. Ala e al meu... Te-nvoiești? 

— Nici gând, domnule! Cât vă plătiți argaţii, vă privește; dacă 
trebuie să vă gospodăresc avutul, și asta vreţi după câte pricep, 
atunci se schimbă socoteala... 

— Te-i pricepe, batăr? 

— Veţi vedea... Dar nu stau fără o sută de florini. 

Oare nu s-a avântat prea sus? Ei și? Covaciul l-a-ndemnat să 
țină la preţ și poate că-n felul ăsta scapă de bogătan. Acum, 
dacă s-a pornit, fie ce-o fi... 

— O sută? - se săltă cârciumarul în scaun, speriat. Niciun 
jucuţel nu primește atât. 

— Dacă... Eu înţeleg să muncesc, domnule, dar să m-aleg cu 
ceva. Se cuvine să ajut și mamei, că destul m-a hrănit! Dacă vi 
se pare mult, nu-i bai. Mă-ntorn pe țarină, muncesc zilele 
statornicite maică-mi, după care mi-oi vedea de treburi. Este? 

— Nu, că te și înţolesc! 

— N-am _trebuinţă! Hainele mi le-oi plăti și singur: din 
simbrie... 

— Să fie șaizeci - oftă Stupul din rărunchi. 

— Optzeci, fără un sfănţug lipsă - o ţinu Grigore pe a lui. Dacă 
vi se pare mult... Și se sculă din nou. 

— Fie... - consimţi Stupul cu părere de rău. Acuși poţi să-mi 
dai mâna... 

— Nu așa, domnule. Vorba zboară. Să așternem frumos pe 
hârtie, că doar am condei. Om iscăli amândoi și înseamnă că-i 
treabă cinstită și fără cârcotă. 

— Bine... - scrâșni Stupul mărunt, văzând că altfel n-o scoate 
la capăt cu flăcăul căpăţânos. Treci colo. Ai cerneală de boz, 
hârtie, pene de gâscă așijderi... Scrie! 

Grigore trecu la mesuţă și întocmi zapisul. Însemnă banii ce i 
se cuvin pe an, c-un scris rotund și sigur. Întregi apoi în josul 
hârtiei: „grămăticul nostru, domnul Grigore Pintea, se va bucura 
de slobozenie în zilele de duminică și sărbătorile...” Iscăli în 
stânga și-i întinse contractul spre semnare. Traian buchisi 
anevoie, deși scrisul era citeţ. Urmări cu ochii rândurile și-și 
arcui sprâncenele a mirare: 

— Cum, adică? N-ai să dai pe-aici în zilele de sărbători? Dacă 
se ivesc niscai socoteli și trebuiesc făcute fără zăbavă? 


— Fiștecare om are drept la o zi de hodină. Doar păgânii 
lucrează și-n sărbători... sau robii, că sunt siliți... Cum eu nu-s 
păgân, nici rob... 

„Dacă mi-o pomeni cumva că-i și nemeș, îl plesnesc!” - îi 
fulgeră bogătanului prin minte. Dar se stăpâni. L-ar pierde... 

— Văd că n-ai trecut hainele. Dar eu tot ţi le dau! Iscăli cu 
slove chinuite, pătă zapisul și-i întinse mâna: Acuși că ne-am 
înţeles, Grigore, să fie-ntr-un ceas bun! Mâine fă bunătate și 
vino la slujbă pe la șapte... 

— Nu Grigore, ci domnule Pintea - se-mpotrivi noul grămătic. 
Suntem deopotrivă domni; să n-avem vorbă... Pe nume îţi strigi 
argaţii! Şi-i dădu mâna cam în silă. 

Stupul deschise ușa și ţipă către dugheană: 

— Varvară! Femeia intră  ștergându-și mâinile de şort. 
Dumnealui este domnul Grigore Pintea, grămăticul nostru. Adu-i, 
rogu-te, de dincolo cizmuliţele galbene și două cămăși înflorate. 
Ti le-o potrivi mama, că nu mai e vreme să le dăm la cusut. Tu, 
Varvară, adună condicile și catastifele pe cea masă, să-i fie 
dumisale la-ndemână. Și poartă de grijă să nu umble flămând, 
grămăticul, cât o sluji la casa noastră... 

— Să fie cu noroc, domnule! - rosti Varvara și-i scutură mâna 
cu putere. O să ne înţelegem... lar gura i se-ntinse într-un 
zâmbet pofticios. 

— Un lucru am uitat, domnule Pintea - întregi crâșmarul. 
Mâine, fă bunătate și vino cu alte straie. Socot că le mai ai pe 
cele de la gimnaz? Până sâmbătă nădăjduiesc să fie gata și cele 
noi. Am să-l zoresc pe Flax... Ce culoare să fie postavul? 

— Cenușiu-deschis, bărbate, ca pentru flăcăii chipeșii! Ti-ar 
place? Da’ ce mai stau să-ntreb? O să-ţi vină grozav, domnule... 
Şi Varvara ieși să aducă cele cerute de Stupul. 

— Așa... - își frecă mâinile cârciumarul - o făcurăm și p-asta. 
Dacă oamenii-s de-nţeles, se împacă până la urmă... Acuși dacă- 
ţi poftește inima, poţi pleca. Treci pe la grajd și cere-i lui Sava 
un cal. Vă cunoașteţi de ieri... 

— De bună seamă... 

— Așa... Să te-nsoţească pân-acasă și s-aducă înapoi calul. 
După-amiază poţi trece și pe la Flax, să-ţi ia măsura... Mâine tot 
cu Sava ai să vii. Am să te aştept la șapte... 

Sava călărea alături de Grigore și-l măsura pe furiș. E 
frumușel - nimic de zis. Şi se ţine mândru în șa. Dar poartă 


straie ponosite, ca ale lui, cam de bogdaproste. Ce i-o fi cășunat 
jupânului să-l poftească-n odaie, să-l ospăteze și să-i dea pe 
deasupra cal și însoțitor? Te pomenești că nu-i un fitecine, că 
Stupu-i ţâfnos cu sărăntocii și-i sare iute arțagul. Ar vrea să-l 
descoasă, dar se sfiește să se dea în vorbă cu tinerelul. 

— De mâine suntem ortaci, Sava! - se-ntoarse Grigore către 
grăjdar. 

— Vii la grajd? 

— Nu, râse Grigore, la condici, grămătic... 

— Aha... - scutură din cap argatul. Mă bucur, domnule... 

— Nu-mi spune „domnule”, Sava! Zi-mi pe nume: Grigore. 
Doar jupânul tău și cucoana m-or domni până le-o veni 
amețeala, c-așa mi-e vrerea. 

Grăjdarul chihoti. li plăcea flăcăiașul. Şi-i îndrăzneţ... 

— Ziceaţi să vă iau și mâine? 

— Stupul a zis, nu eu. Și parcă-i mai bine călare decât să 
vânturi colbul în picioare - râse Grigore. Dar să vii înainte de 
șapte... 

— Am înţeles! 

În zi de lucru, satu-i cam golaş. lobagii-s plecaţi pe holde. 
Acasă rămân bătrânii, betegii și prăslitura măruntă. Din ogrăzi 
se holbau la ei babe și moșneguţi, iar prichindeii ieșeau la 
portiță să se minuneze de caii grași, bine hrăniţi. Când ajunseră- 
n dreptul covăciei, Grigore struni frâul. Descălecă sprinten și 
legă frâul de o stinghie: a 

— Dă-te și tu jos, băiete. Il cunoşti pe Martin baci? Dar pe 
unchieșul Nichifor? 

— li cunosc, vezi bine! Doară ei ne potcovesc caii... 


* 


În odaie, pe mesuță, condicile stăteau vraf. Grigore se așeză 
pe scaun, încercă pana, deschise o condică și începu să adune 
cifrele datornicilor. Mai tot satul era trecut în catastif, afară de 
părintele Avram, de Mălina și încă vreo câţiva iobagi, care nu se 
bucurau pesemne de încrederea crâșmăriţei. Erau trecuţi și 
Martin baci, Nichifor, ba chiar și Dumitru al nănașei, de zăcea la 
ocnă... Piroș se prelinse pe ușă. Avea în mână o cană cu lapte 
cald, iar de sub șorţ scoase un colăcel: 

— Ți l-a făcut mama, e dulce... 


— Prea mă răsfaţă, fetico - râse Grigore. Mi-e să nu prind 
osânză, ca jupân Traian. 

— Tu și osânză... chihoti Piroș. Fugi că mor de râs. Deveni 
apoi serioasă: Ştii că tare ne-am veselit, cu mama, că vei sta 
aproape de noi? Spune-mi ce-ţi place și-ţi vom găti. Nu trebuie 
să afle cucoana. Să-și vadă de mușterii! 

Să tot fi trecut de zece când ușa se deschise din nou. Din 
prag, Varvara îi dădu bineţe: 

— Ţi s-a adus prânzișorul, domnule Grigore? Îngăduie-mi să te 
strig pe numele de botez, ca să nu te simt străin. La drept 
vorbind ţi-aș putea fi soră mai mare. 

— Cum credeţi dumneavoastră, doamnă... 

— Nu te superi? 

— Nu. 

— Şi prânzișorul? 

— Mi s-a adus lapte... 

— Numai atât? O să cert bucătăreasa. Trebuia să-ţi 
pregătească și niscai ouă, o bucată de şuncă... Să capeţi puteri! 

— N-o certaţi. Imi ajunge! Nu-mi place mâncare grea de 
dimineaţă. Un pahar cu lapte... atât! 

— Bine... 

Varvara nu-l mai văzuse din ziua trecută. Așa, cu hăinuţa de 
licean, cu vipușcă la pantaloni și cu părul cârlionțat revărsat 
peste frunte, nu mai semăna cu puiul de iobag de ieri. Era 
frumușel foc. 

— Ce faci acolo? 

— Scot lista datornicilor din cârciumă. Mi-a poruncit domnul 
Traian... 

— Dumitale n-o să-ţi poruncească Stupul, tinere grămătic! - 
râse Varvara provocător. O să te roage... 

Aproape că se lipi de spatele lui. Grigore se trase cu scaunul 
mai aproape de masă, spre a mări distanţa dintre el și 
cârciumăreasă. 

— Ce-ţi poftește suflețelul la masa de prânz: o ciorbiță, un 
piept de pui, clătite? 

Grigore se ridică în picioare și se depărtă către colţul mesei: 

— Luaţi loc! 

— Mulţam, n-am vreme. Poate c-au venit ceva mușterii și pe 
slugi nu te poţi bizui. Văzându-l cum se-ncruntă, întregi cu 
grabă: „Voiam să zic... adică... se lasă lesne înșelat. Pivnicerul e 


un năpârstoc, unguroicuţa-i fragedă; o tragi lesne pe sfoară... 
Dar lasă... de dumneata oi avea eu grijă; să n-ai de ce te 
plânge!” 

Muierea asta înfigăreaţă îl supăra. Scuipă și ieși în curte. Porni 
către grajd. Sava rănea bălegarul: 

— O scoţi la capăt, „aghiotantule”? 

— Socot că dumitale ţi-o fi mai greu prin atâtea hârțoage. 
Doar să te uiţi la ele și te apucă durerea de cap. 

— Nu știi carte? 

— Cine să mă fi-nvăţat? Grăjdarul, caii? - și înfipse furcoiul, cu 
năduf, într-un morman de paie ude și urât mirositoare. 

— Am să te-nvăţ eu. Și socoteli... 

— Oare? Nu mă păcălești? 

— Nu-mi stă în fire. Fac rost chiar astă-seară de un bucvar de 
la părintele Avram. lar de mâine, fecioraș... Stăpânul tău se 
odihnește după-masă? 

— Așa cred... 

— Fain! În vremea asta îţi voi fi dascăl. Vrei? 

— Mai întrebi? 

Și Sava își tufli căciula de bucurie. 


* 


larna, iobagii șed mai mult în jurul vetrei. Şi-n acest an, spre 
pacostea lor, a fost o iarnă cu zloată şi neaua s-a aşternut 
groasă, înainte de soroc. Arare vezi om pe uliţă. lobagii zac mai 
mult întinși: caută să-și hodine oasele și-și amăgesc foamea. 
Trec zile întregi până ce Martin deschide covăcia. Ce să facă 
acolo? Urlă crivățul printre scânduri și mușterii nici de leac. Prins 
de treburi, Grigore nu mai află ce se petrece prin sat. Din 
primăvară și până acum vine seara călare, schimbă două, trei 
vorbe cu Mălina și Nichifor și se culcă; cifrăraia îi seacă și 
creierii. Intră, dădu bună seara și-și descălță cizmele. Nichifor 
era pământiu la faţă. 

— Ce ai, bunicule? 

— Ştii că Martin bolește? 

— Nu, ce-a păţit? 

— | s-or umflat genunchii. L-a tras baba Glafira, l-a uns c-o 
alifie, dar nu se-nzdrăvenește. Parcă-l înțeapă mii de ace... 

— Să mergem la el... 

— Acuși? Noaptea? Să-l lăsăm să se hodine. Mâine... 


Martin baci e luminat la faţă. Are doi prieteni la căpătâi și 
parcă l-au lăsat și durerile. A sorbit ciorba de pasăre, a ciugulit 
carnea și a îndesat luleaua. De tutun a dus lipsă, nu de 
mâncare, că-i învăţat să postească și-n zile de dulce. Pufăie cu 
nesaţ, până-l îneacă tușea. 

— Tabacul o să te vâre-n raclă, Martine - îl mustră Nichifor. 

— Mai bine tabacul, frate Nichifor, decât un grof sau stăpânul 
lui Grigore. Cum vă-mpăcaţi? 

— Parcă-i musai să te-mpaci cu el? 

— Așa mai înţeleg... Ţi-a amintit unchieșul despre jeluirile 
consătenilor? 

— De bună seamă! 

— Știut-ai de nemulţumirile lor? 

— Nici cât negru sub unghie. 

— Așa gândeam și noi, băiete! Dar ne temeam să nu te- 
mbrobodească Stupul. Că-i meșter la d-alde astea... 

— Ferit-a sfântul! Dar socotelile iobagilor pe anul ce-a trecut 
le-a făcut cu Szekely. Condica cu zilele de roboată n-am văzut-o 
cum arată la faţă. l-am spus și bunicului... 

— Nici că se putea altfel! Se ferea tâlharul să-i afli 
matrapazlăcurile... Ţi-am mai spus-o și altă dată: nu te-ncrede-n 
bogătani! i-ar scoate și cenușa din vatră... Dacă te-am 
îndemnat să-i fii grămătic, am făcut-o cu gândul să aperi într-un 
fel drepturile iobagilor măgojeni, fraţii tăi. Prea se zbat în multe 
nevoi! Eşti încă tânăr, Grigore, și multe îţi mai rămân de-nvăţat, 
deși ai carte destulă. Ai împlinit șaisprezece? 

— În luna lui Făurar... 

— Mulţi înainte, băiete! 

Au rămas așa de sporoavă, până s-a întunecat. Peste noapte 
se porni o ninsoare deasă de te-nfundai în omăt până-n brâu. 
Când. s-a trezit în zori, Grigore încercă să deschidă ușa. 
Zadarnic. Era întroienită... A ieșit pe fereastră, cu Nichifor, să 
croiască pârtie. Sava i-a adus calul, ca de obicei. 

— Afurisită vreme, Grigore! 

— Da! Păcat de bietele dobitoace; se canonesc... 

În ziua ceea Stupul nu era în apele lui. Primise citaţie de la 
Cluj, să se-nfăţișeze la judecata lui Dumitru Liţă: el, stăvarul 
Endre, poate și alţii... Cum să pornești la drum în plină iarnă? 
Ger, lupi... Sanie are, flintă de asemenea... O să ia cojocul și 
pâslarii, iar Mitru o să-l întovărășească. Are pumni cât maiul și 


poate ţine piept la cinci tâlhari deodată. Nu-i vorbă, n-or bântui 
ei chiar pe asemenea viforniţă, dar tot e cuminte să fii pregătit. 
Tare ar fi rămas acasă, la căldură... Da' să nu răspunzi la 
chemarea judelui, îţi poate cășuna necazuri. 

Aleargă din dugheană la grajd și înapoi, supraveghind 
pregătirile: caii să fie potcoviţi - și va înhăma patru la sanie - 
hamurile trainice, grăunţe de ajuns pentru o săptămână, 
merinde, o ploscă plină vârf cu palincă și alta cu vin din ăl bun: 
când va simţi înţepăturile gerului, o dușcă zdravănă o să-i 
scoată amorţeala din oase... Varvara se foiește pe lângă cuhnie. 
S-au copt la ţăst trei pite mari cât roata carului; doi claponi 
sfârâie în cuptor, șunca și cârnaţii au umplut o dăsagă; în 
cealaltă sunt chitite rufe de schimb, ciorapi groși, obiele, 
ștergare și un calup de săpun. 

— Cât ai să lipsești, Traiane? 

— Dumnezeu știe! Pe o vreme ca asta, afurisită, știi când 
pleci. Drumu-i greu, întroienit... M-oi grăbi eu, nu-i vorbă, dar 
slabă nădejde să fim înapoi înainte de duminică. Tu stai cu ochii 
pe slugi și scrie mai puţin pe răboj. Sărăntocii or să dea năvală 
când or afla că-s plecat. Nu te lua după muierile ce se văicăresc! 
Sunt viclene... Ţin florinii înnodaţi în basmale și vor să târguie 
pe datorie... 

— Mă descurc eu. 

Sania a ieșit pe poartă în sunet de zurgălăi. Încotoșmăniţi în 
cojoace, Stupul și Mitru păreau doi urși ieșiţi din bârlog. Fulguie 
rar. Grigore fluiera printre dinţi, privind fulgii de omăt ce se 
așterneau alene în ogradă. leși apoi și se-ndreptă spre grajd. 
Sava ţesăla pe Hoţoman. Luă poziţia de drepţi, salută cu palma 
întinsă, apropiată de căpățâna tunsă chilug și dădu raportul: 

— Efectivul, domnule căpitan... 

Grigore izbucni în râs: 

— Măi pârdalnice, te joci de-a cătănia? 

— Dacă mi-s „aghiotant”... 

— De mâine ești școlar. Stupul m-a lăsat slobod câteva zile. 
Rămân acasă. Mâine nu mai vii în zori; te aștept pe-nserat și o 
să te ascult la lecţii. Dacă nu răspunzi cum se cuvine, îţi trag o 
mamă de urecheală... 

— Vin. S-ar putea altfel? 

Masa i-a adus-o Varvara. S-a așezat pe un scaun alături: 


— Pe vremea asta nu prea vin mușterii... - a căutat să-și 
justifice prezenţa. Grigore înghiţea cu noduri, simțindu-se privit 
cu insistență de Varvara. Bea și o cană cu vin. Pe frigul ăsta te 
înviorează... 

— Mulţam. Mai am de lucru și vreau să am capul netulburat. 
Și împinse cana cu mâna. 

Varvara oftă: 

— A plecat Traian și la noapte o să-mi fie urât. N-ai vrea să 
dormi aici? Mă tem să rămân singură... 

— Păi o aveţi pe Anușca, pe Piroș, argaţii... 

— Ce sprijin să-ţi dea femeile la caz de nevoie? Și argaţii 
dorm departe. Până să-i strigi, te omoară tâlharii, dacă le-o veni 
cheful să te calce... Zău așa, dormi aici. Ţi-om pregăti culcuș 
fain... Ce să mai frămânţi neaua până-n sat pe vifornița asta? 
Om mai sporovăi seara și o să-mi treacă urâtul... 

Grigore se împotrivi. 

— Nu pot, doamnă. Întâi că n-aș rămâne o noapte sub 
acoperișul domnului Traian fără încuviințarea dumisale... 

— Nu fi prost! De unde să afle? E departe... 

— Şi în al doilea rând, soţul dumitale m-a învoit până se 
întoarce. Așa că nu vă fie cu supărare, plec acasă, la mama... 

leşi îmbufnată. Grigore se mai învârti de câteva ori prin odaie, 
ieși pe ușa tindei strivind sub tălpi omătul gros și ajunse la 
grajd: 

— Înșeuează caii, Sava, pornim... 

Flăcăul aduse șeile, strânse cataramele chingilor și scoase caii 
din stănoagă: 

— Sunt gata! f 

Își îndesă cușma pe frunte și încălecă sprinten. Începu să 
fluiere încet, lovind murgul cu palma. Din dugheană, Varvara 
privea cum caii se îndepărtează la pas, pe uliţă, și-și mușcă 
buzele de necaz. Ar fi avut chef să-l pălmuiască, ori să-l calce în 
picioare. Întoarse privirile către roșcovană și-și vărsă necazul pe 
ea: 

— Ce șezi ca o cloșcă, leneșo? Strânge mesele, spală cănile și 
deţurile, c-acuși se-ntunecă. Şi o să se umple prăvălia de 
mușterii... 


Peste un an, primăvara, Martin baci a închis ochii. | se 
umflaseră picioarele și căpătaseră o vineţeală urâtă. Niciun leac 
nu-i fu de folos. L-au dus la ţintirim lăcrămând. 

Părintele zvârli peste raclă primul bulgăre de ţărână: ceilalți 
făcură la fel, apoi se înapoiară trişti în sat, să-i facă praznicul 
după datină. Dar nimănui nu-i ardea de mâncare. Și-au muiat 
buzele în vin, au luat câte un pumn de colivă și s-au împrăștiat 
îndureraţi. Nichifor se văzu singur în covăcie și magherniţa îi 
părea pustie. Îi lipsea voia bună și graiul înţelept al fierarului. Se 
pricepea la potcovit; o va scoate într-un fel la capăt. Dar tare ar 
fi vrut să plece departe, să nu se mai simtă înconjurat de 
tristeţe. Unde? Că-n afară de Grigore nu i-a mai rămas nimic... 

De cum s-a topit zăpada, jandarmii au început să scoată 
oamenii cu de-a sila pe ogoare. Gărvasie și Indrieș, care boleau, 
cerură să fie păsuiţi. Dar „cocoșii” nu voiau să ţină seamă de 
cererea lor; i-au târât pe sus. lar pe Dirasim, care plecase la 
Lăpuș să târguie un godac, l-au ciomăgit de zace. Vestea a 
ajuns și la urechile lui Grigore, care aţinu calea Stupului: 

— Am aflat că jandarmii dumitale canonesc pe iobagi... 

— Și ce te privește? 

— Mă privește că-s consătenii mei! 

— Pesemne că ei te hrănesc și-ţi dau simbrie? - râse Stupul 
cu răutate. Dacă nu vor să muncească, ce să le fac? 

— Să porunciţi jandarmilor să se poarte mai omenos! Altcum 
nu mai stau nici eu la condici. Am să fac la câmp zilele mamei și 
gata! 

— Cum rămâne cu zapisul? Ai iscălit, nu? 

— Pentru un an și au trecut aproape trei... 

Stupul își ieși din pepeni și se repezi la el, zgâlţâindu-l de 
piept: 

— Ascultă, calicule, să nu-mi umbli cu nasu-n vânt! Te-am 
cocolit, te-am hrănit, ţi-am dat simbrie și cal, ca la domn. Asta 
ţi-e recunoștința? 

Grigore îi mătură mâinile și-l îmbrânci ușurel, de se clătină 
bogătanul până se sprijini de masă. 

— N-am calicit la ușa dumitale, înţelegi? Și nu-ţi voi îngădui 
să-ţi baţi joc de mine, nici de iobagi! Crezi că nu știu cum i-ai 
înșelat anii trecuţi la socoteli? Dacă nu-ţi bagi minţile-n cap, ai s- 
o păţești urât. Și caută-ţi, rogu-te, alt grămătic... 


Îl fulgeră c-o privire plină de ură și ieși trântind uşa. Stupul, 
încă ameţit de lovitură, cobori în cârciumă și ceru nevestei o 
cană cu vin. 

— Parc-am auzit ceartă, bărbate? Cu cine erai? 

— Cu nebleznicul de grămătic! Și-a luat-o în cap! Dar îi scot 
eu gărgăunii de sub clop, n-avea teamă... 

— De mult voiam să-ţi spun, bărbate - insinuă cârciumăreasa 
- că Grigore-i neobrăzat. Dac-ai ști ce ochi dulci îmi făcea la- 
nceput... Dar l-am repezit de i-au mers fulgii și mi-a dat pace. 

— A cutezat? 

— Dacă-i fiul lui Cupșa Pintea. Ce naște din pisică... 

Stupul dădu cănceul pe gât, aproape sufocat de mânie. Multe 
i-ar fi trecut cu vederea lui Grigore, dar ocara de a râvni la 
muierea lui n-o să i-o ierte până-n ziua de apoi. Uneori intrase la 
bănuieli și îl frământase gelozia. Dar se ogoise, fiindcă 
grămăticul își vedea de socoteli. Cu toate astea, bănuielile lui 
avuseseră temei... Acuși, că a auzit din gura nevestei, era sigur 
că nu s-a înșelat. Și rumega în gând cum l-ar putea pedepsi, ca 
să se răcorească, iar nebleznicul să-l ţină minte până-n raclă. 
Varvara îi veni în sprijin c-o indignare plină de viclenie: 

— Ce-ar fi dacă l-ar duce jăndarii la oaste? E destul de 
zdravăn și ar fi taman bun de husar. In felul ăsta ne 
descotorosim de el... Dă-le jăndarilor câte o ploscă de vin și doi 
florini de cap, că-l poartă legat de funie până la Blaj. De acolo-i 
lesne... 

Piroș, dintr-o firidă, ascultase vorbele lor ţinându-și răsuflarea. 

— Ai dreptate, femeie! - încuviinţă Stupul. Mă duc să-i chem... 

Piroș fugi în cuhnie: 

— Mamă! Jupânul vrea să-l mâne pe Grigore la oaste... 

— De unde știi? 

— Am auzit. S-a dus să caute jăndarii. 

— Fugi de-l vestește! E aici? 

— Nu! L-am văzut pornind pe uliţă... 

— la-te după el; dac-o întreba cucoana de tine, îi îndrug eu 
ceva... 

Piroș o luă la goană, prin spatele curții. Alerga desculţă printre 
mărăcini, însângerându-și picioarele. Dar nu simţea. Numai să-l 
găsească până n-o fi prea târziu! Inima-i bătea să-i spargă 
pieptul. Ajunse istovită la Mălina: 

— Unde-i Grigore? 


— Nu-i acasă. A plecat în zori. Ce-ai cu el? 

— Lasă, îți spun mai târziu. Mă duc să-l caut la covăcie. Și fugi 
de-i sfârâiau călcâiele. Îl găsi stând la sfat cu Nichifor. Căzu pe o 
laviță, gâfâind: 

— F-f-f-ugi, Grigore, jupânul a asmuţit jăndarii pe urma ta! Vor 
să te ducă la oaste... 

Grigore încruntă sprâncenele: 

— Mulţam, Piroș! Te voi răsplăti pentru fapta ta. Acum du-te 
înapoi și spune-i lui Sava, în taină, să stea de vorbă cu badea 
Nichifor. O luă de umeri și o duse până la ușă. 

— Ce faci acuși, Grigore! 

— O iau la sănătoasa, unchieșule, că n-am chef de oaste! Vezi 
c-am avut dreptate când n-am vrut să intru la bogătan? Dar dac- 
ai zis dumneata și Martin baci, fia-i ţărâna ușoară!... Acuși, 
fiindcă i-am trântit în obraz că nu mai vreau s-aud de tâlhăriile 
sale, poftim, umblă să mă ferece... 

— Şi dacă te-or găbji? 

— În codru? Greu... De-aș avea și cal... Uite ce te rog: eu am 
să stau pitit între sălcii, peste Lăpușel. Roagă-l pe Sava să-mi 
facă rost de un cal. De unde o ști... Dacă poate... Să mi-l aducă 
la noapte... Să fluiere cum l-am învăţat. Până la urmă - râse 
Grigore - tot răul cu binele lui: plec în haiducie, cum plănuisem 
încă la Pitiritea, cu Toader. Mai bine slobod între fiarele pădurii, 
decât în oastea stăpânirii. ÎI îmbrăţișă: Rămâi cu bine, bunicule! 
Şi să ai grijă de mămuca. Eu m-oi descurca și am să-ţi dau de 
veste... Apoi o tăie prin arătură, până la gârlă. Se descălţă și 
trecu apa, se lungi între sălcii și trase un pui de somn, să prindă 
puteri pentru la noapte. 

Nichifor se hotărâse într-o clipită. Va pleca cu Grigoriţă. N-o 
să-l lase singur în desișul codrilor. E mare și voinic, e drept. Da-i 
va fi urât... lar el s-a săturat de covăcie până-n gât. Stinse 
cărbunii c-o găleată de apă și trase ușa după el. Ajuns acasă, îi 
povesti Mălinei tărășenia: 

— Uite, îţi las și ţie douăzeci de florini, Mălină... 

— Ba păstraţi-i voi, tătucă. O să vă prindă bine. Unde-i 
băiatul? 

— La adăpost, nu te teme. Mă duc să tai un clapon; 
pregătește tu niște slană și ceva primeneli în dăsagi... 

N-a trecut un ceas și jăndarii năvăliră în ogradă: 

— Unde-i grămăticul? 


— La slujbă, la Stupul - răspunse Nichifor în locul Mălinei, care 
tremura ca piftia. A plecat de dimineaţă, ca de obicei... 

— Nu-i acolo și avem treabă cu el! Nu l-aţi ascuns cumva? 

— N-are nicio vină pe suflet. De ce să-l ascundem? 

— Minti, porc bătrân! - urlă jandarmul ce părea căpetenia și-i 
repezi un pumn de căzu grămadă, iar căciula îi sări cât colo. E 
aici! 

— Păcat să ridici mâna asupra unui bătrân fără vină, domnule 
- grăi Nichifor moale. Cât privește băiatul, căutaţi-l! 

Jandarmii cotrobăiră peste tot și plecară furioși. Nichifor se 
sculă, șterse cu mâneca sumanului un firicel de sânge ce i se 
prelingea la colţul gurii și agrăi pe Mălina, care hohotea în 
basma: 

— Ai văzut? Mai e de stat aici? 

— Duceţi-vă cu Dumnezeu, tătucă! Și cerul să v-ajute... 

In timp ce Mălina pregătea dăsagii și își înăbușea suspinele, 
Nichifor se plimba în jurul covăciei, așteptându-l pe Sava. 
Flăcăul veni după asfinţit, pe furiș, și-l trase înăuntru. 

— Mi-a povestit Piroș... Unde-i Grigore? 

— La loc sigur, băiete. 

— Pleacă? 

— Da. Și i-ar trebui un cal... 

— Am... 

— Nici doi n-ar strica... 

— ÎI însoţești? 

— Așa mă bate gândul... 

— Încotro? 

— Ştiu eu pe unde om nimeri? 

— Mă luaţi și pe mine? 

— Dac-o vrea Grigore... ă 

— O să vrea, unchieșule! Pun prinsoare. In felul ăsta vă pot 
face rost și de cai. li scot din grajd la noapte, că n-o să mai am 
de dat cuiva socoteală... 

— N-o să te simtă careva? 

— Cine? Grăjdar e Mitru și nu doarme în grajd. Chiar dac-ar 
ști, n-o să-i umble gura, că ţine la mine... 

— Dacă-i așa, băiete, fă cum crezi că-i mai nimerit. 

— Unde să-i aduc? 

— Peste Lăpușel. Dar fii cu ochii-n patru! Să nu te dibuie 
jândarii, că-l caută pe Grigore... 


— Fii pe pace, bade Nichifor. Mă pricep eu... Și se mistui prin 
arătură. 

Înainte de miezul nopţii, Grigore auzi tropote de cai. Inima i se 
făcu mică și o simţi în gâtlej. Două mogâldeţe se apropiau 
călare și, cum cerul era întunecat, fără lună, nu le-a recunoscut. 
Un șuierat subţirel, ca de mierlă, îl făcu să tresară: Sava... Caii 
trecură gârla și Grigore ieși din ascunziș. 

— Tu ești, Sava? 

— Eu. 

— Cu cine? 

— Cu badea Nichifor. Pornim cu toții... 

— Ai șterpelit caii Stupului? 

— Înî... râse băiatul. Ti-am adus pe Murgilă. Știu că ţi-e drag. 

— la mai lăsaţi sporoava, nepoților, și s-o luăm din loc - 
porunci Nichifor. Dacă gonim cu nădejde, până la ziuă om fi în 
codrii Strâmbei. Acolo suntem la adăpost. Ne-om petrece ziua 
într-un desiș... 

— Şi p-ormă?... - întrebă Sava. 

— Ai să vezi! - i-o tăie scurt Grigore. Acum se cheamă că 
suntem în afara legii: eu am plecat de la stăpân fără voie și fug 
de oaste, tu ai furat caii... Suntem haiduci, asta-i! 

— Haiduci? urlă Sava și zvârli clopul în vânt. 

— Taci, nătângule, că ne aude lumea! - îl probozi Nichifor. 
Până la haiducie, șterge-ţi cașul de la gură... 

Grigore încălecă și porniră cu toţii galop, prin arătură, să nu 
lase urme pe unde au trecut. 

— Ţi-e foame? - îl întrebă Nichifor. Umblă pe la dăsăgile 
atârnate de oblâncul tău. Vei găsi de-ale gurii. 

— Lasă, unchieșule, când om fi la adăpost... Se aplecă pe 
grumazul calului, șoptindu-i la ureche: Acuși să te văd, Murgilă, 
dacă ai boi de cal haiducesc... și-l zădări cu botul cizmelor. 

În urma lui, Nichifor, ţinând strâns dârlogii, cânta încetișor: 


Frunză verde de secară, 
Colea despre primăvară 
Când se-mbracă codrii iară, 
Au pornit haiducii-afară,; 
Au lăsat cetăți și sate 

Că sunt pline de păcate... 


— Ce cânţi acolo, bade Nichifor? - îl agrăi Sava ajungându-l 
din urmă. 
— Primul nostru cântec haiducesc, băiete! 


Sfârșitul cărţii | 


CARTEA A Il-a 
In haiducie 


CAPITOLUL X 
LA ADĂPOSTUL CODRULUI 


Fugarii au gonit până-n zori, ocolind drumurile bătătorite. Pe 
șosele bântuiau poterași călări. Dacă i-ar fi iscodit cumva încotro 
se-ndreaptă, greu ar fi găsit răspuns demn de crezare. În frunte, 
călărea Nichifor. Cunoștea bine ţinutul, ca unul ce-l cutreierase 
pe vremea când argăţea la stava lui Mezei, din Botiza. Sava 
călărea la spatele lui Grigore, încheind șirul. Au făcut doar 
scurte popasuri, la răscruci sau fântâni, să adape caii. Pe 
Grigore îl ustura pielea, frecată de oblâncuri și straiţe. Parcă mii 
de albine îi înţepau pulpele; când cobora, abia se ţinea pe 
picioare. Călărea pentru prima dată o noapte întreagă și nu era 
deprins. Nichifor și Sava n-aveau habar: fuseseră aproape 
crescuți pe cai... Spre zori, din spatele gorganelor de pe Tibleș, 
păcla nopţii fu sfârtecată de o geană de lumină. Struniră frâiele 
pentru un ultim popas în câmpie. Aveau să se-nfunde curând în 
desișul codrului, cam de pe locul unde cotește apa Strâmbei. 

— Cunoști pădurea, unchieșule? - întrebă Grigore. Găsim în 
ea vreun adăpost potrivit, o vizuină mai ferită, de care să nu dea 
ochii orice drumeţ? 

— Câte poftești, nepoate! Răbdare! Să ajungem și ai să te- 
ncredinţezi... 

Sava tăcea și molfăia printre dinţi un fir de iarbă. Cu cât lăsau 
Măgoaja în urmă, își dădeau seama că drumul e fără întoarcere. 
Furase caii, șeile, traistele cu ovăz... Dac-ar cădea în ghearele 
Stupului, apăi de bună seamă că l-ar hărtăni. De aici încolo, 
vrea, nu vrea, e nevoie să se statornicească în haiducie, alături 
de Grigore. Unde-o să doarmă, cu ce se va hrăni și care-i va fi 
îndeletnicirea, nu știe să prevadă. Nici nu-i treaba lui, de altfel! 
Are o căpetenie căreia-i datorează ascultare - cum făcuse și-n 
Măgoaja... l-a poruncit să-i aducă buiestraș? L-a văduvit pe 
jupânul de trei, nu de unul! Unchieșul e de asemenea priceput... 
El se mulțumește cu slujba de „aghiotant”. Dar „căpitanul” nu l- 
a mai strigat așa de aseară și nici nu l-a zădărit c-o vorbă de 
duh, cum avea obiceiul. De bună seamă că-i și el cătrănit... 
Parcă-i ușor să-ţi lași bătrâna și să pornești ca huhurezul, printre 
văgăuni? El, batăr, e orfan. N-a lăsat în Oraviţa lui picior de 
neam. De când se știe, s-a trezit copil de pripas și a slugărit 
oricui, pe un blid de mâncare. Dar cu Grigore se schimbă treaba: 


e umblat pe la școli, știe carte cât trei arhierei la un loc și aduce 
la chip cu grofii... De ce s-ar plânge el, Sava? De aici încolo e 
haiduc și n-o să-l mai burdușească niciun soi de Stup! Se 
apropie de Grigore și săltă în șa, la rând cu el. 

— Tot la Măgoaja ţi-e gândul, căpitane? 

— Tot. Dar te-aș ruga să-mi răspunzi la două întrebări: întâi 
de ce-mi spui „căpitane”, și-n al doilea rând, cum știi încotro 
gândesc? 

Sava ţuguie buzele: 

— Păi dacă eu mi-s „aghiotant”, comandirul musai sa fie 
căpitan; cât despre Măgoaja, ziceam și eu așa... 

— Nu te mai frământa, băiete; or să iase toate bine! 

— Mă temeam ca Stupul... jândarii... 

— Lui Stupul îi trimit vorbă că, de-o cuteza s-atingă un fir de 
păr la ai noștri, îl căsăpesc ca pe-un berbec. Și o să-și vâre 
minţile-n cap! Că-i și fricos al naibii... 

Sava râse fără veselie: 

— Astea-s vorbe-n vânt, căpitane! Întâi că n-ai pe cine trimite 
la el; și, ca să te-ncumeţi a intra în sat după toate câte s-au 
petrecut, ar trebui să ai ceată numeroasă... De te-ar împinge 
păcatul să te abaţi pe acolo singurel, te-nhaţă pe dată... 

Grigore îl măsură cu surprindere: „le-te-te... Ştii că are 
dreptate? judecă sănătos...” N-ar fi bănuit. Feciorașul, după cum 
se arată, are cap nu doar pentru a sprijini căciula... și îl 
mulcomi. 

— Om vedea noi, Sava! Întâi să găsim adăpost și să ne 
rostuim într-un fel oarecare... 

Urcau pe un drumeag de munte, printre tufani. Vietăţile 
pădurii începeau să se miște. Nichifor struni dârlogii și întoarse 
calul. 

— Pe unde ne aflăm, bunicule? 

Unchieșul roti privirea în jur: 

— Munţii ce-i vezi colo, spre dreapta, sunt ai Rodnei; drept 
înainte, am ajunge la Vişeu; la stânga, avem Budeștii și 
Capnicul... După câte-mi pare, suntem prin preajma Botizei. Să 
cotim către soare-apune. Musai om da peste o baie veche 
lăsată-n paragină, aproape de Băiuț. Putem dura în ea sălaș 
grozav, ferit de ochi iscoditori... 

— Încap și caii? 


— Oho! - râse unchieșul cu tâlc. O stavă-ntreagă, băiete, și 
tot nu-i dai de urmă... _ 

Cărăruia se îngustase. In stânga, după desișul de goruni, se 
căsca o prăpastie; jos de tot, într-un soi de căldare înecată în 
verdeață, se răsfirau sătucurile de pe Valea Capnicului, pe care 
le ocoliseră noaptea, cu fereală, și săltau sprinţare apele 
Copâlnicului, scânteind în lumina zorilor ca pietre nestemate. 
Bătuseră cale de șapte sau opt poște bune și, chiar de-ar fi dat 
Stupul de veste să fie urmăriţi fugarii, de bună seamă că 
poterele n-ar putea să-i dibuie pe coclaurii ăștia, în vârful 
Țibleșului, între gorganele sure străbătute de vinișoare arămii. 
Se apropiau de baia lăsată-n părăsire și stâncile, scrijelite pe 
vremuri de dalta și ciocanul băieșilor, stăteau mărturie că 
muntele purtase cândva, în măruntaie, bulgări preţioși de 
minereu, pe care proprietarii șteampurilor îi prefăceau în fier și 
aramă. Totul arăta părăginire... Cărările, neumblate, te- 
ncredinţau că prin hăţișuri rătăcesc poate cerbi, capre negre 
sau alte sălbăticiuni ce cată adăpost de plumbii ucigători ai 
vânătorilor. Nu întâlniseră suflet de om. 

— Am ajuns! - răcni moș Nichifor, descălecând. 

Grigore și Sava făcură la fel. 

— Să deschingăm șeile, băiete - hotărî Grigore. S-or hodini și 
bietele dobitoace, că destul și-au scos sufletele! 

— Le dăm și grăunţe, unchieșule? - întrebă Sava în timp ce 
trebăluia cu Nichifor pe lângă șei, așezându-le în așa fel, încât 
să slujească drept rezemători. 

— Nu, băiete! l-om priponi și-i lăsăm la iarbă. Cât îs osteniţi 
de drum și înfierbântaţi, s-ar îngreuna. Nu le dăm nici apă până 
nu s-or zvânta cum trebuie! 

— Apă? De unde? 

— Nu deslușești un susur? Sunt pârâiașe ce izvorăsc dintre 
steiuri. Dac-am avea o găleată... 

— N-ar fi mai nimerit un jgheab? Parcă se adapă mai cu 
poftă... 

— Ai gândit înţelept, flăcăiaș!... E și sănătos. Apa-i rece, 
gheaţă... Dac-o tragem în jgheab, se încălzește peste zi și nu se- 
mbolnăvesc dobitoacele. 

Grigore se plimba cu mâinile-n buzunare, să se mai 
dezmorțească și fluiera încetișor, printre dinţi, cântecul ce-i 


plăcea lui Imre. Cam la vreo sută de pași mai spre vârf, se căsca 
o boltă nu prea înaltă, ce se-nfunda în inima muntelui. 

— Asta ti-i baia, bunicule? 

— După cum se arată! Aici vom hodini la noapte. 

— N-ar fi rău să cătăm cum e pe dinăuntru... Mi-e că s-au 
cuibărit jivine și-i primejdios. Ei, dac-am avea flinte, ori barem o 
pereche de pistoale... 

— ...am înfuleca la amiazi vânat fript - glumi unchieșul. Până 
una, alta, să ne așezăm colea. 

Întinse o frântură de scoarță și scoase merindea, învăluită în 
pânză de bumbac: slană, brânză, cârnaţi, cepe roșiatice... 
Despică o pâine în patru sferturi și dădu la iveală un șip de 
răchie tare, ungurească. s 

— Trage un gât, Grigore! Să vezi cum te dezmeticești! Iți 
scoate moleșeala din oase și te îmbie la mâncare. 

— Parcă aminteai ceva despre vânat, unchieșule? Se găsește? 
- agrăi Sava. 

— Eu așa socot. Pe vremuri era berechet! De ce-ntrebi? 

— Că v-aș face eu rost... 

— Cum, împielițatule? - îl împunse Nichifor cu degetul. 

— Lesne. Ştiu să fac laţuri și să pun capcane... 

— Lasă-le pe mai încolo! - i-o scurtă Grigore. Acu-i vremea de 
ospătat. Șezi colea, lângă mine! 

Mâncau în tăcere. 

— Măi cârlane! Ce-ar fi să iei tâlvul de colo și s-aduci o ţâr' de 
apă? Ştii unde-i izvorul? În spatele băii părăsite. 

— Asta de unde ai aflat-o? - se miră Grigore. 

— Ehei, flăcăiaș! Oare nu colo, în baie, mi-am frânt cele 
ciolane sub povara sacilor cu bulgări, când eram de anii tăi? 

Sava sări în picioare, apucă tâlvul și se repezi către locul 
arătat de Nichifor. Se înapoie cu el plin de apă limpede și rece, 
de-ți clănţăneau dinţii-n gură după ce o sorbeai. Tâlvul trecu din 
mână-n mână, după care Grigore zvârli o căutătură spre caii ce 
pășteau pe-ndelete, alegând firele de iarbă mai coapte: 

— Ce ziceţi? N-ar fi bine să-i curățăm un pic? 

— Asta lasă-mi-o pe seamă, căpitane! - zâmbi Sava. Eu mi-s 
grăjdar de meserie, pe când unui comandir peste haiduci nu-i 
sade bine... 


Grigore ar îi vrut să protesteze, dar i se-nchideau pleoapele și- 
i dogorea pielea pe picioare. Își trecu de câteva ori palmele 
peste pulpe. 

— Ustură? - clipi Nichifor cu înţeles. Tâpă frumușel nădragii și 
ţi-oi da ir să te ungi. Dă jos și cizmele, Grigore, să te hodini 
omenește. Nichifor făcu semn lui Sava să vină după dânsul și se- 
ndreptară spre cai, să-i frece cu șomoioage de iarbă. După ce se 
depărtară, îl agrăi încetișor: Am luat cu mine bărdașul, tesla, 
gealăul, ciocan și cuie. Când om găta cu buiestrașii, începem să 
meșterim jgheabul. 

— Ţi-ai adus toată covăcia? - râse băiatul. 

— Nu mai face pe isteţul, copile! - se zborși unchieșul. Când 
ai sorocit să-ţi duci traiul în singurătăţi, printre jivine, e cuminte 
să ai de toate la-ndemână. Aici n-ai unde târgui, nici vecini să 
te-mprumute! Ar fi bine să cioplim și niște măciuci. Prind bine la 
nevoie... Tinte avem; le-om ghintui zdravăn și se cheamă că tot 
avem scule de apărare. 

In vreme ce unchieșul, ajutat de Sava, dulgherea jgheabul și 
cojea crengi groase de tufan tânăr, pentru ghioage, Grigore fu 
deșteptat de  bocăniturile  bărdașului ce trezeau ecouri 
tremurătoare în liniștea codrului. Îi găsi după bocănituri și vru să 
le dea o mână de ajutor. 

— Lasă, căpitane, o scoatem și singuri la capăt - îl îndepărtă 
Sava. 

— Și eu să stau cu braţele crucișe? 

_ — De ce? Mergi să ne vezi sălașul, Grigore! - îl îmbie Nichifor. 
iți las cinstea să alegi unde ne-om adăposti caii și să ne 
culcușim ciolanele peste noapte. 

— Dac-așa ţi-e vrerea, bunicule, se-nvoi Grigore, te ascult. 

Și porni către gura băii, ce se căsca într-un fel de boltă. 
Scobitura din baia părăsită urca pieptiș, întâi drept, după care 
se răsfira în trei galerii mai strâmte spre apus, miazăzi și 
miazănoapte. Din tavanul căptușit cu mâzgă verde, jilavă, 
musteau stropi rari, ce se prelingeau pe pereţii înnegriţi. În afară 
de câţiva lilieci orbecăind de colo-colo, nu întâlni alte lighioane. 
Pesemne că nu le plăcea să-și dureze vizuini în baie... Din loc în 
loc se deschideau firide - unele mai largi, cât odăile, altele mai 
înguste. Alese una cu două despărțţituri. În cea mare încăpeau 
caii; în cealaltă, mai micuță, vor adăposti șeile și-și vor dura 
culcuș. Firida era așezată cât se poate de nimerit: cam pe la 


mijlocul galeriei. Dinspre gura boltită răzbea o dâră de lumină și 
nici prea departe nu era. leși afară și se așternu pe treabă. Tăie 
bălăriile cu cuțitul; reteza ca o coasă... Strânsese maldăre de 
verdeață și de frunze, pe care le căra cu braţul și le risipea 
peste cele două despărțituri. Când socoti că așternutul e destul 
de gros, încât să nu mai răzbată umezeala, cobori: 

— Gata culcușul, fârtaţilor! Nici grofii nu se hodinesc mai 
strașnic în ietacurile lor aurite... 

— Dar pentru cai? - clipi des Nichifor. 

— Şi pentru ei. Ne-ar trebui însă o stinghie ceva mai 
groscioară, de care să-i priponim. 

— Om face-o și pe aia, dacă zici, că nu-i mare scofală - 
încuviință unchieșul. 

— Tu, Sava, hai de-mi ajută să car la vizuină traistele și 
șelăria. Adică ce mai... Adăpostim și caii... 

— Numai să nu-și strice vederea de-ntunecime - se-ngrijoră 
băietanul. 

— Aș! - râse Nichifor. Pe-ntuneric dorm mai liniștiți, iar uneori 
i-om ţine și pe afară. 

Grigore apucă dârlogii tui Murgilă. În urma lui, Sava ducea de 
frâie pe Suru și Ciacâr. La-nceput caii s-au cam speriat de bolta 
întunecată și nechezau jalnic, cerând parcă îndurare. l-a 
mulcomit însă vorba blândă a lui Grigore și zahărul. După ce s- 
au obișnuit, pășeau pe lespezile galeriei fără habar. 

Vreme de trei ceasuri încheiate au îngustat apoi bolta, 
astupând-o cu bolovani întăriţi cu mușchi. Nichifor pregătise și 
câţiva bușteni, uniţi prin stinghii, încropind un fel de poartă ce 
astupa intrarea. Puteau, așadar, să se îndepărteze de vizuină, 
fără teamă că ar fi ameninţată de oameni sau jivine. Proptiră 
poarta de boltă, îngrămădiră în faţa ei crengi uscate și, când 
coborâră de vale, spre gârlă, Sava privi înapoi și fluieră 
admirativ: 

— Pfiu... Nici că se cunoaște. Faină treabă! 

— Ehei, băiete - se bucură Nichifor - să vezi peste vreo trei 
zile, când s-o prinde mușchiul de bolovani. Mi-e că nici noi n-om 
nimeri ascunzișul lesne... 

— Avem ovăz pentru cai? - se interesă Grigore. 

— Nu prea. Ar trebui să mai tăcem rost. Oi cobori într-una din 
zile să târgui un sac... - zise Nichifor. Așezări îs destule pe 
aproape: Strâmba, Telciu... 


— Şi bani de unde? Doar n-ai de gând să prazi vreun om 
sărman? 

— Nici pomeneală! Avem și gologani, băiete; ascultă ici - și-și 
sună șerparul. Auziși? Cincizeci de florini noi-nouţi. Pentru o 
vreme ne scot la liman. Da’ nici prea multe grăunţe nu le-om 
da! larba-i grasă, și, după câte-mi pare, mai mult or trândăvi. 

— Nu se știe! - i-o întoarse Grigore evaziv. Caii trebuiesc 
totuși bine hrăniţi! Să fie în stare să alerge pe nerăsuflate... 


* 


În seara aceea, n-au atins uscăturile. Nichifor și Grigore 
pescuiseră din vreme opt păstrăvi măricei, cu pete aurii, iar 
Sava, cu praștia-n mână, zări pe un copac cârduri de găinușe ce 
se pregăteau de noapte și piroteau cu pleoapele oblonite. Bang! 
și o găinușă i se rostogoli la picioare în vreme ce restul zburară 
înfricoșate. Plecă să-și întâmpine soţii, răcnind din depărtare: 

— Avem friptură, boieri mari! 

— Și noi pește! îi răspunse Grigore. Berechet să ne umflăm 
burţile... 

Merseră împreună până către izvor. Acolo, Nichifor scociori o 
gropniță, o umplu cu apă și o acoperi cu crengi și frunze. 

— Ce faci, bunicule? - se miră Grigore. 

— Fierb apă să jumulim găinușa. Altcum nu-i putem smulge 
penele. 

Dădu foc cu amnarul și cremenea; reteză apoi gâtița păsării și 
o vârî în apă. Îşi aprinse luleaua și, în vreme ce sugea cu nesat, 
începu să cioplească o frigare. 

— Multe mai știi, bunicule! - se minună Grigore. 

— Deh, nevoia te-nvaţă, nepoate! 

Peștii fripţi și găinușa rumenită gâdilau plăcut la nări. 

S-au așezat la masă. „Aghiotantul” înfuleca lacom. Când 
gustă și din vin, scoase un chiot: 

— Dac-aș fi știut că-i atât de fain în haiducie, m-aș fi târât aici 
de-a bușilea, pe când eram un spârcioc... 

— Lasă, dai tu și de greu, băiete! îi potoli unchieșul veselia. 

Dar Sava nu credea. Slobod, fără stăpân să-ţi poruncească, cu 
cal înșeuat și să te hrănești cu vânat ales - nu cu zeamă de 
urzici, ca la Stupul și să te sature cu ghionţi - oricâte greutăţi și 
primejdii te-ar paşte, face să le-nduri. Simţea alături pe 


„căpitan” și era încredinţat că, avându-l ca pază, nu i se poate 
întâmpla nimic rău. 

Înnoptase. Doar foșnetul frunzelor stârnite de vânt sau un 
țipăt răgușit de buhă mai tulburau tăcerea. Urcau fără zor, spre 
ascunziș. Era o noapte cu lună plină, luminoasă. 

— Ne-ar fi prins bine un opaiţ, ori niște lumânări - șopti 
Grigore mai mult către sine, după ce proptiră poarta și umblau 
pe-ntuneric, către culcuș. 

— Poate-oi găsi în sat... - răspunse Nichifor. 

Sava se culcuși lângă cai, într-un colț și adormi pe dată. 

S-au trezit în zori, au luat caii de căpestre și au ieșit pe 
tăpșan. Nichifor încălecă pe Ciacâr, fără șa, și porni către satul 
ce! mai apropiat. 

— Dacă te-o opri vreun poteraș, ce-ai să-i îndrugi? - întrebă 
Grigore îngrijorat. _ 

— Mă descurc eu, nepoate, fii pe pace! li spun că duc calul la 
stava lui Mezei, în Botiza. Și poate să mă descoase cât o pofti, 
că-l înfund eu... 


* 


Trecuseră aproape două săptămâni. De hrană n-aveau a se 
plânge. Flăcăii se scăldau în gârlă, ademeneau în cârlige bibani 
și plătici, prindeau iepuri și păsăret în capcane și laţuri, iar din 
bănetul păstrat la chimir de Nichifor, se irosiseră abia trei florini. 
Fără astâmpăr nici hodină, unchieșul întărise căpeţelele, 
dresese frâiele și căpestrele, peticise dăsagii și meșterise un 
ciubăr pentru adăpat caii, două donicioare - să păstreze la orice 
vreme apă proaspătă, fără să mai bată drumul la izvor - și un 
putinei să ţină brânza nedospită. Impletise cercuri din răchită, 
ca mocanii, și scobise din soc trei talere și linguri de lemn. 
Bătrânul și Sava erau bucuroși peste așteptări; nu și-ar fi dorit 
altă viață. E drept că unchieșul ciulea urechile la cel mai slab 
zgomot și trăia cu sufletul la gură, să nu dea poterașii peste ei. 
l-ar fi cules ca din oală că n-aveau flinte să se războiască 
împotriva gonacilor crăiești... 

S-au scurs în felul acesta două luni și se porniră ploile - dese 
la munte către sfârșitul primăverii. Stăteau mai toată vremea 
ciuciţi în bârlog și bucătăreau în despărțitura ce le slujea de 
lăcaș. leșeau doar la gârlă, când se zvânta pe-afară, să care apă 
cu doniţele; flăcăii umblau după vânat și pescuit, dar se-napoiau 


adesea cu mâna goală, iar unchieșul scotea caii la iarbă 
noaptea, să nu stârnească gornicii cu nechezatul. Grigore era 
tare amărât: nu-i plăcea viaţa de trândăveală și de schimnic. 
Altfel își închipuise haiducia. Umbla încruntat și vorbea rar. N- 
auzeai la dânsul râset, nici vorbă de duh. Unchieșul căzuse pe 
gânduri. Intr-o seară, după cină, pe când Sava sforăia încetișor 
în colţul său de lângă cai, Nichifor aprinse un capăt de lumânare 
și se apropie de Grigore: 

— Să știi că nu-mi placi! Văd că numai îţi tună și-ţi fulgeră. 
Ce-ai păţit? 

— Nimic, știi bine! Dar m-am leșuit de trândăvie. Dacă mai 
zac mult așa, nu știu ce se-ntâmplă... 

— Şi ce socoţi să facem? 

— Orice, bunicule! Să scoatem nasu-n lume! Nu vreau să 
rămânem pitiţi pe vecie. Am pornit în haiducie? Apăi s-o facem! 
Că decât în vizuină, ca ursu’, mai bine diac la vreo canţălărie, că 
tot se cheamă că ești între oameni. 

— Să pornim, dac-așa ţi-e voia - oftă Nichifor. Dar gânditu-te- 
ai cum și încotro? Că, fără ţidulă la mână, dacă te-ncolţesc 
gornicii și poterașii, ce te faci? 

— O să chibzuim, bunicule, dar așa nu se mai poate! 

— Bine-ar fi să nu ne pripim. 

Și începu să aștearnă culcușul pentru noapte. Nu voia să 
amărască flăcăiașul, dar i se păruse în mai multe rânduri că 
aude pași în jurul sălașului. Dacă i-or fi dibuit pândarii? 

După o vreme, glia s-a zbicit. Grigore s-a trezit în zori și n-a 
mai avut răbdare să stea la-ntuneric. A ieșit pe nesimţite și a 
luat-o pe potecă să-și dezmorţească ciolanele. Aerul tare și 
mirosul pătrunzător al fructelor de brad îl îndemnau să respire 
adânc. Rupse o crenguţă de brad și mestecă în gură seva 
amăruie și proaspătă. Nu și-a dat seama că se depărtase binișor 
de sălaș și nici n-avea chef să se înapoieze curând: viaţa de 
cârtiţă nu-i pria... Soarele porni să dogoare. Își scoase bundiţa și 
o atârnă pe umăr. Ciripitul păsăretului și foșnetul dulce al 
pădurii îi purtau pașii în neștire. Se trezi într-un luminiș. „Am să 
mă hodin o ţâră...” - își spuse el. Se întinse la umbra unui tufan 
bătrân și-și încrucișă braţele sub cap. Adormi. L-a deșteptat un 
zgâlţăit puternic. Miji ochi și zări o matahală bărboasă, înţolită în 
straie verzi, de pădurar: 


— Ce cauţi aici, tinere? Nu știi că-i proprietatea grofului 
Szecseny și nu-i voie să intri fără autorizaţie? Ești cumva 
braconier?... 

— Eu, braconier? - râse Grigore acru. 

— De unde vii? Ai acte? 

— N-am, că-s tânăr. Am plecat de acasă, de la Hideaga - 
minţi Grigore - să trec peste munte la Ardusat, unde sade 
bunicul. M-oi fi rătăcit pesemne... 

— ...Sau ești vreun fugar de la cătănie? Mai știi? Scoală! Te 
duc la jandarmerie, în comună, și or vedea ei ce hram porţi... 

Grigore privi pieziș dacă nu-i rost să șteargă putina, dar 
pădurarul ghici intenţia băiatului și-i puse pe braţ o mână grea: 

— Haidem, că n-am vreme de pierdut! 

Avea pușcă, centura plină de cartușe și, dacă ar cerca să i se 
împotrivească, ursul l-ar dobori dintr-o lovitură. Se mustră în 
gând că s-a depărtat peste măsură de vizuină, cu toate că 
unchieșul îl prevenise. Era însă prea târziu... Nu-i rămânea decât 
să se descurce prin viclenie. 

— Încotro ne-ndreptăm? 

— Nu departe. Colo, jos, vezi cășile cele? E Cehul Silvaniei... 
Şi groful are castelul acolo. 

— Ce-ar fi să mă duci la castelan? Poate că... 

— Dacă ţi s-a urât cu viaţa - râse pădurarul - cere-mi să te iau 
la grof. Când i-a încăput pe mână vreun nat care i-a încălcat 
domeniul fără învoire, apăi află de la mine că n-a ieșit cu oasele- 
ntregi. Nu, flăcăiaș! Te-oi preda jândarilor. Aștia-s mai omenoși, 
iar de n-ai minţit, te-or slobozi nesmintit... Și se cheamă că mi- 
am făcut și eu datoria. Altfel o păţesc... 

Au ajuns în târgușor aproape de căderea serii. La o adică, 
jandarmii nici n-aveau lăcaș propriu. Șeful de post, Dudaș, un 
beţivan fără pereche, își făcuse cartierul la cârciuma lui Bandi și 
ocupa o odăiță în fundul curţii. Și negustorului îi venea la 
socoteală, deși „cocoşii” beau pe veresie. În schimb, se simţea 
ocrotit. Care tâlhar ar îndrăzni să-l calce noaptea, sau ce 
zurbagiu s-ar încumeta să nu plătească, știind că trei jandarmi 
se află în preajmă? O pivniţă părăsită, care da într-o hrubă, 
slujea drept închisoare pentru deţinuţi. Avea chepengul gros și, 
ca să fie mai sigur, când prindea „o păsărică în colivie”, Dudaș îl 
astupa c-un butoi plin cu murături, fiindcă n-avea încredere în 


lăcate. Zicea că  încuietorile-s făcute pentru oameni 
cumsecade... 

Când au intrat în odăiţa prost luminată de un opaiţ, Dudaș, 
descheiat la tunică și cu părul năclăit, era adâncit să dea gata 
rămășiţa dintr-un urcior. După ce plescăi din buze și-și șterse 
mustăţile cu dosul mânecii, agrăi pe gornic: 

— E feciorul dumitale, Lacsi baci? 

— Aș! - râse gornicul. L-am prins în pădure, fără acte. D-aia l- 
am adus... 

— Aha, ești tâlhar de codru! - și-i aruncă o privire fioroasă. 

Deși speriat, Grigore îl înfruntă cu seninătate: 

— Sunt fiu de gospodari, domnule! Am făcut gimnaziu... 
Puteţi întreba în Hideaga de... (și căută un nume potrivit, 
unguresc. Ştia că jăndarii nu cruţă pe „olahi”, chiar dacă n-au 
nicio vină)... Szomlo... fu primul nume ce-i veni în minte - cel al 
abatelui din gimnaziu. 

— Bine, om vedea! Toţi ticăloșii mint că-s domni. Şi dacă n-ai 
spus adevărul, să știi, cârlane, că-nfunzi ocna. Șezi colo, pe 
scaun! Eu am treabă cu dumnealui... 

leși cu gornicul și suci cheia-n broască: 

— Ce facem cu ăsta, Lacsi baci? Pare băietan de treabă. 

— Așa cred și eu. Ţine-l și dumneata vreo două nopţi, pune un 
subaltern să ancheteze și dacă n-o afla nimic rău... 

— Dar faci cinste? 

— Fac! Și intrară-n cârciumă. Gornicul porunci un crug cu vin 
și o gustare. El bău puţin: 

— Ştii... trebuie să întocmesc un raport. lar dacă ţi l-am dat 
pe seamă... 

— N-avea grijă! Care ajunge-n „pensionul” meu și n-are 
gânduri curate s-a zis cu el! 

S-au despărțit târziu, către zece seara, când vagmistrul Bihary 
veni să-i ceară cheia, să se culce. Au pornit împreună. Incins de 
băutură, Dudaș aproape că uitase de Grigore. Când îl zări, se 
răsti cu asprime: 

— Ce cauţi aici? 

— Dumneavoastră m-aţi încuiat - și-și strânse fălcile spre a 
înăbuși un căscat. Era târziu, iar el pica de oboseală după atâta 
umblet. 

— Aha! - se dumiri șeful de post. Ce ziceai c-ai furat? 

— Nimic, domnule! 


— Minte! - răcni Bihary ca să-și dovedească zelul. Nu vedeţi, 
domnule brigadier, că are priviri de tâlhar? 

Şi-i repezi un pumn de-i învineţi un ochi. 

— De ce dai, domnule? - protestă Grigore. 

— Așa-i - mormăi brigadierul în fumul beţiei. Cine ţi-a 
îngăduit? Aici poruncesc eu! 

Vagmistrul scrâșni din măsele de ciudă: 

— Am înţeles, să trăiţi! - dar își spuse că s-o răzbuna el pe 
neobrăzatul din colţ, când or fi singuri. 

— Du-l la beci! - porunci Dudaș tare. li spuse apoi în șoaptă: 
Să nu mai dai în el; te pomenești că spune adevărul. Cică are 
gimnaz și taică-său e gospodar de vază în Hideaga. Mai știi? 
Dacă n-are vină și ne reclamă la căpitan, odată ne trezim cu 
zece zile de arest... 

Bihary îl apucă de braţ și îl târî pe un coridor întunecos, dar 
tot îi înfundă câțiva ghionţi, să se răcorească: 

— Asta ca să-ţi ţii altă dată pliscul! 

Deschise chepengul și lumină scara c-un fănăraș, apoi îl trânti 
cu zgomot și îl astupă cu butoiul. Grigore nu vedea nimic și 
umbla pe orbecăite. Auzea doar chiţăitul guzganilor și un 
zgomot pe care nu-l putu desluși: un soi de scârţâit ca de roţi la 
morile de apă. Pipăi cu mâinile peretele umed și mucezit, căută 
un culcuș și căzu într-un somn greu, fără vise, cu bundiţa la 
căpătâi. Peste noapte i se păru că aude zornăit de lanţuri și 
gemete. Crezu că visează... S-a trezit la o tuse puternică, ce 
aducea cu hodorogeală de butie spartă: 

— Cine-i acolo? 

— Da’ tu cine ești? - și lanţurile zornăiră din nou. 

— Îmi zice Szomlo. M-au arestat az-noapte... 

— Ai furat, ai ucis? 

— Nu! M-a găsit pădurarul rătăcind prin pădurea grofului 
Szecseny... 

— Atât? Câţi ani ai? 

— Merg pe douăzeci. 

— Cu cașu' la gură, va să zică? Tutun ai? 

— Nu fumez. 

— Paștele și grijania!... - sudui ferecatul. Credeam c-oi avea 
noroc. Dă-te mai încoa, să te văz, că eu sunt prins în belciuge... 

Grigore se apropie. Se obișnuise cu întunericul și desluși un 
zăplan cu barbă roșcovană și mustăţi zbârlite: 


— Dar dumneata? 

— Eu? Eh... Mi se urâse cu binele... 

N-avea încredere în băietan, să-i istorisească ce are pe suflet. 
Dacă-i cumva o iscoadă trimisă anume să-l tragă de limbă? Că 
lor nu le-a spus nimic... D-aia l-au și ferecat de mâini și de 
picioare... Să-l mai încerce o zi, două, p-ormă... Se mulţumi să-i 
spună că a băut peste măsură si că s-a luat la harţă cu niște 
oameni, în cârciumă. 

— Şi? 

— Mi-e că am înţepat vreo doi cu brișca... Prea bine nu știu, 
că eram cam afumat. Da' nici ușor nu le-a fost să mă 
priponească! - râse el ca un lătrat. Au sărit vreo zece pe mine, 
anafura lor de ticăloși! Să scap de aici și să-mi pice unul în 
labă... N-ai vreun coltuc de pită? Mi-e foame... 

Avea. Luase în buzunar un călcâi de pită și o bucată de slană, 
cu gândul să-și astâmpere foamea dac-o ajunge târziu la 
vizuină. Le dădu deținutului: 

— Mănâncă! 

— Bogdaproste, flăcăiaș! - și înfulecă lacom. Mie-mi zice 
Csordas... Gyula Csordas... Secui... 

La prânz li s-au adus două străchini cu zeamă de urzici și câte 
o jumătate de pâine. Grigore lăsă mai toată ciorba mâncăului 
hămesit, care ducea anevoie lingura la gură, din pricina 
cătușelor. 

Seara nu căpătau nimic. A doua dimineaţă îl iscodi pe Bihary: 

— Nu-mi daţi drumul? 

— Mai rabdă, băiete! Pleacă mâine șeful la Hideaga și dacă ți 
s-or adeveri spusele... 

După ce auzi trosnetul chepengului, Grigore oftă... 

— Ce-i, flăcăiaș? Nu-ţi vine la socoteală? - îl iscodi Gyula. 

— Nu, că i-am minţit. Nu-s de acolo, ci din Măgoaja. Am fugit 
de oaste... Dac-ar afla... 

Deţinutul îl sfredeli cu privirea: 

— Ştii să-ţi fereci botul? 

— Știu. 

— Dacă spui o vorbuliță, mori de mâna mea. Te prinzi? 

— Mă prind. 

— Bine; cum îţi zice pe numele mic? 

— Gergely - își traduse Grigore numele pe ungurește. 


— Așa... Află că și eu stau la fel de prost ca tine. Nu mă doare 
capul de cei înţepaţi; n-au nici pe dracu’! Dar altu-i baiul: mi-s 
haiduc... Auzit-ai de Aladar Benkö? 

— Nu. 

— Cum se poate? | s-a dus faima ca de popă tuns. Eu sunt soţ 
de-al lui, măi Gergely! Și dacă m-or lua juzii la-ntrebări, mi-e să 
nu afle și hat! - făcu un semn la gât. Dacă n-aş avea 
păcătoasele astea de fiare, ar fi floare la ureche. Pe jândar îl 
amuţesc c-un pumn. Și să dai sus chepengul nu-i mare scofală... 

— Vezi însă că ai cătușe... 

— Nici ţie n-o să-ți meargă la oaste ca-n rai. Ar fi o cale de 
scăpare dac-ai vrea, flăcăiaș... 

— Vreau - strigă băiatul, cu o licărire de nădejde-n ochi. 
Spune degrabă cum! 

— Cată mai încolo. Vezi că trebuie să fie pe undeva căciula 
mea. Am avut grijă s-o iau eu mine și s-o zvârl departe... 

— Şi dac-o găsesc? 

— Ad-o și ai să vezi!... 

Grigore căută în genunchi o bucată de vreme, că era beznă 
către hrubă: 

— Uite-o! 

— Pipăie! Simţi ceva tare? 

— Da. 

— Ad-o aici! Rupse căciula cu dinţii și dădu la iveală o pilă 
subţire, aproape nouă. Dacă izbutești sa-mi pilești cătușele, ne 
luăm valea... 

Grigore se apucă de treabă, cu râvnă. De s-ar vedea scăpat... 
l-e rușine de unchieș și de Sava că s-a lăsat prins ca un neghiob. 
Ciulea când și când urechile, să nu vină careva. 

— Începe la o mână, băiatule, că, dac-o slobozim, restul las- 
pe mine... - îl sfătui Csordas. 

Și pila scârțâi toată după-amiaza și întreaga noapte. Când 
mâna dreaptă îi fu liberă, deţinutul pili mai departe, punându-l 
pe Grigore de pază. Ca să nu-i vină chef jandarmului să se 
apropie de el, se prefăcea că doarme când se aducea zeama de 
urzici. Cât să fi trecut pân-a izbutit să se descotorosească de 
lanţul de la glezne, sfârșit cu o ghiulea? Nu-și dădea seama. In 
întunecimea ceea pierduseră șirul zilelor. Când se văzu slobod, 
începu să-și frece picioarele învineţite, apoi încercă să pășească, 


ţinându-se de perete și sprijinit de Grigore. După câtva timp 
umbla fără ajutor. 

— Eu mă pitesc în spatele scării, băiete! - îl agrăi Gyula. Când 
o ridica chepengul, ţine-l de vorbă... 

Așteptă până „cocoșul” se depărtă bine și, cum avea și 
mâinile ocupate cu străchinile, îi fu lesne să-l strângă în braţe. 
Bihary vru să zbiere, dar Grigore îl ameţi c-un pumn. 

— Bine făcuși, Gergely! - încuviință Csordas. Ai pumn greu... 
Dar să ne ferim de tărăboi. Strânge-l tu cu centironul de picioare 
și cată dacă n-are vreo armă. Ne-ar prinde grozav... 

Grigore îi scotoci prin buzunare: 

— Are doar o custură... 

— la-o! E bună și aia... Urcă-te acuși binișor, rogu-te, și cată 
dacă-i lumină de zi. 

Se întunecase. Grigore îi făcu semn: 

— Vino! 

S-au strecurat prin ogradă, tiptil, au sărit o ulucă și au tăiat-o 
peste un lan nearat, să nu-i latre câinii pe ulite. Au ajuns la 
marginea satului și s-au așezat să-și tragă sufletul. 

— lacă și codrul! - arătă Gyula spre o linie întunecată ce se 
zărea în depărtare. Ce-ai de gând? 

— Îmi văd de drum, bădie. 

— Hm... Nu-i chibzuit. Până la urmă te-or înhăţa... Vino mai 
bine cu mine, în haiducie, la Aladar... Acolo, batăr, suntem 
mulţi... 

Bărbosul nu-i inspira încredere. Aducea c-un tâlhar, iar el își 
făcuse altă părere despre haiducie. Nu, nici pe unchieș nu-l 
poate lăsa de izbeliște, nici să renunţe la cele plănuite. 

— Nu pot! Mă așteaptă acasă... 

— Deh, flăcăiaș... - rânji Gyula, aspru - ţine-o dară pe mâni-ta 
de poală până ţi-or trece juvăţul de gât. De una-mi pare rău: ești 
zdravăn de boiul tău și nu prea te temi. Ar ieși un haiducel fain 
din tine... Nu te pot sili, de bună seamă. Pornește în drumul tău, 
dar pe ferite. Că de nu ne-am fi întâmplat împreună, nu mai 
ștergeam putina câtu-i lumea. Și norocul nu-ţi iese prea des în 
cale... 

Și-au strâns mâinile și s-au despărţit. Lui Grigore îi tremurau 
picioarele de slăbiciune. Flămânzise în cele câteva zile cât 
stătuse în pivnita umedă. Simţi nevoia să doarmă, dar nu s-a 
îndurat: noaptea umbli mai ferit... 


* 


În vizuină era trist, ca după o înmormântare. Unchieșul se 
ținea tare și jelea pe-nfundate, doar când rămânea singur. Pe 
unde nu l-a căutat? Se temea să nu se fi năpustit vreo jivină 
asupra lui Grigore și... Dar n-au găsit urme: nici el, nici Sava. Să 
fi pornit flăcăul înapoi spre Măgoaja fără să-l înştiințeze? 
Grigore-i copil înțelept, nu se vâră în gura balaurului... Ce-or 
face ei? Să se întoarcă? Nici gând! Dar și de haiducie i s-a 
lehametisit de când a pierit Grigore. Ar lăsa și caii baltă și s-ar 
tocmi ţăpinar undeva, prin munţii Rodnei, dacă l-ar însoţi și 
Sava. O să mai adaste până lunea și p-ormă s-o sfătui cu 
rândășelul... 

Cam pe la furca nopţii i se păru că aude ciocănit în portiţă. 
„Ei, vedenii”... - își spuse unchieșul și se-ntoarse pe partea 
cealaltă. Dar ciocănitul stăruia... Se ridică de pe așternutul de 
frunze, apucă ghioaga și se furișă către ieșire. Nu l-a trezit pe 
Sava, că dormea tun. Ascultă o vreme, apoi simţi inima-n 
beregată. Dacă nu-l înșală auzul și n-are vedenii... Dar strigătul 
se-nteţi: 

— Unchieșule, eu mi-s, Grigore! 

Nichifor se năpusti vijelios spre portiţă. Nu încape îndoială: el 
e! l-ar recunoaște glasul și de pe alte tărâmuri... Dădu deoparte 
pietroaiele și bulumacul ce sprijinea ușiţa și-l primi în braţe: 

— Bine că te văz sănătos, nepoate! Imi luasem nădejdea... Pe 
unde mi-ai rătăcit? 

— Dă-mi întâi ceva de mâncare, dacă aveţi, că-s lihnit. Apoi ți- 
oi istorisi. Caii se foiau în stănoage și Sava se trezi: 

— Ce-i acolo, bădie Nichifor? 

— Nimic, dormi.... 

Îi dădu să mănânce, îi așternu culcușul... 

— Nu vrei să-ţi povestesc? 

— Nu, că și mâine-i zi... Îţi trebuie hodină! 

Îi văzuse ochiul învineţit și obrajii trași... 

Grigore s-a înzdrăvenit curând, dar stătea ursuz și morocănos. 
După ce i-a auzit păţania, unchieșul nu l-a mai certat. Ce rost 
avea? Bine că-i slobod... Peste câteva zile, Grigore aduse vorba 
din nou: 


— Să scoatem nasu-n lume, bunicule, că așa, ascunși ca 
iepurii, n-om mai face haiducie câtu-i hăul. Ne trebuie și niscai 
ţidule, să nu pătimim și altă dată. 

— Să scoatem - încuviinţă unchieșul fără chef. Dacă zici tu... 
Dar te-ai gândit în ce fel? 

— De bună seamă. Întâi, vindem caii... 

— Să-i vindem? - holbă unchieșul ochii. 

— Precum ţi-am zis. Aștia ne pot da de gol. Dacă prindem pe 
ei preţ bun - și mă bizui pe dumneata că ești priceput - luăm 
alții mai ieftini. lar cu banii ce ne-or prisosi facem rost de acte, 
de flinte și pistoale. Așa putem umbla pe unde ni-i voia... Apăi 
nu uita că-n haiducie îţi trebuie ceată - vorba lui Sava - și vreau 
să alegem câţiva soţi... 

— Poate-i găsim înșiraţi pe sfoară, la iarmaroc - șugui 
bătrânul. Eh, băiete, un soţ de haiducie nu-i ca un mânz, să-l 
cauţi la dinţi. Trebuie să-l cântărești bine, altfel te vinde, ca 
luda... 

— Cum o fi, nu mai stau! 

— Nu păstrăm sălașul? 

— Ba da. Aici ne vom adăposti la nevoie și ne-om ţine 
catrafusele. Vorba-i unde putem desface caii? 

— De asta îngrijesc eu. Când zici că pornim? 

— Eu zic să pornim mâine, către seară, fără șei. Le lăsăm aici. 
Cu caii înșeuaţi batem la ochi. In zori ne-om despărţi și ne 
întâlnim apoi la un loc anume statornicit, după ce te vei 
descotorosi de cai. 

— Așa să fie, băiete! Nici nu s-ar cuveni să umblăm pe 
lumină. Porţi și haine de orășean... 

— Va trebui să le lepăd, că mi-au adus numai ponoase. lar în 
haiducie nu-i loc de spilcuială. 


CAPITOLUL XI 
ALARMĂ ÎN MĂGOAJA 


Când Stupul a descoperit, la ziuă, că i-au pierit din grajd trei 
dintre cei mai buni cai, o dată cu Sava, făcu spume la gură. Il 
strigă pe Mitru. Văcarul se apropie greoi, după cum îi era felul: 

— Ce s-a întâmplat az-noapte? 

— De unde să știu, că nu dorm în grajd? 

— Da’ cine să știe, dacă nu grăjdarul? ȘI-I zgâlţâi de piept. 

Mitru îl apucă de încheietura mâinii, până i-o învineţi: 

— Să nu mă atingi, jupâne, că-i de rău. 

— Mai și ameninţi, hoțomane? Te-ai fost înţeles cu tâlharul de 
Sava și cu înfumuratul de grămătic! Le-ai înlesnit fuga! 

— Întâi, jupâne, să nu zbieri la mine - și boldi ochii de-l 
trecură pe cârciumar răcorile. Al doilea, m-ai tocmit ajutor, nu 
uita. Așa ai și zis: „Ai să le dai o mână de ajutor grăjdarilor!” Ții 
minte? Când i-ai făcut vânt lui Moisă, l-ai lăsat mare și tare pe 
Sava. Eu am stat pe la vaci, cu Glicheria. De cai nu răspund... 

— Sigur! Nici usturoi n-ai mâncat, nici gura nu-ţi miroase. 
Dacă nu-mi scoţi caii de unde știi, ocna te mănâncă! 

— Ai mai vârât dumneata la ocnă oameni nevinovaţi, dar într- 
o zi s-o sparge urciorul... Asmute jăndarii pe mine, dacă socoţi 
nimerit. Ştiu că m-or canoni. Dar la judecată o ieși p-a dreaptă, 
că juzii n-au orbul găinilor. lar după ce m-or slobozi din ocnă, s-a 
zis cu tine! (începu să-l tutuiască în focul certei, fără să bage de 
seamă). Chiar de-ai pune o sută de jăndari de pază, tot de mâna 
mea mori! Mă știu nevinovat în faţa lui Dumnezeu și de ţi-i bate 
joc de mine fiindcă te simţi tare pe avere, tot îți vărs maţele-ntr- 
o zi. Și scapă iobagii de o lipitoare. P-ormă, n-au decât să mă 
judece după dreptate și să mă spânzure; voi muri cu cugetu- 
mpăcat! 

Era atâta înverșunare în glasul văcarului, incit Stupul se- 
ngrozi. Dăunăzi, îl luase-n furci Nedelea Pașca; iobagii cârteau 
că le-a adus poterași în cârcă, a mai venit povestea cu Dumitru 
Liţă, ieșit din ocnă nevinovat, dar stâlcit și beteag - și se știa că 
el asmuţise pe Variassy împotriva iobagului - iar acum, poftim! 
grăjdarul îl ameninţă pe faţă că-l va ucide. Hotărât lucru, se 
urzește ceva împotriva lui! Era gata să cheme poterașii, dar se 
răzgândi. Va trebui să chibzuiască cu Varvara. Orice pripeală ar 
fi adâncit prăpastia între el și iobagi. Și, așa, cu patru jăndari de 


căpătuială, care ţin flintele ca pe ciomege, adesea fără plumbi 
pe ţeavă, nu face mare ispravă. Tremură și ei pentru pielea lor 
de când Vamoș a fost prins într-o noapte. L-au burdușit în lege și 
l-au despuiat de ţoale, pe care le-au zvărlit în gârlă. După aia, 
prinde orbu, scoate-i ochii... 

— Aș vrea să cred, Mitrule, că n-ai amestec în tâlhăria asta! 
Nu-ţi cat pricină - ferit-a sfântul! - și am de gând să te fac 
grăjdar plin dacă se dovedește că n-ai minţit... 

— Eu nu mint, jupâne, să știi! 

— Deh... Anchetă tot s-o face și fugarii vor fi prinși. Or să 
spună tot, fii pe pace. lar dac-o ieși pe spusa ta, îţi măresc 
simbria... 

— Mulţam. 

— Da’ nu-i frumos să ameninţi cu moartea pe cel ce-ţi dă 
hrană și așternut. Numai pentru asta și tot ai înfunda temniţa pe 
vreun an-doi... 

Noaptea, în pat, Varvara îl surchidea: 

— Eşti un tont! Da, asta ești! De ţi-ar trage și izmenele de pe 
fund, ai înghiţi-o! Tu nu vezi că totul a fost pus la cale dinainte? 
Bucătăreasa, fii-sa, Mitru și Glicheria - toţi îs din Pitiritea, iar 
nebleznicul de grămătic a stat acolo, la unchi-său, câţiva ani. E 
cu ochi și cu sprâncene! Ţi-a căutat pricină să-ți poată jăcui 
dobitoacele. Chiar și covaciul cela care ședea-n gazdă la Mălina 
a șters putina. Pun capul de n-o călări unul din caii noștri. Și tu 
rabzi... Mâine ţi-or da și c-un par în cap, iar tu ai să le zici: 
„bogdaproste!” Şi începu să bâzâie: „Cu cine m-am măritat, 
doamne!” 


* 


Călărind spre Baia, ceata lui Grigore s-a oprit a doua zi, în 
zori, în capul satului Unguraș. Caii, plini de spume și nu 
îndeajuns hrăniţi, dădeau semne de oboseală. 

— Mergem mai departe, căpitane? - întrebă Sava. 

— Pe lumină, tustrei, ar fi necugetat. Și caii ar trebui hodiniţi. 
Numai dac-am avea unde trage... 

— Este! - confirmă Nichifor. La hanul lui Desz6... Acolo găsești 
de toate: și nutreţ pentru animale, și hrană, și odaie de dormit... 
Numai să-l mai ţină el, că n-am trecut pe aici de pe când eram 
flăcău. 


— Să-ncercăm... - își dădu Grigore părerea. Dar cred că-i mai 
cuminte să ne despărțim și să ajungem pe rând. Porniţi înainte, 
eu am să vin pe jos. Ne-om întâlni acolo ca din întâmplare și-om 
încerca să luăm odaie împreună. Dacă s-o putea... De nu, om 
vedea ce-i de făcut. Stăm o zi sau cât o fi nevoie, până s-or 
hodini caii și-or prinde puteri. Pe urmă să-ncerci să-i vinzi... 
Sunteţi oameni de stavă, se-nţelege! Caii îi aduceţi de departe, 
cumpăraţi de stăvar. De unde? 

— Din multe locuri, băiete. Să zicem din Carei... din 
Sărmășag... 

— Fie Carei... Pe tine, Sava, o să te strig Alexandru. N-ai să 
uiţi? Și pe unchieș, Niculaie... 

— Acum, stăvar Niculaie, ia bidiviii de dârlogi și pornește 
către han. Vin și eu după voi... 

Nichifor îl luă deoparte și-i îndesă în palmă câteva bumâăști: 

— Nu se știe cum s-or suci lucrurile și n-ai un chior în pungă. 
Ţine zece florini... 

Grigore zăbovi într-adins vreo două ceasuri pe câmp, s-ajungă 
pe când soţii se vor fi rânduit la han. În felul acesta, cine ar 
bănui că s-au cunoscut dinainte? Intră în han, dădu „bună ziua!” 
pe ungurește, cu voce tare, și se așeză pe un capăt de bancă. 
Sony, băiatul hangiţei, era singur în dugheană. De când i se 
prăpădise omul, Marghit bucătărea înainte de amiazi, ajutată 
de-o femeie din sat. Până la dejun se descurca Sony în prăvălie, 
cu rarii mușterii ce se abăteau pe la han. Băiatul ieși din spatele 
tejghelei: 

— Tesek, parancsolni? 

— Aș îmbuca ceva, băiete, pe repezeală, că vin de la drum. 

— Doriţi niște scrob, cârnaţi, brânză?... Prânzul nu-i încă 
gata... 

— Adă-mi ce crezi și umple o oală cu vin. 

Lăsă dăsaga sub masă și dezbrăcă bundiţa. Hainele cenușii, 
de la Stupul, îi făceau silă. Va trebui să le schimbe. Cu ele poate 
fi lesne recunoscut... 

Băietanul aduse oala cu vin și un cănceu de lut, porni către 
cuhnie și strigă în gura mare: „un scrob cu patru ouă și o porţie 
de brânza!” Marghit, cu fața încinsă de dogoarea plitei și cu 
părul strâns sub un bariș plin de pete, scoase capul: 

— Pentru cine? 

— Pentru dumnealui, de colo... 


Grigore, necăjit că nu-și văzuse soţii, căzuse pe gânduri. Se 
întreba cu îngrijorare: „N-or fi păţit ceva?” Ar fi vrut să 
iscodească băiatul dacă nu se află în han doi drumeţi veniţi de 
dimineaţă cu trei cai, dar ar fi însemnat să se dea în vileag. Nu... 
Nichifor - adică Niculaie - e prea isteţ ca să fie înfundat cu una, 
cu două... 

Marghit zvârli o privire fugară către musafir și văzând că are 
de-a face cu un domn tânăr, de oraș, frumos și chipeș, își trase 
iute capul înapoi. Porunci femeii ouă ochiuri, nu scrob cum 
ceruse Sony. Scrobu-i pentru ţăranii de rând, nu pentru oameni 
subţiri. Intră în casă, schimbă testemelul și-și încinse șorţ curat, 
cu horbotă, puse un șerveţel pe o tipsie, solniţa cu sare și boia, 
un călcâi de pită, o bucată de caș și talerul cu jumări. O purtă 
singură și ură „bun venit” musafirului. 

— Nădăjduiesc să vă placă, domnule... 

— Cât mi-e de foame, hangiţo - râse Grigore înveselit - de mi- 
ai da și pietre încinse, aș zice că-s cea mai gustoasă friptură. 

— Rămâneţi mai mult la noi, domnule?... și-l privi întrebător. 

— ...Csontos îmi zice - minţi Grigore, alegând la întâmplare un 
nume de-mprumut, cel al căpitanului din Pitiritea. Barem nu-i 
nume de popă... 

— ...Csontos... Dacă luaţi prânzul și cina, vă pregătesc ceva 
fain. Ne place să mulțumim oaspeţii și ne pare bine că ne-aţi 
cinstit hanul... 

Căuta vorbe alese, prinse de la domnii care poposiseră pe la 
han și, cum avea tinere de minte, le folosea cu îndemânare. 

— Când dau călătorii de o gazdă ca dumneata - îi răspunse 
Grigore în glumă - e cu neputinţă să plece nemulţumiţi. 

— Așa nădăjduim și noi... Ei, domnule, cât trăia soţul meu, nu 
se afla han mai renumit în tot ţinutul. S-a prăpădit, Dumnezeu 
să-l ierte! Acum facem și noi ce putem... 

— Și faceţi cum se cuvine... Gustă din ouă: Faine! Și vinu-i 
bun... 

— Ne pare bine; ospătaţi sănătoși! 

Plecă și se întoarse curând, să strângă tacâmul: 

— Mai poftiți ceva? O cană cu vin? 

— Nu, mulţam... Aș lua-o prea de dimineaţă. E vreme și la 
prânz. 

— Poate vreţi să vă spălaţi, ori să vă hodiniţi... 

— Da, n-ar strica... 


— Rămâneţi și la noapte? Aș schimba așternutul... 

— Așa-mi pare. Mai am cale de ajuns până la Sătmar. Și, după 
ce te-au hurducat căruţe și cai, e plăcut să dormi o noapte într-o 
casă de gospodari... 

— Poftiţi după mine. Urcă vreo cinci trepte și deschise o ușă: 
Aici! 

— Imi pare că-i odaia dumitale... 

Marghit râse: 

— Ne bucură să hodiniţi în patul nostru; mai avem odăi, dar 
paturile, știți... se perindă mulţi călători... Care trece spre Baia, 
sau vine de către Seini ori Bicsad, înnoptează la noi. Și ce mi-am 
zis? Unui domn ca dvs., musai ise cuvine o odaie mai 
arătoasă... 

— Și dumneata? 

— Nu-mi duceţi grija! Se întoarse cu o cană plină cu apă, luă 
un lighean de tablă și-l așeză pe un scăuieș. și scoase din scrin 
un săpun cu iz de mirodenii și un ștergar înflorat. Simţiţi-vă ca la 
dumneavoastră acasă, domnule Csontos. Ne veţi face mare 
bucurie... Când coborâţi pentru masă, vă rog să mă strigaţi. Îmi 
zice Marghit... 

— N-am să uit. 

Se cam fâstâcise hangiţa. Îi plăcea domnișorul subţire! și înalt. 
Trebuie că-i și voinic... Ce să-i gătească la prânz? Se va sfătui cu 
Roszi... 

Grigore și-a scos cizmele, surtucul, s-a spălat cu săpun și s-a 
frecat cu prosopul până i s-a înroșit pielea pe trup. S-a trântit 
apoi pe crivat și a zâmbit ștrengărește: „Mă tem că la noapte 
am să dorm pe apucate”... 

Grigore a coborât târziu, când forfota în dugheană era în toi. 
N-a trecut pe la Marghit, fiindcă voia înainte de toate să-și 
întâlnească soţii. Erau acolo, spre fund... S-a îndreptat ca din 
întâmplare spre masa lor: 

— E voie? 

— Poftește - i-a răspuns unchieșul, zâmbindu-i tainic. Noi 
suntem pe isprăvite... 

Marghit se și înființase, dichisită într-o rochie de duminică și 
cu cizmuliţe de safian, galbene: 

— Avem gulaș de pui, domnule, și o friptură de rață pe varză 
călită, pregătită anume... - și-l privi în adâncul ochilor. O să vă 
placă! Vă dăm și plăcinte cu magiun... Ce porunciţi? 


— Ce crezi dumneata! Ești o gazdă pricepută. 

Marghit porni spre cuhnie, dar se întoarse pe călcâie: 

— Și ca băutură? 

— O cană cu vin! Da' mai mare... 

— O răchie înainte, o șliboviță...? 

— Nu, mulțam. 

— Cum doriţi... 

Aduse cele poruncite. Grigore mânca și arunca priviri piezișe 
către tejghea, unde zări un „cocoș” bând palincă, sprijinit în 
coate. Nichifor urmări privirea lui Grigore și înţelese că nu-i 
nimerit să intre-n vorbă. Pe Sava, însă, îl frigea pe limbă și era 
gata să spună ceva. Unchieșul observă și-l călcă pe opincă: 

— la de bea, flăcău. Și nu mai căsca gura la domnul! Poate că 
s-o supăra... 

Jandarmul sporovăia cu Marghit, care se căznea să scape de 
el și stătea cu ochii pe domnul de la oraș. Încălzit de băutură, 
„Cocoșul” se aplecă peste tejghea: 

— Azi ești urâcioasă, Marghit! Dac-am fi singuri te-aș strânge 
de mijloc... și făcu un gest să se apropie. Hangiţa se feri: 

— 'Ţine-ţi labele acasă, Tamaş! Vrei să mai bei, îţi dau, dar 
poartă-te cuviincios. Dacă nu... 

— Ti-ti-ti! - se minună jandarmul. Ai intrat în călugărie? 
Păcat... i-ar sta mai bine sub o claie de fân! Și-și răsuci 
provocător mustața. 

Marghit roși de indignare. Beţivul ăsta nu-i dă pace de când a 
venit în comună, ca șef de vagmiștri. Se crede grozav! 

— Domnule Tamaş! Îți spun pentru ultima oară să nu fii 
obraznic! Am brevet, plătesc la timp dările și n-am nimic cu 
stăpânirea. Hanul e deschis oricui se poartă cuwviincios și 
plătește cinstit. Cui nu-și cunoaște lungul nasului îi trântesc ușa. 
Scurt! 

— Da’ arțţăgoasă mai ești azi, mielușico! Alte muieri ar fi 
bucuroase să le caut vecinătatea. lar tu... 

— Am să te reclam la Baia, prefectului, dacă nu-ţi vezi de 
treabă! Îi întoarse spatele și plecă la cuhnie, strigând: Sony. Vezi 
dacă mai vrea domnul Tamaș ceva și fă-i socoteala!... 

Jandarmul se mai foi o vreme și mârâi către băiat: 

— Scrie pe cont; am să plătesc la simbrie! 


Zvârli flinta pe umăr și ieși ţanţoș: „Te prind eu la înghesuială, 
târfo!” - își zise el pe uliţă - și porni spre crâșma lui Bardosz, la 
celălalt capăt al satului, unde avea credit mai însemnat. 

— Sunteţi de aici, domnule? - își luă Nichifor inima-n dinţi, 
după ce s-a călătorit „cocoșul” arțăgos, care-l spăimise. Mai ales 
de când cu pătărania lui Grigore, să nu-i vadă-n ochi! 

— Nu, călător... 

— Şi noi. Ducem niște cai la stavă. V-am ruga, fiindcă ne-am 
nimerit vecini, să ciocnim un cănceu. Dacă nu vă este cu 
supărare. Băiete, umple ulcica! 

Grigore râse: 

— Nu așa, oameni buni. Oala mea e plină. Luaţi de aici! - și le 
turnă în căncee: Noroc! 

— Să vă dea Dumnezeu! Mie-mi zice Niculaie; ăsta-i ajutorul 
meu, grăjdarul Alexandru. 

— Să fiţi sănătoși și drum bun! Când plecaţi? 

— Socot că mâine-n zori, dac-or fi caii hodiniţi. Că-i aducem 
de departe, din Carei... 

Vorbea cu glas tare, fiindcă ceilalți mușterii de la mese 
ciuleau urechile. 

— Aha... 

Dar asculta oarecum distrat. Marghit mai trecu pe acolo, 
aduse încă o oală cu vin, fără să i se ceară și privea înciudat pe 
ţărănoi. Aștia-s ca râia! Se bagă-n sufletul omului și el, bine 
crescut, în loc să-i repeadă cum s-ar cuveni, bea cu ei... 

Masa se goli cu încetul. Când vecinii se sculară, Grigore îi 
șopti lui Nichifor: 

— Am să ies pe-nserat pe uliţă. Să mă așteptați... 

Unchieșul încuviință c-un semn și ceru să plătească. Făcu apoi 
o-nchinăciune umilă: 

— Vă urez drum bun, domnule, și vă mulţumim de cinste. 
Poate că vă mai întâlnim deseară... 

— Poate... 

Cum îl văzu singur, Marghit se așeză lângă el: 

— Acum, că forfota s-a domolit o ţâră, îmi pot îngădui și eu o 
clipă de hodină. Muncesc din zori... Nu vă supăraţi? 

— Dimpotrivă, îmi face cinste! Poate vrei să guști și dumneata 
din vin? Ori cârciumarii au pentru sufletul lor soiuri mai bune? - 
glumi Grigore. 

Marghit se ridică și aduse un cănceu: 


— La mine, domnule Csontos, oaspeţii de seamă primesc tot 
ce-i mai bun... Turnaţi-mi, vă rog! Bău puţin: În sănătatea 
dumneavoastră și trag nădejde să nu ne ocoliţi data viitoare. 
Mai doriţi plăcintă? 

— Nu, m-am săturat. Și un han ca al dumitale, doar proștii îl 
ocolesc. De câte ori voi avea prilejul, din Sătmar... 

— Acolo locuiţi? 

— Da. Am să fac popas la hanul dumitale. 

— Veţi fi bine venit chiar și-n toiul nopţii, domnule Csontos. 
Noi, aici, avem de-a face cu oameni de rând. Se-mbată, vorbesc 
necuviincios, ba uneori se și-njunghie. Când avem prilejul să 
primim un domn de la oraș, cărturar, cum sunteţi 
dumneavoastră de bună seamă, uităm o clipă de mojici. Chiar 
adineauri, vagmistrul Tamaș... un mitocan... dar i-am retezat-o! 
E greu, domnule, fără bărbat... 

— De mult ești vădană? 

— Se-mplinesc doi ani. 

— Da' merge hanul, după câte-mi pare... 

— Nu mă plâng. Dacă scot mâncarea, dările și plata 
oamenilor, sunt mulțumită. Îl sfredelea cu privirea și se trase 
lângă el: E plăcut să vorbeşti c-un om de seamă. Ştiţi, am niște 
încurcături... Imi pare că m-au încărcat jucuţeii la plată. Eu nu 
mă pricep. Și v-aș ruga pe dvs. să vă uitaţi prin hârtii... 

— Acum? 

— Nu, deseară. La nouă închidem. Nu îngăduim beţivilor să-și 
lungească cheful la noi. N-au decât să bea la Bardosz! Aici e han 
de călători, nu lăcaș pentru dezmăţaţi. Și, cum spuneam, dac-aţi 
binevoi... 

— Am să-ncerc... 

Se ridică și ieși pe ușă, urmărit de privirile hangiţei. O luă în 
sus pe uliţă, până aproape de capăt. Cercetă biserica secuiască 
și casele arătoase ale unor negustori de vite și verkeși, apoi se- 
nfundă în ulicioare strâmbe, cu bordeie povârnite și copilași 
desculți, în cămeșuţe scurte, întocmai ca la Măgoaja. Era sat 
mare, cu vreo două mii de suflete, dar și aici se vedea că 
sărăcimea o duce la fel de greu ca aiurea, deși nu era comună 
iobăgească, ci de ţărani urburari - băieși în minele statului și în 
cele particulare. Făcu ocolul satului și se întoarse la han prin 
spate, luând-o către drumul pe care venise dimineaţa. Nichifor și 
Sava îl așteptau tolăniţi pe iarbă. Se opri: 


— Ce-i povestea? 

— Am aflat câte ceva; nu ne-am pierdut vremea de pomană. 
Preţ bun se poate căpăta spre Ardusat ori Şeini. Dar se pare că 
bântuie pe acolo tâlhari - unul Benkö și soţii lui. Ne-am socotit 
să pornim în zori, iar seara să poposim în Tăuţi. Se zice că-n 
Şeini se află o stavă unde nu te-ntreabă de ţidule pentru cai... 
Toate astea le-a rostit Nichifor pe nerăsuflate. 

— Odaie aveţi? 

— Da, lipită de grajd. Sava o să doarmă la cai. E mai 
cuminte... 

— Așa socot și eu. Cât crezi c-o să zăboviţi? 

— Să zicem trei zile... 

— Azi e luni. Cu alte cuvinte, joi... Unde ne-ntâlnim? 

— Mai bine vineri. Aici în niciun caz! Drumul de mijloc ar fi 
Măgheruș. Dacă ai să fii vineri în zori la capul satului, e cel mai 
nimerit. De nu, pe vremea prânzului la han... 

— Cât preţuiește un cal de-ai noștri? 

— Trei sute de florini pe puţin. Dar la stavă... 

— Ai să vezi! Mă bizui pe voi. Poate că nu ne-om vedea 
deseară. Am să iau cina în odaie... 

Și-au luat rămas bun. Grigore porni singur către han. La 
tejghea, se afla băiatul. li făcu semn cu mâna și urcă scările. 

— Dacă duceţi lipsă de o lumânare... 

— Nu-i grabă. Incă nu s-a-ntunecat. 

— Să vi-o aduc când s-o întoarce mama? Tot nu pot lăsa 
prăvălia goală... 

Grigore anină surtucul în cui, își scoase cizmele și se lungi în 
pat, după ce dădu la o parte velinţa. Il ajunsese oboseala de 
peste noapte. Poate că-l moleșise și vinul, că era cam tare. Până 
la cină avea câteva ceasuri bune: poate aţipi. 

Marghit îl privea cum doarme. Respira ușurel ca un prunc și 
părea mai frumos așa, liniștit. Se bucura că-i va servi cina tărziu, 
după ce va trage obloanele. In cuptor sfârâia o găină grasă, iar 
din măruntaie fierbea într-o ulcică supa. Va mai pregăti niște 
clătite cu dulceaţă, câteva ulcele de vin, după care poate să 
ciocăne și voievodul în obloane, că tot n-o să-i descuie. Așa-i 
regula hanului: cine sosește după ora nouă seara, n-are decât să 
doarmă în ogradă, la grajd, în car, unde poftește. De-ale gurii se 
șterge pe bot... 


Pe Sony îl trimisese mai devreme în cuhnie, să ia cina. Trase 
cu băiatul obloanele, puse drugii, stinse opaiţele de pe grindă și 
cel care ducea pe coridor. Lăsă aprinsă doar lumânarea din 
marginea tejghelei. 

— Tu nu vii, mamă? Că mi-e somn... 

— Culcă-te! Eu am să mai deretic pe aici și oi spăla cratiţele. 

Băiatul îi ură noapte bună. Marghit scotoci în tejghea, chiti 
bumăștile și le legă într-o basma, vâri mărunţișul într-o cutie de 
tablă și cătă procesul-verbal și celelalte hârțoage întocmite de 
jucuţei, să le arate domnului Csontos. Cu lumânarea în mână 
trecu la cuhnie, ridică poclitul oalei, trase tava cu friptură și o 
așeză pe plită, apoi urcă scările, potrivindu-și din mers șorțul și 
zulufii sub testemel. Grigore mai dormea. Îl zgâlţâi binișor: 

— Domnule!... Simţindu-l cum tresare, îl mângâie peste braț: 
E aproape noapte; aţi dormit de ajuns... 

Grigore se săltă în capul oaselor, se frecă la ochi și-i zâmbi: 

— Ai dreptate! În patul dumitale se moleșește omul... 

— Mă duc să v-aduc bucatele. Până viu, dacă nu vă este cu 
supărare, aruncaţi-vă ochii pe hârtii... 

— Pană, cerneală, ai? 

— Da, colo, pe scrin... 

După câteva ore de somn, se simte bine dispus. Şi-I bucură că 
după atâtea necazuri, frunzărește hârtii și acte ca un pașnic 
grămătic. Asemui actele întocmite cu cele din anul trecut și văzu 
că femeia nu se-nșelase: fusese încărcată cu aproape trei sute 
de florini. 

— Ei? - îl privi Marghit întrebătoare, aducând o tavă. 

— lmi pare c-ai avut dreptate. 

— Ştiam. Cu cât m-au încărcat? 

— Trebuie să mai socotesc o dată, să nu greșesc. În orice caz, 
e vorba de sute de florini. Am să-ţi scriu și o pâră către 
Arjucuţie, să revadă scriptele. 

— Nu-i grabă; mâine... Gustaţi supa, că se răcește! 

— Și dumneata? 

— Am să vă privesc. 

— Nu se poate! Pun prinsoare că n-ai luat nimic în gură pentru 
cină... 

— Ştiţi... eu... seara... protestă Marghit. 

— ...Vei fi oaspetele meu. Fii bună și mai adă un taler, sau, de 
nu, ia totul înapoi... 


— Vai de mine! Să rămâneţi flămând? 

leși în grabă. Aduse talerul și o oală cu vin roșu, înspumat. Se 
așezară la masă. Marghit împărţi supa, își luă două-trei linguri, 
iar din friptură gustă dintr-o felie de pulpă. La băutură, în 
schimb, nu se făcu de ocară. După clătite aduse o tabla cu nuci 
prăjite. Alunecă vinul mai strașnic - constată ea. Încălzit de 
băutură, Grigore deveni duhliu: 

— Ştii să pregătești mese, hangiţo, încât, de-ar afla craiul din 
Buda te-ar răpi și te-ar pune ispravnic peste sufragii... 

— Nu râdeţi de o biată vădană, domnule Csontos. Nu știu de 
ce, dar nobilii au obiceiul să ia prostimea în bătaie de joc. 

— Întâi că nu sunt nobil, hangiţo - râse Grigore - apoi nici 
dumneata nu faci parte din prostime. Un negustor stă pe 
aceeași treaptă cu slujbașii statului! 

— Dacă ziceţi dumneavoastră... Da’ nu mai gustaţi din vin? 

— După câte văd am dat gata două oale. Nu ajunge? 

— O să dormiţi adânc. 

— Nu mi-e somn... - zâmbi Grigore, cu zâmbetul ce 
înnebunise cândva pe Varvara Stupului. 

De astă dată îi făcu plăcere s-o vadă pe hangiţă îmbujorată. 
Ea se trase mai aproape - chipurile să-i poată turna în voie - și-i 
propti mâna pe genunchi. Grigore i-o acoperi cu palma și simţi 
cum tremură. 

— Nu ţi-e bine? 

— Nu... ba da... Atât de bine nu mi-a fost de mult... 

— Nu te scoli în zori? Parc-așa spuneai... - o zădări Grigore. 

— De obicei, da. Azi însă-i zi mare pentru mine... 

— Adică noapte, vrei să zici... 

— Da, noapte... Face să stau trează. Se sculă brusc: 
dumneavoastră vă puteţi dezbrăca. Eu am să strâng de la masa 
și trec să văd dacă băiatul doarme... 

— Să trag zăvorul? - zâmbi el maliţios. 

— Iştenem! Nu sunt hoţi în casă... 

— „.„.„poate de inimi... 

— „și mai aduc o ulcică plină. Dacă vi se face sete mai 
încolo... 

Ziua trecu fără întâmplări deosebite. Doar că Marghit îl 
petrecea cu ochi de îndrăgostită. După dejun, când ieși să-și 
dezmorțească picioarele, își spuse-n gând: „O treabă tot am 
făcut; am găsit o gazdă credincioasă la caz de ananghie.” 


Hangiţa îi place mult, și, pe deasupra, pare și femeie isteaţă. La 
nevoie, poate să-i ducă știri, să-l îndestuleze cu merinde în 
taină, plătind, firește! - dar, de cumpănești bine lucrurile, un om 
mai simte nevoia și de un suflet apropiat... 

Se înapoie pe-nserat. Opaiţele nu erau aprinse. Zări un singur 
mușteriu la o masă - un ins înalt, arămiu la faţă, cu o barbă de 
trei zile și cearcăne vinete în jurul ochilor. Tresări: Imre! Dar se 
feri să fie recunoscut. Se așeză la o masă mai depărtată și 
porunci o ulcică. Marghit i-o aduse în grabă și-i umplu cănceul: 

— A fost frumoasă plimbarea? O să dormiţi bine... 

— Da, o să dormim... glumi Grigore... Schimbă apoi vorba: 
Cunoști pe omul de colo? 

Pe Marghit o cuprinse un tremur. Acum s-a găsit să pice 
tâlharul ăsta! Nu poate suferi în han pe Aladar și tâlharii săi! Și 
să-i tulbure unul tihna taman când era în găzduire un domnișor 
ca Csontos, e prea de tot... 

l-a și spus-o de la obraz, mai devreme, dar Imre a privit-o 
rugător: 

— Nu stau, zău, hangiţo! O şterg de cum s-o lăsa seara; acum 
e primejdios: pot să mă dibuie jăndarii... 

— Şi dacă intră vreunul în prăvălie? - i-o întoarse Marghit 
îngrijorată. Nu vreau să am supărări din pricina voastră! 

Îi vorbise aspru. lar la întrebarea tinerelului voinic și mlădios, 
pe care îl pierdea din ochi, răspunse cu ocolișuri: 

— la, un călător oarecare... Nu şade mult; o să-și vadă de 
drum... 

— Așa? Și Grigore păru să piardă interesul pentru vecin. 

Când se aprinse opaițul, Imre rămase cu ochii pironiţi pe el. 
Tremura. Îi venea să chiuie de bucurie: „Grigore!” Dar călătorul 
bine îmbrăcat îl privise ca prin sită. Aducea - e drept - cu 
băietanul din Pitiritea, dar era înalt și boieros. Nu, ăsta nu-i 
Grigore! Și totuși... Când îl văzu că se ridică și se îndreaptă spre 
ogradă, se luă după dânsul: 

— Domnule! 

— Ce poftești? 

— Voiam să vă întreb dacă... V-am asemuit c-un băiat din 
Pitiritea. Eu sunt Imre... 

— Da? Pe mine mă cheamă Csontos. N-am trecut nicicând 
prin satul de care vorbești... 


Și asta era o măsură de prevedere; după atâţia ani, poţi știi 
ce gânduri macină „smolitul”? 

Imre îl măsura lung, aproape mângâietor. Atâta asemuire e 
de necrezut! Dar tânărul vorbea o ungurească fără cusur și 
purta straie ce-i stăteau ca turnate - mai ales după ce Marghit le 
călcase, în timp ce el se hodinea. 

— Eu, domnule... pot avea încredere...? 

— Vorbește! îl somă Grigore cu asprime. 

— Sunt... sunt urmărit de poterași... 

— Ai furat? Ai ucis? 

— Fac parte din ceata lui Aladar Benkö... Poate ați auzit... 
Acum, dacă vreţi, mă puteţi denunța... 

— Nu sunt caiafă, omule! Și ce poftești de la mine? 

— Umblu fugărit de trei zile; n-am un husoș în buzunar... Nici 
palinca n-am cu ce-o plăti. 

Grigore îi întinse doi florini. 

— "Ţine! Și ce ai de gând să faci? 

— M-am săturat de haiducie! Vreau să intru la vreo baie; să 
muncesc cinstit... 

— Asta-i cuminte! Uite: oi încerca să te ajut. Te-aș sfătui să 
pleci fără zăbavă, înainte de a da ochi cu Tamaș. Așteaptă-mă 
lângă Satul Nou. Vin mâine într-acolo. Poate-ţi vom găsi o 
întrebuințare... 

Imre se repezi să-i sărute mâna. 

— Nu sunt duhovnic! - îl respinse Grigore aspru. Du-te; nu 
mai pierde vremea! Peste noapte poposește în vreo pădure sau 
vâlcea... 

— Și palinca, domnule? 

— O plătesc eu hangiţei. la-o pe lângă uluci... 


Tot ce făcuse Grigore avea un tâlc. Întâi, nu-i venea la 
socoteală să stea sub același acoperiș c-un om căutat de potere; 
urmăritorii ar putea intra pe nepregătite. Dacă cercetează pe 
fiecare, nu-i gata pocinogul? În al doilea rând, ca Imre să nu dea 
cuiva în vileag că-l cunoaște... l-ar strica rosturile... Așa, ca 
Csontos, poate veni oricând la han, fără teamă. Dacă Marghit |- 
ar bănui de teapa lui Imre, poate i-ar trânti și lui ușa în nas. 

Seara o petrecu aidoma cu cealaltă. Doar că de astă dată, 
Marghit închise dugheana mai devreme, să nu i se năzare lui 
Imre a cere adăpost pentru noapte. N-avea chef să fie călcată 


de potere, nici de Tamaş. Cu obloanele trase n-are niciun bai. Şi- 
i rămâne vreme să șadă mai mult cu tânărul pe care-l îndrăgise 
ca o zăludă. 

Dimineaţa, Marghit umbla cu ochii umflaţi de plâns. Pregătise 
în dăsaga lui Grigore merinde să-i ajungă pe o săptămână. Când 
îi aduse cafeaua, îl găsi îmbrăcat și ferchezuit. 

— Gata! zâmbi Grigore. 

— Gata... știu... V-am pregătit ceva pentru drum, 

— Mulţam, Marghit! Cât îţi datorez? 

— Să-mi datoraţi? - ridică hangiţa ochii înlăcrămaţi. Eu vă 
datorez. Totul... Doar că mi-aţi furat veselia, ca un căpcăun... și 
zâmbi cu amărăciune. 

— Nici așa nu se poate! Mâncare, băutură, odaie... 

— Poate și dragoste, nu? De ce vreţi să mă înjosiţi la 
despărţire, domnule Csontos? _ 

— Nu te supăra. Credeam... Iți voi aduce un dar când mai vin 
pe aici. 

— Se poate dar mai mare decât să veniţi? De-aici încolo, știu 
ce-o să se-ntâmple: voi sta cu ochii pironiţi pe ferestre. Și dacă 
vă veţi îndura să vă ţineţi de cuvânt și să mai daţi pe la noi, mă 
tem să nu mor de bucurie... li sărută mâinile și fugi din odaie. 

— Rămâi cu bine, hangiţo! strigă el când trecu prin dreptul 
cuhniei. li răspunse Roszi. Marghit nu se afla acolo. Chincită pe 
un butoiaș, în ogradă, mușca testemelul să nu urle de jale... 


__ CAPITOLULXII 
O ÎNTÂLNIRE NEPREVĂZUTĂ 


Nichifor și Sava au călărit o vreme ţinând pe Murgilă de 
dârlogi. După ce trecură de Baia Mare și se aflau aproape de 
Tăuţi, cam pe la ceasul prânzului, se încrucișară cu o trăsurică 
ușoară, trasă de o iapă sură, parcă stropită. Vizitiul, un ins 
mătăhălos și sângeriu la faţă, opri brișcă și-l agrăi pe cel 
vârstnic: 

— Noroc bun! 

— Să trăiţi! 

— Încotro cu caii ăștia? Îi ai de vânzare? 

— Nu, îi duc la stavă, la jupânul - repetă Nichifor cele puse la 
cale cu Grigore. 

— Nu cumva la Rettegy, în Şeini? 

— Acolo. Suntem la stava lui - minţi uncheșul. 

Negustorul se dădu jos, cântări caii cu ochi de expert, 
pipăindu-i la dinţi și la încheieturile picioarelor: 

— Sănătoși... De unde i-aţi luat? 

— l-a cumpărat jupânul de la Carei... 

— Ascultă, moșule - îl îmbie negustorul - nu vrei să bem o 
glajă cu vinars la Tăuţi? Aș avea ceva de vorbit cu dumneata... 

— Nu pot, să-mi fie cu iertăciune. Am întârziat. Trebuia să fim 
de ieri la stavă... 

— Hm... bombăni străinul nemulţumit. Dacă-i așa, fă 
bunătatea și descalecă. Am să-ţi spun două vorbe, dar să nu... - 
și făcu semn către Sava. Noi suntem oameni în toată firea; și 
băietanul... 

— Puteţi vorbi fără teamă - îl asigură Nichifor și lunecă de pe 
Ciacâr. E ajutorul meu... 

Străinul îi trecu o mână după spate: 

— Hai și-om face câţiva pași... După ce se depărtară binișor, 
străinul grăi ca pentru sine: l-aș cumpăra; îmi plac... 

— Vorbiţi cu Rettegy. Poate cădeţi la-nvoială - făcu Nichifor 
pe prostul. 

— Doar n-oi fi bolând! - râse negustorul. E pișicher, dar nici pe 
Gyula nu-l vări în cofă cu una, cu două... De la tine vreau să-i 
cumpăr, pricepi? 

— Nu! Dacă nu-s ai mei... 


— Da bine, măi omule! - se supără negustorul. Îţi vorbesc 
limpede. Sunt geambaș de meserie și știu ce-i poate osul 
stăpânului tău. Rettegy e hoţ de cai, nu stăvar. Și nu-i păcat să- 
nșeli un hoțoman... 

— Treaba lui ce este! Pe noi ne plătește și-l slujim... 

— Să zicem c-au tăbărât peste voi tâlharii lui Aladar Benkö... 

— Doar n-om fi morţi! - protestă Nichifor. 

— Eh, nu mai face pe voinicosul! Când te trezești cu pistolul în 
piept, nu te mai gândești la gloabele lui Rettegy. Ești bucuros 
să-ţi scapi viaţa. Doar n-ai chef să te călătorești în rai!?... 

— Nu pricep ce vrei de la mine! - ridică Nichifor din umeri, 
deși mirosise că-i rost de o afacere bună. Umbli să cumperi cai; 
asta ţi-i meseria! Dar dacă eu n-am de vânzare, de ce să ne 
pierdem vremea? 

Negustorul zâmbi amuzat de naivitatea unchieșului, dar ochii 
îi sticleau cu șiretenie: 

— Eşti nătărău, bade, zău așa! Văd c-ai îmbătrânit fără să- 
nveţi nimic... Îţi propun o afacere bănoasă și fără pic de 
primejdie: îmi lași caii, ţi-i plătesc cinstit, după învoială, și am 
plecat. Peste două zile, nu-i recunoaște nici mama lor... Voi vă 
legaţi cu câte un curmei, colo, în vâlceaua ceea și ţipaţi că v-au 
prădat hoţii. O să vă dezlege careva... 

— Şi? - îl privi Nichifor cu aceeași naivitate simulată. 

— Ei... Îndrugaţi vreo poveste cu Aladar și ceata lui! Ce mai, 
v-au prăduit caii... Puteţi face și reclamaţie la jude sau la 
solgăbirău*. Or să vă creadă... Aţi poposit pe undeva? 

— Azi-noapte, la hanul din Unguraș... 

— La Marghit? Fain! O să dea mărturie; grăjdarul la fel... Şi e 
limpede ca lumina zilei; noaptea aţi avut caii; în zori nu... 

— Şi cât mi-ai da? - îl iscodi Nichifor într-o doară. 

— Să zicem cinci sute de fiorini. Cu ăștia scapi de sărăcie... 

— S-o lăsăm baltă - hotărî unchieșul. Nu-mi mânjesc obrazul 
pentru asta! Zici că-l cunoști pe Rettegy? Crezi c-o să se lase 
lesne păcălit? Hehei! E-n stare să ne vâre la ocnă pentru restul 
zilelor. Şi, dacă-i vorba să-mi pun pielea-n saramură, înţeleg să 
trag un folos. La drept vorbind, bidivii ăștia preţuiesc șase sute 
de florini pe cap cu ochii-nchiși. lar dumneata vrei să-i iei de 
pomană. Sandor! - strigă el către Sava - hai și ne-om vedea de 
drum! 


15 Administrator de plasă 


— Stăi! - se-mpotrivi geambașul. Stăvarul nu-i prost, dar nici 
să scape asemenea târg nu-i venea la socoteală. Ofițerii crăiești 
umblă cu limba scoasă după cai de șa; ar prinde pe ei două mii 
fluierând... Să-ţi număr opt sute și bate palma! 

— Fără patru sute bucata nu pleci cu ei, jupâne! - se 
încăpăţână Nichifor, simțind că geambașul a prins „cârlig” de 
cai. Cunoaște el la oameni... 

— Să nu fie nici pe a ta, nici pe a mea: îţi dau o miișoară - se 
hotărî geambașul cu regret. 

Nichifor se-ndreptă către cai, fără să se uite înapoi: 

— Umblă sănătos, jupâne! Și, vezi, nu mai sporovăi despre 
cele ce mi-ai grăit, că dăm de dracu' amândoi... Când fu gata 
să-ncalece, Gyula îl ajunse din urmă: 

— Gândeam că numai Rettegy e pungaș! Dar văd că și 
stăvarul îi seamănă... Vino să-ţi număr banii! Se retraseră spre 
șanț și geambașul scoase de la piept un purcoi de bumăști. li 
numără în palmă 120 de hârtii de câte zece: Ești mulţumit? lată- 
te și bogat! Vrei să te leg? 

— Nu-i nevoie! Mă descurc eu... Înnodară căpestrele cailor de 
spatele șaretei. 

— Nu mă cunoşti, nu te cunosc! - îl povăţui geambașul sărind 
în brișcă. Și dispăru într-un nor de colb. 

Nichifor îl zgâlțâi pe Sava de umăr: 

— Am încheiat un târg grozav, băiete! O să se bucure 
„căpitanul” tău. 

— N-ar fi bine, vistiernice, să ne repezim până-n Baia și să 
târguim pistoale? 

— Asta ne mai trebuie și câte o cocoășă-n spate - râse 
Nichifor cu haz. Nu, flăcăiaș... Pornim către Măgheruș. Și, de ne- 
o întreba careva ce căutăm acolo, oi spune că mă-ndrept cu 
feciorul meu spre Blidari, să luăm o pereche de boi. Cum târgul 
se ţine sâmbăta, n-avem grabă... Acum haide să-mbucăm ceva 
într-o crâșmă, că geambașul fuge ca un bidiviu ardeiat sub 
coadă... 


* 


După cum rămăseseră înţeleși, Imre aștepta cu nerăbdare pe 
tânărul ce semăna leit cu Grigore. Așa, pe jos, nebărbierit, n-o 
să-l bage vreun poteraș în seamă, chiar de l-ar întâlni. Umbla 
totuși ferit, pe drumeaguri, ocolind oamenii. 


— V-am așteptat... îi ieși smolitul în cale, după ce Grigore se 
depărtase de căruţa ce l-a adus. 

— Ai făcut bine. Ai îmbucat ceva de când...? 

Imre îi arătă florinii neschimbaţi: 

— N-am avut unde... 

Grigore căuta din ochi un loc ferit, după niște tufe și-i făcu 
semn: 

— Vino după mine! Se așeză, scoase trei ouă răscoapte, 
brânză, tăie o halcă de slană și un coltuc de pită din proviziile 
Marghitei și-l îmbie scurt: Mănâncă! Așteptă până să gate, apoi 
îl întrebă: Ai vreo armă la tine? Un pistol...? 

— N-am... 

— Înseamnă că tot ai o ţâră de cap. De ce te holbai la mine, în 
han? 

— V-am mai spus: aduceţi grozav c-un băietan din Pitiritea. 

— Nu cumva Grigore Pintea? 

Secuiul tresări: 

— De unde știți? Că n-am rostit niciun nume... 

— Fiindcă eu sunt, Imre! După cum tu ești „smolitul”... 

— Va să zică așa... Eram sigur... Mă bucur, domnule! Tare... 
De când ţineam să... 

Îi venea să se repeadă la el și să-l strângă-n braţe, că-i fusese 
dor. Dar îl pironea ceva pe loc. Și prea îl ţinea la depărtare. Il 
privi doar lung, cu admiraţie. 

— Dacă voiai să afli despre soarta mea, era lesne: treceai prin 
Măgoaja; ţi s-ar fi spus totul... Dar să lăsăm asta. Spune-mi: cum 
ai ajuns în ceata lui Benkö? 

— Am fugit. In seara aceea... 

— Ţin minte. Ilie o zvântase pe Brândușa în bătăi... 

— Întocmai. Și avea năcaz pe mine. Mă văzuse cu ea... Ce era 
să mai aștept? Să mă dea pe mâna poterei? Am pornit încotro 
m-au dus ochii. La Unguraș, în han, a venit și Aladar, cu patru 
soți. M-a îndemnat să intru în ceata lui, că mă umple de bani. 
Colcăiam de năduf împotriva lui Ratz, eram amărât din pricina 
fetei, n-aveam leţcaie-n pungă fiindcă nici simbria nu mi-a dat și 
mă frigea dorul de răzbunare... Și uite așa... 

— Pe llie l-ai mai văzut? 

— Nu. 

— Nici pe vară-mea? 


— Nu mai e în Pitiritea. Cică s-ar fi măritat pe undeva. Eh, 
dacă m-ar fi avut drag... 

— De unde știi că nu te-a avut? 

— M-ar fi așteptat! 

— Și dacă a silit-o taică-său? ÎI ştii doar cât e de câinos! 

— Asta-i drept. M-am luat însă cu altele și nu m-am învrednicit 
să mă abat prin Pitiritea. Poate că-i mai bine așa. leșea cine știe 
ce pătăranie... Și, cum spuneam, Aladar mi-a dat cal, aveam la 
brâu două pistoale, călcam doar așezări de bogătani și totul 
mergea strună. E drept că Benkö își oprea partea leului; noi ne 
mulţumeam cu ce-i pica printre degete. Îmi ajungea pentru 
hrană, băutură, ba am mai pus si niște florini deoparte... 

— Unde? 

— La o muiere pe care o cunosc; în Medieșul Aurit. E colo... Și 
punctă cu degetul murdar spre munţii din stânga, învăluiţi în 
aburi. Dar mă tem să dau pe la ea... Mai știți să înotaţi? 

— N-am uitat! Zi mai departe. 

— De ta o vreme, Aladar s-a înfumurat. Se socotea mai tare 
decât stăpânirea și-și făcea de cap. Noi i-am spus... 

— Care noi? 

— Ei, soţii... Eram vreo doisprezece... Dar n-a vrut să ţină 
seama. Jăcuia și pe săraci! Le lua vitele când le dibăcea singure 
la o răspântie, chefuia în făgădăuri și scotea cuțitul din 
carâmb... 

— A ucis? 

Imre oftă. 

— Da' eu nu m-am băgat. Vuia pretutindeni... Și ţinutul a fost 
împânzit cu oaste, potere și jăndari. L-am sfătuit să se 
potolească o vreme până o-nceta zarva. Credeţi că ne-a 
ascultat? Aș! Dacă ne-am fi adăpostit în codru... Dar Aladar a 
ţinut morţiș să dea încă o lovitură: „Ne umplem de galbeni, 
fraţilor!” - așa s-a lăudat. Voia să atace castelul grofului Sziklay, 
în Telciu... 

— Nici mai mult, nici mai puţin... - clătină Grigore din cap. 

— Pe lângă că ograda era burdușită cu oșteni - că-i și colonel 
groful - mă tem să nu-l fi vândut careva... 

— Nu cumva ești tu ăla? 

— Nici eu nu sunt caiafă, domnule Grigore! - i-o întoarse Imre 
cu mândrie. Era noapte. Lăsasem caii într-o rariște, sub paza 


unuia, Gyula, și ne-am apropiat tiptil, pe la spatele castelului, că 
zicea Benkö: „Pe acolo-i mai lesne de pătruns...” 

— Şi?... 

— Am dat de bocluc. Ne-au împresurat... Doamne! Ce 
grindină de plumbi s-o abătut asupra noastră... Răpăiau ca 
tobele. l-am văzut pe Istvan și Fodor răsucindu-se în urlete... Nu 
era chip să te apropii de ei! Aladar a fost găurit în burtă... Nu 
știu ce s-o mai fi întâmplat cu el! Mi-am dat seama c-or să ne 
culce până la unul, că erau mulţi... Am căutat să scap: m-am 
târât prin iarbă ca o șopârlă, până spre rariște; Gyula o ștersese 
cu caii... M-am înfundat în codru, ca o fiară hăituită de gonaci și 
am rătăcit vreo săptămână, până am ieșit din urzeala 
urmăritorilor. Ziua mă ascundeam în copaci. Umblam doar 
nopţile, pe-ntuneric. M-am gândit să mă adăpostesc la Marghit o 
vreme, că o cunosc... 

— Bine? 

— Eh, dădeam uneori pe la han. Aproape că m-a zvârlit pe 
ușă. Poate ai băgat de seamă... Drept să-ţi spun, domnule 
Grigore, m-am săturat de haiducie ca de mere acre! 

— Cum te-ai săturat - râse Grigore - dacă nici n-ai haiducit? Ai 
fost tâlhar sadea! N-am dreptate? 

Imre se-ntunecă la faţă și schimbă vorba: 

— Ce face Nichifor baci? 

— Ai să-l vezi. De aceea te-am chemat aici. Dar să știi că 
haiduci adevăraţi vom fi noi! 

— Voi?... holbă Imre ochii, neîncrezător. 

— Da, noi, precum ai auzit! Preget să te iau printre voinicii 
mei, deoarece te-ai dat la rele. Nu ţin să am printre fârtaţi 
oameni cu mâinile pătate de sânge! Noi vom pedepsi; nu vom 
prăda fără alegere! 

— Îţi jur, domnule Pintea, că mă știu curat la cuget! 

— Hm... Om vedea... Uite ce să faci: îți mai dau trei florini. 
Vezi de-ţi dă barba jos și spală-te. Caută o gazda în Baia. Acolo 
vin mulţi după lucru; ai să te pierzi printre ei. Cunoști vreun han 
mai retras? 

— Da, e unul chiar la intrarea dinspre Baia Sprie. Îl ţine tot un 
secui: Polgar... 

— Bine. Noi om ajunge acolo pe sâmbătă. Să ne aștepți... 

— Oi face cum poruncești! 


Era atâta autoritate în spusele lui Grigore, încât nici nu-i 
trecea prin minte să nu-l asculte. Asta, da... e căpitan din 
naștere, nu ca înfumuratul de Aladar. Dacă s-o fi curăţat, n-a 
avut decât ce a căutat... 

Se ridică în picioare și vru să se depărteze. 

— Dă mâna aici, Imre - și Grigore i-o întinse pe a sa. Uite că 
te cred. Altfel... Imre i-o scutură cu putere, emoţionat: O să fii 
mulțumit de „smolitul”... Şi ochii i se umeziră. 

— Asta rămâne de văzut... Își zvârli dăsaga pe spinare și o luă 
prin mijlocul șoselei, fluierând. 

„Cântecul meu... - murmură Imre, petrecându-l cu privirea. 
Mult se schimbă oamenii în zece ani... L-am lăsat copil și îl 
regăsesc ștram și fălos, ca un cap de oaste. Pesemne că și eu 
m-am schimbat... Da’ tot m-a recunoscut „Gligore”...” 


* 


Când a dat cu ochii de Grigore, Nichifor jubila. 

— Avem chimirul plin! Am vândut caii la preț bun: o mie două 
sute... 

— Sunt bucuros. Dar să nu ne irosim vremea. După ce om 
îmbuca, n-ar fi rău să ne repezim la Baia. 

— Ce să facem acolo? 

— Ai să dai de un prieten... 

— Care? 

— Ai răbdare! Şi vreau să-mi cumpăr alte straie... 

— Asta-i nimerit. 

— Tu ce mai zici, Sava? 

— Mă bucur! - chicoti „aghiotantul”. Ne-am îmbogățit peste 
noapte... , 

— Tu, stârpitură? - se stropși la el Nichifor. Aștia-s banii cetei; 
și vistiernicul nu va cheltui o leţcaie fără porunca lui Grigore. 
Nu-i zici „căpitane”? Dacă-i așa, îi datorăm ascultare. 

— Nu vă sfădiţi - râse Grigore. Avem altele de făcut... Ştiţi 
cumva unde am găsi patru căluţi mai ieftini? 

— Patru? - se miră Nichifor. 

— Câţi ai auzit! 

— Dă... Se află prin apropiere o stavă, la Șeini. Dar aud că 
stăpânul - unul Rettegy - e mare pișicher. Mă bate gândul să 
găsim la târg niște cârlani. Noatenii-s mai ieftini și-i poţi struni 
după plac. 


— Te pricepi, bunicule? 

— Doar n-am păscut porcii! râse Nichifor. Azi e zi de târg la 
Blidari; dar nu cred că mai ajungem la vreme. 

— Şi în altă parte? 

— Să-ntrebăm la Baia... 

— Bine zici! 


* 

Când l-a zărit pe Nichifor, Imre l-a îmbrățișat: 

— Nu te-ai schimbat, Nichifor baci... 

— Ba m-am schimbat: la nume. Îmi zice Niculaie... Și tu ai să 
te numești altfel! Cum să-l botezăm, Grigore? 

— Lajos. Că Imre e deocheat. Şi acum să golim câte un 
cănceu pentru botezul „finului”. 

Ceru de mâncare și o odaie pentru toţi. Hangiul se miră: „Ce o 
fi vrând domnișorul de vrea să doarmă cu slugile?” 

— Poate-i culcăm în altă parte? - sugeră Polgar. 

— Sunt oamenii mei, jupâne - îl contrazise Grigore autoritar. 
Și, când plecăm la drum, împărţim hrana și așternutul... 

— Cum doriţi... - și porni săltând din umeri. Fiecare boier cu 
„țicneala” lui. Astuia îi place să-i duhnească a opincă. N-are 
decât!... 

A doua zi, duminică, Grigore a târguit o pereche de nădragi 
înguști, pentru cizmă, o cămașă de in și un cojocel de aba. Va 
păstra numai bundiţa, că d-astea poartă mai fiecare ţăran cu 
dare de mână. Vâri hainele noi în traista pe care Sava o purta pe 
spinare. Se va schimba în drum, când vor părăsi Baia. 

— Încotro? - ceru Sava lămuriri. 

— Spre Bicsad - sugeră Nichifor. Marţea e târg acolo... 

— Nu-i rău - aprobă Grigore. Dar n-aș fi de părere să mergem 
cu cirdui. Eu îl iau pe Sava; Niculaie va porni cu Lajos. Ne-om 
întâlni în Bicsad... 

Nichifor îl luă deoparte: 

— Am bani mulţi la mine. Și Imre... cum să zic?... a trăit 
printre tâlhari... 

— Nu face el una ca asta, vistiernice! Oricum, dă-i aici. 
Oprește-ţi pentru drum, s-aveţi de cheltuială... 

— E mai cuminte. Și unde pui că-i luat la ochi. Dacă ne prind 
împreună și găsesc florinii? Or să creadă că i-am fost părtaș la 


rele. Așa, vorba ceea, un călător a întâlnit altul și fac o bucată 
de drum laolaltă, să le treacă urâtul... 

— Fie cum zici, unchieșule! Fă-i o țâră de mustru, să priceapă. 
Şi nu-l scăpa din ochi! 

— Las’ pe mine! L-am ţinut în chingi și când l-am avut 
rândășel, la Ratz. Atunci nu-mi ieșea din voie. ÎI strunesc din 
nou, fii pe pace! Il văd potolit... 


S CAPITOLUL XIII 
FA-TE FRATE CU DRACUL PANA TRECI LACUL 


Grigore adastă la marginea şoselei vreo căruță de ocazie, să-l 
ducă la Medieș. Ar plăti... Trece un docar boieresc, mânat de o 
cocoană ţanţoșă. Pare încă tânără. Poartă macferlan s-o 
ferească de colb, cizmulițe din safian cafeniu și mănuși de piele. 
Trage de hăţuri și oprește armăsarii înspumaţi 

— Aștepţi pe cineva, tinere? 

— Nu. Adică de fapt, caut o căruţă în drum spre Medieș... 

— Până la Șeini pot să te iau. De acolo om vedea. Poate-ţi dau 
cal și-nsoţitor. Urcă! 

Grigore șade în stânga cocoanei și tace chitic. Se cunoaște că- 
i boieroaică. Femeia îl fură cu coada ochiului și nu se dumirește. 
O fi târgoveţ? O fi de la ţară? După straie pare și una și alta... 

— De ce taci? N-ai limbă? Gândeam să-mi ţii de urât. 

— Nu îndrăznesc. Nici nu mă cunoașteţi, doamnă... 

— Sunt baroana Sziklay. Acasă mi se spune Clari. Dumneata? 

— Mă numesc Csontos: Martin Csontos... 

— Aha... Eşti din Baia? 

— Nu. 

— Şi ce cauţi la Medieș? 

— Am acolo un moș. Nu l-am văzut de mult, de când am 
isprăvit gimnaziul. E bătrân și dacă nu s-o fi prăpădit între 
timp... 

„Va să zică a fost și la gimnaziu” - gândi Clari. Pare băiat de 
condiţie, că școlile mai înalte nu-s de nasul țărănoilor și ăstora li 
se zăvorăsc porţile. Bine le face! Și așa te-nţelegi anevoie cu ei, 
iar unii uită că-s șerbi și nici „sărut mâna” nu mai auzi de la ei. 

— După câte pricep, ești de la oraș. De unde? 

— Din Zalău. 

— Așa? Atunci cunoști desigur pe colonelul Steinharat, 
comandantul regimentului. E coleg cu Andraș, soțul meu... 

— Din vedere, doamnă. 

— Îşi mai cănește părul? - și râse înveselită. Adică ce să mai 
cănească? A rămas aproape chel... Da-i băiat de viaţă, 
„Şarmant”... Ştie să curteze femeile! Şi, la vârsta lui, a rămas un 
dansator care ia înainte oricărui tânăr. lar taci? 

„Parcă ai loc să mai strecori o vorbă de atâta turuiala?” - își 
spuse Grigore înciudat. Naiba l-a pus să se urce în docar? 


— Ce v-aș putea istorisi, doamnă, ca să nu vă plictisesc? 

— Orice: despre Zalău, despre dumneata... să ne treacă 
vremea... g 

Ca să nu dea loc la bănuieli, Grigore vorbește. Indrugă verzi și 
uscate despre orașul pe care-l știe doar de pe hartă și își spune 
că, dacă baroana l-ar cunoaște, îl prinde cu șoalda. 

— Cum o duce fișpanul Gabor? Da’ fiică-sa, Ibolya? Așa-i că-i 
fată frumoasă? 

— Ştiţi, eu... cu domnișoarele de neam... nici nu se uită la un 
biet pârlit... 

„E modest” - își zise Clari, deși e frumușel foc. Eh, dacă 
ofițerașii ce roiesc în jurul ei și-i fac curte, chipurile, ar fi atât de 
drăguţi ca tinerelul ăsta, nu și-ar mai încăpea în piele. Şi așa 
umblă înfoiaţi de gândești că-s curcani. Minte au taman cât o 
curcă și, dacă se gudură în jurul crinolinei ei, la baluri, o fac în 
nădejdea că poate va pune o vorbă pentru ei la Andraș, iar 
Sziklay îți poate face lesne rost de o avansare: e puternic; să fii 
aghiotantul guvernatorului Loewenburg nu-i puţin lucru... 

Clari e înaltă cât un dragon și lipsită de farmec. Ştie să 
călărească, să ţină de scurt vechilii de pe domeniu, să cravașeze 
iobagii și argaţii... Calităţi ce nu-ţi câștigă dragostea bărbaţilor. 
Nici măcar pe a lui Andraș... El se învârte la curtea 
guvernatorului printre fete nurilii, tinere, și pesemne că le cântă 
și madrigaluri... Asta-i marea ei amărăciune: Andraș o ţine 
departe... Îi convine s-o știe la Șeini sau la Telciu, ca pe un vătaf 
credincios și să-i ceară mereu bani. E geloasă... Dar o baroană 
are demnitatea ei! Deși e prietenă cu contesa Loewenburg și ar 
putea găsi oricând prilejul să se repeadă la Sătmar, nu o face. 
Să nu bârfească muieretul că se ține după coada bărbatului. Și 
nici moșia nu o poţi lăsa pe seama slugilor: te fură... Se 
despăgubește și ea cum poate: si-a ales prietene mai tinere, ca 
Yoli de la care vine, ia parte la reuniuni de femei, îi place să 
mănânce zdravăn și să bea un păhărel cu rom... Păcat că se 
îngrașă. Dar parcă altfel, mai slabă, avea înrâurire asupra 
bărbaţilor? Nici pe Andraș nu l-ar fi prins în leasă dacă n-ar fi 
fost bogată, iar el îndatorat la cărţi până-n gât. Zestrea ei a 
salvat domeniul de la Telciu! Altcum, i-l vindeau cu darabana... 

— Şi de la Medieș, tinere, încotro? - îl întrebă ea autoritar. La 
o carieră te-ai gândit? 


— De bună seamă! Tata nu-i prea bogat și, oricum, nu-i 
frumos să trăiești pe spinarea bătrânilor. Mă bate gândul să 
intru în administraţia de stat. Dacă s-ar putea... 

— Nu-ţi place la Sătmar? O uniformă nu ţi-ar sta rău. Eşti 
chipeș, bine făcut, ai și carte... Dacă ai vrea... Soțul meu e om 
cu trecere acolo: aghiotant personal al generalului conte 
Loewenburg... Ai auzit de el? 

— Nu. Și nici după uniformă nu mă dau în vânt... 

— Păcat. Ai face carieră... Dacă ai avea grijă de Andraș și m-ai 
ţine la curent despre el, ai avansa repede... Oricum, tot îţi voi da 
o recomandaţie către guvernator. Suntem prieteni și o să mă 
servească... 

— Vă mulțumesc, doamnă, și nu voi uita gestul 
dumneavoastră nobil... 

— Să lăsăm asta... Ti-am cerut însă ceva în schimb: să-mi dai 
cât mai multe vești despre Andraș. El e neglijent: se poate 
îmbolnăvi... 

„Ce dracu i-a cășunat boieroaicei?” - își mușcă Grigore 
buzele. Doar n-am să mă fac iscoadă să-i păzesc bărbatul; să și-l 
păzească singură! Pe de altă parte, să fii angajat la 
guvernământ nu te mai doare capul: ai acte în regulă, o situaţie 
civilă neîndoioasă și nu te mai temi de Stupul sau de vagmistrul 
Bihary. Cui poate să-i treacă prin minte că Martin Csontos, de la 
guvernământ, nu-i altul decât fugarul Pintea? Ca să pui mâna pe 
o asemenea hârtie, merită să te faci frate cu dracul! Și, după ce 
o trece puntea, vede el... 

— Ei, ce zici, tinere? Încheiem convenţia? 

— Să mă mai gândesc... 

— Nu-i vreme! Acuș ajungem la Şeini... 

— Sunteţi din Șeini? 

— Nu. Acolo am o moșie de zestre. O vizitez rar... Castelul îl 
avem în Telciu. Am petrecut o săptămână la prietena mea 
Yolanda, fata contelui Herbertstein. Trebuie să-l știi: e consilier 
imperial și erar al minelor din Baia Mare. 

— ÎI știu - minţi Grigore din nou, fără să-i facă plăcere. 

Când au ajuns pe dealul Șeinilor, soarele apunea după 
muntele Gutin, învăluind ţinutul într-o zeghe de un roșu aprins. 

— Conacul e colo, după deal! Sper că vei primi invitaţia să 
rămâi la conac peste noapte? Nici n-are rost să pleci pe- 
ntuneric. E și primejdios. Dimineaţa îți dau un cal din grajd și un 


rândaș să te însoţească. Dacă ai de gând să stai mai mult în 
Medieș, o să aducă el caii înapoi. 

— Sunt cam grăbit, doamnă. Dacă s-ar putea... 

— Nu! nu se poate! Noaptea-i făcută pentru odihnă, domnule 
Csontos, nu ca să gonești bezmetic prin codru! Și, după ce mi-ai 
ținut de urât în călătorie, nu te pot lăsa să pleci flămând. 

In zori, călare pe un cal al baroanei și cu scrisoarea de 
recomandaţie în buzunarul de la piept, Grigore gonea către 
Șeini. In urma lui, bătrâna Kati șopti lacheului în livrea: 

— E un tânăr bine crescut, Otto. Ai văzut? Mi-a dat și mâna la 
plecare... 

— Nici nu-i cârpănos - atestă lacheul, care ţinea strânși în 
palmă cei doi florini lăsaţi de „funcţionarul” erariului din Baia. 


* 


Medieșul Aurit e un sătuc băieșesc, aninat pe o coastă de 
munte, cu căsuțe lipite de stânci. Satu-i sărac, cum sunt cele 
valahe ale moţilor, unde n-ai loc să cultivi un petic de pământ. 
Munte și pădure... Totul aparţine baronului Sandor Kar6lyi. Unii 
săteni în putere sunt scoși cu de-a sila la tăiatul lemnelor, câte 
șase luni pe an; bătrânii fac roboată ca paznici și gonaci la 
vânătorile grofului, iar nevestele și fetele țes la războaie tot 
pentru castelan. Liberi sunt doar băieșii-urburari de la mina 
statului și câţiva secui, care se îndeletnicesc cu păstoritul. Toate 
acestea le-a aflat Grigore de la Şari Molnar, ibovnica lui Imre. 
Femeie voinică, energică, își hrănea cei trei copilași cu laptele 
de la două capre, pe care le ţinea în bătătură. Omul ei, Mișka, e 
plecat cu turma și se înapoiază abia pe la începutul iernii. 

Când străinul a descălecat, Șari începu să dârdâie. Pesemne 
că-i aduce o veste proastă... Poate că-i slujbaș al castelanului: 
are cal bun, înșeuat și poartă straie de târgoveţ. Dacă i s-a 
întâmplat ceva lui Mișka? Grigore se apropie de femeie, dădu 
bună ziua și-și scoase clopul: 

— Dumneata ești lelița Şari Molnar? 

— Eu. 

— Am o scrisoare pentru dumneata. 

— De la cine? - căscă Șari gura. Că Mişka nu știe carte. 

— Nu știu cine-i Mişka de care vorbeşti, dar scrisoarea-i de la 
Imre... 


Asta-i și mai rău! E ibovnicul ei de vreo șase ani și Gyuri îi 
seamănă al naibii. Ba și Steffy aduce puţin cu el. Imre i-a picat 
într-o seară în casă, pe neașteptate. | se speriase calul de un lup 
și și-a trântit călăreţul. Cu piciorul scrântit și cu jupuituri peste 
tot, secuiul a zăcut la ea câteva zile. Calul l-au prins bătrânii a 
doua zi, păscând liniștit într-o poiană... Muierea singură mai 
toată vremea, secuiul arătos... deh... se-ntâmplă... Imre s-a 
dovedit cumsecade. l-a dat bani să târguie din Sătmar de-ale 
gurii, câteva sculuri de bumbac și ce i-o mai trebui, să ţeasă 
niscai pânză pentru cămeșuţele zgâmboilor. Că umblau 
despuiați... 

— De unde atâta bănet? - s-a speriat Șari. N-ai ucis cumva, să 
mă vâri în belea? Imre i-a îndrugat ceva și a liniștit-o. 


— Citește! o îndemnă Grigore binevoitor. 

Șari privi peste hârtia mânjită cu litere grosolane; nu 
înțelegea... 

— Ce scrie? 

— Are nevoie de bani și de cal... Mi-a dat și un semn, iată-l! 
Scoase năframa din buzunar; Imre o avea în dar de la ari și o 
dăduse lui Grigore, ca semn de recunoaștere. 

— De ce n-a venit singur? Și ochii cătau speriaţi la omul din 
față. Dacă nu-i mai place de noi, nu-i cu supărare! Ori... 

— Nu-i ce crezi, femeie. E încolţit de potere. Se teme! Dar mi- 
a spus din gură... N-ai citit? 

— Fii dumneata bun și tălmăcește-mi, că nu-s tocmai 
pricepută în cele cărturărești. 

După ce ascultă conţinutul, oftă: 

— Ei, să vină sănătos când o putea! El a agonisit florinii; să-i 
folosească după cum o crede că-i sunt de trebuinţă... 

— Oprește o sută pentru copii! 

— A zis el? 

— Da - clipi Grigore din ochi. Așa nu va fi îngrijorată că nu l-o 
mai vedea... Calul unde-i? 

— La un șogor, în sat. Are fecior de oaste și spune la toţi că-l 
trimite la husari, cu cal. Am să i-l cer... Îl luaţi chiar astă-seară? 
N-ar fi nimerit să umblaţi noaptea, prin pădure, cu doi cai. Nu 
știi peste cine dai... Poftiţi în casă. Poate vă e foame... 

— Mulţam. Aș vrea să ajung în zori la Sătmar. Nu-mi duce 
grijă; nu păţesc nimic! Câte ceasuri fac până la Sătmar? 


— Dacă goniţi, în trei ceasuri sunteţi acolo... 


* 


Sătmarul îşi merită numele. Este un sat mare... Constatarea o 
făcu Grigore umblând pe ulite, să găsească o croitorie mai 
arătoasă. Dughenele cu surtuce și ițari așezați pe tarabe sau 
aninați de cârlige nu-i inspirau încredere. Intră pe ulița crăiască 
și se opri în fața unei vitrine din care se zgâiau la el două 
manechine de ceară, îmbrăcate după ultima modă de la Viena: 
cu pălării cât burlanele. Negustorul ieși în prag: 

— Să vă dau un rând de haine din postav de Lipsca?... Dacă 
nu vă place, nu cumpăraţi... 

După ce încercă mai multe surtuce cu pulpane lungi, alese 
unul cafeniu, pantaloni scurţi, ciorapi, pantofi de lac, scobiţi, cu 
catarame și un laibăraș tărcat, cum e portul slujitorilor de rang 
mijlociu. Se întoarse la han cu pachetul sub braţ. 

Când părăsi cârciuma, hangiul îi ieși în întâmpinare, cu 
spinarea îndoită. Acum vedea că are de-a face c-un domn de 
rang. 

— Care-i porunca, mă rog dumneavoastră? 

— Să-mi înșeueze calul murg! E departe până la palatul 
guvernatorului? 

— Cum treceţi podul, în inima târgului. Vă-ndreaptă oricine... 

Era aproape de ceasurile zece când struni frâul în curtea 
palatului. Un oștean cu flinta pe umăr îi ţinu scara și-ntrebă pe 
cine caută. 

— Am o scrisoare pentru excelența sa, domnul guvernator. Aș 
vrea să i-o înmânez personal... 

Oșteanul ţinu calul de dârlogi, până veni un servitor în livrea: 

— Vi-I duc la grajd, domnule, apoi vă voi conduce... 

Fu îndrumat către o sală de așteptare destul de sărăcăcioasă, 
cu bănci de-a lungul pereţilor, unde așteptau câţiva militari în 
uniforme, doi inși ce păreau negustori, o doamnă mai vârstnică 
și una tânără. 

Dintr-o odaie ieși un căpitan subţirel, cu mustăţi lungi și un 
cioc de ţap. 

Ofiţerul conduse galant pe cele două doamne până la ușă, 
apoi se întoarse către Grigore: 

— Domnul Csontos, dacă nu mă-nșel? 

— Chiar el - și Grigore se sculă în picioare. 


— Îmi daţi voie să mă prezint: căpitanul baron de Veress, din 
garda imperială. Și iar zornăi ceremonios din pinteni: Excelenţa 
sa regretă că nu vă poate primi azi. Are consiliu. V-a fixat 
audienţă pentru mâine la ora nouă... 

— Şi scrisoarea? 

— A citit-o, domnule! De aceea v-a și acordat audienţă de pe 
o zi pe alta. Unii umblă cu săptămânile... și întoarse capul spre 
cei doi negustori. O clipă, vă rog! Deschise altă ușă. Bohrmann, 
condu pe domnul... 

Cel chemat, un sutaș. bătrâior, cu păr cărunt, îndeplinea 
slujba de scrib. Căpitanul luă poziţie de drepţi, fără să-i întindă 
mâna și rosti c-un zâmbet mieros: 

— Vă așteptăm pe mâine. Sper să nu ne-o luaţi în nume de 
rău... Se întoarse pe călcâie și dispăru pe ușa din fund. 

„Încă o zi prăpădită!” - gândi Grigore când se văzu din nou 
călare. Îi părea rău să piardă atâta vreme și era îngrijorat de 
cele ce s-or fi petrecând la ascunzătoarea din munţi. Dar o dată 
aici, ţinea să încerce... Hoinărind ziua prin târg, aflase o seamă 
de noutăţi: întâi că la Blaj, în primăvara acelui an, 1690, fusese 
înscăunat de turci, ca prinţ domnitor, Emeric Thököly, soţul de- 
al doilea al Elenei Zriny și tatăl vitreg al tânărului prinţ Ferencz 
Rakoczi II. Venise din Muntenia însoţit de oastea domnitorului 
Constantin Brâncoveanu și, după trei bătălii norocoase la Turnul 
Roșu, Zărnești și pe câmpia Lugojului, alungase armatele 
austriece de sub comanda generalilor Anton Caraffa și Wolfgang 
Rebutin de Bussy și ajunsese la Blaj, unde s-a încoronat principe 
al Ardealului. Țăranii, meșteșugarii și negustorii din cetăţile 
Ardealului de jos, până spre Cluj, trecuseră de partea noului 
principe. Schimbarea bucura oarecum pe iobagii români, 
deoarece, înainte de năvălirea austriacă, turcii nu făceau 
deosebiri religioase între locuitorii Ardealului: îi socoteau pe toţi 
„ghiauri”, fierbând în aceeași oală pe catolici, calvini, luterani și 
ortodocși... Pe când austriecii, după directivele Papei de la 
Roma, dezlănţuiseră prigoană și silnicie spre a-i sili pe valahi să 
treacă la catolicism. A doua noutate era că trupele imperiale, 
întărite cu douăsprezece regimente de cuirasieri și dragoni, 
trimise de împărat de la Viena, în frunte cu generalii Dietrich 
Glockelsberg și Wilhelm Herbeville, se pregăteau să alunge 
oștirile turce și muntene, să prindă pe Thököly și să repună în 
drepturi, pe tronul Ardealului, pe minorul Mihai Apaffy... 


„Schimbarea stăpânilor, bucuria nebunilor” - își zise Grigore. 
„Nici unii, nici alţii nu vor face dreptate iobagilor români!” 
Văzuse în ziua aceea că Sătmarul geme de pedestrime și 
călăreţi austrieci; stătu de vorbă cu doi oșteni, pe care-i cinsti 
într-o cârciumă și află încotro se îndreaptă: către Cluj și Alba 
lulia... Și mai află ceva: că-n bătălia de la Zărnești pieriseră, o 
dată cu puzderia de soldăţime austriacă, groful Mihail Teleki și 
românul Constantin Bălăceanu, iar generalul baron Donath von 
Heisler fusese făcut prizonier de turci. „Eh, ce mi-e ciocanul 
austriac sau nicovala turcească?” - gândi Grigore, în drum spre 
han. „Doar după ce Ardealul se va descotorosi de cotropitori și 
grofii vor spânzura în furci, va scăpa și iobagul de robie...” 

A doua zi porni pe jos, iar la ceasul sorocit fu întâmpinat de 
același căpitan: 

— Excelenţa sa vă așteaptă! 

Contele Loewenburg era gras, mărunt, purta favoriţi după 
moda austriacă și un dolman albastru cu găitane de aur și 
eghileţi de fir, ce se scuturau la fiece mișcare. ÎI primi în 
picioare, să nu fie nevoit să-l invite să șadă și se plimba prin 
odaie cu mâinile la spate, cercetându-l mereu, în trecere. Se 
opri la spatele mesei de scris și rosti cu voce dogită, spartă, într- 
o maghiară ca vai de ea: 

— Ne-ar trebui un tâlmaci. Eu vorbesc prost ungurește... 

— Nu cred să fie nevoie, excelenţă, răspunse Grigore pe 
nemţește. 

— Vorbești germana?  - se  însenină guvernatorul. 
Ausgezeichnet!1$ Șezi! 

Dispoziţia i se schimbă ca prin farmec. Îi oferi un trabuc, 
aprinzând și el unul. 

— Mulţumesc, excelenţă, nu fumez... 

Şi asta făcu o impresie bună asupra guvernatorului. 

— Dar un Schnaps” bei? Se apropie de un dulap, din care 
scoase o sticlă și două păhăruţe. Prosit!1* Dădu rachiul pe gât c- 
un gâlgâit scurt și plescăi satisfăcut din limbă. Ce mai face 
castelana Clari? Apropo, soţul ei, baronul, este în misiune la 
Viena; întâmpină câteva regimente... Se sculă c-un tic nervos și 
continuă să se plimbe prin odaia mare, cu mobile puţine. 


' Minunat! 
17 Rachiu 
18 Noroc! 


Grigore vru să se ridice, dar generalul îi făcu semn cu mâna: 
Șezi! Te-ntrebam de Clari... Ce mai spune? Când vine la Sătmar? 
— Am stat puţin de vorbă cu doamna baroană, excelenţă... 

— Aha! Dumneata ești protejatul Yolandei... Ei, și ea e fată 
drăguță! și râse gălăgios, cu tâlc. Îl cunoști, desigur, pe contele 
Herbertstein, consilierul intim... Foarte priceput... Se mai plimbă 
puţin și se reașeză în jilt: Ce să facem cu dumneata? 
Recomandaţia e călduroasă, dar știu eu...? Alte limbi cunoști? 

— Puțin latina; germana o știu bine, matematicile... 

— Aha... Scrie Clari că ești băiat cu carte. La ce gimnaziu ai 
umblat? 

— In Aiud. Pot aduce și diploma... 

— Fugi încolo! - râse contele Loewenburg. Noi n-avem nevoie 
de diplome, ci de oameni destoinici! Rămase pe gânduri: Dac-ai 
vrea să intri în armată, ar fi simplu... Ofiţeri ne trebuie! Nici n-ai 
avea nevoie de școală și ai pune tresele de locotenent. Ai fi bun 
de dragon. Ești bine clădit, înalt... ai un metru optzeci? 

— Cred că mai mult, deși nu m-am măsurat de la. gimnaziu. 

— Așa cred și eu... Pregătim o campanie în Ardealul de jos și 
dumneata, ca ungur, ne-ai folosi. Ofițerii noștri, de regulă, știu 
franceza sau italiana. Şi se descurcă greu... Ce zici? 

— După cum mi-am luat îngăduinţa s-o rog și pe doamna 
baroană Sziklay... 

— Nu știu ce să mă fac cu dumneata. Aici, în guvernământ, nu 
angajăm funcţionari civili. Și cum nu vrei să intri în oaste... 
Poate Mickes... 

Trase de un șnur și apăru căpitanul: 

— La ordin, excelenţă! 

— Trimite o trăsură după domnul prefect! Am nevoie de el, 
grabnic... N-ai vrea să treci în odaia de alături până vine? - se 
adresă lui Grigore. Poţi lua și sticla... Şi-i făcu cu ochiul. Mă 
așteaptă niște ofiţeri pisălogi. Au simţit în aer praf de pușcă și le 
lasă gura apă să-i trimit în Boemia sau Croaţia, unde să-și târâie 
săbiile pe uliţe, să curteze fetele și să danseze „lancier”... Dar îi 
satur eu! Dacă porţi uniformă, trebuie să fii și viteaz! N-am 
dreptate? 

— Perfect, excelenţă! 

— Păcat... Ne-am înţelege și i-aș face lui Clari hatârul, încât s- 
ar bucura și nevastă-mea. Sunt prietene la cataramă. În sfârșit, 
ceva tot o să izbândim. Te chem eu, domnule Csontos... 


Grigore așteptă mai bine de un ceas într-un salonaș cu fotolii 
capitonate. Răsfoi un album cu vederi din Viena și Karlsbad, 
privi pe fereastră la oamenii ce treceau grăbiţi, la ofițerii călări 
ce intrau și ieșeau din curtea palatului. Fu chemat într-un târziu. 

— Dumnealui este tânărul de care ţi-am vorbit! Faceţi 
cunoștință... 

Groful Mickes, un ins înalt, adus de spate, uscăţiv, cu o 
mustață răsucită-n vânt, avea ochii mici, înfundaţi în orbite și un 
nas coroiat, de bufniţă. Purta un gheroc lung, de modă 
franțuzească, cu revere late, acoperite de mătase stacojie și o 
pereche de pantaloni strimţi ce scoteau în evidenţă picioarele 
strâmbe, de fost cavalerist. Se exprima destul de greoi în 
germană și duhnea a rachiu. Era limpede că nu dăduse de 
rușine sticla guvernatorului... 

— Va să zică dumneata ești minunea... - zâmbi prefectul cu 
ironie decentă. Hm... Ştii că nu arăţi rău? Pesemne că obţii 
lesne scrisori de recomandaţie, craiule! Câţi ani ai? 

— Douăzeci și trei - adăugă Pintea trei ani la cei douăzeci ai 
săi, să pară mai copt. 

— Bărbat în toată firea - constată Mickes. O să te-nvârtească 
domnișoarele la cadril până ai s-ameţești. Așteaptă să înceapă 
balurile... 

— Nu prea dansez... știți... 

— Foarte rău! Să-nveţi. Un tânăr de lume trebuie să fie și un 
călăreț desăvârșit... Incaleci? 

— De mic copil, domnule conte. 

— Asta-i bine!... Să mânuiască sabia fără cusur și să curteze 
sexul frumos... lar dacă nu dansezi... Dar avem noi grijă! 
Excelenţă - se adresă guvernatorului - permiteţi-mi să vă 
răpesc pe tânărul Adonis. O să-i găsim o întrebuințare, pe 
măsura cunoștințelor sale și a interesului ce-i purtaţi... 

— Duceţi-vă! - aprobă contele Loewenburg, binevoitor. Și mai 
daţi-mi de știre... 

În trăsură, prefectul începu să-l descoasă. Vorbeau ungurește 
și-i venea mai ușor. Îi plăcu răspunsul la fiecare întrebare, 
precis, neșovăitor: 

— M-am gândit... N-ai vrea să-mi fii secretar? Am un scrib 
ramolit, dar nu preţuiește doi husoși. E tobă de carte, nimic de 
zis. De l-ai vedea cum umblă... E șleampăt de-ţi vine rău și trage 
la măsea. Ar fi bun să-ntocmească citații, că-i șiret, dar mă 


compromite. L-aș da la o cancelarie, să zgârie hârtie și să strice 
penele de gâscă. Un tânăr prezentabil ca dumneata... Ai face 
carieră! Nu m-ar mira să i se aprindă călcâiele vreunei fetișcane 
zălude și să te văd cu castel și titlu nobiliar... S-au mai întâmplat 
de astea! 

Propunerile contelui Mickes îl stânjeneau. 

— Eu credeam altceva... Sunt tânăr și mi-ar fi plăcut să colind, 
să cunosc lumea, să învăţ... N-aș vrea să stau de pe acum lipit 
de scaun... 

— Cum dorești! Te pricepi la socoteli? Nici nu se poate altfel! 
Ar mai fi un loc: cel de consilier pentru aprovizionare și 
transport... 

— Ce funcţie e asta? 

— Grozavă! Alergi până-ţi iese limba de-un cot. E tocmai ce-ţi 
place. Vei conduce secţia care aprovizionează trupele imperiale 
staționare în Ardeal - hrană, furaje, efecte militare - vei controla 
gestiunile bănești ale percepţiilor și vei organiza trimiterea sub 
pază a birurilor încasate. Îţi alegi oameni, ţi se dau arme, cai, 
trăsură... Îţi vom da o împuternicire în acest scop. Și vei 
cutreiera toată ţara. Poate să ajungi uneori chiar la Buda și la 
Viena, după treburi. Îţi convine? 

— Nădăjduiesc să pot face faţă... 

— Dacă te bucuri de încrederea excelenţei sale, n-am nicio 
grijă! De fapt, treaba o vor face alţii. Dumneata să-i alegi, să-i 
strunești și să-i supraveghezi. Nu-i greu... 

Ajunși la prefectură, Mickes porunci unui odăiaș să-l cheme pe 
secretarul Pegri. Bătrânelul, cu părul vâlvoi și ochelari pe nas, 
intră târând după el caftanul pătat: 


— La ordin! 
— Stai de vorbă cu dumnealui, Pegri. E domnul Csontos, noul 
consilier administrativ.  Explică-i cum merg treburile! 


Întocmește-i și pașaport... Să aibă acte în regulă. Din ordinul 
excelenţei sale, guvernatorul... 

— Am înţeles! 

Şi Pegri se retrase d-a-ndaratelea. 

Se înapoie după vreo jumătate de ceas împreună cu Grigore. 
Purta sub braț o mapă în care se aflau împuternicirea și 
pașaportul. Mickes le semnă, aplică un sigiliu cu ceară și făcu 
secretarului semn. Acesta ieși. 


— Când ai de gând să-ţi iei slujba în primire, domnule 
Csontos? Ar fi bine s-o faci cât mai curând. Ţi-am încredința și 
câteva sarcini urgente... 

— Aș prefera de la 1 mai... Știţi, nu sunt pregătit... M-aș 
repezi până-acasă, la Zalău... 

— De ce? Dacă ai nevoie de bani, poftim, îţi dau un bon la 
casierie și primeşti cât îţi trebuie. 

— Mulţumesc, înălţimea voastră, bani am. Dar vreau să-mi 
aduc rufărie, haine, cărți... 

— Cum poftești! - încuviinţă Mickes, cu o umbră de supărare 
în glas. Vei primi un cal și două pistoale. Treci prin păduri și 
mișună tot felul de netrebnici... 

— Am cal, domnule prefect. 

— La asta m-așteptam. Când ai de gând să pleci? 

— Dacă s-ar putea, chiar azi... 

— Azi în niciun caz! lei deseară cina cu noi. Unde ai tras? 

— La hanul lui Korondy... 

— Hm... strâmbă din nas prefectul. Pentr-un consilier 
administrativ nu-i tocmai potrivit. Lasă... până te-ntorci, îţi 
facem rost de o locuinţă; primești de la mine o jupâneasă și un 
rândaș... 

— N-aș vrea să vă supăr, excelenţă. 

— Nicio supărare! Trebuie să-ţi păstrezi rangul... Şi unui 
burlac îi vine greu să se gospodărească singur. Am trecut și eu 
p-aici în tinereţe, la Buda... Dă și pe la maiorul Pongracz, să-ţi 
elibereze pistoalele și muniţia. Sau știi ce? Le iei mâine, înainte 
de a pleca. 

La cină, prefectul avea ca invitaţi pe fișpanul Kar6lyi cu soţia 
și pe Grigore. De-ai casei erau șase: el cu nevasta, cele două 
fete - Ibi și Yoli - bărbatul ultimei, maiorul Kurt Böhm - un tirolez 
înțepat - și o mătușă bătrână, surdă ca un clopot, căreia trebuia 
să-i zbieri la ureche, într-un corn, ca să te-nţeleagă anapoda. 

Pe-nserat, Grigore trimise la călcat hainele noi, că le luase 
cam boţite de la prăvălie. Și ţinea cu tot dinadinsul să pară un 
tânăr din tagma lor. Nu din orgoliu. Nu cunoștea acest 
sentiment. Dar citise în ochii prefectului un soi de neîncredere, 
iar secretarul îl sucise cu întrebările pe toate feţele, încât ţinea 
să spulbere prin ţinută orice armă de bănuială. 


Se pieptănă la un ciob de oglindă, își încălţă botforii de lac și, 
înainte să-și tragă vesta înflorată, auzi tropăit pe scări. Hangiul 
bătu la ușă. Era însoţit de un valet în livrea: 

— Inălţimea voastră! A sosit careta domnului prefect... 

— Să aștepte! Sunt gata curând... 

Acasă la prefect fu întâmpinat de un majordom care-i luă 
pălăria și o purtă ca pe un trofeu până la un cuier, din coarne de 
cerb. O luă înainte, ţeapăn de parc-ar fi înghiţit un baston, 
deschise o ușă și pronunţă grav: 

— Par ici, monsieur! 

O fată cu o rochie largă, plină de creţuri, îi dădu buna seara: 

— Sunt Ibi... 

Semăna leit cu taică-său: aceiași ochi mici, negri, același nas 
adus, mai puţin pronunţat ca al bătrânului, și părul negru cum |- 
o fi avut de bună seamă și Mickes în tinereţe. 

— Csontos! - se prezentă Grigore scurt, sculându-se în 
picioare. 

Fata îl luă de braţ, fără fasoane, și chicoti ușurel: 

— Ştiam; mi-a povestit tata... 

Îl conduse în salonul de primire, unde se aflau băbuţa surdă și 
mama fetei - Ştefania. Grigore le sărută mâna ceremonios și luă 
loc alături de bătrână, la invitaţia ei: 

— Cum îţi zice, filfizonule? - și-i apropie cornul. 

— Martin Csontos... 

— Marcu Bontoș? - N-am auzit... Ai sânge albastru? 

Grigore își privi instinctiv mâinile. Ibi strigă în cornul mătușii: 

— Uită-te și dumneata! 

Surda clătină din cap fără să priceapă. Intrară apoi Yoli, cu 
maiorul de braţ, și Ibi făcu prezentările. Mickes apăru în ţinută 
de seară, cu sabie, ca protejatul contelui să vadă că el e cel 
puţin la fel de nobil ca guvernatorul, deși e doar prefect. 
Rămase cu privirile aţintite pe Grigore și îl bătu pe umăr: 

— Pișicherule! Arăţi destul de bine în hainele astea. De ce vrei 
să pleci acasă? 

— Sunt singurele, înălțimea voastră. Și cred că nu-mi ajung. 
Nici așa, să umbli într-o singură piele... 

— Se poate - încuviinţă baronul și ieși în întâmpinarea familiei 
Kar6lyi, care pășea pragul. 


Grigore mai sărută o mână înmănușată și suportă un nou 
examen, necruţător, cu lorgnonul, după care Piroș se adresă 
baroanei Mickes: 

— Nu seamănă a nemţoi bădăran... 

Yoli roși, iar maiorul Böhm tuși să-și ascundă stinghereala. 

— Am greșit cu ceva? - se fâstăci contesa. Vă cer iertare! 

Era de altfel renumită pentru gafele ei în societate. 

În timp ce slugile pregăteau masa, Ibi se apropie de Grigore: 

— Sper că ai să te simţi bine la noi. Și nu te supăra de cele 
îndrugate de gâsca lui Kardlyi: e proastă de dă în gropi... 

— Nici n-am remarcat, domnișoară... 

— Cu atât mai bine! Îţi îngădui să-mi spui Ibi... Ştii să dansezi 
„lancier” și „cadril”? 

— Nu prea... 

— Nu face nimic. Ai să-nveţi cu profesorul meu; e ușor... la 
toamnă încep recepţiile și balurile... Și ne face plăcere să 
dansăm cu unguri de-ai noștri, nu cu pintenaţii austrieci... Sst! 
să n-audă Kurt, că iar îl apucă tusea... Apropo! Cum o găsești pe 
Clari Sziklay? 

— E o doamnă destul de prezentabilă... 

Ibi hohoti: 

— Doar atât? Dacă te-ar auzi, ar crăpa de ciudă! Deși e cât un 
hipopotam, strânge în jurul ei toţi ofiţerașii nemți. Ce să facă 
nenorociţii? E nevasta aghiotantului, prietenă cu Adelaida 
Loewenburg... lar ofiţerii știi cum sunt: pentru o tresă ar fi în 
stare să curteze și o momâie... Ce să ţi-o mai descriu; o cunoști 
doar. 

— În treacăt. Am văzut-o o singură dată. 

— Şi tot ţi-a dat recomandaţia... chihoti Ibi. Când Clari dă 
ceva, trebuie să aibă temei. În fond, nu mă mir că te-ai învârtit 
de recomandaţie. E prietenă cu Yolanda Herbertstein și 
pesemne c-a fost rugată. Eşti protejatul lui Yoli? Pardon! Sunt 
indiscretă... E fată drăguță, nu contest. Dar o să plece la curtea 
lui Leopold ca domnişoară de onoare și o să te lase mofluz... 

— Pe mine? se miră Grigore. 

— Nu mai face pe naivul! Şi pe dumneata... 

În timpul cinei, cum e protocolul, s-au schimbat puţine 
cuvinte, după care domnii s-au retras în salon, să fumeze, iar 
doamnele au rămas să bârfească între ele, ca de obicei. 


— Ni-l confiști și pe domnul Csontos, papa? strâmbă Ibi din 
nas, nemulțumită. Voiam să-i cânt la clavecin... 

— Mai târziu, baroană! Deocamdată avem de discutat afaceri 
importante de stat... 

— Lasă, cunosc eu „afacerile” tale importante, papa. Ai să-l ţii 
la taroc până după miezul nopţii... 

— Azi, domnișoară baroană, nu jucăm - râse Mickes. Ai 
cuvântul meu de nobil - și se înclină cu ceremoniozitate hazlie, 
sărutându-i mâna. 

Maiorul s-a ridicat într-un târziu: 

— Mâine în zori, avem exerciţii și ţi-aș cere îngăduinţa... 

— Am înţeles, cătană! Slujba înainte de toate. Domnii or să te 
scuze... Bea-ţi cafeaua și marș la culcare! 

După plecarea lui, prefectul închise un ochi: 

— Îmi pare bine că-i de faţă și fişpanul. Să te oprești la Baia și 
să te-nţelegi cu Haller. Vreau să știu cum stă cu baterea talerilor 
de aur! Că la sfânta Mărie trebuie să vărsăm rata a doua: 
treizeci și cinci de mii... Treci și pe la Herbertstein, că-l cunoști. 
E doar în interesul lor, că-s nemți! Mi se rupe inima când mă 
gândesc cât bănet prăpădim să ghiftuim austriecii, dar vorba lui 
Pegri: s-a semnat convenţia, trebuie s-o respectăm! Vlăguiesc 
Ardealul și îngrășăm o liotă de soldăţoi împărătești... 

— Tot sărăcimea plătește oalele sparte! - constată Grigore cu 
îndrăzneală. 

— Așa crezi dumneata, tinere! - protestă Kar6lyi. Prostimea e 
obligată să plătească biruri - asta-i normal! Dar de nu s-ar ivi 
atâtea angarale, cerute de Leopold și cancelaria aulică, în 
buzunarele cui ar intra venitul? Ale nobililor, vezi bine! Acum 
pricepi care-s adevărații păgubași? 

— Sandor are dreptate! - întări Mickes. Am însă o rugăminte 
la dumneata: vei avea de-a face cu magiștri, perceptori și 
jucuţei: să le pui piciorul în prag! Dacă nu încasează dările, 
rămâne vistieria goală... Şi iar ne săpunește Loewenburg. Nu 
uita, tinere: ești consilier administrativ! Vei avea sprijinul 
autorităţilor, dar să faci treabă. Că altfel iar am de furcă cu 
Loewenburg. Și ești omul lui... 

— Mă voi strădui, înălțimea voastră. 


A doua zi, dimineaţa, Grigore intră la un armurier: 
— Aveţi arme de vânzare? 


— Doar cu aprobarea domnului prefect... ridică neamţul 
mâinile, în semn de neputinţă. 

— Sunt consilier administrativ! - și zvârli pe tejghea 
împuternicirea parafată. 

— În cazul acesta, se schimbă situaţia - deveni prăvăliașul 
amabil - alegeţi... 

Grigore puse deoparte șase pistoale și două durdiţe cu ţeava 
scurtă, să ocupe loc mai puţin în sacul de călătorie. 

— Mi-ar mai trebui ceva pulbere și plumbi pentru pistoale... 

— Se găsește! Trimitem nota la prefectură? 

— Nu. Plătesc pe loc. Cât face? 

— În total două sute optzeci de florini. 

Grigore numără banii: 

— Fă-le pachet și să ajungă la hanul lui Korondy, pentru 
domnul Csontos. Dar fără zăbavă! Într-un ceas mă călătoresc... 


A călărit o zi și o noapte, fără întrerupere. Făcea doar 
popasuri scurte, la vreo cârciumă, să-mbuce pe repezeală și să 
hrănească roibul. Era dornic să-și revadă soţii și să afle dac-au 
ajuns la șatră nestingheriţi. Cei din Baia să-l mai aștepte! A doua 
seară, intră în pădurea Tibleșului. Tropotul calului stârni pe 
Nichifor din bârlog. Se furișă afară, cu măciulia ghintuită - 
singura armă pe care o aveau. Se piti după un copac gros, 
hotărât să sară-n spinarea călăreţului - dacă o fi vreun poteraș. 
Dar zărindu-l pe Grigore, trase un chiot, și-l dădu jos de pe cal 
într-o îmbrăţișare. 

— Eram tare îngrijoraţi de soarta ta!... Bine, că te văd 
sănătos... Ce vești aduci? 

— Bune. 

— Ăsta-i calul lui Imre? Pare de soi... 

— Cal de tâlhar, ce vrei? - râse Grigore. Ce-i pe la voi? 

— Liniște și pace. 

— Noatenii? 

— Îi strunim și se-ngrașă. Ai cam întârziat... 

— Treburi, ce să-i faci! 

Nichifor apucă roibul de dârlogi și sui cu el spre șatră. 
Mușchiul se prinsese frumos între bolovani; aproape că nu se 
mai cunoștea intrarea... 

Auzind zgomot, Sava și Imre ieșiră din despărțitură: 


— Ura! Căpitanul! - zbieră băiatul și se repezi la Grigore, care- 
| strânse-n braţe. 

Sava privi calul cu ochi plini de admiraţie: 

— De unde l-ai învârtit? Fain! Și ce șa socotită... 

— Îţi place? E al smolitului... 

— Grozav! Acuși avem patru şei și tot atâţia cai; se mărește 
stava... 

Imre se apropie. Așteptă să-i întindă căpitanul mâna: 

— Cum a mers? 

— Uite-ţi calul! Ce mai întrebi? 

— Şari... ce face? 

— Îţi trimite sănătate... și florini... 

— Sava, pregătește de cină! Ce stai cu gura căscată? Tu, 
Imre, du calul în grajd că-i doar al tău și așterne-i pentru culcuș 
- îi zorea unchieșul. L-ai hrănit? 

— Da. E sătul... 

— Atunci e fain. A mai rămas niscai vânat, Sava? 

— Este. Şi plosca-i plină... 

— Hai să ne ospătăm musafirul! Poate că ne-o istorisi și de ce- 
a întârziat peste măsură... - clipi unchieșul cu șiretenie. 

— După cină, vistiernice! 

La lumina slabă a lumânării, s-au așezat tuspatru roată, 
sprijiniți de șei. Sava înfuleca grăbit, să termine cina. Era dornic 
să audă noutăţile aduse de căpitan. Fu însă trimis la cai și se 
mulțumi să tragă cu urechea, prinzând doar frânturi din cele 
vorbite. 

— Am cunoscut și pe baroana din Telciu - privi Grigore către 
Imre, cu-nţeles. Mi-a împrumutat și un cal... 

— Unde-i, că nu-l văd? - se miră unchieșul. 

— Ei, mi l-a dat până la Sătmar. L-am înapoiat... 

— Bine ai făcut! încuviință unchieșul. Cu grofii e mai bine să 
n-ai de-a face. Doar să te încrucișezi cu vreunul pe uliţă și tot 
poate să iasă prost. Dar nu ne-ai spus încă de ce ai întârziat... 

— lată... 

Și Grigore istorisi ce a izbândit la Sătmar. Ceilalţi ascultau cu 
mirare, aproape uimiţi. lar când Grigore le flutură pe sub ochi 
pașaportul şi împuternicirea,  încremeniră de-a binelea. 
Unchieșul, barem, nu-și revenea din uluială. 


— Consilier administrativ... - murmură vistiernicul, c-o undă 
de amărăciune-n glas. Asta-nseamnă, băiete, că drumurile ni se 
despart și s-a zis cu haiducia! - oftă Nichifor. 

— Nicidecum! - râse Grigore, văzându-și soţii plouaţi. Hârtiile 
astea ne vor înlesni să adunăm o oştire de voinici! la priviţi 
colea... Desfăcu sacul și scoase pistoalele și cele două flinte 
scurte. Credeţi că mi le vindea negustorul dacă nu-i arătam 
hârtiile? Nici pomeneală. 

Imre le cercetă ca bun cunoscător: 

— Avem și plumbi? 

— Avem... 

— lata-ne dară și cu pistoale - grăi Nichifor cu extaz. De acuși 
va pica mai lesne vânatul. Ştii, cu capcanele... 

— Ehei - râse Grigore cu-nţeles - va fi nevoie să așezăm 
capcane și pentru jivine în două picioare și să vânăm ticăloși. De 
arme fac eu rost. Ne trebuie însă flăcăi să le mânuiască. Aud că 
umblă recrutorii să strângă oaste și-i prind pe-ai noștri cu 
arcanul. Trebuie să le dăm cumva de veste... 

— Merg eu, căpitane! - se oferi Imre. 

— Nu, tu rămâi! Să te mai uite poterașii. Va pleca unchieșul. 
Sfaturile unui bătrân sunt ascultate. Bani avem deocamdată: ai 
tăi. Scoase din buzunar purcoiul: Ţine-i, vistiernice! Trase și 
marama: Uite, ţi-a înapoiat-o Șari. Zice să-fi ferești ciolanele... 

— O îi având nevoie de ele - râse Nichifor. 

— Nu șugui, baci! se oţări Imre. Am nimerit la ea cu picioarele 
vătămate și zdrelite peste tot. Dacă nu m-ar fi doftoricit, p-acolo 
mă prăpădeam... 

— N-ar îi fost mare pagubă! - îl împunse unchieșul. 

— Lăsaţi sfada! - se supără Grigore. Gât privește florinii, 
smolitule, ţi-i întoarcem până la unul - fii pe pace! 

— De asta-i vorba, căpitane? Dacă-ţi pot fi de folos... 

— Nu mie, frate, ci iobagilor! 

— Şi cum ai să-i întorci bănișorii? - îl hăârâi Nichifor. De unde 
ai să-i iei? 

— Ei, unchieșule, dac-om izbuti ce pun la cale, om avea cu ce 
hrăni o ceată întreagă. Să văd întâi cum stau lucrurile pe la 
Baia... 

— Şi cai? - se interesă Imre. Că haiducul pedestraș e ca o 
râmă; se târăște... 


— Cai? - hohoti Nichifor cu gura știrbă. l-om lua cu 
„Împrumut” la stăvari... Că la atâta ne-om pricepe noi!... 

— Poate și de la armata austriacă... întregi Grigore cu tâlc. 

— Da' ce-or să zică grofii din Sătmar dacă speli putina? Or să 
te caute... - se-ngrijoră Nichifor. 

— De ce s-o spăl? - zâmbi Grigore. Am să-i slujesc... pe limba 
mea. Și dacă n-or fi mulţumiţi, treaba lor! Ce zici, bunicule, te 
ţin balamalele să faci un „șpaţir” cu mine, pe lună? 

Nichifor înțelese că Grigore are să-i încredințeze o taină și se 
ridică: 

— De ce să mă tem, Grigore? Acuși, dac-avem și pistoale... 

Se plimbară pe sub copaci și Pintea îi expuse un plan 
amănunţit: 

— Ne trebuie oaste, vistiernice, nu ceată. Să ne faci rost de 
încă un sălaș! Cei noi veniţi să nu ne știe ascunzătoarea: poate 
că-i dă unuia ghies să trăncănească, ori o fi de-a dreptul 
iscoadă. Să ne așteptăm la orice... Până una-alta, e mai bine să 
nu fiu cunoscut. Le spui, desigur, că Grigore Pintea-i căpetenia - 
cum mi-ai zis adineauri - dar cum arăt la faţă s-o afle la vremea 
cuvenită. Deocamdată-s consilier administrativ, mă cheamă 
Csontos și voi umbla prin ţară pân-oi rostui ce ne trebuie. Aici, 
dumneata poruncești! Voinicii pe care-i vei primi, dă-i pe seama 
lui Imre: se pricepe. Bani pentru cele trebuincioase aveţi 
deocamdată... 

— Nici n-avem lipsă, nepoate! Hrană găsim. Doar ceva fărină, 
lumânări, unsoare pentru hamuri și flinte... 

— Sălașul vezi să fie cât mai depărtat de aici - continuă 
Grigore. M-am gândit la munţii Rodnei... Acolo-s mocani de-ai 
bunicului Irimie Costan și-s oameni dintr-o bucată... 

— Nu cunosc locul pe-acolo... 

— Am să caut eu... 

— Când pornești? 

— Dacă nu aveţi nevoie de mine, chiar mâine. Am multe de 
făcut... 


CAPITOLUL XIV 
PINTEA HAIDUCUL, CONSILIER ADMINISTRATIV 


Monetăria din Baia, singura din imperiu unde se băteau taleri 
de aur cu efigia împăratului Leopold, era păzită cu strășnicie. 
Fără permis nu intrai pe porţile înalte, de fier, iar pe zidurile 
groase, din loc în loc, caraule cu flinte încărcate iscodeau dintr- 
un fel de chilioare. Călare, Grigore pocni cu pintenii în portiţă. Se 
deschise o ușiţă, tăiată în mijlocul porţii, pe care scoase capul 
un stegar - șeful pazei: 

— Ce doriţi? 

— Să vorbesc cu baronul Haller... 

— Cine sunteţi dumneavoastră? 

Grigore descăleca și-i întinse hârtia. Stegarul își aruncă ochii 
pe ea și descuie poarta cu plecăciune: 

— Poftiţi, domnule consilier! Aici vă rog. Domnule Kuntze! 
Domnia sa e consilier de la Sătmar. Îl caută pe domnul baron. 

— Ocupaţi loc! - îl pofti secretarul. Merg să vă anunţ. Numele 
domniei voastre? 

— Martin Csontos. 

— Prea bine! 

Baronul Haller e un vienez mărunt și astmatic. Judecător la 
Viena ani îndelungaţi, s-a văzut bombardat vice-erar la Baia, cu 
câţiva ani în urmă, subordonat contelui Herbertstein von 
Hellenbach, care poartă și titlul de „consilier imperial intim”. 
Deși fusese înnobilat și cu o funcţie înaltă, Haller blestemă 
ceasul când a fost exilat în pustietatea asta ardeleană, unde are 
de-a face cu verkeși vicleni, cu băieși rău mirositori și cu maiștri 
aurari bavarezi, beţivi și impertinenţi. Dar n-are încotro... Când 
îţi ordonă împăratul... Tânjește după slujba lui tihnită de 
odinioară, berea și cârnaţii vienezi, plimbările din Prater în 
trăsurica trasă de un cal... A lăsat la Viena soţia, o fată și doi 
băieţi, iar aici se simte descumpănit. Cu atât mai vârtos cu cât 
șeful său direct, Herbertstein, e sever și-i face șicane. La 
intrarea lui Grigore, Haller își potrivi pe nas ochelarii cu arc: 
avea vederea scurtă: 

— Kuntze m-a informat că... 

— Poftiţi documentele! 

II îndemnă cu un gest să șadă. 

— Csontos? Ungur dacă nu mă-nșel? 


— Exact. 

— Vorbiţi totuși germana destul de curgător; asta-i rar la 
națiunea dumneavoastră. 

— Nu chiar atât de rar pe cât vi se pare, domnule baron - îi 
întoarse Grigore împunsătura. 

— Hm... Poate... Și cu ce vă pot fi de folos? 

— Mie? Cu nimic. Guvernatorului însă și imperiului austriac... 


„Cam ţâfnos tinerelul!” - gândi Haller. 
— Aș putea să știu cum staţi cu baterea monezilor? 
— In ce scop? 


— Excelenţa sa, domnul guvernator, are nevoie urgentă de o 
primă tranșă din cei 35.000 taleri de aur. Poate sunteţi informați 
că se află pe drum încă 12 regimente imperiale... 

— Parc-am auzit ceva la cazino... 

— Nu-i comanda cumva berbanţii de  Glockelsberg şi 
Herbeville! Îi cunoști? 

— Nu. Dar mă interesează aurul... 

— De asta se ocupă „șeful”. Pe el îl știi? Nu? O să mergem 
împreună! Eu am pe cap treburile administrative: cota de aur- 
praf de la verkeși, plata salariilor, cheltuielile de întreţinere, 
hrana și solda ofițerilor de pază... Fleacuri! De baterea monedei 
răspunde Herbertstein. Inţelege-te cu el! Aș mai vrea să-ţi dau 
un sfat, dacă nu te superi: nu-ţi pune toate la inimă. Eşti tânăr, 
profită de viaţă... Nici dumneata, nici eu nu vom schimba firea 
lucrurilor. la-o mai domol! Altfel poţi avea neplăceri. Are vreun 
rost? Primește-ţi leafa și fă atât cât trebuie... 

— Adică? 

— Nimic! 

— Regret, domnule baron, că nu pot primi sfaturile 
dumneavoastră pline de bune intenţii. Îmi voi duce sarcinile 
până la capăt, sau voi demisiona. Am de controlat încasările 
magiștrilor perceptori, transportul impozitelor la Satu Mare, în 
sfârșit... 

— Unde locuiești? 

— Nicăieri. Abia am ajuns... 

— Incartiruirea intră în atribuţia mea. Sună: Kuntze, comunică 
la cazino să pregătească o cameră pentru domnul consilier 
Csontos. Şi să tragă trăsura la Scară: mergem la Herbertstein! 

Secretarul ieși să execute dispoziţiile. 

— Contele nu lucrează aici? - se miră Grigore. 


— Aș! E „consilier financiar intim” și are biroul acasă. Ţine de 
poale pe contesă și pe scumpa lui Yolan! 

— Pare că nu sunteţi în raporturi prea bune... 

— Dimpotrivă! Excelente... - râse Haller sarcastic, săltându-și 
burticica. Doar că ne vedem din an în paști. Și e mai bine așa... 

Străbătând ulițele în trăsură, cei doi ședeau în câte un colţ, pe 
perne, tăcuţi. O singură dată a căutat Grigore să intre în vorbă 
cu Haller: 

— S-ar putea vizita minele verkeșilor? Mă interesează... 

— N-ai decât! Am să ţi-l dau pe Kuntze însoțitor. Eu nu mă 
bag în gropile lor împuţite! Prefer să-mi aducă la Baia pulberea 
de aur ce ni se cuvine... 


Contele Heinrich Ademar von Herbertstein und Hellenbach, 
consilier financiar intim al împăratului Leopold |, avea un arbore 
genealogic ilustru. Un străbun și-a început cariera ca hoţ de cai 
și a sfârșit-o făcând contrabandă de vite la graniţa cu Polonia, 
altul, abate la lInsbruck, a fost caterisit de consistoriul 
cardinalilor catolici, biciuit în piaţa publică și lapidat de cetăţeni, 
deoarece „pregătise” fetiţele de 12-13 ani pentru comuniune 
într-un mod cu totul laic, (unele au și rămas gravide) - obicei 
neprevăzut în canoanele catolice - iar tatăl său, zaraf de vază, 
fusese cămătarul personal al răposatului Ferdinand al Ill-lea, 
tatăl actualului împărat. Cu asemenea ascendență ilustră și cu 
averea lăsată de zaraf, nu i-a fost greu să ajungă prim consilier 
financiar al lui Leopold | și să i se încredinţeze funcţia de erar al 
bogatelor mine de aur din Baia Mare, Baia Sprie, Capnic și 
Lăpuș, precum și aceea de administrator general al primei 
monetării europene în care se băteau taleri de aur cu efigie 
împărătească. Soţia lui, Hermine, avea o origine mai puţin 
aleasă: tatăl ei, Johann Habig, a luat-o de jos ca simplu piuar și a 
ajuns, la bătrâneţe, fabricantul de pâslă și fetru din păr de 
iepure, ale cărui pălării erau purtate de capetele celor mai 
înfierbântaţi războinici și gentilomi, începând cu cei din ducatele 
prusiene, granzii de Spania, marchizii duelgii din Franţa și 
Flandra și sfârșind cu urmașii cavalerilor saxoni, care invadaseră 
cândva insulele britanice. Fiica lui, Hermine, damă de companie 
a nefericitei prințese Charlotte, care a murit nebună la o 
mănăstire de carmelite, a primit titlul de baroană. Francisc 
Herbertstein a cunoscut-o în anturajul curții și s-au căsătorit. 


Nași le-au fost cardinalul Viotti - nunțiul papal - și însuși 
împăratul Ferdinand. Gurile rele susțineau că fiul lor, Wolfang 
Ademar Konrad - care a avut imprudenţa să se lase căsăpit pe 
câmpiile valone la 27 de ani, cu trei zile înainte de a-i fi sosit 
avansarea la gradul de căpitan și crucea cu briliante, semăna 
cam prea bătător la ochi cu bătrânul împărat - ceea ce n-a 
știrbit de fel stima de care se bucura contesa Hermine în 
cercurile înalte vieneze. Dimpotrivă... 

Soţul, firește, habar n-avea despre aceste cancanuri de curte 
și, după ce a primit vestea dureroasă că fiul său s-a jertfit ca un 
erou pe câmpul de bătaie, și-a revărsat dragostea părintească 
asupra Yolandei - pe atunci în vârstă de nouă ani. Nutrea 
ambiția să aibă cea mai bogată moștenitoare din imperiu - ceea 
ce reușise în parte, o dată cu preluarea administraţiei aurului - 
și să se încuscrească eventual cu familia domnitoare, printr-unul 
din prinţișorii sau ducii de a treia și a patra spiţă, care mișunau 
pe la Schonbrunn. 

La Baia și-a clădit un castel pe o colină, afară de hărmălaia 
vulgului, și nu primea, de obicei, unguri. Excepţia o făcea doar la 
cererea imperioasă a Yolandei, care, la cei douăzeci de ani ai 
săi, ajunsese un soi de tiran în casă. In faţa capriciilor ei, se 
plecau toate voinţele; chiar și aceea a prinţului maior von 
Lichtenstein - un ofițeraș neghiob, înrudit vag cu împărăteasa, 
care-și ceruse mutarea la Baia de dragul ochilor albaștri ai 
fermecătoarei Yoli. Bătrânul conte îl socotea logodnic neoficial, 
în timp ce fata îl folosea drept curier și bufon... 

Fericirea contelui Herbertstein a fost umbrită într-o zi, cu trei 
ani în urmă, când episcopul de Kalocsa, Kollonitch - un popă 
sârb, destrăbălat, ajuns cu ajutorul fustelor cancelar aulic și 
prim sfetnic al împăratului - i-a trimis pe cap un spion, pe 
mărunţelul Haller, ca  viceerar. Judecătorul ăsta şters, 
bombardat baron prin matrapazlâcurile cancelarului-popă, nu i-a 
plăcut de fel. Prea își bagă nasul în toate, făcând pe 
nevinovatul!  Bănuiește rostul acestei numiri: cardinalul- 
cancelar, fustăreţ și chefliu, își clădise la Viena palat somptuos, 
întreţine slugărime, carete aurite mai dihai ca cele împărătești, 
aduce covoare din Buhara, cristaluri scumpe de Boemia, 
mătăsuri din Franţa și săbii din Toledo, dă ospeţe mai fastuoase 
ca cele de la curte și încarcă cu daruri și bijuterii gâsculițele de 
neam pe care le alege ibovnice. Avea deci nevoie de taleri 


numeroși, care să întunece strălucirea curţii și să ţină sub 
papucul eclesiastic pe Leopold, pios la culme, dar nătâng și 
neputincios. Cum îl cunoștea bine pe Herbertstein, care 
învârtește finanţele pe deget și, fără îndoială, își face parte 
grasă din aurul scos de băieși, i-a vărât în coaste pe Haller. Ce 
urmărește popa și neînsemnatul magistrat o știe bine: să 
strângă dovezi împotriva sa - chiar ticluite la nevoie - și să le 
aducă plocon împăratului, spre a-l mătura din erariu. După care, 
Kollonitch, cu omul său de paie, Haller, să-și vâre mâinile până-n 
coate în aurul băimărean. Dar are și el un cuvânt de spus: în 
materie de finanţe nu-l întrec mulţi și curtea, fiind mereu la 
strâmtoare de bani, tot la el apelează - deși împăratul se cam 
teme de blestemele cerești ale prelatului-cancelar. Dar vorba 
ceea: „Până la Dumnezeu te omoară sfinţii!” Și sfinţișorii ăștia 
sunt dați naibii: au nevoie de taleri strălucitori, cu zimţi. lar 
peste taleri, el, Herbertstein, e mare și tare. De aceea, i-a și 
tăiat-o râtos șobolanului de judecător, cum a pus piciorul în 
Baia: „Dumneata te vei ocupa de treburile administrative și cota 
de praf ce ni se cuvine din arenda verkeșilor! În monetărie n-ai 
ce să te amesteci!” S-a făcut foc parșivul de Kollonitch și a iscat 
tărăboi la Viena. Dar un serviciu de masă aurit și câteva bijuterii 
de preţ, cizelate de aurarii din subsolul monetăriei, au astupat 
gura augustului suveran. Oricum, el știe că Herbertstein dă și 
afurisitul popă sârb ia cu nemiluita - de la morţi și de la vii... 

O vreme cancelarul Kollonitch s-a înfruptat din veniturile celor 
42 diocese eclesiastice pe care le păstorea și din averile 
mănăstirești. Dar de câtva timp i-a înțărcat și bălaia asta. Papa 
Inocenţiu al XI-lea l-a convocat, în 1696, în fața consiliului 
cardinalilor, unde a fost scuturat în lege pe motiv că irosește 
fără socoteală talerii catolici din diocesele sale, în loc să-i verse 
în vistieria Vaticanului, spre veșnica slavă a creștinătății 
apostolice. Și, dacă n-ar fi jurat pe toţi sfinţii că pe viitor nu va 
lipsi măcar un sfănţug din socotelile canonice, l-ar fi caterisit 
fără doar și poate. Așa încât s-ar fi lins pe bot și de postul de 
cancelar, și de influenţa pe care o exercită asupra slăbănogului 
împărat al Austriei. li mai rămâneau deci cutia milei și daniile 
enoriașilor, pe care abaţii grămătici uitau, din zăpăceală, să le 
treacă în condici și le trimiteau servili prinţului apostolic de la 
Viena. Dar, pentru nevoile sale nemăsurate, aceste slabe 
pomeni îi ajungeau pe o măsea. De aceea și-a pus ochii pe Baia 


Mare și încearcă, prin Haller, să-și reaurească blazonul și să-și 
umple lada pustiită. Vezi însă că și Haller se dovedește nevolnic. 
A făcut o alegere nefericită; baronul e prototipul neamţului 
mărunt, al cărui ideal este să-și umfle burta cu bere, să sugă din 
lulea și să-și aștepte pensia în tihnă. 

Din cauza suspiciunilor, contele Herbertstein îl ţine pe Haller 
la distanţă și-l privește fioros. La drept vorbind e și el un neamt 
cu tabieturi, aflat sub papucul Herminei și al Yolandei. Dar acest 
secret, pe care îl comentează slugile, nu străbate prin zidurile 
groase ale singuraticului castel... Când Brauch, secretarul său 
particular, i-a anunţat vizita lui Haller însoţit de un „domn”, 
erariului mai să-i vină rău: „Ce naiba o mai fi vrând de la mine? 
Pesemne că și-a adus întăriri: vreun maimuţoi al cancelarului...” 
l-a primit rece, distant, fixându-l pe Haller ca pe o ploșniţă 
nesuferită: 

— Cu ce-ţi pot fi de folos? 

— Vi-l prezint pe domnul Csontos, consilier administrativ, 
trimis de excelența sa, guvernatorul... 

„Csontos? N-o fi sârb de-ai lui Kollonitch?” - gândi contele și îi 
ură înțepat: 

— Fii binevenit! Apoi îl întrebă pe negândite: Sârb, croat... 


— Nu, ungur! 

— Așa? Figura i se mai însenină. Cu ce rost pe la noi? 

— Monetăria... 

— Hm... În cazul acesta, prezenţa baronului Haller nu-i 


necesară. Nu se ocupă de monetărie... 

— M-a informat, excelenţă! 

Haller se înclină, jenat: 

— Pe mine mă scuzațţi; am o groază de treburi... 

— Nu te reținem, baroane! - surâse contele ironic. 

Rămas cu Grigore, Herbertstein îl măsură din cap până-n 
picioare. „Curăţel flăcău...” gândi el. Se proţăpi în faţa 
vizitatorului și-l străpunse cu o privire cercetătoare: 

— De mult îl cunoști pe Haller? 

— Exact de o oră, excelenţă. 

— Dar pe Kollonitch? 

— Aud pentru prima oară acest nume! 

— Cum? - se miră contele - n-ai aflat despre arhiepiscopul- 
cancelar imperial? 


— Vă mărturisesc cinstit că nu - afirmă Grigore cu modestie. 
Noi, ardelenii, cunoaștem pe cei ce ne cârmuiesc, arareori 
oamenii de seamă din Ungaria și aproape de fel pe marii sfetnici 
ai împăratului. 

— Și cum ai ajuns la amicul meu Loewenburg? 

— Prin bunăvoința contelui Kar6lyi - răspunse Grigore pe 
ocolite și un zâmbet îi flutură pe buze: „Dac-ai ști că 
guvernatorul mă crede protejatul tău...” 

— Poftim, ocupă loc, tinere! - și-i arătă un fotoliu în faţa 
biroului. Se așeză și-ncepu să-nvârtească un cuţit de tăiat 
hârtie. Va să zică așa... consilier administrativ... Suntem deci 
„colega”. 

— Cum? - se miră Grigore. 

— Foarte simplu, eu, consilier administrativ, dumneata, 
guvernamental; eu, bătrân, dumneata, tânăr; eu cobor, 
dumneata urci... Suntem așadar două extreme. Și extremele se 
ating... 

„Ce dracu mă fac cu papă-lapte ăsta? - gândi contele supărat. 
Pun prinsoare că n-a împlinit 25 de ani. Ce gânduri o avea?” 
Trase de șnur. De după perdele apăru un fecior: 

— Hans, două șvarţuri fierbinţi! După ce ieși valetul - se scuză 
cu haz: Poate că nu ești obișnuit cu băutura asta specific 
vieneză, dar, cum ne războim cu turcii, ar fi caraghios să le bem 
cafelele! Nu găsești? 

— Ca amator mediocru, mă tem că nu le deosebesc gustul - îi 
răspunse Grigore mieros. 

Contele încruntă din sprâncene: „Ştii că nu-i dobitoc de fel? 
Mi-a trântit-o, pe ocolite, că nu ne poate suferi la fel ca pe 
otomani... Sau poate că nici nu-și închipuie ce răspuns deștept 
mi-a dat. Că ungurii, de felul lor, sunt greoi și nesăraţi”. 

După ce bău șvarţul, contele îl iscodi: 

— Ti s-au dat instrucţiuni? 

— Da. Să urgentez trimiterea la Sătmar a 10.000 de taleri. 

— Pentru? 

— Vistieria stă cam prost cu încasarea dărilor. Și vin în 
subsistenţă încă 12 regimente imperiale... 

— Am fost informat... 

— Asta-i împuternicirea mea: să organizez transportul și 
paza... 


— Da, da, e bine; mișună tâlharii prin păduri. Să iei toate 
măsurile și câţi oameni crezi că-ai nevoie! 

— Furgon metalic aveţi? 

— Trei. Dar nenorocirea-i alta. Mă tem că nu avem monezi 
bătute. Să-l întreb pe Brauch. Sună: Care-i situaţia în monetărie? 

— Cred că avem vreo patru mii, excelenţă... 

— Puțin! Cât timp ne-ar trebui ca să strângem 10.000? 

— Cam două săptămâni... 

— Mulţumesc! Ai auzit? - punctă cu cuțitul contele, după 
plecarea secretarului. Două săptămâni. Ai vreme să cunoști 
Baia, să te plimbi... O idee îi străfulgeră prin minte: „Ce-ar fi să-l 
înfunde pe Haller? El controlează magiștrii și perceptorii din 
comitat. Dacă l-ar însărcina pe Csontos cu treaba asta? l-ar mai 
trage păcătosului o pernă de sub șezut...” 

— Asta-i o misiune - cum sa zic? - neînsemnată pentru un 
consilier administrativ. Alte sarcini nu ţi s-au încredinţat? 

— Desigur! Aprovizionarea și furnizorii, controlul fiscal... 

— Perfect! Până vor fi gata monetele, poţi lua o trăsură și să 
dai o raită prin comitat. Stăm cam prost cu dările și Haller se 
mișcă greu... l-ai lua și o belea de pe cap. Să stai de vorbă cu 
magiștri, primari, juzi și perceptori, să te uiţi prin scripte și să le 
pui piciorul în prag. Îţi dau puteri discreţionare! 

— Nu-i suficientă împuternicirea din Satu Mare? 

— Nu, că Loewenburg nu-i cunoscut pe aici. Alege trăsura, 
caii, vizitiul... 

— Prefer să umblu călare. E mai rapid... 

— ...dar obositor! 

— Sunt obișnuit, Excelenţă | 


* 


În drum către Bicsad, Grigore căuta un loc ascuns - vreo 
peșteră sau un luminiș printre stânci - unde s-ar putea adăposti 
o ceată de voinici, cu cai și arme, ferită de privirile nechemaţilor 
și de mirosul copoilor austrieci. „Cu haiducia nu ajungi departe!” 
- cugetă el. Ca să birui, îţi trebuie oaste... Fârtați or găsi ei. 
Umblă zvonul că recrutorii gonesc după cătane, mai ales în 
așezările iobăgești. „Şi care-i nebunul să se dea legat pe 16 ani? 
Nu-i mai nimerit în codru? Fără-ndoială!” 

N-a găsit ascunzătoare pe plac. Poate o întâlni una mai sus de 
Bicsad. Dar nu-i vine la socoteală: prea e în coasta Telciului și 


baronul Andraș comandă regimente... Să pată cumva soţii lui 
aidoma lui Aladar? Ferit-a sfântul! S-o sfătui cu unchieșul; 
Nichifor cunoaște codrii ca punga lui de mahorcă. O să găsească 
el ascunziș, de bună seamă... Trece prin Telciu fără să se 
oprească. Nu vrea s-ajungă târziu la Bicsad și călărește la pas 
prin pădurea din Borcut. A rămas la Bicsad o zi și a făcut ceva 
treabă. Dar nu-i de ajuns! Vrea să-l mulţumească pe erar și să-i 
câștige încrederea. Are nevoie... Înainte de a poposi în Baia, va 
mai trece pe la câţiva magistrați perceptori. Dacă n-or avea 
hârțoagele în ordine, le va trage o scuturătură zdravănă. Asta-i 
este pe plac! Ei adună dări la arendași, verkeși, meșteșugari - 
oameni cu dare de mână. N-au de-a face cu iobagii: grofii au cu 
ei de-a face; și vechilii... Și îi storc ca pe rufe! Parcă grofii n-au 
obligaţii către stat? Să plătească! De o găsi vreo neregulă - 
fiindcă perceptorii se tem de grofi și-i lasă în pace - o să 
trântească un raport de-o merge fulgii! Asta va fi prima lui 
satisfacţie!... Nu s-a oprit în Tăuţi, să nu piardă vreme. Călări 
mai departe. Când fu să intre în Blidari, zări pe câmp, după șanț, 
lângă hanul din capătul satului, un pâlc de flăcăi legaţi între ei 
de mâini, cu funii. Ca vitele... Stăteau tolăniţi pe iarbă, osteniţi 
și plini de praf. li străjuiau cătane bătrâne, cu flinte vechi și 
spăngile ruginite. Grigore struni frâul lângă un sergent 
mustăcios, cu straie boţite. Părea să fie căpetenia străjii. 

— Ce-i cu flăcăii ăștia? 

— Nu-i slobod să spun! Cine sunteţi dumneavoastră? 

Grigore scoase împuternicirea. La vederea ei, vagmistrul își 
îndreptă centironul și tunica: 

— Recruţi, să trăiţi... 

— Încotro îi duceţi? 

— La Sătmar... 

— Să poposim colea, în han, c-am flămânzit... Ce rost are să 
vorbim pe șosea? O luă înainte, descălecă, priponi calul de 
copac, în faţa hanului și strigă: Jupâne! 

Deșca venea pe urmele lui. Din dugheană ieși o femeie 
mătăhăloasă, cu nasul borcănat. 

— Ce-i porunca? 

— Aveţi cu ce potoli foamea unui drumeţ? Adică doi... - și 
privi către sergent. 

— Se găsește! Poftiți înăuntru... 

— Nu se poate! - protestă sergentul. Am consemn... 


— Adu-ne o masă afară, hangiţo, că-i de ajuns de cald, ceva 
de-ale gurii și o oală cu vin. 

— Se poate... - încuviinţă hangiţa și plecă, legănându-se ca o 
rață leșească, pe picioarele cât doi bulumaci. 

Un argat aduse o masă și o bancă: 

— Faţă n-avem! 

— Nu facem nazuri! râse Grigore. Așa-i, domnule?... nici nu 
știu cum îţi zice... 

— Kratofil. 

— Ceh? 

— Nu, austriac din Boemia... Minţea. 

Sergentul înfuleca lacom; se vedea că-i flămând. Grigore îi 
turnă vin în cănceu, ciocni cu el, dar abia-și muia buzele. 

— Nouă ni se dă hrană rece... - se justifică sergentul, 
stingherit: șuncă râncedă și brânză mucegăită... 

— Pricep... Mănâncă și bea pe săturate: ești oaspetele meu. 

După ce ostașul păru sătul, Grigore mai porunci o oală cu vin. 

— Fumezi? 

— Da. Dar am isprăvit tutunul... 

— Adă și patru pacuri de tutun! - comandă Grigore. 

Dădu ostașului un pachet, care-și răsuci o ţigară groasă, cât 
degetul și pufăia cu nesaţ. Işi mângâie bărbuţa roșcovană și-l 
privi recunoscător. Vinul îi dezlegase limba și-l făcuse voios. 
Grigore îl descosea iscusit și sergentul nu-i ascundea nimic. 
Avea doar în faţă un slujbaș înalt... li istorisi cum recrutorii au 
prins flăcăii pe câmp, în așternut, la cioplitul lemnelor, prin 
Maramureș... 

Din pălăvrăgeala cătanei nu-l interesau decât cele ce putea 
afla despre cei prinși: 

— Treceţi prin Baia? 

— Nu, de ce să ocolim? Scurtăm drumul prin munţi, pe la 
Firiza. Dar trebuie să pornim: s-or fi hodinit răcanii... 

O luară pe jos. Grigore ducea calul de dârlogi. Desluși o 
frântură de cântec: 


Of! Că m-ai lăsat, mămucă, 

Să mă prindă, să mă ducă; 
Saispce ierni să stau plecat, 
Cătană la împărat... 

Când mi-or da ausweis la mână, 


Draga mea o fi bătrână, 
Iară eu oi fi zbârcit, 
Tăt ca mărul putrezit... 


Flăcăul cânta încetișor, cu jale, c-un glas tărăgănat, pe care-l 
cunoștea bine, din copilărie. Era graiul bunicului lrimie și al 
ciobanilor din Maramureș, sfătos și moale. Se apropie de el: 

— De unde ești, flăcău? 

— Din  Săcelul maramureșean - răspunse feciorul în 
românește. 

— Vorbește ungurește, flăcău, că nu te pricep! - îl repezi 
Grigore, deoarece vagmistrul trăgea cu urechea. Mulţumit, 
paznicul se îndepărtă. 

— O ţigară, boierule! - îl rugă cel prins. Aș trage un fum să-mi 
treacă năduful... 

— Ţine! Şi-i dădu un pachet. Păstrează-l! Cum îţi zice? 

— Petrișor... 

— Și mai cum? 

— Lupul... 

— Lupul ai zis? - tresări Grigore năpădit de amintiri. 

— Așa... 

— Ce meserie aveai? 

— Cioban... La stâna lui Bucur, în Rozavlea... 

— Ai cunoscut pe Irimie Costan? 

— Baciul Irimie? Cum de nu... cumsecade rumân! El m-o 
învăţat ciobănia. De-acuși, sapa și lopata: în slujba împăratului... 

— Nu ţi-i foame? 

— Când ești necăjit, nici mâncarea nu-ţi priește. Ne-a umflat 
la stână. Eram cu ăla de colo, Breban... 

— Stai o țâră. Se apropie de vagmistru: Am o rugăminte la 
dumneata, domnule Kratofil. E acolo un băietan flămând... 

— Apăi flămânzi or fi cu toţii; că nu-i ducem la nuntă... 

— Aș vrea să-i dau unuia să-mbuce; ăl de am vorbit cu el. Că 
doar nu m-oi pune să-i satur pe toţi... 

— Daţi-i, coane! Cine vă-mpiedică? 

— Așa, între ceilalţi, o să-i stea îmbucătura-n gât. Fii bun și 
dezleagă-l, să-l duc la han... 

Vagmistrul stătea în cumpănă. Pare să fie bun la suflet, ca cei 
din Boemia sa părintească, nu hain ca nemţii. Şi pe el l-a 


ospătat, i-a dat tutun, dar tot se codește: e împotriva 
regulamentului. 

— Dacă fuge, excelenţă? M-am nenorocit! 

— Îl iau pe seama mea, nu te teme! Şi-i vâri în palmă un 
florin. Cum simţi foșnetul hârtiei, vagmistrul se muie. Da’ s-aveţi 
grijă; valahii-s tare șireţi... 

— 'Ţine-mi calul zălog - râse Grigore. 

— Hei, Rudich! - ţipă vagmistrul. O cătană deșelată, 
gheboasă, veni pe fugă: 

— Ordonaţi? 

— Dezleagă pe âl de colo... 

— Îi daţi drumul? - se sperie straja. Să plece? 

— Nu, boule! Îl ia domnul peste drum, la han, să-i dea ceva de 
crăpelniță. 

— Înţeleg! Și eu să-l păzesc... râse tâmp străjerul. 

— Păzește-o pe mă-ta și fă ce ţi-am poruncit! Apoi se adresă 
lui Grigore, după plecarea neamţului: V-am făcut pe plac, 
înălţimea voastră, fiindcă vă știu inimos. Da’ să nu vă-ncredeţi 
în valah. Odată o ia la sănătoasa și eu înfund ocna. C-am scris 
țidulă de primire pentru el... 

— Chiar dacă-i dau cu ăsta pe la nas? - râse Grigore și scoase 
din buzunar pistolul militar. Dacă face un singur pas, îl împușc în 
picior și-i piere cheful să mai fugă câte zile o avea! 

— Așa mai merge... - se mulcomi vagmistrul. Am încredere. 

Petrișor se apropie, urmat de străjer. Ce-o mai fi vrând cu el 
domnișorul spilcuit? A primit tutunul, i-a zis „bogdaproste” 
Ajunge! 

— Spuneai că ţi-e foame! - se răsti la el Grigore pe ungurește. 
Vino să mănânci ceva la han. Dar să nu dea dracu s-o iei la 
sănătoasa, că te găuresc! Priveşte ici... Şi-i flutură pistolul pe 
sub nas. la-o înainte! După ce s-au depărtat binișor, încât nu 
mai puteau fi auziți de paznici, Grigore îi vorbi românește: 

— Nu te întoarce, Petrișor! Eu sunt, Grigore... nepotul baciului 
Irimie Costan. Mă aducea și pe mine la stână, ţi-amintești? Eram 
atâtica... 

— Grigoriţă... șopti ciobanul cu extaz, fără să-ntoarcă privirile, 
cum i s-a poruncit. Cu dumneavoastră colindam pădurile și 
culegeam afine și mure? 

— Cu mine! Și prindeam căţelandri de lupi... 


— Da” erai micuţ. Și acum... Îmi părea mie că aduci cu cineva 
și nu știam de unde să te iau... Grigoriţă Pintea... Eu îţi ziceam 
pintenogu', că erai ţanţoș. Și iată-te domn! 

Intrară în curte. 

— Șezi colo, Petrişor, să-ţi poruncesc ceva de-ale gurii. Dar să 
nu vorbești românește cât e cineva pe aproape. E mai sănătos! 
Nu holba ochii, am să-ţi lămuresc eu de ce, când ne-om mai 
vedea. 

— Ne-om mai vedea oare? 

— Fără doar și poate, băiete, și chiar des... 

Intră în han și ceru de mâncare. Nu-l stârni cu întrebări și-l 
lăsă să ospăteze în tihnă. Îi turnă și vin: 

— Bea de aici... 

— Mulţam... 

— Bani ai? 

— De unde? Că m-au luat de la oi... 

— Ţine! la și tutunul ăsta: să aveţi... Toţi îs români? 

— Toţi... 

— Câţi sunteţi? 

— Douăzeci și opt... 

— Vreţi să scăpaţi de cătănie? 

Ochii ciobanului luciră: 

— Dacă s-ar putea, domnule Grigore... 

— Se poate! Și acum, ascultă: treceţi prin Gutin; am aflat... 
Așa cum umblaţi, cu popasuri... Noaptea ce faceţi? 

— Dormim! Că destul ne rupem ziua ciolanele! 

— Inseamnă că până la Vama faceţi pe puţin trei zile. Bun! 
lată ce se va petrece: vor tăbări peste voi haiducii... 

— Ferească-ne cerul! - și-și făcu cruce. 

— Ba să nu te ferească, bolândule! Îs oamenii mei, pricepi? 

— Aha... se dumeri ciobanul... 

— Asta-i! Tu dă soţilor de veste, pe ascuns. Pe care-i cunoști 
mai temeinic... 

— Păi toţi îs maramureșeni d-ai noștri... 

— Cu atât mai bine! Când veţi auzi călăreţi și pocnete de 
pistoale, apucaţi flintele străjerilor. Nu pomeni de numele meu, 
băiete, că ai strica totul... 

— Și p-ormă... - îl privi ciobanul nedumerit. Ce-om face? Că 
dacă ne-om întoarce la căși, tot un drac îi: ne prind iar! 


— Ei, n-o să vă întoarceţi și pace bună! Loc în codru-i 
berechet! 


CAPITOLUL XV 
HAIDUCII LUI PINTEA 


Nicicând n-a alergat murgul atâta. Grigore îl oprea doar cât 
să-l adape la o fântână și să-i dea grăunţe. Aplecat peste 
coamă, îi șoptea la ureche: 

— lute, Vifor! Arată-mi că ești cal de haiduc... 

Dobitocul nu cunoștea graiul, dar știa că trebuie să gonească, 
fără să fie îmboldit. Și alerga fără istov. Işi iubea noul stăpân și 
presimţea că-i grăbit. Au trecut ca vântul prin Firiza și Ferneziu, 
au ocolit Baia și Tăuţii, înfundându-se în muntele Ţibleșului. În 
zori, Pintea a ajuns la ascunzătoare. Portiţa era proptită pe 
dinăuntru cu pietroaie; n-a putut s-o urnească. Bătu cu pistolul, 
cu cizma, dar abia nechezatul murgului fu auzit de soţi. Nichifor 
se apropie si privi printr-o crăpătură: 

— Grigore! 

Cât ai clipi, Sava și Imre alergară, luară pietroaiele-n braţe și 
făcură loc. Deschiseră portiţa; Sava apucă murgul de căpăstru. 

— Curăţă-l, „aghiotantule”, lună și du-l afară, la iarbă. Să fie 
hodinit pentru la noapte. 

— lar pleci? 

— Cu tine. 

— Atunci e fain! 

Rămase cu Nichifor și Imre. 

— Eşti nădușit, Grigore! - constată unchieșul. N-ai vrea să te 
hodini o ţâră și să-ţi schimbi rufele? Îmi pare că n-ai închis ochii 
toată noaptea... 

— Așa-i! Dar n-am vreme. 

Și le istorisi cum l-a întâlnit pe cioban și pe ceilalţi feciori 
prinși, ce s-a sfătuit cu Petrișor și unde trebuie să le iasă în 
întâmpinare. Imre-și frecă mâinile: 

— Se adună oastea, căpitane! 

— Dac-om izbuti să-i slobozim... - încuviinţă Grigore cu 
îndoială. 

— Se poate altfel? Las-pe noi! 

— Altu-i necazul, smolitule! Aici n-aș vrea să-i aducem. E 
ascunzătoarea noastră, a căpeteniilor, și nu trebuie s-o știe alţii. 
lar pe soţi nu văd cum să-i pitim altunde... 

— Știu eu, căpitane! 

— Spune, Imre! 


— Aveam noi o peșteră, pe crestele Rodnei, către Borșa. E loc 
pentru o oaste-ntreagă! Cam umed, e drept, că mustește apa 
din izvoare lăuntrice; dar sunt și locuri uscate, mai către fund. 
Asta ne-a fost primul adăpost, cu opt ani în urmă, când m-am 
însoţit cu Aladar. N-am mai dat pe acolo de mult; ne-am 
statornicit prin Capnic. Era mai aproape de șosele umblate... 

— Tâlhari de drumul mare! - mormăi Grigore înciudat. 

— Ei, și dumneata... 

— Lasă, nepoate - glăsui Nichifor împăciuitor. Ce a fost a 
trecut. Vorba-i ce facem amu'? 

Grigore le expuse planul de atac. 

— Da” flinte, cai? _ 

— Le-om da, când o veni vremea. Intâi să deprindă viaţa 
aspră, de codru, să știe umbla feriți din calea gonacilor și a 
poterașilor. 

Au călărit toată noaptea. Au descălecat de trei ori, la izvoare, 
să adape caii și să-și potolească setea. Atârnaseră de oblâncuri 
traistele cu merinde și grăunţe, la brâie aveau pistoalele, iar 
Imre și cu Sava, care învățase repede să mânuiască flinta și se 
dovedeau buni ţintași, purtau pe după grumazuri, de-a 
curmezișul, cele două durdiţe scurte. Sava nu-și încăpea în 
piele. Călare pe Sălbătecuţa, cu pistoalele înfipte-n cingătoare și 
flinta care-l bătea pe spinare, s-ar fi luat de piept și cu 
voievodul. Acu-i va arăta căpitanului ce-i în stare. A doua seară, 
când au ajuns către Vama, l-au trimis pe Sava, fără cal și flintă, 
în cercetare. Ceilalţi descălecară. Atârnară trăistuţa cu boabe de 
grumazul cailor și se așternură să îmbuce. Sava își luase o tașcă 
de călător, în care avea merindea și la fund pistoalele. El se va 
hrăni în mers... Au băut apă din plosca unchieșului, apoi s-au 
lungit sub copaci. 

Se făcu ziuă, amiazi și nici urmă de Sava. Intraseră la gânduri: 
Dac-o fi păţit ceva? Abia pe la asfinţit veni băiatul, voios și 
proaspăt de parcă s-ar fi dat jos din așternut: l-am aflat! M-am 
ţinut pe urma lor și știu unde vor înnopta... 

— E departe? - întrebă Imre. 

— Călare ajungem iute! Să nu ne grăbim. Dăm peste ei când 
străjile or fi toropite. Și sunt ca vai de mama lor; bătrâni și 
osteniţi... N-or să ne dea prea mult de furcă. 

Totul s-a petrecut mai lesne decât și-a închipuit Grigore. Când 
au auzit tropote de cal, pocnete de pistoale, chiote și răcnete, 


străjerii s-au înfricoșat. Dădură să apuce flintele, dar fură 
înhăţaţi și înghesuiți între flăcăi. Erau opt, cu Kratofil nouă, și 
flintele luau foc doar dacă le făceai temeneli... Da' ce să mai 
vorbim de flinte? Nici n-au ajuns la ele... Pe când arătările călări 
pocneau din pușcoace, de nici nu-ţi venea să te mişti... 

— Cine face un pas, îl găuresc! - tună Imre pe ungurește, cu 
vocea lui groasă, ce stârnea ecouri în codru și-ți ridica părul 
vâlvoi. 

Unul, mai bătrâior, luă custura și tăie legăturile flăcăilor: 

— Așa, nepoţii tatii, acuși sunteţi slobozi, ca jivinele de pe 
aici. 

Petrișor se dădu pe lângă cai, să-l vadă pe Grigore. Nu-l 
recunoscu în straiele de ţară și cu funinginea pe obraz. 

— Grigore... Unde-i Grigore? - întrebă pe unul cam de o 
seamă cu el. 

— Lasă, ai să afli! Până una-alta, pune mâna să cetluim 
paznicii... 

— Şi ce faceţi cu ei? 

— Piftie de străjerii - hohoti Sava. Ce să facem? Le luăm 
flintele, le lăsăm ceva merinde să nu crape de foame și până la 
ziuă i-or afla gonacii crăiești, să-i sloboadă. 

— Să le îndesăm și câte-o cârpă-n gură, să nu chiţăie? întrebă 
Imre pe șoptite. 

— Nu! - se opuse căpitanul. N-au decât să urle dacă au chef. 
O să se creadă că-s lupi. Și pân-la ziuă om fi departe. 

Kratofil - singurul care uriașe - zăcea ca un buștean, legat 
fedeleș, cu mustăţile pleoștite. Careva dintre flăcăi îl miruise la 
țeastă de adormise ca un prunc. Ceilalţi roteau ochi sperioși, 
muţi de spaimă. Imre descălecă și trecu pe la fiecare: 

— Cum te cheamă? 

— Samu... 

— Ungur? 

— Secui... 

— D-al meu, va să zică... Ascultă, frate Samu, te sfătuiesc 
spre binele tău: vino cu noi. Dac-ai scăpat răcanii, tot la ocnă 
nimerești sau într-un laţ de funie. La noi vei fi slobod. iți dăm 
hrană, culcuș, foi de tutun să dohănești și, câteodată, duminicile 
sau la zile mari, palincă sau o bărdacă de vin. Te prinzi? Dar 
bagă-ţi bine în scăfârlie: îţi jur pe sângele meu de secui că de-i 
vrea să ne vinzi, ca luda, îţi vărs borhotu-n drum și crăpi fără 


spovedanie. Alege, că noi pornim... Patru s-au hotărât: doi secui 
și doi sloveni. 

— Ce dracu faci cu ei? - se minună Grigore. 

— N-ai zis că vrei oaste? - îi șușoti smolitul. Apăi ăștia-s 
cătane vechi și le-or trage un mustru pe cinste. 

— Dacă fug? 

— Da' ce, eu mi-s mort? Pun capul chezaș... 

— Numai să nu ţi-l pierzi! Restu-i treaba ta. Ti-am dat flăcăii 
în seamă, fă din ei oșteni neînfricaţi! 

— Așa oi face, căpitane! Pornim? 

— Fără zăbavă! Să fiți departe la ziuă... 


* 


Trecură zece zile până ce consilierul administrativ Csontos s-a 
înapoiat din inspecția făcută în ţinut. Descălecă în curtea 
cazinoului, dădu pe Vifor în primire unui grăjdar și, urmat de un 
slujitor, porni spre odaia lui. 

— A-ntrebat cineva, de mine? 

— Nimeni, înălţimea voastră! 

— Bine. Adă-mi cerneală, pene și hârtie mai bună. Am de scris 
un raport. 

Întocmirea raportului, pe șase coli, l-a ţinut treaz până spre 
miezul nopţii. Era bucuros; depusese toată strădania ca 
Herbertstein să fie mulţumit. A doua zi, pe la zece, porni călare 
spre castelul contelui, fără să treacă pe la Haller. Erariul îi arătă 
același fotoliu din faţa biroului. Grigore aşteptă să se așeze 
contele, scoase de la piept raportul împăturit și-l puse pe masă: 

— Binevoiţi a-i răsfoi... 

— L-a mai văzut cineva? Ai fost pe la Haller? 

— Nu, excelenţă! M-am înapoiat ieri pe-nserat, am scris 
raportul până târziu și mi-am spus că dumneavoastră... 

— Ai judecat ca un om de stat. Te felicit! Dar șezi, omule, 
altfel mă obligi să stau și eu în picioare! La vârsta mea... și 
mângâie favoriţii: Un Kümmel bei? Merge grozav cu o ţigară... li 
turnă un pahar. Tigări ai acolo; eu fumez trabucul meu... 
Despături raportul, luă un lorgnon de pe masă și urmări rând cu 
rând. Mormăi de câteva ori: Hm... hm... și se uită lung la 
Grigore: Cam îndrăzneţ, dar plin de inventivitate! Bun raport... 
Să-l citească nobilii din ţinut, te-ar trimite direct la 
spânzurătoare! Poate c-ar avea dreptate... și râse malițios. Dar 


știu că o să se bucure Haller! Am să-i dau cu raportul în cap și 
am să-i trag o săpuneală... De când îl tot îndemn: Mișcă-te! Că 
impozitele nu intră singure în vistierie și perceptorii dumitale 
sunt niște ticăloși, buni să le tragi câte douăzeci și cinci de bețe! 
Crezi că s-a sinchisit? Aș! E în a șaptea lună și-i face rău să 
umble cu trăsura. Schweinehund!”! Pe când dumneata, abia 
venit la Baia, fără obligaţii în această direcţie, la rugămintea 
mea... 

— Mi-am făcut datoria, excelenţă! - încercă Grigore să 
înlăture laudele. 

— Te-nșeli, tinere! Ai făcut mai mult; de zece ori mai mult! Ai 
călărit aproape două săptămâni, ai înghiţit praf, ai mâncat prost 
și ai dormit Dumnezeu știe cum și mi-ai adus un raport cum n- 
am citit de când am venit din Viena. Și sunt câţiva anișori de 
atunci... În timp ce Haller și trântorii săi clocesc! Știi ce mi-ai 
adus aici, domnule consilier? 

— Un raport... A 

— Nu, un act de acuzare. Îi întinse mâna peste birou: Îţi 
mulțumesc! Şi te invit la masă... 

— Sunt măygulit, excelenţă! Nu merit laudele cu care mă 
copleșiți. Dar aș avea o rugăminte... 

— Poftim! Dacă-mi stă în puteri, cu plăcere... 

— Aș îndrăzni, dacă se poate... să amânaţi invitaţia cu câteva 
zile. M-aș repezi până la Zalău să-mi iau ceva din garderoba 
personală. 

— Se aprobă! - râse erariul voios. Cu o singură condiţie: să 
mai bem un Kummel în cinstea raportului. Și să te întorci 
curând! N-am nicio grijă cu privire la pază. Va fi bună! Ai mână 
liberă. Cum te întorci, alege-ţi însoțitorii, armele... Talerii sunt 
gata! 

— Vă mulţumesc. 

— Şi eu, tinere. Dacă toţi slujbașii înalţi ar fi ca dumneata, ne- 
am plimba toată vremea... Și, ca să-ţi arăt că știu să răsplătesc 
serviciile ce mi se fac, află că luna viitoare vor fi bătuţi și ceilalţi 
25.000 taleri. O să facă Loewenburg ochii cât cepele, dar îţi va 
da o recompensă. Ti s-au fixat indemnizaţiile? 

— N-am discutat cu domnul baron Mickes. 

— Eşti modest. Deci nu ţi s-a fixat leafa la Sătmar? 

— Nu. 


19 Porc de câine. 


— Perfect. Vei primi cincizeci da taleri lunar! Treci pe la 
casierie să-ţi ridici banii pentru luna în curs... 

— Nu-i prea mult? - se sperie Grigore. Cincizeci de taleri pe 
lună, adică o mie de florini, era o sumă pe care n-ar fi câștigat-o 
la Stupul nici în zece ani, ca grămătic. 

— Ceilalţi, dinaintea dumitale, primeau douăzeci și cinci, dar îi 
luau de pomană. Pe când dumneata îi meriţi cu prisosinţă... Mai 
dorești ceva? 

— Dacă-mi îngăduiţi să mă retrag... 

— Drum bun! Cred că pe vineri ești aici! 

— Nădăjduiesc! 

Contele sună: 

— Brauch! Fii bun și  condu-l pe domnul consilier 
guvernamental... 


* 


Cu talerii în buzunar, Grigore cumpără din prăvălii daruri 
pentru Marghit: o bluză înflorată, cizmulițe de safian cu carâmbi 
scurți, roșcaţi și un testemel brodat, de Lipsca. Porni chiar în 
acea după-amiază. Ardea de nerăbdare să știe că flăcăii au 
ajuns cu bine și c-au fost așezați la loc ferit. Lăsase calul în voie, 
să nu-l obosească. Alcătuise amănunţit planul atacului pe care ÎI 
vor da furgonului cu aur. Primul transport, cu cei zece mii, îl va 
conduce el și va ajunge cu bine la Sătmar; la al doilea, care va 
purta restul de 25.000, va căuta să fie altunde și soţii vor tăbări 
peste însoțitori, îi vor ușura de bănet și se vor întoarce prin 
munţi, la ascunzătoare. Vor avea cu ce hrăni o oaste și să-i 
cumpere arme. Cine ar bănui că Csontos, consilierul care se află 
departe, cine știe unde, e amestecat în această lovitură 
nemaipomenită? Nimeni, de bună seamă! Doar să 
izbândească... Dar trebuie flinte și pistoale. Câteva duce în 
traistă, dar nu ajung. Va mai târgui la Sătmar câte or fi de 
trebuinţă... 

A ajuns la marginea Ungurașului după ceasurile zece. Hanul 
era oblonit. A ocolit prin spate și a ciocănit ușurel în fereastra 
întărită cu gratii de fier. Marghit are somnul ușor; s-a trezit și s-a 
apropiat desculţă de fereastră. Vru să-ntrebe: „cine-i?”, dar cum 
luna bătea peste călăreț, strigă îmbujorată: 

— Așteaptă...! Acuși deschid... Trase cioboţelele, o fustă și 
descuie ușa din spate: Martin! Grigore descălecase. Hangiţa i se 


repezi în braţe: Nu m-ai uitat! Asta-nseamnă că ești de-al 
nostru, din popor. Nobilii n-au ţinere de minte; ba chiar ocolesc 
o muiere care... 

— Lasă, Marghit, mi-e degrabă... 

— Nu rămâi? 

— Nu pot. Dar ţi-am adus daruri... 

— Dacă nu stai barem până la ziuă, ia-ţi darurile și du-te cu 
Dumnezeu! N-am lipsă de ele... 

— Mai rămân un ceas-două... - zâmbi Grigore. Se bucura că 
hangiţa e la fel de prinsă și c-ar intra în foc la îndemnul lui. 

Toate erau frumoase și alese cu gust: cizmuliţele, iia, 
testemelul... Din ochii hangiţei izvorâră două lacrimi curate, 
feciorelnice, mai mult de jale decât de bucurie. Cine știe cărei 
fete de neam îi va fi hărăzit feciorul ăsta mai mândru decât 
voievodul. Nu l-a văzut pe voievod - e drept. Nu știe cum arată 
la-nfăţișare. Dar chiar dacă ar cobori din ceruri, nu poate fi mai 
chipeș și nici mai bun la suflet ca domnul Csontos, căruia i se 
lipesc pleoapele. 

— Plângi? 

— De bucurie, dragule! Întinde-te, rogu-te, să te-nvelesc... ȘI-I 
mângâie pe braţe, în timp ce Grigore răsufla liniștit. II sărută pe 
pleoape și se retrase pe vârful picioarelor. 


* 


Grigore ajunse pe-nserat la ascunziș. Nichifor şedea după un 
bolovan, la adăpost și păcănea din luleaua stinsă. A iţit capul 
abia când s-a încredinţat că nu-i un străin. Se vedea că-i 
îngrijorat. Trăsăturile i s-au luminat la vederea căpitanului: 

— Tragi din lulea, unchieșule? Dacă eram poteraș? 

— Nu vezi că-i stinsă, Grigore? Doar n-oi fi zălud. Mai 
dohănesc eu în codru, la adăpost de priviri iscoditoare, dar nu în 
pragul sălașului... 

— Ai vreo veste de la Imre și flăcăi? 

— Nici una. Îl așteptam pe Sava; și mehenghiul nu se zărește. 

— Trebuie să pice. Nu cred să fi întâlnit vrăjmași; i-am însoţit 
și noi o bucată, până-n munţii Maramureșului. Acolo-s feriţi; doar 
mocani să fi încrucișat pe poteci... 

Intrară pe galerie, proptiră ușa cu bolovani și se-nfundară în 
firidă. Unchieșul pregăti calul pentru înnoptat și-l luă pe Grigore 
de braţ: 


— Hai să-ţi arăt sălașul! Acolo vei locui singur... 

— Astă-seară dormim împreună, unchieșule! - hotărî Grigore. 
Am să-l văd mâine... Scoase din buzunar o pungă și i-o dădu: 
Ţine! 

— Ce-ai aici? 

— Douăzeci și cinci de taleri, vistiernice; jumătate din simbrie! 

— Atâta bănet? 

— Dacă-s dregător de soi... - râse Grigore. Ascunde-i! Să-i 
cheltuiești cu socoteală, până om avea alții... 

— Socoţi să-i avem? 

— Te îndoiești? 

Sava i-a trezit în zori, pocnind cu durda. Au alergat la portiță 
și când au dat-o la o parte, s-au îmbrățișat. Se revedeau după 
prima ispravă haiducească... 

— Unde mi-ai umblat, împielițatule? - îl scutură unchieșul cu 
drag. Ne lași să ne perpelim, hai? 

— Ştii că ai haz, vistiernice? - se-nfoie Sava. Acum se cheamă 
c-avem oaste și trebuie s-o rânduim. Avem o peșteră, căpitane, 
lux! 

— Cătanele ce zic? - se interesă Grigore. 

— La-nceput erau îngrozite. Da’ i-a luat Imre cu duhul 
blândeţii și i-a îndopat cu de toate. 

— Și, cum spuneam... - continuă Sava istorisirea, turuind 
vesel - s-au dat și cătanele pe brazdă. Nu tu goană, nu tu 
pumni, te scoli boierește... Ne-am pus pe treabă: așternuturi de 
frunze, loc pentru cai, o groapă să frigem vânatul... Doar de pită 
ducem lipsă. Dar zice Petre că de-o cobori în sat la el, aduce 
fărină fără bani. Gând or afla rumânii că feciorii au scăpat de 
oaste... 

— Ba să stea în peșteră! - statornici Grigore. 

— Așa a zis și Imre... 

— Foarte cuminte! Poate că jăndarii bat satele cu gândul că s- 
or întoarce flăcăii. Și dacă pun laba pe vreunul, l-or canoni să 
dea în vileag ascunzătoarea. Tot dumneata, unchieșule, să 
grijești de făină și mălai. 

— Flăcăii zic să crească și oi... 

— Păi, da, om face și stână - se supără Grigore. 

— N-ar fi rău - își dădu Sava părerea. Loc de pășunat e 
berechet; noaptea le bagi în peșteră și avem urdă și caș... 


— Asta om hotărî mai spre toamnă, după ce s-or statornici 
temeinic - se-mbună Grigore. Mai de preţ e să știe a trage cu 
pistolul și flinta... 

— l-a și pus Imre, ce gândești? Da’ zice că i-ar mai trebui 
niscaiva plumbi. 

— Are unchieșul; o să vă dea... 

— Cum adică? Sava rămâne cu ei? - mormăi Nichifor și scuipă 
cu năduf. Tu încaleci buiestrașul și umbli să te-nvârţi printre 
grofi, Sava colo... și eu să stau ca o cucuvaie-n pustietatea asta? 
Nici așa nu-i drept! 

— O săptămână, două, așa va merge! N-avem încotro, 
unchieșule. Până s-or da flăcăii pe brazdă. l-om căta p-ormă lui 
Imre alt ajutor; poate ciobanul, dacă se va dovedi isteţ... 

— Uitasem - hohoti Sava șiret - tot întreabă de căpitanul 
Pintea, să-l cunoască la faţă și se dau de ceasul morţii unde s-o 
fi mistuit „harapul”. 

— Duceţi-i și voi cu vorba! Chiar așa curând n-or să mă vadă. 
Nu ţin să mă cunoască la faţă; afară de Petrişor, bineînţeles... El 
știe să-și ţină gura încleștată. 

— E drept, știe! - încuviinţă Sava. 


* 


Sava a primit o nouă sarcină: să ducă la peşteră două 
săculeţe cu plumbi. Rămași în doi, Grigore și Nichifor s-au 
îndreptat către gârlă, să pescuiască. Desculţ, cu joarda undiţei 
în mână, Grigore privea cum unchieșul se depărtează tiptil, se 
oprește la pândă în faţa unui pietroi, unde apa face bulboane, 
zvârle undiţa și, curând, un păstrăv argintiu se zbate în vârful 
cârligului. Îl pizmuia pentru meșteșugul pescăresc; el nu 
prinsese decât doi peștișori cât degetul... Nichifor a chitit 
peștele într-o paporniţă de nuiele, împletită de el, apoi s-a 
apropiat de Grigore. Căpitanul, lungit cu fața în sus, asculta 
șipotul sprinţar al apei. 

— La ce te gândești, nepoate? 

— La multe... Întâi, la făina pentru flăcăi: ar fi nimerit să le 
facem rost de câțiva saci. N-ai vrea să te repezi în Maramureș? 
La Rodna sau în Vişeu găsești câtă poftești. la-l și pe Sava: el 
cunoaște drumul la peștera voinicilor. 

— Așa om face, Grigore! Da' tu...? 


— Stau o zi, două să mă hodin și pornesc spre Baia. Am lăsat 
treburile baltă... Bine că-mi adusei aminte: fă-mi rost de ceva 
hârtie, cerneală de boz și pene... 


— Boz găsim în codru cât poftești! Îl strivesc și-ţi fac o 
cerneală de să scrii cu ea și drăguţului de-mpărat... 
— Fie... 


— Da' parcă te mai roade ceva, nepoate? 

— E drept. N-avem cai pentru voinici. Şi nu știu cum am 
face... 

— Eu știu; la fel cu stăpânirea: îi luăm de... „rechiziție” la 
stăvari. Nu rămân ei în pagubă, fii pe pace! Păcălesc pe alţii. 
Totu-i să dibuim unde-i ţin, că p-ormă alegem ce ne-o fi pe plac. 
Unde mai pui că-n luncă nu-s potere, nici jăndari. 

— Grijești de asta, bunicule? 

— Musai, că eu mi-s stăvarul! Îi iau pe Imre și Sava. 

— Asta nu merge! Unul trebuie să rămână la peșteră: Sava! 
la-l pe Imre, pe cioban - Petrișor - și pe celălalt, ortacul său. 
Pare că-i zice Breban... Sunteţi de ajuns patru? 

— Berechet! Cu opt pistoale facem doisprezece... 

— Da-ntâi să faceţi rost de făină; p-ormă... 

— Tu ce-ai de gând, nepoate? 

— Ti-am spus doar: mă hodin o zi şi-mi văd de drum. Nu vă 
stricați rostul pentru mine; porniţi chiar mâine, în zori. la și bani 
pentru făină. 

— De bună seamă! 

— Socoţi s-avem caii până mă-ntorc? 

— Lipsești mult? 

— Ei, două săptămâni tot o să treacă... 

— Dž’... vreme ar fi destulă. De s-ar, potrivi toate după voia 
mea... 


* 


Grigore se află de două zile la Baia. A tot umblat să cunoască 
rostul târgului, unde-s porțile de ieșire și cum sunt păzite, 
întipărindu-și toate în minte. A prânzit și a cinat la birturi de 
mahala, îmbrăcat în port țărănesc - iţari de aba și bundiţă - iar 
noaptea a dormit la hanul lui Polgar. S-a amestecat printre 
poporeni, a cinstit cu oamenii și le-a ascultat păsurile. l-au prins 
bine cele auzite, deoarece în vremea din urmă trăise departe de 
oamenii de rând. A băut la mese cu băieșii, a cinat cu ţăranii 


veniţi cu carele... Îi iscodea pe departe și afla ce se petrece în 
satele valahe de pe Someș, din Maramureș... Știrile cele mai de 
preţ le-a căpătat de la un călugăr bătrân, Terentie, care bătea 
satele ca diac de ceasloave și bucoavne și jelbar pentru iobagii 
români. L-a ospătat, i-a dat să bea cât a poftit și, cum călugărul 
flenduros și hămesit n-a păstrat măsura, și-a descărcat sacul 
aproape fără să-i ceară. 

— Dacă te vânturi atâta, cuvioase, știi de bună seamă ce se 
petrece prin satele noastre... 

— Cum să nu știu, fiule? Da-i rău... S-au umplut așezările 
iobăgești de cătane străine. Și n-au suflet, nici credinţă! Pradă, 
jăcuiesc, necinstesc muieri și fete, ucid... 

— Juzii sătești nu spun nimic? 

— Ce să zică, vai de mama lor! Nu-s tot iobagi? Dac-ar 
deschide gura, le-ar face și lor de petrecanie. Grofii se bucură, 
vezi bine; bogătanii așijderi... Parcă mai suflă vreun iobag? Nici 
gând! Şi, de cârtește vreunul, hat! Îl spânzură-n furci... 

— Dar preoţii? 

— Nici lor nu le dau păgânii ascultare. De când s-au spurcat 
alde mitropolitul Atanasie - trăsni-l-ar sfântul și maica precista! 
- și a trecut la papistași cu cei 38 de arhimandriţi ai lui, 
botezându-se „uniţi” - uniţi cu Sarsailă, flăcău! - e rău și de 
preoţi. Au fost alungaţi din bisericuţele noastre; cică nu mai e 
slobod să ţină credinţa din strămoși... 

— Şi nu slujesc nicăieri? 

— Ba, socot c-or sluji pe unde apucă: în câmp, în vreo casă de 
iobag... Da-i pârăsc papistașii și o pat: deopotrivă cu iobagii... Işi 
șterse mustăţile zbârlite de cotoi și oftă. 

Toate aceste știri neliniștitoare îi mânau gândurile către 
Măgoaja. Nu mai știe nimic despre maică-sa, de Piroș, de 
Glicheria... L-or boci poate ca pe mort... Trebuie să le dea de 
veste! Prin cine? Poate o vrea Petrișor; pe el nu-l cunoaște 
nimeni în sat... Își luă rămas bun de la călugăr, care-i mulțumi 
cucernic și-l blagoslovea: 

— Să-ţi ajute Cel de sus, fiule, că porţi cinste feţelor 
bisericești și te doare de suferința poporului! Terentie, cu barba 
colilie, neţesălată, făcu cruci în urma flăcăului darnic care-i 
lăsase în palmă două bumâăști. 

Grigore a ajuns la cazino pe-nnoptat. S-a urcat în odaie fără 
să dea cuiva de veste. Lepădă hainele țărănești, aprinse opaițul, 


și zări pe masă o pereche de mănuși de piele ce acopereau un 
plic parfumat. Il deschise. Ilnăuntru era un carton cu o coroniţă 
în stânga. Pe el, Yoli scrisese cu litere mari, citeţe: 

„Știu tot. Esti de două zile în Baia și n-ai dat pe la noi... Să-ţi 
fie rușine! Trec mâine să te iau la călărie. Așteaptă-mă la orele 
opt. 

Contesa Herbertstein.” 


Asta-i lipsea... „Vezi să nu!” - își zise Grigore și suflă în opaiţ. 
Se sculă în zori, îmbrăcă hainele de slujbaș, îl scoase pe Vifor 
din grajd și atrase atenţia argatului: 

— Dacă mă caută cineva, spune-i că am treabă la băile 
verkeșilor; mă întorc după-amiază... Smuci ușurel frâul și vorbi 
murgului: Hai, Viforel, să scăpăm de muieri... 

Galopă aproape trei ceasuri până la Baia Sprie și se opri lângă 
șteampurile învărtite de băieșii valahi cu bărbi țepoase și slabi la 
faţă. li străjuia câte un neamt bărbos, cu luleaua între dinţi. 
Stătu de vorbă cu băieșii, pe ungurește, apoi se opri la gropile 
de unde se aduceau, cu sacii, bulgării de minereu ciopliţi cu 
dalta. Chemă pe verkeși, le arătă împuternicirea, notă numele 
lor și-i întrebă când și cum duc erariului sau lui Haller cota de 
praf aurifer cuvenit statului. 

— Na, schön...” îi explică unul Maxner. Sâmbătă la Baia 
Sprie... Fine acolo Haller și Kuntze, sau Kuntze singur. Are 
cântar, cântărește... și asta-i tot, mo rok fromos... 

— Da’ de unde știu ei cât aur aţi scos? Că trebuie să predaţi 
un sfert, dacă nu mă-nșel? 

— Da, trebe... Avem asta... Bucher... registru... Scrie tot 
acolo... Noi Kaufmann?! cinstit este, nu-nșelăm din Behârde??... 

Același răspuns îl primi de la alţi verkeși. Se gândea că dacă 
voinicii săi ar da o raită într-o sâmbătă prin Baia Sprie, n-ar 
pleca cu mâinile goale. Dar asta mai târziu, când or avea cai și 
pistoale. Se întoarse la Baia aproape către seară și se opri la 
castelul erariului, prăfuit cum se afla. Dădu în primire pe Vifor 
unui grăjdar și intră la secretar: 

— Se poate vorbi cu excelența sa? 

— Cred că da, domnule consilier. E alături, în biroul său. Mă 
duc să vă anunţ... 

Contele îl primi cu mustrări: 

— Pe unde-mi hoinărești, tinere? 

— Am dat o raită pe la minele verkeșilor. Voiam chiar să vă 
raportez... 

— Raportează-mi mai bine cu ce ai supărat-o pe Yoli! Tuna și 
fulgera la prânz! Zicea că... dar mai bine să ţi-o spună dumitale. 
lei masa deseară la noi! 

— Sunt venit de pe drum... prăfuit... 

— Nu face nimic! Îţi dau trăsura, te schimbi și vii înapoi. Am 
trimis să te caute și la cazino... După cină, om discuta despre 
verkeșii dumitale - dacă ai să-mi comunici ceva de soi - dar, mai 
cu seamă, să pregătim transportul talerilor. La-nceput te 
grăbeai îmi pare? 

— Mă grăbesc și acum! 

— Nu prea se cunoaște. În sfârșit! Mâine să-ţi alegi însoțitori și 
arme, să-ţi pregătim pază pe unde vei trece... 

— Nu-i nevoie, excelenţă. Paza ce-mi veţi da îmi ajunge! 

— Te privește! Nu uita că răspunzi cu capul... Nu zic că n-ai 
chibzuit bine, nici că am îndoieli asupra destoiniciei dumitale. 
Dar, oricum, sunt zece mii de taleri... 

— Știu, excelenţă, și voi lua toate măsurile trebuincioase... 

— Despre asta mai vorbim după cină. Să luăm un Kümmel la 
repezeală și șterge-o să te schimbi. Turnă băutura în două 
pahare: Prosit! și miji ochii poznași: Dacă scapi nescărmănat de 
Yoli, înseamnă că ești într-adevăr norocos... 

— Nu mă știu vinovat cu nimic! 

— Nu face pe prostul, consiliere! Când se supără contesa, știe 
de ce. Dar asta-i treaba voastră: eu mă spăl pe mâini, ca Pilat... 
Scutură șnurul clopoţelului: Brauch! O trăsură pentru domnul 
consilier... 

— La ordin, excelenţă! 

— Am aici calul; pot pleca călare, domnule conte - căută 
Grigore să-i schimbe hotărârea. 

— Nu, domnule! Calul rămâne zălog. i-l iei mâine! Azi circuli 
cu echipajul meu... Fără discuţie! Şi-i făcu semn lui Brauch. 
Secretarul ieși înclinându-se. Nu te supăra, domnule Csontos - 
râse contele. Dac-ar fi după mine, te-aș lăsa în pace... Dar 


ordinele contesei Yolanda sunt severe: trebuie să ne supunem 
amândoi... 

Și prinţul Lichtenstein era invitat la cină. De fapt se invitase 
singur... Îi devenise nesuferit boanghenul ăsta venit de nu se 
știe unde, căruia Yoli îi arăta un interes neîngăduit unei fete de 
rang înalt, chiar dacă fiica erariului își bătea joc de consilierul 
„necioplit”, când el se afla departe. Contesei nu-i era pe plac 
prezenţa monoclatului, dar nici să dai afară pe ușă un prinţ de 
sânge nu se cade. Și bătrânul i-a atras atenţia în diferite rânduri, 
că-i poate primejdui situaţi prin, aroganţa ei. 

— Nu pot să-l sufăr! Pricepi? - a izbucnit ea, indignată. Să se 
ducă dracului, caraghiosul! Cine l-a pus să vină de la Viena? Eu? 
Aș bea mai curând otravă decât să mă mărit c-un astfel de 
maimuţoi. Te rog să i-o spui tu, că pe mine nu mă ia în serios. 
Râde ca un zevzec: „Toane de fetiţă”... Am să-i dau eu toane de 
n-o să le poată duce! Și trântise ușa, îmbufnată. 

În realitate, dispreţuia și pe „bădăranul” din Sătmar, dar 
prezenţa lui Grigore îi folosea unui joc pe care-l începuse de 
mult: să scoată pe Ademar din sărite și să-l îndepărteze. Era 
prea deșteaptă ca să nu-și dea seama că tenacitatea prinţului se 
datora zestrei mari și în foarte mică măsură fizicului ei. Şi asta o 
făcea să turbeze: Yolanda Herbertstein nu va fi în niciun caz 
unealta care să aurească blazonul ruginit al prinţului 
Lichtenstein. Nu, să-și mute gândul! 

Atmosfera la cină fusese apăsătoare. Grigore scotea rareori 
câte un cuvânt, să răspundă Yolandei, care-i vorbea ungurește. 

Herbertstein grăbi cina, sărută mâna Herminei și se ridică: 

— Dacă doamnele permit, ne vom retrage în bibliotecă; avem 
de discutat chestiuni importante... 

Tinerii se înclinară adânc în faţa conteselor și-l urmară pe 
erar. El îi pofti pe fotolii, aprinse un trabuc și le oferi ţigări: 

— Câţi oameni ţi-ar trebui ca însoțitori, domnule Csontos? 

— Aș vrea să fim cu totul doisprezece... 

— Numai? 

— Cred că ajung! Vă garantez... 

— Bine. Și cum vei forma escorta? 

— M-am gândit așa: un ofiţer călare să deschidă convoiul; pe 
capră un subofițer înarmat, alături de vizitiu. Patru gradaţi în 
stânga și patru în dreapta furgonului, iar eu voi încheia coloana. 
Să fie bine înarmaţi: puști, sulițe, pistoale... Și am nevoie de 


oameni curajoși. Pentru rest răspund eu... Mie nu-mi trebuie 
decât un cal solid. Cel pe care-l călăresc e de împrumut și cam 
șubred. L-am și gonit de ajuns; n-aș vrea să-l înapoiez beteag... 

— Ai perfectă dreptate! - admise erariul. Se întoarse către 
ofițer: Poţi să-i dai oamenii de care are nevoie, Ademar? Sau să 
mă adresez garnizoanei? 

— De ce? Regimentul nostru face parte din elita ulanilor! 
Ultimul soldat nu știe ce-i teama; ostașii mei au luptat contra 
francilor, polonezilor și s-au acoperit de glorie... 

— Perfect! Ai auzit, consilierule? la înţelegere cu prinţul: 
mâine să alegeţi ulanii și armele; pistoale vei căpăta de la 
Haller. Vom merge împreună la el. Tot n-am mai dat de mult pe 
acolo. Și ofițerul? 

— Locotenentul von Bernfeld este un as! 

— Eşti de acord, Csontos? 

— Dacă-l recomandă alteța sa atât de călduros... 

— Bun... Când vă vedeţi mâine? La opt? 

— Avem instrucţie - se opuse prinţul. Cel mai nimerit ar fi la 
11, când terminăm exerciţiile... 

— Fie și așa - acceptă contele. 

Işi băură cafelele și contele dădu tonul plecării, ridicându-se în 
picioare: 

— Noapte bună! Mâine la 12 vă aştept. Să-mi raportați cum 
aţi alcătuit escorta. Sună. Heinrich! Luminează calea tinerilor 
domni! Le strânse mâinile: Eu mai rămân, să-i scriu lui 
Loewenburg... 


* 


Transportul talerilor a ajuns cu bine la Sătmar, a patra zi în 
zori. Grigore a ales drumul cel mai de șes: prin Şicarlău, Ilba, iar 
de la Berleni, pe șoseaua de la marginea Someșului până la 
reședința guvernatorului. Au poposit prima noapte în Tăuţii 
Dejului, a doua în Poieni, iar ultima au petrecut-o umblând, 
deoarece orașul era aproape. Cu locotenentul Bernfeld și garda 
lui, aproape că n-a schimbat un cuvânt. Pe drum încheia 
convoiul, iar la popasuri luau masa despărțiți: neamţul cu 
subalternii săi, Grigore la han. În zorii zilei a patra, au ciocănit la 
poarta guvernământului și au tras furgonul în curte. Caii au fost 
duși la grajd, ofiţerul fu poftit la popotă și gradaţii la cantina 
reangajaţilor. Grigore porni spre locuinţa prefectului Mickes, să-l 


înștiințeze de sosire. Se anunţase și la guvernator pentru ora 
zece, când avea să-i predea scrisoarea erariului și cheia 
furgonului. 

Baronul Mickes l-a primit fără fasoane, în halat și cu scufa-n 
cap. l-a strâns mâna, l-a felicitat și l-a ameninţat cu degetul: 

— Am auzit multe despre isprăvile dumitale de la Baia... Dac- 
ai izbutit să îmblânzești pe erar, ești un pișicher fără pereche. M- 
aș fi mirat ca un unguraș de-al nostru să nu-l îmbrobodească pe 
neamt! Ştii cum te-a botezat guvernatorul? 

— Nu! 

— Minunea mea oacheșă... Fiindcă ești, chipurile, negricios la 
faţă. Poftim! Minunea lui... Ehei, ungurașii noștri-s oameni de 
nădejde: unul înfundă cinci nemţoi deodată. Dar eu trăncănesc 
și dumneata poate ești flămând... Sună. Intră majordomul în 
ţinută de casă: pantaloni scurți și vestă cu dungi: Aladar! Vezi să 
i se pregătească ceva de mâncare domnului consilier și adu-ne o 
glajă cu palincă tare... Dar mișcă mai cu inimă, nu zăbovi! Face 
poftă de mâncare! - constată Mickes după plecarea valetului. 
Cât naiba ai lipsit? O lună... mai mult?... 

— Aproape două, excelenţă! 

Era un titlu ce nu i se cuvenea nici prin rang, nici prin slujba 
ce o deţinea. Dar îi prinsese slăbiciunea: îl invidia pe guvernator 
și, ca nobil, ţinea la titluri mai mult decât la demnitate. Mickes 
își frecă mâinile, înveselit. Dacă i s-a spus „excelenţă”, îi va 
merge bine toată ziua... 

— Grozav mai trece vremea, tinere! Dar nici noi n-am stat cu 
mâinile-n sân; ţi-am găsit o locuinţă pe cinste, gata mobilată. E 
reședința de burlac a tânărului Kar6lyi, plecat la Viena în garda 
împăratului. Fișpanul e bucuros că o vei locui dumneata. „Decât 
s-o știu dată vreunui ofițer austriac - zicea el - prefer s-o aibă 
Csontos al nostru.” Da, astea-s chiar vorbele lui: „al nostru”... E 
puţintel naţionalist fișpanul - râse Mickes - dar nu trebuie să i-o 
iei în nume de rău. Dacă noi, ungurii, n-am ţine unul cu celălalt, 
ne-ar sfâșia dulăii nemţesti. Cum ai petrecut la Baia? 

— Credeţi c-am avut timp să petrec? Treburi... 

— Da? Se zvonește că ai vârăt spaima în magiștri și 
perceptori... Între noi fie vorba, ai procedat bine. Își fac de cap! 
Apropo... mă tot întreba Ibi ce-i cu dumneata. Ce-i puteam 
răspunde când n-aveam habar? Dar spune-mi cinstit: câte 
muieruște ai dat gata la Baia? - și chicoti obscen. 


— Îmi pare rău, domnule baron; aveţi despre mine o părere 
proastă. Nici nu mi-a trecut prin minte să-mi pierd vremea 
ţinându-mă după fuste! 

— Pricep! - zâmbi Mickes viclean. Te-a ţinut Yoli sub papuc... 

— Contesa? Pe mine? Îmi pare ciudat... 

— Haide, nu te mai scuza, băiete! 

— Dumneavoastră, domnule baron, aveţi impresia că m-aș fi 
tocmit curtezan - se burzului Grigore. Dacă și excelența sa ar 
avea despre mine o părere asemănătoare, nu mi-ar rămâne 
decât să-mi dau demisia... 

— Ai bolânzit, băiete? - se sperie Mickes. Abia te-am dibăcit și 
vrei să speli putina? Crezi c-o să-ți meargă? Aș! Am și eu prilejul 
să retez un pic ţâfna nemților, mândrindu-mă cu isprăvile 
dumitale, iar consilierul, poftim, se joacă de-a demisia... Nu, 
domnișorule, mută-ţi gândul! Să nu mai repeţi vorba asta nici în 
glumă. Şi unde pui că, după ce te vei odihni câteva zile, te 
așteaptă o misiune nouă. Ai auzit de Spandarian? 

— Nu. 

— E un neguţător armean, care ne furnizează stofe. A pornit 
din Lipsca și ne aduce 500 valuri de postav pentru uniforme 
soldăţești. Ai să-l întâmpini la Halmeu cu o gardă și ai să-l 
însoţești, să nu fie jefuit în drum. Până acolo vine cu paznici 
împărătești... lei postavul în primire, pui să-l măsoare, faci cu el 
socoteala și predai valurile lui Ilku, starostele breslei 
croitoricești. Pe ăsta-l cunoști, sper? 

— Nici... 

— ÎI chem aici într-o dimineaţă: adică la prefectură. Vei fi de 
față! Bagă de seamă să nu te-nșele armeanul la măsurătoare, 
că-i viclean ca o vulpe. Și să-i storci un dar... 

— Domnule prefect! 

— „.„„pentru mine, prostule! Ştie el cum se-ncheie asemenea 
târguri. O să te mulţumească și pe tine, de bună seamă, că-i 
păzești avuţia! lar cu Ilku te tocmești: partea noastră-i zece la 
sută. Eu, în calitatea mea oficială, nu pot s-o fac. L-aș putea 
trimite pe secretar, dar nu vreau! Întâi că Pegri e un nătărău 
fără pereche, al doilea c-ar trebui să-i fac și lui parte. Și-ar fi 
păcat! El zvârle banii pe băutură și nu mai e bun de nimic. Pe 
când cu dumneata, consiliere, se schimbă socoteala: ești 
tânăr... ai nevoi multe... 


* 


Guvernatorul i-a primit cu bunăvoință: 

— Nu-ţi prea tocești încălțările pe scările noastre, tinere 
consilier! - și-i scutură puternic mâna. 

— Cred că aş nemulțumi pe domnul prefect dacă mi-aş irosi 
timpul fără folos pe sălile de aşteptare ale guvernământului, 
excelență - glumi Grigore. Mi-a și dat o nouă însărcinare... 

— Asta-i de la sine înţeles - încuviință Loewenburg. 

Grigore scoase de la piept plicul sigilat: scrisoarea contelui 
Herbertstein... şi cheia... 

— Mi-a dat el unele veşti despre isprăvile dumitale; se pare c- 
ai făcut treabă strașnică la Baia... 

— Mi-a făcut cinstea să-mi spună şi mie. lar ca să vă fie pe 
plac a dat zor, astfel că ceilalți 25.000 taleri vor fi gata în scurtă 
vreme. 

— Ai izbutit și asta? - se miră Loewenburg. 

— Nu eu, excelență! Patriotismul contelui... A 

— Să nu întrebuințăm cuvinte sforăitoare, tinere! Il cunosc pe 
Herbertstein; meritul e al dumitale: ai știut cum să-l înșurubezi... 
Bravo! Ţi-ai câștigat dreptul la o recompensă. Ai ceas? 

— Vreţi să știți cât e ora? 

— Nu, tinere! Fii bun și-mi răspunde la ce te întreb, nu face pe 
naivul... 

— N-am. 

— Mi-am închipuit. Ţine ceasul ăsta - și-l scoase din buzunarul 
vestei, cu lanţ cu tot. E al dumitale! 

— Excelenţă... 

— Fără vorbă! la-l. Eu mai am unul acasă: de aur... Mi l-a 
dăruit maiestatea sa serenisimă. Am să-l port pe acela... Dar un 
consilier destoinic fără ceas, nu merge! Mai umplu paharele: 
Prosit! Când crezi că pleci pentru al doilea transport? 

— N-ar mai fi nevoie de prezenţa mea, excelenţă! E și părerea 
contelui Herbertstein. Escorta va fi dublată, domnul locotenent 
von Bernfeld o va însoţi, iar prinţul Lichtenstein ar putea 
comanda convoiul... 

— De fapt ai dreptate. Ţi-ai făcut datoria Și asta-i mai curând 
treabă de militari. Sunt de acord! Ce faci cu el, Mickes? 

— ÎI trimit să întâmpine valurile de stofă... 

— Ale armeanului? E nimerit... Am însă și eu o sarcină pentru 
dumneata. Te pricepi la arme, la archebuze și bombarde? Nu, că 


n-ai de unde... Ştii, am făcut comandă la meșterii armurieri din 
Brașov. Dar se mișcă încet... Ar trebui zgâlţăiţi puţin. Și te 
pricepi la asta... Uite, îți vom da ca însoțitor pe maiorul Böhm... 
(Mickes nu-și încăpea în piele că ginere-său fusese cel ales.) Il 
cunoști? 

— Am avut onoarea... 

— Perfect! El se va ocupa de partea tehnică, iar dumneata cu 
cea administrativă și financiară. O să-ţi fie greu? Nu cred! Am 
încredere în iscusinţa dumitale... 

— Voi încerca, excelenţă! Dar aș avea o rugăminte... 

— S-o auzim! 

— Deoarece voi fi ocupat o vreme cu postavul, ar fi nimerit ca 
domnul maior să pornească înaintea mea. Să vadă cum stau 
meșterii cu lucrul, iar noi să ne întâlnim acolo... 

— Nu-i rău ticluit. Ai ceva împotrivă, Mickes? 

— Nimic, excelenţă! 

— S-a făcut! Pregătește-ţi ginerele pentru drum. Dar unde 
naiba o fi Sziklay? Sună: Veress! Nu știi pe unde s-a poticnit 
colonelul? 

— Poate inspectează vreun regiment - minţi căpitanul. 

În trăsură, Mickes îl firitisi din nou: 

— Ţi-am prezis că ajungi departe! Guvernatorul n-a făcut 
nimănui vreun dar de când s-a pripășit pe la noi. lar dumitale, 
poftim, ţi-a dat ceasul de la brâu. Nu, zău, parcă ai iarba fiarelor: 
muierile-ţi fac ochi dulci - i-ai plăcut până și cumnatei mele, 
surda,  Herbertstein îți deschide vistieria  vraiște, iar 
Loewenburg... Ţine-o tot așa, băiete, c-am să-ţi cer în curând 
audienţă! Mişka! - porunci vizitiului. Du-ne la casa tânărului 
Kar6lyi... Apoi către Grigore: Să-ţi cunoști reședința... Ai grajd, 
loc de trăsură și un budoar pentru fetișcane... - râse el pofticios. 
Ehei, cavalerule, să vezi câte muieruște o să dea năvală... Noi, 
ungurii, suntem daţi dracului! Nemţoii au bragă în vine și bere în 
burtă, nu palincă tare! 

Casa îi plăcu. Avea patru odăi mari, jos, două la catul de sus, 
o aripă pentru servitori și era mobilată cu gust. 

— Cât trebuie să plătesc chirie? 

— Cât vrei - așa mi-a spus bătrânul. Totu-i să nu stea casa 
pustie și să îngrijești de gospodărie. Şi nu-i cine știe ce: servitori 
ai, iar cu cincizeci de taleri pe lună poţi duce o viaţă de prinţ. 


CAPITOLUL XVI 
O LECŢIE LUI LICHTENSTEIN 


Grigore nu și-a pierdut vremea prin Sătmar. Chiar a doua zi s- 
a pregătit de drum, explicându-i prefectului că n-ar vrea să 
întârzie la întâlnirea cu neguţătorul armean. De fapt, avea alte 
treburi: a mai cumpărat o duzină de pistoale și patru durdiţe 
pentru voinici, și-a umplut sacul și a pornit de cu noapte. li era 
degrabă să-și știe soţii înarmaţi și cu cai buni, spre a găbji al 
doilea furgon. „Dacă n-oi găsi pe unchieș la ascunzătoare - 
gândi el - am dat de Aghiuţă! Habar n-am unde-i peștera și-oi 
pierde vremea căutând-o...” Dar Nichifor se afla acolo. 

— Ai și venit? 

— Da. Mă trimite stăpânirea la Halmeu și vreau să rostuim 
până atunci treburile noastre. Cum merge la peșteră? 

— Fain! S-au îngrăşat flăcăii și zburdă. Le-am adus făină, 
mălai, un cazan să-și fiarbă ciorba, talere și linguri de lemn, 
căncee de băut... 

— Chiverniseală, nu glumă! 

— Nu se cuvine așa la o oaste? - se miră unchieșul. 

— Ba da. Da-i cam mică... Şi de cai trebuie să facem rost 
neîntârziat. Uite de ce... Şi îi expuse întregul plan al atacului. 
Vor aștepta furgonul și garda în păduricea dintre Ilba și Poeni. 
Se vor năpusti asupra lor pe-nnoptat, când sunt osteniţi de 
drum; cheia furgonului e la căpitan. Îl legaţi și i-o luaţi. Încărcăm 
sacii cu taleri și-i ducem la ascunziș... 

— Vii și tu, căpitane? 

— De bună seamă! Totu-i să nu mă vadă ofiţerii, că mă dau 
de gol. Cunosc însă drumul și am să aflu ziua când vor fi acolo. 
Ce ne facem de cai, unchieșule? 

— Mă reped la peșteră, aduc pe Imre și ciobanii și ne-om 
sfătui împreună. La ziuă suntem cu toţii aici... 

Nichifor n-a zăbovit mult. S-a așternut la drum, iar pe-nserat 
s-a aflat la peșteră. l-a chemat deoparte pe Imre și cei doi 
ciobani, anunţându-le hotărârea căpitanului. 

Porniră la trap întins și când se crăpa de zi se aflau în vizuină. 
Tâlcuiră împreună. Ciobanii erau bucuroși că pot fi de ajutor la o 
treabă mai anevoioasă. 


— Tu, Petrișor, când om ajunge la Botiza, mergi pe jos până la 
stăvar și spune-i că stăpânul tău vrea să cumpere o pereche de 
cai. Cată să afli unde-i ţine peste vară. Restul l-om face noi... 

Încălecară și luară sub şei ploşti cu apă de izvor, pentru 
noapte, și câte două pistoale la oblâncuri. Grigore călărea în faţă 
cu Nichifor: 

— Avem mult de mers? 

— Nu-i departe. Dacă tăiem gorganele Tibleșului, mâine când 
soarele va fi de două sulițe, suntem la Botiza... 

Petrişor se dovedi isteț. Nu-l găsi pe Mezei, dar descusu o 
calfă de stăvar și află că herghelia-i la Gura Podului, unde se află 
un imaș cu iarbă grasă și un iaz pentru adăpat caii. Le aduse 
vestea și se îndreptară într-acolo. Spre seară ajunseră la stavă. 
Și Mezei se afla pe imaș. Nichifor îi dădu bună seara. 

— Mă mai cunoști, jupâne? Ti-am fost argat la stavă; ia adu-ţi 
aminte... 

— Mi-oi fi fost! - mormăi ungurul înfricoșat, văzând în urma 
unchieșului patru zăplani călări. Câţi argaţi s-au perindat pe la 
mine... Şi ce poftești, mă rog dumitale? 

— la, niște cai... Dar n-am venit pregătiţi cu bani. Gândesc să 
mi-i dai pe răboj - chihoti hâtru Nichifor. Hai, ce zici? 

— Tâlharilor! - răcni ungurul spre a da argaţilor de veste. 

Dar Imre, venit pe la spate, îl pocni cu coada pistolului de-i luă 
piuitul: 

— Nu urla, câine, că-ţi vărs maţele! 

— Ce vreţi cu mine? - se milogi Mezei. Sunt sărman; păzesc 
caii altora... Nu mă nenorociţi, creștinilor! lacă: vă dau doi cai și 
duceţi-vă cu Dumnezeu... 

— Zi, așa, ne faci pomană? - tună Grigore. Pintea haiducul n- 
are trebuinţă de pomana ta! Flăcăi, legațţi-l! Petrişor și Breban 
scotociră prin bojdeucă și găsiră o funie, îl legară de mâini și-l 
luară între cai. 

— Arată-ne drumul! - porunci Grigore. Împleticit, înjurând la 
fiecare pas, Mezei îi duse până-n luncă. Grigore descalecă și, cu 
pistoalele îndreptate către argaţii înspăimântați, ordonă cu glas 
puternic: Rămâneţi pe loc și ridicați mâinile! Care face vreo 
mișcare îl culc! Se apropie de băieţi, îi privi în adâncul ochilor și 
întregi blajin: N-avem cu voi nimic, flăcăi! Dacă staţi cuminţi și 
vă ţineţi pliscurile, vă dăm pace. Am încheiat un târg cu jupânul 


vostru: ne dă cu-mprumut douăzeci de cai... Haide, Imre, să-i 
alegem... 

— Nici... ni-i... ni-i... daţi înapoi? - se bâlbâi un argat, cu glas 
șovăielnic. Pe când? 

— Când ti-i vedea ceafa! - șugui Imre. Alese caii și legă de 
căpestre câte patru. Treceţi și voi, fraţilor! - făcu semn 
ciobanilor. 

Nichifor luă caii săi, iar Grigore se apropie de Mezei: 

— Te leg și de picioare! Până la noapte să stai liniștit. Dacă ai 
de gând să guiţi, i-aţi nădejdea de la viaţă. Ţi-o făgăduiește 
Pintea! 

Stăvarul holba ochii nedumerit. Nu-l ţinea minte pe bătrân, iar 
tinerelul cu mustăcioară mică, ce se ţinea bine în șa, 
străpungându-l cu privire aspră, de oţel, de unde o fi răsărit? 
Căpitan de haiduci? Hm... N-a auzit! Dar când te ţintesc atâţia 
măgădani călări, cu pistoalele noi-nouţe, unde să caţi sprijin? Că 
băiețandrii lui tremură ca piftia... Ei, să fi avut barem o flintă și 
să tragă niște focuri în vânt, poate l-ar fi auzit oamenii din sat. 
Dar așa... Pierde bunătate de cai! Unde să-i mai găsești? L-au 
nenorocit tâlharii! Ar fi luat câte cinci sute de florini pe bucată 
cu ochii-nchiși. Așa pierde zece miișoare... li vine să urle. A și 
deschis gura, dar Nichifor, care se ţinea pe lângă el, i-a închis-o 
cu un vârf de opincă. Işi frământa creierii să-și aducă aminte de 
bătrânel. Dacă l-a avut în stavă, musai să-i știe numele. Şi l-ar 
putea urmări cu poterașii. Dar nu și-l amintește; o fi minţit... 

— Gata, încălecarea! - porunci Grigore. 

Insera. Au pornit în galop și s-au înfundat în desișul codrului, 
înainte ca Mezei să poată striga după ajutoare. 

— Ei, fu greu, nepoate? - chihoti unchieșul, apropiindu-se de 
Grigore. Te răţoiești o dată la el și de teamă se scapă-n iţari... 

— De ne-ar merge tot așa, vistiernice - încuviinţă Grigore - 
am haiduci fluierând. Dar mi-e că după câteva isprăvi, ne-or da 
poterele de furcă... 

— Așa socot și eu. 

— Da’ le-om veni de hac! Numai să fim uniţi. Noi cunoaștem 
codrul, ei nu... Și ne-om vinde pielea scump, vistiernice! 

Nichifor oftă și se apropie de ciobani, să-i călăuzească. 
Grigore se alătură lui Imre: 

— Vă însoțesc o bucată de drum și mă opresc la vizuină. Tu ai 
grijă de strunește flăcăii. Invaţă-i să se ţină bine-n șa și să 


ţintească fără greș! Pistoale și flinte nu vă lipsesc... Vom avea 
treabă curând; și nu una ușoară... 

— Dinspre partea asta nu duce grijă, căpitane! Le tragem un 
muștru ca la cazarmă... Și cătanele ne sunt de mare folos... 

— Da’ să-i și hrăniţi bine. Asta-i lucrul de căpetenie. Omului 
flămând numai de fapte vitejești nu-i arde! 

Au mai tâlcuit până-n dreptul Capnicului și s-au despărțit. Cu 
Nichifor a rămas înţeles să se înapoieze la vizuină de cum s-or 
afla caii la adăpost. Acolo să-l aștepte pe el, sau un semn din 
partea lui. lar voinicii să fie pregătiţi de drum la orice vreme. 
Grigore a mas peste noapte în ascunzătoare; în zori a pornit 
către Baia. S-a oprit la Marghit doar cât să fie Vifor hrănit, și și-a 
văzut de drum. La cazino a ajuns pe-nserat. A poruncit să i se 
curețe calul și s-a culcat fără să cineze. Era prea obosit... A doua 
zi, a poruncit prânzișorul în odaie și, pe la opt, s-a îmbrăcat cu 
hainele cafenii. Se prezenta în audienţă la contele 
Herbertstein... 

— Parcă era vorba să te afli aiurea? - îl întâmpină erariul. Așa 
m-a anunţat guvernatorul. la să-ți vedem ceasul, tinere! Hm... 
Nu-i urât de fel... Și ţi-o prinde bine. Vezi? Ştiam eu că 
Loewenburg te va răsplăti... 

— Am venit, excelenţă, spre a vă raporta cum a decurs 
transportul... 

— Ştiu de la locotenentul Bernfeld și-ș mulțumit. Șezi, te rog! 
Altceva? 

— Nu v-am informat despre verkeși... 

— Ai fost și pe la ei? 

— De bună seamă. 

— Cu Haller? 

— Singur... 

— Va să zică nu te lași! Ei, ce-ai aflat pe acolo? 

— Destule! În primul rând, nu se ţine socoteală de extracţii și 
nu se poate calcula exact care este cota ce se cuvine statului... 
Ori, arendașii au tot interesul să... 

— Bănuiam. Dar nu ţi se pare că Haller știe ceva? 

— Cum adică? 

— Foarte simplu; nu face pe prostul! Nu-i cumva înţeles cu ei? 
Nu m-ar mira... 


— N-am impresia asta, excelenţă - răspunse Grigore evaziv. 
Ceea ce cred, este că verkeșii nu-s controlaţi. Asta le dă putinţa 
să înșele statul... 

— Hm... - mormăi contele. Haller ăsta e bun de zvâriit la 
gunoi! Ascultă: Ce ai zice dac-aș cere la Viena să-l recheme și să 
te pun pe dumneata în locul lui? 

— Aș refuza, excelenţă, deși mă onorează încrederea 
dumneavoastră... : 

— Asta-i prostie curată, domnule Csontos! Iți dai seama ce 
înseamnă să ajungi la vârsta dumitale viceerar? 

— Tocmai fiindcă-mi dau seama, n-aş primi. Nu am experiența 
trebuincioasă și nici obiceiul să mă-nham la o treabă pe care să 
n-o pot duce la bun sfârșit... 

— Pretexte, tinere! Altul trebuie să fie motivul... În sfârșit, să 
mă văd scăpat de borţos și mai stăm de vorbă... Baronul de 
Csontos... Ce zici, nu sună frumos? Mai gândește-te! Și pe la 
băile închiriate voi trece cu Brauch, să văd cu ochii mei cum ne 
fură verkeșii! Când pleci? 

— Mâine, excelenţă. Întâi la Halmeu, apoi la Brașov, pentru o 
comandă de arme... 

— Vei lipsi mult? 

— Depinde. Nădăjduiesc că până-n toamnă... l-am făgăduit și 
excelenţei sale să fiu înapoi în septembrie... 

— Îţi doresc drum bun și succes, tinere consilier! 

— Mulţumesc. Pe când aţi hotărât să trimiteţi al doilea 
transport? Guvernatorul e grăbit... 

— Dacă m-aș lua după el - râse Herbertstein - n-ar mai 
rămâne niciun taler pentru Viena. În două săptămâni: pe la 
sfârșitul lui iulie. Dacă l-ai fi însoţit dumneata, dormeam liniștit. 
Așa... 

— Locotenentul von Bernfeld e destoinic... 

— Sunt de aceeași părere. Dar cine să comande convoiul? Nu 
poţi lăsa asemenea răspundere pe umerii unui ofițer inferior! 

— M-am gândit la alteţa sa... 

— Prinţul Lichtenstein? Ar fi o idee! 

— Şi contele Loewenburg este de acord. 

— El a...? 

— Da. Oarecum... 

— Bine. Am să vorbesc cu Ademar. 


— S-ar putea dubla garda. Acum, vara, ziua e lungă. Se poate 
călători pe lumină. Nu văd vreo piedică... 

— Poate să ai dreptate! lar la înapoierea din Brașov, opreşte- 
te și în Baia... 

— Așa voi face. 

— Dă întâi pe la casierie să-ţi ridici leafa pe luna în curs: Din 
august vom vedea. li întinse mâna. Te va conduce Brauch! 

Secretarul voi să-și ia rămas bun. 

— Nu așa - protestă Grigore. Voi lipsi cam multișor. Şi o 
despărțire de acest fel se face mai strașnic la un pahar de vin. 
Sunteţi invitatul meu deseară. Vă aștept la opt la cazino. 

— Voi fi punctual, domnule consilier... Şi-i făcu o închinăciune 
adâncă. 

Grigore trecu pe la casierie, ridică cei 50 de taleri și se uită la 
ceas: unsprezece... Rumega în minte cum să afle din timp când 
va pleca convoiul, să-și poată înștiinţa voinicii și să-i aţină calea 
la locul potrivit. Principala lui grijă era ca guvernatorul și erariul 
să-l știe departe, astfel încât să nu poată fi bănuit. 

Cel mai bun de iscoadă e Sava. Da, pe el îl va trimite la Baia. 
Şi o să se descurce... 


* 


La Halmeu, Grigore a luat contact cu locotenentul Csordas, 
comandantul companiei de pază. De armeanul cu postavul nici 
pomeneală... 

— lată despre ce e vorba, domnule locotenent - îi explică 
Grigore, după ce îi prezentă împuternicirea. Trebuie să-i 
asigurăm paza până la Sătmar; e ordinul guvernatorului... 

— Am înţeles! - pocni ofițerul din pinteni. Ordinul va fi 
executat întocmai! 

— Bun. Am încredere! Notează-ți numele lui: îi cheamă 
Spandarian. Îl însoțeşti chiar dumneata cu o gardă puternică. La 
Sătmar, veţi trage la hanul lui Korondy. Să depoziteze postavul 
și să mă aștepte; eu îl voi lua în primire, pricepi? 

— Clar. 

— Câţi oameni vei lua cu dumneata? 

— Două grupe. Dar vă rog să-mi daţi ordin scris... 

— Ai dreptate. Vino cu mine la cârciumă. Vom bea o sticlă cu 
vin și-ţi voi întocmi ordinul. Mai stau până mâine-n zori și mă 
îndrept către Brașov. Am o misiune confidențială... 


— Înţeleg... - clipi ofițerul din ochi. Secrete de stat... 

— Întocmai. În cel mult zece zile sunt înapoi. Și voi face în așa 
fel ca armeanul să te mulțumească pentru osteneală... 

— Sunteţi prea generos, domnule consilier... 

Ungurului i se umfla pieptul de mândrie. E o adevărată 
plăcere să-ţi slujești un conaţional. Nu-și dă ifose, ca zevzecii de 
austrieci, îţi vorbește politicos, mănâncă și bea cu tine, ba îţi 
mai făgăduiește și o răsplată. lar domnul consilier se va ţine de 
cuvânt! Nu încape îndoială... Armeanul se poate culca pe cea 


ureche; n-o să-l supere nicio muscă... Îl va păzi pe el și valurile 
de aba ca pe o comoară personală... 
— Ne-am înţeles, domnule locotenent? - zâmbi Grigore 


ciocnind cu el. Pot pleca liniștit? 

— Fără nicio grijă, domnule. 

A doua zi, în zori, Grigore și-a luat rămas bun de la ofiţer. 

La ascunzătoare, în timp ce Nichifor pregătea ceva de- 
mbucat, Grigore îl luă pe Sava în despărţitura lui. Băiatul era 
numai ochi și urechi. Asculta și încuviinţa din cap. _ 

— Așa... îi dădu Grigore instrucţiuni - vei locui la Polgar. |ţi 
dau ţidulă că ești argatul meu și pleci cu Vifor. Vezi să-i îngrijești 
ca lumea! Învârte-te pe lângă zidurile erariului; am să-ţi dau și o 
scrisoare către Kuntze, secretarul lui Haller. Treci pe la el, 
chipurile să-i ceri vești despre mine. Dar trage cu urechea și fii 
cu ochii în patru. Când vei simţi că se pregătește convoiul, 
încalecă pe Vifor și zboară până aici. la și o sută de florini cu tine 
și vezi să fii băiat isteţ! Nu te da în vorbă cu oricine și să nu bei 
cu nimeni... 

— N-am să beau, căpitane, ţi-o jur! 

— Așa-i cuminte. Să ai capul limpede. Când mi-i aduce vestea, 
punem la cale și ce avem de tăcut... 

Prânziră împreună. Sava luă banii și vru să-și înfigă pistolul la 
brâu: 

— la-i pistolul, vistiernice! - ordonă Grigore. 

— De ce? - se miră Sava. 

— Fiindcă pleci ca argat, nătângule, nu ca haiduc! - îl probozi 
Grigore. Și nu umbla călare prin târg; te ia lumea la ochi... Asta 
ti-ar strica! Strecoară-te nevăzut, fă pe prostul și ține-te ferit: de 
destoinicia ta îmi leg nădejdea... 

— Las-pe mine, căpitane! Dacă nu te-oi mulţumi, să mă 
spânzuri de-un copac... 


— Fii cu băgare de seamă să n-o facă alţii! Două lucruri să nu 
uiţi: întâi că-ţi zice Alexandru, al doilea că eu-s plecat la 
Brașov... 

Sava era ager de felul său. Vârâse toate în minte și n-ar fi ieșit 
din cuvântul căpitanului, chiar să-l fi tăiat bucăţi. Se legase 
atâta de Grigore, că de l-ar fi pus să se zvârle într-o bulboană 
adâncă, ar fi sărit fără preget. Era încredinţat că tot ce spune și 
face căpitanul e chibzuit și fără cusur, încât n-ar fi pus la 
îndoială orice poruncă. Porni înainte de apusul soarelui și ajunse 
la hanul lui Polgar noaptea. Cunoștea grăjdarul și-i fu lesne să 
obţină adăpost pentru Vifor. A doua zi, în zori, vorbi cu hangiul, 
ceru să doarmă în podul grajdului, ceea ce i se încuviinţă: era 
doar argatul consilierului... 

Peste vreo două ceasuri bătu la poarta grea, de fier, a 
monetăriei. 

— Ce dorești? - îl măsură Kuntze bănuitor, când ajunse în 
biroul acestuia. 

— Am o scrisoare de la domnul consilier: sunt argatul 
dumisale... 

Secretarul citi scrisoarea și privi băiatul cu mai multă 
simpatie: 

— Îi îngrijești calul? Bine. Poţi să-l ţii în grajdurile noastre. Vei 
găsi hrană pentru cal și pentru tine... 

— Am tras la Polgar. Așa mi-a poruncit domnul Martin. Zicea 
să nu vă stânjenesc... 

— Cu atât mai bine! Ai bani? 

— Mi-a dat... 

— Ce pot face atunci pentru tine? 

Sava învârtea căciula în mâini, făcând pe prostul. Privi 
oarecum sperios, cum ședea bine unui argat, apoi grăi: 

— Apăi, socoteam să vin când și când să vă întreb dacă n- 
aveţi vești de la stăpânul meu. Spunea ca, dacă-o avea vreo 
nevoie, va trimite la dumneavoastră un sol călare... 

Kuntze îi scrise o ţidulă: 

— Cu asta poţi veni oricând la mine. Dar numai ziua, înţelegi? 
După asfinţit nu-i slobodă intrarea în curte... Mai vrei ceva? 

— Sărut mâna, nimic! - și Sava împături hârtia. La poartă o 
arătă vagmistrului de gardă: Am să vin mai des pe aici... 

— N-ai decât! 


— Eu stau la Polgar. Dacă aţi binevoi, serile... Că sunt singur. 
Mai stăm la un taifas, îmbucăm ceva... 

— Pesemne că ești bogat! - îl luă vagmistrul la vale - deși 
după straie nu s-ar crede... 

— Dacă am de stăpân un slujbaș înalt... 

— Bine. Vin mâine seară, după ce ies din gardă. 

— Vă aștept... 


După vreo trei zile, când intră în curtea vistieriei, Sava zări un 
furgon în fundul ogrăzii. Cum se împrietenise cu vagmistrul, îl 
întrebă: 

— Ce-i cu hărăbaia asta? 

— Nu știu. Aud că pornește spre Sătmar. 

— Când? 

— Poate mâine, poate joi... Când or socoti boierii de cuviinţă. 
Nouă nu ni se spune. 

Sava se mai învârti o vreme prin curte, apoi fugi la grajd, 
scoase pe Vifor și-l înșeuă: 

— Încotro? - îl iscodi grăjdarul. 

— Mă reped până-n Somcuţa, la neamuri. Tot nu vine 
stăpânul curând... 

— Când te întorci? 

— În două-trei zile... 

Și porni întins spre vizuină. Povesti lui Grigore ce a aflat. 

— Bun. Du-te și dă de veste lui Imre să vină de îndată cu 
douăzeci de flăcăi călări. Îl aştept în pădurea Tăuţilor; tu rămâi 
acolo ștab până ne înapoiem... 

— N-aș putea veni și eu, căpitane? 


— Nu! Unul din noi trebuie să păzească sălașul... Îl întrebă 
apoi pe Nichifor: Ai cumva bărdașe, unchieșule? 
— Am, de ce? 


— Să doborâm copacii în Șicarlău... Ospătează-te că pornim la 
drum! Încălecă pe Sălbătecuţa. Avea straiele de ţară, cu căciulă 
moţească; anină de șa două ploști cu vin, un săculeţ cu 
merinde, al doilea cu grăunţe. Cu vistiernicul alături se îndreptă 
spre pădurea Tăuţilor. Își aflară culcuș pentru noapte, iar în zori 
îl trimise pe unchieș să pândească venirea soţilor. li era teamă 
să nu-ntârzie. Pe la amiezi, Imre gonea cu flăcăii pe cărare. 
Nichifor i se alătură și veniră împreună la căpitan. Petrișor fu 
lăsat căpetenie peste fârtaţi, că era mai priceput. Grigore le 


arătă unde trebuie să aștepte convoiul și ceru câţiva oameni. Au 
doborât împreună copaci și au astupat drumul de trecere. 

După ce isprăviră, în zori, Imre adună flăcăii, le porunci să nu 
se îndepărteze de cai, iar la primul șuierat să încalece și să se 
îndrepte în goană către opritoare. Grigore își mânji faţa cu 
funingine, și porunci flăcăilor să încalece și să scoată pistoalele. 
Așeză oameni și cai în cerc, să înconjoare escorta din toate 
părțile. Rămaseră apoi la pândă. Convoiul se apropie după un 
ceas și mai bine. Locotenentul Bernfeld trase o înjurătură: 

— Pastele și grijania!... La noi a plouat, dar se vede că pe aici 
a fost furtună, de a dezrădăcinat copacii... 

Se înţelese cu prinţul și ostașii descălecară să înlăture 
buștenii. Atâta a așteptat Grigore: 

— Pe ei, flăcăi! , 

— Rămâi în urmă, Grigore! - îl povățui Nichifor. Aștia te 
cunosc... Să preia comanda Imre! 

— Bine, voi sta mai ferit... 

Pocnind din pistoale și chiuind, flăcăii se repeziră printre 
copaci, în lanţ. Prinţul și locotenentul răspunseră cu focuri. Un 
glonte lovi pe Imre mai sus de cot, zdrelindu-i carnea. Flăcăii, 
călări, aveau superioritate asupra oștenilor și-i prinseră în cerc. 
Unii căzură la pământ, loviți de gloanţe. Caii fornăiau speriaţi și 
vizitiul, îngrozit, se pitulă sub furgon. Scrâșnind din dinţi de 
durere, Imre se repezi la locotenent, ferindu-se de gloanţe. Il luă 
pe la spate și-l apucă de guler, ridicându-l în aer de pe șa. 
Petrișor cu Breban îl înghesuiră pe Lichtenstein, care spumega 
de furie: 

— Verfluchte Räuber”. Eu sunt prinț! 

— Arde-i una peste muzicuţă, Petrişor, să-i treacă pofta de 
chelălăit - strigă Breban. Prinţul tremura. Petrișor îl lovi cu patul 
pistolului peste scăfârlie, de-i zbură chipiul cât colo. Apoi 
Breban, prinse calul de dârlogi: 

— Coboară, luminăţia ta, până-i vremea! Altfel te trimit la 
împărat cu aripi de înger... 

În învălmășală, câţiva oșteni fugiră să se ascundă în codru: 

— Pe ei! - tună Grigore. Să nu scape unul! Și porniră galop. 

După ce comandanții fură cetluiţi, ulanii își pierdură cumpătul. 
Fură legaţi la rândul lor, iar fugarii, urmăriţi călare, au fost 


23 Hoți afurisiţi. 


găbjiţi până la unul. Grigore îl strigă pe Imre. Văzu că braţul îi 
sângerează. Smulse o fâșie din cămașa lui și-i făcu o legătură: 

— Stai deoparte! Se apropie de Nichifor: Cu pirpiriul am o 
socoteală... Leagă-l la ochi și adu-l în luminiș! 

Puse să-l dezbrace la piele și să-l ungă cu funingine pe trup, 
apoi îl propti de copac, legat și cu căluș la gură. Grigore îl 
scotoci prin haine, scoase cheia, descuie furgonul și, ajutat de 
Nichifor, trase afară lădiţa cu galbeni. Porunci voinicilor să 
strângă puștile, pistoalele, săbiile și caii, lipi de furgon o hârtie 
pe care mâăzgăli: „Haiducii lui Pintea vă mulţumesc pentru dar!” 
și dădu semnal de plecare, sub privirile îngrozite ale nemților 
cetluiţi cobză. 

Hărţuiala se sfârșise după placul lui Grigore: niciun mort. Doar 
câţiva răniţi: opt din escortă și doi de-ai lor: Imre și un flăcău, 
împușcat în coapsă. Şi luaseră pradă bogată: 24 de cai înșeuaţi, 
puști, săbii și sulițe, bașca cei șase telegari ai furgonului. Cu 
douăzeci de la Mezei și cinci ai lor, strânseseră herghelie 
bunicică. Pe drumul de întoarcere, Grigore se apropie de Imre. 

— Te doare, frate? 

— Aș! O zgârietură... 

— Vezi de te doftoricește; pe flăcău de asemenea. Să nu vi se 
obrintească rănile. Dacă vă merge rău, trimitem după leacuri la 
spiţeria din Baia. Cum ajungeţi la tabără, mânaţi-l pe Sava la 
vizuină, călare pe Hoţoman al erariului. Îl trimit pe Vifor la Baia. 
Eu rămân cu unchieșul. V-ar trebui stănoage pentru cai și 
grăunţe... Strânge sculele și ţine-le sub lacăt. Să nu umble 
nimeni la ele fără știrea mea! Săbiile le vom purta noi. Câte 
sunt? 

— Cinci... 

— Bun. Cea a prinţului o păstrezi pentru mine; el o ţinea ca pe 
un ciomag, nepriceputul. Celelalte sunt pentru voi. Le veţi lua la 
porunca mea! S-a înţeles? 

— Da, căpitane! 

— Să-i ceri lui Nichifor florinii tăi. Avem bani berechet... 

— Nu-i grabă! Ce să fac cu ei în codru? Când mi-or trebui... 

— Fie și așa! Umblaţi sănătoși, Imre! Vezi să li se pregătească 
voinicilor un ospăț îmbelșugat, cu băutură. Merită! Trei zile se 
vor odihni! Şi cată să nu se foiască pe afară. Mă tem să nu ne 
pomenim cu potere după isprava noastră... Ziua să nu faceţi 


zgomot, iar caii ţineţi-i cât mai spre fund; să nu li se audă 
nechezatul... 

— Am înţeles! 

Grigore îi strânse mâna și se dădu pe lângă Nichifor. 
Unchieșul, ca vistiernic, ţinea la piept lădiţa cu galbeni: 

— Te-ai gândit unde-i vei păstra, unchieșule? 

— Altfel cum? - râse Nichifor. Ce stârpie de vistiernic aș mai 
fi, dacă n-aș fi dibuit batăr o ascunzătoare fără cusur...? Ai s-o 
vezi, Grigore! Le-o arătăm și lui Imre și Sava? 

— Mai încolo dacă va fi nevoie... Treburile bănești te privesc, 
iar eu te voi îndruma cum să-i folosim. E bine? 

— Fain! 

— Ne mai lipsesc multe, unchieșule, până să-ntocmim oaste 
de temut: arme, hrană pentru oameni și dobitoace, băutură, 
straie... Până una, alta, să facem rost de cizme pentru toată 
lumea. Dar trainice, să ducă la tăvâăleală... 

— Și pentru cătane? 

— Mai încape vorbă? Nu ne slujesc? Va trebui chiar să le dăm 
și ceva simbrie. Om mai chibzui când mă înapoiez din Brașov. 

După ce ascunseră lădiţa, acoperită cu un bolovan greu, 
năpădit de mușchi vâscos, luară cina. 

Ciocniră cănceele în cinstea izbânzii din acea zi. După ce 
înfulecă un hartan de pulpă friptă și se mozoli pe mustăţi de 
untură, Nichifor se șterse cu dosul mânecii și plescăi din buze, 
mulţumit: 

— Grozav a fost, Grigore! Dând glas unui gând ce-l muncea, 
întregi: Cu ciubotele zic să le tocmim la meșteșugarii de ţară. 
Ăștia lucrează mai ieftin, fiindcă nu-s scriși la ticăloasa de 
breaslă și nu plătesc „taxie”. E și mai cu minte: dacă le târgui de 
la oraș, te pomenești întrebat cum și de ce. Așa, la ţară, aduni 
două perechi ici, patru dincolo, le poruncești după măsură și 
plac, trainice și cu talpa groasă, ca să ţină la tăvăleală. Și, uite 
așa, te pomenești în câteva zile cu un vraf de încălțări... 

— Fă cum crezi că-i potrivit, unchieșule! Dar să stai o ţâră și 
pe la tabără. Ştii doar că Imre și Ghiţă-s vătămaţi! Sava să le 
facă rost de leacuri... 

— Mă pricep la d-alde astea, nepoate. Știu să și oblojesc... 

S-au culcat târziu, deoarece mai aveau destule de pus la cale. 
A doua zi, în zori, Grigore călărea la trap, având în stânga pe 
Sava. Flăcăul încălecase pe Vifor al smolitului; Grigore se 


obișnuise cu Sălbătecuţa: era sprintenă, ușoară și înţelegătoare. 
Dacă-i șoptea: „taci!”, pricepea ca un om și nu mai necheza. S- 
au despărţit la o încrucișare: Sava se-ndreptă către Baia, să nu 
bată la ochi că a lipsit din târg taman când s-a întâmplat 
pătărania. N-or să-l iscodească, fiindcă-l știu slugă de dregător; 
oricum, va mai rămâne acolo preţ de-o săptămână, două, va da 
sfoară-n ţară că duce roibul la Sătmar și-și va aștepta acolo 
stăpânul, iar după ce se va vedea peste barieră, o s-o întindă 
spre șatră... Grigore o luă spre Unguraș, la Marghit, să-i lase 
iapa în păstrare, deoarece el va tocmi o diligenţă până la 
Brașov. La nevoie, o găsi și cai de olac: nu degeaba-i consilier 
guvernamental... Va rămâne o vreme cu Böhm și neamţul va 
adeveri c-au fost împreună, dacă i s-o năzări cuiva... Dar nu! 
Asta nu-i cu putinţă! Se va întoarce apoi la Sătmar, pentru 
postavul armeanului. Şi poate c-o afla ce măsuri a luat 
stăpânirea, și câte potere au fost puse în mișcare. Poterele ţin 
de prefect, iar jandarmii de comandamentul militar. Îl va putea 
trage de limbă cu ușurință pe Mickes cu privire la potere, cu atât 
mai vârtos cu cât i se pare că groful are de gând să-l 
ginerească. Dar își va pune pofta-n cui: și el și Ibi... Asta-i 
lipsește: nevastă! Și, pe deasupra, o prăslitură de grof... 


CAPITOLUL XVII 
PEDEPSIREA STUPULUI 


Maiorul Böhm n-a făcut nicio ispravă ia Brașov. Era și de 
așteptat: e prost ca noaptea și fudul ca o păuniţă. E bun doar de 
boroboaţe. Tot Grigore o s-o scoată la capăt, dar îi trebuie alte 
straie. Cele cafenii au ieșit de soare și-s cam roase. S-a oprit la o 
dugheană și a târguit un rând de culoarea cerului la asfinţit, 
cizme cu carâmbi înalţi, o pălărie franţuzească cu streșini late și 
două cămăși cu încreţituri de horbotă la mâneci. Se tot foiește în 
faţa oglinzii. 

— Te-nsori, domnule Csontos, ori ai de gând s-ajungi curtean 
la Viena? - l-a întrebat Böhm când l-a văzut. 

— Nici una, nici alta - râde Grigore. Dar cum avem de-a face 
cu persoane de vază: comitele Ignatie Haan, prefectul Ehrlich... 

— Fac pe nebunii. Ai să vezi cu ochii dumitale... 

— Asta nu-i bine! O să se supere guvernatorul. Oricum, să ne 
grăbim. Eu nu pot rămâne prea mult la Brașov. Am de luat în 
primire și postavul armeanului... 

— Ştii ce? Vin și eu la Sătmar. Voi raporta lui Loewenburg cum 
stau lucrurile pe aici: vei da și dumneata mărturie... Dac-or avea 
ceva armament pentru noi în două, trei luni e mare minune! 

— Dacă credeţi nimerit, bine, plecăm împreună. Dar barem să 
le smulgem o făgăduială. Să nu se cheme că ne-am înapoiat cu 
mâna goală... 

— N-ai decât să încerci! Dar îţi faci iluzii... 

— Eu cred totuși... Ne-am putea prezenta mâine? 

— Cu alte cuvinte să te-nsoţesc? Mai are vreun rost? 

— Negreșit! Dumneavoastră reprezentaţi armata imperială; 
rolul meu e târguiala administrativă și cea bănească. Unde mai 
puneţi că sunt germani de ai dumneavoastră... 

— Te-nșeli! Sunt sași. Vorbesc și un jargon pestriţ de te apucă 
ameţeala. Aproape că nu-i pricepi... În ce mă privește, prefer 
germana dumitale decât păsăreasca lor caraghioasă. 

Cele două notabilități braşovene i-au întâmpinat cu dușmănie 
și s-au purtat scorţos. Erau necăjiţi că fanfaronul de maior i-a 
luat cam de sus, fără să ţină seama nici de vârsta lor, nici că-s 
cârmulitorii unei cetăţi cu meșteșugari iscusiţi și neatârnați. 

Când Grigore a pătruns în biroul prefectului, însoţit de Böhm, 
sașii se porniră să tune și să fulgere împotriva lui Loewenburg și 


a prepușilor săi, lipsiți de bună-cuviinţă și respect față de 
autorităţi. In timp ce le ţinea o predica sâăcâitoare, comitele 
Haan s-a umflat în pene: 


— Noi cârmuim o cetate liberă, domnule! - privi ei către 
Grigore - și nu îngăduim să ni se dea porunci... Pricepi? 

— Nici majestatea sa, împăratul...? - insinuă Grigore cu 
blândeţe. 


— Nu amesteca, rogu-te, pe majestatea sa în treburile 
noastre! - se zborși comitele - un sas bondoc, apoplectic și 
borţos, cu părul rar, năclăit de ulei și tras către dreapta să-i 
ascundă chelia din creștet. 

— De ce n-aș face-o? - stărui Grigore mieros. Oare excelența 
sa guvernatorul nu reprezintă pe împărat în întreaga 
Transilvanie? Noi vă supunem o cerere a domniei sale, deci a 
împăratului. Și, după câte știm, și Brașovul face parte din 
Ardeal. N-ar fi oare nimerit ca domniile voastre s-o satisfaceţi, 
cu atât mai vârtos cu cât este vorba de o comandă de arme, 
menite să întărească apărarea ţării și totodată a cetăţii 
Brașovului? 

— Să nu vi se rupă inima de mila noastră! - mârâi comitele. 
La nevoie ne-om apăra și singuri... 

— Nu zic ba - încuviinţă Grigore, îngăduitor. Dar după câte îmi 
aduc aminte, când a izbucnit răscoala sașilor brașoveni în 1688, 
tot la oastea împăratului aţi cerut sprijin și v-a scos din 
încurcătură... 

— Să lăsăm trecutul, tinere! - interveni împăciuitor Ehrlich, 
mai puţin bătăios decât Haan. Asta-i treabă de scribi care 
întocmesc hronicuri, nu de oameni de stat! Cred că n-ar avea 
rost să ne ciorovăim pe chestii mărunte. lacă, voi stărui eu pe 
lângă armurieri să se ţină de cuvânt! Apoi vă vom trimite 
înștiințare. Dar vreau să aflu precis ce anume v-au făgăduit 


meșteșugarii. 
— Să ne predea cel târziu la 1 august puștile și bombardele - 
îi lămuri maiorul. Și vă ţinem răspunzători în cazul că... - strigă 


el scos din fire, gata să strice tot ce obținuse Grigore prin 
stăruinţă și politeţe. 

— Domnul maior vrea să vă atragă luarea-aminte c-ar fi bine 
să-i ţineţi de scurt - interveni Grigore, văzând că sașii devin 
stacojii la faţă și-s gata să-și ia vorba îndărăt! Noi știm că purtaţi 
interes treburilor guvernământului și suntem încredinţaţi de 


dragostea neștirbită ce o păstraţi scumpului nostru împărat. Ne 
bizuim, așadar, pe bunăvoința și luminata domniilor voastre 
înţelegere. Nu vom uita să împărtășim excelenţei sale de câtă 
înțelepciune aţi dat dovadă, patriotismul ce v-a îndemnat să ne 
primiţi cu cinste și să ne satisfaceţi rugăminţile... 

— Ascultă ici, maiorule, și învaţă în ce fel se vorbește cu doi 
înalţi reprezentanţi ai unei cetăţi libere - se răţoi comitele. 
Domnul consilier, da, zic și eu: are tact diplomatic, vorbă aleasă 
și se pricepe să susţină interesele celor care l-au trimis. Așa se 
vorbește, domnule, nu ca dumneata, care te înfoi ca un arici! 
Voi, târâie-sabie ăștia, fierbeţi în aceeași oală cătanele cu înalții 
demnitari și vă repeziţi ca toanta la pat... Crezi că şade frumos 
să te porţi astfel? Aș! Faci de ocară dolmanul și tresele de fir... 
Se întoarse apoi către Grigore: Ne-am înţeles, domnule 
consilier! După cum v-a făgăduit prefectul, vom sili meșteșugarii 
să nu-și calce cuvântul; mijloace avem destule... Sună un scrib 
și îi porunci: Convoacă neîntârziat la mine pe starostele Banner! 
Să vină chiar azi, înţelegi? Dacă se codește, îl aduci pe sus, cu 
caraula! 

— Am înţeles, excelenţă! - și porni în grabă. 

— Așa, tinere domn, Banner e și jude. Îi vom pune în vedere 
că răspunde pentru breslașii săi, iar dacă aceștia vor cuteza să 
umble cu șoalda și vor tărăgăna lucrarea, breasla va fi supusă 
unei amenzi usturătoare. Eşti mulțumit? 

— Cât se poate de mulţumit, domnule comite! - se înclină 
Grigore cu exagerată , politeţe. 

— După câte văd, ne-am împăcat - gâlgâi prefectul Ehrlich. S- 
ar cădea să pecetluim împăcarea, destupând o sticlă... 

A doua zi, în zori, Grigore făcu rost de o diligenţă și bagajele 
fură încărcate peste poclit, Curând erau hurducaţi pe drumul 
colbăit și plin de hârtoape ce străbătea plaiurile Bârsei. 

— Mai avem mult până la Făgăraș? 

— Să tot fie cale de-o poștă, boierule - răspunse vizitiul, 
privindu-l cu coada ochiului. 

În Sătmar, surugiul opri diligenţa în faţa casei prefectului. 
Böhm cobori. Grigore vru să plece acasă, dar maiorul stărui: 

— Rămâi să cinezi cu noi! Te și scuturi o țâră de praf... 

Pe Mickeș îl află cătrănit și parcă mai adus de spate. In vreme 
ce Yoli sărise de gâtul maiorului, prefectul îl luă pe Grigore de 
braţ, sprijinindu-se de el și-l trase în biroul său: 


— Ai aflat, domnule Csontos? 

— Ce anume? 

— C-a fost prădat convoiul. 

— Glumiţi, pesemne! - se arătă Grigore uluit. 

— Din păcate, nu. Şi ne-au lefterit tâlharii de 25.000 de taleri 
aur. iți dai seama ce nenorocire a căzut pe capul nostru? 
Loewenburg face venin; a urlat, a făcut tărăboi... Nici nu te mai 
poţi înţelege cu dânsul! 

— S-au făcut cercetări? Aţi trimis potere în urmărire? 

Mickes dădu din cap amărât: 

— Am făcut-o și pe asta! Fără folos... Nu s-au găsit urme. 
Poterașii au întâlnit gornici, pândari. Altcum nici ţipenie... Doar 
n-o fi înghiţit pământul pe răufăcători! Am răscolit llba, 
Șicarlăul, Tăuţii, Baia... Zadarnic! Se pripășise cândva prin 
părţile astea o șleahtă de răufăcători - e drept. Căpetenia lor, 
unul Aladar, a fost spânzurat la Bicsad; pe alţii i-au ciuruit în 
Telciu. Gândeam că le-a pierit stirpea. Și-acum, poftim! la 
spune: Dac-ai fi condus dumneata convoiul, crezi că s-ar fi 
întâmplat nenorocirea? 

— Știu eu ce să mai cred? 

Grigore încercă să-l ogoiască, dar în sinea lui se bucura că 
voinicii i-au urmat povaţa și au stat ascunși. Or mai bântui ele 
poterele o vreme - se-nţelege - dar pân-la urmă vor face cale- 
ntoarsă... 

— Pe oșteni i-a trimis Loewenburg la carceră, locotenentului i- 
a luat sabia și mi-e că-l degradează, iar pe momâia de 
Lichtenstein l-a împachetat și l-a trimis la Viena - îi mai dădu 
vești Mickes. E prinţ, vezi bine... și doar împăratul are dreptul 
să-l pedepsească. Din parte-mi să se frece pe cap cu el! Tot ce a 
putut obţine guvernatorul a fost să-i facă vânt. Vorba-i c-am 
rămas mofluzi. Am rămas! Şi mă tot întreb: cu ce să hrănim 
atâta soldăţime austriacă? Uneori îmi vine să-mi iau câmpii... 

— Da, o să fie greu... - încuviinţă Grigore. 

— Cum ai scos-o la capăt cu armeanul? 

— N-am dat ochii cu el. L-am așteptat câteva zile la Halmeu, 
am lăsat dispoziţii companiei de jandarmi și m-am îndreptat 
spre Brașov. Să văd ce-oi face de mâine-ncolo... 

— Inainte de pleci - îl povăţui Mickes - abate-te pe la 
guvernator. Te așteaptă! M-a întrebat de câteva ori de 
dumneata... 


* 


Locotenentul din Halmeu îl întâmpină cu plecăciune: 

— Vă cer iertare, domnule consilier, că nu v-am îndeplinit 
dispoziţiunile; dar nu-i din vina mea: neguţătorul armean 
întârzie... 

— Mi-am închipuit. ÎI voi aștepta! Mi-oi face rost de o cameră; 
masa am s-o iau la han... 

— Odaie? Am o locuinţă destul de încăpătoare și e o cinste 
pentru mine să vă pot găzdui. 

La ofițer acasă, Grigore se spălă până la brâu și îmbrăcă 
hainele sinilii, târguite la Brașov. Se pregătea să plece în 
comitat. Ofiţerul îi punea la dispoziţie trăsura și o escortă 
puternică. La drept vorbind n-are ce să-i strice; face impresie... 
e bine și din alt motiv: va arăta că se teme și el de tâlhari. Ori, 
de când cu isprava din Șeini, dacă se uită careva mai lung la 
dânsul i se pare că-l bănuiește. Așa o fi pesemne când te simţi 
cu musca pe căciulă... De aceea a și pregetat să se ducă la 
guvernator. Mai trece vremea, se mai potolește Loewenburg... 


* 


A vizitat Bicsadul două zile. S-a oprit la primărie, a trecut pe la 
magistru și jucuței, a cercetat scriptele, a dat apoi dispoziții și 
porunci cum se cuvine din partea unui dregător de seamă, 
trimis de guvernământ. Sosirea lui, în trăsura companiei, păzit 
de caraule înarmate până-n dinți, a făcut vâlvă în târgușor. P- 
aici se vântură, îndeobște, doar obrazuri bisericești. Dar butcile 
ce-i poartă nu fac popas; stârnesc pe ulite colbul și gonesc ca 
din praștie, oprind la mănăstire. Acolo, pehlivanul de stareţ - 
Isaiia - se pricepe să-i îmbrobodească. Pregătește ospeţe 
îmbelșugate, băutură până cazi sub masă, ba chiar și niscai 
trufandale mai pământene... D-aia și închid ochii preasfinţii la 
matrapazlăcurile bănești ale arvanitului și la curvăsăriile fără 
măsură de care-l învinuiește norodul. 

— Dacă rămâneţi peste noapte - propuse polgarmeșterul cu 
tâlc - ar fi nimerit să trageţi la mănăstire. În târg avem o singură 
cârciumioară: nici să iei un prânz mai acătării n-ai unde... Nu-i 
vorbă, la dejun veţi fi oaspetele meu! lar pentru înnoptat, 
stareţu-i bucuros de musafiri: îi omenește, are bucătar vrednic și 
nici vinișorul nu-i de lepădat... Cerca să se dea bine pe lângă 


consilier, fiindcă a doua zi trebuia să-i verifice scriptele 
primăriei. Şi, oricum ai suci-o, tot se mai găsește un clenci. Mai 
ales că banii de pe taxe, la obor, nu prea sunt trecuţi în 
catastife... Așa, după un chefuleţ pe cinste și o noapte petrecută 
în tovărășia unei maici cu vino-ncoa', nu-ți mai arde de condici: 
ești obosit și mahmur. Va trimite un vătășel să-i dea popii de 
veste să-l mulțumească în toate privinţele. li e doar îndatorat, 
că împart câștigurile pe din două! Și atâta lucru... 

— Vă mulţumesc, domnule polgarmeșter! - refuză Grigore. 
Dar la drum îmi place să iau masa cu oamenii mei. Om găsi noi 
un gospodar milostiv, să nu rămânem flămânzi. Pentru noapte 
de asemenea... N-ar avea rost să tulbur obiceiurile mănăstirești, 
nici să-l vâr pe sfântul stareţ la cheltuială. Ştia, Grigore, 
pasămite, ce pramatie-i beţivul în sutană și nu ţinea să treacă 
pragul unei mănăstiri deocheate. 


* 


Armeanul a întârziat câteva zile. Grigore pornea din zori în 
comunele din împrejurimi și se-ntorcea noaptea obosit. Ofițerul 
îl aștepta și-i dădea raportul: 

— Spiţerul Landmann ar dori să fiţi oaspetele său, iar 
polgarmeșterul vă trimite vorbă că pregătește o masă pentru 
sâmbătă seara; zice că vă puteţi hodini duminica și vă roagă să-l 
onoraţi. Ce să-i răspund? 

— Ce poftești! Până sâmbătă vom mai vedea... Poate sosește 
și Spandarian între timp și mă scapă de belea. După ce vom lua 
în primire peticăria, îţi dai seama că nu mai am ce căuta pe aici. 
Te voi ruga să însoţești transportul, după cum ne-am înţeles. 

— Voi face precum îmi porunciţi, excelenţă. Aţi cinat? 

— Nu mi-e foame! Mă simt doar obosit și plin de praf... 

— Mi-am închipuit! V-am pregătit în odaie o gustare și o cană 
cu vin. Vă doresc poftă bună și somn ușor! 

Vineri seara, când s-a înapoiat din Carei, l-a găsit și pe 
Spandarian. Îl aștepta... Era un om slăbuţ, cu faţa arămie, cu 
nasul încovoiat și ochi vicleni, ce te priveau arareori în faţă; îi 
lunecau pe de lături... Trăsese peste hainele nemţești un caftan 
din postav cenușiu, era încins c-un serpar de piele, iar pe 
creștetul pleșuv purta o tichie arnăuţească. Locotenentul bătu în 
ușă: 

— Îngăduiţi să vă prezint persoana așteptată? 


— Poftiţi! 

Armeanul făcu o închinăciune adâncă, după obiceiul turcesc și 
duse ambele mâini spre piept, încrucișate. 

— Luaţi loc - îi pofti Grigore. Nu i-a întins mâna, ca să-l ţină 
mai la distanţă. Ai întârziat cam mult, domnule Spandarian... 

— Drumul păcătos, excelenţă, și postavul atârnă greu. Am 
călătorit numai ziua, că mi s-au dat doar șase paznici. Și în 
pusta ungurească bântuie răufăcătorii... 

— Parcă la noi, nu? confirmă locotenentul, fără tact. 

— Aţi tras căruţele-n cazarmă? 

Ofițerul înclină din cap. Spandarian oftă: 

— Dacă le știu acolo, mi se ia un pietroi de pe inimă. Că am 
tras o spaimă pân-ce m-am văzut aici... 

— Acum s-a isprăvit - îl încurajă Grigore, turnând vinul în căni: 
Să fie într-un ceas bun, jupâne! 

— Să vă audă cel de sus, înălţimea voastră! Mi-am vârât 
averea în postavul ăsta și, dacă m-ar fi încolţit răufăcătorii, 
rămâneam calic. 

— De aici până la Sătmar vei avea pază bună! Te va însoţi 
domnul locotenent cu un pluton de jandarmi călări. 


Duminică, în zori, Grigore asistă la pornirea convoiului, își luă 
apoi rămas bun și porni în galop, înfundându-se în pădure. O 
tinu într-o goană până la vizuină, unde ajunse în toiul nopţii. 
Noroc de vistiernic; avea somnul ușor... A dat ușa deoparte, a 
luat-o pe Sălbătecuța de dârlogi și a dus-o la grajd, dându-i 
grăunţe și apă: 

— Leapădă straiele boierești, Grigore - îl povăţui el. Întinde-te 
pe laviţă, în despărţitura ta, și îţi voi pregăti ceva de-ale gurii... 

— Nu-s grăbit! Ce mai e nou pe aici? 

— Bună pace! Am stat cu voinicii aproape o săptămână. Au de 
toate; și cizme... Da' știi că ne-am mai pricopsit cu opt? 

— Nu. Cine-s ăștia? 

— Nişte flăcăi bihoreni! Au fugit de cătănie. Și fiindcă ţi s-a 
dus vestea de când cu isprava de la Şeini, au umblat creanga 
prin codru, să ne caute. N-au venit împreună, ci pe rând. l-a 
întâlnit Sava... 

— N-or fi cumva iscoade? 

— Nu cred, nepoate. Is rumâni d-ai noștri. Pe unul îl cheamă 
Bârlea, pe altul, Albaș, al treilea e Marchiș... Tot nume neaoșe. 


Ba s-a mai pripășit cu ei și un ceteraș ţigan. Era prăpădit de 
foame, descult și numai flenduri. Lui Imre i s-a făcut milă și l-a 
strâns de pe cărări să-l hrănească. Zicea că nu mai vrea să 
plece. A plâns și s-a rugat: „Tăiaţi-mă bucățele, că eu tot stau! 
Un dărab de pită nu vă sărăcește și mă pricep la potcovit și 
lăcătușărie...” Ce naiba să facem cu el? 

— Cum îi zice? 

— Are nume chisnovat: Gaftenie Hubariu... 

— Tânăr? 

— AȘ! E trecut de patruzeci... 

— Dacă-i om de ispravă și meșteșugar, n-are ce să ne strice. 
Dar să fiți cu ochii-n patru: bântuie potere prin codrii... 

— Am auzit. Pân-la tabără n-au ajuns. În munţii Rodnei se 
pătrunde greu. Și de la Borșa în sus nu găsești un sat, o așezare 
unde să bei o gură de apă... 

— Le-ai spus barem soţilor să nu-l lase să umble pe-afară? 

— Din capul locului, Grigore! 

— Cât privește voinicii pripășiţi, ar trebui să știm dac-au grăit 
adevărul. N-ar fi rău ca unul din noi să dea o raită prin satele din 
care au purces. 

— Eu? 

— Nu, Sava! E descurcăreţ, are hârtie la mână că-i în slujba 
consilierului Csontos... Să ia un cal, nu din cei luaţi pradă - să 
nu-l recunoască oarecine - și să pornească la drum. 

— Bine! Dar lasă-mă să-ţi pregătesc ceva de mâncare. 

În timp ce Grigore îmbuca cu poftă scrobul de ouă și friptura 
de iepure, Nichifor turnă vinul din ploscă în două căni. Sorbind 
cu înghiţituri mici, potolite, clătină din cap cu tristeţe: 

— Una-i rău, Grigore: ai cam uitat de muică-ta. Ce știm de 
soarta ei? Nimic! Și nici Mălina despre noi. Nu zic, am avut 
pătăranii destule, ne-au lipsit voinici, n-am huzurit de bănet... e 
drept. Dar acuși, slavă domnului! datorită iscusinţei tale avem 
ce ne trebuie. Cât să mai ședem cu mâinile-n sân? Că mi se 
rupe inima de Mălina și de ceilalți. 

— M-am gândit și eu, unchieșule, la treaba asta. Şi nu o dată. 
Ai grăit cu chibzuinţă. Trebuie să ne abatem prin Măgoaja... Am 
și o răfuială cu Stupul și Varvara lui. Să pornim mâine spre 
tabără și să ne sfătuim cu toţii. Câţi poterași crezi c-ar avea 
Stupul? 


— Mulţi nu! Să tot aibă zece, doisprezece. Floare la ureche! 
Dac-am venit de hac la treizeci de husari imperiali, nu ne-om 
teme de câţiva șontorogi. Da-i nimerit să dai și pe la tabără... Le 
ești doar căpitan, ce Dumnezeu! Voinicii abia așteaptă să le 
grăiești, să te știe-n mijlocul lor... 

— Nu-i vremea potrivită! Dar om chibzui... Cât mai rămân 
slujbaș domnesc, în afară de voi, Petrișor și Breban, ar fi oare 
nimerit să mă știe ceilalți? Ce zici? Ne-om strânge în codru să 
punem la cale preumblarea câtre Măgoaja și, dacă ne-om 
hărnici, vă însoțesc. Altcum plec la Sătmar, că am treburi... 

— Te-ncumeţi, Grigore? 

— Asta-i bună! - râse căpitanul înveselit. Ce haz ar avea dacă 
nu mi-aş bate joc o ţâră de sufleţelul Stupului? l-am făgăduit! Și 
unui nat ce se pregătește a deveni căpitan de oaste, nu-i este 
îngăduit să-și calce cuvântul! Altfel, cine l-ar mai crede a doua 
oară? 

— Așa-mi placi, nepoate! - se bucură unchieșul. 


Sfatul s-a ţinut în inima codrului, după miezul nopţii. Imre, 
Sava, Petrișor și Breban s-au adunat în jurul căpitanului și 
vistiernicului. Grigore i-a lămurit ce-ar avea de făcut, cum să- 
nconjoare poterașii și să atace noaptea cârciuma Stupului, iar 
înainte de ivirea zorilor să se afle pe drumul de întoarcere cu 
Mălina, Glicheria și Mitru, Anuș cu Piroșca și părintele Avram - 
de-o mai fi cumva în viaţă. S-ar bucura și el de sălaș tihnit la 
bătrâneţe, după toate câte le-a pătimit luând parte iobagilor 
măgojeni... 

— Ne-ar prinde fain s-avem și duhovnic - oftă Petrișor. 

— Ai dreptate, băiete! îl luă Nichifor la vale. Că prea sunteţi 
păcătoși! Da' să vă scoateţi de sub căciulă că veţi dosi păcatele 
sub patrafirul lui Avram... 

— De adus, oricum, îl aducem! - hotărî Grigore. Mai ales că 
nici n-are unde sluji de când s-au înstăpânit în bisericile noastre 
slugoii papistașilor: uniţii... 

— Ucigă-i-ar sfântul! sudui Nichifor, crucindu-se. 

— Eu socot, căpitane - grăi Imre - că tot e cuminte să te abaţi 
pe la sălaș. Poţi vorbi flăcăilor din fundul peșterii: acolo-i beznă 
și nu te-o recunoaște nimeni. De-ai ști cum te ridică-n slăvi... 

— Fie! Dacă voi socotiți nimerit, să pornim! 


În zori, Sava răspândi veste printre flăcăi c-a venit căpitanul şi 
că vor sta curând la sfat cu el. Voinicii începură să chiuie de 
bucurie și să zvârle cușmele-n bolta peșterii: 

— Trăiască Pintea căpitanul! 

După cinuliță s-au strâns cu toţii în fundul boltit, care aducea 
cu o catedrală. Stalactitele alcătuiau un fel de orgă și picurii de 
apă ce se scurgeau din lespezi sunau în ţurțuri cu clinchet de 
piculină. S-a ghemuit fiecare pe unde a nimerit; chiar și cele 
patru cătane. La-nceput vorbi Imre, ca unul ce-i avea pe voinici 
în seamă: 

— Fraţilor! Grigore Pintea, căpitanul nostru, e aici. Vrea să 
stăm cu toţii la sfat. 

— Oameni buni! - tună Grigore cu vocea lui adâncă si 
melodioasă. Am venit să chibzuim împreună, ca oameni în toată 
firea. lacă, suntem soți de luni de zile; e drept că ne-am întâlnit 
rar, dar am daraveri și aiurea, tot pentru tabără, de bună 
seamă. De la bun început, fraţilor, să știți că nu suntem tâlhari, 
nici haiduci... Suntem oșteni; oșteni în slujba poporului, a 
iobagilor! Nu ne pasă ce nație are iobagul și la ce sfinţi se- 
nchină: dacă-i sărman și obidit, e fratele nostru, iar pe cei care-l 
năpăstuiesc îi vom pedepsi cu asprime! Să ne ferim, totuși, să 
facem vărsare de sânge fără temei. Când ești încolţit, te aperi... 
Vom fi mereu mai mulţi și musai să ne ţinem uniţi. Dacă ne-o 
vinde careva știți care-i va fi pedeapsa? 

— Moartea! - strigară câţiva flăcăi. 

— Voi veţi fi juzii, voinicilor! Şi cum veţi statornici, așa se va 
face. Juraţi să nu scoateţi un cuvânt chiar sub canoanele morții? 

— Jurăm! - răspunseră cei de faţă într-un singur glas. Lui 
Gaftenie îi dădură lacrimile. Crezuse la-nceput că a nimerit într- 
o vizuină de tâlhari și că va fi rost de niscaiva ciordeli. Acum 
vede că-i altă mâncare de pește și pieptul i se umflă de 
mândrie. El, un biet scripcar, batjocorit de oricine i-ar fi zvârlit 
un husoș, a intrat într-o oaste falnică... Ar trage o cântare de 
bucurie, dar își dă seama că nu-i vremea potrivită. 

— Nu - spuse Grigore. Jurământul să sune cam așa: „Jur pe 
numele lui Dumnezeu și pe credința mea că nu voi sufla un 
cuvânt despre oastea noastră, chiar și celui mai apropiat de 
mine: tată, mamă, frate, neam... Nici unde ne e sălașul, nici cu 
ce ne îndeletnicim! Jur să slujesc iobăgimea și să nu-mi apropii 
nimic fără știrea ortacilor mei; să apăr pe cei slabi, să răzbun 


nedreptatea și nelegiuirea. Dacă-mi voi călca jurământul, ţărână 
să s-aleagă din trupul meu și sufletul să-mi fie canonit în pârjolul 
iadului. Așa să-mi ajute cerul, amin!” 

Toţi repetară jurământul cu evlavie. 

— Așa, fraţilor! Acuși să trecem la altă poveste! Aveţi cumva 
vreo nemulţumire? Vă lipsește ceva? Grăiţi fără șovăire. Om 
îndeplini tot ce ne va sta în putinţă. 

— Avem de toate! - răsunară câteva glasuri răzlețe. Am 
primit și ciobote faine, ca de mire... 

— Eu tot aș avea o amărăciune... - se auzi dintr-un ungher. 

— Care ești, frate? - întrebă Grigore. 

— Sunt Moisă Doroftei. 

— Grăiește, Moisă - îl îndemnă căpitanul. 

— laca, de fel mi-s cioban, ca și alţi ortaci d-aici. lar noi, 
căpitane, o ducem prost fără lapte de oaie, urdă și caș. Nu zic, 
avem hrană, băutură, tutun pentru cei care dohănesc... Dar nu- 
ţi fie cu supărare, căpitane, tare jinduim lăpturile. Și mă bate 
gândul de n-ar fi cu putință s-avem și noi un ciopor. Am îngriji 
mioarele, le-am mulge și am avea de toate: lapte, lână, carne... 
Că te saturi de la o vreme de sălbăticiunile pădurii! 

Grigore chibzui în șoaptă cu Nichifor și Imre, apoi glăsui: 

— N-ai grăit rău, voinice. Ne-ar prinde bine o turmuliţă; și nici 
nu costă cât un cap de ţară. Avem și loc... Dar încă nu-i vremea 
potrivită. Oile nu le poţi piti în vizuină; s-ar prăpădi. Caii se- 
nvață mai ușor. Dar mioarele au nevoie să pască pe imaș, să 
zburde... Și au un cusur: behăie... lar acuși, când stăpânirea a 
împănat pădurile cu jandarmi și potere, mioarele ne-ar da de 
gol. Și suntem încă prea puţini să ţinem piept dușmanului. Când 
ne-om înmulţi, în scurtă vreme, s-o schimba socoata. Atunci veți 
putea crește oi după pofta inimii! Cine mai are ceva de spus? 

— Eul 

— Cum îţi zice? 

— Toma Gulici. 

— Grăiește, Toma! 

— Apăi ni se cam flenduresc straiele... Nu-i vorbă, erau ele 
ferfeniţă și-nainte, dar acuși ne lasă de tot. 

— Auzi, vistiernice? Are dreptate voinicul. Musai să facem rost 
de niște toale. 

— Dac-am avea aba de piuă - vorbi flăcăul - așa cum se 
pricep să-l ţeasă muierile și fetele noastre din Bihor și 


Maramureș, le-am coase noi. Eu am fost calfă de croitor... Dați- 
mi aba, foarfeci, aţă și trântesc niște straie să se scurgă ochii 
codanelor după haiducii noștri. 

— Așa om face, Toma! Te numesc staroste peste croitori... 

Toţi făcură haz. 

— Da' de unde să iau calfe? 

— Învaţă-ţi ortacii, băiete, că nici tu nu te-ai născut cu acu-n 
mână! - îl repezi Nichifor și flăcăul se molcomi. 

— Apăi aș avea și eu o rugă, trăi-te-ar sfântul! - se vâri 
Gaftenie în vorbă. 

— S-auzim, baragladină! - chihoti unul, batjocoritor. 

— Cine a vorbit? - se supără Grigore. Toţi, tăceau. De ce nu 
răspunzi? - se-nverșună căpitanul. Eşti voinic! Ţi-e teamă și te 
ascunzi după deget? Dacă-i așa, n-ai s-ajungi oștean viteaz câtu- 
i lumea! 

— Eu... - se auzi o voce spăsită. 

— Cum îţi zice? 

— lliuță Dunca. 

— Uite ce-i, frate lliuţă. De aici încolo să nu mai aud 
asemenea vorbe de ocară! Ne-am înţeles? Întinde-i mâna și să 
vă știu prieteni! Așa... Ei, să te auzim, frate Gaftenie. 

— D-apăi eu, cu mintea mea cea năroadă, ce mi-am zis! Avem 
cai - să ne trăiască - zmei, nu alta... Îi cureţi, îi hrănești, îi adăpi, 
îi vindeci și îi oblojești dacă s-au betegit - că aleargă bieţii de le 
iese și sufletul! Da’ vorba-i, încălțări nu le trebuie? De bună 
seamă! Eu mi-s și potcovar și meșter lăcătuș; nu vreau să fiu 
hrănit de pomană. Să am scule și fiare... De mi-aţi face rost de 
niște foale, un ilău, baroase și clești, aș trânti o potcovărie să-i 
meargă vestea. Cuptor facem noi, nu-i mare scofală; iar mangal 
- vorba ceea: să dai și de pomană. Sapi o groapa, vări crengile, 
le afumi și mangalu-i gata. Ce gândești, căpitane? 

— Ai dreptate, Gaftenie! Și vistiernicul se pricepe la meseria 
asta. Să-ngrijești, unchieșule, de cele trebuitoare. Când oi da 
iarăși pe-aici, să-mi lauzi potcovăria lui Hubariu... 

— Apăi să-ţi dea domnul ani mulţi și o muiere pe plac! - 
mulțumi Gaftenie. 

— Asta nu, frate! Uitasem să vă spun ce m-a povăţuit 
unchieșul, care-i mai vârstnic și are înţelepciune cu carul: 
„Nevasta haiducului e flinta, iar copiii îi sunt pistoalele!” Firește, 
oameni suntem... Oricare are o mândră pe undeva. lubească-se 


cu ea sănătos! Dar pirostrii, nu! Cui nu-i place viaţa de codru, s- 
o spună cinstit: nu-l ținem cu sila... 

Nu se auzi o șoaptă. 

— Bun... Am lămurit-o și pe asta - se veseli Grigore. Dar voi, 
cătanelor, aveţi vreun năcaz? S-auzim! 

— De când ne-a făcut mama n-am dus-o mai bine, căpitane! - 
glăsui slovacul în numele tuturor. Nu ne lipsește nimic și trăim 
ca-n rai. Am avea însă o rugăminte: să ne iei și pe noi la bătălii, 
că suntem oșteni, nu cloști! Mânuim flintele, călărim zdravăn și 
ti-om fi soţi de nădejde. 

— Deocamdată sunteţi ajutoarele lui Imre, frate! Şi ne 
trebuiesc dascăli să-i deprindă pe voinici cu meșteșugul 
armelor. Mai încolo, când om fi mulţi, vă vom da pe seamă un 
steag și veţi fi șutași de oaste. Până atunci, răbdare... Dacă mai 
are careva pe suflet un năcaz, să-i dea drumul. 

— Da’ pe la căși n-om mere niciodată? - întrebă cu obidă 
Matei Purșa. Că ni s-o face dor de-ai noștri. 

— La iarnă, frate! Atunci îs drumurile întroienite, cătunele de 
asemenea și poterașii stau mai mult pe vatră; nu bântuie după 
pradă, copoiește. Veţi pleca fiecare, cu rândul... Dar să staţi 
pitiți și să nu v-apucaţi de prostii. Că vă-nhaţă „cocoșii”. Nu 
uitaţi că sunteţi fugiți de la oaste și, dacă vă prind, în cazarmă 
vă putrezesc oasele! 

— Așa îi ghini - se mulcomi Purșa. 

— Altceva? 

Tăcerea stărui prelung. Nu se mai auzea decât clipocitul 
izvorașului subteran și plescăitul picăturilor de apă. 

— Dacă ne-am înţeles, fraţilor, și ne-am deșertat păsurile, 
trebuie să ne și veselim - sfârși Grigore. Azi am devenit oșteni; 
se cade să sfârșim ziua cu voioșie. Vistiernice, pregătește un 
ospăț pe cinste! Tot natul să capete un cănceu de răchie și o 
cană cu vin. lar mâine purcedem la o treabă anevoioasă... 

Grigore dădu tuturor mâna, dar ţiganul i-o apucă și i-o sărută 
cu plecăciune. Nu avu vreme să și-o tragă și-l probozi glumeţ;: 

— Măi, Gaftenie, eu nu-s nici muiere, nici mitropolit să-mi pupi 
mâna! Şi nu şade frumos unui voinic asemenea faptă. 

Grigore n-a rămas la ospăţul care s-a încins până noaptea. A 
plecat la vizuină cu Nichifor. Au rămas înţeleși ca Imre să 
pornească înainte la Măgoaja, ca iscoadă. N-avea cine să-l 
recunoască: fusese acolo o singură dată, cu cincisprezece ani în 


urmă, când l-a luat pe Grigore la Pitiritea. Căpitanul avea pe 
atunci doar șase anișori, iar lui abia îi mijea mustaţa. Acuși e 
trecut de treizeci, peri cărunţi îi înspică claia neţesălată, de nu l- 
ar recunoaște nici maică-sa, de-ar mai fi în viață. Dar s-a 
prăpădit... Nichifor să facă rost de-o căruţă cu coviltir și să 
înhame doi cai iuți. Căruţa va duce femeile și pe sfinţia sa, iar 
Sava să plece cu flăcăii spre a-i călăuzi către bungetul de pe 
dealul Rohiei, unde vor căta adăpost pentru cai. Acolo să-i 
aștepte pe Grigore și Imre, care vor statornici rostul fiecăruia. 
Vor cobori apoi cu toţii pe-nnoptat, către Măgoaja. In felul 
acesta va fi mai puţin bătător la ochi... 


* 

După ce-au legat caii de copaci, flăcăii s-au tolănit pe iarbă, în 
jurul lui Sava. Dohăneau, cântau încetișor doine de prin Tara 
Moților și istoriseau Snoave și strigături. 

— la să v-auzim strigăturile - îi îndemnă Sava, că Petrişor se 
tot laudă cu ele. Dă-i drumul, ciobane! 

Petrişor chiui: 


— Lelită scurtă și groasă 
bună-ar fi de toc la coasă; 
tătă ziua să cosesc 

și sara s-o îndrăgesc... 


— Eu știu una mai lungă - se făloși Breban. 
— S-auzim! îl îmbie Sava, după ce se potoli hazul. 
Breban începu: 

— Nu te tine, lele, hei! 

Pui chiara fără fustei... 

Nu știi țese, nici urzi, 

Dar la joc te știi suci. 

Pune lelea-un cot de chiară 

Din Sânmedru până-n vară; 

O pune pe după casă, 

Câţi or trece, toţi să țeasă. 

Pântre ite, pântre spată, 

Mere mânza-mpiedecată; 

lar pe sulu’ dinapoi, 

Tătu-i plin de lăturoi... 


— Asta-i fain di tăt! - râse Ghiţă cu gura pân-la urechi. Da' să 
vă dzic și eu o strigătură: 


Bată-te focu’, pahar, 
Te-am beut și-ai fost amar! 
Isi bea Stan caii și boii, 
Brânza, urda, lâna oii; 

Își bea Stan și minţile, 

De îl râd catrințele... 


Şi tot așa, le trecu vremea pe nesimţite. Ceva mai la vale, 
către Măgoaja, Grigore îi aţinu lui Imre calea. Când auzi tropot 
de cal, scoase un șuierat prelung. Vifor ciuli urechile și Imre îl 
struni din zăbală: 

— Prrrr! Apoi strigă: Aici îs, căpitane! 

— Descalecă, smolitule! Ce-ai aflat prin Măgoaja? 

— Păi am grăit doar cu lelea Mălina și cu părintele Avram... 

— Unde l-ai aflat? 

— Şade cu maică-ta, căpitane! 

— De Anuş și Glicheria știi ceva? 

— Sunt sănătoase; Piroș de asemenea... 

— Le-ai văzut? 

— Nu, că m-am ţinut mai mult pe lângă castelul grofilor. la 
ghici câţi poterași are Stupul? Doisprezece în cap! 

— Stau laolaltă? 

— Da. Într-o casă de-a grofilor, mai încolo de sat... 

— Bun. Dar cu unchieșul ai dat ochi? La ceasul ăsta trebuia să 
ajungă... 

— Poate c-o fi venit, dar n-am mai vrut să trec ulița pe lumină. 
Și așa, cât am stat de vorbă cu lelea Mălina, am pitit roibul. Of, 
ce te-a mai bocit! Nu-i venea să creadă că ești aici, cu toate că 
m-a recunoscut până la urmă. 

— Biata măicuţă! Când oi vedea-o scăpată, n-o mai las să 
muncească; a trudit de ajuns! 

— De bună seamă. 

— Acu, iată ce gândesc să facem: luăm cu noi opt flăcăi, fără 
cai... Și tăinui cu smolitul, ducând calul de căpăstru, până ce 
ajunseră în bunget. Luară cu ei pe Breban, Petrișor și încă șase 
voinici. „Lăsaţi caii și veniţi cu noi!” - porunci Grigore. 


— Da’ noi ce să facem? - întrebă Sava. 

— Luaţi-o încet către Măgoaja. Tineţi-vă aproape de cârciuma 
Stupului, dar fără zgomot... Dacă ajungeţi peste un ceas, e 
tocmai potrivit. Unde zici să ne-ntâlnim? 

— Stupul ţine în câmp, în spatele casei, niște căpiţe cu fân. 
Acolo ne vom piti - propuse Sava. 

— Aduceţi și caii noștri! - îl sfătui Imre. 

— Unde-i căpitanul? - întrebă un flăcău. 

— Ce mai întrebi? N-o vezi pe Sălbătecuţa? 

Umblau prevăzători, doi câte doi. Grigore purta straie 
țărănești, căciula înfundată peste ochi și un brâu lat. Scoase 
ceasul: „Unsprezece. Dacă ajungem la miezul nopţii e tocmai 
bine...” După ce coborâră dealul Rohiei, ţinându-se pe lângă 
tufe, Imre îi arătă o luminiţă-n depărtare: 

— Acolo stau poterașii! 

Înconjurară casa în tăcere, iar Grigore bătu în ușa cu patul 
pistolului: 

— Deschideţi! 

— Cine-i? 

— Om bun. Am găsit leșul unui creștin mai încolo: ar trebui să 
vedeţi ce s-a întâmplat... 

Se auzi scârțâitul ivărului și poterașul care crăpase ușa se 
trezi cu două pistoale în nas: 

— Nu te mișca, că tragem! 

Încercă să trântească ușa, dar Imre avusese grijă să bage 
cizma în crăpătură. 

— De ăștia-mi ești, fârtate? Și Grigore apucă poterașul de 
gulerul tunicii, pe care o zvârlise pe umăr, la repezeală, fără să 
tragă mânecile. Îl ţinu strâns și intrară în odaie. Ceilalţi poterași, 
buimaci de somn, cercară să coboare din așternuturi, cu gând 
să se repeadă la rastelul cu puști. 

— Cine face o mișcare îl culc! - zbieră Imre cu vocea lui 
adâncă de bas și-ndreptă pistoalele către laviţă. Intre timp se 
apropiară și ceilalţi voinici: 

— Petrişor! - porunci Grigore. Aduceţi funii și legaţi-i de 
paturi. Dar așa ca să nu poată mișca. Luaţi pe nepregătite, cu 
patru pistoale aţintite către ei, poterașii deveniră blânzi ca mieii. 
N-aveau chef să li se ciuruiască pielea... Dacă nu faceţi zgomot, 
scăpaţi teferi - îi asigură Grigore. Doar că veţi dormi ceva mai 
strânși. lar la ziuă, s-o găsi cine să vă dezlege. 


Flăcăii se prăpădeau de râs, în vreme ce-i cetluiau. După ce 
isprăviră treaba, Petrișor întrebă: 

— Le luăm flintele? 

— La ce? - se miră Grigore. Astea-s bune să mâi cu ele vacile 
la păscut! Vârâţi-le și câte un căluș în gură, să nu ţipe. Rupeţi 
cearșaful de colo, dar vezi să nu-i înăbușiţi: o să mai aibă Stupul 
nevoie de paznici... Tu, Brebane, cu încă un flăcău, așezaţi-vă la 
mijloc cu pistoalele întinse. Care mișcă, tranc! Încuiați ușa cu 
ivărul și nu deschideţi până la întoarcerea noastră. 

— S-a-nţeles, căpitane! 

În spatele șurii, găsiră pe flăcăi și caii. _ 

— Tu, Petrişor, rămâi aici și ţine caii lui Breban și Ghiţă. lţi 
dăm noi semn când o fi să pornim. Pe unde intrăm, Sava? 

— Veniţi după mine! 

Tropotul cailor trezi argaţii Stupului. leșiră în ogradă, cu gând 
să pună mâna pe câte un par. Dar, văzând o droaie de voinici 
călări, cu pistoalele în mâini, rămaseră descumpăniţi. Glicheria, 
ițită în ușă, porni să urle: Hoţii! Ajutor! 

— Astâmpără-te, Glicherie! - o probozi Grigore, apropiindu-se 
cu calul. Ai bolonzit? Sunt eu, Grigore... 

— Grigore al nostru! - hohoti femeia de bucurie. Gândeam că 
te-ai prăpădit... 

— Uite că am înviat din morţi! Nu mai boci și spune argaţilor 
să nu se teamă. Unde-i Anușca și Piroș? 

— Mă duc să le vestesc. 

— Stai! Nu-l văd pe Mitru. 

— Dumnezeu să-l hodine! S-a prăpădit. Am să-ţi istorisesc eu 
în ce fel... 

— Bine. Acuși fă degrabă ce te-am rugat. 

Stupul și Varvara au sărit în capul oaselor. 

— la vezi ce-i zarva asta - îl îndemnă Varvara. 

Dar nu avu timp să-i mai spună o dată, fiindcă Grigore le 
ciocăni în fereastră: 

— Deschide, jupâne! 

— Cine-i? - tremură bogătanul. 

— Grămăticul dumitale, Grigore! Am poposit cu niște ortaci, 
să ne ospătăm... 

— Nu deschid! Ajutor... Argaţi... Poterași!... 

— Nu zbiera de pomană, jupâne - îl povăţui Grigore. Argaţii îi 
ţinem sub pistoale și poterașii-s cetluiți. 


— Nu deschid, tâlharule! Ce mai vrei de la mine? Nu ţi-e de 
ajuns că m-ai prădat de cai? 

— Spargeţi ușa, flăcăi! 

Se proptiră vreo patru și ușa se prăbuși în ţăndări. Grigore îl 
luă pe Sava, descălecară și intrară în casă. 

— Pe ăsta-l cunoști? Bună seara, coană Varvara! lartă-mă, îs 
cam uituc... Uitaţi-vă bine la el. E Sava... 

— Ai să-nfunzi ocna, tâlharule! Am să te spânzur de un copac! 
spumegă Stupul, cu ochii bulbucaţi de teamă și mânie. 

Grigore îi trânti doi pumni zdraveni, care-l liniștiră: 

— Pân-atunci avem o răfuială. Nu mă sili să-ţi plătesc pentru 
toate năcazurile pricinuite iobagilor măgojeni. O pot face și pe 
asta. Păzește-l, Sava, să nu facă tărăboi! 

— Sunteţi om cu carte, învăţat... - căuta Varvara să-l 
îmbuneze și ați mâncat pâine în casa noastră. Să vă-nhăitaţi cu 
răufăcătorii... 

Grigore râse: 

— Întâi că nu m-am înhăitat cu ei. Sunt căpitanul lor! și nu-s 
răufăcători, ci oșteni ai poporului. Şi pedepsesc pe cei ce 
năpăstuiesc iobăgimea. lar dumneata, coană Varvara și Stupul 
dumitale, aveţi multe păcate dinspre partea asta. Trebuie să 
ispășiţi... 

— Ticălosule! - și-i plesni o palmă. 

— Așa? - râse Grigore ștergându-și faţa. Are și gheare 
dihania? Treci unul de-o leagă! Nu voiam să-ţi fac rău, dar dacă 
mă Silești... 

Imre se dădu pe lângă el: 

— Piroș ar vrea să intre... 

— N-o lăsaţi! - îi șopti la ureche. Spune-i să-și ia catrafusele, 
cu maică-sa și Glicheria și să ne aștepte la mama. 

— Am uitat să-ţi spun, căpitane! După ce ai fugit, Mălina a 
fost dusă la Dej, în ocnă, și au ţinut-o câteva luni... 

Grigore își ieși din sărite și se repezi la Stupul. 

— Ce-ai avut cu mama, netrebnicule? și începu să-i care la 
pumni cu nemiluita. Ce vină avea ea? Hai? Și iar se porni să-l 
bușească. Sava îi dădea ajutor pe tăcute, pocnind Stupul peste 
țurloaie cu patul pistolului. 

— Au, nu mai da! Mă omori! 

— Nu te omor, fii pe pace! Dar tu ai omorât pe alţii. Scoate 
banii! 


— N-am! 

— Minţi! 

— Jur! Am trimis grofului Pișta... 

— Lasă-i pe ăia! Ai tăi. Dacă nu-i scoţi degrabă, închină-te 
dacă ai vreun Dumnezeu, că ai să te socotești curând cu el! 

Bogătanul aruncă o privire sperioasă sub pat. 

— la vezi, Sava, ce-i acolo? 

Sava se aplecă, cotrobăi și scoase din fundul subpatului o 
ladă: 

— Asta! 

— Nătărăule! - scrâșni Varvara. 

— Așa-i că-i nătărău, cucoană? La fel ziceam și eu. Dar să 
jefuiască iobagii se pricepe al dracului! Va să zică asta vi-i 
comoara? Bun... Sava! Du-te de vezi dacă mai au ceva în 
tejghea. Coboară apoi în pivniţă cu încă doi, trei flăcăi și scoateţi 
niște merinde; ai să găsești de toate: cârnaţi, slană, brânză și 
niscai vedre cu vin și să ospătaţi în cinstea gazdelor noastre. 
Păstraţi ceva și celorlalţi ortaci și s-aveţi pentru drum. ţi 
mulțumim cu plecăciune, coană Varvara! Rămas singur cu 
bogătanii, vâri un pistol în brâu și ţinu celălalt pe genunchi. Să 
staţi cuminţi, puișorilor, și să ne-nţelegem omenește. Nu vă mai 
luăm decât caii din grajd, iar cu voia voastră om împărţi grânele 
la iobagi: ei le au muncit! Pe Anuș și Glicheria te luăm cu noi! 
Dacă vreţi să nu mai vin iară, să vă dau foc la hardughie și să vă 
zvâri în mijlocul vâlvătăilor... 

— Viperă! - scrâșni Varvara. Te-am încălzit la sân și uite 
răsplata. 

— Ai fi vrut dumneata să mă-ncălzești la sân, puicuţo! - făcu 
Grigore haz, dar nu ţi-a mers. Acuși fă bunătatea și zăvorește 
pliscul. Vorbește căpitanul Pintea! Îi zvârli o căutătură fioroasă, 
încât Varvarei îi îngheţă sângele în vine. După cum spuneam, de 
nu-mi ascultați povața, vă prăpădesc avutul și pieriţi și voi. 
Așadar, să nu vă plângeţi nimănui. La ziuă, dezlegaţi poterașii și 
spuneţi c-a fost șotia unui șugubăţ. Să nu trageţi nici unui iobag 
din socoteală grânele. Eu le-am luat și le dau cui am poftă! Şi să 
le plătiţi cinstit zilele muncite peste roboată. Dacă veţi face așa, 
vă iert fărădelegile; de nu, voi fi necruţător. Ei, ce ziceţi, ne-am 
înţeles? Îţi iert și palma, cucoană, fiindcă mi-ai făcut ochi dulci 
cândva. 

— Căţea! - gemu Stupul. 


— Nu te supăra, jupâne! Muierea nu ţi-a terfelit cinstea cu 
grămăticul Grigore, fiindcă n-am vrut eu... 

— Minţi, minţi! - urlă Varvara. 

— Grigore Pintea spune adevărul în faţa lui Dumnezeu și a 
semenilor, așa să știi. Aveţi de ales: ori moartea, ori să nu faceţi 
zarvă despre pătărania din noaptea asta. Imre! 

— Aici, căpitane! 

— Înfașă-l și pe jupân, să nu îngheţe la noapte! 

— Ca pe un copilaș scăldat - râse Imre. 

— Şi ţine-le o ţără de urât; eu am niscai treburi prin ogradă. 
Muierile-au plecat? 

— De mult. 

În ogradă, Grigore îl strigă pe Sava: 

— Unde-i lădița? 

— Aici! 

— V-aţi ospătat? 

— Am făcut provizii și pentru ceilalți, cum ai poruncit. 

— Bun. Scoateţi caii din grajd și duceţi-i lângă ceilalţi. Câţiva 
flăcăi să pornească-n sat și să vestească iobagii că Grigore 
Pintea le împarte grâne. Unde-s argaţii? 

— l-am încuiat în odaia Glicheriei. 

— Cu ei mă socotesc eu; tu fă ce ţi-am zis. Să vină doi flăcăi 
la mine. Așa, haidem, voinicilor! 

Porni către odaia Glicheriei, o descuie și intrară tustrei: 

— După cum aţi aflat, eu îs Grigore, fostul grămătic al 
Stupului. N-avem nimic împotriva argaţilor. Stupul vă datorează 
bani? 

— Oho - se auziră câteva glasuri. 

Grigore așeză lădița pe masă, o deschise cu ţeava pistolului și 
porunci: 

— Treceţi fiecare pe rând. Tie cât îți datorează? 

— Douăzeci de florini. 

— Dă-i treizeci! 

Flăcăul număra fiecăruia în parte cât spunea căpitanul. 

Dădu lădiţa în primire lui Imre și-l strigă pe Sava: 

— la câţiva flăcăi și desfaceţi hambarele... 

De pe uliţă alergau iobagi desculți, femei despletite, cu saci, 
coșărci, pături... 

— Îndrumează-i, Sava, fiecare câte un sac... 

— Da' boii nu-i luăm? 


— Lasă-i dracului! Se târâie ca melcii și nouă ni-e degrabă. 
După ce deschideţi hambarele, treceţi pe cai și veniţi la mama. 
Privi la ceas: două... Încalecă și tu, Imre, și să pornim! 

Străbătură satul în galop, încrucișându-se cu arătări ce 
alergau spre cârciuma Stupului. Mălina îi sări de gât hohotind! 

— Puiul mamei trăiește... 

— Trăiește, măicuţă, și încă bine! - râse Grigore. La o 
margine, zări căruţa cu coviltir. 

Nichifor, care sporovăia cu femeile, veni într-acolo. 

Piroș se dădu pe aproape: 

— De mine ai uitat? - și-i întinse mâna, fâstâcită. Nu mai era 
Grigore cu care plivea buruienile în grădina lui Ratz, nici 
grămăticul Stupului, ci un căpitan falnic de oaste... 

— Dacă uitam, Piroș, mai veneam? Să trăiești, Anuș neni! 
Cum merge cu sănătatea? 

— Amu, dacă te văd sănătos, băiete, bine! 

Nichifor și Imre cărau boarfele către căruţă, așternură culcuș 
pentru părintele și pitiră lada sub o boccea. 

— Gata, pornirea! Poftiţi în diligenţă. Ajutaţi-i părintelui să se 
urce, unchieșule! Imre vă va însoți... 

— Şi tu, maică? - scânci Mălina. 

— Vă ajung din urmă! Îmboldi ușurel pe Sălbătecuţa și porni 
înapoi. Intră în odaia Stupului: Plecăciune, jupâne, și dumitale, 
coană Varvară. Mă iertaţi dacă nu ciocnesc cu domniile voastre 
o cană cu vin, dar mi-e degrabă. Rămâneţi cu bine! Făcu semn 
flăcăului și ieșiră. În ogradă scoase un șuierat. Sava alergă spre 
el: Dă ordin de plecare, aghiotantule! Unde-s flăcăii? 

— Mai sunt câţiva la hambare... 

— Să lase rumânii să se descurce și să vii cu voinicii în spatele 
șurii, la Petrișor. Pornim! Eu vă aștept acolo... 

Flăcăii veniră cu câte un sac pe spinare: 

— Asta ce-o mai fi? 

— la, niște grâu pentru noi și orz pentru cai - răspunse unul. 

— Îi legăm de caii Stupului, căpitane! - vorbi și Sava. Era 
păcat să nu luăm o amintire de la iubiții noștri jupâni - chihoti el. 

— Încălecarea! - porunci Grigore. Când fură pe cai, strigă: 
Număraţi-vă din stânga... Erau optsprezece. Cu cei doi rămași la 
poterași, ieșeau la număr. Se apropie de Sava: Tu pornești cu ei 
și ajunge-i din urmă pe Nichifor și Imre. Dă-mi caii lui Breban și 
Ghiţă. Eu vin cu dânșii! Executarea! 


— Am înţeles, să trăiţi! - zâmbi Sava și duse mâna la căciulă, 
în semn de salut. 

După ce a intrat în odaia poterașilor și a scos voinicii din 
veghe, Grigore îi ajunse din urmă. În drum, a ţinut sfat cu Imre 
și Sava. Au hotărât ca o parte din flăcăi, cu Breban, s-o 
pornească întins spre tabără. Imre, cu Sava și Petrişor vor însoţi 
căruța. 

Își luă rămas bun de la toţi, sfătuind pe Imre să caute la 
tabără sălaș pentru maică-sa, femei și părintele Avram. Infipse 
călcâiul în burta Sălbătecuţei, o mângâie pe coamă și iapa se 
mistui ca o nălucă pe drumeagul ce ducea spre muntele 
Strâmbei. În zori gonea prin hăţișurile codrului, iar la amiază a 
ajuns la vizuină. Mai rămase câteva ceasuri, lepădă straiele 
haiducești și intră în pielea consilierului Csontos. După ce socoti 
că Sălbătecuţa s-a odihnit de ajuns, îi puse şaua și spre mijlocul 
nopţii ajunse acasă. Dormi câteva ceasuri. La revărsatul zorilor 
se abătu pe la prefectură. Nezărind carele în curte, se bucură. În 
felul acesta, nu se va ști că a lipsit. A pornit în întâmpinarea 
transportului. Îl află la vreo două poște de oraș: 

— N-aţi mai avut răbdare, excelență? - îi zâmbi ofițerul. 

— Cum v-aţi descurcat pe drum? 

— Bine. Dacă armeanul n-ar fi temător ca un iepure și nu ne- 
ar fi cerut să oprim nopţile în sate, eram de mult la Sătmar. Dar 
nu regret. Dumneavoastră vă pot spune: ca să-i fac pe plac, mi- 
a numărat cincizeci de taleri. Asta vine cam cât solda pe trei 
luni. Și ostașii-s mulţumiţi: au căpătat mâncare și băutură pe 
săturate. 

— Așa m-am înţeles cu el. Se apropie de trăsură: Ești 
mulţumit, domnule Spandarian? lată, se apropie orașul... 

— Multu... multu... Am să cer lui musiu Mickes ca și altă dată 
tot dumilor voastre să faceţi pază. 


CARTEA a Ill-a 
Oșteanul de la Baia 


CAPITOLUL XVIII VIAŢA DE TABARĂ 


Fugarii au ajuns la tabără a treia zi, spre seară. Imre le 
rostuise două firide mai largi: una pentru femei, a doua pentru 
părintele Avram. Flăcăii așternuseră pat de frunze, iar Glicheria 
și Anuş, pricepute la gospodărit, întinseră peste frunziș ţoluri și 
pături. Singura plapumă ce o aveau o dădură părintelui... Piroș 
era tare bucuroasă: din slugă de cârciumar ajunsese peste 
noapte fată-haiduc! Multe surate se pot lăuda cu așa ceva? Nici 
gând! Va umbla cu ei: de bună seamă! Să-nveţe numai cum se 
mânuie pistolul. O fi greu? Nu-i pare. Dacă stârpitura de Sava 
ţinea câte unul în fiecare mână, înseamnă că-i lesne... Va sta 
mereu în preajma lui Grigore, deși e înciudată; aproape că n-a 
luat-o în seamă la Măgoaja; i-a întins două degete cam în silă... 
De-ar fi știut că se gândise mereu la el! Nopțile uda perina cu 
lacrimi, de teamă să nu-l fi răpus poterașii. Altfel își închipuise 
revederea! Te pomenești că și-a găsit ibovnică; ori poate mai 
multe... Că le-a cam mers haiducilor buhul și s-a scornit o zicală 
pe seama lor: „În fiecare sat, o mândră de tucat...” 

Venirea femeilor a smintit într-un fel rostul voinicilor. Anuș, 
care bucătărise atâta vreme la Ratz și la Stupul, a strâmbat din 
nas văzând că voinicii înfulecă mâncarea aproape crudă; o 
perpelesc pe jărăgai și o înghit. Da' ce, sunt jivine? Carnea, chiar 
dacă-i de sălbăticiune, se cere gătită într-un fel anume; peștele 
așijderi... lar o ciorbă gustoasă, cu varză, ori fasolică și 
afumătură, trezești și morţii din mormânt. O să-i vorbească lui 
Nichifor. Pe el pare să-l fi pus Grigore staroste. Nu-i rea 
alegerea: e chibzuit și gospodar! O singură meteahnă are: 
melițează ca o teleleică și spune măscări. Dar o să-l dezveţe ea! 
La nevoie, îi pune pe Mălina dădacă; ţine la ea ca la ochii din 
cap... 

S-a înţeles cu Nichifor și Imre, iar a treia zi a început să 
bucătărească. Piroș se oţări: de asta au adus-o? Să slujească la 
bucătărie? Mai bine rămânea la Stupul. Acolo era barem sat! 
Aici e văgăună, umezeală... Dar n-avu încotro. Dacă și Mălina 
trebăluiește cu Anuș, mai poţi face nazuri? Glicheria își lua în 
serios rolul de intendant. Chitea așternuturile cu voinicii, dădea 
cu mătura, spăla blidele, peticea câte un suman rupt (iţarii îi 
lăsase pe seama lui Toma GGulici, care sucește acul 
îndemânatic), Imre și Sava se îndeletniceau cu caii; aveau mulţi 


și se cereau îngrijiţi... Flăcăii munceau cu dragă inimă la cele 
patru grajduri. Întâi că le trecea mai lesne vremea și în al doilea 
rând fiindcă nu puteau suferi trândăvia. La drept vorbind, aveau 
de toate și nu le zicea nimeni „du-te-ncolo”. Frecau cu 
șomoioage caii, îi scoteau noaptea la păscut - cum statornicise 
căpitanul - împleteau căpiţele și funii din coajă de tei, 
meștereau la stănoage sub îndrumarea vistiernicului, hăituiau 
fiare și le jupuiau de piele, prindeau pești într-un ochi de gârlă, 
aflat într-o scobitură de stâncă, ajutându-se c-un soi de vârșe, 
împletite de unchieș și Glicheria. 

Vistiernicul avea și altă treabă: să aducă făină, mălai, 
brânză... Cobora noaptea în câte un sat moţesc, unde își făcuse 
prieteni, și tot noaptea venea înapoi. Grigore și cele patru 
cătane muștruluiau flăcăii în ceasurile când n-aveau ce face: 
trăgeau cu pistoale și durde la o ţintă, în vreo văgăună, dar nu 
cu plumbi - era păcat să-i prăpădească-n vânt - ci cu boabe de 
mangal, care lăsau urme pe pânza întinsă între doi copaci. 
Tragerile le supraveghea slovacul - Horacec - fiindcă făcuse 
instrucţia la bombarde și era priceput, iar Imre și secuiul îi 
învățau cum să se pitească după copaci, să sape șanțuri, să 
folosească drept ascunzători tufele și moviliţele, după care îi 
goneau să se caţăre pe stâncile cele mai colțuroase. 

— Parc-am fi capre de munte! - bombănea câte un flăcău, 
gâfâind la urcuș. 

— Capră, tap, ied - îl probozea slovacul, totu-i să știi să te 
ferești din calea gonacilor. Ştii tu ce-i aia „folosirea terenului 
accidentat”? N-ai de unde! Dar află, băiete, că pentru afurisitul 
ăsta de „teren accidentat” mi-au mutat căpriorii toţi gradaţii din 
companie și am înghiţit la palme, că nopţile visam doar stele 
verzi. 

Ziua se puneau patru paznici, ascunși în coroana copacilor, 
cam la vreo două sute de pași de tabără. Și-au împletit un fel de 
plase din nuiele, de ședeau lungiţi pe burtă. Garda o făceau 
doar cei vechi, ciobanii. Odată-l auzeai pe unul tulburând 
liniștea: 

— Ce faci acolo, pupăzo? 

— Clocesc! - îi răspundea cel întrebat, în răspăr. 


* 


După ce văzu căruțele în ograda prefecturii, Grigore se repezi 
la locuinţa lui Mickes, să-i aducă vestea. Se așeză la biroul 
prefectului, scoase punga primită de la armean și o împinse 
către el: 

— De la Spandarian: o sută de galbeni... Mickes mătură cu 
mâna punga: 

— Ce-mi spui mie? E a dumitale! 

— Nu se poate! - îl contrazise Grigore. Mi-aţi spus că ce-oi 
rupe de la armean e pentru domnia voastră. Nu i-aș fi primit 
altcum. 

— Ştiam! De aceea te-am și păcălit - râse Mickes. Mi-am 
închipuit că ai fi în stare să refuzi, ca un ungur ţâfnos și 
îndărătnic ce te afli, așa că n-aveam altă soluţie. la punga, 
domnule, până nu-mi ies din pepeni! 

— Și domnia voastră? 

— Mă-nţeleg cu Spandarian, fii liniștit. Unde-i postavul? 

— În curtea prefecturii. 

— Va să zică e-n mâna mea! Şi cine-ncape aici - arătă el 
palma - nu scapă nejumulit. E măsurat, socotit? 

— Până la un husoș. 

— Bravo! Am să dau hârţoagele lui Pegri, să le verifice. De 
formă, bineînţeles! Am încredere în dumneata, dar trebuie să-i 
dau și lui o treabă. Dac-ai ști cum te pizmuiește... Ai fost pe la 
Ilku? Aţi căzut la învoială? 

— Am executat întocmai dispoziţiunile domniei voastre. 

— Zece? 

— Atât! 

— Mulţumesc. Ai și dumneata o parte. Nu, degeaba încreţești 
fruntea! E hotărârea mea și nu îngădui să fiu contrazis! Dacă nu 
ţii să ne certăm... și râse cu viclenie. Bei ceva? Aladar! Palincă! 
Turnă două păhărele, dădu pe gât paharul, se șterse pe mustăţi 
cu batista și îi oferi ţigări: L-ai văzut pe Loewenburg? 

— N-am avut vreme... 

— Rău! O să creadă că-l ocolești și nu-i în interesul dumitale. 
Ştii că-ţi port de grijă ca unui fiu? 

— Mi-am dat seama și vă rămân îndatorat. 

— Așa, băiatule! Să m-asculţi... Uite, chiar azi să i te prezinţi; 
o să te primească fără zăbavă. 

— Gândeam să mă reped cu domnia voastră la prefectură. 


— Nu-i nevoie; ţi-ai îndeplinit sarcina! Restul mă privește. 
Dacă ţii cu tot dinadinsul, te aştept la birou pe la amiazi și vei 
prânzi la noi. 

— Îmi pare rău, dar nu pot. Am un invitat la masă. 

— Pe cine? 

— Locotenentul de jandarmi din Halmeu, care a însoțit 
transportul. 

— Perfect! Îl luăm și pe el. 

Guvernatorul îl primi bombănind: 

— Când dau de greu, fugiţi cu toţii! Șezi. Ai aflat? 

— Da. M-a informat domnul prefect. 

— Cum îţi place? 

— Cum place și excelenţei voastre. 

— Răspunzi bine; ești pișicher! Dar eu port răspunderea. M-ai 
vârât într-un bocluc... Ce-ţi veni, tinere, să-mi propui pe 
dobitocul de Lichtenstein ca însoțitor al convoiului? Asta ne-a 
nenorocit! 

— Vă rog să mă iertaţi, excelenţă, dar nu eu l-am propus - îl 
contrazise Grigore cu îndrăzneală. Am amintit de locotenentul 
Bernfeld, pe care l-am văzut la drum; și v-am sugerat dublarea 
gărzii. Pe prinţ abia îl cunoșteam; n-aș fi îndrăznit... 

— Așa? - încreţi guvernatorul fruntea. S-ar putea... Atunci 
care dobitoc mi-a pomenit de neisprăvitul ăsta? 

— Chiar excelența voastră, nu vă fie cu supărare. 

— Hm... nu cred! N-am înghiţit în viața mea obleţii în 
uniformă, care n-au alt merit decât acela de a fi avut o coroană 
pe scutece. Mi-o fi luat Dumnezeu minţile, dacă susţii că... 

— Vă rog să fiți convins! 

— Să zicem. Dar vina mare e tot a dumitale! Ce-mi trebuia să- 
mi umbli după fleacuri? Brașov, Halmeu... Asta o putea face 
oricine! Ai adus cu bine primii taleri! De ce ai dat bir cu fugiţii? 

— Socoteam că e o răspundere prea mare și chiar excelența 
voastră a fost de părere că e o treabă de militari, nu pentru 
civili. 

— Am susţinut eu asta? 

— Repet cuvânt cu cuvânt spusele domniei voastre. 

— Pesemne c-am fost beat! În sfârșit, să luăm un Kümmel... 
Dar sunt supărat pe dumneata, încât dac-ai fi băiatul meu, te-aș 
întoarce cu fundul în sus și ţi-aș trage câteva zdravene. 


— Cred că aţi fi îndreptăţit, excelență! Am și eu o vină: 
trebuia să-mi dau seama că mi s-a oferit o slujbă care mă 
depășește. Am primit-o: asta mi-e greșeala! Sunt tânăr, poate 
nu îndeajuns de priceput... Înţeleg să trag consecinţele și, după 
cum mi-am îngăduit să-i amintesc și domnului prefect, vă rog 
să-mi acceptaţi demisia, cu mulţumiri pentru încrederea 
dumneavoastră; n-am meritat-o... 

Socotea că, în felul acesta, va scăpa de îndatoriri și se va 
putea înapoia în tabără spre a se îngriji de oastea lui, pe care o 
visa numeroasă. Bani aveau, sălaș bun de asemenea... Le 
trebuiau oameni! Și i-ar fi putut aduna. Mai ales că ar rămâne cu 
pașaportul în buzunar. 

— Baţi câmpii, tinere! Cine ţi-a spus că n-ai meritat 
încrederea mea? Mickes? 

— Nu, dimpotrivă! Eu am avut impresia... 

— Fii bun și păstrează-ţi impresiile! Poftim: bea! Și îi mai 
turnă un pahar. Acum totu-i să dregem o prostie de neiertat: 
dispariția aurului. Cei vinovaţi își vor primi pedeapsa, desigur. 
Dar asta nu ne va aduce niciun taler. Și ne-au intrat și cele 12 
regimente în subzistență. La raportul ce l-am înaintat 
împăratului, știi ce apostilă a pus cancelarul? „Să facă ce o știi. Il 
privește!” Sigur, eu să-mi sparg creierii... Ce-i pasă lui? L-am 
chemat pe Herbertstein și am stat cu el de vorbă. Despre asta 
știi? 

— N-aveam de unde. Abia azi-dimineaţă m-am înapoiat de la 
Halmeu. 

— Cu postavul? 

— Da! 

— Bun. La Brașov ce-aţi făcut? 

— Vă va da un raport amănunţit maiorul Böhm... 

— lar îmi vări un ofițer pe gât? Nu! Pe dumneata te-am trimis 
și te rog să-mi raportezi! 

— Datorită intervenţiei maiorului, am obţinut de la comitele 
Haan și prefectul Ehrlich asigurarea că vom avea gata comanda 
până la 1 septembrie, așa cum ne-au făgăduit meșterii 
armurieri. Au pus și om anume: să-i supravegheze... 

— Septembrie... Hm... e bine... Tot n-avem cu ce plăti acum... 
Veţi pleca înapoi? 

— Așa ne-am înţeles; când vom fi înștiinţaţi printr-un curier. 


— În sfârșit! V-aţi descurcat... Dar să revenim la erar: știi ce 
mi-a propus? Să te trimit din nou la el. Zice că arfi un mijloc să 
ne întoarcem paguba, datorită unei propuneri ce i-ai făcut. Îi 
amintești? 

— Nu! 

— Cum se poate? Eu n-am priceput tocmai bine. Era vorba 
despre verkeși, pulbere de aur, sau cam așa ceva... Și zicea că 
în câteva luni putem înlocui aurul ce ni s-a prădat - dacă vei 
veni acolo, firește... Acum știi? 

— Imi amintesc. Cred însă că domnul erar își pune prea mari 
nădejdi în pulberea de aur... 

— Cu alte cuvinte m-a minţit? 

— Nicidecum. Mi-am îngăduit să-i întocmesc un raport și am 
făcut unele sugestii... 

— Bune! Așa le socotește Herbertstein. Cum ai și un pic de 
vină în treaba asta, ești dator să ne ajuţi. De altfel - și asta 
rămâne între noi - are planuri mari cu dumneata. Ar vrea să iei 
locul lui Haller, care-i nepriceput. Ştii ce înseamnă asta? Un titlu 
nobiliar... Ai vreunul? 

— Tata a fost nemeș armalier. 

— Asta-i titlu? Vax! Toţi ţărănoii puchinoși l-au căpătat; nu 
face nici cât o ceapă degerată! Nobil, domnule, înseamnă un 
brevet semnat de împărat, spada pe care ţi-o înmânează 
personal, cu o acoladă, dreptul de a face parte din dietă; să ai 
castel, moșie, banderii... Asta, desigur, dacă ne faci treabă... 


Grigore n-a rămas două zile la Sătmar. A doua zi, în zori, a 
înșeuat pe Sălbătecuţa și s-a așternut la drum. Voia să știe cum 
au ajuns la tabără Mălina și ceilalţi. S-a oprit seara la Unguraș, a 
cinat cu Marghit, iar a doua zi, spre seară, a ajuns la peșteră. L- 
au îmbrățișat cu toţii, iar Hubariu, ţiganul, i-a tras din lăută un 
cântec haiducesc. 

— Cine l-a făcut? - îl întrebă Piroș, mirată. 

— De unde să știu? - ridică scripcarul din umeri. L-am auzit și 
eu prin Sighet, în Maramureș, în Abrud... Toţi cântă acolo 
cântece haiducești, că doar în haiduci mai au nădejde, să le 
aducă slobozenie... 

— Îţi place la noi, Piroș? Nu-i ca la Stupul - glumi Grigore în 
timpul mesei - avem voinici unul și unul! Poate-ţi găsești un 
mire, cu toate că haiducii se feresc de pirostrii. 


— Dacă rămâi aici și nu-ţi râzi de mine, îmi place! - îl înfruntă 
Piroș mândră. N-am lipsă de mire, nici de cratițele măicuţei; 
vreau să fiu și eu haiduc! 

— Haiduc în zadă... - se hlizi Sava. Ar râde și curcile! 

— Ba proștii! - îl sudui Roșcovana. 

— laca, na... - râse Nichifor - s-o vitejit fetica... Nu vrei să te 
alegem căpitan? Că Grigore prea se vântură pe cele coclauri. 

A mai rămas de sporoavă cu Mălina până după miezul nopţii. 
Maică-sa îl asculta și lăcrima: „Să te vadă bietul tata și Cupșa, 
tare bucuroși ar fi...” 

— Tu nu te bucuri, mamă? 

— Nu! Ai ales drum plin de primejdii. Dacă te prind, te 
spânzură-n furci, ori poţi căpăta un plumb în vreo harţă. Şi 
rămân singură, maică... Dacă n-ai fi venit, să te știu teafăr, mă 
prăpădeam. Fie-ţi milă de bătrâneţele mele și ferește-te! Atât 
mi-a mai rămas: un fecior mândru și bun ca pita caldă... 

l-a vegheat somnul, iar în zori l-a îmbrățișat, crucindu-l să-l 
apere de primejdii. 

Grigore a pornit într-adins doar cu unchieșul, să poată umbla 
nestingheriţi la comoară. Au deșertat lădiţa Stupului. Fișicurile 
de aur le-a vârât căpitanul în chimir, să le schimbe pe hârtii. 
Florinii i-au împărţit în trei grămezi: două mii pentru Imre - cât 
luase Grigore de la ibovnica Şari; cinci mii să-i păstreze Mălina, 
iar restul, un purcoi măricel, să-l aibă Nichifor pentru târguieli. 

— La talerii din Șeini să nu umblaţi, unchieșule! Când om 
avea nevoie, îi schimb eu la zarafi, cu ţărâita. Un argat cu poli 
de aur bate la ochi. Și ţinutu-i împănat de copoi... 

— Da’ cum să umblu pe unde zici, fără ţidulă la mână? Dacă 
m-or opri jândarii? 

— Ai să capeţi! Și dumneata și Sava. 

S-au călătorit noaptea și în zori au intrat în Baia. Pe Nichifor și 
Sava i-a lăsat la hanul lui Nemeth. Caii să-i ţină la grajd, iar ei să 
tocmească odaie cu luna. La cazino s-a schimbat de haine, să fie 
mai arătos; și straiele sinilii îi veneau ca turnate. După ce i s-a 
curăţat calul, a pornit către castelul lui Herbertstein. Cum era 
încă devreme, s-a oprit în fața unui șelar. Negustorul i-a ieșit în 
prag și a chemat o calfă să-i ţină roibul. Intrecându-se în 
ploconeli, l-a poftit în dugheană: 

— Cu ce să vă servim, înălțimea voastră? 

— Am nevoie de două șei. 


— Astea s-ar potrivi? 

— Mai ieftine; sunt pentru argaţii mei. Le plăti și dădu 
poruncă să fie trimise la han. Să întrebe acolo de... 

— Știm, excelenţă - râse șelarul cu gura până la urechi; 
domnul consilier imperial... 

— Mă cunoști? 

— Vă cunoaște tot orașul, excelenţă! Dar înălțimea voastră nu 
dorește o șa? Aceea pe care o aveţi e cam roasă... Și am una, 
din întâmplare, o minunăţie! A poruncit-o măria sa, prinţul de 
Lichtenstein, mi-a dat arvună, dar l-au chemat la Viena pe 
repezeală - nu știu pentru ce - și am rămas cu ea în cârcă. Să 
vi-o arăt... Nu v-ar costa scump. Măria sa a tocmit-o cu 250; am 
primit 50 arvună... Când s-o întoarce, îi fac alta! 

— Nu cred să se-ntoarcă prea curând - zâmbi Grigore. S-o 
văd! 

Era frumoasă, cu scări de argint, încondeiate și frâie galbene, 
subţiri, bătute cu bumbi de alamă. O încercă cu mâna: 

— E moale ca un fotel, excelenţă! Am lucrat-o cu palmele 
mele! N-am lăsat calfele s-o atingă... S-o așezăm pe armăsar? 
Dacă nu vă place, n-o luați... 

— O iau! Cât zici că-ţi datorez? 

— Numai două sute de florini, înălțimea voastră: chilipir! 


* 


— Ai venit? - se bucură Herbertstein. la loc! Un șfarț? Un 
pahar cu lichior, sau să-ți aducă și o gustare? 

— Mulţam frumos! Am luat micul dejun la cazino... 

— Ce spui despre pacoste? E drept, n-ai ce: ai fost departe - 
la Brașov... Nu credeam că prinţul poate fi atât de nătâng, iar 
Bernfeld ăla... a fost degradat: e ajutor de stegar la Mohaci. Bine 
i-au făcut! Au fost înarmaţi până-n dinţi și s-au lăsat cetluiți de 
câţiva tâlhari... Ziceau c-au fost o sută, dar sunt sigur c-au 
minţit. Cine crezi că se bucură de treaba asta? 

— Baronul Haller? 

— Poate. Dar Yoli e în culmea bucuriei. Zăpăcita! Am vrut s-o 
mărit c-un prinţ... 

Sorbi lichiorul și scoase din sertar o hârtie: 

— Ştii ce am aici? 

— Bănuliesc: raportul meu. 


— Ai ochi ageri! Așa e. L-am recitit cu atenţie: în el stă 
salvarea noastră! Îţi predau încasarea cotei de la verkeș. Dacă 
nu ne-or mai prăda, cu diferenţa putem bate alţi taleri; depinde 
însă de abilitatea dumitale. Cu Haller m-am înţeles; orice 
greutate în plus faţă de ce primeam până azi va fi pusă 
deoparte și vom bate monete. Dumneata vei supraveghea 
treaba asta! Ai vreun plan de activitate? Mă interesează... 

— Mi-am adus două ajutoare: un conaţional și un valah. 


Ungurul e mai vârstnic și-i foarte șiret: îl cheamă... Îl boteză pe 
dată-n minte: Miklos Török. El se va amesteca printre băieșii 
unguri... l-ar trebui o hârtie specială; să poată circula 


nestingherit... 

— l-o dăm, nu-i mare scofală! Dar valahul? Ce nevoie ai de el? 
Nu-i mai bine un german? Îți aleg unul viclean și credincios, 
dintre slujitorii mei... 

— Nu cred nimerit. Să nu uităm că cei mai mulţi băieși sunt 
valahi și putem afla de la ei multe... Cine s-o facă? Argatul meu, 
Sava Mintău, e ager, iscusit, și-i va putea trage de limbă. Unui 
german sau ungur i-ar fi cu neputinţă să scoată ceva de la 
băieșii valahi. Şi fără să am date, nu voi ști dacă și cu cât ne- 
nșală verkeșii. 

— Poate să ai dreptate! Brauch! Scrie două hârtii: numele și 
cuprinsul ţi-l va dicta domnul Csontos. Mi le aduci apoi la 
semnat... 

Grigore vru să se scoale. 

— Șezi, te rog, mai avem timp. Vrei o trăsură, desigur? 

— Prefer calul; mă deplasez mai lesne... 

— Dacă ţii cu tot dinadinsul să-ţi frângi oasele, mă rog, nu te 
pot opri. Altceva? 

— Mi-ar mai trebui o hartă cu minele închiriate, numele 
arendașilor și cota ce o dă fiecare. 

— Avem așa ceva. Asta-i tot? 

— Nu. Pe lângă fiecare mină să numiţi un jucuţel, care să 
înscrie în catastif cât praf de aur se adună zilnic. Jucuţeii să fie 
sub ordinele mele... 

— Nu crezi că slăbim aparatul fiscal? 

— Nu. Cunosc comitatele; sunt prea mulţi jucuţei în sate și iau 
simbrie de pomană. Lipsa unuia nu se va resimţi: garantez... 

— Bine; voi da dispoziţii! Cred că ajunge! 


— Nu sunt de aceeași părere. Mai trebuie să daţi un edict 
public, prin care hotărâți pedepse aspre împotriva celor ce 
sustrag cotele statului. 

— Măi, măi, măi, dar multe mai vrei, consilierule! În fine, dacă 
vei face treabă... Poftim! $Șezi la biroul meu și formulează 
edictul. 

Se sculă dc pe fotoliu și începu să se plimbe prin odaie, cu 
mâinile încrucișate la spate. Uneori se apropia și privea peste 
umăr la ce scria Grigore. Acesta se oprea când si când din scris, 
gânditor, apoi așternea mai departe, pe hârtie, cuprinsul 
edictului: 


„Noi, Heinrich Ademar Francisc von Herbertstein und 
Hellenbach, consilier imperial și prim erar al monetăriei statului 
din Baia, în numele augustului împărat Leopold | al Austriei, 
hotărâm următoarele: 

Edict 

Cei care se sustrag dijmei ce ne datorează în praf aur de la 
minele închiriate, acoperindu-și frauda pentru ca nu cumva 
slujbașii noștri să descopere asemenea furtișaguri, deși nu e 
greu să se stabilească precis cât poate să aducă un șteamp cu 
frauda tăinuită cu tot; drept care poruncim de îndată tuturor 
antreprenorilor de băi (verkeși) care au extras și extrag aur din 
hotarele comitatelor noastre și anume: Baia Sprie, Capnic, 
Herja, Dealul Crucii, Băiuț și celelalte sate din jur, să citească 
sârguincios legea scrisă în Constituţie, art. 4, paragr. 2 și să se 
întoarcă pe calea bună, făcând dovadă că au predat aurul 
datorat până la zi și că vor face jurământ în faţa trimisului 
nostru special, Martin Csontos, că li s-a trecut numele în 
registrul alcătuit în acest scop, ce va fi ţinut de un jucuţel numit 
de noi. 

Cei ce nu se vor conforma acestui edict și vor continua 
fraudele, vor fi pedepsiţi cu cinci până la zece ani temniţă grea 
și confiscarea avutului, iar în caz de recidivă cu spânzurătoarea. 
Domnul consilier Csontos, cu sprijinul magiștrilor urburari, al 
încasatorilor de dări și jucuţeilor, va trece de îndată la 
îndeplinirea acestui edict. Toate autorităţile militare și civile 
sunt datoare a sta la dispoziţia domniei sale, după cum a 
poruncit înaltul nostru guvernator, generalul conte Loewenburg. 

Dat în Baia Mare, azi 5 iulie 1695. 


Contele Francisc von Herbertstein und Hellenbach.” 


— Vă place, excelenţă? 

Erariul râse pe sub mustață: 

— Aspru mai ești, consilierule! Ai fi în stare să-i trimiţi pe toți 
la spânzurătoare... 

— Credeţi că altcum s-ar purta cinstit? 

— Nu, nu cred... Brauch! Transcrie pe hârtie de-a noastră, cu 
sigiliu, edictul ăsta: în două exemplare. Stai! Fă și hârtiile de 
împuternicire pentru... cum ai zis că-i cheamă? 

— Miklos Török și Sava Mintău... 

— Așa. Adu-le pe toate la iscălit! 


Călare pe Vifor, cu şaua ce scârțâia plăcut, mirosind a 
proaspăt, Grigore călărea la pas pe uliţă, fără să privească în 
jur. Hoinări prin crâng, dădu frâu liber lui Vifor și-l hrăni cu 
zahăr. Păcat că n-o are pe Sălbătecuţa: s-a obișnuit cu ea. 

Pe seară se duse la frizer, dădu la periat hainele sinilii, își 
trase botforii de lac, pentru pantalon lung, mai comozi decât 
cizmele și, când orologiul din turnul primăriei bătu de șapte ori, 
cobori agale treptele. In fața salonului, cu șervetul pe braţ, 
Frantz aștepta clienţii. 

Când se înapoie de la erar, ulițele erau pustii. Urcă scările 
agale și rămase pironit: simţise un iz de tutun din odaia lui... 
Deschise larg ușa. Il aștepta o surpriză: pe scaun, fumând liniștit 
trabucul și având în faţă o sticlă cu rom și un pahar pe jurhătate 
golit, ședea Haller. 

— Dumneavoastră, aici, la ora asta? - rămase Grigore 
descumpănit. 

— Bună seara! - răspunse baronul placid. Văd că te culci 
târziu; nu-i sănătos... 

— Dar excelența voastră? 

— E o excepţie: dacă nu vine Mahomed la munte... Șezi! Îi 
umplu un pahar. Aveam să-ţi vorbesc confidenţial. Şi fiindcă vii 
la mine însoţit de guvernantă - știi despre cine-i vorba? - m-am 
gândit să te surprind în cuib. Mi-a deschis Frantz, mi-a dat rom... 

— Așteptaţi de mult? 

— Am mai fost odată. Mi-a spus că ești invitat. Pesemne la... 

— Greșiţi! 


— În sfârșit, te privește... Eşti major! M-am înapoiat la 
unsprezece și aștept. Careta e în curte... 

— Vă ascult... - și sorbi din pahar. 

— Sunt om de legi, cred că știi? Voi merge la ţintă, fără 
ocolișuri sau fasoane. 

— Foarte bine - aprobă Grigore. Nici mie nu-mi place să mi se 
vorbească în bobote... 

— Cu atât mai bine! Vrei să-mi iei locul? 

— Nici prin gând nu-mi trece, excelenţă! 

— Ciudat... Vuiește orașul! Se zvonește că Loewenburg, 
Herbertstein... Pe onoarea dumitale? 

— Vi-o jur! Am vrut să scap și de corvoada cu verkeșii, dar mi- 
a fost cu neputinţă. Abia aștept să mă-ntorc la Sătmar. Mi-am 
înaintat chiar demisia din pricina asta, dar mi-a respins-o 
guvernatorul... 

Haller rămase gânditor. Ridică paharul, se oglindi în el și sorbi 
rar o înghiţitură. Scutură scrumul și vorbi apăsat: 

— Dacă spui adevărul, ești un tânăr cu noroc: te-aș fi distrus! 
Sunt trimisul cancelarului și, între patru ochi, te previn că erariul 
se clatină rău de când cu tâlhăria. Ginerele său conducea 
convoiul... 

— După câte știu, nici măcar logodiţi nu erau... 

— N-are a face! Așa era privit Lichtenstein la Viena. O să 
zboare! 

— Cine? Prinţul? 

— Nu, Herbertstein! Cu Ademar se va răfui cancelarul. 
Credeam că faci parte din complot... Nu mă minţi? 

— Am jurat, excelenţă! 

— Te cred! Inseamnă că se urzește peste capul dumitale. 
Dacă treci de partea mea, n-ai să regreţi. 

— Vă cer iertare, excelență! De partea dumneavoastră, de 
partea erariului... Eu nu sunt de nicio parte. Imi văd de treburi; 
nu-mi vâr nasul unde nu-mi fierbe oala. Aveţi vreo nemulţumire? 

— Acum, după cele ce-mi spui, nu... Dar aveam impresia că 
mă sapi. Și cum mi-au fluturat la ureche unele șoapte, îmi părea 
că întreaga dumitale activitate din trecut și prezent are un scop 
precis: să-mi submineze autoritatea... 

— Vă dau cuvântul de onoare! 

— Te cred. Ştii că mi-ai îngrozit magiștrii? - și hohoti vulgar. 
De fapt nu m-a supărat: aveai dreptate! Mă temeam însă că prin 


ei vrei să lovești în mine. De aceea nu mi-a plăcut raportul. Știu 
că tândălesc, dar mi-era greu să-i controlez: e obositor... iar 
Kuntze e o mămăligă. II întoarce pe degete și un prunc... Şi cu 
verkeșii ai dreptate: ne fură de sting! Vei avea concursul meu. 
Dar te rog să-ţi dai încă o dată cuvântul că chiar dacă 
Loewenburg va obţine numirea dumitale ca viceerar... 

— Vă jur, excelenţă, pe Dumnezeul meu! Și dacă vă mint... - 
scoase pistolul de sub pernă - mă voi împușca în faţa domniei 
voastre, ca un om dezonorat. 

— Lasă drăcia la loc! - tresări Haller impresionat. Avea oroare 
de arme de foc. Jucăriile astea iau foc și din greșeală... Cu alte 
cuvinte: aliați? Şi-i întinse mâna. 

— Nu! Rămân neutru - zâmbi Grigore. 

— E bine și așa - făcu haz baronul Haller. Nu-i cuminte să te 
vâri în tărâţe... Dar te vei bucura de sprijinul meu, să știi... Îl voi 
informa și pe cancelar! 

— Poate că voi avea nevoie de acest sprijin. Am intenţia să 
urmez dreptul la Viena... 

— Minunat! Eşti un băiat de ispravă. Şi am să te ajut: toți 
juriștii îmi sunt prieteni... Dar ce zic? Mai mult: îndatorați... Ai 
să-ţi iei diploma fluierând! Când vrei să pleci? 

— De îndată ce mi se va primi demisia. 

— Să mai ciocnim un pahar, prietene! - se veseli Haller. 
Pungașul de Frantz are un rom pe cinste. || ţine dosit. Trebuie să 
și plătesc... 

— În casa mea? Mă jigniţi! 


* 


_ Edictul îngrozi pe verkeși. Temniță grea... spânzurătoare... 
Inșelaseră din gros monetăria și acum, poftim! - vor avea 
jucuţei în coastă. Dar parcă nu-i poţi corupe? Ba bine că nu! Se 
uită-n registre ca mâţa-n calendar. Și cine știe dacă va da pe la 
ei consilierul. Că nici Haller nu i-a călcat... Şi parcă mai prinseră 
curaj. g 

Nichifor și Sava îl așteptau pe-nserat, șezând pe scară. li luă 
în odaie: 

— Aţi aflat ceva? 

— Oho! - se hlizi Sava. Fură ca-n codru! Știu toţi băieșii. Am 
scris și pe hârtie... 

— Şi la dumneata, unchieșule? 


— Aidoma ca la Sava... 

— Eram sigur! lată ce vă sfătuiesc: porniţi înapoi în zori. Eu 
voi fi mâine după prânz la Sava, în Dealul Crucii. Dar să te 
găsesc în sat. Ai gazdă? 

— Am. La un băieș: Rusalim Lup. E om de ispravă. Câte mi-a 
povestit... 

— Bine. Să fii acolo - și însemnă pe o hârtie numele băieșului. 
Caută-mi și mie loc de dormit. Ţi-oi spune apoi ce avem de 
făcut. Dumneata, unchieșule, unde șezi la Baia Sprie? 

— La han. 

— Nu te mai duce pe la verkeși până nu te caut. Umblă seara 
prin cârciumi, cinstește băieșii, dar fii cu urechile treze. 

— Fii pe pace, nepoate! Am auz de ogar... 

— Așa. Duceţi-vă și luaţi cina, dormiţi zdravăn, iar în zori, 
valea... Le scutură mâinile. Plecaţi! Era grăbit să-i știe la treabă. 
Mâine vorbesc cu erariul - își făcu el socoteala; harta o am în 
buzunar; pornesc spre amiazi... 

Ajuns la Dealul Crucii, privi pe listă: avea doi verkeși: 
Baumgartner și Steinitz. Hotăriî să meargă la primul. Trecu pe 
lângă șteamp și opri calul. Meșterul, rotofei, trăgea tacticos din 
lulea și îndemna la răstimpuri iobagii ce învărteau spiţele: Los! 
Los!24, zvârlind câte un scuipat negru prin strungăreaţă. 

— Unde-i jupân Baumgartner? - întrebă Grigore pe nemţește. 

— La birou... acas’... caut și domnita - răspunse neamţul fără 
să se sinchisească. Birou acolo... și arătă spre deal, aproape de 
gura băii, o magazie de scânduri. Descălecă în faţa ei, legă pe 
Vifor de un bulumac, intră și întrebă de domnul Baumgartner. 

— Eu sunt! - se sculă de la o masă un lungan cu faţa rasă, 
pistruiat. Ce doriţi? 

— Sunt consilierul Csontos! 

Verkeșul tresări și căscă gura într-un rânjet umil: 

— Îmi daţi voie: inginerul Baumgartner... Rămase cu mâna 
întinsă, fiindcă Grigore, întors cu spatele, privea la un desen pe 
perete: 

— E schiţa băii? Dumneata ai făcut-o? 

— Eu. 

— Câţi oameni lucrează la puț și câţi la șteamp? 

— În primul rând, excelenţă - zâmbi verkeșul - nu știu cu cine 
am onoarea, ca să pot răspunde... 


24 Înainte. 


— Cum nu știi? Nu m-am prezentat? 

— Da, verbal. Dar pot fi sigur? Nu vă așteptam atât de curând 
la un control. 

— Serios? - și-i arătă împuternicirea. Înseamnă că m-am 
grăbit... - și zâmbi ironic. 

— Ocupaţi loc. 

— Mulţumesc! Rămase în picioare. Aștept un răspuns! - 
continuă tăios. 

Baumgartner răsfoi un carnet: 

— 42 de băieși la puț și un supraveghetor; 16 oameni la 
șteamp și un maistru... 

Grigore notă în carnet: 

— Registrul, te rog! 

— E pe masă. 

— Unde-i jucuțelul? 

— Dumnealui... 

De la altă masă se ridică un omuleţ pirpiriu, neras, cu 
picioarele crăcănate, mustăcios și cu ţepi în barbă. 

— Cum te numești? 

— Simon Bonihady, excelenţă! 

— Ungur? 

La răspunsul lui afirmativ, Grigore se întoarse către verkeș: 

— Vă rog să ne lăsaţi singuri! 

indignat, neamţul ieși afară: „Ce impertinenţă! Mă dă afară 
din biroul meu...” Şi se plimbă de colo, colo, bufnind de necaz. 

— Ai cercetat registrul? 

— Da... oarecum... știți... n-am mai lucrat cu registre de mină, 
excelenţă... - se fâstâci Bonihady. 

— Şi ce ai constatat? E ţinut bine? Nu ne fură? 

— N-aș crede, excelenţă! Domnul antreprenor e om cult, 
inginer... 

— N-are a face; om vedea... 

Se adânci în cititul cifrelor, șezând pe scaunul inginerului. 
Jucuţelul, în picioare, se schimba de pe un picior pe altul, ca un 
cocostârc și broboane de sudoare îi alunecau pe obraji. De 
spaimă uita să le șteargă... Grigore aduna cifrele, le trecea în 
carnetul său, apoi porunci să fie adus inginerul. Acesta intră, 
urmat de jucuţel. 

— Meștere Bonihady - i se adresă Grigore c-un zâmbet amabil 
- ești bun să te vânturi niţel? Intoarce-te peste jumătate ceas. 


— Am înţeles, să trăiţi! - lipi slujbașul cizmele, aducându-și 
aminte de cătănie și făcu o întoarcere clătinată. După ieșirea lui, 
zâmbetul pieri de pe buzele lui Grigore: 

— la loc! Ţi-am cercetat registrul cu începere de la 1 ianuarie. 
Reiese că cea mai mare extracţie a fost de 335 grame praf pe 
zi. Cine a ţinut scriptele? 

— Eu, excelenţă! 

— Confirmi exactitatea cifrelor? 

— Bineînţeles! 

— Perfect! Scoase din buzunarul de la piept un edict și citi cu 
glas tare: „Cei ce nu se vor conforma și vor continua fraudele 
vor fi pedepsiţi de la cinci la zece ani temniţă grea și confiscarea 
avutului, iar în caz de recidivă cu spânzurătoarea...” || cunoști, 
nu-i așa? 

— Nu vă-nţeleg atitudinea, excelenţă - protestă verkeșul. Nu 
sunt fraudator! 

— Nu mă-ntrerupe - i-o tăie Grigore aspru. Asta vom vedea 
mâine. La ce oră începeţi lucrul? 

— La șase... 

— La șase fără un sfert voi fi la șteamp, iar ajutorul meu la 
puț. Nu porniţi lucrul fără noi! Ne-am înţeles? Voi verifica la faţa 
locului exactitatea cifrelor. lar dacă nu vor fi conforme... 

— Îmi pare rău! Drept cine mă luaţi? 

— Drept fraudator, domnule! 

Încălecă și porni către sat. Întrebă pe uliţă de Rusalim Lup. Un 
zgâmboi îl îndreptă spre casa băieșului. Sava îl aștepta. 

— Ai stat cu oamenii de vorbă? 

— D-apăi cum? Am și băut împreună... 

— Or face cum i-ai povăţuit? 

— De bună seamă. 

— Arată-mi unde voi dormi și nu uita: sunt ungur... 

— Știu, căpitane! 

— Eşti nebun? 

— lertare! M-a luat gura pe dinainte. Veţi dormi aici, domnule 
consilier - spuse tare, pe ungurește, deoarece apăruse în prag 
nevasta lui Rusalim. V-a pregătit și cina în odaie... 

— Plătește-i cinci florini! Și vino să cinezi cu mine... 

Sava îl urmă supus. În odaie, Grigore duse un deget la buze: 
Sst! 


După plecarea lui Grigore, Baumgartner simţi fiori reci pe 
spinare. Dacă-l dibuie, s-a nenorocit. Și un slujbaș atât de aspru 
n-a mai întâlnit. Parcă n-are ochi, ci burghie... l-ar da bucuros o 
pungă cu praf, chiar două și să se ducă unde a-nţărcat mutu’ 
iapa! Dar poţi cuteza? Parcă te îngheaţă... O slujnică îi aduse 
cina. O mătură cu mâna: Schnaps! 

— Ce-i cu tine, Albert? - se întrista nevasta. 

— Necazuri! - și recăzu în muţenie. 


La cinci dimineaţa, Sava, cu caii înșeuaţi, aștepta în bătătură. 
Grigore ieși înăbușindu-și un căscat: 

— Ştii unde şade vagmistrul de jandarmi? 

— Știu. 

— Du-mă la el! 

Grigore bătu la fereastră cu mâna înmănușată: 

— Cine-i? se auzi un glas răgușit, somnoros. 

— Consilierul guvernamental Csontos! - răcni Grigore, încât 
geamurile, prinse slab în tocuri, cu cuișoare subțiri, porniră să 
dârdâie. La auzul numelui, apăru în prag cel căutat: desculț, în 
izmene, cu tunica zvârlită pe spinare și chipiul proptit peste 
chica ciufulită: 

— Brigadier Mihaly Csoba, la porunca înălţimii voastre! - 
încercă jandarmul să se prezinte cât mai decent. Dar lipind 
picioarele goale se izbi de fluiere și, de durere, fu cât p-aci să 
scoată mâna de la brăcinar și să rămână gol pușcă. 

Strângând din fălci să-și astâmpere râsul interior, Grigore îl 
întrebă grav: 

— Câţi subalterni ai? 

— Șase, excelenţă! 

— la cu dumneata doi mai isteţi și... - scoase ceasul din vestă 
- e ora cinci și douăzeci... Exact peste jumătate ceas mi te 
prezinţi cu ei la șteampul lui Baumgartner. 

— Să trăiţi! - se poticni vagmistrul. Dar călăreţii erau 
departe... Își șterse nădușeala de pe frunte cu mâneca 
vestonului, ce i se bălăbănea jalnic pe coaste: „Tartorul din 
proclamaţie...” murmură el cu groază, privind spre uliţa cu 
praful stârnit de copite. „Ajută-mi, sfântă fecioară, să nu dau de 
dracu”... 

Baumgartner a dormit prost și avea chipul răvășit. Venise la 
tanc, dar consilierul se și afla acolo. Şedea pe o grindă și 


sporovăia cu tânărul pe care îl mai zărise lângă șteamp. 
Amândoi ţineau caii de dârlogi: 

— Am onoarea! 

Grigore duse două degete la pălărie, neglijent: 

— Noroc! Dumnealui este ajutorul meu, Mintău. Va sta la gura 
puţului. 

Din depărtare se auziră cizme tropăind. Vagmistrul, asudat, 
alerga în fruntea celor două cătane, bâţâind pușcociul în mână. 
Fără să dea atenţie inginerului, pe care în alte împrejurări îi 
saluta până la pământ deoarece se-nfrupta adesea din dărnicia 
lui, înțepeni la trei pași de grindă: 

— Porunca, excelenţă! 

— Dumneata, rămâi cu mine. Un ostaș merge cu dumnealui, 
iar al doilea să ia caii în primire. Dă dispoziţie să fie hrăniţi... 

Vagmistrul avu un scurt conciliabil cu soldatul rămas smirnă. 
Acesta luă caii de dârlogi și vru să se depărteze. 

— La cât sfârșesc băieșii lucrul, domnule inginer? 

— Tot la șase, excelenţă! - răspunse verkeșul prompt. 

— Ai auzit, brigadier? La șase să ni se aducă telegarii. Nu 
începeţi lucrul, domnule Baumgartner? Ar fi timpul... 

— Așteptam dispozițiunile domniei voastre - zâmbi verkeșul 
slugarnic. 

— Eu dau dispoziţii numai în birou; de oameni dispui 
dumneata... 

Meșterul neamt șopăcăia băieșilor, adunaţi ciotcă. Nu prea îl 
ascultau și aruncau priviri piezișe, cu străluminări de bucurie, 
către domnișorul „ștramm” de la oraș, care vârâse în cofă pe 
jupân. Baumgartner duse cu regret un fluier la gură și roata 
șteampului porni să se-nvârtă, scârțâind din încheieturi. 


* 


Mineritul în băile din jurul Băii Mari se făcea pe atunci aidoma 
ca pe vremea dacilor. Uneltele băieșești rămăseseră ciocanul cu 
care se scrijeleau pereţii munţilor și burduful de piele de oaie, 
pe care băieșii îl încărcau vârfuit cu minereu și-l purtau cu 
spinarea pe suitori, până la suprafaţă. Minele închiriate de 
verkeși la administraţia de stat erau - de fapt - niște gropi 
săpate în vârful muntelui - adesea strâmb, după cum strâmb 
era și filonul aurifer urmărit. Băieșii coborau în minele mai 
„moderne” pe un soi de scăriţe durate tot de ei, apoi se 


răspândeau pe galeriile înguste, pe care abia te puteai strecura 
de-a bușilea spre a ciocăni pereţii și a desprinde bulgării de 
minereu. La celelalte băi, fără scăriţe, băieșul era coborât legat 
cu o funie, căreia ortacii de la gura puţului îi dădeau drumul 
treptat, o dată cu înaintarea în coborăș; tot în acest fel era tras 
în sus burduful plin, iar băieșul rămânea îngropat de viu, câte 
douăsprezece și chiar patrusprezece ore pe zi. 

Munca era istovitoare peste măsură și bolile secerau viaţa 
băieșilor, înainte ca ei să atingă treizeci de ani. Cel mai greu 
tribut îl dădeau ofticii și silicozii - o boală provenită din 
înghiţirea firicelelor de praf de piatră, care se încrustau în 
plămâni și făceau tăieturi în ţesuturi, adânci și fine, ca un brici 
tăios. În ce privește plata oamenilor, ea nu ajungea nici pentru 
hrana zilnică, compusă adesea din zeamă de știr și o turtă rece 
de mălai. În primii ani de la reluarea mineritului, cam prin 1670, 
verkeșii au adus mineri nemți din Boemia și Moravia, din Silezia 
și Pomerania, plătindu-i mai omenește. Dar când vedeau 
mormintele în care trebuiau să se-ngroape, minerii străini 
fugeau îngroziţi. Rămași fără băieși, verkeșii semnau convenţii 
cu castelanii și închiriau iobagi de pe moșiile lor. Mai târziu, 
statul austriac a eliberat din iobăgie pe băieșii din mine, dându- 
le dreptul să-și dureze gospodării personale și i-a scutit de 
oaste. Datorită acestor avantaje - însemnate în aparenţă - a 
salariului pe care minerii îl puteau folosi pentru nevoile lor, mulţi 
iobagi unguri și secui, dar mai cu seamă valahi, au fugit de pe 
moșiile grofilor și s-au angajat la băi. Ştiau că, o dată cu 
iscălirea contractului, nobilul pierdea dreptul asupra vieții și 
avutului lor, nu-i mai putea canoni în pivniţa de cazne, nici să 
pună să fie spânzurați în afara porţilor pentru cea mai mică 
abatere. 

Bizuiţi pe aceste împrejurări, verkeșii izbuteau să capete 
mereu noi băieși în locul celor ce hodineau în ţintirim, cu 
„brăduţul la creștet” - obicei păstrat de mineri, ca barem cei 
care porneau în călătoria fără de întoarcere să se bucure de 
mireasma sănătoasă a copacilor de munte. Se bătea, firește, și 
la băi. Meşterii - îndeobște bavarezi - și vechilii croaţi și sloveni, 
nu se despărțeau de gârbaci. Și vai de pielea băieșului pe 
spinarea căruia era încercat! Dar asemenea pedepse erau date 
cu zgârcenie, fiindcă omul biciuit zăcea cu lunile și arare mai 
scăpa teafăr. Mai era încă un motiv care ţinea pe băieși legaţi 


de truda asta neomenească și ucigătoare: prevederea legii că 
oricine se lasă de minerit înainte de a împlini vârsta de patruzeci 
de ani va fi luat la oaste, ca orișice iobag. lar termenul 
serviciului militar era pe atunci de șaisprezece ani... 

Și la șteampuri munca era istovitoare. Oamenii împingeau 
niște căpriori care învârteau roata șteampului. Prin rotire, 
bolovanii erau fărâmiţaţi, după care urma spălarea mâlului și 
extragerea firicelelor de aur, aproape nevăzute. Să te învârţi 
douăsprezece ore în ţarc, împingând căpriorii, era și asta o trudă 
peste puteri, mai ales că băieșii erau flămânzi, desculți și 
acoperiţi cu flenduri. De aceea, când se fluiera sfârșitul lucrului 
la șteamp, unii băieși cădeau grămadă și ajungeau la casele lor 
fie sprijiniți de ortaci, fie purtaţi de-a dreptul pe braţe. 


* 


Trecuseră mai bine de trei ceasuri și băieșii de la șteamp erau 
lac de nădușeală. Baumgartner se apropie de Grigore și-l 
îndemnă mieros: 

— Nu poftiţi cu mine să luăm o gustare? 

— Mulţumesc! Servește-l pe dumnealui - și arătă spre 
brigadier. Eu rămân aici... 

Făcu semn lui Sava, care se urni cu soldatul după el și începu 
să se caţăre sprinten pe muchia dealului, către baie. Clocotind 
de mânie, inginerul se depărtă către șteamp, șopti ceva 
meșterului, în trecere, apoi o luă agale cu pași târșiţi, spre 
baracă. Vagmistrul rămase descumpănit. „Tartorul” se purtase 
mai urât cu inginerul, decât ar fi făcut el cu un recrut: doar că 
nu l-a luat la palme... 

— Meștere! - strigă Grigore. Cum strângeţi praful de aur? 

Neamţul îi făcu o teorie întreagă, pe care o ascultă cu atenţie: 

— Și după ce l-aţi cernut prin sită? 

— İl întindem peste o piele, pe o scândură, la uscat. 

— Trage-o aici, lângă mine! - porunci el vagmistrului. Fumezi? 
- şi-i oferi o ţigară din pachet. 

La răstimpuri, băieșii coborau de pe deal cu burdufele pe 
spinări, le răsturnau în șteamp și goneau iar sus, ca maimuţele, 
cu îndemânare. Meșterul nu mai era calm ca ziua trecută și nici 
nu îndemna cu „los!”-uri oamenii care învârteau la roată, sau 
mestecau cu maiuri noroiul gros de minereu. Dimpotrivă, ridica 
mereu din colţul buzelor, își ciupea nervos favoriţii, înjurând în 


gând: „Verflucht”! Puturoșii de valahi de la baie și șteamp 
munceau în acea zi, fără îndemnul său, ca niște diavoli... 

— Şezi lângă mine! - îl invită Grigore. Poţi fuma... Imi place 
mirosul de pipă. _ 

După o vreme, Baumgartner se întoarse. Il luă deoparte pe 
meșter: 

— Cum merge? 

— Prost! Robotesc ca dracii... 

Plin de năduf cobori spre baracă, se prăbuși pe scaun cu capul 
îngropat în mâini si gemu înfundat: M-a omorât, tâlharul! 

La amiază, înainte de a se lăsa lucrul pentru dejun, Grigore 
trimise vagmistrul în sat. Acesta se înapoie ducând pe sfoară 
șase căncee, iar doi soldaţi purtau damigene pântecoase. 

— Îmi îngădui, meștere, să ofer băieșilor câte o cană cu vin? - 
zâmbi Grigore viclean. Trudesc din greu și e o zăpușeală de-ţi 
vine leșin. Dumneata nu bei? 

— Nichts! Ich, Bier”... - bombăni meșterul furios, 

Grigore făcu semn vagmistrului să toarne. Bău o cană, dădu 
câte două căni jandarmilor și trimise pe unul să cheme băieșii, 
cărora le împărți restul vinului. 

Baumgartner își făcu din nou apariţia: 

— Înălţimea voastră, e ora prânzului. V-am pregătit o gustare 
în birou. 

— Nu-mi place să mănânc pe zăduf - surâse Grigore amabil. 
Și până la șase nu mă mișc de aici; e de prisos orice stăruinţă. 

— Komm, Karl - îi făcu semn meșterului. Essen... Ce facem 
cu ăsta? - îl privi întrebător pe drum. 

— Dracu’ știe! - sudui meșterul. Parcă-i înţepenit în cuie... 

Când oamenii sfârșiră lucrul, Grigore ceru un săculeţ. 
Supraveghe să intre tot praful de aur, fără nicio risipă. Soldatul 
aștepta cu caii; dinspre deal cobora Sava, alergând, căruia îi 
ordonă să-l cheme pe vagmistru. Meșterul plecase. 

— Vă pot fi de folos? - se înclină verkeșul cu o politeţe 
exagerată. 

— Am turnat pulberea în săculeţ. Martori au fost meșterul 
dumitale, domnul șef de post și dumnealui - arătă spre jucuţelul 
Bonihady. Aveţi un cântar în birou? 

— Este... 


25 Nu! Eu, bere... 
26 Vino, Karl; la masă... 


— Să mergem! Porni în rând cu inginerul. Ceilalţi îi urmau de 
aproape. În baracă era întuneric. Grigore se opri în prag. Fă, te 
rog, lumină! Intră și făcu semn lui Sava și jucuţelului să-l 
urmeze. Baumgartner instala pe birou terezia gingașă, 
greutățile... Grigore trânti săculeţul pe una din tipsii. 

— Se vede că n-aţi mai umblat cu pulbere de aur - zâmbi 
verkeșul conciliant. E un cântar de precizie și se strică... 

Fără să-i răspundă, Grigore așeză greutăţile pe a doua tipsie, 
de astă dată mai ușurel. Cântarul avea suport; nu trebuia ţinut 
în mână. Când cele două limbi se împreunară, se aplecă și 
numără: 

— Sunt 912 grame... E exact? - privi întrebător către Sava și 
jucuţel. 

— Este, înălțimea voastră! - confirmă Bonihady. 

— Mulţumesc. Vă rog să așteptați afară cu jandarmii; am de 
făcut niște socoteli cu dumnealui. Rămas cu verkeșul, îl pofti, ca 
și în după-amiaza trecută, să ia loc: „lată-ne, așadar, la capătul 
verificării. Câte 912 grame pe zi, ţinând seama că luna are 25 
de zile lucrătoare...” 

— Greșiţi, excelență, să-mi fie cu iertare! - îl întrerupse 
Baumgartner. Pulberea e încă udă. Scade... 

— Să spunem 900... 

— Glumiţi! Numai 12 grame? 

— Ascultă, domnule inginer! - se răsti Grigore. leri ţi-am 
îngăduit să umbli cu viclenii, fiindcă n-aveam dovezi! Acum totul 
e limpede... Cât susţii că scade? 

— Cel puţin o sută de grame, excelenţă! Cel puţin... 

— Bine. Vom sigila săculeţul și-l vom cântări împreună 
sâmbătă, la Baia Sprie, când predai dijma. Dar îţi atrag atenţia 
că va fi vai de pielea dumitale dacă m-ai minţit! 

Inginerul făcu feţe-feţe: 

— Nu se poate preciza la gram, excelenţă! 

— Cât? - îl sfredeli Grigore necruţător. Dar fără ocolișuri. 

— Să zicem... opt sute cincizeci... bâlbâi verkeșul. 

— Poftim! Să fie cum spui... Luă pana în mână și începu să 
socotească cu glas tare: de la 335 la 850 grame, iese o 
diferenţă de... socotește și dumneata: 515 grame pe zi. E exact? 

— Exact! - aprobă inginerul acru. 

— Voi calcula de la 1 ianuarie. Din păcate, legea nu ne 
îngăduie să revenim asupra anilor trecuţi. De când ai concesia? 


— Din 1690... 

— Jefuiești, așadar, statul de cinci ani... 

— Domnule! Sunt inginer... 

— Vorba! - răcni Grigore. Nu mai ești inginer, ci răufăcător. 
Așa sună edictul! Să socotim mai departe: cinci luni a câte 25 
zile, fac 125 zile, înmulţit cu 515... 64 kilograme și 375 grame. 
Controlează, te rog, să nu greșesc. De la 1 iulie și până sâmbătă 
sunt nouă zile; a 850 grame fac 7 kilograme și 650 grame. Total 
72 kilograme și 25 grame. Ai socotit? N-aș vrea să te înșel, cum 
ai făcut dumneata cu monetăria. Dijma către stat este de 
douăzeci și cinci la sută... Am dreptate? 

Inginerul încuviinţă. 

— Ni se cuvin, așadar, să vedem... 18 kilograme în cap. 
Lăsăm deoparte cele 25 grame. Fii bun și dă-mi un înscris, iar 
sâmbătă să te prezinţi la Baia Sprie cu cele 18 kilograme de 
pulbere. 

— E cu neputinţă! - sări inginerul de pe scaun. De unde să le 
scot? 

— Din ascunzătoare! 

— Refuz! 

— Am afară doi jandarmi și jucuţelul. Conform edictului te pot 
aresta și trimite în lanţuri la Baia Mare. lar din avutul dumitale 
se va despăgubi statul pentru cele 18 kilograme de aur furat. 
Alege: aurul sau ocna. Fiindcă e prima abatere dibuită, mă voi 
arăta mărinimos: te iert de altă pedeapsă. Ce hotărăști? 

Inginerul începu să scrie, cu mâna tremurătoare. Ridică 
privirea: 

— Va trebui să mă împrumut de la vecini... 

— Nu te sfătuiesc! - râse Grigore. Mă tem că și ei vor veni la 
dumneata după împrumuturi. Dar noi suntem înţelegători: 
primim și moneta bătută... Încă ceva: de azi încolo registrul va 
sta la domnul Bonihady, care va face înregistrările. Îţi interzic 
să-l atingi pe viitor! La revedere, domnule inginer - schimbă el 
tonul, cu o politeţe prefăcută - și îţi mulţumesc, în numele 
excelenţei sale, pentru sprijinul ce ni l-ai acordat să ne primim 
partea cuvenită. Îi întinse mâna. 

De astă dată inginerul întoarse capul, lăsându-l cu mâna în 
aer. Grigore ieși c-un surâs de triumf pe buze. Primul control se 
sfârșise peste așteptări... 


— Dumneavoastră - se adresă jandarmilor - sunteţi liberi. vă 
rog să treceţi pe la han și să luaţi masa în contul meu. Spuneţi 
că vin și eu curând: să se pregătească o cină îmbelșugată. 

— Să trăiţi! - se hlizi vagmistrul. 

— lar mâine dimineaţa, în aceeași formaţie, la Steinitz. Bună 
seara! 

La cel de-al doilea verkeș, lucrurile au mers mai repede. 
Steinitz, un vlăjgan înalt, spătos, cu o barbă răvășită și dinţii 
îngălbeniţi de tutun, îi ieși în prag. 

— Am venit pentru... 

— Ştiu, excelenţă, am vorbit aseară cu Baumgartner... 

— În cazul acesta... Unde-i jucuţelul? 

— Încă n-a fost numit, înălţimea voastră. 

Grigore-și notă în catastif: 

— Unde-i registrul? 

— Ce să vă mai pierdeţi timpul, excelenţă? Greşeli se 
întâmplă peste tot. Ce să-i faci? Oameni suntem... 

— Câţi băieși foloseşti? 

— Treizeci la baie și doisprezece la șteamp. Concesiunea mea 
nu-i așa de întinsă ca a inginerului. 

— 15 kilograme? - privi Grigore întrebător. 

— 12, excelenţă... fiindcă mă gândesc și la anii trecuţi. 

Grigore râse din toată inima: 

— Ești un om înţelept, domnule Steinitz și-mi placi. Scrie, te 
rog, chitanţa. Vezi? Cu oamenii înţelegători nu mă târguiesc. 

— Pot nădăjdui că veţi lua micul dejun cu mine? - și îi dădu 
înscrisul. 

— Cu dragă inimă, domnule Steinitz! Dar am și un slujbaș... Și 
încă un lucru te-aș ruga: insistă să ți se dea jucuţelul; el să 
treacă în registru. N-aș vrea sa ai neplăceri... 

— Vom îngriji de toate, excelenţă. Și omul domniei voastre nu 
va pleca flămând... Tăcu o vreme. Poftiţi dincolo; masa-i pusă. În 
timp ce înghiţea cu poftă, Steinitz vorbi cu gura plină: Inginerul 
e tare ciufut! Dac-aţi ști cum spumega aseară... Şi zău că n- 
avea motiv: aveţi o inimă de aur! Mă voi ruga pentru sănătatea 
domniei voastre la fiecare slujbă, duminicile... - și hohoti gros, 
ca un lătrat. 

— Și eu pentru a dumitale... 


Călărind pe drumeagul ce ducea spre Baia Sprie, Grigore 
fluiera voios. În urma lui, Sava nu-și mai încăpea în piele: 
căpitanul frecase pe neamt de i-a scos untul... Se apropie: 

— Da' bărbosului ce i-ai făcut, căpitane? L-ai vrăjit sau l-ai 
lăsat în plata domnului? 

— Aș! - râse Grigore. A ridicat singur piciorul la potcovit. 

Sporovăiau fără să-ndemne bidiviii. 

— Dacă ne merge tot ca aici - aghiotantule - îl agrăi pe Sava, 
într-o lună sunteţi la tabără. 

— Bine ar fi, căpitane! Tot acolo mă simt mai în larg. 

Duminică, Grigore se prezentă la Haller. 

— Ce revoluţie ai pricinuit, tinere? - se ţinu baronul de 
pântece. De marţi e pelerinaj la noi. Ştii ce pretind verkeșii? Să 
le trimitem altul. Ameninţă că fac plângere la împărat. 

— Ca să le-ngăduie să ne jefuiască mai departe? - zâmbi 
Grigore supus. Din parte-mi n-are decât... 

— Așa zic și eu. Șezi și te felicit. Apropo! Câtă pulbere ai stors 
de la verkeși? 

— Nu știți? Cred că peste 70 kilograme. Kuntze le-a luat în 
primire. Şi e abia o mică parte... 

— Pfiu... Pfiu... fluieră baronul admirativ. Eşti dat naibii! Dacă- 
ţi merge tot așa, te îmbogăţești! Numai cinci procente la sută... 

— Înseamnă că sucim roata - râse Grigore. Nu mai jefuiesc 
verkeșii, ci consilierul Csontos... 

— Nu, nu, te-nșeli! E dreptul dumitale: ideea și execuţia îţi 
aparţin în întregime. Am și vorbit cu Herbertstein și a aprobat. 
Până azi ai de primit trei kilograme și jumătate: o avere... 
Plătești un banchet dacă-ţi dau o idee genială? 

— Chiar și o recepţie care să ţină trei zile - râse Grigore. 

— Dacă-i așa: poftim! Tot lucrezi cu Kozorici: îi dai ceva și ţi-o 
bate monetele în timpul liber; îi vom îngădui... Ce să faci 
dumneata cu pulberea? Vrei să te despoaie zaraful oficial? 

— Vă sunt recunoscător, excelenţă! 

— Ştii ce? Între patru ochi te rog să-mi spui Haller: te consider 
pe aceeași treaptă, doar că ești mai iscusit decât mine. 

În odaie găsi un plic sigilat. Cunoştea scrisul... Îl rupse și citi: 

„Excelenţa Sa contele Herbertstein vă invită la dejun, iar 
domnișoara Yolanda la o după-amiază de muzică. 

P.S. Prezenţa strict obligatorie, 
Yoli.” 


În timpul prânzului, erariul își privi fiica și zâmbi poznaș: 

— Yoli dragă, poeţii sunt cei mai mari cretini din lume! 

— De ce papa? Și, de uimire, Yoli era cât p-aci să se înece cu 
dumicatul. 

— Fiindcă ridică în slăvi și cântă osanale unor descreierați 
care spintecă în bătălii douăzeci de burţi, dar pe adevărații eroi 
nu-i văd: au orbul găinilor! lar unul dintre aceștia șade în faţa 
înălţimii tale: iată-l! 

Tenul lui Grigore, bronzat de soare și de vânt, se închise cu o 
nuanţă, iar el tuși stânjenit. Între patru ochi, Yoli îi făcu o 
destăinuire: 

— Eşti primul om care-l entuziasmează pe tata - după 
împărat, bineînţeles! De aici trag concluzia că trebuie să fii sau 
un geniu, sau cel de pe urmă dintre borfași. Dar, orice ai fi, te 
bucuri de simpatia tuturor, inclusiv a mea... 


CAPITOLUL XIX 


Grigore se pomeni mai bogat ca trei mii de galbeni, ce vor 
folosi la îndestularea voinicilor. De astă dată câștigase cinstit 
galbenii: prin muncă, alergătură, iscusinţă și ameninţări. Păreau 
chiar mai frumoși și cu zimţii mai drepţi decât ai monetăriei... 
Kozorici îi bătuse ca migală și sârg, după-amiezile, fiindcă-i 
căzuse drag tinerelul politicos și filotim. Când mai primi și trei 
sute de galbeni în dar de la consilier, începu să lăcrimeze și-i 
sărută mâna, într-un elan de fericire. 

— Să vă dea domnul numai bine, înălţimea voastră! Cu darul 
ce mi-aţi făcut, am să mă bucur de bătrâneţe tihnite laolaltă cu 
muierea. N-am să vă uit! Și dacă m-aţi chema vreodată, aș 
alerga cu ciolanele astea nevrednice pân-la capătul pământului, 
chiar de-ar fi să-mi scot sufletul pe drum... Asta mi-i crucea, că 
nu vă mint! 

— Poate că te vei ține cândva de cuvânt, meștere! - zâmbi 
Grigore. Vorba e că, de-aș avea nevoie de dumneata, fără presa 
de turnat galbeni tot nu facem vreo ispravă. 

— Numai să mă chemaţi!... - clipi sârbul șiret. Am eu una 
dosită... Se spărsese, dar am dres-o și o ţin pitită. Să nu mă daţi 
de gol, înălţimea voastră, că mă bagă la ocnă și rămâneţi fără 
meșter aurar - glumi Kozorici. 

— Culcă-te pe cea ureche, meștere! Dar când vei primi ţidulă 
de la mine, să zbori... Vezi că știu să răsplătesc pe cei care-mi 
muncesc cu râvnă! 

— Am văzut... Rămase deodată îngândurat și-i înapoie 
pungile. 

— Ce-i, meștere? Nu le mai vrei? 

— Nu-i slobod să le scoatem pe poartă, boierule. Și aici n-am 
lipsă de ele... 

_ — Dacă-i așa, găsim noi leacul. Treci deseară pe la Cazino. 
Intrebi de mine, urci și ţi le iei. Ţi-oi da și însoțitor, să nu te 
prade pân-acasă. 

— Pe mine? - râse Kozorici. Priviţi aici: am pumnii cât maiul... 


* 
Cu împuternicirea de la erar, Nichifor se vântura fără teamă. 


Târguise o nouă coșie cu coviltir, înhămase la ea doi cai 
zdraveni de-ai Stupului și o umplea cu de toate. Dacă-l opreau 


jandarmii pedeștri sau poterașii călări, doar le flutura hârtia pe 
sub nas, că-i făceau semn: „slobod”. Unchieșul râdea în barbă și 
aduna de prin satele iobăgești brânzeturi și orătănii, slănină și 
ouă, pielicele de vite; făcuse rost scripcarului de o covăcie, iar 
popei Avram îi rostuise lumânări de ceară și boabe de tămâie de 
la călugării lui Isaiia, care pentru bani și-ar fi vândut și mumele. 
Din târg aducea făină și mălai, oale de lut smălţuite, cazane de 
aramă de la șătrari, pentru cuhnie, și ce mai era de trebuinţă. 
Ba, tot învârtindu-se pe ici-colo, prin satele moţești, cinstea cu 
bătrânii, băsmea cu muierile, asculta jelanii și dădea poveţe. 
Fiindcă plătea cinstit și fără tocmeală ce târguia și ajuta pe sub 
mână pe cei nevoiași, era așteptat cu nerăbdare. 

Adesea, oamenii-și vărsau năduful: 

— Ne-au adus boierii la sapă de lemn! Nu s-o găsi oare careva 
să ne izbăvească de stârpia lor blestemată? Porții... dajdii... 
plocoane... Feciorii ni-s prinși la cătănie cu arcanul, iar fetele 
slujesc la castele ca roabe... 

— Deh, știu eu? - ocolea Nichifor să răspundă. 

— Umblă vorba despre unul, Pintea, căpitan de haiduci. Ai 
noștri s-au și apucat să-i horească... Crezi c-o fi ceva de 
căpăţâna lui? Ori o fi vreun tâlhar de drumul mare, care n-ar 
pregeta să scoată și cenușa din vatra rumânului? 

— N-aș crede... - clătina unchieșul din cap. Auzit-aţi, oameni 
buni, ca Pintea să fi prădat un nevoiaș? 

— Nu, e drept... - încuviinţa careva din meseni. 

— Şi s-ar părea că-i maramureșean de-al vostru. Se-aude c-ar 
fi feciorul unuia de-i zicea Cupșa Pintea și nepotul unui cioban 
de prin Dragomirești, alde Irimie Costan. 

— Vorba-i că unde-l poţi afla, când rumânul se află la 
strâmtoare și vrea să scape de jăndari și biriși? 

— Prea-mi cereţi multe, oameni buni - râdea moș Nichifor cu 
haz. Doar n-oţi crede că mă pricep la dat cu bobii? Da’ mă bate 
gândul că, de i se urăște omului cumva de silnicie, n-are decât 
să îndese-n traistă cașul, ceapa și mămăliga, să-și cioplească o 
bâtă noduroasă și să ia calea codrului. Dar să nu umble pe la 
poale, că bântuie poterele... E mai nimerit către creste. Și musai 
va da cândva ochi cu Pintea ori cu vreun fârtat de-al său... 

— Cam pe unde socoţi? - îl iscodea flăcăul șiret. 


— Deh... Munţi îs cu duiumul prin părţile voastre și se ţin lanţ 
- grăia unchieșul în doi peri. Ai Rodnei, ai Țibleșului, Gutâii... L-ăi 
afla pe undeva! 

S-a împrietenit la toartă c-un bătrânel de seama lui, Simion 
Botârlă, din Bârsana. Moșneagul l-a tras într-o zi către șură și l-a 
privit rugător: 

— Măi, Nichifore! Te văd om luminat la minte și cinstit de felul 
tău. lacă, grăim între moșnegi: tare mi-e că știi multe despre 
Grigore Pintea, dar nu te-ncumeţi să le zici. Eu, după câte vezi, 
îs c-un picior în groapă și-l trag pe-al doilea. Am eu chip de 
iscoadă? Nu! Curând oi fi chemat la judecata din urmă și musai 
să mă-nfăţoșez cu inima limpede și cugetul cinstit. D-aia, rogu- 
te, îţi zic: Fă-mă frate de cruce și nu-mi ascunde nimic... 

Nichifor a încuviinţat. Botârlă și-a scos custura din carâmb, și- 
a crestat o cruce pe braţ și i-a întins lui Nichifor cuțitul. După ce 
și-au înfrățit sângele și s-au sărutat pe amândoi obrajii, cum e 
de cuviinţă, Botârlă l-a tras către un butuc retezat: 

— Acuși, că suntem fraţi, Nichifore, șezi și grăiește! 

— Ai avut dreptate, frate Simioane - încuviinţă unchieșul. Mi-s 
soţ de-al lui Grigore Pintea. L-am crescut de pe când era 
atâtica... Şi când dau cuiva un gologan, din punga lui îl dau. 
Înlesnesc pe câte un rumân nevoiaș să-și cumpere o capră, pe 
altul două mioare, un purcel, ori să-și plătească dajdia către 
grof... Apăi să știi că Pintea-l ajută, nu eu, calicul... 

— Săruta-i-aș picioarele! - lăcrămă Simion Botârlă la auzul 
acestei vești. laca, așa cum mă vezi, fără vlagă-n ciolane, dac-ai 
vrea tu, mi-aș lua traista-n spinare și toiagul și aș veni să-mi 
plec genunchii si să mă-nchin în faţa lui, cu smerenie. Că după 
câte văd, în zilele pe care le-am apucat, nu sfinţii fac minuni, ci 
feciorii maramureșeni... Da’ cu ăi de i-o luat cătane, cum o fi? l- 
a scăpat au ba Pintea? 

— Scăpat, frățâne-meu! Petrişor Lupul, Breban, Marchiş, 
Doroftei și ceilalţi îs sănătoși și voinici cât stejarul... 

— Văzutu-i-ai cu ochii tăi, Nichifore? 

— Altfel cum? - hohoti unchieșul. Pentru cine crezi că adun 
merinde? Pentru flăcăii voștri! 

— Dacă-i așa, Nichifore, să n-ai grijă! Spune fratelui tău 
Simion ce vă lipsește și vă fac rost. Ba om pune și noi mână de 
la mână - neamuri și cunoscuţi ai flăcăilor - să le trimitem câte 


ceva de-ale gurii și ţoale. Că nu-i drept să-i mănânce lui Pintea 
urechile... 

— Fii pe pace, Simioane! Tot cu ei a adunat bănetul de la 
grofi... 

Faima lui Pintea creştea prin ținuturile Maramureşului, 
Hategului, Chioarului și Remetei. E drept că și Nichifor vorbea cu 
dibăcie despre isprăvile îndrăzneţe ale viteazului, dar nu-i mai 
puţin adevărat că moș Simion îi dădea un ajutor de preţ. lar 
codrii prinseră a se umple cu iobagi sătui de sărăcie și cazne. Se 
adunau pe poteci, în sihlă, calici de toate vârstele și credinţele. 
Se hrăneau cu jir și mere pădureţe, dar umblau neostoiţi să-l 
afle pe Grigore Pintea, care i-ar izbăvi... 


* 


Grigore a mas câteva zile în tabără, cu voinicii, apoi s-a 
îndreptat spre Sătmar, călare pe Sălbătecuța. Venise toamna... 
Fiindcă-și terminase treburile în Baia, ceru îngăduinţă lui Haller 
să plece. l-a dat-o, cu toate că l-ar mai fi reţinut o vreme. Ajuns 
la Sătmar, s-a prezentat la guvernator. Loewenburg îl întâmpină 
voios: 

— Ţi-ai răscumpărat greșeala, tinere, și-ți sunt recunoscător! 
Talerii turnați din pulberea ce-ai agonisit-o cu iscusință, ne-au 
scos din impas. Dacă și prefecţii noștri ar fi o țâră mai inimoși cu 
încasarea dărilor... Pe Mickes l-am schimbat că nu se pricepea; 
l-am înlocuit cu Karólyi! 

— Și baronul? 

— L-am pus comite. E o funcţie onorifică; nu-ţi cere bătaie de 
cap. Și, după ce a nemulţumit pe Glockelsberg și Herbeville, 
deoarece n-a știut să le aprovizioneze armatele prin rechiziţii, 
am aflat că lua și mită... Nu holba ochii! Am primit jalbe destule! 
În sfârșit, e și bătrân; să-și vadă de domenii, de iobagi! Nu era 
capabil de o funcţie politică. 

— In cazul acesta, eu... 

— Rămâi pe locul dumitale! Contele Karólyi te apreciază. Nu 
ţi-a dat locuinţa fiului său, căpitanul? 

— E drept! 

— În lunile ce vin, sarcina dumitale va fi să urmărești 
încasările fiscale în comitate. Cu _ rechiziţiile merge greu... 
Trebuie să plătim și ceva cu bani, iar florinii nu pică din cer: se 


adună din biruri și dajdii. Procedează ca la Baia: ţine din scurt pe 
magiștrii urburari... 


* 


Toamna n-a mai fost atât de plăcută pentru Grigore. C-un 
singur lucru s-a ales: a învăţat să mânuiască sabia și spada. 
Primul dascăl i-a fost Böhm, dar nici el nu se pricepea cine știe 
cât. Când și-a dat seama că învăţăcelul e aproape să-l ajungă, i- 
a recomandat un profesor de scrimă. ltalianul, pe nume 
Granetti, colindase mai toată Europa ca mercenar în oștile 
diferiților prinți, duci și regi, care aveau nevoie de săbii spre a 
putea cotropi ţinuturi învecinate. La unii se angajase ca simplu 
mușchetar, la alţii stegar sau căpitan. Nu-i păsa de grade: cerea 
doar să fie bine plătit. Din războaie, harţe și dueluri rămăsese 
crestat pe trup și pe faţă ca o jimblă, iar acum, în pragul 
bătrâneţii, când îi tremurau genunchii și încheieturile la mâini, 
trăia dând lecţii de scrimă tinerilor ofiţeri sau gentilomi. Câștiga 
cât să nu moară de foame, dar era mulţumit. În ţara sa de 
baștină. Italia, nu-și mai găsea rost: acolo se aflau mai mulți 
profesori decât învăţăcei... 

Fiindcă noul elev, consilierul, era darnic, veneţianul își dădea 
osteneala să-l scoată bun spadasin și, cum vedea că prinde ușor 
orice figură sau șiretlic, dascălul se arăta din ce în ce mai 
pretenţios. Nu-l încuraja pe faţă, să nu-l înfumureze. 

Grigore avu grijă să pornească în zori spre Carei și a rămas în 
ţinut până la sfârșitul săptămânii. Prefectul se bucura să-l știe 
departe, iar secretarul, Madarasz, nu se încumeta să-i ceară 
socoteală, deoarece-l știa ocrotit de guvernator. S-a înapoiat 
sâmbătă, către seară; a doua zi, n-a ieșit din casă, iar luni a 
pornit în jos, spre Baia, să se repeadă și pe la soţi. A petrecut o 
seară cu Marghit, patru nopţi a rămas cu ai săi. A stat de vorbă 
cu alţi doisprezece voinici fugiţi din sate și cu un bătrân cojocar 
Vasile Orza, pe care unchieșul îl adusese din Șicarlău. A 
statornicit cu Imre și Sava ca nimeni să nu iasă ziua din peșteră, 
afară de caraulele ce porneau în zori și se piteau printre 
coroanele copacilor, a fost nevoit să asculte mustrările Mălinei și 
oftaturile Roșcovanei, nemulțumită că-l vede atât de rar. 

Doi voinici zăceau cu fierbinţeli: îi apucase o furtună în timp 
ce umblau după vânat. Plecaseră fără sumane și au răcit 
strașnic. 


— Repede-te până la Baia Sprie și adu ceva leacuri - îl sfătui 
pe Sava. 

— Nu-i nevoie - se amestecă Glicheria. Le dăm vin fiert, îi 
tragem cu oţet și-i învelim zdravăn! Asta-i leacul cel mai 
nimerit... 


* 


Cancelarul Kollonitch nu-și mai încăpea în piele. Avea și de ce: 
papa Inocențiu al XII-lea îl numise cardinal. Devenise, așadar, 
conducătorul absolut al catolicismului din imperiul austriac, 
având puteri discreționare pe tărâm religios. Această avansare 
la cea mai înaltă treaptă a ierarhiei catolice, de unde-și putea 
arunca privirile jinduitoare și spre jilțul suprem, îl punea 
oarecum la adăpost de intrigile și uneltirile politicienilor de la 
curte. Ei își arătau pe față nemulțumirea că în fruntea trebilor de 
stat se află un popă. Tinta lor era ca demnitatea de prim sfetnic 
al Împăratului s-o ocupe unul din militarii aflați în suită sau, în 
cel mai rău caz, un consilier civil. Pe Kollonitch nu-l puteau suferi 
și din alte pricini: caracter hrăpăreţ, apucături desfrânate... lar 
după toate celea, era „un puturos de sârb” - cum îl batjocoreau 
curtenii între ei. Dar pas de flutură ceva la urechile împăratului: 
parcă-s astupate cu ceară de când afurisitul de popă îl joacă pe 
degete! 

Nour „prinţ” al bisericii și-a văzut poziția de prim sfetnic 
întărită, de unde până atunci se clătina ameninţător. Pesemne 
că asta și urmărise papa... Primise rapoarte neliniștitoare din 
partea episcopilor din Austria și a nunţiului de la Viena. Ele i-au 
și grăbit hotărârea, deoarece n-avea interes ca Vaticanul să 
piardă influenţa politică asupra celui mai puternic imperiu din 
Europa și, în același timp, foarte catolic. 

In Franţa iezuiţii erau persecutați, șefii inchiziţiei spaniole nu 
se prea sinchiseau de bulele papale și de instrucţiunile 
cancelariei Vaticanului - vădind o îngrijorătoare înclinaţie spre 
nesupunere, iar Suedia, Polonia, Flandra, Valonia și cele câteva 
ducate germane, veșnic în harţă între ele, nu trăgeau la un loc 
în balanţa importanţei cât Austria singură. Fuseseră deci nevoiţi 
să-l numească pe Kollonitch cardinal, deși nu-l înghiţea nici 
papa, nici consiliul eclesiastic. Ar îi fost greu să uite că în urmă 
cu câţiva ani, congregația financiară îl judecase pentru anumite 
nereguli bănești. Dar nu se putea proceda altfel! De unde ai 


certitudinea că, o dată rostogolit Kollonitch de pe jilțul de 
cancelar, împăratul va numi alt prelat în această funcţie-cheie? 
E drept că Leopold s-a dovedit o oiță blândă și ascultătoare în 
turma păstorită de sfântul scaun. Vezi însă că-n jurul tronului 
mișună sumedenie de curteni pofticioși de măriri și generali ce- 
și târâie săbiile pe lespezile palatului Schönbrunn. Și nu o dată 
au încercat să îndepărteze pe cancelar prin intrigi și lucrături pe 
la spate, de care se pare că nici împărăteasa nu era străină. La 
drept vorbind n-ar fi fost cine știe ce pagubă; noul cardinal n-are 
nicio capacitate de cârmuitor politic, afară poate de viclenia și 
dragostea de arginţi de care dăduse dovadă cu prisosință. Dar 
pentru Vatican este de o importanţă fără seamăn ca primul 
sfetnic al imperiului să-i îndeplinească poruncile fără cârtire. 

După cum se orânduise în protocolul curții, la orele zece noul 
cardinal se îndreptă către cabinetul împăratului, urmat de un 
secretar ce-i purta mapa cu acte. Imbrăcase sutana purpurie, 
eșarfa albă de moar, tichiuţa de cardinal și lăsa să i se vadă în 
degetul arătător, peste mănușă, inelul pontifical pe care aveau 
să-l sărute credincioșii catolici, după canoane. Excepţie va face 
doar împăratul, care are această îndatorire doar față de 
suveranul pontif. Trecu grav prin cele două rânduri de curteni ce 
se îndoiau cucernic, spintecă aerul cu palma întinsă în semn de 
binecuvântare și se apropie de ușa păzită de halebardieri. Luă 
mapa din mâna secretarului, halebardele se îndepărtară cu 
respect să-i facă loc, și Kollonitch se-ndreptă spre fundul 
camerii, adâncindu-și botforii de piele subţire, roșie, în 
moliciunea covorului de Smirna. Împăratul - pirpiriu, spânatic, 
aproape chel, cu obrajii ofiliți, buze vinete și mâini slabe, 
descărnate - schiță un gest spre a se ridica de pe jilt, deoarece 
cancelarul i se înfățișa pentru prima dată în ţinuta de prinţ al 
bisericii. | se părea că trebuie să primească benedicţiunea în 
picioare. Cancelarul îi făcu semn să rămână pe fotoliu, îi schiță 
peste creștet semnul crucii și i se adresă cu un zâmbet mieros: 

— Maiestatea voastră să nu uite că are înaintea sa pe 
cancelar. lar acesta vă datorează supunere și umilință. Cardinal 
voi fi în catedrală, la reședința eclesiastică, față de credincioșii 
catolici. Maiestatea voastră, conducător suprem al statului, 
armatei și bisericii, este mai presus de toţi prelaţii, cu excepţia 
suveranului pontif... 


— În tot cazul, primiţi felicitările mele, domnule cancelar, și 
mă bucur că sanctitatea sa papa a binevoit să ridice la rangul de 
prinţ al bisericii pe primul meu sfetnic. Luaţi loc! Avem ceva de 
semnat? 

— Cu îngăduinţa voastră, da. Scoase din mapă primul decret: 
aprobarea  maiestăţii voastre pentru înaintarea episcopului 
George Szecheny ca arhiepiscop al bisericii catolice, în locul 
rămas vacant. 

— Sanctitatea sa e de acord? 

— Numirile se fac de către congregația apostolică și sunt 
semnate de suveranul pontif... 

Leopold semnă: 

— N-ar fi cazul să-i acordăm și o distincţie? Are colanul de 
aur? 

— După câte-știu, nu. 

— Vă rog să întocmiţi decretul... 

Cancelarul se plecă în semn de încuviințare. După ce mai 
semnă câteva acte de mică importanţă, Leopold se opri cu pana 
în vânt: 

— Ce-i asta? 

— Numirea generalului conte von Loewenburg în funcţia de 
șef al marelui stat-major, maiestate! 

— N-aș fi de părere, domnule cancelar! Avem vreo 
nemulțumire despre felul cum își exercită atribuţiile în Ardeal? 

— Dimpotrivă, maiestate! Ministrul nostru de război este însă 
îngrijorat de situaţia externă. În apus, Filip d'Anjou s-a aliat cu 
francii și strânge oști la graniţa noastră, electorii Saxoniei și 
Brandemburgului le dau mercenari, Carol al Suediei nu ne-a fost 
nicicând prieten, iar Sobiesky al Poloniei... 

— Știm. Pentru aceste motive am rechemat pe Caraffa și 
Veterani: să ia comanda trupelor noastre de la frontierele 
apusene. La ce ne-ar mai trebui Loewenburg? 

— E un cap luminat, maiestate! Generali de front avem; ne 
lipsește doar strategul... coordonatorul... lar Slich nu se pricepe! 

— Să zicem... Și n-avem de unde alege? Să vedem: ducele de 
Baden, Starhenberg, Viard, Steineville, Tollet, Glockelsberg... 
Nu-s destui? 

— De acord, maiestate! Dar deși dau o înaltă apreciere 
capacităţii lor ostășești, îngăduiți-mi să-mi exprim îndoiala că ar 


întruni calităţile trebuincioase unui șef de stat-major. Pe când 
Loewenburg... 

— Mă rog! - făcu Leopold un gest cu mâna, plictisit. Și pe cine 
propuneţi înlocuitor în Transilvania? 

— Pe generalul Antonio Caraffa... 

— N-a fost rechemat la sugestia dumneavoastră, domnule 
cancelar? Poate c-ați uitat... Noi îl cunoaștem bine: e aspru și 
cam zurbagiu! Se adunaseră plângeri împotriva lui... 

— Calomnii, maiestate Să.nu uităm că sarcina de căpetenie, 
în Ardeal, este să aducem în sânul sfintei noastre biserici 
catolice oiţele rătăcite care practică rituri eretice: ortodox, 
protestant, calvin... Și doar un catolic fervent poate duce la bun 
sfârșit această nobilă misiune, la care sanctitatea sa ţine cu o 
sublimă tenacitate. 

— Loewenburg nu-i bun catolic după părerea domniei 
voastre? - ridică ochii împăratul, jignit de  insinuările 
cancelarului. 

— A susţine așa ceva, maiestate, ar însemna o erezie! Am 
totuși o obiecţie de făcut: ducem lipsă, în Ardeal, de o mână 
forte! Îl văd mai indicat pe Caraffa. Nu e doar un stâlp al 
catolicismului, ci urmaș de papă. Să ne aducem aminte că 
sanctitatea sa Paul al IV-lea purta numele de loan Petru Caraffa, 
înainte să fi fost ales în sfântul scaun... A fost străbunul 
generalului! 

— Fie! Întocmiţi decretul și-l voi semna... - oftă Leopold. Sunt 
mulţi solicitanţi de audienţe pe ziua de azi? 

— Sala e plină, majestatea voastră imperială. Dacă vă simţiţi 
obosit, mi-aș îngădui... 

— Nu vă deranjaţi. Îi vom primi, deși preferam o plimbare prin 
parc. Vă mulțumim, eminenţă, și nu vă mai reținem. 

Kollonitch părăsi cabinetul dezamăgit. Nădăjduise că, în dubla 
sa calitate de cancelar și cardinal, să fie reţinut la audienţe. Şi i- 
ar fi prins bine... S-ar mai fi potolit intrigile ce se urzesc 
împotrivă-i în ungherele palatului. Va trebui să provoace o 
explicaţie serioasă cu împăratul. Cel mai potrivit ar fi după 
spovedanie. Dacă-l ţii în genunchi două ceasuri, slăbănogul 
devine cârpă și poţi dobândi orice... In sfârșit! In ușă dădu 
vicarului mapa, ascunzându-și un zâmbet de triumf: se 
răzbunase pe Loewenburg! 'Ţinuse să-l îndepărteze din Ardeal 
întâi fiindcă legase o prietenie deocheată cu erariul și-i încurca 


socotelile cu Haller; al doilea motiv era de natură eclesiastică: 
episcopul Szecheny ceruse guvernatorului să trimită în satele 
valahe unităţi militare, care să sprijine biserica unită. Situaţia 
era destul de precară: noul episcop, Atanasie - fost mitropolit 
ortodox - și protopopii săi trecuţi la catolicism, nu izbutiseră să 
atragă de partea lor clerul mărunt, iar ereticii de valahi - fie că 
erau iobagi sau ţărani liberi - se fereau ca de ciumă de biserica 
unită. lar neobrăzatul de Loewenburg i-a răspuns cu insolenţă, 
de parcă s-ar fi adresat unui subaltern: 

— Eu nu mă amestec în treburile bisericești, sfinţia voastră, 
după cum v-aș ruga să nu vă amestecați nici domnia voastră în 
treburile militare. N-am fost trimis aici să trag de mânecă valahii 
și să-i duc la biserică! Sunt pus să menţin liniștea și să veghez 
ca drepturile cuvenite imperiului să fie respectate. Dacă aș 
urma îndemnurile sfinţiei voastre, aș comite o greșeală tactică 
cu urmări grave: aș fărâmiţa trupele. lar în caz de răzmeriţă, 
până să le adun din nou, răsculații ar împresura în voie cetăţile, 
ar prăda castele și moșii... Vedeţi deci că am temeiuri puternice 
să nu ţin seama de dorinţa domniei voastre... 


* 


Antonio Caraffa, corsican de origine, era tipul desăvârșitului 
aventurier de arme. O vreme fusese căpetenia unei bande de 
jefuitori în ţinutul său de baștină, iar când s-a văzut încolţit, s-a 
refugiat sub hlamida papei, intrând în garda Vaticanului. De aici 
și până a fi vârât pe gâtul molâului de Leopold, ca general, n-a 
fost decât un singur pas. Și Papa l-a făcut, ţinând seama de 
ilustra ascendență a tâlharului corsican. Arţăgos, pătimaș, 
desfrânat și lacom de avere, Caraffa prefera să jefuiască sate 
valahe și cetăţi ungurești, decât să-și expună pielea pe câmpul 
de bătaie. De fapt, nu cunoaște meșteșugul armelor. Mânuia cu 
îndemânare pistolul și gârbaciul, dar sabia și spada îl 
stinghereau la culme. Recunoscător lui Kollonitch că l-a readus 
în Ardeal, unde huzurise ani de-a rândul, i-a făgăduit tot ce-i 
ceruse: 

— Dacă-i vorba să silim valahii să treacă la catolicism, lăsaţi 
pe mine, eminenţă! Butucul, funia și caznele conving uneori mai 
lesne decât cea mai înălțătoare predică din altar - rânjise 
Caraffa cu-nţeles, în timpul întrevederii cu cancelarul cardinal. 
Veţi rămâne mulţumiţi, senioria voastră! 


— Mă bizui pe strășnicia dumitale, generale! În Transilvania, 
miroase a răzmeriță... Micile răscoale din Chioar, Bărgău și 
Remetea ne-au pus pe gânduri. Nici iobagii de peste Tisa nu-s 
mai breji! Dacă le-ar sta în putere, ar spânzura toţi catolicii - cu 
mine în frunte. Să nu uităm că nici curuţii din 1670 n-au pierit cu 
toţii. Mai sunt încă mulţi, dar își ascund ghearele în teci atâta 
vreme cât armata noastră îi ţine de scurt. Ar fi de ajuns ca turcii 
să se miște și ai vedea ungurii și secuii trecuţi de partea lor, cu 
nobili cu tot. În ce-i privește pe valahi, sunt și mai perfizi: ne 
urăsc de moarte! lată de ce trebuie să-ţi conduci regimentele 
din Ardeal ca trupe de ocupaţie. Și e știut că trupele de ocupaţie 
își pot îngădui orice... Loewenburg a nesocotit instrucţiunile 
primite din Viena și i-a tratat pe valahi cu blândeţe. Roadele se 
văd: uneltiri și dușmănie față de sfânta noastră biserică! Pune 
generali care nu știu ce-i cruţarea! Fă vânt lui Steineville și 
Montecucoli: sunt slabi și nehotărâţi!... In fine, cred că vei ști 
singur ce ai de făcut... 


* 


Instalarea lui Caraffa ca guvernator în Sătmar și comandant al 
armatei austriece de ocupație s-a resimțit de îndată în Ardeal. 
Jafurile și silniciile oștenilor s-au întețit la sate, rechizițiile 
secătuiau pe iobagi, iar birurile pe meşteşuguri și negoț au 
sporit peste măsură. Caraffa dăduse ordin ca în afară de 
prefecți, fișpani și comiți - prevăzuţi în diploma leopoldină că 
vor fi numiţi dintre civili - toate celelalte slujbe administrative să 
fie încredințate ofiţerilor austrieci, pe care îi va alege personal. 

Prefectul Karólyi îl cunoștea din auzite. Dar înfățișarea 
guvernatorului întrecea cu mult faima proastă ce o căpătase în 
Ardeal. Înalt, uscăţiv, cu nasul coroiat de erete, faţa tuciurie, 
sprâncene groase, ochii mici, răi, și fălci puternice, de buldog, 
Caraffa semăna mai mult a tâlhar de drumul mare decât a ofiţer 
imperial. Cât era el Kar6lyi de bătăios, tot a băgat-o pe mânecă 
la vederea noului guvernator. 

— Vei înlocui, domnule prefect, toţi slujbașii de seamă prin 
ofiţerii pe care-i voi numi eu! - porunci Caraffa autoritar. 

— Şi pe consilierul administrativ Csontos? 

— Consilier administrativ un civil? Exclus! Cine mai e și ăsta? 

— Un cunoscut al contelui Loewenburg, excelenţă! 

— Aha... e nobil? În vârstă? 


— Nici una, nici alta. 

— Dă-l afară! - și trânti cu pumnul în masă de se bâţăi 
călimara, gata să se răstoarne. 

— Dacă dispuneţi... 

— Chiar grabnic! lar o dată cu el, mătură și pe ceilalţi; o să 
facem curăţenie generală, domnule prefect! Cu sau fără voia 
dumitale... Se sculă în picioare, dându-i a înţelege că nu mai are 
ce căuta acolo: Când voi avea nevoie de dumneata, trimit să te 
cheme... 

Era pe la începutul lui decembrie. Ninsese o săptămână și se 
așternuseră troienele. În călătoriile sale Grigore alegea cărările 
de pădure, mai ferite de omăt. Pleca în silă și nu mai stătea pe 
capul magiștrilor și jucuţilor, cu gând să-l nemulţumească pe 
Kar6lyi și să poată părăsi slujba. Trecea rar pe la prefectură și 
de fel pe la guvernământ, încât n-avea habar de schimbările 
petrecute. Mare îi fu mirarea, așadar, când se pomeni c-un 
trepăduș care-l pofti la prefectură fără zăbavă. Kardlyi îl 
întâmpină stingherit. 

— Sunt nevoit să-ţi dau o veste neplăcută, domnule consilier! 
Noul guvernator, generalul Caraffa, a ordonat să renunţăm la 
serviciile unor înalți funcţionari civili. Printre aceștia... 

Grigore nu clipi din ochi: 

— Vă este într-adevăr atât de neplăcută vestea? 

— Dumitale nu? 

— Dimpotrivă! De când aşteptam ziua asta... 

Karólyi îl privi c-o neprefăcută uimire. E drept că-i amintise 
cândva despre demisie, când fusese instalat, dar o luase drept 
izmeneală menită să facă impresie, deoarece consilierul era 
convins că Loewenburg o va respinge. lată că s-a înșelat! Să 
renunţi la un titlu invidiat, la cincizeci de taleri pe lună și la 
celelalte înlesniri ce decurg din această slujbă, i se părea 
aproape de necrezut. Mai ales că Csontos are abia 25 de ani și 
nici măcar nobil nu este. 

— Vorbești serios, tinere? 

— Glumesc rar, domnule prefect! lar cu domnia voastră nu 
mi-aş fi luat această îngăduinţă... 

— Îmi pare bine! - își frecă mâinile Kar6lyi înveselit. Mă 
temeam să n-avem discuţii și nu te-aș fi sfătuit să te adresezi lui 
Caraffa. Îţi spun confidenţial: e un câine turbat! Mușcă... 


— N-are decât! Dacă i se va îngădui, firește. Socot că și noi, 
ardelenii, am avea un cuvânt de spus cu privire la felul în care 
ne tratează cârmuitorii. Avem un principe ales de Dietă, legi 
statornicite și n-ar fi cu cale să ne-ndoim grumazele în fața 
primului venetic austriac și să tragem ca boii la jugul Vienei. Din 
păcate sunt prea neînsemnat și nu-mi pot impune voinţa; 
domniile voastre însă, nobili și membri ai Dietei, cu moșii și robi, 
cred că n-ar trebui să îngăduiţi! În curând veţi fi călcaţi în 
picioare și de un vagmistru oarecare... 

Karolyi se întunecă la faţă. Tinerelul dăduse glas unor gânduri 
ce-l frământau de când l-a întâlnit pe Caraffa. li fusese teamă să 
le exprime... lată că un flăcăiandru fără titluri nobiliare îi 
servește o lecţie de demnitate naţională, destul de usturătoare. 
Și are dreptate! Oare cât or mai îngădui nobilii unguri să fie 
înjosiţi de soldăţeii lui Leopold? Deveni binevoitor și-l pofti să 
șadă: 

— Mi-a plăcut cum ai vorbit: ca un adevărat patriot! Ar fi bine 
ca toți cetăţenii unguri să dovedească aceeași mândrie și 
dârzenie. Dacă stau să judec mai obiectiv, îmi pare rău că ne 
despărţim... Te rog să fii încredinţat că n-am nicio vină în treaba 
asta! Şi ca să te convingi, înainte de a ne lua rămas bun, 
prietenește spune-mi, rogu-te, cu ce-ţi pot fi de folos? Mă voi 
strădui să te servesc: ai cuvântul meu de onoare! 

— V-aș cere, domnule prefect, doar un pașaport pentru Viena. 
V-am amintit că intenţionez să studiez dreptul? Baronul Haller 
mi-a promis recomandații către colegii domniei sale - juriștii din 
Viena. Imi lipsește doar pașaportul... 

— Şi bani? 

— Mă voi descurca... 

— Să stai trei ani într-un oraș străin, mare cum e Viena... Și 
toate-s scumpe foc acolo! O să-ţi vină greu... 

— Sunt învăţat cu greutăţile, excelenţă! - zâmbi Grigore 
politicos. Imi vor ajuta și neamurile; au ceva dare de mână... 

— Îți doresc succes, tinere! Fii bun și spune-i lui Madarasz să- 
ţi întocmească pașaportul. Păcat că trebuie să-l iscălească și 
broscoiul... 

— Caraffa? ` 

— Da. Aşa-i regula. In sfârșit, nu cred să-mi facă dificultăți... 

— Mulţumesc. Aş dori să vă predau și locuința. Cât vă 
datorez? 


— Nimic, tinere! - hohoti Kardlyi. l-am spus-o și lui Mickes. 
Trimite-i slugile înapoi, iar una din ele să-mi dea cheile. Eu îţi 
mulţumesc; ai păstrat-o bine! Când ai de gând să pleci? 

— Cât de curând... 

— Treci poimâine pe la mine. Trag nădejdea să avem 
pașaportul iscălit. 


* 

După ce obținu pașaportul, Grigore își pregăti plecarea din 
Sătmar. Se va opri şi la Baia, spre a cere lui Haller 
recomandațiile pentru Viena, așa încât să afle toată lumea 
încotro se îndreaptă; ceea ce nu va face, desigur! Se va retrage 
în mijlocul voinicilor și va încerca să aducă la îndeplinire 
hotărârea ce o luase încă din Măgoaja: aceea de a strânge o 
oaste de iobagi, iar el să-i fie călăuzitor. 

După ce a trecut de porţile cetăţii a strunit pe Sălbătecuţa și, 
privind înapoia sa, a ridicat pumnul ameninţător către reședința 
lui Caraffa: 

— Mai vin eu la Sătmar, câine austriac, dar nu singur, ci în 
fruntea unei oști puternice! Şi ai să-mi dai socoteală pentru 
nelegiuirile tale!... 

A ajuns la Baia pe înserat, a tras la cazino, iar a doua zi s-a 
prezentat lui Haller. 

— Nu vrei să-ţi schimbi hotărârea și să rămâi la noi, domnule 
Csontos? - îl îndemnă viceerarul. Poate ai aflat că protectorul 
meu, cancelarul aulic Kollonitch, a fost înălţat la rangul de 
cardinal. Și are puteri nelimitate. Dacă i-aș cere o favoare... 

— Nu pentru mine, excelenţă! Scrisorile-mi ajung... 

— Nu-ţi iei cuvântul înapoi, domnule și te admir. Eşti un om 
dintr-o bucată! Și cu asemenea calităţi trebuie să ajungi 
departe. lar eu îţi voi fi cel mai statornic protector! Scoase sticla 
cu lichiorul gălbui, umplu două pahare și ciocni cu Grigore: 
Pentru succesul dumitale, tinere jurist! 

Pe Herbertstein îl află mai puţin voios. Înălţarea în rang a 
cancelarului croat și îndepărtarea lui Loewenburg erau semne 
neîndoielnice ale norilor ce se adunau. Și furtuna pe care o 
presimţea va spulbera, poate, cariera sa de erar... Să te 
războiești cu Vaticanul nu-i atât de lesne... De aceea își lua 
măsuri. Împărăteasa i-o ceruse pe Yoli în suită și era pe cale s-o 
convingă. În primul rând își va face educaţia la curte, cum se 


cuvine unei fete de rang înalt. Ar mai îi cu putinţă ca fiica să 
capete influență asupra împărătesei, cum avusese și mama, la 
vremea ei, asupra prinţesei Charlotte... 

— Ne părăsești, așadar, tinere? 

— Cu îngăduinţa domniei voastre. 

— Bună idee! Viena nu-i Baia, nici Sătmar. Și unui tânăr cu 
aptitudinile dumitale, capitala îi poate deschide multe căi și cele 
mai însemnate uși. De altfel, n-ar fi exclus să ne vedem mai des 
la Viena... 

— Și domnia voastră?... 

— Da. M-am săturat de praful și mojicia din Baia! Yoli trece în 
suita curţii și Hermine ţine să fie în preajma ei. Avem o 
reședință frumoasă pe Kaiseral&e... Ai s-o cunoşti! Îmi voi relua 
ocupațiile financiare. De fapt, poate c-am să mă și retrag; 
vârsta... 

Când fu să plece, Yoli îl așteptă în parc: 

— E adevărat că te stabilești la Viena? 

— De unde știți? 

— Am ascultat din bibliotecă... Nu faci rău! Ne-am putea 
vedea și acolo... la-ţi haine bune; poate reușesc să te introduc la 
curte. Și ţi-ar folosi mult... 

— Vă mulţumesc. Când voi ajunge la Viena am să vă dau de 
veste. 

Dar știa că n-o s-o mai vadă și era bucuros. 

Ultimul popas, înainte de a rămâne statornic soților săi și 
codrilor prieteni, îl va face la Unguraș. Biata Marghit... Cum îi 
strălucesc ochii de bucurie când îl vede! O femeie simplă, 
hangiţă, dar ce suflet... Fără viclenii și gânduri ascunse! Da, 
ăsta-i adevăratul suflet al poporului: bun, cinstit, inimos... 
Călărea agale. Lăsa în urmă o viaţă searbădă, plină de minciuni 
și făţărnicii... l-a prins bine, nu-i vorbă; făcuse școală... Acum 
știe ca hram poartă cei suspuși: blânzi și mieroși ca să te atragă 
de partea lor, dar necruţători când știu că le stai de-a 
curmezișul... Ajuns în vâlceaua din dreptul Băii Sprie, i se păru 
că aude foșnete ciudate. Era lumină, ziua în amiaza mare, și știa 
că jivinele se feresc din calea tropotelor. Mirosul de cal le 
vestește apropierea dușmanului și se mistuie către ascunzișuri. 
„Ce o fi asta? Strânse frâul și opri iapa: Nimic. Mi s-a părut!” - 
râse Grigore. Şi își văzu de drum. Din spatele copacilor groși se 
dezlănţui o adevărată grindină de plumbi. Încercă să scoată 


pistolul, dar simţi o arsură nesuferită între coaste. Apăsă șoldul 
cu mâna și se lungi pe gâtul iepei. Fruntea îi era lac de sudoare, 
avea mâna stângă năclăită de sânge și se lupta să nu alunece 
din șa. Dacă ar cădea, chiar de nu s-ar izbi de un copac, îl prind 
ucigașii... Cine să-i fi asmuţit? Că sunt mulţi... În urma lui 
plumbii ţiuie și pocnesc, dar Sălbătecuţa aleargă ca vântul... 

După ce ieșise din bătaia plumbilor ucigași, un pușcaș cu 
accent nemtesc în glas întrebă pe vecinul său, a cărui flintă mai 
fumega încă: 

— Ce zici, l-am nimerit? 

— Întrebi prostii! - hohoti al doilea. N-ai văzut cum s-a frânt în 
șa? O să gonească iapa cu leșul în spinare, până va obosi. Chiar 
dacă mai are o ţâră de suflare, vine el de-a rostogolul, cu 
picioarele în scări. Şi de-ar avea ţeasta de fier, tot se va face 
zob cât l-o târî iapa... 

— Bine ar fi - oftă primul. Altfel, ticălosul de Baumgartner e în 
stare să ne tragă chiulul cu plata... 

Cu ochii împăienjeniţi de durere, Grigore se săltă în șa, 
îndreptând-o pe Sălbătecuţa către Unguraș. Ajuns în curtea 
hanului și-a pierdut cunoștința. Și-a revenit seara, în patul 
hangiţei. Era dezbrăcat, cu o fașă pe șold, iar Marghit, cu ochii 
înlăcrimaţi, îl veghea: 

— Ce-ai păţit, dragule? Am tras o sperietură... Ţi-e mai bine? 

— Da... În pădurea Băiţei... M-au atacat cu flintele... Erau 
ascunși... Cred că am plumbi între coaste... doare... 

— Bea un pahar cu vin să-ţi vii în fire, iubitule! L-am trimis pe 
Sony călare, la Baia, după doctor. Trebuie să se întoarcă... Şi 
ochii îi înotau în lacrimi. 

Doctorul Runtzler a rămas la Unguraș până în zori. A desfăcut 
geanta de piele, a scos instrumentele, i-a cerut Marghitei un 
lighean cu apă fierbinte, spirt și feșe. Hangiţa i-a dat ajutor la 
extragerea celor doi plumbi înfipţi adânc, aproape de rinichi. 
Grigore scrâșnea din măsele fără să scoată un geamăt. După ce 
fu bandajat, a căzut în toropeală, istovit... La prânz i s-a adus o 
supă de pui. A sorbit două linguri și a dat-o deoparte. Marghit îi 
ridică capul și-i turnă pe buze vinul din cană: 

— Întărește... Îi ţinu apoi mâna și-o sărută, scăldând-o cu 
lacrimi: Să te faci sănătos, iubitule, că de nu îmi iau și eu viaţa! 

Ziua se simţea mai bine. Din păcate, nu putea da voinicilor de 
știre ce-a păţit. Ar fi însemnat să dezvăluie cine este și unde se 


află ascunzătoarea lor. Mai bine mort! Marghit nu l-ar vinde: o 
știe. Seara avea fierbinţeli și aiura. Marghit nu se depărta de la 
căpătâiul lui, îi dădea prafurile doctorului și-i punea la cap 
prosoape ude. Seară după seară. La o săptămână se simţi mai 
bine. Era într-o joi. Se sculă în capul oaselor și privi către 
Marghit, c-un zâmbet chinuit: 

— Trebuie să plec! 

Își trase surtucul, strânse cingătoarea peste bandaj și cobori 
din pat. 

— Nu te las! - protestă hangiţa cu obidă. Eşti încă plăpând și 
te doare... 

— Te-nșeli, Marghit! Mă simt bine - minţi Grigore. Şi treburile 
nu-mi îngăduie să fac pe lehuza; crede-mă... 

— Pesemne c-așa o fi, dacă zici... se resemnă Marghit. Dar 
atâta drum pe cal, cu rana deschisă, nu te-aș sfătui! lţi 
pregătesc cina și ceva merinde pentru călătorie. Așteaptă... 

Era neras, palid la faţă și slăbit din pricina sângelui pierdut. 
Dar nu mai avea răbdare și voia să ajungă la sălaș. Friptura de 
rață, plăcintele și vinul pe care-l sorbea cu plăcere i-au readus 
culorile în obraji. Surâse... Marghit simţi o ușurare: omul ei drag 
zâmbea, pentru prima dată de când flintele vrăjmașe erau cât p- 
aici să-l răpună. De fapt era un zâmbet de recunoștință pentru 
râvna cu care-l îngrijise hangița. Mai avea, biata, ochii înroșiţi de 
nesomn după nopţile de veghe. O luă de talie: 

— Îţi mulţumesc, Marghit! Ai un suflet nobil. N-am să uit... 


* 


A pornit la lăsarea nopții, când netrebnicii, dacă ar mai fi 
pândit, ar ţinti la întâmplare. Marghit îi făcuse rost și de o 
căciulă, fiindcă gerul pișcă zdravăn. l-ar fi dat frâu liber 
Sălbătecuței, dar se temea de zdruncinături. La vizuină a ajuns 
abia când noaptea se-ngâna cu ziua. Descălecă. Picioarele-i 
erau îngheţate bocnă și iapa făcuse chiciură la nări. Ciocăni cu 
pistolul, dar neauzind pași vru să împingă portița cu umărul. 

— Care bate? - se auzi dinspre fund glasul unchieșului. 

— Pintea! E 

— Tu ești, nepoate? - zori Nichifor să-i deschidă. Il lumină cu 
opaițul și se sperie: Ce-i cu tine, Grigore? 

— ȚŢi-oi povesti. Dar să nu mai ţinem iapa în frig c-a degerat 
de ajuns... 


Unchieșul bombănea supărat, în timp ce purta pe Sălbătecuţa 
de dârlogi: 

— Vezi în ce hal ai ajuns dacă nu te potolești? O oaste fără 
căpitan se spulberă, ascultă la mine! Treci în despărțitura ta, da- 
i cam frig... Scot șaua, grijesc de iapă și vin mintenaș cu sacii... 

— li duc eu! 

— Nu vezi că abia te ţii pe picioare? 

Grigore se lungi pe laviță, îmbrăcat. Era sleit de oboseală și 
dureri. 

A mai rămas cu unchieșul câteva zile, să prindă puteri. 
Nichifor îl hrănea cu ce avea mai de soi, schimba feșile cu 
îndemânare, ca o doftoroaie, și vedea cum i se-nchide rana - că 
era voinic Pintea... Dar nu știa ce junghiuri simte căpitanul când 
se mișcă ceva mai tare. De ce să-l îngrijoreze? O să treacă... 
Găsiră tabăra bine chivernisită: cu oale, crătiți și talere la 
cuhnie. Toma Gulici împungea cu acul, ajutat de doi ortaci și de 
femei când aveau vreme, Vartolomeu încropise o cojocărie, iar 
Gaftenie pusese drugi la uși, ba chiar și lacăte la despărțiturile 
în care se ţineau proviziile, vinul și răchia, pielicelele de jivină și 
ovăzul pentru cai. Cheile le ținea Anuş... 

Mălina umbla cu capul în nori de fericire că feciorul rămâne 
lângă dânsa. 

A doua zi, Pintea ţinu sfat cu soţii apropiaţi. S-a hotărât ca 
celor vechi să li se dea drumul acasă până la mijlocul lui făurar, 
împărțindu-se fiecăruia câte zece florini, să aibă de cheltuială. 
Petrișor, Breban și Sava vor cutreiera satele abrudene și 
maramureșene și vor sta de vorbă cu flăcăii care ar vrea să intre 
în oastea lor, iar unchieșul va umbla cu căruţa să cumpere cele 
de trebuinţă, fiindcă avea hârtia de la Baia și nu-l supăra nimeni. 

Cum nu prea avea rost în tabără peste iarnă și rana nu i se 
vindecase, Grigore se sfătui cu Nichifor și Imre dacă n-ar fi 
nimerit să se repeadă la Viena. Îi lămuri că n-ar fi rău să dea pe 
acolo și să fie văzut sub chip de Csontos. Va afla poate și ce se 
pune la cale pentru Ardeal, se va duce la un doctor și, de va fi 
cu putinţă, va cumpăra și niște flinte mai acătării. Că acolo-s 
armurării vestite... 

— Crezi că vei izbuti să ajungi, căpitane? - stătu Imre în 
cumpănă. 

— De ce nu? 


Purta la dânsul împuternicirea de consilier, pe care nu i-o 
ceruse Kar6lyi, fie că nu știa de ea, fie că uitase. Avea de gând 
să predea juriștilor scrisorile de recomandaţie și să trimită solie 
lui Kar6lyi, erariului și vicelui, ca ei să fie încredinţaţi că Csontos 
rămâne la Viena. Era păcat să nu folosească pașaportul, mai 
ales că la întoarcere se va îndeletnici numai cu oastea și cu 
nevoile iobagilor... 

— Ştii la ce m-am gândit, Grigore? - grăi Nichifor după ce s-au 
înţeles cine ce are de făcut în lipsa lui; caută și vreun cojocel cu 
solzi de fier, pentru tine. Prin el nu trec plumbii lesne... lar dacă 
te nimeresc mai jos, la șolduri sau spre picioare, te poţi tămăduli 
grabnic... 

— Cămașe de zale spui, unchieșule? 

— Da’... Dac-așa-i zice... 

— Am să caut mai multe: câte una de fiecare căpetenie. Că 
nici voi nu sunteţi feriți de plumbi... 

Părintelui i-a spus drept, dar pe Mălina și pe celelalte femei le- 
a minţit că pleacă la Sătmar să dea slujba în primire, iar după 
ce-or trece sărbătorile nu va mai părăsi tabăra decât pentru 
nevoile cetei și mereu însoţit... 


CAPITOLUL XX 7 
PREASFINTIA SA E PRINS LA STRAMTOARE 


O dată cu Grigore a plecat și Imre către Şeini. Primise de la 
Nichifor o mie de florini și îi ducea lui Șari, pe care nu o mai 
văzuse de peste doi ani. Era nimerit: pica în preajma 
sărbătorilor. Va lua și niscai daruri copiilor, iar dacă bețivanul de 
Mişka o fi pe acolo și-o face gât, avea de gând s-o scoată cu 
plozi cu tot și s-o aşeze în vreun sat maramureșan, nu prea 
departe de tabără. Îi va agonisi o căsuță unde să-și încropească 
gospodăria și o va lăsa în grija unor vecini de omenie. Nichifor i- 
ar face rost de cele trebuincioase - că tot se vântură mereu prin 
Maramureș, unde a și legat prietenii trainice - iar el, Imre, se va 
putea repezi când și când pe la muiere și să vadă plozii; că Steffi 
și Aron sunt oarecum ai lui... 

În hrana zilnică intra ciorba de fasole și linte, ciupercile 
adunate de cu toamnă și puse la uscat; în fundul peșterii se 
strânseseră grămezi de crengi și stive din lemn doborât și cărat 
de voinici de cu toamnă. Afară viscolea; șuiera un vânt 
năprasnic, de îngheţau și jivinile. Ghiţă dăduse chiar peste doi 
iezi de ciută, aproape degeraţi. Piroș i-a hrănit, le-a așternut 
culcuș cald și i-a înzdrăvenit. Acum se ţineau de fustele ei și o 
împungeau cu cornițele, de hârjoană. Arareori ieșea vreunul din 
peșteră pentru apa ce-o aducea în burdufe, sau să hăituiască 
tapi negri, cerbi lopătari și mai ales mistreți, că aveau carne 
gustoasă, iar slănina și untura topită nu se deosebea de cea de 
porc. Vistiernicul s-a înapoiat de două ori cu căruţa plină. 
Adunase sub coviltir pânză de casă ţesută de muierile de prin 
Abrud și Săcele, saci cu fasole și porumb, scule pentru covăcie, 
gealăie și tesle, piele pentru hamuri și talpă de bou. Fusese oprit 
în drum de jandarmi călări, dar le-a arătat hârtia și i-a minţit că 
duce târguielile la băi, pentru muncitori. Și l-au crezut. Dacă 
avea hârtie cu sigiliul lui Haller... Cât rămânea cu soţii meșterea 
oiști, butuci și roți de schimb. Se repezea uneori până la vizuină, 
să vadă ce mai e pe acolo, dar nu zăbovea mult, că n-avea ce. 
După ce se încredința că lădița cu aur și hârtii e nevătămată și 
scotea câţi florini avea nevoie, se-ntorcea la peșteră. Serile, la 
lumina chioară a opaiţului, trăgea din șerpar un catastif soios și 
trecea în el, cu migală, cât a scos din ascunzătoare și pe ce s-au 
cheltuit banii. Îl năpădeau sudorile, că nu era meșter la scris... 


Simţea însă că-i datoria lui de vistiernic să ţină socotelile până 
la o para, ca să poată dovedi oricând, cum și în ce fel 
chivernisește comoara ce i-a fost încredințată. 

Când viforul se mai domolea, înhăma caii (după ce întreba cu 
o zi înainte de nevoile fiecăruia) și pornea iar la drum. Mai afla 
ce se petrece în lume, avea prieteni în fiecare sat, până sus, 
spre Vişeu și Sighet, iar la caz de trebuinţă fraţii i-ar fi ștafete 
credincioase, iscoade și gazde, atât lui cât și voinicilor. Aproape 
că nu era cătun în ţinuturile Maramureșului, Chioarului și 
Abrudului, în care oamenii să nu tâlcuiască la gura sobei, serile, 
despre isprăvile viteazului Grigore Pintea și dărnicia sa. De bună 
seamă că fiecare mai punea ceva de la dânsul, înflorea cele 
auzite după cum îl tăia capul, iar flăcăii și mânadrele cântau hore 
pe care naiba știe cine le ticluia. Una îi plăcea îndeosebi. N-o 
știa toată, dar începea cam așa: 


Mândru ca un strop de soare, 
Umblă-n codru de-a călare 
Pe o iapă înțintată 

Și c-o șa în fir muiată. 

Cine-i natul ce gonește 

Si cu grofi se războiește? 
Este căpitanul Pintea, 

Cu ochi treji și trează mintea! 
Când rotește-n jur securea 
Se cutremură pădurea; 

Vâră spaima în ciocoi, 

Ce ne-au jăcuit pe noi... 
Alelei, Pintea, fârtate! 

Mai treci pe la noi, prin sate, 
Cu voinici ca niște zmei, 

Să ne scuturi de mișei. 


Nici treaba făcută de Sava și Petrişor nu era de lepădat. 
Vestea că flăcăii luaţi cătane au fost scăpaţi de căpitan din 
ghearele stăpânirii și că-s zdraveni și sănătoși, a ajuns din gură- 
n gură până în cel mai înfundat cătun moţesc și maramureșean. 
Flăcăii temători de oaste își făceau socoteala că dacă s-or 
năpusti recrutorii peste cătunele lor, nu mai au grijă: codrul e la 
o zvârlitură de praștie, munţii-s înalţi, stâncoși, plini de râpi și 


grohotișuri! Acolo să-i tot caute dălcăuţii, că n-or să le dea de 
urmă... Sava, Petrișor și ciobanii s-au înapoiat la sălaș către 
mijlocul lui făurar - cum le poruncise căpitanul. Cu tundrele 
albe, abia-i puteai deosebi de munţii de nămeţi. Au croit-o de-a 
dreptul printre cetini, să nu se-ncrucișeze cu vreo poteră. Li se 
mărise pâlcul. Din fiecare sat li se alăturaseră câţiva băieţanari 
buni de oaste. Își umflaseră desăgile cu slană și caș, luau câte o 
bâtă zdravănă să se apere de jivine și porneau pe urmele 
voinicilor, călăuziți de câte un soţ de-ai lui Pintea. Tot umblând 
pe cărărui ferite, prin ocolișuri, au ajuns la tabără după patru 
zile și tot atâtea nopţi de drumeţie. Plecaseră douăzeci și doi - 
cu Sava și Petrișor - și s-au înapoiat optzeci... 


* 


Viena cu îmbulzeala ei n-a avut darul să-l rețină pe Grigore. E 
drept că orașul era nămeţit și forfota se domolise. Primul drum l- 
a făcut la un doctor cu faimă. Pentru doi taleri, doctorul l-a 
ciocănit îndelung și i-a dat niște leacuri. A umblat apoi pe la 
armurieri de a târguit cam douăzeci de flinte noi-nouţe, cu câte 
două ţevi lucitoare, niște cuţitoaie vârâte în teci de piele de 
puteau fi purtate la șold, praf de pușcă și plumbi. N-a fost 
întrebat de ce și pentru cine le cumpără. Ai plătit bănișorii? la-ți 
marfa și mergi cu Dumnezeu! Nu ca la Sătmar... A predat apoi 
scrisorile de recomandaţie și i s-a făgăduit că, de cum s-o încălzi 
vremea, va intra la seminarul de drept: ca audient până la 
toamnă, apoi ca student. A întocmit apoi răvașe amănunțite lui 
Mickes, erariului, lui Haller și Yolandei. Le-a dus la staţia de 
diligenţe și pentru cinci florini bucata vor ajunge la cei în drept... 
După aceea, n-au decât să-l caute cât or pofti! Că Viena nu-i 
Baia ori Sătmar, să găsești omul pe dată. Aici, vorba ceea: 
„caută acul în carul cu fân”... După ce a gătat treburile și a 
împachetat muniţia în două lăzi, bașca patru cămăși de zale, s-a 
pregătit pentru drum. A tocmit o diligenţă mai mică, singur, să 
aibă loc pentru toate. Și, oricum, un slujbaș înalt nu se-nghesuie 
într-o hărăbaie cu mulţi călători, ca oile-n ţarc. E drept că s-a 
lefterit de peste trei mii de galbeni, dar aduce scule de preţ... 

Diligenţa a tocmit-o până-n Vişeu, unde trebuia să-l adaste 
Nichifor cu coșia. Unchieșul n-a tras chiar în târg, să nu bată la 
ochi dac-o ţine căruța atâta vreme, fără rost. S-a oprit la un 
cunoscut în Borșa, a lăsat căruţa cu unul din cai în păstrarea 


omului și a plecat la târg, călare pe-al doilea. N-a tras la han, ci 
la un frate de cruce, Indrieș. Dar nu i-a spus că-l așteaptă pe 
Grigore, de teamă ca omul să nu scape o vorbă la loc nepotrivit. 
Trecea în fiecare zi pe la han, întreba dac-a sosit un consilier de 
la „Viana” și, în dimineaţa când i s-a spus că-i acolo de cu 
noapte, s-a repezit pe scări, într-un suflet, și i-a ciocănit în ușă: 

— Cine-i acolo? 

— Miklos Török, înălțimea voastră! - își dădu vistiernicul 
numele scris pe hârtia erariului. Spusese așa, fiindcă în urmă-i 
venea hangiul... S-au îmbrățișat când au rămas singuri, iar în 
timpul micului dejun, Nichifor i-a istorisit ce s-a mai petrecut la 
sălaș. Ne-au mai venit 60 de voinici, Grigore. 

— Asta-i bine. Imre s-a înapoiat? 

— Da. Muierea și plozii i-a adus la Ferești... Da’ ce-ai în 
lădoaiele astea? 

— Când îi vedea, ai să te bucuri! Unde ţi-i coșia? 

— In Borșa, la un prieten. Mă reped s-o aduc și cel târziu 
mâine-n zori sunt cu ea aici, să ne așternem la drum. 

— Nu zăbovi, rogu-te... 

Au oprit la ascunzătoare, în Gutin, unde au descărcat lăzile și 
le-au vârât în despărţitura lui Grigore. Tare l-a bucurat pe 
vistiernic vederea flintelor strălucitoare, dar mai cu seamă 
cămășile de zale. Le-a pipăit cu mâna, le-a încercat cu dinţii și a 
clătinat din cap, mulţumit: 

— Trage una pe tine, Grigore! Că de când te-au betegit 
blăstămaţii, n-am mai avut o noapte de hodină. Bine că te văzui 
teafăr! De-acuși nu mai pleci nicăierea fără soţi... 

— Așa oi face, unchieșule! - râse Grigore. Dar cămeșile le-om 
pune când om porni la bătălie... 

— laca-na! Parcă știi dincotro te ţintește plumbul ucigaș? Ai 
pătimit doar... 

— Bine, dar pune și dumneata una... 

Inainte de a porni spre tabără, Grigore chitea într-una din lăzi, 
cu socoteală, hainele boierești, cizmele de lac și celelalte 
dichisuri. 

— Ce tot taci acolo, nepoate? - se uita Nichifor strâmb. 

— Ingrop în raclă pe consilierul Csontos, unchieșule! - îi 
răspunse Grigore cu haz. Fă-i semnul crucii să se hodine-n 
pace... 


La tabără, venirea căpitanului însufleţise toată lumea. Chiar și 
părintele Avram, care abia își mai târa picioarele și sufla greu, 
ieși să-l întâmpine și să-i dea binecuvântarea. 

să hrănești o sută șaizeci de guri și cincizeci de cai, rostuind 
cele trebuitoare, nu-i de șagă. Nichifor lua la drum și pe Sava, că 
nu mai răzbea singur. Dar tot nu se ajungea... Într-o seară îl 
trase pe Grigore deoparte: 

— Ni se cam topesc talerii, nepoate! 

— Câţi mai avem? 

Nichifor se uită în catastif: 

— Cam douăzeci și două de mii... Patru ţi-am dat când ai 
purces cătră Viana, târguielile, cât am împărţit voinicilor... Uită- 
te și tu! 

Grigore socoti în gând: 25.000 prada, 3.000 de la erar, cam 
tot atâţia de la Stupul... Se cheltuiseră vreo opt mii și mai bine. 
E drept că li se mărise ceata și strânseseră purcoi de flinte. Dar 
pentru cele ce avea de gând să izbândească, tot erau puţini. 

— Ne-om mai gândi, vistiernice, cum să-ţi sporim comoara - 
hotărî Grigore. Să treacă iarna... Ţi-aduci aminte cu cât am 
pornit din Măgoaja? 

— Cum de nu? Cu cincizeci de florini. Așa-i? 

— Este. Și, după câte vezi, i-am sporit binișor. Avem ceată 
numeroasă, o tabără cu rost și mare-i Dumnezeul... 

Acum, că se statornicise pentru totdeauna cu ceata, Pintea 
zăbovea mereu printre voinici. Sta de vorbă cu soţii și cătanele 
în ce fel să-i călească pentru bătălii, călărea în fruntea lor pe 
Sălbătecuţa și-i purta pe creste, între râpi, pe cai, spre a-i învăţa 
pe unde să se facă nevăzuți dacă dușmanii vor fi în număr 
covârșitor. Se făceau exerciţii de tragere cu flinte noi, marșuri 
să-i întărească, iar Pintea alcătui și un soi de hărţi cu locurile 
împrejmuitoare, pentru soţi, ca să nu facă ocoluri zadarnice. Un 
singur lucru îl supăra: straiele voinicilor și tundrele de oaie se 
vedeau cale de-o poștă și ar deveni ţinte sigure în caz la 
primejdie. Le-ar trebui flăcăilor uniforme cafenii... Așa s-ar simți 
și ei oșteni. Are cine să le coasă: Toma Gulici cu ciracii lui. Totu-i 
să facă rost de postav... Dar cum? La asta trebuia să mai 
chibzuiască. Să-l târgui la Cluj sau la Brașov, e lesne! Dar nu-i 
păcat de atâta bănet? 


Deși împănase ţinuturile valahe (de pe la Săliștea Sibiului și 
până spre reședința lui, Sătmarul) cu unități militare, Caraffa era 
nemulţumit de rezultate. Parcă spre a-i face în necaz, iobagii 
români ocoleau bisericile în care slujeau papistașii, iar ungurii și 
secuii le dădeau dreptate. Doar castelanii, argaţii lor și slujitorii 
statului luau parte popilor rași pe faţă, ca măscăricii. Singurul 
lucru ce izbutise noul guvernator era să îndârjească mai avan 
populaţia nevoiașă de la sate împotriva ocupaţiei chesaro- 
crăiești. Tinea conciliabule cu arhiepiscopul Szecheny și, de 
fiecare dată, prelatul i se plângea de încăpăţânarea ereticilor 
ortodocși. 

Ungur de baștină, arhiepiscopul s-a dat cu austriecii încă de 
pe vremea diplomei Leopoldine. Simţise dincotro bate vântul și 
s-a renegat de calvinism, intrând într-o mănăstire iezuită, unde 
s-a catolicizat. N-a făcut rău pentru el, că a ajuns arhiepiscop... 
Dar tot nu i-ar veni la socoteală ca nobilii unguri să aibă 
conflicte cu austriecii. S-ar găsi între ciocan și nicovală... 

Vestea despre călătoria popilor rași pe faţă, ca măscăricii, s-a 
lăţit din sat în sat. Au aflat-o și fârtaţii lui Nichifor, care au găsit 
cu cale să-i dea de știre, vârând în scorbura copacului din 
Capnic o ţidulă pentru unchieș. Când se abătu pe la scorbură, 
vistiernicul dădu peste răvașul cu blestematul Atanasie, care 
bântuie prin așezările iobăgești și caută să ademenească suflete 
la credinţa papistașă. Nichifor duse căpitanului răvașul. Pintea îl 
citi cu fruntea încruntată și-l pironi pe vistiernic: 

— Dacă se-ndreaptă câtre Baia, musai să treacă prin 
apropierea vizuinei. Tare aș pofti să-l am în faţă, ca să-i zic 
câteva de ocară! - spuse Pintea. N-ar fi rău să-l adaste niscai 
soți pe drumul Strâmbei... 

— Şi apoi? 

— Să-l aducă la vizuină, să mă răfuiesc cu ticălosul! 

— Așa om face! Câţi să pornim? 

— Dumneata, Sava, Imre și Petrişor. Ajung patru inși! Luaţi 
merinde pentru câteva zile, pistoale, cai odihniţi și aţineţi-vă 
prin codru. Când veţi zări caleașca, o înconjurați... 

— Dac-o fi păzită? 

— Şi ce? Dezarmaţi paza și luaţi-l pe sus! Mă găsiţi la 
vizuină... 


Nu s-au așteptat călătorii din butcă să dea ochii, în zori, cu 
patru haiduci. Au pornit să tremure în faţa pistoalelor, iar 
Atanasie bâigui: 

— Sunt episcop, oameni buni! Și cine se atinge de o faţă 
bisericească păcătuiește în faţa lui Dumnezeu... 

— Papistaș? - îl sfredeli Nichifor. Că te-aud vorbind grai 
românesc. Și bolobocelul de alături, așijderi. Ori papistașii 
vorbesc nemţește... 

— Sunt episcop greco-catolic... unit... adică ortodox... - 
bolborosi Atanasie înfricoșat. 

— Ce tot îndrugi acolo, popă blestemat? - îl probozi Nichifor. 
Dacă erai de-al nostru purtai barbă! la, flăcăi, daţi-l jos din 
butcă! Sau nu: urcă-te, Sava, pe capră și s-o pitim la loc mai 
ferit. Noi mergem pe de margini, iar Petrișor să-l ia pe vizitiu în 
șa... 
— Vă blestem! - răcni Atanasie scos din minţi și-i ameninţă cu 
crucea de aur, încrustată cu pietre scumpe. 

— Blestemă-ţi zilele, spurcăciune! - îl repezi Sava. Și ţine-ţi 
botul, preasfinte, să nu te miruim! 

Deshămară caii, cetluiră câte un popă de fiecare cal, le vârâră 
călușe în gură să nu zbiere și urcară spre creste, către vizuină. 
Vizitiul, ţinut strâns de Imre, tăcea mâlc. Au ajuns spre înnoptat 
la ascunzătoare. Nichifor intră în despărţitura lui Pintea: 

— Am adus dihorii, căpitane! 

— Mulţi? 

— Doi... și un vizitiu... 

— Pe cei dintâi băgaţi-i până mâine într-o despărţitură 
lăcătuită. Drept hrană: pâine și apă! Tot suntem în postul 
paștelui. Pe vizitiu adă-l încoace... 

— Şezi! - îl îmbie Grigore. Eşti popă, călugăr...? 

— Nu, argat... 

— Cum îţi zice? 

— Pista... Lakatos... 

— De mult îi slugărești? 

— Păi și tata a fost rob la palatul episcopal; eu i-am luat 
locul... 

— Aha... Ţi-e foame? la adu, Sava, un taler cu mâncare și o 
oală cu vin. Pare om cumsecade; să-l ospătăm... 

— Da' măria voastră cine sunteţi, dacă nu vă e cu supărare? 

— Haiducul Grigore Pintea! Auzit-ai de mine? 


— Auzit... Și o să mă spânzurați? 

— De ce? - râse căpitanul înveselit. Te știi cu vreo vină? 

— Nu, vă jur pe credinţa mea! 

— Vezi? N-avem de ce să te pedepsim. Vei sta cu noi o zi, 
două, te vom găzdui ca pe un oaspe cinstit, ba ţi-om mai da și 
ceva creiţari de cheltuială... 

Pista holbă ochii: omul nu-și râde de el? Nu, că îl tot îmbie cu 
mâncare și băutură. 

— Dar pe ăia? Şi duse două degete la beregată. 

— Nici! - hohoti Grigore. Le vom da drumul teferi. Poate 
nițeluș mai vătămaţi, dar nu cine știe cât...! 

Ungurul se linişti. Când Imre îl luă de braţ, vorbindu-i 
prietenește, în maghiară, era voios de-a binelea. Trecu la grajd 
să-și îngrijească telegarii, dormi cu smolitul și bău la vin cât nu i- 
ar fi dat pivnicerul episcopal într-un an întreg. 

A doua zi, popii fură aduși la judeţ. Aveau reverendele boţite, 
părul răvășit și ochii înroșiți de teamă. Judecata se ţinu pe o 
stânca retezată ce aducea cu o masă. Cu braţele încrucișate 
peste piept, Grigore luă pe episcop la întrebări: 

— Numele? 

— Atanasie Bölöny... 

— Nu-ţi zicea cumva Bălan? - surâse Pintea maliţios. 

— Da - se bâlbâi clericul - dar așa mi se spune de când... 

— De când ţi-ai vândut neamul și credinţa pe treizeci de 
arginţi. ludă! - tună Grigore necruţător. Nu ţi-e rușine, ticălos 
bătrân? Te-au uns la arigrad mitropolit ca să păstoreşti 
credincioșii ortodocși din Ardeal... Și ce ai făcut, spurcăciune? 
Te-ai vândut papistașilor pentru un blid de mâncare și o cârjă 
episcopală! Ce meriţi? 

— Îndurare, fiule, că greșim cu toții... 

— Mie îmi este îngăduit să greşesc. Tie, ca mitropolit, nu-ţi 
era! 

Făcu semn lui Sava să-i scoată crucea și lanţul de pe piept. 
Nu-i vrednic să le poarte! Le-om da unui cuvios de-al nostru, 
creștin, să le poarte. Buzunăriţi-l și vedeţi ce mai are pe acolo! 
Scoteţi-i și inelul din deget... 

În buzunarul reverendei găsiră o punguliţă de piele cu două 
sute de galbeni. O așezară pe masă. 

— Asta rămâne zălog! Cu talerii vom ajuta câţiva iobagi 
sărmani... Ce-ai căutat în sate, popă caterisit? 


— Eh... să-mi văd și eu oiţele... 

— Nu mai ești păstor, scârnăvie, de când te-ai lepădat de 
credinţa strămoșească! Ce gândești să facem cu el, Petrișor? 

— Eu socot, căpitane, c-ar trebui să-l înălțăm pe o cracă, să se 
zvânte... - propuse ciobanul, mucalit. 

— Vă blestem! - urlă Atanasie - focul Ghehenei să vă ardă!... 

— Mai domol, papistașule, mai domol... - făcu Grigore haz. N- 
am să-ţi iau sufletul diavolesc. Mai nimerit e să dai seamă Celui 
de sus pentru nelegiuirile tale... Sava! la descalţă, rogu-te, pe 
sfinţia sa, că s-o fi încins. Și mângâie-l cu joarda pe la tălpi să-i 
treacă mâncărimea... 

— Câte să-i dau, căpitane? 

— Douăzeci și cinci, băiete! Cu cât pedepsește și sfinţia sa pe 
slugi... Dar nu prea tari, să nu-l vatemi rău - îi șopti la ureche. 

Nuiaua vâjâia și se lipea de tălpile renegatului, care răcnea ca 
din gură de șarpe. După vreo zece nuiele, Grigore porunci: 

— Ajunge! Se apropie: Imre, ia despoaie pe sfinţia sa, să se 
zvânte un pic; văd c-a asudat... Unde-i frizerul? 

— La popreală! - râse Nichifor. 

— Aduceţi-l degrabă! 

Frizerul șvab Herman Blutigel - un omuleț pirpiriu, ras, cu 
părul lins și cănit - fusese prins cu vreo două zile în urmă, în 
apropierea sălașului. L-au adus în faţa căpitanului, care-l 
descusu: 

— Spune drept: ești iscoadă a poterelor sau frizer? 

— Frizer, Ihre Hocheit! Jezuș Maria... 

— Şi ce cauţi în codru? 

— Vine de la Vișeu și meri la Baia, să deschide frizerie. 

— Dacă spui adevărul, dovedește! Tunde și bărbierește-mi 
soţii. Te-om plăti. Dar de nu te pricepi, înseamnă c-ai minţit și te 
spânzurăm! 

N-a minţit șvabul. După ce i-a ferchezuit pe soţi, fu luat la 
vizuină, pe cal, cu ochii legaţi, să nu mai nimerească drumul 
altădată. Tot cu ochii legaţi l-a adus Nichifor la masa de judeţ; 
acolo l-a dezlegat. 

— Meștere Blutigel - zâmbi Pintea - fă bunătatea și rade în 
cap pe sfinția sa. Te-aș fi pus să-i tunzi și barba, dar a făcut-o 
singur, fără noi. Pe celălalt la fel! la ăști doi taleri ca plată: sunt 
darnici papistașii... 

Meșterul își făcu datoria. Tunși chilug, popii arătau caraghios. 


— Duceţi-l pe Blutigel înapoi! lar dumneata, vistiernice, dacă 
ai cumva miere prin cămară... 

— Se găsește! 

— Adă vreo două căni... 

l-au uns cu miere pe trup și i-au ţinut legaţi de câte un copac 
până seara, că se umflaseră de înțepăturile albinelor. A doua zi, 
în zori, l-au adus pe Atanasie la Grigore: 

— Vă trimit călare până-n Baia Sprie. De astă dată aţi scăpat 
ușor! Vă iert! Dar, de mai cutezaţi să umblaţi prin sate 
românești și să siliţi iobagii să-și lepede credința, a doua oară 
voi asculta sfatul soțului: Vă spânzur! Scoate-l, Imre, de aici! 

Porunci să-i lege de șei și scări, cu ochii înfășuraţi; pe Blutigel 
de asemenea, iar noaptea să-i lase în vâlceaua dinspre Baia; caii 
să-i aducă înapoi. 

— Şi vizitiul, căpitane? 

— S-a îndulcit la noi, rămâne! 


* 


Noua ispravă a haiducului Pintea și a voinicilor săi a stârnit - 
după cum era de așteptat - vâlvă mare în toate straturile 
populaţiei ardelene. lobagii au primit știrea cu satisfacţie, clericii 
cu spaimă de moarte, cercurile nobilimii c-un soi de zâmbet 
amuzat, pe când Szecheny și Caraffa cu explozii de indignare - 
ca pe un afront personal. Cei doi prelați fuseseră găsiţi într-o 
dimineaţă, în vâlceaua dinspre Baia Sprie, cetluiţi ca butucii, 
vineţi și ciuruiţi de împunsăturile gângăniilor și aproape muţi de 
groază. 

Caraffa se plimba prin cabinetul său, furios ca un leu în cușcă. 
Pe scaun ședea și-l urmărea cu privirea secretarul său, Antinie 
Dunod - fost călugăr iezuit pe vremuri și meșter ne-ntrecut în 
sforării și intrigi. 

— Nu vezi, Antinie? - spumega generalul - că tâlharii ăștia nu- 
s borfași de rând? Se dau la jafuri și silnicii numai împotriva 
guvernământului! Au prădat talerii guvernului și chinuiesc înalții 
demnitari ai bisericii catolice. Nu ţi se pare că avem de-a face cu 
o ceată bine organizată? Poate-i chiar o banderie de nobil, cu 
reședința la un castel... Că prea umblă nestingheriţi și află toate 
mișcările noastre! 

— N-aș crede, excelenţă - îndrăzni secretarul. Se zice că au 
de căpetenie un valah, Pintea și nu mai știu cum... 


— Așa crezi? Dar Gavrilă Nagyszegy ce este? Nu-i valah? Nu-i 
nobil? Și a fost căpitan în oastea imperială... A fugit la turci, în 
Bălgărad, a trecut la ortodoxie și apără iobagii valahi și ereziile 
lor spurcate. Nu m-ar mira ca Nagyszegy să fi luat numele de 
Pintea, sau cum naiba-i zice, și să comande un steag de oştire 
turcească în straie civile. S-ar putea... Și dacă nu-i dibuim să-i 
spânzurăm până la unul, multe necazuri or să ne mai cășune... 
Gândește-te la un plan! Pentru după-amiază, am convocat 
comandanții de jandarmi, de potere și unii conducători de 
regimente. Să chibzuim împreună ce măsuri vom lua, iar 
dumneata, care ești vulpoi hârșit, trebuie să scornești un șiretlic 
să-i prindem ca din oală... 


CAPITOLUL XXI _ 
UNU-I PINTEA CEL VESTIT, PE BOIERI I-A INGROZIT 


Iscoadele unchieșului n-au stat cu mâinile-n sân. Umblau prin 
târguri, iscodeau ici, colo, se opreau prin cârciumi și trăgeau cu 
urechea la vorbele unor cătane austriece sau vagmiștri de 
jandarmi beţi peste măsură, spionau pe la ușile slugilor de 
dregători, aflau tot ce se pune la cale și dădeau de știre lui moș 
Simion Botârlă, din Bârsana. Ca frate de cruce cu Nichifor, el 
cunoștea scorbura din pădure, dădea bani ștafetelor și 
iscoadelor și îndruma către sălașul voinicilor pe cei care-i 
socotea de credinţă. Intr-o zi, cam la vreo săptămână după 
judecata papistașilor - ori poate chiar două - când Nichifor vâri 
braţul în scorbură, îl scoase c-un răvaș înfășurat într-un bolovan. 
Simion scria: 


„lubite frate, 

Află că vrăjmașii se adună și au de gând să tulbure „nunta”. 
Am trimis cumetrii după știri și am aflat că s-au pus oameni să 
prindă pe mire și nuntași. Așa că fiţi cu băgare de seamă și nu 
vă-ncredeţi în cutre. Bântuie peste tot! Ţineţi-vă cât mai feriti, 
iar nunta s-o faceţi fără multă zarvă și, dacă se poate, cu ușile și 
ferestrele zăvorâte. Eu, după cum m-ai povăţuit, am mânat 
vecini de omenie să strângă daruri și plocoane pentru mireasă. 
Nu știu dacă le-oi putea aduce chiar eu, dar să știți că le veţi 
avea la vreme. Spune-i finului Grigore să nu mai umble prin 
hanuri și făgădăuri, că-s pline de caiafele dușmanilor, ce cată 
să-l prindă în plasă ca pe un avat. Am auzit de pătărania voastră 
cu cei doi cumetri ce și-au dat jos bărbile și toate neamurile se 
veselesc. Daţi-i înainte tot așa c-o să fie bine! 

Al tău frate până la moarte Simion”. 


Nichifor tălmăci răvașul împreună cu Pintea. Din el se 
desprindea limpede că s-au pornit pe urmele lor cete de 
poterași și de jandarmi, poate chiar și oști austriece. Și caraulele 
din copaci au deslușit într-o zi, mai spre poale, un pâlc de 
călăreţi care iscodeau pretutindeni, iar moţii ciubărari îl 
vestiseră că pădurarii și gornicii primiseră flinte noi și plumbi pe 
săturate. Toate astea dovedeau că pentru o vreme trebuie să se 
ţină liniștiți. Pintea și-a adunat soţii în sobor, la șatră, s-a sfătuit 


cu ei și a înnoit porunca să nu mai iasă voinicii pe lumină nici 
singuri, nici cu cai. Au îndoit paza în copaci: câte opt oameni, 
care porneau din sălaș și se-ntorceau acasă după miez de 
noapte... Nichifor și Sava și-au făcut rost de măgăruși, le-au 
încărcat samarele cu ciubere și linguri, au tras pe ei câte o 
tundră flocoasă și pe capete clopuri mici, cât strachina. Așa 
coborau la vale. Ca ciubărari nu-i băga nimeni în seamă; ei, în 
schimb, aflaseră multe... Un regiment întreg de vânători fusese 
răspândit în munţii Gutinului și Rodnei, iar poterașii împânziseră 
satele, drumurile şi trecătorile spre munţi. În Bârsana, Nichifor îl 
vesti pe Simion să nu mai trimită voinici în codru până nu i-o 
spune el, fiindcă-i împănat de copoii stăpânirii și i-ar prinde. 
Sava s-a oprit la Ciocârlău, la părinţii lui Petrişor și i-a îndemnat 
să vestească rumânii din jur să nu-și mai lase feciorii la drum, 
că-i primejdie mare. Se înapoiau cu câte un săculeţ de făină, 
burți de porc afumate, dosite în ciubere, lumânări de seu și 
tutun. Băutură strânseseră din toamnă, că fusese an bogat în 
roadă. Anuș avea în cămări mălai și făină, burdușele cu brânză, 
pește sărat și carne afumată de sălbăticiuni. Mai vânau flăcăii, 
noaptea, câte un cocoș sălbatic, o găinușă, iepuri și ciute, astfel 
că nu duceau lipsă nici de prospătură. Cât umblase cu coșia, 
mai bine de un an, Nichifor se dovedise vrednic și strângător. 
Aveau și pânză de casă, suluri de aba, fasole, linte și orz pentru 
cai. Duceau lipsă doar de hamuri, iar Hubariu se plângea că i se 
termină fierul. Dar, chiar de ar fi fost să-nchidă covăcia o bucată 
de timp, tot nu era rost să-l îndestuleze. Grigore adusese din 
Viena și Buda niște cărţoaie groase de istorie și stătea mai toată 
vremea cu nasul vârât în ele, în despărţitura lui. Citise atâtea 
minciuni pe seama iobagilor și a răscoalelor din vremurile 
trecute, încât clocotea de mânie. Hronicii care ticluiseră aceste 
letopiseţe fuseseră în slujba crailor din Ungaria și a împăraţilor 
austrieci și, ca să se gudure pe lângă stăpâni, minţeau cu 
nerușinare. Chiar și căpetenia răscoalei din văleatul al 16-lea, 
secuiul Gheorghe Dozsa, care fusese ars pe rug, așezat pe un jilt 
și cu o coroană de fier încinsă pe creștet, era zugrăvit ca un 
tâlhar de rând. Ori, după câte aflase, Dozsa fusese un mic nobil, 
căpitan de oaste, și singura lui vină era că a răsculat iobăgimea 
pentru pâine și slobozenie. „Mâine, poimâine, cine știe ce diac 
afurisit o să scrie și despre noi că am tâlhărit și am vărsat sânge 
spre a ne îmbogăţi!” - gândi Grigore și scuipă înciudat. Se ridică 


și porni către cuhnie. Glicheria și Piroș bucătăreau pe plită, iar 
Mălina curăța picioci. 

— Ce-i cu tine, băiatul mamei? - se-ntristă Mălina, când 
flacăra vetrei îi lumină chipul. Ce te roade? Că te-ai tras la faţă... 
Mori de urât în peșteră? Cred! Da' parcă noi o ducem mai bine? 
Uite și la fata asta: se topește da-n picioarele. Așa-i, Glicherio? 

— Așa-i, lele Mălino! 

— N-o mai întrebaţi! grăi Pintea cu tristeţe-n glas. Știu ce o 
roade: viața de cârtiță... E fată-n putere, ar dori să vadă bolta 
cerului deasupra capului, nu pereţii ăștia stâncoși și umezi... Se 
sculă de pe scăuieș și o bătu pe umăr: Mai adastă, Piroș, că și eu 
strâng din dinţi. Nu va trece mult și vom avea o oaste puternică! 
Ne-om război cu bogătanii și i-om răpune. Apoi vom trăi cu toţii 
- și tu, și eu, și iobagii români, unguri sau de orice nație - în 
tihnă și slobozi. Ai să te măriţi, îţi vei crește odraslele... 

— Şi tu, Grigore? - ridică Piroș ochii înlăcrimaţi. 

— Eu...? Sunt oștean în gloata poporului. Știu eu ce soartă mi- 
o fi hărăzită? Dar dac-o fi să mor, n-aș vrea să-nchid ochii pe o 
laviță că tata, nici să putrezesc în vreo temniţă sau să fiu ars pe 
rug, ca Dozsa... Aș vrea să pier vitejește, cu sabia în mână, în 
luptă dreaptă cu asupritorii... Gata-i mâncarea, Glicherio? 

— Parcă-i amiezi, căpitane? 

— Nici mult nu lipsește... Şi Grigore se depărtă îngândurat, 
bocănind cu cizmele pe podeaua de scânduri. 


Munţii Rodnei fuseseră încercuiți. Pesemne că-i vânduse 
careva, altcum nu înţelegea Pintea de ce s-a bulucit atâta 
copoime în jurul sălașului. Nici ciubărarilor moţi nu li se mai 
îngăduie să umble prin munţi. Vestea o adusese Nichifor de la 
ultimul drum, când s-a strecurat cu măgărușul, destul de 
anevoie, prin împânzeala poterelor. Seara au ţinut sfat: 

— Nu mai merge în felul ăsta, fraţilor! Până la urmă ne-or 
strânge ca în laţ! - izbucni Grigore. 

— Ce-i de făcut, căpitane? - întrebă Imre. 

— Să-i încercuim pe încercuitori! Suntem două steaguri de 
fârtaţi. Unul îl vei comanda tu, pe al doilea, eu. li iei pe Breban și 
Petrișor; Sava rămâne cu mine... Coborâm pe furiș, noaptea, 
fără cai, tăbărâm peste ei și-i alungăm. Avem flinte la fel de 
bune ca poterașii, ba poate mai de soi, iar flăcăii ţintesc aproape 
fără greș... 


— Toate-ar fi bune - rosti gânditor Nichifor. De ne-om hărţui 
cu ei aici, la poalele Rodnei, în preajma sălașului, nu înseamnă 
să-l dăm în vileag? Să zicem că i-am pune pe goană... N-or să 
vină alţii la loc, mai mulţi, dacă vor bănui că ne-am statornicit 
șatra prin părţile astea? 

— Ai judecat înţelept, vistiernice! Ne-am încropit sălaș bun: 
adăpost pentru oameni și cai, cămări, covăcie, cuhnie socotită... 
Mai sunt și femeile... părintele Avram... Ar fi păcat să-l 
părăsim... Întrebarea-i ce avem de făcut? 

— Să chibzuim... - mormăi unchieșul, trăgând din lulea. 

— Dacă i-am atrage, de pildă către Tibleș? gândi Grigore cu 
voce tare. 

— E cam departe! - se împotrivi Imre. Şi fără cai... 

— La nevoie luăm și caii! - hotărî Grigore. Adăposturi în 
bungetul Tibleșului găsim destule - har domnului! Lăsăm cu ei 
doi voinici și ne-ntoarcem să-i luăm... Mă muncește un singur 
gând: cum să-i momim? 

— Mă reped eu prin Maramureș, nepoate! - propuse Nichifor. 
Dau sfoară pretutindeni, prin moș Simion și alţi ortaci, precum 
că ne-au zărit umblând între Poieni și Slătioara... Cum or auzi 
copoii, odată se reped într-acolo. li prindem pe la spate și... 

— Altceva mai bun, nu văd s-avem de făcut! - statornici 
Grigore. lar dacă nici unul din voi n-are ceva împotrivă... 

Au încuviinţat cu toţii. În zilele ce au urmat, în tabără era o 
forfotă ca în preajma unei întâmplări deosebite. Flintele și 
pistoalele au fost unse, șeile și harnașamentul reparate, caii au 
fost trecuţi sub ochiul atotvăzător al unchieșului, Vartolomeu a 
meșterit punguţe pentru plumbi, iar Petrişor și Breban îngrijeau 
de merinde, ploști pentru băutură și săculeţe cu ovăz. S-a 
hotărât ca unchieșul să coboare lunea, pe jos, iar pe vineri să se 
urnească întreaga ceată către Țibleș: călăreţii sub comanda lui 
Grigore, pedestrimea cu Imre. Au ţinut femeile deoparte, să afle 
cât mai târziu. Dar Piroș a simţit și seara a intrat în despărţitura 
lui Grigore: 

— Văd că vă pregătiţi de drum, Grigore. Merg și eu! 

— Cine ţi-a spus, Roșcovano? - o privi Grigore mirat. 

— Nimeni! Da’ știu... Încalec bine, mânuiesc pistolul; vreau să 
fiu și eu de față! 

— Da-i primejdios, fată! Ne-om război poate cu oștile 
crăiești... 


— Şi dacă? Nu mă tem! Mi-a făcut Gulici ițari și suman de 
aba. Nici n-ai să mă recunoști... 

— Dacă ţii cu tot dinadinsul, Piroș, ţi-om face pe voie. Și ce-o 
să zică maică-ta? 

— Nu mai sunt copil, Gore: am 24 de ani... Mama n-are ce să 
se amestece! 

— Bine, să te ţii pe lângă Sava... 

Vineri, pe înserat, s-au pornit. În frunte, douăzeci de călăreţi, 
cu Imre, Petrișor și cătanele - bucuroși că i-au scos din bârlog și 
că vor lua parte la o bătălie; veneau în urmă pedestrașii cu 
flinte, iar șirul îl încheiau ceilalţi, cu Grigore, Sava și Breban, să 
poată sări în ajutorul voinicilor pedeștri dacă vor fi cumva 
atacați. Nu se vorbea. Și caii se ţineau tăcuţi, veseli că-și 
dezmorțesc ciolanele, cu călăreţi în șa. De pe vârful Moiseiului 
au pătruns în Țibleș și au ţinut-o printre creste până prin dreptul 
Șieului. În vale șerpuia Săcelul, iar dintre stânci ţâșneau 
izvorașe limpezi. Au găsit un luminiș și au poposit, făcând 
tabără. Cătanele au dat ajutor de preţ. S-au meșterit și torţe 
îmbibate cu rășină, să li se lumineze calea de s-o brodi o noapte 
întunecoasă. Au aprins focuri de vreascuri să alunge jivinele, iar 
opt voinici, după ce s-au ospătat, făceau de strajă cu flintele 
încărcate. Grigore se învârtea gânditor pe lângă flăcăii 
însomnurațţi. Purta hainele cafenii: tunică încheiată la gât și 
pantaloni strâmţi, de cizmă. La șold purta sabia prinţului, iar 
trupul îi era strâns în cămașa de zale care îl zgâria cu solzii, deși 
o trăsese peste flanelă. 

În faţa unui foculeţ tâlcuiau Imre, Sava, Petrişor și Piroş. Fata, 
în straie băieţești, cu părul ascuns sub o căciulă teșită, aducea 
c-un flăcăiandru căruia nu i-au dat încă tuleiele. Grigore se opri 
mai depărtișor, sprijinit de un trunchi de gorun și trăgea cu 
urechea. 

— E cam îngrijorat căpitanul - rosti Sava molcom. 

— Crezi că se teme? - întrebă Petrișor. 

— Aș! hohoti gros Imre. Nu-l cunoști! Răspunde însă de viaţa 
noastră, a tuturora, și asta-l îngrijorează. 

— Așa-i că-i viteaz căpitanul nostru? - își umflă Piroș pieptul. 
D-apăi că are și cui să semene! Zicea lelea Mălina că taică-său 
Cupșa, sutaș în cetele curuţești ale lui Rakoczi, când cu răscoala 
din 70... 

— Nici nu erai născută pe vremea ceea - o împunse Sava. 


— Și tu erai moșneag! - i-o întoarse fata, bătăioasă, în hazul 
celorlalți... 

Zâmbi și Grigore. Aproape că nu-și mai aducea aminte cum 
arăta tăicuţul... 

— „cică s-a războit năprasnic - urmă Piroș. lar lelea Mălina, 
singură la Măgoaja, îi năștea feciorul... A fost croit din leagăn să 
ajungă conducător de oști! 

Era în glasul fetei atâta nestrămutată credinţă în puterea 
căpitanului, încât lui Grigore i se-ncrâncenă carnea pe braţe: 
„Nu! Chiar de-ar fi să-și piardă viaţa, n-o să-și dezamăgească 
voinicii”. 

Către prânz veni și Nichifor, însoţit de Simion: 

— Dumnealui e fratele meu de cruce! 

— Fii binevenit în tabăra noastră, unchieșule! Sava, adă ceva 
de-mbucat și apropie-ne o ploscă. Un gât de vin te-nviorează 
după atâta umblet... 

Botârlă îngenunche smerit: 

— iți aduc, viteazule căpitan Pintea, solia iobagilor 
maramureșeni și bihoreni. Și-au pus în tine și în voinicii tăi 
nădejdea de slobozenie! Îți trimit glas, prin mine, că-ţi vor fi 
supuși statornici și credincioși până la moarte... 

Emoţionat, Grigore îl ridică și-i îmbrăţișă. Bătrânul lăcrima de 
bucurie. Îl avea în față pe căpitan, aievea, și era taman cum îl 
visase: înalt ca bradul, mândru și viteaz... 

— Vă mulţumesc, unchieșule! - grăi Pintea întinzându-i 
plosca. Bea pentru izbânda noastră și pentru slobozenia fraţilor 
noștri iobagi. Spune-le că Pintea a făcut jurământ să n-aibă pic 
de hodină până nu i-o vedea scăpaţi de sub jugul grofilor. 

Flăcăii se strânseră roată. Petrișor se dădu pe lângă Simion: 

— Mă mai cunoști, unchieșule? 

— Bată-te norocul, Petrișor, că voinic ai mai crescut! Ești un 
adevărat oștean! Ce s-o mai veseli mumă-ta când o afla c-am 
stat de sporoavă... - și-l luă în braţe. Unde-s ceilalți? 

— Aici suntem! răspunseră deodată flăcăii, în frunte cu 
Breban. 

Nichifor îl luă deoparte pe Grigore: 

— Ştii ce-a pus la cale Botârlă, căpitane? A strâns o ceată de 
vreo două sute de flăcăi, cu furci și ţăpoaie, să-ţi fie de ajutor la 
nevoie. Sunt printre ei și oameni în toată firea. Stau ascunși în 
sat, la Poieniţa, și la noapte s-or aduna în câmp... 


— Da’ nemţii-s aici? 

— Oho! - râse unchieșul - vreo patru steaguri de călăreţi 
împărătești. Aștia au fost în văile Rodnei. Și-au mutat șatra în 
câmp, cu corturi cu tot. Se zice că la noapte urcă spre noi... 

— Le vom cădea în spate, vistiernice! Ar fi nimerit să duci pe 
unchieș devale... Oricum, va fi hărţuială... 

— Nici gând, nepoate! Mi-a zis că nu se urnește de lângă noi 
până nu punem nemţoii pe goană. Şi au niște cai, unul și unul... 

— Atunci rămâi cu el aici! Ce-ai zice să-i luăm pe nepregătite, 
în șatră? Călări sunt mai anevoie de răpus... Ne strecurăm până 
aproape, iar pe-nserat... 

— Ar fi grozav, Grigore! 

— Petrişor! - strigă Pintea. Uite despre ce-i vorba: unchiul 
Botârlă a adunat în Poieniţa niște flăcăi. Sunt dealuri pe acolo? 

— Destule! 

— lată ce vei face: drumul îl știi! Coboară până la ei și dă-le 
de știre că suntem aici și, când s-o înnopta, tăbărâm peste 
austrieci. Să-i călăuzești cât mai aproape de tabără, iar când vei 
auzi șuierăturile noastre, alergaţi în goană... la și două pistoale 
cu tine! 

De cum a pălit soarele au început să coboare, pitiţi după 
copaci și tufe. Nu se auzea o șoaptă. Jos, în vale, se zăreau 
corturile, flintele puse piramide, vreo două focuri, și se auzea 
nechezatul cailor. Când s-au aflat la vreo trei sute de metri, 
Grigore, Imre și Sava s-au desprins de grosul cetei. S-au târât 
prin iarbă până aproape de străji și au slobozit pistoalele. Apoi 
Imre scoase un șuierat și furnicarul de lotri și de flăcăi se 
năpusti asupra taberei. Austriecii luaţi pe nepregătite n-avură 
timp să încalece, deoarece Grigore, Imre, Breban și oștenii îi 
alungau cu tocuri de pistol. Caii nechezau speriaţi; austriecii, 
împresuraţi, învârteau flintele ca pe niște ciomege. Dar cădeau 
ca muștele... În vânzoleala care a ţinut mai bine de trei ceasuri, 
cătanele austriece care scăpaseră tefere din ciuruială au luat-o 
la goană, spre dealuri, îngrozite. Căzuseră și vreo opt voinici, iar 
alţii sângerau... Răniţii austrieci se văitau amarnic, dar cine să-i 
ia în seamă? La lumina torțelor, voinicii au adunat soţii răniţi și i- 
au dus pe braţe spre cai; alţii au strâns corturile și flintele, în 
timp ce Grigore dădu poruncă să fie ridicaţi morții și îngropaţi la 
loc ferit, în pădure, ca să nu se afle c-au fost și băștinași printre 


cei care au răpus batalioanele austriece. În apropierea lui, 
Pintea auzi un vaier: 

— Mamă! Mor... 

Lumină cu torța faţa rănitului. Era un ofițer austriac... Îl privi 
îndeaproape: 

— Toader! Tu...? 

Rănitul deschise ochii anevoie: glasul ăsta... Grigoriţă!... și 
recăzu în nesimţire. Pintea îl descheie la piept și găsi jumătatea 
de ban a frăţiei lor de cruce. Toader sângera la umăr și la picior. 
li rupse cămașa și-l legă, să nu mai piardă sânge. Apoi strigă 
puternic: 

— Sava! Ajută-mi să duc rănitul la cai... 

— Da-i ofiţer neamt, căpitane! 

— Taci, prostule. Mi-e frate de cruce... 

Până să strângă prada, se făcuse târziu. Ceasul arăta trei 
noaptea... Pintea adună voinicii: 

— Fraţilor! Cei ce sunteţi de prin partea locului și ne-aţi ajutat 
să răpunem soldățimea austriacă, vă mulţumim din suflet! Dar 
socot că-i bine să vă răspândiţi pe la casele voastre încă în 
noaptea asta. Mâine, poterașii or să răscolească satele, de bună 
seamă! Să vă găsească la vetre... 

— Nu ne-ntoarcem, căpitane! - strigă unul mai vârstnic. la-ne 
cu tine! Aici ne-ar găbji până la unul. 

— Cine a vorbit? 

— Eu, Matei Șonţ... Aveţi cai, luaţi-ne în haiducie... Ne-om 
bate, când o fi nevoie, ca acuși... 

— Dar voi, ceilalţi, ce ziceţi? - roti Grigore privirea. 

— La fel ca Matei! - răspunseră glasurile flăcăilor. 

— Atunci pe cai! 

Deodată, pe neașteptate, din sute de piepturi izbucni un 
cântec de slavă. 

— Cine s-o fi îndeletnicind cu asemenea scorneli? - se minună 
Grigore, privind pe Nichifor în adâncul ochilor. 

— Deh, nepoate, se scuză unchieșul, de parcă el ar fi fost 
scornitorul cântecului - dac-ai ajuns vestit... Te horesc flăcăii și 
fetele de pe la leud, de pe Valea Izei și din Maramureș, ba chiar 
și cei din ţara moţească. Și tare fain le mai cântă! 

Se dădu binișor pe lângă flăcăi și deși avea glas scăzut și cam 
hărâitor, le ţinu isonul, îngânându-se după ei: 


— Pinteo, Pinteo, domn viteaz, 
Chiar când dormi, ești încă treaz! 
Cu codrul te-ai înfrățit, 

Cu voinici te-ai însoțit... 

Frunza tremură și-ngaimă, 

Cânt de laudă, de faimă, 

C-ai vârât groaza-n ciocoi, 

În bogâi și în nemţoi. 


Pedepsește-i, măre, Pinte, 
Până-n iad să ţină minte! 
C-am ajuns cu toţii-n sapă, 
N-avem după ce bea apă; 


Ne-au luat și cal, și vacă, 
Ne-au lăsat tinda săracă. 
Ne-au scos lada și velinta 
Și ne gâtuie credinţa... 
Măre, Pinte, alelei, 

Dă năvală peste ei, 

Că sunt lacomi și mișei! 


Pinteo, Pinteo, domn viteaz, 
Ne-a ajuns lațu-n grumaz! 
Buciumă și strânge oaste 
De prin sătucurile noastre, 
Ceată mânară de voinici, 
Cu itari și cu ilici... 

Grabă ni-e; nu zăboviți, 

Că suntem năpăstuiți, 

De grofi de ne-ai mântui, 
Noi de-a pururi te-om slăvi! 


* 


Sus, în bunget, săpară o groapă lângă un stei și înmormântară 
pe cei căzuţi. Intre ei se aflau și doi voinici din ceată: Ghiţă și 
Năstase. Oblojiră pe cei vătămaţi, întinseră pe şei răniții ce nu 
se puteau ţine în scări și porniră către sălaș. Grigore ţinea de 
dârlogi calul pe care se afla întins Toader, pe un așternut de 
frunze și vreascuri. 


Cu prada luată de la austrieci stava crescuse la trei sute de 
cai, cu șeile lor. Aveau și flinte, iar ceata sporise la patru 
steaguri. Imre, Sava, Petrişor și Breban primiseră comanda unui 
steag, ajutat fiecare de o cătană. Nevoile aprovizionării crescură 
și Nichifor fu nevoit să organizeze o adevărată reţea tainică spre 
a căpăta făină, mălai și fasole, trebuincioase atâtor guri. De 
carne nu duceau lipsă: jivine se găseau în codru. Muierile 
îngrijeau pe cei vătămaţi, le oblojeau rănile și le dădeau fierturi 
de buruieni să se înzdrăvenească, iar Grigore îl luase pe Toader 
în despărțitura lui și-l veghea. Matei Şonț și încă un român din 
Rozavlea, pricepuţi în doftoriceli, trăseseră cu cuţitele plumbii 
din răni și turnară peste ele spirt să nu obrântească. S-au 
însănătoșit cu toţii... Toader, slăbit de boală, a zăcut cel mai 
mult: aproape două luni. După isprava din Poieniţa, iobagii se 
legaseră prin jurământ să facă rost haiducilor de tot ce le-o 
trebui, cu atât mai vârtos cu cât două sute dintre ai lor 
îngroșaseră ceata. 

Jandarmii și poterele au răscolit zile și nopţi de-a rândul 
comunele din preajma Poieniţei. N-au găsit nici cai, nici arme 
furate. Caraffa spumega, dar iobagii răsuflau ușuraţi. Căpitanul 
Pintea  strânsese oaste ce cuteza să pedepsească pe 
cotropitori... 

În serile cât au stat la sfat, Grigore și Toader și-au depănat 
amintirile de când s-au despărţit, la isprăvitul gimnaziului. 
Toader, așa cum dorise taică-său, a intrat la Buda într-o școală 
de cădeţi și ajunsese locotenent. 

— Ştiai împotriva cui ai fost trimis, Toadere? 

— De unde! Ni s-a spus doar că pădurile-s împânzite cu tâlhari 
ce ucid și jefuiesc. Dac-aș fi bănuit... 

— Acum știi cine-s tâlharii, frate, și care li-e țelul! Te-ai 
vindecat și a venit ceasul să hotărăști. Vrei să te întorci la 
regimentul austriac, nu te opresc. Îţi iei calul și pleci! Știu că n- 
ai să dai în vileag ascunzișul nostru. Eu te-aș sfătui, spre binele 
tău, să-mparți cu noi viaţa ce ne-am ales-o. Dacă rămâi, te pun 
căpitan peste oaste, că ai școală și pricepere. Năzuiesc să- 
ntocmim o oaste bine strunită și iscusită în meșteșugul armelor. 
Tu o poţi face, Toadere! 

— Glumești, frate! - râse Toader. Sunt ani de când ai încropit 
o ceată isteaţă și o conduci fără cusur. Să vin eu la de-a gata? 
Nici gând! Să mă întorc la regiment nu mai pot: e drept! După 


cele petrecute m-ar judeca și, cine știe? m-ar osândi la ocnă. La 
drept vorbind, Grigore, ne-am lăsat prinși ca nătângii! Dar și voi 
aţi ticluit-o fain! Rămân, dacă ţii tu: ca simplu cetaș. Să-mi 
câștig întâi galioanele, dacă le-oi merita... 

— Fie - încuviinţă Grigore. Îţi predau însă instrucţia voinicilor, 
ca pârcălab peste cătane; ei îţi vor fi vagmiștri și vor îndeplini 
poruncile tale. Te simţi în stare să te urnești o țâră? 

— De bună seamă! Aerul de pădure și călăria mă vor 
înzdrăveni mai vârtos... 

— De baciul Năstase ce mai știi? 

— S-a prăpădit, bietul... 

— Fie-i ţărâna ușoară! Mi-a fost ca un părinte... 

Păstrară o clipă de tăcere în amintirea bătrânului Crăciun... 

Viaţa de tabără și-a reluat cursul. Soborul lui Grigore se aduna 
o dată la două seri și punea la cale ce au de făcut. Pe Grigore îl 
nemulţumea îmbrăcămintea lotrilor. Ar fi vrut să-i vadă pe toţi 
otova, în uniforme, ca oșteni, și gândea că cea mai nimerită 
culoare ar fi cafeniul închis, greu de deslușit în pădure sau pe- 
ntuneric. Dar de unde postav? Să-l cumperi te costă bănet! De 
croit n-avea grijă: Toma Gulici era priceput... Ar fi fost nimerit să 
plece careva la Cisnădie și Brașov, să vadă cum ar putea face 
rost de postav mai ieftin. Hotărâră să-l trimită pe Sava, călare, 
că tot avea ţidulă de la erar. Și flăcăul se pregăti de drum... 

Toader zăbovea cam des pe la cuhnie și căuta tovărășia 
Roșcovanei. Dar Piroș îl lua în râs, cum făcea și cu Sava sau alţi 
flăcăi ce ar fi vrut să se lungească la vorbă. Pe unii, mai 
obraznici, îi și repezea mânioasă... Ea n-avea ochi decât pentru 
Grigore și cu cât o ţinea mai la depărtare, cu atât se înflăcăra 
mai avan. Toţi îi ghiciseră taina; doar căpitanul făcea pe 
neștiutorul... 

Părintele Avram a închis ochii într-o noapte de mai, ca un 
puișor. N-a scos un geamăt sau un oftat. Dimineaţa, când să-i 
ducă prânzișorul, Glicheria l-a aflat ţeapăn, cu braţele crucișe, 
galben și cu ochii sticloși. l-a oblonit pleoapele anevoie și a dat 
zvon de moarte. Întreaga tabără s-a cernit de jale. Fu așezat 
într-o raclă, în cupola în care slujise, vegheat de toţi cei 
apropiaţi, care abia-și stăpâneau lacrimile. Femeile, mai slabe, 
boceau prin unghere. Noaptea, la lumina făciliilor, convoiul 
mortuar cu sicriul purtat pe umeri de Grigore, Imre, Nichifor, 
Toader, Petrișor și Breban se îndreptă către pisc, unde voinicii 


săpaseră o groapă la rădăcina unui stejar falnic. Era adâncă de 
vreo opt coţi, să nu poată fi scurmată de sălbăticiuni. Nichifor, 
cu glasul gâtuit de jale, a citit slujba de îngropăciune. La fiecare 
„Doamne miluiește!” flăcăii răspundeau printr-un „amin!” plin 
de pioșenie tristă. Ţărâna dărăbăni peste sicriu, astupând 
pentru vecie lăcașul celui ce le fusese duhovnic și părinte. 
Așezară deasupra trei bolovani ciopliţi, în formă de cruce, după 
care se înapoiară la sălaș cu durere în suflete. 

Deși Nichifor, ca vistiernic, strânsese băierile și voinicii 
mâncau pe sponci, fără cârtire, talerii se duceau... Doar el și 
Grigore știau unde se află și câți au rămas: douăsprezece mii. 
Trebuiau să se gândească la noi izvoare de bani. 

— Dac-am da o raită pe la verkeșii din Baia Sprie, unchieșule, 
socot c-am strânge pulbere destulă - grăi Pintea. Îi pândim 
sâmbătă, când duc dijma către erar și-i ușurăm de pungi. lar în 
forfota din târg, ne strecurăm și p-aici ni-e drumul! 

— Ce să faci cu pulberea, nepoate? Dac-ai vrea s-o schimbi la 
zarafi, te dibuie mintenaș! 

— N-o schimb de fel! Batem taleri... 

— Cum? 

— Las-o în seama mea; ai să vezi! 

Sava s-a înapoiat cu vești îmbucurătoare. La Bistriţa, în Ciuc, 
la Sfântul Gheorghe și în Gherla, se statorniciseră sumedenie de 
negustori armeni și greci, cu autorizaţie de la guvernământ și 
sub oblăduirea principelui Mihai Apaffy, care le-a îngăduit să-și 
exercite negoţul în târgurile ardelene și să desfacă în 
principatele valahe, peste Carpaţi, produsele meșteșugarilor 
sași din Tara Bârsei. Umpleau carele cu lipscănie, șelărie, 
fierărie, piei și talpă, ciubote și opinci, pe care le vindeau cu preţ 
strașnic, până către Suceava sau spre Dunăre. Drumul lor de 
trecere era prin pasul Lainici și trecătoarea Câineni... 

— Dacă ne-am repezi pân-acolo douăzeci, treizeci de voinici, 
adunăm pradă socotită, căpitane! - sfârși Sava raportul. 

— Nu-s păzite convoaiele? - întrebă Grigore. Că neguţătorii-s 
vicleni și temători. 

— Dacă au de fiecare convoi două-trei caraule, e mult. Și mai 
avan se tem în câmpiile valahe, unde tocmesc arnăuţi pe bănet 
greu... Am văzut cu ochii mei! 

— Să mai chibzuim - hotărî Grigore. Până una, alta avem o 
socoteală cu arendașii de băi... 


— Baumgartner? - se hlizi Sava. 

— Şi el, și alţii... Pe urmă om vedea ce-avem de făcut cu 
neguţțătorii! 

Și aici Sava fu trimis înaintaș. Cunoștea băile, băieșii valahi și 
putea afla lesne cum și pe unde își duc verkeșii dijma la Baia 
Sprie. Vineri noaptea va aștepta voinicii în rariștea din Tăuţi, 
apoi se va orândui pânda. Baia Sprie era înțesată de poterași, 
iar pe drumurile de șes patrulau jandarmi câălări. Doar pe 
potecile de munte puteai prinde verkeșii la-nghesuială, fără 
zarvă. Nu umblau împreună, fiindcă se vrăjmășeau și se fereau 
unul de celălalt. Astea le-a aflat Sava prin cârciumi, bând cu 
băieșii. Trăsese în gazdă la Dealul Crucii, unde era cunoscut ca 
slujbaș al consilierului Csontos, pe care verkeșii n-aveau să-l 
uite multă vreme... Vineri după-amiază încălecă pe Vifor, plăti 
nevestei lui Rusalim pentru găzduire și porni întins către Tăuţi, 
la locul de întâlnire. Grigore și Imre se-ndreptară într-acolo în 
fruntea a treizeci de călăreţi, înarmaţi cu pistoale. După ce l-au 
ascultat pe Sava, rânduiră câte trei voinici la fiecare punct pe 
unde aveau să treacă arendașii, iar căpeteniile umblau de ici- 
colo, veghind ca voinicii să stea treji și pe locurile hărăzite. 
Fiecare flăcău avea în traistă o funie și o cârpă: să astupe gurile 
celor ce or ţipa... Primiseră consemn să nu folosească pistoalele 
decât la caz de primejdie. Arendașii fură găbjiţi unul câte unul, 
pe tăcute, legaţi burduf de câte un copac și ușuraţi de pungile 
cu pulberea de aur. Doar Baumgartner fusese bușit în lege, 
fiindcă Grigore era încredinţat că el tocmise ucigași să-i ridice 
viaţa în desișul Băiţei. Pe la ceasurile opt treaba fu isprăvită și 
voinicii călăreau pe potecile ascunse de frunziș, către Budești și 
Bârsana. Doar Grigore a rămas: 

— Am de rostuit ceva în Baia - îi spuse lui Imre. 

— Ce? 

— Ei, o treabă cu privire la pulbere. Treceţi pe la vizuină și 
lăsaţi pungile în paza lui Nichifor. Să nu plece de acolo până n-oi 
veni eu... 

— Se execută, căpitane! Lipsești mult? 

— Nu! Mâine pe-nserat oi fi și eu acolo... 

Grigore se-ndreptă către Unguraș, potrivind s-ajungă la hanul 
Marghitei seara, după închidere. Ciocăni în spate, la fereastră, 
ca de obicei. Hangiţa îl privea neîncrezătoare: 


— Dumneata ești, domnule Csontos? Credeam că te-ai 
prăpădit. E mai bine de un an de când nu te-am văzut! Unde ai 
fost? 

— La Viena. Să ducem calul la grajd și ţi-oi povesti apoi... 

Marghit îi pregăti cina la repezeală și aștepta nerăbdătoare să 
o sfârșească. Grigore îi istorisi că-nvaţă dreptul la Viena și se 
află în drum spre casă, într-o vacanţă de două luni. 

— Aș avea o rugăminte, Marghit! 

— Spune, dragule, te ascult! 

— Dă-mi pană și cerneală să scriu, iar Sony al tău să dudă 
scrisoarea la Baia, unui meșter. Dar să i-o dea în mână. Dacă 
nu-l găsește acasă, să-l aștepte... 

— Bine, dragule! Scoate haina, să te hodini... Dar asta ce-i? - 
se sperie hangiţa simţindu-i carapacea sub surtuc. 

— Un cojocel de zale, Marghit - râse Grigore. Mai am prieteni 
prin pădurea Băiţei... 

— Te-ai tămăduit, nu-i așa? 

— Am și uitat... 

Când s-a despărţit de hangiţă, i-a lăsat un teanc de florini: 

— Ce să fac cu ei? 

— Să mi-i păstrezi până la întoarcere; mi-e să nu-i cheltui p- 
acasă... Și mi-or prinde bine la Viena. 

— Așa oi face, iubitule! Ţi-i voi păstra neatinși... 

De unde să bănuiască Marghit că Csontos al ei este vestitul 
Pintea despre ale cărui isprăvi se vorbește pretutindeni în Ardeal 
și că-l va vedea tot mai rar? 


* 


Ceata se prefăcea cu încetul în oaste adevărată, cum năzuise 
Pintea de la bun început. In uniformă, rași proaspăt, tunși la 
vreme, bine hrăniţi, oștenii erau fercheși, vioi... Pentru 
căpetenii, Grigore târguise postav siniliu, poruncise lui Toma să 
coasă pe mâneci găitane, iar pe piept, ceaprazuri. Pentru timp 
friguros aveau dolmane îmblănite de Vartolomeu; oștenii purtau 
cojocele de miel sub tunică și ciorapi de lână împletiţi, încât nu 
simțeau pișcăturile gerului. Baiul era că oastea se înmulţise într- 
un an la o mie și peștera devenise neîncăpătoare. Strămutară o 
parte către Borcut, având pe Toader căpetenie și pe Breban 
artelnic. Femeile începeau să-l încurce pe Grigore. Se gândea să 
le așeze la loc mai ferit. Le chemă într-o seară și se sfătui 


îndelung cu ele. Aduse și pe vistiernic la sfat. Le-au înduplecat 
cu greu, după ce Nichifor le-a făgăduit că le agonisește o 
gospodărie arătoasă. 

— Aţi muncit de ajuns! - susţinu Grigore. Nu v-am adus să 
slugăriţi la sute de inși, ci să vă scot din laba Stupului. Şi, la 
drept vorbind, vreau să am și eu o odaie-ntr-o casă curată, să- 
mi râdă soarele-n ferești, nu să tot dorm în beznă! Ce zici, 
măicuță? 

— Dă, cum crezi... Da' ai să vii pe-acasă? 

— Negreșit! 

— Eu rămân, Grigore! - se semeţi Piroș. Nu-s muiere, ci 
oștean. Vreau să împart soarta voinicilor; la bine și la rău! 

— Nu cumva ţi s-au aprins călcâiele după vreunul? - glumi 
unchieșul. Cum îi zice? Toader... Sava? 

— Lasă snoavele, unchieșule! se bosumflă Roșcovana. Toţi 
mi-s dragi deopotrivă, dar stau fiindcă-mi place viaţa 
haiducească! 

— Ei, nepoate, ne-am aprins paie în cap? - dădu Nichifor din 
mâini, a neputinţă. 

— Poate să ai dreptate, Piroș - încuviinţă Grigore cu blândeţe. 
Ştiu că ai suflet bun și inimă vitează. Vrei să ne ajuţi, nu? 

— Firește! 

— Pleacă dară la Dragomirești cu mama și ai să ne fii om de 
legătură. Îţi iei calul și pistolul, ca orice oștean și, când vei primi 
poruncă, te vei duce unde ţi se cere. Aici nu ne ești de folos, îţi 
jur! Dimpotrivă. O fată tânără în mijlocul atâtor flăcăi zdraveni, 
tânjitori după o îmbrăţișare, stârnește zăzanii și pizme. Dacă 
vrei asta, rămâi, nu te opresc! 

— Ti-ai pus în gând să mă gonești fiindcă știi... 

— Nu știu nimic, Piroș; nici vreme n-am să aflu. Avem o 
sarcină anevoioasă și stăpânul nostru, poporul iobăgesc, nu ne 
îngăduie șovăieli. Vrei să-l slujești, bine, nu - găsește-ţi un 
flăcău și te mărită! Mi-e că te-a ajuns vremea... 

— Nu mă mărit nicicând! Așa să știi! În necazul tău... 

— Cum crezi, drăguţo! Nu te silește nimeni. Dar un lucru te 
rog: pleacă din sălaș, dacă nu ţii să se înjunghie voinicii din 
pricina ta... 

— Bine... și aproape s-o podidească plânsul. Să știi c-o fac de 
dragul tău... 


După trei zile se aflau în Dragomirești, spre bucuria Măriei, iar 
moș Simion le rostui o gospodărie cu o sfoară de ogor și pomăt, 
din banii primiţi de la vistiernic... 


* 


Instalarea lui Caraffa ca guvernator a adus o adevărată urgie 
pe capul iobagilor români. Fiecare poartă trebuia să plătească 
două sute de florini pe an, drept „porție” pentru întreținerea 
mercenarilor austrieci. În sate bântuiau foametea și bolile, iar 
oamenii-și vindeau vitele, uneltele și chiar bordeiele, să 
răscumpere porția. Altfel, dălcăuţii generalului prădau pe 
datornici, le necinsteau nevestele și fetele și dădeau foc la 
gospodării. Prinţul Esterhazy recunoștea că iobagii din Ardeal au 
fost supuși la mai multe dări în doi ani, sub Caraffa, cât nu 
plătiseră turcilor în o sută de ani de stăpânire. O seamă de 
iobagi, cu familie grea, porneau în bejenie să scape de 
urmăririle fiscale, treceau munţii în Moldova și Valahia, iar cei 
fără copii și flăcăii luau calea codrilor în căutarea lui Pintea și a 
cetei sale. În anul acela s-au iscat răzmeriţe în Bargău, în 
Bileanda și Catcău, unde iobagii au ieșit cu furci și topoare să 
pedepsească pe grofi. Au ucis pe baronul Vecsey cu tot neamul, 
dar oștile austriece, sub comanda locotenent-colonelului Tige 
din armata lui Steineville, au încercuit pe răsculați și au înecat 
răscoala în sânge... Satele rămâneau pustii, pârjolite... Asta nu 
le venea la socoteală nici nobililor, care se vedeau fără braţe de 
muncă, întrucât iobagii fugeau ca iepurii de birurile stăpânirii. 

S-au adunat grabnic în Dietă, la Alba lulia, și au înaintat un 
memoriu împăratului, la Viena. Ei arătau că din pricina 
strășniciei lui Caraffa și trupelor de ocupaţie au rămas fără 
iobagi, roadele putrezesc pe holde și că nu vor avea cu ce să-și 
întreţină banderiile în situaţia de atunci. Memoriul a fost citit de 
cardinalul Kollonitch și, de teamă să nu ajungă la urechile 
împăratului plângerile nobililor ardeleni, hotărî să-i ceară lui 
Leopold rechemarea lui Caraffa, sub pretext că noul rege al 
Poloniei, Stanislas Lescinski, uneltește o invazie prin Galiţia și e 
nevoie ca graniţele răsăritene să fie întărite și puse sub 
conducerea unui general sever. Cu acel prilej au fost rechemate 
în Austria și cele zece regimente din Ardeal, aflate sub comanda 
generalilor Glâckelsberg și Herbeville. impăratul, căzut în 
bigotism și bolnav, nu mai opunea împotrivire cardinalului și 


semna cu ochii închiși. Un singur decret a respins: acela de a 
îndepărta pe erariul din Baia, contele Herbertstein. Și asta la 
stăruinţele împărătesei, care luase în suită pe Yoli și o îndrăgise. 

Kollonitch urmărea să îndulcească ocupaţia din Ardeal, în 
urma răscoalelor înfrânte. Plecarea lui Caraffa și a celor zece 
regimente vor micșora cheltuielile de întreţinere ale trupelor și, 
totodată, dările iobagilor. De altfel se înșelase asupra lui Caraffa 
și în privinţa catolicizării valahilor. Nici el, nici Antinie Dunod, 
aghiotantul său, nu izbutiseră decât să îndârjească pe „eretici”. 
Cea mai grăitoare dovadă era păţania episcopului Atanasie, 
batjocorit de tâlharii valahi într-un fel nepermis faţă de un înalt 
slujitor al clerului catolic. În locul lui Caraffa numi pe Wolfgang 
Rabutin de Bussy, un ofiţer chefliu și jucător de cărți, care nu 
punea la inimă treburile guvernământului - tocmai ce trebuia 
pentru a potoli mânia nobililor și a iobăgimii. Rămas cu armată 
neînsemnată, Rabutin o retrase din sate, concentrând-o în cetăţi 
mari, fortificate. Când se trezi cu o deputăţie a neguţătorilor 
greci și armeni, veniţi să se tânguie că atacurile tâlhărești se 
întețesc, Rabutin înălţă din umeri: 

— N-am trupe să vă păzesc negoţul. Asta-i treabă de paznici, 
nu de oșteni! 


— Dar avem priviledzii de la prinţipe, plătim dări grele... - s- 
au jeluit solii. 

— Să vă dea el pază! Ce-aveţi cu mine? 

— Nu s-ar putea... - sugeră armeanul Vannik Eremian, capul 


deputăţiei - să căutaţi o înţeledzere cu... 

— Tâlharii? Niciodată! De altfel nici nu știu cine-s... 

— Noi știm, exțelenţă voastră - zâmbi armeanul mieros. Sunt 
oamenii lui Grigore Pintea. Am strânge mână de la mână ţinţi 
pundzi cu galbeni pe an, numai să fim lăsaţi în paţe... 

— Adică cinci sute? 

— Nu, exţelenţă. Ţinţi mii... 

— Treaba voastră! Căutaţi-l, învoiţi-vă cu el... N-am nimic 
împotrivă! 

— Cu noi, exţelenţă, nu va sta la tocmeală. Dac-ar veni 
propunerea din partea guvernământului, ar fi altțeva. 

— Ce părere ai, Hanemann - se adresă colonelului aghiotant. 
S-ar putea face vreun demers pentru neguţători? 

— Greu, excelenţă - se codi aghiotantul. Intâi că nu știm unde 
se află tâlharul și dacă vrea să se învoiască... 


— Lăsaţi asta în seama noastră, domnule colonel - se aplecă 
armeanul slugarnic. Daţi-ne o hârtie cu semnătura exţelenţei 
sale și peţetie de ţeară precum că sunteţi dispuși să cădeţi la 
învoială și ţereţi să vă fixeze locul de întâlnire a solilor, iar noi 
vom fate în așa fel, ca hârtia să ajungă la Pintea... 

— Dar să ne asigure șoselele și șleahurile, nu numai drumurile 
voastre, ale neguţătorilor - se-nvoi Rabutin. 

— Asta va trebui să statorniţească solul vostru, exţelenţă - 
întregi armeanul. Atârnă de ţel pe care-l veţi trimite și de 
iscusinţa lui... 

— Hanemann! Mergi dumneata? 

— Dacă ordonați... 

— Nu ordon, te rog - râse guvernatorul. Fă hârtia, adu-o la 
semnat și-s curios dacă tâlharul se va învoi. Eu n-aş face-o! 
Dacă am putinţa să prad un an întreg, de ce m-aș mulţumi cu 
câţiva galbeni? În sfârșit! Să vedem dacă veţi izbuti... 


* 


Ceata se mărea neîncetat. Nu s-au mai trimis trupe Împotriva 
haiducilor - asta știa moș Simion de la iscoade - iar poterașii și 
jandarmii li se cam fereau din cale. Printre cei veniţi în ultima 
vreme se aflau patru oameni trecuţi de treizeci de ani, de felul 
lor din Șicarlău: Purșa Albuţiu, Ilie Pasăre, loan Orban și Sava 
Popenţa. Fură daţi pe seama lui Toader, la tabăra din Bârsana. 
Erau morocănoși din fire, dar erau vrednici și inimoși. Breban și 
Horacec ţineau la ei. Călăreau strașnic, ocheau eretele-n zbor și 
ulcica din vârful copacului, munceau fără crâcnire unde-i puneai, 
la grajd, în cuhnie, de strajă... - unde era nevoie. Erau înalţi, 
zdraveni și netemători. Aduseseră merinde din satele învecinate 
și ovăz pentru cai, doar cu câte un pistol la chimir. Nici 
vistiernicul nu se mai temea să apară în comune și înhăma din 
nou caii la coșie. Punerea pe goană a unor batalioane de călăreţi 
împărătești luase piuitul cnejilor și caraulelor de prin sate. 
Închideau ochii și se făceau că nu ştiu nimic. 


La peșteră, Pintea îi grăi lui Nichifor: 

— Mi s-a făcut dor de vizuină, vistiernice! 

— Așa, deodată? Mi-e că-ţi umblă ceva prin scăfârlie... 

— Ai brodit-o, unchieșule! - râse Grigore. Aștept un oaspe... 
— Muiere? 


— Nu! Ai să vezi... 

Înșeuară caii și porniră către ascunzătoare. Pe drum îi istorisi 
că așteaptă un meșter aurar - dacă omul s-o ţine de cuvânt... 

— La ce? 

— Să facă din pulbere taleri, unchieșule! 

— Nu, zău? - căscă Nichifor ochii. Mă văzui și erar la 
bătrâneţe... 

— Ce, e rău? - hohoti Grigore. Că de la vistiernic până la erar 
e un singur hop. Și ești încă destul de verde să-l treci... 

II lăsă pe Nichifor la vizuină, să pregătească merinde pentru 
mai multă vreme, horincă și vin - fiindcă știa că sârbului îi place 
să tragă la măsea. Luă și calul unchieșului să-l poată aduce pe 
Kozorici și mașinăria lui, dacă s-o ţine de cuvânt, cum îi 
făgăduise la Baia. l-a scris să-l aștepte la hanul din Ocoliș, fără 
să piardă răbdarea de va întârzia cumva. Să bea și să mănânce 
pe seama lui, fără zgârcenie. El va plăti totul... 

A ajuns seara la han. Dădu caii să-i adăpostească, intră în 
prăvălie și porunci o cină îndestulată. Bucatele le aducea chiar 
fata hangiului, cam urâţică și cu priviri poncișe: 

— la zi, frumoaso - o ciupi Grigore de bărbie - n-aveţi cumva 
în gazdă un meșter din Baia, pe nume Kozorici? 

— Pe dumneavoastră vă așteaptă? - se fâstâci fata. Sunteţi 
domnul consilier imperial? 

— Nu tocmai - râse Grigore. Dar să nu-ţi fie teamă, nu-s 
căpcăun. Fii bună, rogu-te, și caută.-l... 

— Mi-e că doarme... Ştiţi... Bea strașnic și se culcă devreme... 
Nu s-o supăra dacă-l trezesc? 

— Nu! Ciocănește-i numai și spune-i că-l aștept... 

Ivan Kozorici se îmbrăcă în grabă și veni într-un suflet când 
auzi că-i căutat. Grigore îi strânse mâna, voinicește: 

— Eşti om de cuvânt, meștere! Îmi placi... 

— Dac-am făgăduit, excelenţă... Vă aştept de o săptămână şi- 
mi pare că răbojul hangiului e încărcat. Am cam băut o ţâră... 

— Să-ţi fie de bine! Cât privește socoteala, ţi-am scris doar: 
cade în seama mea... Ce bei? Vin, răchie? 

— Vin... 

— Fetico! Adu o cană mare și un cănceu. După ce vinul se 
odihni pe masă, Grigore ciocni cu sârbul și-l întrebă: Ai adus și 
mașinăria? 


— Adus, domnule consilier. Apă tare, scule, tot ce-i de 
trebuinţă; după cum aţi poruncit... 

— Dacă lipsești mult, nu te-o căuta Haller? 

— Nu, că-s la „penzie” de anul trecut. Cu talerii domniei 
voastre o duc ca-n sânul lui Avram! 

— Şi baba? 

— Am minţit-o că mă reped până la un frate, în Ciacova; nu 
mă adastă pe curând... 

— Bun! Treci în odaie și strânge-ţi calabalâcul. Eu voi face 
socoteala cu hangiul! Ştii să călărești? 

— Oho! Cal să-mi dați... 

— E pregătit. 

Sârbul a rămas la vizuină trei săptămâni încheiate, a bătut 
șase mii de taleri și a plecat cu o pungă de două sute. N-a vrut 
să primească mai mult. 


* 


Într-o sâmbătă, Toader Crăciun învoi cei patru voinici din 
Şicarlău, care ziceau că se duc acasă după primeneli. S-au 
înapoiat abia marți pe-nserat și, cât a căutat el să-i descoasă pe 
unde au umblat, soții au tăcut mâlc. Dar peste vreo două 
săptămâni, Nichifor aduse veste lui Grigore că-n mănăstirea din 
Bicsad s-a săvârșit o tâlhărie cu omor și că s-au prăduit 
sumedenie de odoare scumpe. 

— Pe cine au ucis? 

— Pe starețul Isaiia și au betegit cu custurile vreo patru 
călugări. 

— Se bănujie cine-s făptașii? 

— Ei, sătenii pălăvrăgesc... Dar poţi să știi? 

— Anume ce? 

— C-ar fi fost niște oameni din Şicarlău... 

Grigore tresări: Șicarlău... Văzu parcă în fața ochilor pe 
rumânii morocănoși, veniţi nu de mult în tabăra din Bârsana. Se 
aruncă în șa și ajunse într-o goană la tabără. Trimise după 
Toader: 

— Ţi-au lipsit oameni în ultima vreme? 

— Cum adică? 

— Să fi plecat de capul lor! 

— Nu... Or mai fi întârziat unii, dar nu cine știe cât... l-am 
muștruluit o ţâră și n-o să se mai repete. 


— Uită-te-n ochii mei, frate, și răspunde fără șovăire: care a 
lipsit mai multe zile? De la peșteră nici unul... Vreau să știu 
negreșit! Nu cumva cei din Șicarlău? 

Toader strânse din fălci, să nu strige. De unde o fi aflat 
căpitanul? Dacă nu i-a pârât careva, n-avea de unde să știe. 

— Te-a minţit ăl de ţi-a spus, Grigore... 

— Dă-ţi seama ce faci, Toadere! S-a săvârșit tâlhărie cu omor 
la mănăstirea din Bicsad și bănuielile apasă pe oamenii tăi. Nu-i 
cocoloși; e spre răul vostru! Dacă voinicii or apuca pe calea 
tâlhăriei, ne putem lăsa păgubași! Nu pentru asta mi-am trudit 
soţii, ca să primim în tagmă lepădături și furi... 

Toader lăsă capul jos, cu vinovăţie: 

— Nu știam de ce ţii să afli. Dacă așa stă tărășenia, n-am 
încotro: ţi-o spun p-a dreaptă. l-am învoit pe cei din Șicarlău 
până duminică seara și s-au înapoiat marţi spre noapte. 
Gândeam c-au zăbovit la muieri și i-am iertat... 

— Cheamă-i aici! 

Albuţiu, Pasăre, Orban și Popenţa intrară pe rând, 
descumpăniţi. Gândeau că i s-a spus și căpitanului de lipsa lor și 
vrea să-i probozească. Nu-și închipuiau că s-a aflat isprava din 
Bicsad și nici că o să le-o pună în seamă. 

— Unde aţi fost trei zile, voinicilor? 

— Pe la căși - răspunse Purșa pentru toţi. 

— Altunde nu? 

— Pe crucea... 

— Lasă crucea! - i-o reteză Grigore. Purșa îl privi cu ochi răi. 
Răspunde la ce te-ntreb, Albuţiule! Sau voi, ăștilalți. 

Tăcură cu toții. 

— De tâlhăria de la mănăstirea Bicsadului aţi auzit? 

— Nu! - se proţăpi Orban. 

— Nici de uciderea stareţului Isaiia Sfetagoreţul? 

— Nici! - încuviinţă Purșa. 

— Dar la crâșma din Blidari știți cine a chefuit? 

Voinicii tăcură feţe-feţe: „Asta-i diavol curat, nu căpitan! - 
gândiră ei. Cum i-a dibăcit?” 

— Tăceţi, hai? Din ce bani? 

— Ne privește! - se zburli Purșa. Și nu-ţi îngăduim, căpitane, 
să ne socotești slugi! Suntem soţi... Te recunoaștem de 
căpetenie, dar să ne dai cinstea cuvenită! 


— Pe oameni îi cinstesc, pe ucigași îi scuip în faţă! - se 
apropie de el Grigore ameninţător, și-l apucă de piept, 
scuturându-l ca pe un cireș copt. De ce ai vărsat sânge și ai 
prădat? Răspunde! Și fără zăbavă... 

— M-am răzbunat, căpitane - mărturisi Purșa cu glas stins. 
Netrebnicul mi-a ademenit muierea și o ţinea să-și facă 
mendrele cu ea. l-am trimis vorbă, l-am ameninţat... zadarnic! 
De aceea am venit cu ei în tabără: mi-s veri... Voiam să 
căpătăm cai și pistoale... Am sărit gardul, i-am cerut muierea 
înapoi, dar ticălosul și-a chemat bărboșii într-ajutor și m-a 
spurcat cu tot soiul de sudalme scârnave. Am văzut roșu... am 
scos cuțitul din carâmb... mi-am luat muierea și asta-i totul. 
Verii mei n-au nicio vină: au păzit afară caii... 

— Să te cred? 

Voinicii se-nchinară. 

__— Să ne ardă focul Ghehenei, căpitane, dacă te-am mințit! 
Intreab-o și pe Vasilica: e acasă la Şicarlău... 

— Şi odoarele? 

— Pe numele lui Cristos că nu m-am atins de ele! Nici n-aș fi 
putut: eram singur și ei o droaie. l-am ţinut sub două pistoale 
până mi-am găsit nevasta încuiată într-o chilioară; am spart ușa 
și am scos-o. Apoi am sărit zidul și ne-am făcut nevăzuți... Or fi 
dosit călugării odoarele și mi le pun în spinare... Dar n-am pus 
mâna pe ele: să mi se usuce dacă nu spun adevărul! E drept c- 
am băut un pahar la crâșma din Blidari, de bucurie că mi-am 
văzut muierea scăpată de împielițatul bătrân. Dar din bani 
cinstiţi! Nici nu știam că diavolul a amuţit pe veci... 

Grigore rămase gânditor. Îl impresionase istorisirea lui Purșa. 
De Isaiia știa de mult că-i desfrânat, hoţ și vândut papistașilor... 
lar voinicii nu-s jefuitori; au fost dornici de răzbunare... Dar nici 
să-i ţină în ceată nu mai poate. Au vărsat sânge și nu în luptă 
dreaptă... 

— M-am dumirit, Purșo! - glăsui Pintea blând. Ai avut 
dreptatea de partea ta. Dar nu era slobod să te răzbuni fără 
știrea cetei. Îţi scoteam noi muierea fără vărsare de sânge. L-am 
fi lăsat să-și ispășească păcatele în iad. Poate că-ți burdușeam 
oleacă stareţul și-i muiam ciolanele scârbavnice; dar moarte n- 
am fi făcut! Vă iert! Ai spus singur că aţi venit în tabără pentru 
cai și pistoale: vi le dăruiesc! Mai primiţi și câte o sută de florini 
pe deasupra și plecaţi unde v-or duce ochii: în tabără nu vă mai 


pot păstra... Lepădaţi și uniformele! Nu v-aţi arătat vrednici de 
ele... 

Purșa căzu în genunchi, lăcrămâna: 

— Am greșit, căpitane, și te-ai arătat mărinimos! Dar nu ne 
goni, rogu-te! Ţi-om fi credincioși pân-om închide ochii... 

Grigore îl ridică: 

— Te cred, Purșo! Dar hotărârea mea e nestrămutată. Duceţi- 
vă! Și, dacă veţi rămâne pe calea cea bună, poate că... odată... 
îmi voi aduce aminte de voi. Daţi mâna aici, voinicește, și luați- 
vă rămas bun și de la căpetenia voastră, Toader Crăciun... Şi să 
știți de la mine: el v-a acoperit. Am aflat de isprava voastră din 
altă parte. lar noi vom păstra taina! Așa-i, Toadere? 

— Așa... 

— Drum bun, voinicilor! Să trăiţi în frica lui Dumnezeu și cu 
rușine faţă de semeni... 


__ CAPITOLUL XXII | 
ÎN SLUJBĂ LA ÎMPĂRĂȚIE 


Deputăţia neguţătorilor armeni a ieșit de la guvernator plutind 
în al șaptelea cer. | se luase un pietroi de pe inimă, fiindcă 
Eremian purta în buzunar o hârtie de mare preţ. E drept că 
tărășenia îi va costa gălbenași, nu glumă. Dar merită! Nu vor 
mai avea la drum temeri ce te scot din minţi, sau să se 
pomenească dintr-un tufiș cu o ceată de haidamaci călări, cu 
flintele și pușcoacele aţintite spre dânșii. Ai ce le face? Nu! Te 
uiţi cum te despoaie de mărfuri și avut, multumind în gând că ți- 
au lăsat barem viaţa... Parcă mai avuseseră îndemn să 
înjghebeze convoaie de care cu mărfuri pentru ţările valahe? De 
unde! Şi să te lipsești de atâta alişveriş înseamnă pagubă 
mare... 

Totu-i ca hârtia s-ajungă în mâna lui Pintea, iar tâlharul să 
cadă la-nvoială. După aceea or neguţători fluierând! Işi puseseră 
nădejdea în șiretenia lui Eremian. Acesta, viclean, ticluise cum 
să-nvârtă lucrurile când s-o afla în faţa lui Pintea, încât breasla 
negustorilor armeni și greci să rămână mulţumită. 

Odată înapoiaţi la Bistriţa, Eremian s-a pus pe lucru. A 
încărcat într-un car cinci valuri de postav, a mai tocmit alte 
patru care goale, cu coviltir - să nu se vadă ce-i înăuntru - a 
ascuns o pungă cu o sută de galbeni în surtuc, sub caftan, și, 
însoțit de doi pândari pedestrași, a purces la drum. Convoiul a 
poposit la Ciceu, la Sf. Gheorghe și Brașov, după care s-a 
înfundat în codru, spre trecătoarea Câineni, prin care ajungeau 
în Muntenia. Poruncise chirigiilor să mâne agale și să chiuie la 
răstimpuri, încât să fie auziţi. Tinea să atragă luarea-aminte și 
să momească haiducii... 

Sus, pe creste, Sava, cu încă cinci voinici, așteptau de vreo 
trei săptămâni să le pice un convoi negustoresc. Tabăra avea 
nevoie de postav și talpă. Ţepii le crescuseră în barbă și li se 
terminaseră merindele. De carne, e drept, nu duceau lipsă: 
vânau sălbăticiuni... Mai primiseră două burdușele cu brânză de 
la un ciubărar mot, pe bani, dar se isprăvise de mult. Ar fi putut 
cobori în Satu-Lung sau în Bran: era însă primejdios. lar 
căpitanul le poruncise să nu se abată din codru... Legaseră caii 
de copaci - înșeuaţi, ca să poată sări oricând în șa - și 
sporovăiau, adunaţi roată. 


— Mai rămânem prin coclaurile astea, părcălabe, ori ne 
vedem de drum? - întrebă Lucăcioiu pe Sava, în timp ce 
zgândărea c-un beţigaș spuza de jărăgai, să-și frigă o halcă de 
carne. Că doar n-om putrezi până s-or hotărî neguţătorii să 
treacă! 

— Răbdare, Andrei! Când pui capcane pentru jivine, trebuie 
să și ai cuminţenia să adăști prinderea vânatului. Crezi că nouă 
nu ne e dor de tabără? Și nici nu ne dăm în vânt să ţinem de 
urât sălbăticiunilor. Dar și să te-ntorci cu mâna goală... 

Lucăcioiu oftă. Era dintre voinicii mai noi, care se alăturase 
cetei la Poieniţa, când au tăbărât peste austrieci. Nu duceau 
lipsă de-ale gurii, dar lăsase o mândră-n sat... Poate că nici nu 
știe că el se află-n viaţă. S-ar fi repezit batăr pentru o seară, dar 
căpitanul Toader nu-i îngăduie. Zice că satu-i ţinut sub ochi de 
potere și l-ar dibui pe dată... 

Indrieș rămase cu frigăruia-n vânt: 

— Auziși, părcălabe? Parc-ar fi zgomot de care și hăulit de 
surugii... 

Toţi ciuliră urechile. 

— Așa-i! - încuviinţă Sava. Pe cai, flăcăi! 

Încălecară și se lăsară la vale, cu băgare de seamă, către 
cărarea ce ducea spre trecătoare. Se pitiră după copacii groși, 
molcomind caii să nu necheze; ar speria pe cei din convoi... 
Zbieretele chirigiilor se deslușeau tot mai limpede, împreună cu 
scârţâitul osiilor neunse. Când începură să se zărească și 
coviltirele clătinate, ceata se despărţi în două: Sava cu 
Lucăcioiu; Indrieș cu ceilalţi trei flăcăi. Scoaseră pistoalele din 
brâu și aţinură poteca: 

— Opriţi! Sava se apropie de primul coviltir, din care-și ițea 
Eremian capul de cucuvaie. Ce-ai acolo, jupâne? 

— laca, niște postav. Ne lăsăm în jos, către Valahia. 

— Ti-l cumpărăm noi! 

— Şi plata? 

— La sfântul așteaptă! - hohoti Lucăcioiu. Porunci surugiilor 
să se dea deoparte, ţinuţi de voinici sub pistoale. 

— Coboară, jupâne! - îi făcu Sava semn. Ai mult postav? 

— 'Ţinţi valuri, înălțimea ta - se căina armearnul; ăsta mi-i tot 
avutul... 

— În atâtea care? Minti! 


— D-apăi ăți vedea și domniile voastre. Aiţi le am... Telelalte-s 
goale. Gândeam să aduţem niște grăunţe la-ntoarţere, cu ţe-om 
prinde pe postav. Flăcăii cotrobăiră prin care și văzură că 
armeanul spusese drept. Sava fluieră a pagubă: pentru cinci 
păcătoase de valuri își pierduseră trei săptămâni... 

— Luaţi-le pe cai, flăcăi, și să mântuim povestea! 

Armeanul se dădu lângă Sava: 

— Măria ta, după câte se vede ești comandir. Aș avea șieuo 
rugă: îmi luaţi postavul fără plată; nu mă supăr, deși rămân în 
pagubă... Dar mi-aţi fate mare hatâr dacă m-aţi îndrepta către 
viteazul Pintea, că trebuie să-l cunoașteți... 

— Pintea? - tresări Sava. Ce treburi ai cu el? ÎI știi barem? 

— Nu! Dar port o solie din partea guvernatorului Rabutin și 
trebuie să i-o înmânez. O am aiţi! Și se bătu ca palma peste 
piept. N-o să-ţi fie de pomană truda, domnule; uite o punguliţă: 
are o sută de galbeni în cap... Dacă mă-ndrepţi către domnia 
sa... Și i-o îndesă în mână. 

O sută de galbeni... ai lui... Nu, nu-i ahtiat de arginţi, dar câte 
n-ar cumpăra lui Piroș din atâta bănet? Face oare să-i 
primească? Dacă-i întinde o capcană? Mai știi?... 

— Ei, ţe ziţi, înălţimea ta, mă iei la căpetenia voastră? - îl 
iscodi Eremian cu plecăciune. Zău că nu ţi-o părea rău... Și nici 
să gândești c-avem potere pe urme! Ferit-a sfântul! lacă, niţi 
pază n-am luat... Sunt negustor ţinstit, staroste de breaslă și n- 
am să umblu cu șoalda. Dacă n-o fi așa, sunt în mâinile 
domniilor voastre și fațeţi cu mine ţe-oţi pofti. Nu vă mint cât 
negru sub unghie! Doar atât vă ţer: să ajung în faţa viteazului... 

Sava se sfătui pe repezeală cu Lucăcioiu și Indrieș. 

— Eu aș zice să-l cetluim zdravăn, să-i punem cârpă la gură și 
ochi, nici să vadă pe unde-l purtăm, nici să ţipe spre a da de 
veste - glăsui Indrieș. Il sui eu pe cal, părcălabe... 

— Te-aș lua, jupâne - hotărî Sava. Dar trebuie să te leg. Şi, 
dacă zbieri cumva, flăcăul de colo te-o gâtui. Ce zici, te prinzi? 

Eremian ridică braţele: 

— Sunt gata! Mă dau legat... 

Indrieș l-a urcat pe armean, legat burduf, iar ceilalți duceau 
valurile de postav. S-au cocoţat pe creste și au adăstat lăsarea 
nopţii. Nu puteau umbla ziua cu un om cetluit și ditamai sulurile 
de postav, fără să bată la ochi. Armeanul se purta cuviincios, nu 
întreba nimic, îmbuca ce i se da și nu scotea o vorbă pe drum. 


Sava tot pipăia chimirul unde vârâse punga. Parcă-l frigea aurul 
pe piele. O sută de galbeni... o avere! Dar nu i se cuvin cetei? 
Nu, lui i s-au dat... Şi cu darurile ce-i va cumpăra Roșcovanei, 
poate c-o va îmbuna să nu-l mai ia în răspăr. l-e dragă fata; de 
ce l-o fi repezind când îi caută vecinătatea? 

După cinci nopţi de călărie, au ajuns la peșteră, în zori. 
Descărcară postavul, băgară negustorul într-o despărţitură ce se 
încuia și Sava porni să-l caute pe căpitan. li dădu raportul și 
așteptă să fie certat că l-a pricopsit c-un străin în tabăra. 

— Bune și cinci valuri, băiete! - îl lăudă Pintea. Tot scoatem 
vreo cincizeci de rânduri de haine pentru voinici... Și zici că 
armeanul are o solie? 

— Așa zice el. Mi-a dat și o sută de galbeni, să-l iau. Dar n-am 
făcut-o pentru bani: uite-i! Mă gândeam că... 

— Fiindcă ești un flăcău cinstit, păstrează-ţi treizeci de 
galbeni. Ceilalţi să-i dai vistiernicului! 

Eremian intră umil în despărţitură căpitanului. Îi desfăcuseră 
legăturile, dar tot mai avea cârpa la ochi: 

— Mă închin ţie, viteze căpitan Pintea, și mă bucură că-ţi pot 
înmâna solia guvernatorului Rabutin. 

— Scoate-i cârpa de la ochi, Sava! Șezi, jupâne - îl îmbie pe 
armean. Văd că mă cunoşti, dar eu nu știu cine ești. 

— Mă numesc Vannik Eremian și sunt staroste al breslei 
negustorești din Bistriţa. lată solia ţe-ţi aduc, viteze căpitan! și 
scoase sulul cu pecetea de ceară. 

Grigore îl citea zâmbind pe sub mustăți. 

— Aduceţi o carafă cu vin, să cinstim solul! - porunci lui Sava. 
| s-a dat prânzișorul? 

— Nu cred... am venit în zori... se fâstâci Sava. 

— Trimite un voinic la cuhnie, Sava! Om lua prânzișorul cu 
toţii... 

După ce se ospătară, armeanul vru să se dea în vorbă, dar se 
codea, zvârlind priviri piezișe către Sava. 

— Poţi vorbi fără teamă, jupâne! Dumnealui mi-e locotenent și 
n-am taine faţă de dânsul. Cunoști propunerea din solie? 

— Da, oarecum... N-am ţitit-o, că nu știu nemţește. Dar noi 
am ţerut guvernatorului să încheie cu domnia voastră o 
învoială... 

— Cine plătește? 


— Exţelenţa sa, desigur! Dar banii îi vom strândze noi, 
neguţătorii, dac-aţi binevoi... 

— Să zicem că mă-nvoiesc... Nu mă mulţumesc însă cu cei 
cinci mii de taleri ai guvernatorului; îmi trebuie și postav pentru 
oșteni. N-o să-l iau pe veresie, firește, dar trebuie să mi-l lăsaţi 
mai ieftin. Cu cât îl daţi în Valahia? 

— Trei coţi talerul... 

— Nouă să ne daţi cinci coţi la un taler! Ne-ar trebui în fiecare 
an două mii de coţi. Dacă vom cădea la-nvoială cu guvernatorul, 
ne daţi și postavul la preţul cerut? 

— Dar n-o să ne mai prade nimeni? - ocoli Eremian răspunsul. 

— Nu! Veţi fi păziți de voinicii mei până veţi trece în Valahia. 
De-acolo vă privește... 

— Dacă-i așa, vă făgăduiesc să stărui pe lângă negustori să 
vă dăm și postavul... Dar cum veţi fațe să vă-ntâlniţi cu 
împuterniţitul guvernatorului? 

— Oi vedea eu! Treaba voastră este să strângeţi talerii și 
postavul. Iți dau doi voinici să te însoțească până... Unde să te 
lase? 

— La Beclean sau la Ilva. De acolo, azung eu la Bistrița. 

— Să fie la Beclean... Ştii să călărești? 

— Știu. 

— Dacă-i pe așa, iei un cal și vei călări slobod. Dar nu te 
superi dacă te-om purta legat la ochi? Când vor socoti voinicii că 
s-au îndepărtat de ajuns de sălaș, ţi-or scoate legătura. Îţi dăm 
și merinde pentru drum - că veţi umbla doar prin munţi - o 
ploscă plină cu vin... Ai ceva împotrivă? 

— Nimic! 

— Du-te, Sava, cu dumnealui și orânduiește cele de cuviinţă... 

— Dar nu s-ar putea, înălțimea voastră, ca până veţi iscăli 
învoiala cu guvernatorul să nu mai fim vămuiţi? 

— O fac și pe asta, jupâne. Eremian! Nu mai trimit oșteni la 
Câineni și Lainici. Dar tocmiţi pândari mai numeroși, că tâlhari 
se prăsesc destui... Când om asigura noi paza, e altă socoteală; 
nu veţi mai avea griji... 

Armeanul ieși c-o închinăciune adâncă, iar pe galeria 
întunecoasă își frecă mâinile bucuros. Făcuse treabă socotită. 
De-aici încolo, va reîncepe negoţul cu Valahia și-și vor întoarce 
galbenii cu vârf și-ndesat. 


* 


Grigore făcuse socoteala că o convenție încheiată cu 
guvernământul înseamnă o recunoaștere oficială a cetei. Flăcăii 
nu vor mai fi nevoiți să umble feriți de potere și jandarmi; vor 
putea scoate șatrele în lumină, să țină vite și oi, să facă 
nestingheriți exerciţii militare... Totul atârna de condițiile pe 
care le va pune guvernatorul austriac. Dacă încearcă un 
vicleșug să-l prindă, o să-i răstoarne el socotelile! lar de-i 
cinstită învoiala, o va face! Nu-i place ca voinicii să tâlhărească 
și să ușureze neguţătorii de mărfuri și bani. Se-nvaţă cu nărav și 
odată-i vezi că pornesc de capul lor fiindcă s-au îndulcit la 
pradă. Şi s-a dus oastea pe copcă... Se și gândise că nu-i va mai 
trimite la asemenea treburi, iar propunerea armeanului picase 
cum nu se poate mai bine. Seara, în despărţitura lui, ticlui un 
răspuns pe nemţește, precum că-i gata să stea de vorbă cu 
împuternicitul lui Rabutin - colonelul Hanemann. Să vină însoţit 
de încă un ofiţer și o escortă alcătuită din cinci oameni. Același 
număr va avea și el. Locul de întâlnire să fie în pădurea 
Blidarilor. Solia să poarte steag alb și să aștepte. Dacă va veni 
într-o formaţie mai numeroasă, nu răspunde pentru consecinţe. 
Semnă cu numele său întreg: „Grigore Pintea de Măgoaja, 
căpitan de oaste”. 

Baiul era cum să ajungă mesajul în mâna lui Rabutin, fără să 
știe cum și prin cine a fost trimis. El nu putea pleca în niciun 
caz: prea era știut ca Csontos. Toader Crăciun ar putea fi 
recunoscut ca ofițer dezertor, iar Imre nu-i destul de isteţ pentru 
asemenea treburi. Îl va ruga pe unchieș; el are cunoscuți 
pretutindeni, iar unul din aceștia... Se duse în căutarea lui. II 
găsi la covăcie, tâlcuind cu Gaftenie: 

— Noroc, scripcarule! - îi întinse mâna. Cum merge? 

— Fain, căpitane! Muncim... 

— Vistiernice - se întoarse către unchieș - aș avea o vorbă cu 
dumneata. Ai treabă în covăcie? 

— Nu. Stăteam la sfat... 

Ca-ntotdeauna, Grigore simţea nevoia să afle și părerea 
unchieșului. Situaţia era gingașă, iar două capete judecă mai 
sănătos. lar Nichifor este înțelept și cumpănit... Vistiernicul îl 
însoți în despărţitura lui, se așeză pe laviţă și-și aprinse luleaua. 
Ascultă în tăcere, păcănind din buze, fără să-l privească pe 


Grigore. După ce află povestea cu armeanul și solia ce o 
adusese, a rămas pe gânduri. 

— Ei, ce crezi, vistiernice? 

— Eu socot, căpitane, că de voia să-ţi întindă o capcană, te-ar 
fi chemat la Sătmar. Dar cum ţi-a cerut să statornicești locul și 
ziua, înseamnă că guvernatorul nu umblă să te-nșele. La urma 
urmei ce păgubește? Nimic! Talerii îi dau neguţătorii... 

— Așa mi-am zis și eu. Vorba-i cum ajunge răspunsul acolo? 
Nu-l pot încredința oricui... Să merg la Sătmar? 

— Ar fi o gugumănie, căpitane! Să te bagi în vizuina lupului de 
pomană? Asta nu se poate! Dă hârtia la mine și-oi vedea... 

— Te-ncumeţi? 

— Dacă e musai, firește! Pe mine n-are de ce să pună laba; îs 
bătrân; și mai rău te-ar îndării... 

— Poate să-ţi pună iscoade pe urme... 

Nichifor hohoti vesel: 

— Or fi ei șireţi, nu zic ba. Da-i greu să mă vâre pe mine-n 
cofă... Nu te mai frământa zadarnic, Pinteo! O scot eu la capăt... 

Înșeuă iapa, umplu o straiță cu boabe și alta cu merinde, 
anină o ploscă de șa, dădu lui Pintea florinii ce-i avea asupră-și, 
oprind doar un teanc, își luă rămas bun și se aburcă în scări. Nu- 
i era teamă că va fi oprit de potere: hârtia de la erar îl va scoate 
din încurcătură... A călărit întins două zile și o noapte, iar pe- 
nserat a poposit în Botiza, un sătuc aflat în apropierea cetăţii 
Sătmar. Ceru găzduire unui creștin, peste noapte, duse calul la 
grajd, iar a doua zi porni pe jos către cetate. Se amestecă 
printre oamenii ce duceau la târg d-ale mâncării și nu fu oprit de 
caraule. Se învârti o vreme în jurul reședinței guvernatorului - 
să-i cunoască intrările. Poposi apoi într-o cârciumă să bea răchie 
și ochi un băietan mai răsărit. II luă deoparte: 

— Măi, ţâcă, vrei să câştigi cinci florini? 

Flăcăiașul holbă ochii, neîncrezător. Pesemne că unchieșul se 
ţine de șotii. Ce i-a venit să-l amăgească? 

— Dacă se poate! - ridică el din umeri. 

— Uite! ţine două bumăști și scrisoarea asta. Intră în ograda 
guvernământului și o dai unuia mai mare; cată să fie ofiţer. 
Dacă te întreabă de unde o ai, spune că ţi-a dat-o un oștean 
călare. N-ai să uiţi? 

— Nu. 


— Fain! Întreabă dacă este vreun răspuns și, de te-o iscodi 
careva unde îl afli pe voinic, spune că te așteaptă seara la 
poarta dinspre apus. 

— Şi să-l caut acolo? 

— Nu - râse unchieșul. lei ţidula, vii aici, te așezi la o masă și 
ceri demâncare. Dacă mă apropii de masa ta, mi-o dai și 
primeşti ceilalţi trei florini. Dacă mă așez altunde, aștepți să ies 
și te iei după mine. Ai priceput, băiete? Vezi să faci întocmai 
cum te-am învăţat. Dacă te dovedești isteţ, iacă, ţi-oi da încă 
cinci hârtii... 

Băietanul porni bucuros. Nu știa ce rost are scrisoarea din 
mână, dar, ca să-ţi pice o pleașcă de șapte florini pe 
neașteptate, înseamnă că moșul e cam într-o ureche. Treaba lui! 
Florinii să iasă... Intră în curte, căută cu privirile un galonat și-i 
dădu scrisoarea. Stegarul citi adresa, văzu că-i pentru 
guvernator și-și arcui sprâncenele. 

— Cine ţi-a dat-o? 

— Un călăreț. Zicea că adastă răspuns... 

— Unde? 

— La poarta cetăţii, deseară... 

— Eşti din Sătmar? 

— Da. Mi-s ucenic la dubălarul Marton. 

— Șezi colo, pe scară! Mă duc să văd dacă a fi vreun răspuns. 

Stegarul zăbovi aproape un ceas. Se arătă în capul scării și 
făcu băiatului semn să se apropie. Îl duse într-o cancelarie, unde 
un căpitan îi puse întrebări meșteșugite. Băietanul răspundea 
cum l-a învăţat unchieșul, fără să dea alte lămuriri. Văzând că 
oricât l-ar suci nu află mare lucru, căpitanul ciocăni la ușa 
colonelului Hanemann: 

— Vă raportez cu respect că aducătorul scrisorii e aici. 

— Bine; să intre! lar dumneata vezi-ţi de treburi... 

Colonelul fusese între timp la reședința guvernatorului, aflată 
la catul de sus, deoarece Rabutin avea obiceiul să coboare pe la 
zece. Juca în cărţi sau chefuia până după miezul nopţii și se 
trezea târziu, mahmur. Ascultă raportul colonelului din pat, își 
pocni degetele și, înăbușindu-și un căscat, vorbi alene: 

— Răspunde-i că primim! Auzi! Domnul Pintea de Măgoaja... 
Grozav se mai răţoiește nespălatul! la pe căpitanul Weiner, o 
escortă de cinci ulani și pleacă să-l întâlnești. 


— Nu-i grabă, excelenţă! Ziua fixată e duminică, iar azi e 
marţi... Ce condiţii să-i pun? 

— Cele pe care le-am discutat, colonele! Nu vreau să-mi bat 
capul cu porcăria asta! Principalul este ca ticălosul de armean 
să aducă talerii și să pun mâna pe cele două mii ce mi se cuvin. 
Am avut în ultima vreme o ghină grozavă la cărţi... 

— Aveţi pesemne noroc în dragoste - îl flată aghiotantul. 

Nichifor se așezase într-un gang, aproape de cârciumă, lângă 
dăsagi. Tinea să vadă când și cum se întoarce băietanul și de n- 
o fi urmărit cumva. Nu avea încredere în câinii de austrieci și 
socotea că trebuie să fie cu ochii-n patru. Băietanul trecu cu 
sulul în mână, dar unchieșul rămase mai departe în ascunziș, cu 
privirile spre cârciumă. Nu zări niciun urmăritor vreme de un 
ceas și intră înăuntru. Porunci un deţ la tejghea, îl bău pe 
îndelete, rotind privirile în jur. Plăti și porni agale spre târg. 
Flăcăiandrul se luă după el, la câţiva pași depărtare. Nichifor 
scoase cinci florini din șerpar, îi ţinu în pumn și coti după un 
gard, unde începea un loc viran. Acolo, dacă s-o fi luat după ei 
un copoi, n-are unde să se ascundă... Dar nimeni nu se ţinea pe 
urmele băietanului. Așteptă să se apropie, îi vâri banii în palmă 
și-i smulse sulul; îl piti în sân, scoase un câlcâi de pită și o halcă 
de slană, pe care începu s-o despice tacticos, cu briceagul, ca 
un călător înfometat. Dar nu slăbea uliţa din priviri... Se ridică 
apoi, săltă dăsagii în spinare și o croi peste câmp, către piaţă. 
Acolo se pierdu în mulţimea târgoveţilor și se-ndreptă către 
miazănoapte. 


* 


La tabără, Grigore ascultă istorisirea unchieşului, citi 
răspunsul lui Hanemann și se bucură că Nichifor nu întâmpinase 
neplăceri. Nu auzise de Rabutin, dar se părea că noul 
guvernator are intenții cinstite. Se pregăti de drum. Va lua cu 
sine pe Toader, pe Sava și încă patru voinici înarmaţi. Işi trase 
uniforma sinilie peste cămașa de zale, o pereche de cizme bune, 
cu pinteni și se încinse cu sabia lui Lichtenstein. Ţinea să arate 
guvernământului că-i conducător de oaste, nu căpetenie de 
tâlhari. Şi ceilalți purtau uniforme, flinte și pistoale, caii erau 
arătoși, șeile bune, cu valtrapuri sub ele, iar merindea o băgase 
în patru raniţe, purtate de voinici pe spinări, legate prin curele. 
Doar ploștile pântecoase erau aninate de șei; în ele clipocea un 


vin strașnic... Flăcăii, rași și ferchezuiți, cu cămăși curate sub 
surtucele cafenii, aduceau cu soli adevăraţi. Grigore le făcu 
inspecţie și zâmbi mulţumit: ce ochi o să holbeze ofiţerul 
neamt... 

Au ajuns sâmbătă noaptea în pădurea Blidarului și s-au urcat 
pe creste, către Borcut. Au făcut popas într-un desiș, s-au 
ospătat și au durat culcușuri de frunze. La căpătâi puseseră 
șeile, acoperite de valtrapuri. Au făcut de pază cu rândul, iar 
când s-a luminat de ziuă fu trimis, ca ștafetă, un flăcău din 
Negrești, pe nume Demian, cu poruncă să se aburce într-un 
copac și să pândească trecerea soliei. Dac-or fi cumva mai mulţi 
de șapte - cum rămăsese statornicit - se vor înapoia la tabără 
pe alt drum, prin Vama și masivul Rodnei. Și nemţii vor rămâne 
mofluzi... 

Temerile se dovediră neîndreptăţite. Solia era de șapte 
oameni... Toader aninase de sabie o năframă albă și călărea în 
frunte. După o bucată de vreme, se auzi un nechezat de cai. 
Hanemann fuma cu Weiner, iar ostașii, călări, stăteau rânduiţi în 
spatele lor. Când auziră tropote, colonelul comandă: 

— Solie, drepţi! Ridicaţi steagul alb! 

Toader se apropie cel dintâi. Duse mâna la tichie și salută: 

— Așadar, dumneata ești vestitul Pintea? - zâmbi colonelul și 
admiră ţinuta ostășească a călăreţului. 

— Nu, domnule colonel! Viteazul Pintea e în urmă; eu sunt 
aghiotantul domniei sale. Mă numesc Toader... 

— Colonel Hanemann! Căpitan Weiner! - se prezentară ofiţerii 
lui Rabutin. 

La vederea lui Pintea - înalt, frumos, îmbrăcat elegant, cu o 
sabie încrustată și călare pe o iapă sprintenă - colonelul tresări: 
„Aduce a căpitan de oaste... Mulţi ofițeri i-ar invidia ţinuta...” 
Grigore duse mâna la tichie și rosti în germană: 

— Grigore Pintea de Măgoaja, la dispoziţia domniei voastre, 
domnule colonel! 

— Mă bucur că vă cunosc! - și colonelul îi scutură mâna, 
alăturându-și calul. 

Intreaga solie îl impresionase peste așteptări. Oamenii, ţinuta 
lor, armele, caii... toate vădeau organizare militară și disciplină. 
S-ar putea să fie și nobil, afurisitul, că prea e semet... 

— Cunoașteţi misiunea noastră, domnule Pintea, și mi-ar face 
plăcere să stăm de vorbă. Cum credeţi c-ar fi mai nimerit? 


— Eu v-aș propune, domnule colonel, să ne retragem cu 
aghiotanţii, iar pe oșteni să-i lăsăm aici. Ar putea prânzi 
împreună, deoarece oamenii mei au adus merinde și băutură... 

— De acord! 

Dădu ordin ostașilor să descalece, voinicii lui Pintea făcură la 
fel, iar cei patru călăreţi se-nfundară pe potecă. Ajunși într-un 
luminiș, descălecară. 

— Vă ascult, domnule Pintea! - rosti colonelul. 

— lertare! - zâmbi Pintea. Ne-aţi făcut o propunere și 
așteptăm amănunte. 

Colonelul scoase un pachet din dolman și împărţi fiecăruia 
țigări. Trase un fum: 

— După câte știți, s-au întâmplat unele incidente cu 
neguţătorii armeni și greci... Nu știm cine sunt făptașii; poate îi 
cunoașteţi domnia voastră? Dar e supărător... Majestatea sa, 
împăratul, le-a dat înalta învoire să-și exercite negoţul, iar alţii îi 
împiedică... Am dori ca oamenii voștri să ne ajute la pază. 
Pentru întreținerea și cheltuiala lor, suntem dispuși a plăti suma 
amintită. Trebuie să vă mai informez că excelența sa, 
guvernatorul, pretinde să-i asiguraţi liniștea atât pe drumurile 
de munte, cât și pe șosele și șleahuri. Dacă vă stă în putinţă... 

— Am vorbit și cu neguţătorul Eremian, domnule, răspunse 
Pintea. El ne va furniza și postav, fiindcă vedeţi și domnia 
voastră că oștenii noștri poartă uniforme. Ne cereţi însă un lucru 
cam anevoios. Ardealul e mare, drumuri sunt multe, bântuie 
răufăcători... 

— ŞI n-aveţi oameni de ajuns? 

— Asta-i secret militar - zâmbi Grigore. Să presupunem că v- 
am asigura drumurile de munte, dar pentru șosele aveţi 
jandarmi și poterași. Vom trimite și noi patrule - desigur - dar nu 
putem asigura paza singuri. 

— Asta cerem și noi - încuviință colonelul. Mai aveţi vreo 
dorință? 

— Da. Ne trebuie ordin scris că oștenii noștri pot circula 
slobozi, să primească întăriri la caz de nevoie, să aresteze pe 
răufăcători... 

— Cu alte cuvinte - râse colonelul - aceleași drepturi ca și 
trupele noastre de pază? 

— Altfel nu merge, domnule colonel! Mai trebuie să fim 
înștiinţaţi la vreme când și încotro se vor îndrepta convoaie de 


care negustorești, spre a le da însoțitori... În felul acesta, vă 
garantăm că nimeni nu se va atinge de ele. Pentru călătorii 
singuratici, sate, conace și moșii, n-avem oaste îndestulătoare. 
Paza acestora va rămâne în seama jandarmilor și poterașilor. 

— Se-nţelege! Cai, arme aveţi? 

— Ne  descurcăm, domnule colonel! Dacă n-aveţi nimic 
împotrivă, s-ar putea semna convenţia. lar la iscălire, să ni se 
încredinţeze cei cinci mii de galbeni. 

— Şi dacă nu vă ţineţi de cuvânt? - îl zădări colonelul. 

— In cazul acesta nu avem ce discuta. Dacă nu aveţi 
încredere în cinstea noastră... Toader, ar fi timpul să mergem! 

— Nu sunteţi prea grăbit, domnule Pintea? Chiar dacă eu aș fi 
de acord, trebuie să avem și încuviințarea lui Rabutin, precum și 
ordinul semnat de mâna excelenţei sale. Voi raporta ce am 
discutat, iar în cazul că guvernatorul acceptă - și nădăjduiesc 
aceasta - propun să ne revedem peste două săptămâni într-o 
localitate oarecare. Unde v-ar conveni? 

— Să zicem în vâlceaua de lângă Baia Sprie... 

— Perfect - aprobă Hanemann. Deci, de azi în două duminici 
la Baia Sprie. În aceeași formaţie... 

— N-am nimic împotrivă - acceptă Grigore. Mă văd însă nevoit 
să vă atrag atenţia că noi avem gânduri cinstite; vă cerem 
același lucru... Dacă s-ar pregăti vreun vicleșug, vă asigur că ne 
vom răzbuna. 

— Sunteţi prea neîncrezător, domnule Pintea! - strâmbă 
Hanemann din buze. 

— Suntem păţiţi, domnule colonel, și ne ferim de surprize... 

— Aveţi cuvântul meu și al excelenţei sale că totul se va 
petrece cum nu se poate mai corect. N-avem intenţii ascunse, 
vă rog să credeți... 

— Perfect! Vom fi punctuali la locul întâlnirii, domnule colonel. 
Cred că ar fi cazul să ne întâmpinăm escortele; avem de 
străbătut drumuri lungi și e cuminte să călătorim pe lumină. 

Cătanele austriece s-au simţit bine cu oștenii valahi. 
Mâncaseră pe săturate, Sava îi îndemna la băutură din ploștile 
aduse și le păru rău când văzură superiorii ivindu-se din tufiș. 
Săriră pe cai... 

— Drepţi! - comandă Hanemann. Prezentaţi arma pentru 
onor! 


Soldaţii executară ordinul. Voinicii, în frunte cu Sava, stăteau 
smirnă pe cai. Se minunau că un ofiţer împărătesc acordă atâta 
cinste căpitanului lor. Pintea își luă rămas bun de la colonel și 
Weiner, apoi se apropie de cătane și le vorbi în germană: 

— Vă mulţumesc, ostași, că v-aţi arătat prietenoși cu oștenii 
mei. Le strânse mâna și întoarse scurt zăbala: Grupă, drepţi! 
Onorul la dreapta! 

Toader scoase sabia și o ridică în, aer; voinicii duseră mâna la 
flinte. Rămaseră așa până ce se depărtă solia guvernatorului, 
apoi Grigore porunci: 

— Acasă, flăcăi! V-aţi purtat ca oșteni vrednici... 


* 


Organizarea ostășească a cetei intrase pe un făgaș nou după 
iscălirea convenției cu guvernământul. Scoaseră sălașele la 
lumină, fără teamă; uniformele cafenii începură să se zărească 
prin sate, pe șosele și pe poteci de munte. Oamenii de legătură 
din Bistriţa, Sibiu, Brașov și Cisnădie vesteau când și încotro 
pornesc neguţătorii cu carele încărcate, iar voinicii, sub 
comanda unui sutaș, le însoțeau, spre bucuria breslei. Flăcăii 
poposeau în sate, găseau gazde și ibovnice, stârneau admiraţia 
copiilor și invidia tinerilor, care ar fi vrut să facă și ei parte dintr- 
o oaste atât de mândră. 

Grigore ţinuse sfat cu toate căpeteniile, împărțise voinicii pe 
comitate, cât mai aproape de ţinutul lor de baștină, în grupe de 
câte zece, sub conducerea unui fruntaș. Plecau la pază pentru 
două luni, iar alte două trebăluiau în tabere. Unchieșul nu mai 
pleca la drum, după cumpărături. li venea greu... Nu se plângea, 
dar nu-i mai îngăduia căpitanul. Ca artelnici fură numiţi doi 
flăcăi: Gavrincea și Surducan, de prin Maramureș. Nichifor 
rămase doar vistiernic. Printre noii veniţi, se pripășiseră calfe de 
croitori, ciobotari și cojocari; fură puși la treabă de moș 
Vartolomeu și de Toma Gulici. Se rostuiră în corturi, aveau vite, 
oi și o cășărie la peșteră, iar Toader, ajutat de cele patru cătane, 
îi învăţa pe cei intraţi de curând în ceată meșteșugul mânuirii 
flintelor, călăria, tragerea cu pistolul, marșurile... 

Vistieria, sporită cu cinci mii de galbeni, se rotunjise, iar 
cheltuielile de întreţinere scăzuseră. Jumătate din voinici erau 
împrăștiați; pe unde poposeau, găseau găzduire, adăpost pentru 
cai și hrană. lobagii români erau bucuroși să-i știe pe aproape, 


deoarece scăzuse puterea jandarmilor și a vechililor de pe 
domenii. Grofii scrâșneau din măsele, mai trimiteau oamenii din 
banderii să caute râcă voinicilor, dar erau puși pe goană. Sătenii 
săreau în ajutorul flăcăilor când se isca vreo încăierare cu 
banderiile grofilor și n-aveai ce le zice; apărau o oaste devenită 
auxiliară guvernământului... 

Pintea era mai toată ziua pe cal. Trăsăturile i se aspriseră, 
obrajii îi erau păliţi de vânt și de arșița soarelui. Se apropia însă 
cu pași grabnici spre țelul dorit: să conducă o oaste numeroasă, 
bine pregătită. Trecuseră, ce-i drept, zece ani... Dar ajunsese 
departe. Privind înapoi, avea de ce să fie mulţumit. 

Se scurseseră patru luni de când femeile se mutaseră în 
Dragomirești, dar nu se învrednicise să se abată pe acolo. Hotări 
să plece de sfântul Petru, luând cu el și pe unchieș. 
Dragomireștenii îl întâmpinară ca pe un voievod: cu pâine și 
sare, cu fete și feciori îmbrăcaţi în straie de sărbătoare. Judele 
sătesc îi ură bun venit în satul în care a copilărit, la casa lui 
Irimie Costan - om de seamă și simţitor la durerile iobagilor. 

Mălina își ștergea ochii cu năframa la cuvintele judelui si 
privea cu evlavie spre feciorul său, care așa, pe cal și mândru, 
aducea ca un arhanghel. Acasă, Anuș cu Glicheria, ajutate de 
Mărie, întinseră masă în ogradă, să cinstească venirea 
oaspetelui drag. Doar Piroș umbla îngândurată, ca ochii cerniţi: 
pe ea o uitase Grigore... 

L-au condus cu alai până la casă, unde fură poftiţi judele, 
primarul și preotul Binte. În capul mesei, se aflau Grigore și 
Mălina. Femeia îmbătrânise, avea fața brăzdată ca un lan arat și 
doar ochii mai păstrau prospeţimea de odinioară. Umbla adusă 
de spate și simţea înțepături în picioare din pricina umezelii în 
care stătuse la peșteră. Dar nu se plângea nimănui. Pentru 
Grigoriţă al ei, mândru ca sfântul soare, ar fi îndurat orice... 

— Nu mănânci, mamă? - o strânse Pintea de mână, 
drăgăstos. 

— La ce-i slujește mâncarea, căpitane, după ce se satură 
privindu-te? - șugui Nichifor. 

— lar te ţii de șotii, unchieșule? - râse Grigore fără veselie; nu 
putea suferi să se facă haz pe socoteala Mălinei, 

Mesenii ciocneau și vorbeau cu glas tare, fără să-l asculte pe 
vecin; vinul și horinca umpleau căncelele. In toiul chefului, 
nimeni nu băgase de seamă că au intrat pe portiţă trei lăutari 


tuciurii. Bieţii scripcari rătăceau din sat în sat și adulmecau, cu 
nasuri de copoi, unde e rost să scoată un creiţțar cu meșteșugul 
lor. Unul și-a strunit scripca, al doilea, ţambalul, atârnat de 
grumaz cu o curea scorojită, iar cel de-al treilea porni să zbiere 
din rărunchi, gândind s-acopere gălăgia mesenilor: 


— Mândru ca un strop de soare, 
Umblă-n codru de-a călare 

Pe o iapă înțântată 

Și c-o șa în fir muiată. 


Cine-i natul ce gonește 

Si cu grofi se războiește? 

Este căpitanul Pintea, 

Cu ochi treji și trează mintea... 


— Treceţi la masă, oameni buni! - îi pofti Grigore. 

În timp ce scripcarii începură o chindie înfocată, Grigore îşi 
îndreptă căutătura către Piroș. Stătea între maică-sa și Glicheria, 
trasă la faţă, cu ochii trişti. Se sculă de pe laviţă și se apropie de 
ea cu cănceul plin: 

— Nu ciocnești cu mine, Piroș? 

— Nu, Grigore! - îl repezi fata cu arţag. 

— Măi, măi, măi... - râse Grigore - da iabrașă te-ai mai făcut! 
Cine te-a întristat? 

— Mai întrebi? - îl fulgeră din priviri. Au nu mi-ai făgăduit că-ţi 
voi fi om de legătură după ce m-ai gonit din șatră? Și te-am 
crezut... Dar m-ai păcălit! Sunt patru luni de când mă perpelesc 
în ţoale muierești. lar calul ronţăie boabele de pomană, în 
stănoagă... 

— Ai dreptate, Piroș! - îi puse Grigore mâna pe umăr. Nu-mi 
era îngăduit să uit... 

Simţind căldura mâinii sale, Roșcovana se înfioră și sângele îi 
năvăli în obrajii trași. 

— Am greșit - întregi Grigore. Și, ca să-mi îndrept greșeala, ai 
să pleci cu unchieșul la tabără. Vrei să-i fii ajutor lui Sava? Că 
nu-i lesne să cârmuiești un steag de oșteni... 

— De ce lui Sava și nu ţie, Grigore? 

Privirea fetei era atât de învăpăiată, încât Grigore se sperie. 
Au nu l-o fi îndrăgit cumva? Te pomenești... Dar asta nu merge! 


Ţine la Piroș; ar vrea s-o vadă fericită, la casa ei, și Sava o 
pierde din ochi de dragă ce-o are. Ar face o pereche nimerită! 
Pe când în inima lui nu încape dragoste pentru o singură 
făptură: și-a dăruit-o neamului întreg... 

— Eu prea mă vântur, fată, și nu-s statornic - glumi Pintea. La 
drept vorbind, nici n-am steag sub poruncile mele. Mai mult 
încurc lumea... Fii înțeleaptă și du-te unde e nevoie de tine! Nu 
ziceai că ești oștean? 

— Sunt! 

— Dacă-i așa, n-ai încotro! Ascultă ordinul căpitanului. Ne-am 
împăcat? Şi-i întinse cănceul. Fata ciocni cu el și-și umezi 
buzele. Grigore o apucă de mână: Acuși că suntem iar prieteni, 
treci lângă mama. De ce te-ai ascuns la coada mesei? 

Ospăţul se întinse până seara, târziu, după care mesenii se 
împrăștiară. Tușa Mărie îi pregătise așternut proaspăt, cu miros 
de levănţică. Se apropie de Grigore, îl mângâie pe obraji. Pentru 
ea, ca și pentru Mălina, Grigore rămăsese același băieţel 
cuminte și ager, pe care-l adormiseră în poală. 

— Da’ știi că m-am înălţat, tușică Mărie? Nici la umăr nu-mi 
ajungi! - făcu Grigore haz, și o ciupi de gușă. 

— Se poate, băiete! - se burzului Mărie. Dar tot fără minte ai 
rămas. la adu, Sandule, ciomagul de colo, să măsurăm copilul 
dacă nu ascultă... 

Omul ei abia își ţinea râsul. Pintea ajunsese înalt cât plopul, 
iar Mărie era atât de puţintică și parcă dădea înapoi... 

Patul, velința, ștergarele înflorate pe ziduri, ulcelele și talerele 
încondeiate așezate cu dichis pe policioară - toate îi aduceau 
aminte de taica și de bunicul Irimie Costan, în casa de pe deal... 
Şi iată că de-atunci a trecut aproape un pătrar de veac. Ce iute 
curge vremea... Toate se schimbă pe lumea asta: oamenii 
îmbătrânesc și mor, alţii se nasc... Doar două nenorociri stăruie 
la fel ca altădată: sărăcia iobagilor și câinoșenia nobililor... 
Adormi cu greu, frământat de nevoile mulţimii și supărat că prea 
se puseseră multe nădejdi în puterile sale. Era și el un biet om și 
nu putea face cine știe ce... Dimineaţa îl mângâie cu razele unui 
soare vesel. Se sculă odihnit și împăcat: ce bine-i să știi că ai și 
tu o casă unde te așteaptă fiinţe dragi, consăteni care-ţi dau 
bineţe și te-ntreabă de sănătate... Dar bucuriile astea nu-i sunt 
pesemne hărăzite. Ca mâine va încăleca roaiba înţântată și va 
cutreiera steagurile de oșteni și taberele; e așteptat... 


Nichifor și Piroș au pornit a treia zi; el a mai rămas, la 
rugămintea Mălinei. A folosit șederea stând de vorbă cu sătenii 
din leud, Rozavlea, Cuhea și Săcel, aflându-le păsurile și nevoile, 
ajutând cu bani pe cei mai nevoiași... Pornea în zori, călare, și se 
înapoia pe-nserat, cina cu femeile și tâlcuia cu ele până la 
căderea nopţii. Intr-una din zile, trecând pe o cărăruie de munte, 
zări o coșie îngustă și un om cocoţat într-un măr sălbatic: 

— Ce faci acolo, omule? - se miră Grigore. 

— la, culeg mere pădureţe, să hrănesc cele două oițe, că n- 
avem cu ce cumpăra nutreţ... 

— Da’ unde ţi-i calul? 

— N-am cal, domnișorule! Trag singur coșia... 

— Ai copii? 

— Cinci - să-mi trăiască! 

— Cum îţi zice și de unde ești? 

— Mă cheamă lon Ruște și-s de colea, din vale, unde se vede 
cătunul cela; îi zice Strâmtora... Da' de ce vrei să știi? 

— lac-așa. Ai să vezi... Și dădu pinteni Sălbătecuţei. 

A treia zi, joia, plecă la târgul din Borșa, tocmi un cal și o 
vacă, le plăti și spuse vânzătorilor: 

— N-aveţi pe cineva să le ducă de funii până-n Strâmtora? 

— Apăi le duc eu, că tot am drum pe acolo - spuse unul. 

— Haidem! Că nu ţi-o fi drumul de pomană... 

Ajuns în cătun, întrebă niște plozi care se zgâiau la mândreţea 
de cal și călăreț: 

— Unde şade lon Ruște? 

— Acolo, ni... - și copilandrii îi arătară o coșmelie povârnită, 
pe un suiș deluros. 

Grigore scoase din chimir un pumn de husoși, împărți 
fiecăruia câţiva gologani și porni spre casa omului. Îl găsi 
meremetisind la coșie. Nu văzu nici șopru, nici coteţ, nici 
îngrăditură. 

— Bade Ruște! - îl strigă din depărtare. Omul se apropie, 
ștergându-și mâinile de iţari. Ziceai că n-ai cal... 

— N-am! 

— Da’ ăsta ce-i? Nu vezi că ţi-l aduce? Şi vaca tot a dumitale 
este. S-o stăpânești sănătos, iar copilașii să aibă o ţâr' de lapte, 
c-or jindui... 

Lui Ruște îi dădură lacrimile. 


— Ale mele? Cine mi le dăruiește, făcându-și pomană cu bieţii 
copilași? 

— Ei, un creștin oarecare... - vru Grigore să-și ascundă 
numele. 

— Dumnealui e viteazul Pintea, bădie! - îl lămuri omul care 
adusese vaca de funie și calul de căpăstru. 

Ruște căzu în genunchi, atingând ţărâna cu capul. 

— Ce faci, bade? - se supără Grigore. Sări jos de pe cal și-l 
ridică de subsuoară. 

— Mulţumesc lui Dumnezeu că a dăruit poporului nostru 
oameni viteji și miloși ca măria ta... 

Grigore îi mai dădu un teanc de florini - vreo 20 - și 
îndemnând pe Sălbătecuţța se mistui într-un nor de colb, lăsând 
în urmă doi oameni care priveau la vârtejul stârnit de copitele 
iepei, de parcă se topea în zare un Făt-Frumos din basme, 
darnic și omenos... 


* 


Nu se mai auzea de tâlharii și jăcuiri. Borfașii - câte unul, doi - 
nu mai cutezau să iasă la drumul mare, știindu-l păzit de voinicii 
lui Pintea. În sate, oamenii prinseseră inimă. Se bizuiau că are 
cine să-i apere de rele... Neguţătorii armeni și greci își vedeau 
de treburi și răsplăteau flăcăii care-i însoțeau cu băutură și 
florini. Niciun convoi nu mai fusese atins de când cu învoiala; 
talerii daţi își dovedeau rostul... 

Și Marghit îmbătrânea. Sony ajunsese un flăcău de aproape 
douăzeci de ani și se gândea cum să scape de oaste, ca fecior 
de mamă văduvă. Dacă va fi nevoie, hangiţa ar da și ceva bani; 
și ce nu izbutești când deschizi băierile pungii și saturi de arginţi 
pe zbirii stăpânirii? Grigore descălecă în curte și zvârli frâul unui 
argat. Intră în dugheană și se așeză la o masă. Când îl zări, Sony 
se repezi la dânsul și-i scutură mâna, zâmbind fericit: 

— Mă duc să-i spun mamei... Dar înainte să se îndrepta spre 
cuhnie, aduse o cană cu vin: Poate că sunteţi însetat... 

— Beau, dacă ciocnești cu mine, Sony! 

Flăcăul aduse un cănceu, dădu vinul pe gât și se repezi spre 
cuhnie: 

— Mamă! Domnul Csontos... 

Marghit ieși în prag, își șterse ochii cu năframa, de parcă nu-i 
venea să creadă: 


— Doamne! Domnul Martin al nostru... Nu mai nădăjduiam să 
te văz! Lipsești de atâta vreme... L-ar fi îmbrățișat, dar îi vedea 
Sony și mușteriii. Sunteţi în oaste? - se miră ea, văzându-l în 
uniformă. 

— Cam așa ceva... - încuviinţă Grigore cu jumătate gură. Sunt 
căpetenia unor oșteni de pază... 

— Tot consilier? 

— Nu. Acum ţin de militărie... 

— Așa? Da’ înnoptaţi la noi? - și-l privi rugător. 

— Dac-aveţi unde găzdui un drumeţ... - glumi Grigore. 

— Vai de mine! - protestă Marghit. Patul domniei voastre n-a 
mai adăpostit pe altcineva. Vă așteaptă... 

Au cinat ca pe vremuri, în doi, sus în odaie. Pe chipul femeii 
se zugrăvise o mâhnire amară. 

— De ce ești atât de tristă, Marghit? Din pricină c-am venit 
eu? 

— Vai! Cum puteţi rosti asemenea vorbe de ocară? Dar se 
apropie sorocul să-l ia pe Sony la oaste... De când m-aţi uitat, 
băiatul mi-a rămas singura mângâiere. Dacă pleacă și el, totul 
va fi pustiu... 

— Am să pun eu o vorbă pe lângă colonelul Hanemann, 
aghiotantul lui Rabutin. Poate că... 

Marghit îi sărută mâna, fără ca să fi avut vreme să și-o 
retragă. Totul s-a petrecut într-o clipă... Au băut cu măsură, au 
vorbit ca prieteni vechi, după care Marghit i-a urat „noapte 
bună!” și s-a retras spre culcușul ei, din cuhnie. Focul ce o 
mistuia odinioară se molcomise, făcând loc unei prietenii 
trainice, nezdruncinate. Era fericită că „domnul Martin” n-a 
uitat-o, că se odihnește în patul ei de nuntă... 


_ CAPITOLUL XXIII 
SE STRANG NORII PE CERUL ARDEALULUI 


Oastea se mărise cam la două mii de oameni și, cum iarna se 
apropia, dădură drumul la jumătate din flăcăi până s-o 
desprimăvăra. Tot n-aveau cai pentru toţi, deși mai târguiseră 
destui și iepele aveau mânji. Chiar și Sălbătecuţa născuse o 
mânză sfioasă, pe care Grigore a botezat-o Lăcrămioara, că 
avea ochii triști și umezi. Acum o lăsa mai mult pe acasă și 
încăleca pe Vifor, care nu-și pierduse încă agerimea. Cu 
căpeteniile de steaguri se întâlnea o dată pe lună, la vizuină, și 
puneau la cale cele de cuviinţă pentru luna ce va veni. Grigore 
își petrecea vremea între cele două tabere din munţii Rodnei și 
casa lor din Dragomirești. Imre dădea mai des pe la Şari. 
Femeia îi plodise încă un fecior, pe care îl botezase tot Imre, ca 
pe taică-său. Şi el va rămâne peste iarnă acasă, cu muierea și 
odrăslitura - dacă-i va îngădui căpitanul. Ar mai meșteri ceva pe 
la gospodărie, că odată și odată tot se va retrage la vatră. Omul 
îmbătrânește: chiar și acum umblă pe patruzeci... 

Și neguţătorii rămâneau peste iarnă acasă. Viscole, șosele 
întroienite, pădurile pline de jivine flămânde și sălbăticite îi 
împiedicau să pornească la drum. La tabere au rămas doar cei 
cu treburi statornice: meșteșugarii, bucătarii, artelnicii, grăjdarii 
și ciobanii, precum și voinicii care n-aveau niciun rost pe 
acasă... 

Sărbătorile  crăciunului le-au petrecut, după datină, la 
Dragomirești. Grigore a adus pe Toader, pe Sava cu Piroș și pe 
unchieș. Casa Mălinei se umplea în fiecare seară de oaspeţi, 
veniţi să vadă și să asculte vorbele înțelepte ale căpitanului de 
oști. Se pomeniră și cu moș Simion Botârlă și cu ginere-său, care 
bătuseră drumul din Bârsana, călare, să aducă plocon viteazului 
și să-i ureze „La mulţi ani”! Mult s-a mai bucurat unchieșul 
văzându-și fratele de cruce. S-au îmbrățișat și au rămas mai 
toată vremea împreună. Fiecare sătean găzduia câte un neam 
sau prieten din ţinut, venit să cunoască pe căpitanul Pintea, a 
cărui faimă se lăţise până și către munţii Dornei și în ţările 
valahe. Mărie, Glicheria și Anuş nu mai pridideau cu bucătăritul, 
iar Piroș așeza mesele cu dichis, că nu era zi de la Dumnezeu să 
n-aibă musafiri, fie la prânz sau la cină. Focul pâlpâia în vatră, 
fumul de mahorcă te-nţțepa la ochi, dar nimeni nu se-ndura să 


plece. Părintele Binte și judele Ursu Bălan erau oaspeţi de 
fiecare zi și tăinuiau mereu cu Grigore și Toader: 

— Dac-ai porni o răscoală împotriva grofilor, căpitane - îl 
iscodea judele - ţi s-ar alătura toată suflarea iobăgească din 
Maramureș, Bihor, Zarand și Sighet, ba chiar și din alte 
comitate. De la Gheorghe Doja încoace, nimeni n-a fost îndrăgit 
ca tine! Ce mai așteptăm? 

— Vremuri prielnice, unchiule! - l-a molcomit Grigore. De 
oameni, nu ne-am plânge - e drept; am avea destui... Darne 
trebuie cai, scule, nutreţ și, îndeosebi, o spărtură în rândul 
stăpânirii. N-aș vrea să pătimim ca răsculații curuţi din 1670, la 
care a luat parte și taica. Mai bine să nu te grăbești și să 
pornești la timpul potrivit. Crezi oare c-am adunat oaste de 
dragul grofilor? Nu! Telul meu este să slobozim iobăgimea, ca să 
poată trăi omenește în ţara ei. Și n-aș vrea să închid ochii până 
nu mi se va îndeplini visul... 

— Să-ţi ajute cerul, fiule! - întregi popa Binte. Ti se vor alătura 
și slujitorii bisericii creștine, că avem o răfuială cu spurcatul de 
Atanasie și arhiereii lui, care s-au dat cu papistașii. 

A treia zi de crăciun, poposi la casa Mălinei un voinic, Moisă 
Doroftei, călare. Gonise noaptea pe un cal de împrumut, să-l 
vestească pe căpitan de cele ce se petrec în satul lor, Budești. 

— Avem un grof dat dracului, căpitane! - îi zice Nicolaie 
Palffy. Moșia lui se întinde până peste Crăcești și Ocna Șugatag. 
El e dregător la Buda, dar are o muiere dată-n mă-sa - să mă 
ierte dumnealor - și arătă spre femei. 

— Nu face nimic, Moisă - așa vine vorba - îl încurajă Pintea. Zi 
mai departe! 

— Și cum spuneam... unii iobagi îi datorează bani... 

— „Și n-au cu ce plăti - ghici Pintea. 

— Întocmai. Și ieri a trimis în sat pe încasatorul de dări, unul 
Veszpremy, cu jucuţei și poterași. Au trecut pe la casele 
datornicilor și i-a adunat în piața primăriei. Au început să ia câte 
unul, să-l întindă pe dereș”, legat cobză, și să-i toarne câte o 
cofă de apă rece în cap pentru fiecare husoș datorat. Muierile se 
vaită, plozii ţipă, dar jucuţeii își văd de treburi. Dacă mai aveam 
cu mine vreo doi voinici... Așa, am împrumutat un cal de la un 
vecin și am venit într-un suflet, căpitane. Poate că te-i îndura... 

Pintea se-ncruntă: 


2! Cal de lemn. 


— Va să zică așa... cofe cu apă rece... Toader! Caută-l pe 
Sava și spune-i să vină degrabă la mine; cu calul... Eu mă reped 
la grajd să înșeuez caii noștri; pornim la Budești... 

Piroș s-a strecurat în cealaltă odaie, și-a tras pe ea straiele 
cafenii și cizmele, apoi s-a îndreptat către grajd, să-și scoată 
calul. 

— Vin și eu cu voi, nepoate! - hotărî Nichifor. 

— Nu se poate! - se-mpotrivi Grigore. E ger strașnic și să 
călărești două poște... Lasă, ne descurcăm noi! Cu Doroftei 
suntem patru... 

— Și cu mine cinci! - se ivi Piroș pe ușă, cu pistolul lui Grigore 
înfipt în brâu. 

— Vai de mine, maică - se sperie Mălina. O fată... 

— Sunt oștean, tușă Mălina, nu muiere fricoasă. M-am bătut și 
cu austriecii... - dar își mușcă buzele, fiindcă acolo dăduseră 
peste Toader. 

— Fie, Roșcovano! - încuviinţă Pintea. Dacă ţii morțţiș, vino! 
Înșeauă-ţi calul! 

— E gata, căpitane! - și Piroș lipi cizmele cu haz, ca o cătană. 

Curând călăreau prin nămeţi și caii spulberau omătul sub 
copite. Au ajuns la Budești pe la amiazi. Sătenii erau strânși 
roată, iar un iobag urla pe dereș, când i se turna apa îngheţată 
pe cap. 

— Staţi! - porunci Grigore, cu pistolul întins spre poterași. 
lobagii se dădură deoparte să le facă loc, iar un jucuţel rămase 
cu cofa-n vânt. 

— Cine v-a poruncit să canoniţi oamenii fără milă și să-i 
betegiți? 

— Da’ cine ești să te amesteci neîntrebat în daraverile 
noastre? - se răţoi un jucuţel. 

— Înhaţă-l, Sava! lar voi, ceilalţi zbiri, adunaţi-vă la un loc. 

Veszpremy vru s-o șteargă, dar fu înconjurat de săteni, care 
făcură gard viu în jurul oamenilor stăpânirii, nelăsându-i să 
treacă. Moisă dezlegă consăteanul, aproape leșinat și vânăt de 
frig. 

— Treci aici, jupâne! - îl pofti Grigore, mieros, pe 
administrator. 

Veszpremy se apropie fără voie, împins de la spate de 
oameni. 

— Tu ai poruncit, câine? 


— Nu eu, stăpâna... se bâlbâi administratorul. 

— Aha! Ei, ai să guști mintenaș din papara asta! la legaţi-l, 
flăcăi, în locul iobagului! Să simtă și ticălosul ce gust are apa 
îngheţată... 

Veszpremy vru să se zbată, dar fu înhăţat de umeri și adus 
târâș. Flăcăii îl cetluiră zdravăn. Toader ţinea poterașii sub 
pistoale. Grigore privi în jur: 

— Măi, oameni buni, care vrea să aducă apă cu cofa? Să 
scăldăm și pruncii grofilor! 

Cât ai bate din palme fură aduse trei cofe pline. 

— Tu, ăla de colo, care te pricepi - făcu Pintea semn 
jucuţelului, ia fă-te-ncoa. Și degrabă! 

Tremurând de teamă, jucuţelul se supuse poruncii. 

— Toarnă! 

— Cât? 

— Pân' ţi-oi spune să te oprești. 

Administratorul urla sub potopul de apă îngheţată, cofele 
pline treceau din mână în mână și iobagii, răzbunaţi, uitaseră de 
ger. Făceau haz și tropăiau din opinci. După zece cofe, Grigore îl 
opri. Administratorul fu dezlegat și în locul său trecu alt jucuţel, 
apoi al treilea, ultimul și poterașii, fiecare primind câte zece 
cofe. Dârdâiau și le clănțăneau măselele, iar muierile își băteau 
joc de ei. Veni rândul și jucuţelului care-și îmbăiase ortacii. Primi 
și el porția cuvenită de zece cofe, pe care le-a turnat Sava. 

— Așa să știți, netrebnicilor! Dacă v-a poruncit castelana, să 
vă scoată ea frigul din oase; dac-aţi făcut-o de capul vostru, aţi 
primit răsplata! Şi a doua oară nu voi mai fi atât de milos. Am să 
vă înec sub apă, ca pe niște șobolani! 

Careva, un pârâtor, se strecurase până la castel să vestească 
ce se petrece în vatra satului. Grofița spumega că are acolo 
doar un conac, iar moșia e departe, la Mișcolţ, peste Tisa. Dacă 
ar avea banderia aici, ar pedepsi cum se cuvine pe nebleznici. 
Trimise totuși câţiva argaţi să poftească la curte pe cutezători: 
ținea cel puţin să-i vadă la faţă. Dacă n-or vrea, n-are ce le face, 
firește... 

— Cât vă datorează oamenii, jupâne? - îl întrebă Grigore pe 
administrator. 

Veszpremy se uită în catastif: 

— 390 de florini cu totul... 

— Îi plătesc eu! Care ești jude sătesc? 


Un bătrânel se apropie: 

— Eu, măria ta! 

— Ţine patru sute de florini. Să-i duci castelanei și să-i spui că 
Grigore Pintea a plătit datoriile iobagilor, iar cu cei zece florini ce 
prisosesc să-și cumpere sulemeneli, să-i ascundă chipul hain! 
Vouă, domnilor poterași, să vă fie de învăţătură: cine canonește 
pe nevoiași o sfârșește prost. Azi aţi căpătat arvuna, dar când 
vi-oi plăti și capetele, nu vă mai scapă de urgie nici Dumnezeu 
sfântul! 

Din mulţime izbucni un strigăt: „Să trăiască viteazul Pintea, 
ocrotitorul iobagilor!” Oamenii își zvârliră căciulile-n vânt și se 
alăturară strigătului singuratic. 

— Ajunge, oameni buni! Rămâneţi cu bine. Suntem grăbiţi... 
Se apropie de Moisă: Tu vii cu noi, Doroftei! Poate le-o veni chef 
poterașilor de răfuială. Ai să pleci la tabără... 

Dinspre capul satului se apropiară câţiva argaţi, călări. Unul 
din ei se opri în faţa lui Grigore și săltă căciula: 

— Doamna castelană Palffy vă invită la conac, înălțimea 
voastră! 

— Dacă avea ceva de întrebat - răspunse Grigore semet - n- 
avea decât să se obosească pân-aici, nu să trimită slugile! 
Spune stăpânei tale că altă dată, de s-o mai purta câinos cu 
iobagii, îi dau foc la conac și o zvârl în mijlocul vâlvătăilor, să se 
prăjească de vie! Și Pintea se ţine de cuvânt... 

Aceste cuvinte lăsară mulţimea înmărmurită. Să fie oare atât 
de cutezător viteazul? 

— Să pornim, voinicilor! Grigore întoarse calul și înfipse 
pintenii în burta lui Vifor. Piroș, pe care nimeni n-o bănuise c-ar 
fi fată, cu laţele sub căciulă, se apropie de Pintea, cu ochii 
scânteietori: 

— Ai fost grozav, căpitane! 

— Eh... Poate că i-o pieri cheful cucoanei să mai 
batjocorească pe nevoiaşi... 


* 


În primăvara acelui an, 1700, a închis ochii ultimul habsburg 
de pe tronul Spaniei - regele Carol al Il-lea. Slab la trup și 
nevolnic la minte, căzuse în ultima vreme sub înrâurirea surorii 
sale, nevasta regelui Franţei, Ludovic al XIV-lea, și lăsase ca 
moștenitor al tronului, prin testament, pe un nepot al ei, ducele 


Filip d'Anjou. Dacă vestea a stârnit bucurie în cercurile 
cârmuitoare ale Franţei, care își asigurau un aliat trainic în noul 
rege al Spaniei, la Vatican și în casa habsburgilor suirea pe tron 
a burbonului, sub numele de Filip al V-lea, a căzut ca un trăsnet. 
Papa vedea că influenţa sfântului scaun e gata să se 
prăbușească în Spania catolică, iar habsburgii pierdeau un tron 
pe care se bizuiau spre a îngenunchea Franţa. 

Cazanul diplomaţiei începu să clocotească. Curieri, ștafete, 
soli și ambasadori alergau între Viena și Roma, iar cardinalul 
Kollonitch fu chemat la un consiliu eclesiastic secret, unde s-a 
hotărât că Austria trebuie să pornească război împotriva 
Spaniei, căutând să atragă pe suedezi și polonezi ca aliaţi. Întors 
la Viena, cardinalul-cancelar a forţat mâna neputinciosului 
Leopold, care a decretat mobilizarea generală. Speranţele că 
vor atrage de partea lor Suedia și Polonia se dovediră zadarnice 
și, cum imperiul avea nevoie de oaste numeroasă spre a face 
faţă trupelor franco-spaniole, se dădură ordine severe în 
Ungaria și Ardeal ca toţi oamenii valizi între 18 și 40 de ani să 
fie înrolați; de asemenea să fie chemate si banderiile nobililor... 

lobagii români, unguri și secui n-aveau chef să se lase căsăpiţi 
de dragul austriecilor, iar cei de vârsta recrutării plecau în 
bejenie. Unii au izbutit să treacă munţii, spre Moldova, dar cei 
mai mulţi își puseseră nădejdea în oastea lui Pintea. Se 
alcătuiau tabere și trimiși ai fugarilor umblau să-l găsească pe 
viteaz, spre a-i cere să ia oamenii sub oblăduire. Începu o 
forfotă ca pe vremea curuților, cu treizeci de ani în urmă. 
Băjenarii își aleseseră o căpetenie provizorie, pe căpitanul 
Pataki Liviu, fost ofițer în armata austriacă. În fruntea iobagilor 
români fuseseră aleși lancu Balica și Ilie Ciurilă de pe valea 
Chioarului, și Vasile Negru, din Arieș. Deși n-aveau arme, nu se 
temeau de un atac al stăpânirii, deoarece cătanele austriece 
plecaseră cu ofiţeri și generali, iar guvernatorul Rabutin 
păstrase doar unităţi mici, pentru rechiziţii și recrutări. Își 
pusese nădejdea în jandarmi și poterași, cetăţile urmând să fie 
păzite de gărzile meșteșugarilor - alcătuite din calfe și ucenici. 

Statul-major al lui Pintea lucra cu înfrigurare. Toader, Imre, 
Sava, Petrişor și Breban alergau din tabără-n tabără, stăteau de 
vorbă cu căpeteniile și căutau să afle ce le trebuie. Poporul ajuta 
pe fugari cu alimente și nutreţ, dar și iobagii erau strâmtoraţi, 
iar rechiziţiile se înteţiseră din nou. Lipseau îndeosebi caii și 


armele. Fără acestea, fugarii alcătuiau o gloată pestriță, 
neputincioasă să ţină piept unui eventual atac organizat al 
trupelor austriece - câte mai rămăseseră-n Ardeal. Și la o năvală 
austriacă se puteau aștepta oricând... lar cătanele aveau cai 
buni, archebuze și bombarde, comandanţi pricepuţi... La șatră, 
Gaftenie Hubariu, ajutat de câţiva covaci aduși din Borșa, 
meștereau  spăngi, sulițe, un soi de săbii grosolane și 
buzdugane. Dar armele de foc, cele mai nimerite să alungi 
vrăjmașul, nu se puteau făuri în covăcie; trebuiau cumpărate... 

Căpitanul Pataki Liviu își orânduise tabăra în ţinutul 
Sătmarului, pe malul Someșului, aproape de Dolha. Avea sub 
conducerea sa cam șapte sute de iobagi unguri și secui, pe 
care-i așezase într-o pădurice. Oamenii trăiau din vânat și 
pescuitul în Someş; duceau însă lipsă de făină și mălai. În vreme 
ce căpitanul pornise călare către munţii Rodnei, să-l caute pe 
Grigore Pintea și să cadă cu el la învoială, fugarii se sfătuiră 
între ei și, într-o noapte, se năpustiră peste conacul lui Sandor 
Kar6lyi, din Dolha. Prădară grâne, optzeci de cai și uciseră pe 
vechil și câțiva argaţi ce încercaseră o împotrivire. Şi dintr-ai lor 
au căzut vreo opt. Auzind aceasta, Kar6lyi ceru guvernatorului 
să-i îngăduie a strânge oșteni din târg și să pornească întru 
pedepsirea lor. Rabutin, plictisit de toate sâcâielile astea, care-i 
turburau metehnele (cheful și jocul de cărţi), îl sfătui: 

— Cere-i oameni lui Pintea! Hanemann pretinde că are oaste 
bine strunită; și e în slujba noastră; îl plătim doar... 

— A fost, excelenţă - rânji prefectul acru. Acum e în capul 
răsculaților! Și nu m-ar mira să ne asedieze cetatea... 

— Să-ndrăznească netrebnicul! Am să fac puzderie din tâlharii 
săi! 

— E ușor de zis, excelenţă! Dar ei sunt mulţi și armata ce v-a 
rămas o numeri pe degete. Eu ţin minte că-n 1670, curuţii lui 
Francisc Rakoczi au mai pus stăpânire pe Sătmar... 

— Atunci era altă situaţie, domnule prefect - îl contrazise 
guvernatorul. Ardealul era împănat de hoarde turcești, Rakoczi 
avea banderii armate și răsculase tot poporul. Era prinţ... 
cunoștea meșteșugul armelor... 

— Mă tem ca Pintea să nu-l întreacă, excelenţă! Și dacă i-am 
zdrobi o parte din strânsură, poate că l-am potoli pentru o 
vreme. 


— Fă ce poftești! Cai și arme îţi pot da; oameni caută-ţi 
singur! 

Kar6lyi adună cam o sută de argaţi ai nobilimii, încă vreo 
două sute de calfe și oameni fără căpătâi, cărora le făgădui câte 
zece florini pe zi, iar într-o noapte porni călare, în fruntea lor, 
după ce află, prin iscoade, unde și-au statornicit sălaș jefuitorii 
conacului său. A ajuns în zori. Caraulele, la tropotul cailor, 
sloboziră flintele vechi și dădură alarma. Unii săriră pe cai; cei 
mai mulţi trebuiră să se apere cu mâinile goale. Lipsiţi de 
căpetenie, speriați, fugarii au fost o pradă lesne pentru Karslyi. 
In patru ceasuri a măcelărit mai bine de jumătate; restul s-au 
împrăștiat, pierzându-se în desișul codrilor din Gutin. Strânsura 
lui Kar6lyi adună tot ce găsise în tabără și lăsă leșurile celor 
uciși pradă corbilor. 


* 


După ce a rătăcit două zile, Pataki întâlni în munții Rodnei 
câțiva oșteni de-ai lui Pintea. Îi recunoscu după uniforma lor 
cafenie. 

— Sunteţi din ceata lui Grigore Pintea? - îi agrăi Liviu. 

— Ce vă pasă? - îi răspunse un flăcău. Nu dăm socoteală 
nimănui! - și duse mâna la pistol. 

— Nu umbla la pistol, oștene! - îl opri Pataki. Şi eu sunt 
căpetenie de răsculați. Imi zice Liviu Pataki și trebuie să dau de 
căpitanul vostru fără zăbavă. S-ar supăra foarte dacă nu m-aţi 
călăuzi spre dânsul! 

— De vrei să te luăm cu noi, te-om lega la ochi. Nu știm dacă 
nu ești vreo iscoadă și cauţi să ne dibui sălașul. Primești? De nu, 
cată-ţi de treabă până nu-ţi ciuruim pielea cu plumbi. 

— Faceţi ce poftiţi, voinicilor, numai să ajung la Pintea! 

Flăcăii îl legară la ochi, apucară calul de dârlogi și-l purtară 
până la peșteră. Acolo îl dădură jos, iar unul porni în goană să 
anunţe pe căpitan că i-au adus un ostatic. 

— Ştiţi cum îl cheamă? 

— Spune un nume cam așa: Patacu, Potencu... 

— Nu cumva Pataki? - și privi către Toader și Imre care se 
aflau în preajma lui. 

— Așa-mi pare, căpitane! 

— Imre, adu-l grabnic aici... 

Când fu adus în cort, Grigore se sculă în picioare: 


— Eşti căpitanul Pataki Liviu? 

— În carne și oase, domnule Pintea! se prezentă el. Dar 
voinicii dumitale nu m-au crezut și s-au jucat cu mine de-a baba- 
oarba... 

— E porunca mea, căpitane! Trebuie să iau măsuri împotriva 
iscoadelor vrăjmașe. N-am încotro... Şezi te rog! întoarse 
privirile către flăcău: Fă-ne rost de o cană cu vin și cinci 
câncee... Să bei și tu unul! Apoi treceţi pe la cuhnie și îmbucaţi 
ceva... 

După ce turnă vinul în căncee, îi prezentă pe. ceilalţi: 

— Dumnealor sunt soţii mei: Toader Crăciun și Imre, căpitani 
de-o seamă cu mine. Și acum te ascultăm! 

Pataki istorisi cum a strâns o oaste de 700 suflete - unguri și 
secui - unde se află așezată și ce are de gând. 

— Am venit să ne punem sub comanda dumitale. Uniţi, vom 
face treabă mai bună... 

— Asta-i drept, căpitane! - încuviinţă Pintea după o vreme de 
gândire. Dar una nu-mi place: dacă n-aveţi arme și cai, după 
câte mi-ai spus, nu-i chibzuit să așezi tabăra în câmp deschis. 
Trebuie ţinută la adăpost, în munţi... Mă mir de dumneata. Ai 
fost ofițer în armată și n-ai ţinut seama de această prevedere pe 
care și un vagmistru e dator s-o cunoască. 

— Dar i-am cantonat într-o pădurice... 

— De șes! Și asta-i rău... Primesc oamenii dumitale în oastea 
mea și le vei rămâne căpetenie, sub cârmuirea soţilor mei. Dar, 
înainte de toate, fă bunătate și retrage-i în munţi. Îţi dau doi 
însoțitori, vă mutaţi sălașul, iar când oamenii mei îmi vor vesti 
că sunteţi la adăpost, vom veni acolo să vedem ce avem de 
făcut. In orice caz, la cai și arme să nu vă așteptați; și noi le 
simţim lipsa... 

Pataki își găsi soţii cu greu, răspândiţi în desișurile Gutinului. 
Rămăseseră vreo patru sute scăpaţi cu viață. Se mânie grozav 
că au atacat moșia prefectului fără învoirea lui. El n-ar fi 
îngăduit asta, cât timp erau lipsiţi de arme! Îi certă pe șutași, 
vorbi fugarilor, dar răul nu mai putea fi îndreptat. Căzuseră 
jertfă sute de vieţi, fără niciun rost. E drept că aduseseră ca 
pradă optzeci de cai, dar preţul plătit era nemăsurat de mare. 
Abia acum își dădu seama ce înţelept l-a povăţuit Pintea. Dacă i- 
ar fi trimis în munţi, printre stânci, Kar6lyi n-ar fi putut căsăpi 
atâţia ca în câmp deschis. Asta îi va fi învăţătură de minte să nu 


mai lase oamenii de capul lor! De s-ar fi aflat el în tabără... îi 
purtă prin Borcut, ocoli Ţibleșul și intră în munţii maramureșeni, 
unde găsi adăpost pe un tăpșan, mai sus de Ferești. Voinicii 
rămaseră cu fugarii până și-au durat sălaș, apoi se întoarseră la 
tabără să istorisească viteazului ce-au păţit ungurii și secuii în 
bătălia cu oamenii lui Kar6lyi. 

Pintea ascultă cu luare-aminte și oftă: 

— Păcat de cei ce s-au prăpădit! Oricum, trebuie să le venim 
într-ajutor cu ce om putea. Au greșit, e drept, dar aveau gânduri 
viteze. Şi Pataki ăsta! Umblă creanga și-și lasă oamenii fără 
căpetenie. E știut doar din bătrâni că „unde nu-i cap, e vai de 
picioare!” Mâine pornim într-acolo, Simioane. Vii și tu, Imre? 
Sunt secui de-ai voștri... 

— Vin, desigur! 

— Să le ducem și câţiva saci cu grâu, niște brânză, lumânări... 
Nu face să intrăm în tabără cu mâna goală, după câte au 
pătimit. Şi se îndreptă spre peșteră, unde artelnicii ţineau sub 
lacăte proviziile. 


* 

Fugarii cârmuiți de Ciurilă și Balica și-au căutat adăpost în 
munţii Bărgăului. Erau și ei vreo trei sute, dar se țineau feriţi. Îi 
ajutau băieșii din Valea Arieșului, cioplitorii valahi din păduri și 
moţii ciubărari. Le aduceau de-ale gurii, câteva ferdele cu mălai 
și pușcoace vechi, ruginite, cu care unii mai răpuneau câte o 
jivină, pe ascuns, în pădurile grofilor. Le-au mai făcut rost și de 
plumbi... Cu toate astea, fugarilor nici prin gând nu le trecea să 
iasă la vedere, slab înarmaţi cum se aflau. Dacă nu i-ar prinde 
poterele, de bună seamă că i-ar înhăţa recrutorii și i-ar trimite la 
Viena, cătane, legaţi fedeleș. Pe munţi, în ascunzișuri, se 
simțeau în siguranță, mai ales că ţăpinarii și corhănitorii le-ar fi 
dat de veste să-și mute șatra aiurea, în caz că ar fi urcat într- 
acolo niscai jandarmi sau cătane. Fugarii ciopliră bâte 
noduroase, să aibă cu ce se apăra la nevoie, și durară tabără 
într-o scobitură de stâncă, înconjurată cu stejari falnici și goruni 
mătăhăloși. 

Una dintre căpetenii, Bucur Câmpeanu, era de fel din 
Câmpeni - cum îl arăta și numele. Ţăran liber, nemeș, agonisise, 
după ce s-a înapoiat din răscoala curuților, patruzeci de jugăre. 
Nenorocul lui era că hotarul i se învecina cu moșia contelui 


Simion Forgacs. Groful a pus laba, prin silnicie, pe jugărele lui 
Bucur, fiindcă-i tăiau moșia în două. Ba mai mult, Câmpeanu 
arendase și un iaz bogat în pește, avea concesia podăritului 
peste Someș, ceea ce nu-i venea grofului la-ndemână. Cum să 
plătească el peștele și pentru trecerea carelor peste gârlă unui 
„puturos de valah”? La-nceput a căutat să cadă la-nvoială cu 
Bucur, cerându-i să se lipsească de pământ și de iaz de bună 
voie, lăsându-i-le la un preţ pe care să-l fixeze Forgacs. După 
cum era de așteptat, Câmpeanu a refuzat să se învoiască după 
cheful grofului. A urmat un proces îndelungat, la Cluj... 

Văzând Forgacs că nu poate dobândi pe această cale 
pământul râvnit, a pus argaţii să-l prindă și l-au canonit în 
pivnițele castelului, până l-au silit să-i facă hârtie de vânzare. 
Scăpat din mâna călăilor cu oasele frânte și un picior beteag, 
Bucur și-a trimis nevasta și cele două fete la neamuri, în Huedin; 
el a luat calea codrului, alăturându-se lui Ciurilă și Balica. Dar pe 
când aceștia - iobagi din tată-n fiu - năzuiau să scape de silnicia 
grofilor și strângeau în jurul lor fârtaţi ajunși cu cuțitul la os și 
feciori cărei fugeau de oaste, Câmpeanu avea un singur ţel: să- 
și recapete averea, ba să o și sporească, după ce-l va ucide și 
prăda pe Forgacs. De aceea se împotrivi când Balica vru să 
pornească în căutarea lui Pintea, să-și pună flăcăii sub scutul 
căpitanului. 

— Ce nevoie avem de ăsta! - se mânie Bucur. Eu mă pricep la 
meșteșugul armelor mai vârtos ca Pintea! Am fost sutaș la 
curuţi, am luptat în răscoală, pe vremea când el își întina 
scutecele. Mă tem că mai mult ne va încurca socotelile tinerelul 
ăsta înfierbântat, decât să ne fie de ajutor. Ne-om descurca și 
singuri! Am ceva bănuţi, om cumpăra flinte, cai ne-or mai pica 
în bătălii... Alegeţi-mă pe mine căpetenie și o să ne meargă fain! 
Tu, Balica, și cu fratele Ciurilă veţi rămâne locotenenţii mei. Și, 
când ne-om întări oastea, vom trece prin foc și sabie castele și 
moșii, luând pradă bogată. Om cere apoi slobozenia iobagilor, 
dăruind viaţa la grofi și la neamurile lor, doar dacă or iscăli hârtii 
cu iertarea iobagilor. 

Cam sărăcuţi cu duhul, Balica și Ciurilă căzură în leasa întinsă 
de Bucur Câmpeanu, care urmărea să scoată castanele din foc 
cu mâini străine, ţinându-se deoparte. Unde va fi primejdie să-ţi 
lași ciolanele, îi va împinge pe prostovanii de iobagi! El va 


culege roadele și, din fiecare prădăciune, își va opri partea 
leului... 


* 


Și dincolo de Tisa izbucneau ici-colo răzmerițe. Cârmuirea 
împăratului austriac, care-și apropiase cu de-a sila coroana 
Ungariei, nemulțumise întreaga nobilime maghiară. Indeosebi 
după izbucnirea războiului de succesiune pentru tronul Spaniei, 
situația se înrăutăţise. Ce le păsa ungurilor dacă la Madrid 
coroana o va purta un Habsburg sau un Burbon? Spania-i 
departe și ei n-au nimic de împărţit cu ea. lar ticălosul de 
Kollonitch, care trage sforile la palat, cere mereu banderii, cai, 
arme, furaje, alimente şi bani pentru „războiul sfânt al 
catolicismului”. O fi el „sfânt” pentru Leopold și cancelarul său, 
dar pe maghiari n-o să-i despoaie cu una, cu două! De aceea 
ajutau pe ascuns pe Esze Tamâs - un fost iobag de pe domeniile 
lui Francisc Rakoczi al Il-lea, luate în stăpânire, cu japca, de 
împăratul austriac. Tamâs răsculase iobagii de pe malul Tisei, 
pusese stăpânire pe două moșii și înrola ungurii nemulţumiţi în 
oastea lui de sărăântoci. 

Ura care mocnea în sufletul poporului maghiar împotriva 
austriecilor se înteţise și mai avan de când recrutorii umblau 
besmetic să înroleze tineri în armată. De aceea, nobilii lăsau pe 
tinerii iobagi să fugă în ceata răsculată condusă de Esze Tamâs 
și Kiss Albert, decât să-i știe luaţi de împărat. Firește că le vor 
lipsi braţe la plugărit, dar poate că în felul acesta vor slăbi și 
rechiziţiile pentru armată, care nu se plătesc pe vreme de 
război. În fruntea nobililor nemulţumiţi se afla Nicolaie Bercseny, 
urmaș de magnati lobonţi, fost o vreme în slujba împăratului ca 
fișpan, apoi comisar imperial și, în sfârșit, colonel în bătăliile 
purtate cu turcii, pe când aceștia asediau porţile Vienei. Luptase 
vitejește, cucerise gradul de general, dar, de la înscăunarea lui 
Leopold și, îndeosebi, după ce veninosul Kollonitch fu ridicat la 
rangul de cancelar, curtenii au început să-l persecute. Scârbit, 
Bercseny și-a înaintat demisia și s-a retras pe moșia sa din 
Mișcolț... 

Abia când s-a întors în Ungaria a văzut cu ochii samavolniciile 
împăratului și ale curtenilor săi, iar mânia i-a crescut nemăsurat. 
Cumnat cu Emeric Thokoly, soţul de-al doilea al Elenei Zriny, 
Bercseny și-a adus aminte de fiul lui Rakoczi, Francisc al II-lea. 


Şi el trebuie să fie nemulţumit, pe acolo pe unde s-o afla, că 
fusese deposedat de întinsele sale moșii care măsoară aproape 
două milioane de jugăre și de cele 38 de cetăţi cu satele și 
pustele înconjurătoare, ce-i reveniseră, ca moștenire, de la 
mamă și de la tatăl său vitreg. Ajunsese om în puterea 
cuvântului; era prinţ de sânge, iubit de iobagii de pe domeniile 
sale, iar ca urmaș al viteazului Francisc |, fost principe al 
Ardealului și conducător al răscoalei curuţești din 1670, se 
bucura de prestigiu în ochii populaţiei Ungariei și Ardealului. 
„Dacă l-am câștiga de partea noastră - își făcu Bercseny 
socoteala - am strânge popor mult...” A rumegat această idee 
câteva săptămâni, iar când socoti că e îndeajuns de coaptă, 
invită la o vânătoare, pe domeniile sale, câţiva magnati dintre 
cei mai de seamă: Paul Esterhazy, Nicolaie Palffy, Simion 
Forgacs, Miklos Andrassy, Mihail losza și pe cumnatul său, 
Ştefan Csaky. 

In pădure, după vânătoare, i-a strâns pe toți în coliba 
pădurarului, să stea cu ei la sfat. Ar fi putut-o face și la castel, 
seara, după cină. Dar se temea să n-aibă printre slugi spioni ai 
cancelarului, care avea năravul să oploșească iscoade pe lângă 
oamenii de seamă, spre a afla ce gândesc și ce fac în intimitate. 
Bercseny, care cunoștea acest obicei al lui Kollonitch încă de pe 
când fusese general, avea temei să se ferească de urechi 
vrăjmașe, mai ales că afurisitul de popă întinsese un întreg 
păienjeniș de spioni în jurul foștilor și actualilor demnitari ai 
împăratului. 

— Cred, domnilor - glăsui Bercseny - că a venit momentul 
prielnic să scuturăm de pe frunte păduchele austriac. Un 
Habsburg se împăunează pe nedrept cu coroana lui Ștefan! Și 
dac-ar fi barem ceva de capul lui... Aș! Leopold e un cretin, iar 
sârbul Kollonitch, năimitul papei Clement, îl duce de nas ca pe- 
un sugaci. Ar trebui să batem fierul cât e cald! Strânsura 
nemţească e înglodată până-n gât în războiul de succesiune și 
n-are cum să ne stânjenească, până una-alta, în treburile 
lăuntrice. Nădăjduiesc c-o să înghită o scărmănătură zdravănă 
de la oștile franco-spaniole, încât să pălească steaua 
Habsburgilor. Avem o datorie sfântă: aceea de a fărâmiţa 
netrebnicul petic de hârtie ce ne-a fost impus cu sila, în 1699. 
Acest tratat, iscălit la Karlowitz peste voinţa noastră, a nobililor, 
l-a făcut pe Leopold stăpân absolut peste Ungaria și Ardeal. E o 


rușine care trebuie spălată cu sânge! Eu unul atâta știu: coroana 
purtată cu fală de Huniady și Matei Corvin trebuie să 
împodobească creștetul unui vlăstar nobil al poporului ungar! Și 
cine ar purta-o mai cu fală decât Francisc Rakoczi al II-lea, fiul 
viteazului principe și al neînfricatei Elena Zriny? Sunt sigur că de 
i-am cere să treacă în fruntea unui război de eliberare naţională, 
n-ar sta o clipă să cumpănească. Am putea folosi, ca punct de 
plecare, răscoala iscată pe fostele sale domenii de pe Tisa. Esze 
Tamás e viteaz și iobagii îl urmează. Dacă răzmeriţa va fi bine 
îndrumată - și acesta e rolul nostru - ea se va preface lesne în 
război civil; iar acesta poate și trebuie să ne aducă neatârnarea 
și coroana Ungariei. Totul depinde de sacrificiile noastre! Să 
deschidem larg pungile și magaziile... Oastea are nevoie de cai 
și arme, de hrană și nutreţ. Astea cer bani și iar bani. lar noi 
trebuie să aducem și prinosul cunoștințelor noastre militare. În 
felul acesta vom izbândi fără doar și poate! 

Discuţia, prelungită până după apusul soarelui, a avut drept 
țel să fixeze solia care va porni peste hotare, la Francisc, 
contribuţia pe care urmează s-o aducă fiecare nobil și lozinca pe 
care o vor înscrie pe stindardul revoluției: 

„Cum Deo, pro Patria et Libertate!” 

Au depus apoi jurământ pe coroana lui Ştefan că nu vor trăda 
secretul cauzei; că-i vor rămâne credincioși până la urmă, 
precum și prinţului Francisc II. Seara, la castel, a urmat un ospăț 
vesel; vinul de Tokay a curs fără zgârcenie. Doamnele se mirau 
că soţii lor erau într-o dispoziţie minunată, cum nu mai 
pomeniseră de mult. De unde să bănuiască ele că o vânătoare 
obișnuită s-a prefăcut într-o conjurație și un consiliu de război? 


* 


După înfrângerea răscoalei condusă de soțul ei, Elena Zriny s- 
a retras la castelul din Munkacs, împreună cu fiică-sa luliana și 
cu micul Francisc. Mercenarii lui Leopold au înconjurat castelul și 
l-au asediat. Timp de doi ani și jumătate, inimoasa Elena Zriny a 
stat zăvorâtă, păzită de o mână de oameni credincioşi. Rezistau 
eroic, fără cârtire, deși hrana se împuțina. Abia când cămările 
fură golite, de teamă că cei doi urmași ai ei se vor stinge de 
foame și văzându-i slăbiţi, hotărî, împreună cu însoțitorii ei, să 
arboreze drapelul alb de capitulare. Poate că ar fi șovăit s-o 
facă, dac-ar fi bănuit soarta ce le-o hărăzea Leopold, uzurpatorul 


tronului maghiar. După ce au deschis porțile cetăţii, 
împuterniciții împăratului au surghiunit-o pe Elena într-un castel- 
închisoare din Tirol, luliana fu închisă în claustru, iar micul 
Francisc fu internat într-un seminar iezuit, cârmuit pe acea 
vreme de episcopul Kollonitch. Toate aceste nelegiuiri le-a 
săvârșit habsburgul ca să poată intra nestingherit în stăpânirea 
întinselor moșii ale Rakocziștilor, mult râvnită de spiţa lui 
domnitoare. 

Când tânărul prinţ a împlinit 21 de ani, Leopold n-avu încotro 
și se văzu nevoit să iscălească decretul de emancipare. In acel, 
an, 1694, Francisc obţinu și îngăduinţa de a călători, pentru 
desăvârșirea studiilor sale, în câteva capitale apusene. | se 
dăduse această libertate, deoarece dascălii săi în sutane au 
încredinţat pe Leopold că n-are temei să fie îngrijorat de o 
eventuală nesupunere pe viitor a vlăstarului Rakoczesc, devenit 
prin grija lor un catolic fervent și un credincios supus al tronului. 
E drept că în primii câţiva ani, tânărul Francisc, ademenit de 
viața ușuratică de pe la curțile domnitoare, nu se sinchisea de 
fel că i se confiscaseră întinsele domenii și habar n-avea cum 
trăiesc iobagii de pe moșiile sale. Nici nu-i cunoștea și nici nu 
bănuia câtă suferinţă îndură din partea hulpavilor prepuși ai 
împăratului. Francisc a schimbat cu un sentiment de adevărată 
reînviere viaţa bigotă și plicticoasă de seminar și mutrele 
spăsite ale viclenilor iezuiţi, cu saloanele strălucitoare, ospeţele, 
balurile,  cavalcadele prelungite,  asalturile de scrimă și 
vânătorile în societatea aleasă; femei elegante, frumoase, și 
tineri gentilomi cu blazoane și purtări distinse. S-a potolit 
oarecum după ce s-a îndrăgostit de prinţesa Amalia-Șarolta, iar 
căsătoria i-a adus înrudirea cu cele mai puternice case 
domnitoare de pe acea vreme. Tinut departe de năzuinţele 
poporului, pentru care se războiseră bunicul, tatăl și mama lui și 
puternic influenţat de tânăra lui soţie, când i s-a cerut să preia 
frânele revoluției, în 1701, găsi cu cale să se repeadă la Viena, 
să îngenuncheze în faţa fățarnicului Leopold și să-i reînnoiască 
jurământul de credinţă și renunţarea la bunurile sale. 

Avu prilejul să regrete amarnic acest gest nesăbuit, abia după 
ce fu pus în cunoștință, cu amănuntul, despre suferinţa și 
umilințele cășunate poporului maghiar de domnia lui Leopold, a 
clicii sale și a soldățimii austriece. După întrevederea personală 
avută cu unchiul său, Nicolaie Bercseny, i se destrămă vălul 


necunoștinţei. Își dădu seama că săvârșise o greșeală de 
neiertat și că are datoria să urmeze calea înaintașilor săi, 
izbăvindu-și poporul de o dominație tiranică și nepricepută. 
Vrând să se asigure de cât mai mulţi sorţi de izbândă ai 
revoluţiei, ceru ajutor rudei sale, Ludovic al XIV-lea, în bani și 
armament. Era încredinţat că regele Franţei va privi cu ochi buni 
o mișcare îndreptată împotriva habsburgilor, cu care se afla într- 
o încleștare necruțătoare pentru tronul Spaniei. Spre nenorocul 
său, scrisoarea a căzut - prin trădare - în mâinile lui Kollonitch, 
care ceru împăratului Leopold ca răzvrătitul să fie întemnițat în 
închisoarea din Wienerneustadt. 

Francisc fu aruncat într-o celulă mucedă, zăbrelită cu drugi 
groși. O singură ferestruică dădea în curtea închisorii. Avea un 
pat de fier, cu saltea de paie și o pătură aspră, pentru cai, o 
măsuţă, un scaun și un urcior cu apă. Slăbise, avea ţepi în 
barbă, hainele mototolite și putea zări o bucăţică de cer doar 
dacă se căţăra pe pat și pe scaun, ţinându-se cu mâinile de 
zăbrele. Vedea curtea pustie, zidurile înalte și caraule cu flinte la 
umăr. Uitase aproape de când fusese scos din așternut de o 
patrulă soldățească condusă de un maior, vârât într-o trăsură și 
adus aici, sub zăvoare groase. Trecuse puţin... mult... nu-și 
dădea seama. Zilele se potriveau una cu alta, nopţile auzea 
ronţăitul șobolanilor și strigăte răzlețe de temniceri. Ce-o fi 
făcând Amalia? Era tare speriată când l-au ridicat în puterea 
nopţii... Nu aflase că fusese condamnat la moarte pentru 
trădare, nici că prinţesa s-a rugat în genunchi la împărat să-i 
cruţe viața tânără. Dac-ar fi știut, s-ar fi mâniat! Dar nicio veste 
nu răzbătea dinafară. Avea însă prieteni, care nu-l uitaseră. Și 
prietenii lucrau în taină... 

Intr-o noapte fu trezit de scârţâitul ivărelor. Cine ar putea fi la 
ora ceea târzie, de noapte? Pesemne că vin să-l ucidă... Sări în 
capul oaselor: 

— Cine-i acolo? 

— Tăcere, alteţă! Un prieten... Să nu fim auziţi... Sunt 
căpitanul din gardă Gottfried Lehman și am venit să vă scap. 
Imbrăcaţi mantaua aceasta, puneţi-vă chipiul pe cap și încingeţi 
sabia. Dar mai repede, până nu se apropie rondul. 

— Nu-mi întinzi o cursă, domnule căpitan? 


— Aveţi cuvântul meu de ofiţer! Am și o scrisoare pentru 
înălțimea voastră de la principesa Amalia-Șarolta... N-o puteţi 
citi aici, că-i întuneric... 

— Unde-i soţia mea? Au închis-o și pe ea? 

— Liniștiţi-vă! E la adăpost, în Polonia. Acolo veţi ajunge și 
domnia voastră. Eu vă voi conduce... 

— Mulţumesc! Vei avea recunoștința mea veșnică. 

Abia în trăsura închisă, care ocolea Viena, căpitanul i-a 
istorisit lui Francisc despre condamnarea la moarte și cum a 
așteptat să-i vină rândul la garda închisorii spre a-i putea înlesni 
fuga. Caii goneau pe drumuri lăturalnice: pe capră, alături de 
vizitiu, stătea ordonanța lui Lehman, un slovac devotat. Tinea o 
pușcă între genunchi, gata să tragă asupra celui dintâi austriac 
ce ar cuteza să-i oprească. Căpitanul îi strecură un pistol: 

— Poate vom avea nevoie să ne apărăm, alteţă! 

Au înconjurat Tirolul și, călătorind doar nopţile prin câmpiile 
Galiției, au ajuns cu bine în Polonia, la curtea lui Stanislas 
Lescinski. Acolo și-a întâlnit soţia și pe Bercseny... 

— Și dumneata, conte! - se miră Francisc. 

— Era singura scăpare, alteţă! Umblau să mă aresteze. M-ar fi 
osândit la spânzurătoare, desigur, și mi-ar fi trecut funia după 
grumaz. Acum sunt un biet băjenar, sărac precum lov... 

— Şi moșiile? 

— A avut grijă drăguţul de împărat să mi le confiște, cum a 
făcut și cu domeniile tale. Dacă i-ar sta în puteri ne-ar căsăpi 
până la unul pe nobilii maghiari, spre a ne jefui de bunuri! 

— Ticălosul! Scrâșni Francisc înciudat. Și eu care... Ce dobitoc 
am fost, conte! Dacă te ascultam la vreme... 

— Să nu exagerăm, alteță - zâmbi fostul general. Aţi fost prea 
credul, sau poate naiv. Şi nu-i de mirare! Mutra lui fățarnică 
poate păcăli pe oricine... Dacă l-aţi fi cunoscut ca mine, de 
aproape, v-aţi fi dat seama ce hram poartă. Dar n-aţi avut de 
unde... 

— Trebuie să-mi îndrept greșeala, conte! Voi scrie din nou lui 
Ludovic, iar Stanislas ne-a făgăduit ajutoare. Ce se aude cu 
răsculații de pe domeniile mele? 

— Vă așteaptă, alteţă! Între timp, îşi strâng rândurile. 

— Când pornim? - întrebă Francisc brusc. 

— Să nu ne pripim, că am săvârși o a doua greșeală. Vom fi 
înștiinţaţi la vreme... 


* 


De dincolo de Tisa se auzeau zvonuri ciudate. Cine le 
răspândea era greu de aflat, dar se șoptea că mai tot ţinutul de 
la Tisa și până către miazăzi, spre Bălgărad, se afla în mâinile 
răsculaților și că răscoala se întinde către apus, până la Tokay și 
Debreczen. 

Pintea, întors cu Toader din tabăra lui Pataki, auzise pe drum 
unele zvonuri. Tinea să știe cât adevăr ascund ele. Dacă 
unchieșul ar păstra agerimea de altădată, treaba ar fi ușoară. El 
are prieteni peste tot și ar aduce vești sigure. Dar se mișcă 
anevoie, deși e tare inimos. Abia își duce la capăt sarcina de 
vistiernic... L-a ajuns nevolnicia, dar nu se dă bătut. Va fi nevoit 
să-l trimită pe Sava. Cunoaște oamenii, locurile, iar în ultima 
vreme s-a istețit de nu-l mai recunoști. Păcat că se află în tabăra 
cealaltă, la Ferești, cu Imre și Piroș. Va trimite după el fără 
întârziere: cel mai nimerit ar fi Petrişor... 

Sava se grăbi la porunca lui Pintea, dar nu veni singur: îl 
însoțea Piroș... De la o vreme, fata nu-și mai râdea de el; ba îi 
căuta chiar tovărășia. Şi Sava era în culmea fericirii. Nu bănuia 
câte furtuni se zbuciumaseră în pieptul fetei; și nu o zi, două, ci 
ani de-a rândul... Dar Piroș s-a dumirit - cam târziu, e drept - că 
s-a legănat în iluzii deșarte cu privire la căpitan. 

Multe nopţi a bocit Piroș; până la urmă s-a ogoit. | se 
destrămase un vis, dar câștigase ceva mai de preţ; un căpitan 
viteaz, cum nu-l bănuise în anii copilăriei, când se fugăreau prin 
ograda Raţiului și hârjoneau dulăii... Nu mai e copilița de atunci, 
fără minte, ci ditamai muierea de douăzeci și șase de ani! Și la 
vârsta asta se cuvine să ai un car de înţelepciune... Mai ales că 
ea nu-i o fată ca oricare, ci un oștean! Dar aici, în tabără, o 
apasă singurătatea. Și s-a apropiat de Sava pe nesimţite... 
Parcă-i de lepădat? Cârmuiește un steag, e „aghiotantul” 
căpitanului și s-a agerit mult. Nu mai seamănă cu rândășelul din 
grajdul Stupului... Ferit-a sfântul! De-ar fi fost batăr ceva mai 
înăltuţ... | s-a plâns și unchieșului. Nichifor le dă însă toate spre 
glumă și i-a trântit-o de la obraz: „Omul cu care vrei să te- 
nsoţești, măi fată, nu se măsoară după lungime, cu cotul, ci 
altminteri, după cum te potrivești cu el la altele...” Și i-a zvârlit o 
căutătură șugubeaţă, de-ar fi intrat în pământ. A simţit flăcări în 


obraji, dar groapa nu s-a căscat... Și a fost nevoită să fugă, 
rușinată. Mai zi ceva dacă ai ce! 

De la o vreme-s mereu împreună și, dacă Sava ar cere-o, n-ar 
zice ba. Dar flăcăul tace de te scoate din minţi. 

Sava a trezit-o în zori: 

— Plec la peșteră, Piroș! A trimis căpitanul după mine. 

— Vrei să vin și eu? 

N-a zis da; i-au sticlit însă ochii ca la veveriţe... 

— Trag ţoalele pe mine, înșeuez roibul și-s gata cât ai bate din 
palme! 

— la-ţi și pistolul, Roșcovano! - a povăţuit-o Sava. 

Au pornit călări: Sava la o margine, Petrișor, de cealaltă, ea, 
în mijloc. Dimineaţa de toamnă era însorită, blândă... Frunzișul 
arămiu, așternut pe potecă, închipuia o velinţă moale ce 
înăbușea tropotul cailor. În crengile golașe ţupăia păsăretul abia 
trezit, iar ghionoaiele - meșterii dulgheri ai codrului - ciocăneau, 
nevăzute, scoarța copacilor bătrâni. 

— Ştii cumva ce-o fi vrând căpitanul cu Sava? - suci Piroș 
frâul către Petrișor. 

— Habar n-am, „voinice”! - o-nţepă ciobanul cu tâlc. O să afle 
el acolo! Doar că nu mi s-o poruncit să-i aduc și rotașul... 

— la vezi! Îți zic și eu una de ocară să-ţi pocnească urechile! 

— Poftește numai! - o zădări Petrișor. Că am eu ac de cojocul 
muierilor certăreţe... 

Piroș tăcu. Lăsă frâul moale și buiestrașul și o luă la goană, 
lăsând pe ceilalţi în urmă. Când au ajuns la tabără, Sava zvârli 
dârlogii lui Petrişor: 

— Priponește-mi calul că mi-e degrabă... Şi urcă repede 
suișul, în vârful căruia se afla ceadârul căpitanului, așezat 
anume ca să poată avea sub ochi întreaga tabără. 

— Şezi colea, Sava - îl pofti Grigore. Uite ce trebuie să-mi 
afli... 

Au tăinuit preţ de un ceas: vorbea căpitanul, iar Sava-l asculta 
și încuviinţa, clătinând din cap: 

— Ştii ce ai de făcut, „aghiotantule”? 

— De bună seamă, căpitane! Ti-oi aduce veștile cerute. 

— Treci și pe la vistiernic, să iei florini de cheltuială! 

— Treceam oricum, că tot ţineam să-l văd. Dar mai e un bai, 
căpitane: a venit și Piroș... 


— Zău? - se-nsenină Grigore. Uite, uite... Și ai de gând s-o iei 
cu tine? 

— Da!... Socot că n-ar strica: ne-am împărţi munca... 

— Din parte-mi, n-am nimic împotrivă. O să se descurce... Bea 
de aici un cănceu, duceţi-vă și cinaţi și ai de grijă că unchieșul 
se culcă devreme. Așa i-am dat poruncă, altfel nu s-ar cruța... 
Nu zăbovi. lar la ziuă porniţi și să-mi aduceţi tolba plină... 

Pe masa lunguiaţă din cort, Grigore îngrămădise maldăre de 
hârtii și se-nfunda cu nasu-n ele. intinse una și trăgea cu pana 
când o linie dreaptă, când una frântă sau șerpuitoare. Era atât 
de adâncit, încât tresări la glasul Roșcovanei: 

— Bună seara, Grigore! 

Căpitanul îi strânse mâna voinicește și o privi în adâncul 
ochilor: 

— Ai stat de vorbă cu Sava? 

— Da. 

— Nu faci rău că-l însoţești. Doar ești agent de legătură! Mă și 
gândisem, dar mi-am zis: n-o fi prea obositor? 

— Păi da, fiindcă mă socoţi o fetișcană nevolnică, nu un 
oștean din ceată. Asta-i! 

— Mă nedreptăţești, Piroș! Știu că ești inimoasă, am văzut... 
lar la vreme de cumpănă, ţi-aș încredința un steag fără șovăire. 
Un singur lucru mă-ngrijorează: ești fecioară... Trebuie să 
pricepi că n-ai zece ani! Nu ești urâtă, dimpotrivă... lar voinicii, 
deh... ar vedea în tine fata, nu căpetenia. Și asta-i rău! Ei, dacă 
ai fi nevastă, s-ar schimba tocmeala; nici unul nu ţi-ar zvârli 
căutături jinduitoare... 

— Ai vrea, Grigore? 

— Eu? Tu să vrei! Alege-ţi soţ vrednic, iar în ce mă privește, 
dacă ţi-o fi pe plac, vă cunun. Ce-ai zice de Sava? Crezi că v-aţi 
potrivi? - Şi zâmbi sub mustață. 

Inima Roșcovanei ticăia de zor și se temea să n-o audă și 
Grigore. Cum le știe pe toate, că doar n-o citi în sufletele 
oamenilor? 

— Ai vorbit și cu Sava...? 

— Doar despre treburile pentru care plecaţi; altceva nimic! 

Piroș se lăsă în scaunul din faţă și porni să sucească-ntre 
degete o pană de gâscă: 

— De mult ţineam să stau cu tine la sfat, Grigore! Ai ajuns 
însă rar la vedere... Ţi-aș asculta povaţa, dar mă gândesc și la 


tine: trăiești singur, ca huhurezul... N-ai un suflet în preajmă, să 
te-ajute... Pe la tușa Mălina ai mai dat? 

— O dată... 

— Vezi? Omul, oricât ar fi el de tare, are nevoie de o mână de 
femeie, de un tovarăș înţelegător. Să-i facă sălașul plăcut, să-l 
doftoricească la un caz... Că boala nu alege; nici plumbul... O știi 
prea bine! Și baiul e că nu mergem spre tinereţe... Ar fi vremea 
să te strângi de pe drumuri, să ai și tu un cuib... 

— Un cuib? Nu, fată. Eu sunt pasăre călătoare! Şi, dacă-i 
vorba de cuib, uite-l! - și făcu un rotocol cu mâna. Vezi harta 
asta? E Ardealul... Asta-i cuibul meu! Fiece rotiță închipuie un 
târg, un sat, un cătun, în care iobăgește un frate, zece, o mie... 
Îi canonesc grofii, vechilii, jucuţeii, poterașii... Nu-i slobod batăr 
să se-nchine în credința lor strămoșească. Și dacă așa stă 
socoata, fată, îngăduit mi-e să mă gândesc la rostuire până ce 
nu mi-oi vedea neamul scăpat de robie? Nici pomeneală! Poate, 
cândva, după ce oi ști că tot iobagul are o sfoară de țarină, o 
vitișoară-n bătătură, un acoperământ peste cap și o laviţă pe 
care să-și hodine ciolanele trudite... 

— Şi pân-atunci, Grigore? 

— Rămân cum mă vezi, Piroș! Aici, în cort, sau călare, cu 
sabia la șold. Şi nici nu mi-oi găsi hodina până nu voi fi 
încredinţat că flăcăii noștri nu vor mai fi prinși cu arcanul, la 
cătănia nemţească, și să fie mânaţi, ca turmele, în zavistii la 
hotare îndepărtate, ori să fie puși să-și ucidă fraţii din pricină că 
li-e dor de slobozenie și tihnă... 

Piroș întoarse privirea. Avea ochii umezi. Dacă așa socoate 
căpitanul, se vede că asta-i este soarta. Fiecare om are un drum 
statornicit în viaţă. Cel al lui Grigore se-mpletește cu necazurile 
celor năpăstuiţi. Să-l abaţi din cale? Cu neputinţă! Acum, că-l 
cunoaște bine, știe că n-ar avea rost... Nu-i lesne să-nţelegi cum 
un ins cu darurile lui Grigore, care ar fi putut ajunge, dacă voia, 
nobil și dregător înalt, să se mulțumească c-un lăicer în cort, cu 
aceeași hrană ca cetașii, de care să aibă chiar mai multă milă 
decât de viaţa lui. Pesemne că așa-i este boiul și nu degeaba îl 
îndrăgește mulțimea. 

— Fă cum socoti, Grigore. Dar una îţi cer. Dacă mă-nsoţesc cu 
Sava, ia-ne lângă tine. Vreau să-ţi fiu soră... 

— Bine, Roșcovano! - râse Pintea. Iți voi face pe plac. Pe când 
îţi jucăm la nuntă? 


— Da' grăbit mai ești, frate! - i-o întoarse Piroș. Nici ladă cu 
zestre n-am; și te pomenești că mirele se așteaptă la cine știe 
ce... Averea mea e calul, pistolul și straiele astea. La drept 
vorbind și ele sunt ale cetei. Mai trebuie să cer și încuviințarea 
mamei... 

— Văd că vrei s-o lungești și nu mi-e pe plac! Ori aici, cu Sava, 
ori la Dragomirești, singură. Alege... 

— Am ales! - râse Piroș. 

— Să fie într-un ceas cu noroc! 


CAPITOLUL XXIV 
SUB STEAGUL RASCOALEI RAKOCZIENE 


Solii s-au înapoiat cam după o lună. Cutreieraseră mai toate 
ţinuturile din Ardealul de nord, de la Baia până-n Bihor și 
Zarand, întâmpinând pretutindeni, în sate și așezări iobăgești, 
aceeași jale: gospodării părăsite și ogrăzi pustii. Dacă nu găseau 
vite ori grâne pentru rechiziţii, intendanţii austrieci nu pregetau 
să scoată așternutul din bordeiele iobagilor. Oamenii își luau 
lumea-n cap și toiagul pribegiei, cu atât mai vârtos cu cât 
soldăţoii împărătești lepădaseră orice pic de rușine: dacă 
prindeau o muiere sau o fată de valah, socoteau ca un fel de 
bravură să le necinstească... Cum să scapi de asemenea urgie, 
dacă nu cu fuga? În ce-i privește pe flăcăi și bărbaţii mai tineri, 
dacă nu s-ar ascunde prin hăţișuri de codri, ar fi găbiiţi de 
recrutori, care bântuie mai dihai ca hingherii. 

— Maramureșenii noștri - în cap cu nea Simion Botârlă - urmă 
Sava cu istorisirea, au îndemnat lumea să-și ia tălpășița. Acuși 
îţi cer, căpitane, prin mijlocirea noastră, să-i culegi din păduri și 
să-i iei sub ocrotire. 

— Aţi întâlnit cumva fugari? - întrebă Pintea. 

— Ici, colea, câte unul - confirmă Piroș. 

— De peste Tisa îmi aduceţi vești, că aţi fost pe aproape?... 

— Se zvonește, căpitane, că pe acolo răzmeriţa e în toi. Cică 
se așteaptă venirea unui crai tânăr, pe care să-l așeze căpetenie 
peste răsculați - adeveri Sava. Pare că se află undeva prin ţara 
leșească și au trimis solie să-l întâmpine. 

— Hm... - scutură Grigore capul, gânditor. Cred c-a venit 
vremea să ieşim și noi din toropeală, voinicilor. Duceţi-vă de vă 
hodiniţi, că v-aţi hurducat îndeajuns în şei, iar mâine, către 
prânz, ar fi nimerit să ţinem sfat. Om trimite să-l aducă și pe 
căpitanul Pataki, să fim mai mulţi... 

După ce rămase singur, căpitanul se îndreptă către peșteră. 
Vistiernicul se ghemuise într-o despărțitură mai mică; avea 
sângele subţiat, iar în cort, pe vremea ceea răcoroasă, îi cam 
clănţăneau cioantele rămase-n gura aproape știrbă, cu toate că 
nu mai lepăda cojocul. Grigore îl află curăţind un pistol. Scoase 
din chimir o cutiuţă de tablă, învârti o ţigară și o aprinse la 
amnar. Se așeză lângă unchieș, privind o vreme cum freacă 
țeava: 


— Nu te obosește, bunicule? 

Nichifor îl privi strâmb: 

— D-apăi că n-am să stau de pomană! Vreme de hodină oi 
avea de ajuns când m-o chema atotputernicul... Și, după câte- 
mi pare, a și-nceput să-mi facă semne. Dar până să mă 
pregătesc de călătoria fără de-ntoarcere, iacă, mai robotesc și 
eu câte ceva, după câte mă ţin puterile. II măsură apoi pe 
Grigore și strâmbă din buzele pungite: lar nu ţi-s boii acasă, 
Grigore? Că prea te-ai întunecat la faţă... 

Grigore îi istorisi din fir-a-păr, toate câte le aflase de la Sava și 
Piroș: 

— Ce socoţi dumneata, vistiernice, că ești om cu chibzuială? 

Moșneagul chiţăi c-un râs lipsit de veselie: k 

— Dacă n-ai bătrâni, nepoate, să-i cumperi! In ce priveşte 
îngrijorarea ta, socot că-i întemeiată și ar fi cuminte să ne urnim 
cu o ţâr' de inimă. N-am huzurit de ajuns? Dacă șezi pe fund, cu 
braţele crucișe, nu faci vreo ispravă de soi... 

— Ce-i pe la covăcia lui Gaftenie? Că n-am mai dat pe acolo 
de câteva zile. Mâine ţinem sfat mare. Mă bate gândul să-l chem 
și pe covaci. 

— Bine faci, nepoate! E un nat înţelept... 

— Dac-am avea mai multe flinte... își urmă Grigore firul 
gândurilor, cu glas tare. 

— Aiestea nu se meșteresc pe nicovală, nepoate, ca o suliță 
ori un buzdugan! Fac și covacii cât le stă-n puteri și după 
priceperea ce o au; nu le poţi cere mai mult... 

— Ai dreptate! Cum stai cu vistieria, bunicule? Mai avem ceva 
galbeni? 

Vistiernicul scoase un catastif din sân, își potrivi ochelarii 
căpătaţi în dar de la părintele Avram și începu să adune, 
împleticindu-se în socoteli. Până la urmă se lăsă păgubaș, 
pufnind mânios: 

— lra... nepoate... Se cuvine să mă lași a mă canoni cu 
blestematele astea de ţifre când tu ești tobă de carte? Numai 
cât le privești și-i de ajuns să te apuce ameţeala! 

Grigore zâmbi, luă catastiful și isprăvi socotitul: 

— Zece mii cinci sute... Se cam topesc... 

— Doar n-au să se-nmulţească dacă scoatem mereu! - se 
zborși unchieșul. După ce avem de hrănit atâta suflare 


voinicească, te mai apuci să-i și împrăștii; cum deschide omu 
gura, ai și vârât mâna-n chimir! 

— Am dat la bogătani, vistiernice? - râse Grigore. 

— E drept c-au fost nevoiași - se molcomi unchieșul - dar tare 
ești mână spartă. De n-aș fi fost eu să te mai ţin de scurt, ehei, 
de mult ar fi suflat vântul prin vistierie... 

— N-are a face, bunicule! Noi i-am adunat, noi îi cheltuim. La 
nevoie om face rost de alţii, iar de nu, mai strângem o gaură la 
curea. C-așa-i la oaste: nu-i bine să te deprinzi cu huzurul... 
Merg să trimit oamenii la căpetenii, să-i vestească. Vii și 
dumneata la sfat, bunicule? 

— laca, na! Doar n-o să lipsească Marte din post. Și, fără 
dregătorul peste piţule, mare scofală n-o să faceţi! 

Ca-ntotdeauna, sfatul s-a adunat în cortul căpitanului si a 
ţinut până spre seară. Fumul era gros; mai să te-năbușe. Fiecare 
venea cu o părere, cu un sfat, o cumpăneau, o întorceau pe 
toate feţele și, abia după ce nimeni nu mai avea ceva împotrivă, 
Grigore o trecea pe o foaie de hârtie. Lăsa pe soţi să-și frământe 
creierii, cu scopul să le dezvolte spiritul de iniţiativă. Mâine, 
când s-or afla răspândiţi care pe unde, în fruntea unui steag, vor 
fi nevoiţi să se descurce singuri, fără dădăceală. Intervenea rar, 
doar atunci când unul o lua razna. Îl lămurea cu stăruinţă, cu 
migală, până ce vedea că voinicul l-a înţeles și-i dă dreptate. 
Altfel, se punea la vot și cum hotărau cei mulţi așa rămânea. Au 
rămas înţeleși ca fiecare căpetenie să colinde o parte anume din 
munţi, însoţită de doi voinici, spre a strânge laolaltă pe fugarii 
răzleţiţi. 

— Când veţi aduna aproape de sută - îi povăţui Pintea, 
trimiteţi-i aici. Om înmulţi taberele, dar să le știm pe aproape la 
ceas de nevoie. Mai avem ceva postav, staroste Gulici? 

— Prea mult, nu! Dac-or mai fi zece valuri, e minune... 

— Hm... Asta înseamnă că până om face rost de altul, să 
croiești haine numai pentru stegari și șutași și doar când vei 
avea ţidulă iscălită de Toader sau Nichifor. Ceilalţi se vor 
mulţumi o vreme cu ce-i pe dânșii. Altcum nu merge! Dar 
dumneata, meștere Vartolomeu, cum stai cu cizmele, căciulile și 
cojoacele? Dacă ne apucă viscolele într-o încăierare și voinicii n- 
au încălțări trainice și îmbrăcăminte călduroasă, or degera cu 
mâna pe flinte. 


— Cizme sunt; pielicele de asemenea... Mai avem chitite 
niscai cojocele și căciuli - adeveri Vartolomeu - așa că dinspre 
partea asta om scoate-o la capăt. Doar că am ajutoare puţine... 

— Caută, meștere, că ai de unde alege! 

Cătanele, ridicate și ele ca stegari, au pornit o dată cu 
celelalte căpetenii să strângă fugari pentru oaste. Până ce se 
vor înapoia, rămăsese statornicit ca Pintea, împreună cu 
unchieșul, să dea o raită prin Maramureș, Bihor și Zarand, spre a 
călăuzi către tabere pe cei care ar voi să le îngroașe cetele. Nu 
mai ţineau tăinuite locurile de adunare, căci n-aveau teamă să 
fie surprinși. Erau atât de mulţi, încât ar ţine piept chiar mai 
multor regimente deodată, îndeosebi în munţi, unde oștile 
împărătești n-ar avea cum să se desfășoare și ar deveni ţinte 
sigure pentru voinicii aflaţi spre vârf, în poziţii bine întărite și 
ascunse vederii. Pentru o bătălie de șes n-au încă scule 
trebuincioase, mai ales archebuze și bombarde - arme cu care 
ţii vrâjmașul la depărtare. 

In acea toamnă și până au dat gerurile s-au strâns în taberele 
din munţi cam patru mii de iobagi, alcătuind o oaste de temut. 
Artelnicii și intendanţii pregăteau cu înfrigurare adăposturile de 
iarnă în peșteri, grote și văioage acoperite de stânci. Sava, Imre 
și Piroș erau la Ferești, Breban și Petrișor își aveau steagurile în 
apropierea Borșei, iar Toader cu Horacec se statorniciseră în 
codrul Moiseiului: Pataki ceruse ca ungurii și sașii să fie trimiși în 
steagul său, ceea ce sfatul căpeteniilor n-a încuviinţat. 

— Trebuie să știi și dumneata, căpitane - i-a arătat Grigore 
fără ocolișuri - ca nu vom alcătui steaguri pe nații și credinţe. 
Răscoala nu va fi a românilor, a ungurilor sau a sașilor, ci a 
iobagilor. li vom împărţi, așadar, după nevoi, nu după aceea a 
limbii ce vorbesc. Ce ne-am face dacă Imre n-ar vrea să 
cârmuiască decât secui, iar Horacec, slovaci și cehi? Ar ieși o 
încurcătură de pomină și ne-am trezi că se iau la harţă între ei. 
Nu, căpitane, asta nu merge! Cât voi fi eu cârmuitor, n-am să 
fac deosebire pe naţii, ca grofii și împăratul, cu care ne pregătim 
să-ncrucișăm spadele! 

Și cu asta s-a sfârșit pentru totdeauna curentul de a împărți 
iobagii pe steaguri ale unei singure naţii. 


Balica și Ciurilă, aflați cu oamenii lor pe Gutin, spre Sătmar, 
cam la o poștă de Bicsad, s-au lămurit până la urmă că Bucur 


Câmpeanu urmărește rosturi ascunse, de căpătuire, și l-au 
alungat. De altfel, din toate făgăduielile ăstuia n-a ieșit nimic: 
nici bani, nici cai, nici arme; iar Bucur ţinea morţiș să nu se 
alipească de oastea lui Pintea, ci să atace singuri conacuri și 
moșii, începând cu aceea a lui Forgacs, fiindcă avea răfuieli 
vechi cu groful. 

— Va să zică ne ceri să tâlhărim, bade? - l-a repezit Balica. 
Sau, vrei să ne umplem chimirele și să lăsăm oamenii căsăpiţi 
de dragul tău? 

— Nici gând! - a căutat s-o încurce Bucur. Dar ce rost ar avea 
să ne băgăm slugi la dârloaga lui Pintea? Putem și noi avea 
oaste tot atât de numeroasă ca a lui. Parcă el n-are de gând să 
tâlhărească spre a se chivernisi? 

— Minţi! - i-o reteză Ciurilă. Eşti veninos ca o năpârcă de 
găzdoi! Pintea-i căpitan de oști, nu borfaș ca tine. Pleacă și vezi- 
ţi de ale tale, că noi n-avem lipsă de vulpi șirete. Bucur dădu să 
se repeadă la el, că era mai înalt și mai voinic, dar Balica trase 
hangerul din teacă: 

— Vezi-ţi de drum, omule, cât nu-i prea târziu. lobagii nu te 
suferă; miroși a stârv ciocoiesc... Și să nu ne mai dai târcoale, c- 
ai s-o păţi! 

Era atâta nestrămutare în privirea fulgerată a lui Balica, încât 
găzdoiul scăpă o înjurătură năprasnică, scuipă a dispreţ și se- 
ndreptă ţanţoș spre ieșire: 

— O să vă frângeţi grumazele, neputincioșilor! Și tot la mine 
vă veţi milogi până la urmă... 

— Mai bine împrăștiem ceata în cele patru vânturi, decât s-o 
știm pe mâna unei ploșniţe dornice de arginţi! - îl sudui Balica. 
Și c-un gest poruncitor îi făcu semn spre ușă: ieși! 

Iși șterse cu dosul sumanului fruntea brobonită de sudoare și 
zvârli o căutătură lui Ciurilă: 

— Să nu mai irosim vremea, frate Ilie! Încalecă și pornește în 
căutarea lui Pintea. Lămurește-i starea noastră, câţi suntem și 
ce avem de gând. Spune-i că vrem să intrăm în oastea lui și să 
ne poruncească ce avem de făcut. Așa, răzleţiţi, o mână de 
oameni, greu s-o scoatem la capăt. De te codești cumva, merg 
eu, cu toate că-i mai nimerit să stau cu fârtaţii. Dacă ne mai dă 
ocol netrebnicul de Bucur, e bine să mă găsească-n tabără. Ce 
zici? 


— Socot că alta nu-mi rămâne de făcut, frate Balica. Mâine, în 
zori, înșeuez calul și mă călătoresc. 

— Dar să nu te-ntorni până nu dai cu ochii de Pintea. 

— Asta-i la mintea cocoșului, lancule! Doar n-oi bate atâta 
cale de pomană... 


* 


Când s-a înapoiat cu unchieșul, Grigore știa multe. Se putea 
bizui pe iobagi, ba chiar și pe ţăranii liberi, cioplitorii de bușteni 
și băieșii urburași. Erau atât de nemulţumiţi, încât ar veni la 
prima chemare să-i îngroașe cetele. Aștepta vești și de la Sava, 
de pe lângă Tisa. Dacă se pornește și acolo răscoala, înseamnă 
că nici ei nu trebuie să mai adaste. Războiul din Apus înghite 
aproape toate oștile lui Leopold și dacă răsculații din Ungaria se 
vor întări, trupele din Ardeal, aflate sub comanda lui Rabutin, nu 
vor fi stavilă de netrecut. Oastea lui are o iarnă întreagă în faţă; 
că nu poţi porni o bătălie la sfârșitul toamnei. Vor trebui să 
împresoare cetăţi, să le asedieze, iar dacă te prind viscolele în 
câmp deschis, nu-i a bună... Ședea în cort, gânditor, și învârtea 
o ţigară. Cine l-ar fi văzut, doisprezece ani după ce părăsise 
Măgoaja într-o noapte, pe furiș, însoţit de unchieș și de Sava, pe 
caii Stupului, greu l-ar fi putut recunoaște. Se trecuse mult, deși 
a rămas tot înalt și frumos. Căpătase însă creţuri în jurul ochilor 
de tăciune și câte un fir de păr alb îi înspica coama întunecată, 
pe care n-o mai îngrijea ca odinioară. Din fragedul grămătic al 
Stupului și din fercheșul consilier al lui Loewenburg nu mai 
rămăsese urmă. Grigore Pintea se prefăcuse aproape neștiut 
într-un căpitan de oaste, așezat și chibzuit. Nu-i venea greu să 
stea în șa zile de-a rândul, ba învățase și să picotească pe cal. 
Cu toate că n-avusese prilejul să mânuiască sabia într-o 
încăierare crâncenă, era încredinţat că nu uitase lecţiile 
dascălului său italian, Granetti, și, la caz de trebuinţă, o va folosi 
cu mai multă îndemânare ca ofiţerii lui Leopold. Avea și ajutoare 
de nădejde: Toader Crăciun se arătase organizator fără cusur, 
Imre era viteaz și călit după anii de haiducie, Sava, Breban, 
Petrişor și Piroș se dovediseră pricepuţi, cătanele îi erau 
devotate cu trup și suflet, iar Liviu Pataki, având experienţa de 
căpitan în trupele austriece, va fi un destoinic conducător de 
oști. 


Vântul se strecura pe la încheieturile cortului și făcea; să 
foșnească hârtiile de pe masă. Luase pe lângă el pe Dumitru 
Cordiș, ca aghiotant. Flăcăul îl slujea cu credinţă, ca altădată 
Sava. Avea de altfel un dar înnăscut să-si apropie oamenii și 
voinicii îl pizmuiau pe Cordiș, că poate sta mereu în preajma 
căpitanului. Chiar atunci când își asprea glasul, să certe pe 
careva căzut în vină, n-ai fi auzit din gura lui Pintea vorbe de 
ocară. Și nimeni nu se supăra. Era cumpătat în vorbe și gesturi, 
uitase aproape convorbirile de salon pe care fusese nevoit să le 
susțină pe vremuri, cu mărimile și muieruștele de rang înalt. 
Când își amintea de acele vremuri se rușina, deși ele îi 
înlesniseră să adune oastea de care se mândrea. Arar mai 
scotea o vorbă de duh și se ocăra în gând: „Să nu-ţi pierzi 
voioșia, Grigore, că vorba dulce mult aduce...” Dar prea avea 
griji multe: răspunderea pentru viața fârtaţilor și slobozenia 
iobagilor ardeleni îl ţineau treaz destule nopți. 

Cordiș intră în cort, aduse două lumânări și le înfipse în 
sfeșnicele de pe masă - că începuse a se întuneca - le aprinse și 
întrebă: 

— Când să-ţi aduc cina, căpitane! 

— Mai încolo, Dumitre! Nu mi-e foame. 

Voinicul se-ndreptă către ieșire, dar se întoarse: 

— Am uitat să-ţi spun, căpitane! Au poposit de vreun ceas 
patru voinici călări. Așteaptă-n tabără; vor să vorbească cu 
dumneata... 

— Cine-s? 

— Nu i-am mai văzut, dar susțin că-i cunoşti. Dacă 
poruncești... 

— Să vină, Dumitre. Or fi dintr-o gloata de fugari, cu solie... Fă 
bunătatea, dragule, și cere-i artelnicului vreo două căni cu vin, 
să-i cinstim. C-or veni de departe. 

După Cordiș intrară și cei patru rumâni, cu căciulile-n mâini: 

— Să trăiești, căpitane, și domnul să-ţi dăruiască zile senine! - 
glăsui cel mai înalt. Mă recunoști? 

— Bată-te norocul, Albuţiule! - zâmbi Grigore și trecu pe după 
masă, întinzându-i mâna. N-ai uitat ceata, după câte se vede. Tu 
ești pesemne Pasăre, tu Orban, iar cel din urmă Sava Popenţa... 
și le strânse mâinile pe rând. Ce vânt v-a adus pe la noi? 


— Grozavă ţinere de minte ai, căpitane! - se veseli Purșa 
Albuţiu. lacă, au trecut cinci ani de când ne-am despărțit și nu 
ne-ai uitat pe nici unul... Așa căpitan de oaste mai înţeleg și eu! 

— Ședeţi, oameni buni, și ciocniţi cu mine un cănceu! 

Voinicii se așezară cam într-o rână pe scăuieșele fragede— că 
erau spătoși cu toţii - sorbiră vinul, iar Purșa ochind cutia de 
tablă ce se afla pe masă, plină cu tutun mărunţit, clipi hâtru: 

— Toate-ar fi bune, căpitane, dar n-am mai dohănit de ieri. 
Așa, la o ţigară, limba ţi se dezleagă și poţi sporovăi în voie. 

— Luaţi, fârtaţilor, fără sfiiciune - râse Grigore. Oi învârti și eu 
una... 

După ce le-au aprins, Purșa grăi și pentru neamurile sale: 

— Am venit, căpitane, să te-ntrebăm dacă ne primești cetași. 
Se zvonește la noi că alcătuiești oaste mare și ai nevoie de 
fârtaţi. 

— La voi, unde? 

— Apăi, venim tocmai din munţii Dornei, în Bucovina. Pe acolo 
se aud fel de fel de vorbe. Și nu ne-a mai răbdat inima: am 
încălecat și iată-ne! 

— Dar ce-aţi căutat acolo, aproape de hotarele leșilor? 

— Ţi-aduci aminte când ne-am despărţit, căpitane? Ne-ai grăit 
așa: „Trăiţi în frica Lui Dumnezeu și cu rușine faţă de semeni. 
Poate că, odată...” 

— Astea ti-au fost vorbele, căpitane! - întări Pasăre. Nu le-am 
uitat... 

— Parcă-mi aduc și eu aminte - adeveri Pintea. 

— Așa am trăit, căpitane! - se făloși Purșa. În Șicarlău nu ne 
mai putem întoarce, de teama poterelor. Cai ne-ai dat... și câte 
o sută de florini... Ce ne-am sfătuit? Să trecem peste graniţă, că 
ne-o pierde stăpânirea urma... Am luat-o pe Vasilica; ăștia erau 
burlaci... Şi am poposit la Cândreni, în Dorna. Ne-am tocmit 
țăpinari, că-s codrii mulţi p-acolo, și iac-așa. Am trăit cinstit, 
precum ne-ai poruncit. Verii mei s-au strâns și ei de pe drumuri, 
au luat muieri ucrainene - că-s harnice și așezate - avem și 
plozi... Dar or avea cu ce să-și ducă zilele, fiindcă n-am fost 
cheltuitori. O glajă de palincă sâmbăta, când porneam spre căși, 
un pac de tutun, de-ale gurii... restul am chitit pentru zile 
grele... 

— Zi așa... se veseli Grigore. Mai aveţi tot caii ceia? 


— Tot. Ti i-am păstrat, căpitane! Sunt zdraveni și bine hrăniţi. 
Acuși hotărăște ce faci cu noi: ne socoţi vrednici să-ţi fim soţi, 
rămânem... De nu, nu-i cu supărare; ne luăm rămas bun și ne 
înapoiem la muieri, să luăm bărdașul de coadă... 

— Dar om fi barem cu cugetu-mpăcat - glăsui Popenţa. Batăr 
să știi, căpitane, că nu ţi-am ieșit din cuvânt. 

— Vă opresc, fârtaţilor, ce mai vorbă! Mă bucură că v-aţi 
dovedit vrednici. Cordiș! 

— Poruncă! 

— Să li se facă loc soţilor în ceată, culcuș, stănoage pentru cai 
și să fie puși la hrană... Om mai sta noi de sfat, fraţilor, că 
vreme-i destulă. Trec și mâine pe la tabără... 

— Uhu! - chiui Orban de bucurie. Suntem iar voinici! Ce-ţi 
spusei, Purșo? Dacă ne-om înfățișa căpitanului cu cinste, 
nesmintit ne primește în ceată... 

— Așa, fârtaţi! - îi îndemnă Grigore. Plecaţi de vă rostuiţi, că- 
nnoptează... 

— Da' care ne va fi sutaș, căpitane? - zăbovi Purșa. 

— De, știu eu? - glumi Pintea. La nevoie, dacă-ţi dovedi 
pricepere, poate că o să vă fiţi singuri șutași... 


* 


Călărea prin munții Gutinului, singuratic, un ins de statură 
potrivită, îndesat și lat în spete, cu un ochi acoperit de o 
cordeluţă întunecată. Avea pe dânsul o haină cenușie, cu 
găitane, încheiată sub bărbie, pantaloni largi vârâţi în cizme 
aproape nouţe, un dolman cafeniu agăţat pe umăr și prins într- 
un lănțug de argint cu paftale, iar pe cap purta o căciulită de 
catifea roșie, împrejmuită cu blană de dihor, aplecată niţel pe o 
sprânceană. De centura lăcuită îi atârna pe șoldul drept o sabie 
lucitoare, iar pe cel stâng i se bălăbănea un toc de piele, în care 
ţinea pistolul. Calul murg, focos, juca în frâu, iar de șaua chipeșă 
spânzurau - de o parte și de cealaltă - doi saci cazoni din pânză 
de cort, încheiaţi în catarame. Se vedea cât colo că-i de rang... 
Stătea ţeapăn în șa, purta pinteni de argint și călărea cu 
pricepere, militărește. Chipul îi era aspru, c-un nas drept și 
ascuţit, iar din mustăţile pleoștite răsăreau peri argintii. Să tot fi 
avut șaizeci de ani, poate șaizeci și cinci, ori mai mult; ar fi fost 
greu de statornicit la prima vedere... Călărea în buiestru. Când 
întâlnea pe cărări iobagi fugari, le dădea bineţe pe ungurește, îi 


întreba de unde-s de fel, ce i-a îndemnat să ia calea codrului și 
dacă nu știu cumva pe unde se află sălașul lui Grigore Pintea. 
Rupea și câteva cuvinte în valahă - taman cât să se înţeleagă cu 
iobagii români. Oamenii răspundeau cu voie bună, mai ales că 
domnul de neam, în straie socotite și cu armăsar fălos, avea 
glas blajin și prietenos. Îl îndrumau pe cât le sta în puteri; nici ei 
nu cunoșteau decât din auzite pe unde și-a statornicit viteazul 
tabăra. Abia când dădu peste ceata căpitanului Pataki, află vești 
mai amănunțite. 

La vederea călăreţului, Pataki lipi cizmele și luă poziţia de 
drepți: 

— Să trăiţi, domnule colonel! Căpitanul Pataki Liviu, la 
ordinele dumneavoastră! 

— Uite, uite... - zâmbi călăreţul. Şi într-o pădure ardeleană 
dau peste foști subalterni. Ai slujit în regimentul meu? 

— Nu, domnule colonel! Dar în luptele cu polonezii am 
cantonat în aceeași tabără, în Galiţia. Făceam parte din trupele 
generalului Veterani... 

— Aha - zâmbi călăreţul. Nu-ţi părea cam fricos broscarul? 

— Nu-mi era îngăduit să fac aprecieri asupra comandantului - 
ocoli Pataki un răspuns direct. 

— Lasă... nu te mai ascunde după deget. Parcă nu știu că-și 
băteau joc soldaţii de el? In sfârșit... Aș avea o rugăminte către 
dumneata: Ştii cumva unde-l pot afla pe Grigore Pintea? li duc o 
solie de mare însemnătate și nu mă descurc în hăţișurile voastre 
din Ardeal. 

— Aţi nimerit-o bine, domnule colonel, că și ceata mea e sub 
cârmuirea viteazului. Dar v-aș ruga să-mi faceţi cinstea și să 
poposiți noaptea asta la mine. Nu veţi găsi cine știe ce 
îndestulare; dacă vă mulţumiţi cu o cină rece și un așternut de 
campanie... lar mâine, în zori, vă pot conduce la Pintea. 

— Mulţumesc, căpitane! Ca ostaș bătrân, sunt obișnuit să mă 
hrănesc pe cal și să dorm pe câmp, acoperit cu o manta. Dar nu- 
i cazul să te obosești; ești pesemne ocupat. Dă-mi un însoțitor și 
mă declar satisfăcut... 

— E o onoare pentru mine, domnule colonel! - și vru să-i ţină 
scara. Călărețul cobori sprinten, sprijinindu-se prietenește de 
umărul căpitanului. 


— Andraș! - porunci Liviu unui flăcău ce ședea chircit pe vine 
în dreptul cortului - fă bunătatea și ia calul domnului colonel. 
Aveţi grijă de el... Și să pregătească o cină pentru doi... 

— Am și eu ceva merinde în raniţă! - spuse călăreţul. O să le 
gustăm împreună... 

— Nici gând, domnule colonel! Sunteţi oaspetele meu, iar 
merindele vă vor prinde bine la drum. 

— N-o să ne sfădim noi pentru atâta lucru - zâmbi călătorul. 
Dar un gât de palincă tare, ungurească, n-ai să refuzi! Am două 
sticle în raniţă - și se-ndreptă să le descătărămeze. 

Flăcăul fusese mai iute; le desprinsese din șa săltându-le pe 
umăr și, cu calul de căpăstru, se-ndreptă spre cort, urmat de 
căpetenii. A doua dimineaţă, când și-au luat rămas bun, Pataki îl 
rugă: 

— V-aș rămâne îndatorat dacă m-aţi înștiinţa și pe mine cum 
v-aţi înţeles cu Pintea. Știţi, e căpetenia noastră și... 

— De bună seamă, căpitane! Tot pe aici mi-e drumul la 
înapoiere și-ţi voi aduce și însoțitorii. 

— Vă mulţumesc! 

— Şİ eu pentru găzduire, căpitane. Se săltă în șa cu o 
surprinzătoare ușurință pentru vârsta lui și se întoarse către cei 
patru flăcăi ce urmau să-l însoţească: Sunteţi gata, voinicilor? Să 
pornim dară! Strânse mâna căpitanului și-și îndemnă murgul: 
Haidem, Gândăcel! Calul porni ca o vijelie... 


* 


Au ajuns în toiul nopții la tabără. Oştenii de caraulă auzind 
tropote au întins flintele încărcate: 

— Stați că trag. Cine-i? 

— Otvosz din ceata căpitanului Pataki, frate! Aducem un sol 
de pe Tisa pentru viteazul Pintea... 

Caraulele se apropiară: 

— Socotim că doarme la ora asta târzie - se adresară celui 
mai bătrân. ÎI veți adăsta până la ziuă, că se trezeşte din zori... 

— Taman bine! - râse bătrânelul. După ce am călărit atâta, e 
nimerit să-mi hodin ciolanele. Găsesc un pat? 

— Se poate altcum? - și se întoarse către a doua santinelă: 
Mergi cu dumnealor, Năstase, și cată-l pe intendant. Să facă rost 
grabnic de așternuturi... 


Spre ziuă Cordiș intră în cort, ducând pe o tipsie o cană mare 
cu lapte proaspăt și o azimă caldă, rumenită de popotar: 

— Bună dimineaţa, căpitane! 

— Bună să-ţi fie inima, Cordiș! - răspunse Pintea. Cum ai 
dormit? 

— Ca un prune scăldat! Dar bea-ţi, rogu-te, laptele, că se 
răcește... 

Grigore turnă lapte într-o cană de lut și rupse-n două azima 
caldă: 

— Indeamnă-te, băiete! 

— Lăsaţi, căpitane... Avem doar ceai pe plită... 

— Măi Dumitre! - îl dojeni Pintea în glumă. Asta-i nesupunere 
sadea! Când poruncește căpitanul, musai să îndeplinești 
porunca, altcum te trezești judecat de soţi pentru răzvrătire... 
Ce noutăţi prin tabără? 

— Ne-a venit az-noapte un sol de peste Tisa. 

— Şi taci? 

— L-au însoţit patru voinici din ceata lui Pataki și așteaptă 
porunca domniei tale... 

— Să-l poftească fără zăbavă la mine! 


* 


lanoș Bottyan, cunoscut îndeobște sub porecla „chiorul”, a- 
ndurat destule în copilărie și tinereţe. Nu-și aduce aminte cum a 
nimerit, cu părinţii, la mănăstirea de călugări iezuiţi din 
Carinthia austriacă. De fel erau de prin părţile Clujului. Taică- 
său, rob la un grof, și-a strâns într-o noapte catrafusele, a luat 
muierea și năpârstocul și a pornit încotro l-au dus ochii. Se 
lehametisise de caznele vătășeilor și de birșagurile fără sfârșit! 
S-au strecurat nevăzuţi în Ungaria și de acolo peste graniţa 
Austriei. De i-ar fi prins în Ardeal sau peste Tisa, i-ar fi înfierat pe 
frunte și îi trimiteau în lanţuri pe moșia grofului, după cum era 
orânda. Mihaly Bottyan a răsuflat ușurat auzind grai nemţesc și 
a ciocănit la poarta mănăstirii sfântului Sixtus, unde s-a rugat de 
adăpost peste noapte. Şi acolo au rămas... Mihaly a închis ochii 
după vreo doi ani, mușcat de o viperă, iar Agneta s-a tocmit 
spălătoreasă pe hrană și dormit pentru ea și micul lanoș. Câţiva 
călugări mai de treabă i-au făcut rost de o sutană veche și o 
bucată de pâslă, din care maică-sa i-a cârpăcit nădrăgei și o 
pereche de târlici - că tare era golaș... De la șapte ani păștea 


caprele mănăstirii, iar când împlinise doisprezece era „om la 
toate”. Se scula o dată cu cântatul cocoșilor, mătura curtea, 
spăla lespezile, deretica chiliile și stropea straturile cu flori, după 
care se proţăpea pe o bancă în spatele porții de fier și deschidea 
o ferestruie cu gratii ori de câte ori răsuna clopotul de intrare. 
Alerga apoi să-l înștiinţeze pe economul Matușek, iar dacă 
acesta încuviinţa, ridica drugul greu și dădea la o parte 
zăvoarele: era portar... La căderea nopţii, înainte de a se 
retrage în chilioara maică-si, curăța lăcașul de rugăciune și 
altarul, freca sfeșnicele și lustruia podoabele argintate, până 
cădea istovit. Agneta o ducea la fel de prost: spăla rufe până i 
se lua carnea fâșii de pe degete, iar ca hrană, din lobodă, știr, 
urzici și linte nu erau scoși. 

Femeia s-a prăpădit când lanoș a-mplinit paisprezece ani și fu 
îngropată în fundul grădinii, alături de raclele iezuiţilor răposaţi 
întru domnul. N-ar fi plecat el de-acolo, că tot primea o 
strachină cu zeamă și avea culcuș, dar venise un stareţ nou, 
Lescovar, arțăgos și ciufut. Avea mână grea și te pocnea de-ţi 
muia căpriorii la cea mai mică abatere de la canoane. Vârâse 
spaimă în novicii și fraţii tineri, alături de care era silit și lanoș 
să-ngenunche la liturghii, până-i înţepeneau picioarele de 
umezeala podelei. Într-o bună zi, sătul să se tot ţină după 
sutanele stareţului și economului, și-a făcut vânt peste zidul 
curţii și p-aci i-a fost drumul! Era un flăcăiandru de 
cincisprezece ani, neștiind nimic în afară de meremeturile 
mănăstirești - că nu-i fusese îngăduit să iasă în lume, ca novice. 
A hoinărit o vreme pe cărări de ţară, s-a hrănit cu știuleţi de 
porumb crud, cu napi și verze smulse de pe câmp, până cea 
ajuns în apropiere de Passau, unde se afla cantonat un regiment 
de dragoni imperiali. Mirosul ademenitor împrăștiat de bucătărie 
i-au dat ghes să-i dea târcoale, ca un dulău hămesit. Popotarul 
ceh, un roșcovan bărbos și cumsecade, i-a întins o gamelă cu 
ciorbă fierbinte și o jumătate pâine: 

— Halește, copile! Dar fă degrabă; dacă dă intendantul peste 
tine, mă năucește-n palme. Mai treci deseară p-aici: după opt... 

l-a păstrat o gamelă cu iahnie de cartofi și o porţie de brânză 
din fainul călărașilor, și-a văzut de treburi până ce băieţandrul a 
lins blidul, apoi l-a luat la întrebări: 

— Dincotro vii? 

— Din Gratz... 


— Cum îţi zice? 

— lanoș Bottyan. 

— Ungur? 

— Așa se pare. Dar mămica știa și olaha... 

— Aha... Și unde ţi-s părinţii? 

Băietanul ridică ochii către cer. 

— Pricep: orfan va să zică... lan ascultă, lanoș, nu vrei să-mi 
ajuţi la gătit? Ai avea burta plină, ţi-am face rost de niște straie 
de la reformă, încălțări să nu mai umbli desculţ și ai dormi cu 
mine. Tot am pat gol pentru un ajutor. Dacă te-nvoiești, oi cere 
încuviințarea locotenentului popotar... 

Așa a-nceput cariera militară a lui lanoș Bottyan. Fiindcă 
îndrăgise caii a ajuns la grajd: îi plimba prin manej și învăţă să-i 
încalece, după care fu trecut în controalele regimentului. A rânit 
bălegar, a ţesălat crupe și burţi până la istovire, a cărat găleți 
grele și saci de ovăz până la douăzeci de ani, când s-a iscat 
războiul cu prinţul elector de Hanovra. Pe câmpul de bătălie și-a 
câștigat primul galon, de caporal, iar după patru decenii risipite 
în campanii militare - ba la graniţa leșească, în Flandra, Valonia 
și Suedia, pe țărmurile Mării Baltice și îndeobște acolo unde-l 
mânau poftele hrăpăreţe ale împăratului Leopold, - după ce și-a 
tămăduit nu știu câte răni și a pierdut un ochi, străpuns de un 
hanger turcesc - i s-a cusut pe epoleţi cea de-a treia steluță de 
aur: gradul de colonel de husari. Mai primise el, când și când, 
recompense bănești pentru un act de bravură, dar nu l-au 
învrednicit cu vreo decorație. Ele se acordau doar ofiţerilor de 
viță nobilă... Nici la curte n-a fost chemat vreodată. Clica 
ofițerească din jurul împăratului trecea sub tăcere isprăvile de 
arme ale neînfricatului colonel, de teamă ca nu cumva împăratul 
să-l aleagă curtean și cizmele mocofanului să întineze dalele de 
piatră și dușumelele sclipitoare din palatul Schönbrunn... 

Dacă ăsta ar fi fost tot necazul, pesemne că Bottyan ar fi slujit 
împăratului până la urmă. Nu râvnea la măriri și onoruri. Era 
mulţumit cu comanda regimentului - el, orfanul care păștea 
odinioară caprele călugărilor iezuiţi. Îndurase totuși prea multe 
umilinţe! Cele venite de la superiori în grad trebuia să le-nghită; 
n-avea încotro! Dar prea își băteau joc de el, din pricina obârșiei 
joase, ofițerașii sclivisiţi și încorsetaţi, cu fireturi strălucitoare și 
uniforme fără cusur, purtând nume și titluri de conți, baroni, 
duci, landgrafi, ba chiar și prinţișori înrudiți cu împăratul. 


Veniseră să-și facă ucenicia de călăreţi alături sau sub comanda 
„țopârlanului” și nu scăpau prilejul să-l înjosească pe fostul 
argat popesc. De aceea, când Nicolaie Bercseny, fostul său 
general, l-a chemat prin scrisoare, n-a stat mult să 
cumpănească. Și-a înaintat demisia din armată (care i-a fost 
primită cu oftaturi de ușurare), a încălecat murgul și s-a- 
ndreptat fără zăbavă către Debreczen, unde Bercseny își avea 
reședința. Acolo a cunoscut și pe prinţul Francisc Rakoczi al Il- 
lea, care i-a propus să lupte, ca general, în oastea de curuţi, 
încredinţându-i o tabără de cinci mii de călăreţi. 


* 

Grigore și-a întâmpinat în prag înaltu-i oaspete: 

— Vă urez bun venit în sălașul nostru, domnule... colonel - 
după câte mi-au spus voinicii care v-au însoţit. 

— Am fost colonel - râse străinul. Dar am demisionat din 
armata austriacă. Prinţul Rakoczi a avut bunăvoința să mă înalțe 
la gradul de general în armata răsculaților. Ingăduie-mi să mă 
prezint: lanoș Bottyan... Dar poţi să-mi zici „chiorul”, c-așa mă 
știe toată lumea. Şi râse înveselit. 

— E o cinste pentru noi, domnule general - rosti Pintea, fără 
să ia parte la veselia musafirului. Din păcate, nu veţi avea prea 
multe de văzut în tabăra noastră. La ce vă puteţi aștepta? Oaste 
iobăgească... 

Generalul îl măsură din creștet în tălpi și zâmbi mulţumit: 

— Nu te prezinţi rău, domnule Pintea! Eşti un husar adevărat. 
Și mă bucur să te cunosc! Ţi-aș încredința o taină, dac-aș ști că 
rămâne între noi: cred că n-a greșit de fel cel ce a susţinut cu 
tărie în fața prinţului Francisc al II-lea că Grigore Pintea din 
Cetatea de Piatră (K6war), și-a încins mai cu pricepere sabia 
decât însuși înălțimea sa... 

— Pesemne c-a glumit - protestă Grigore. 

— Se poate! - încuviinţă moale generalul. Dar să știi că 
fiecare glumă are într-însa un grăunte de adevăr. 

Își strânseră mâinile și Grigore îl pofti în cort. Bottyan își 
scoase dolmanul, descinse sabia și se descheie la gât, apoi se 
trânti fără fasoane pe laviţa ce-i slujea căpitanului de pat. 

— Îmi dai voie, nu? Că noi, ostașii bătrâni, suntem cam 
bădărani. Şi vreau să mă simt bine, deoarece avem multe de 
vorbit împreună. 


— Vă rog. Simţiţi-vă ca la domnia voastră; păcat că vă 
primesc într-un biet cort... Facem și noi ce putem! 

— Împărații şi generalii viteji - i-o întoarse chiorul - își fac 
veacul în corturi. Doar nătângii și neputincioșii, ca Leopold, se 
culcușesc precum moșnegii între perine și blănuri. Îmi place 
cortul domniei tale; e demn de un oștean viteaz! 

Artelnicul trimise un flăcău cu o tipsie încărcată: friptură de 
ciută, cârnaţi, caș dulce, ouă și două căni pântecoase cu vin 
rubiniu. 

— Ospătaţi, excelenţă! - îl îmbie Pintea. 

— Mie să nu-mi spui „excelenţță”, dacă vrei să rămânem 
prieteni! - se burzului generalul. De te rușinezi să-mi zici 
„chiorul” ca toată lumea, să mă strigi, rogu-te, „lanoș baci!” Ce 
Dumnezeu, suntem între căpetenii de oști! Câţi voinici ai sub 
cârmuire? 

— Patru mii. 

— Şi eu cinci... Vezi deci că nu-i deosebire între noi, Grigore - 
că eu nu mă rușinez: te strig pe nume... Şi dădu drumul unui 
hohot de râs. 

— Bine, lanoș baci! - încuviinţă Pintea. Să rămână cum zici 
domnia ta, că știi mai multe... 

— De bună seamă! Am trecut de șaizeci... Tu ești tânăr: ai 
împlinit treizeci? 

— Şi doi! 

— Tot tinerel, va să zică... 

— Gustă de aici, lanoș baci; cinstește-mi bucatele și vinul! 

— Așa oi face, băiete! Cine nu știe să mănânce, să guste un 
vin bun și să râdă la o snoavă, nu se pricepe nici pe câmpul de 
bătaie la isprăvi mai de doamne-ajută. Să trecem la masă. 

După ce au terminat de mâncat, Bottyan scoase luleaua, o 
pungă de mahorcă, luă cu degetele îngălbenite tutunul, îl îndesă 
sub căpăcel și-i dădu foc. Păcănea cu nesat și privea curios cum 
Grigore învârtește o ţigară. 

— Asta-i meserie de ţigănci și de paţachine bătrâne cu titluri 
nobiliare, băiete - râse Bottyan. Oștenii trag din pipă... 

— Generalii poate - i-o întoarse Pintea. 

— Mă rog, fiecare cu gusturile sale - încuviință oaspetele. Și 
acum, iată de ce am venit: ai auzit de bună seamă câte ceva din 
cele ce se petrec peste Tisa. S-a pornit răscoala. A-nceput-o 
Esze Tamás, în primăvară, pe domeniile lui Rakoczi, confiscate 


de hulpavnicul Leopold și de scârbosul de popă - cancelarul său. 
De vreo lună s-a înapoiat și principele din surghiun, din Polonia, 
trecând în fruntea răsculaților. Îţi trimite solie, prin mine, că te 
înalţă la gradul de colonel și-ţi predă comanda răsculaților din 
Ardeal. Vrei să-ți pui spada și vitejia în slujba înălţimii sale? 

— Nu! 

Bottyan îl privi surprins: 

— Am auzit bine? 

— Cât se poate de bine, lanoș baci! Spada mea nu va sta 
nicicând în slujba unui prinţ, sau chiar a unui rege. Am jurat 
credinţă măriei sale poporului iobăgesc și pe el îl voi sluji până 
la moarte. 

— Așa, da... - râse Bottyan. Mă speriasem... Dar răscoala a 
pornit tocmai pentru asta, băiete: întâi să alungăm pe năvălitorii 
austrieci și, în al doilea rând, să slobozim iobăgimea! 

— Asta rămâne de văzut, lanoș baci! Fiindcă mi-ai făcut 
cinstea să-mi îngădui a-ţi spune pe nume, îţi voi vorbi pe șleau, 
ca unui tată: mă trag din obârșie iobăgească, de la Măgoaja... 

— Și eu din aceeași obârşie, din Boteni, spre partea Clujului. 
lar maică-mea a fost româncă, la fel cu tine. Mă tem că și tata... 
dar nu-l ţin minte, că s-a prăpădit, când aveam trei ani. Așa că 
ne-am putea înţelege și în valahă. O mai scrântesc eu pe ici, 
colea, că aproape jumătate văleat am fost nevoit să vorbesc 
nemţeasca împăratului, deși nu-l pot suferi nici pe el, nici graiul 
său afurisit. 

Bătrânul oștean îi devenea tot mai drag. Felul său deschis, 
cinstit, lipsa de lăudăroșenie - toate îl încredinţau că Bottyan e 
un foarte nimerit conducător de oaste iobăgească. 

— Eu tot la trei ani am rămas orfan, lanoș baci. Tata, Cupșa 
Pintea, a fost sutaș în răscoala curuţească a lui Francisc |, tatăl 
înălţimii sale, principele. Și cu ce s-a ales? C-un hrisov de nemeș 
și câţiva plumbi în burtă și-n picior, care l-au dus la groapă! 
Ceilalţi răsculați? Cu praful de pe tobă! S-au războit pentru 
pământ și slobozenie; n-au căpătat nici una, nici alta! N-aș vrea 
să răsculăm poporul iobăgesc din Ardeal și până la urmă unii să 
spânzure-n furci, alții să cadă iar în robia grofilor... 

— Îţi dau cuvântul meu de oștean! 

— Cred în cuvântul domniei tale, lanoș baci, dar mi-e că nici 
domnia ta nu știe prea multe. Sunt încredinţat că principele are 
gânduri cinstite faţă de iobagi. El nu s-a înfruptat din domeniile 


sale, necum din sudoarea altora. Dar știu de cine este 
înconjurat: Palffy, Esterhazy, losza, Csaky... tot feudali cu mii și 
mii de robi. Crezi că ei vor îngădui să le zboare iobagii de sub 
nas, ba să li se mai ciuntească din moșii, ca să capete fiecare 
câte o sfoară de pământ? Eu, unul, drept să spun, mă îndoiesc! 
să nu ne furăm căciulile, lanoș baci. Un război se poartă 
împotriva dușmanului dinafară, dar o răscoală încotro se- 
ndreaptă? Înspre vrăjmașul lăuntric! N-ai putea să-mi numești 
dușmanul lăuntric al iobagilor? - și-l privi în adâncul ochilor. 

Bătrânul ostaș se scărpină după ceafă. Solia începu să-i pară 
anevoie de dus la capăt. Crezuse, când a pornit din Debreczen, 
că tinerelul va fi încântat să poarte galoane de colonel și să 
conducă răscoala curuţească în Ardeal, sub Francisc al Il-lea. 
Dar iată că se află nu în faţa unui improvizat cetaș de tabără, ci 
a unui oștean care gândește mai adânc și mai chibzuit decât 
multe capete încoronate. Îi este necaz pe isteţimea lui Pintea, 
dar îl admiră fără voie: „Cu asemenea cârmuitor, iobagii din 
Ardeal trebuie să izbândească!” - își spuse în gând. Răspunse cu 
glas tare: 

— Dac-am judeca la suprafaţă, tinere, s-ar părea că ai 
dreptate. Nu trebuie să uiţi însă că ţinta de căpetenie a nobililor 
este să alunge domnia străină, să readucă la Pesta coroana lui 
Ştefan și să scape Ungaria și Ardealul de birurile grele pe care le 
plătește lui Leopold. Și ca să izbândească vor face sacrificii! N- 
am stat de vorbă cu fiecare în parte, dar Tamás - fost și el iobag 
- m-a încredinţat că principele a făgăduit abolirea iobăgiei, 
pământ celor ce vor lua parte la răscoală și familiei celor 
căzuţi... Și Tamás nu minte! 

— Încă ceva, lanoș baci. Prinţul e catolic. Și catolicismul e cea 
mai afurisită pacoste pe capul iobagilor români. Ne-au ademenit 
mitropolitul și vlădicii, ne-au furat bisericile, iar cel ce cutează a 
se închina în credinţa lui din bătrâni e prins și pus la cazne. 
Înţelegem să ne războim și nu ne vom precupeţi viaţa și 
sângele. Dar e musai să ni se dea scris că, la caz de izbândă, 
iobagii români vor primi slobozenia râvnită, un petic de pământ 
și dreptul să-și păstreze credinţa ortodoxă. Merg mai departe, 
lanoș baci. Nu mă gândesc doar la valahi; am în oaste unguri, 
secui, sași, sloveni... Cer slobozenia tuturor iobagilor, fără 
deosebire de credinţă și fără asuprirea unora de către ceilalţi. E 
nedrept să ne despuiem unii pe alţii! Nobilii vor rămâne cu 


moșii, banderii, averi... n-avem încotro. Dar tot ce au jăcuit de la 
obștiile sătești și de la iobagi, bătându-și joc de drepturile 
oamenilor și de pravilele statornicite, să binevoiască a înapoia 
celor de drept. Şi, dacă nu s-o ajunge cumva pământul, să-și 
scurteze moșiile, că prea le-au întins în pofida sărmanilor! 

Bottyan oftă: 

— Mă tem că voi pleca cu mâinile goale. Şi m-ar mâhni foarte! 
Dar îţi atrag luarea-aminte că ești pe cale să săvârșești o 
greșeală de neiertat: situaţia e prielnică pentru răscoală câtă 
vreme soldățimea lui Leopold e adunată la hotarele Spaniei; 
prilej mai nimerit greu se va ivi... Dacă nu-l folosim cu 
chibzuinţă, tare mă tem că iobagii nu s-or scutura de robie 
veacuri de-aici încolo. Cumpănește fără pripeală, Grigore. Te 
sfătuiesc părintește! 

Pintea avu o străfulgerare în priviri: 

— Să nu mă crezi catâr, lanoș baci! Vreau binele săracilor; 
asta-i legea mea! Dar, fiindcă ai o solie cam îngustă, să 
încheiem un târg: prilejuiește-mi o întâlnire cu principele și 
nobilii amintiți. Dacă vom cădea la-nvoială, bine, de nu, le 
îngădui să-și adune singuri oșteni. Eu nu mă bag! Socot însă că- 
n Ardeal puţini le vor asculta chemarea... 

— Nu-i greu, fiule! Ti-o făgăduiesc. Scoase din raniţă un steag 
alb-albastru, cu o coroană în mijloc, având în jurul ei un șir de 
litere scrise cu aur. 

— „Cum Deo, pro Patria et Libertate” - citi Pintea cu glas tare. 
Frumoasă deviză. Îmi place! Dar să se ţină și grofii de ea! 

— Trebuia să ţi-l las, dar dacă nu vrei... 

— Cine ţi-a zis că nu vreau? Într-o săptămână îţi răscol 
Ardealul, dar să știm cu ce ne-om alege... 

— Vino cu mine la Debreczen; om vedea acolo dacă nu vei 
rămâne mulţumit... 

— Nu, lanoș baci! Să ne-ntâlnim cu ei undeva la graniţa de pe 
Tisa. 

— Fie și așa - oftă bătrânul amărăt. 

Grigore îi turnă vin în cănceu: 

— Bea, lanoș baci, că ţi s-o fi uscat gâtlejul. 

— Ai dreptate, Grigore. Tu mi l-ai uscat, cu încăpăţânarea ta! 
- Și dădu vinul pe gât. 

— Nu vrei să-mi vezi taberele, lanoș baci? Să ai ce povesti 
înălţimii sale... 


— Tabere? Ai mai multe? 

— Patru. Una o cunoşti: a lui Pataki; a doua e aici, celelalte-s 
mai sus, pe Rodna... 

Bătrânul rămase uimit de rânduiala ce o găsi. Se așteptase la 
o gloată pestriță, fără cai și arme, cu o singură căpetenie: 
Pintea. Și a dat peste formaţii ostășești fără cusur: cu steaguri și 
comandanţi destoinici. L-au impresionat uniformele cafenii, 
organizarea taberelor cu șutași, artelnici, bucătari, ateliere de 
covăcie, dubălari și cizmari, depozite și, îndeosebi, căpeteniile. 
Pe Toader, Sava, Imre și ceilalţi i-ar fi primit bucuros în 
regiment, ca maiori și căpitani, fiindcă-i păreau oșteni dintr-o 
bucată, ca Pintea, nu filfizoni precum nobilașii austrieci, buni 
doar la cadril și care se ţineau în șa ca vai de lume. Se înapoiară 
seara și găsiră masa pusă în cort. Chipul generalului se 
înseninase. O inimă de ostaș bătrân tresaltă de bucurie când dă 
peste o oaste bine întocmită, după cum armăsarul bătrân, de 
călărași, tresaltă la auzul goarnei și-și călăuzește călăreţul în 
bătălie fără alt îndemn. 

Bottyan cină cu poftă și bău fără sfială. 

— Vei dormi aici, lanoș baci! 

— Şi tu, Grigore? 

— Găsesc eu unde... 

— Nu! Să-mi aducă și mie o laviță. Om împărţi cortul ca doi 
fraţi de arme. Vrei? Și, dac-ar fi după mine, ţi-aș da steaua de 
general cu ochii închiși. 

Au stat de vorbă până se topiră lumânările. 

— Dacă vei cădea la-nvoială cu prinţul - și trag nădejdea c- 
așa se vor petrece lucrurile - ce să-i spun înălțimii sale că vă 
lipsește? Veţi fi ajutaţi după puterile noastre... 

— Întâi de toate flinte Și pistoale: câteva mii; bombarde, 
archebuze, cai... Se află cu nemiluita în pusta maghiară... și 
grofii au herghelii întinse! 

— Bani, hrană, furaje...? - îl privi Bottyan întrebător. 

— Cu astea ne-om descurca într-un fel. Ne-or aproviziona 
sătenii, om mai cuceri cetăţi... poate vom „împrumuta” de la 
conace... La urma urmei, de ce să dea nobilii pentru întreţinerea 
soldăţimii lui Leopold și nu pentru oastea de eliberare de sub 
jugul austriac? 

— O să mârâie, Grigore! Ba o să și latre te pomenești - râse 
Bottyan chiorul, înveselit. Dar tu să-ţi vezi de treabă! Nu-i drept 


ca hambarele să stea ghiftuite, iar oștenii revoluţiei să 
flămânzească! 

Privi o vreme harta de pe masă: 

— Tu ai făcut-o? 

— Eu. 

— Te pricepi la multe, băiete! Latinește știi... te pomenești că 
și nemţește? 

— Nu mai rău ca generalii austrieci - glumi Pintea și începu să 
vorbească germana. 

— Ştii că ai dreptate? - se miră Bottyan. Dacă Veterani, 
Caraffa, Croix, Viard, Montecucoli, Tollet și ceilalți venetici unși 
generali ar cunoaște nemţeasca ta, găgăuţa de-mpărat i-ar 
împodobi cu toate tinichelele aurite pe care le-a scornit. 

S-au despărţit a doua zi, în zori, după ce s-au îmbrățișat: 

— Ştii, Grigore... Eu tot ţi-aș lăsa steagul. Îl meriţi! Chiar dacă 
vei porni răscoala pe socoteala ta, păstrează-l ca dar din parte- 
mi. 

— De dragul dumitale îl opresc, lanoș baci! Şi tare aș vrea să 
iei comanda peste Ardeal. 

— Asta n-o hotărăsc eu, Grigore, ci consiliul militar! Sunt un 
biet oștean; unde sunt trimis, acolo mă războiesc... Și sări în șa. 

Grigore îi dădu ca însoțitori încă patru voinici călări, în afară 
de Otvosz și de soţii lui Pataki. Bătrânul ostaș fluiera vesel 
săltând în șa. Simţea o mulțumire sufletească pe care n-o 
avusese de mult. Voinicul ăsta-i dat naibii. Oștean din creștet în 
călcâie... Prinţul e mai firav; nu prea crede s-o ducă la tăvăleală. 
Pintea, da, va face treabă de nădejde în Ardeal! 


* 


Nu mult după plecarea lui Bottyan sosi şi Balica, tot călare. 
Purta straie de munte, cam ponosite, și o căciulă teșită, 
moţească. În brâul lat, cu ţinte, înfipsese-un pistol ruginit, iar din 
tureatca cizmei (singurul semn ce-l deosebea de ceata încălţată 
în opinci) ieșea la iveală mânerul unui cuţit bun de-njunghiat 
porcul la Ignat. Căpitanul fiind dus prin tabără, lancu Balica legă 
frâul de un copac și se așeză pe lut, cu căciula alături. Era 
asudat; părul lung, ce-i trecea peste ceafă, se lipise de ţeastă. 
Iscodea pe Cordiș cum arată viteazul, ce fel de om e, dacă are 
arțag și porcăiește oamenii... 


— Căpitanul nostru? - îl privi Cordiș mirat. N-ai să auzi vorbă 
de ocară pe buzele lui! E pâinea lui Dumnezeu, nu alta... 

Balica răsuflă ușurat. Dac-ar fi fost vreun comandir spanchiu 
și fălos, de bună seamă că n-ar vrea să știe de strânsura lor 
iobăgească, hămesită și zdrențăroasă. Dacă-i însă om de suflet - 
cum îl laudă cei ce l-au cunoscut - de bună seamă că n-o să-i 
lase de izbeliște! Grigore se apropie cu pași rari. Zărind 
unchieșul tâlcuind cu Dumitru, aproape de cort, se opri. Măsură 
calul fără șa, cu un ţol rupt pe spinare, încins cu o chingă 
peticită și întărită cu sârmă, straiele sărmane ale noului venit, 
și-l agrăi cu simpatie: 

— Pe mine mă cauţi, unchiule? 

Balica sări în picioare. Era înalt, spătos, mândru și aducea 
grozav cu bunicul Irimie, pe care-l are întipărit în minte de parcă 
s-ar fi despărţit aseară. Invârtea căciula în mână, fâstăcit că are 
în față pe vestitul căpitan, căruia horitorii îi scot cântece de 
slavă: 

— Dacă măria ta ești viteazul Pintea, cu domnia ta aș avea o 
vorbă... 

— Să intrăm în cort, unchiule! Nu ţi-e sete? 

— Dă... 

Grigore îi turnă un cănceu din vinul ce mai rămăsese, îl 
îndemnă să-l golească și-i arătă un scăuieș, în fața mesei: 

— Poftește! 

Balica îi povesti pe-ndelete cum au încropit ceata, unde se 
află, cine-i soţul Ilie Ciurilă, ce se petrece pe valea Chioarului și 
păţania cu nebleznicul de Bucur Câmpeanu: 

— lac-așa, căpitane! Acuși nu știm încotro să ne-ndreptăm și 
hoinărim stingheri ca plozii lepădaţi. Ne-am gândit că s-o-ndura 
viteazul să ne ia sub oblăduirea sa, că vorba ceea: suntem de 
aceeași nație, moţi sărmani, și nu de bine am luat toiagul 
pribegiei... 

— Câţi sunteţi, oameni buni? 

— Aproape la șase sute. 

— Tineri, vârstnici? 

— De toată mâna. 

— Cai, arme aveţi? 

— Vreo șaizeci de gloabe costelive și câteva pușcoace aidoma 
ăstuia! Și scoase de la brâu pistolul ruginit. Pintea se-nvârtea 


gânditor prin cort, cu mâinile înnodate la spate. Balica îl 
urmărea cu ochii, așteptând parcă osânda judeţului. 

— Da. Sunteţi rumâni de-ai noștri, nu-i slobod să vă lăsăm în 
suferință... 

— Fain ai grăit, viteazule, trăi-te-ar Dumnezeu! - și pleoapele 
lui Balica se umeziră. 

— Prisos în tabără nu prea avem... Dar ne-om strânge o 
ţârucă, ce zici? Şi fără să-i aștepte răspunsul, întregi: Mult, 
puţinul ce-l avem l-om împărţi ca fraţii! Du-te, unchieșule, și 
urnește-ţi șatra la drum. Noi vă primim. Şi, după ce veţi fi 
rostuiţi, om vedea ce mai e de făcut. 

Balica se sculă și glăsui tremurat, gâfâind: 

— Ţi-om fi soţi credincioși până-n raclă, viteazule! Stârpia 
noastră moţească e statornică; nu cunoaște minciuna, nici 
înșelătoria. 

— Ştiu și asta, frate Balica! D-aia nici n-am stat în cumpănă. 
Bine-ar fi să te grăbești. Or afla și cetașii c-am făcut la un fel... 
Umblă cu bine și să veniţi sănătoși! 

— Închinăciune, măria ta, și află că ne-ai luat lespede grea de 
pe inimă. 

Grigore îi strânse mâna, îl însoţi până la ușa cortului și stătu 
în prag până-l văzu înfundându-se în hăţișul potecii, apoi se- 
ntoarse către Dumitru: 

— Fă bunătate, frate Cordiș, de-mi cheamă intendantul și 
artelnicul. Trebuie să rostuim altcum tabăra, că ne mai vin 
cetași. 


De câte ori avea răgaz, Grigore îl căuta pe unchieș. Nichifor 
ieșea rar, pe vremea bună, și numai spre amiezi. Socotelile cu 
artelnicul și intendantul le făcea în despărţitura lui, unde avea și 
lădiţa cu florini. Când pleca punea drugii de fier și lacătele, să 
nu-i umble careva la comoară. De când se șubrezise, scotea 
anevoie și cu zgârcenie banii și se târguia pentru fiecare husoș. 
Ba, mai mult, i se părea că fiecare caută să-l prade și ajunsese 
certăreţ și neîncrezător. Gavrincea i se tot plângea căpitanului 
de toanele unchieșului, care-i face zile fripte de câte ori se- 
ntoarce cu târguieli. 

— Nu te-nfierbânta, artelnice - îl ogoia căpitanul, blajin. Când 
ai s-ajungi la vârsta lui și vei trece prin câte a trecut vistiernicul, 


atunci să te aud! Fiţi și voi mai îngăduitori - ce Dumnezeu? - că- 
i trecut de șaptezeci și cinci... 

Dar în sinea lui era nemulțumit. Pe de o parte unchieșul nu se 
cruța: se amesteca în toate și începuse a le cam încurca; pe de 
alta, n-avea cine să-i poarte de grijă. lar la vârsta lui, oamenii 
devin mai firavi ca pruncii. Va trebui cumva să-l 
descotorosească de vistierie și să-l ducă la Dragomirești, să se 
hodine. Mai ales că răzmerița-i aproape și n-or să mai știe unde 
li-e capul, necum să-ngrijească de moșneag. Acasă, măicuţa, 
Anuș, Glicheria, tușa Măriuca... toate or sta în preajmă-i și i-or 
doftorici beteșugurile: că suflă greu și abia își târâie picioarele. 
De aceea, după ce rostui ceata lui Balica și Ciurilă, intră în 
despărţitură din peșteră: 

— lacă, ţi-am adus un pac de mahorcă, unchieșule, pentru 
lulea. 

— Mulţam! 

— Cum o mai duci cu sănătatea? 

— Dă... să nu mânii pe Dumnezeu. Nici să alerg ca ciutele nu 
se mai poate... 

Îi era teamă să mărturisească lui Grigore că nopţile aproape 
se-năbușă, iar după ce a dohănit o lulea îi zvâcnește inima de o 
simte în gâtlej. Nu vrea să-l stânjenească, dar nici să plece din 
tabără. 

— Mi s-a făcut dor de mama... - zvârli Grigore într-o doară. Mă 
gândesc să mă reped până la ea. 

— Bine faci, nepoate! O uiţi mereu... 

— Dumneata n-ai vrea s-o vezi? 

— Dă... 

— Ce-ar fi să-ncălecăm buiestrașii spre a le cădea în ospeţie. 
S-ar bucura și maica, și Glicheria, și Anuș... Dar mi-e că ţi-o veni 
greu. 

— Mie? - se făloși unchieșul. Nu mă cunoşti pesemne! La 
nevoie stau și trei zile în șa... 

Pe asta se și bizuia Grigore: pe mândria unchieșului. Doar 
zgândărindu-i ambiția îl va putea urni din tabără. 

— Dovedește-mi să te cred! - zâmbi Grigore cu-ndoială. 

— Acuși! - și sări în picioare. Hai să-nșeuăm caii! 

— Nu așa... - îl potoli Grigore. Să pornim chibzuit, de 
dimineaţă. Strânge-n dăsagi câteva primeneli și la ziuă vin să te 
iau. 


— Şi vistieria? - întrebă Nichifor întristat. 

— N-om zăbovi mult, unchieșule! Şi s-or descurca flăcăii-n 
lipsa noastră... 

Acasă, la Dragomirești, o luă pe Mălina deoparte: 

— Aș pofti ca unchieșul să rămână aici; la tabără s-ar prăpădi, 
că-i șubred rău. Are nevoie de așternut moale, o ciorbiţă de pui, 
un ou... Hrana voinicilor nu-i priește; molfăie pe gingii, mistuie 
anevoie carnea de jivine... 

— Din parte-mi să rămână, Grigore, că mi-e drag! Dar o să 
vrea? 

— la-l tu pe departe, mamă! Dacă-i zic eu, crede că vreau să-l 
alung. 

După două zile se pregăti de drum. 

— Pornim? se hărnici Nichifor. 

— Nu. Mă reped doar prin Botiza și leud, o zi... 

— Bine-ar fi să treci și pe la fratele Simion; nici nu știe că-s 
aici... 

— Oi trece, bunicule! 

La Bârsana povesti moșului Botârlă tărășenia cu Nichifor: 

— Nu vrea să stea, nea Simioane, și trebuie să-l silim cumva! 

— Dacă l-am aduce aici? Așa, două dărâmături, ne-am trece 
vremea lesne. Vorba ceea: „tusea și junghiul”... 

— N-o să vrea, îl cunosc eu! Mai nimerit ar fi să vii dumneata 
la Dragomirești - chipurile să-l vezi. Rămâi cu el o vreme, că 
odaia mea e goală și mama s-ar bucura... Până la urmă se- 
nvaţă! 

— Dacă socoţi c-așa-i bine, să vin... Strigă către ginere-său: 
Ştefane! Pune caii la căruţă; ne călătorim la Dragomirești, că 
mi-a venit fratele de cruce! 

Şi unchieșul a rămas, iar vistieria a luat-o Grigore... 


* 


Întâlnirea cu Francisc Rakoczi a avut loc pe la începutul lui 
octombrie, în Tarpa - un sat de pe malul Tisei, pe lângă Oradea. 
Grigore a venit însoţit de Toader și Imre, principele avea în suită 
pe Nicolaie Bercseny și Bottyan. Rakoczi era tânăr, sub 30 de 
ani, înalt, frumușel, cu o mustăcioară mică, gălbuie și obraji 
proaspeţi. Era îmbrăcat în negru, încins cu o spadă ușoară, iar 
pe umăr își zvâărlise cu neglijenţă elegantă un dolman tot negru, 
cu guler de lutru și brandenburguri roșii. 


S-au văzut în casa judelui sătesc din comună, Daroczi. 
Francisc al II-lea începu să vorbească cu glas plăcut, cultivat: 

— Generalul nostru de față, Bottyan, m-a încunoștinţat despre 
întrevederea ce a avut-o cu domnia ta, domnule Pintea. Și, cum 
ţineai să ne întâlnim, am încuviinţat. Socot că-i o treabă de 
căpetenie ca revoluţia să se desfășoare în același timp în 
Ungaria și Ardeal; am avea mai mulţi sorţi de izbândă... Îți 
cunosc efectivul de oameni și pretenţiile. De ce n-ai încheiat 
înţelegerea, că e doar în interesul iobagilor să pornim fără 
zăbavă? Sau nu ești mulţumit cu gradul de colonel? 

— Nu-i vorba de grad, înălțimea ta! Nu l-am cerut și nici nu-l 
râvnesc. In afară de sprijinul în arme și cai, avem nevoie să 
cunoaștem ce ați hotărât cu privire la iobagi. Din însărcinarea 
sfatului meu de căpetenii, din care se află de față Toader 
Crăciun și Imre Lacko - am cerut slobozenia iobagilor, pământ 
fiecăruia, dreptul de a avea gospodării proprii, fără să plătească 
nobililor porţii și să le facă roboată, să le aducă și plocoane, 
precum și deplina neatârnare religioasă... 

— Nu-s pretenţii cam mari? - se consultă principele cu 
Bercseny. Asta nu mai e înţelegere, ci ultimatum! 

— Se poate, înălțimea ta, dacă vreţi s-o numiţi astfel... Darvă 
rog să ţineţi seama că, la 1670, tatăl domniei voastre a făgăduit 
același lucru iobagilor români. Ba mai mult, pe cei care au făcut 
parte din oastea curuţească i-a înălţat în cin. Și tata o fost sutaș 
la Francisc | și a căpătat hrisov de nemeș... 

— Ce zici, domnule general Bercseny? - îl întrebă Francisc. 

— Arme, cai veţi avea... Şi pământ or căpăta cei care vor 
lupta în oastea noastră. Mai greu e cu slobozenia. Cine să 
muncească pe moșii? Că, de n-avem braţe, s-or duce tarlalele 
de râpă. 

— Argaţii, domnule general, și oamenii plătiți la buna 
înţelegere! Nu să fie scoși pe tarlale cu de-a sila de jandarmi și 
vătășei, cu ciomagul. Trebuie să înţelegeţi că și iobagii sunt 
oameni, nu vite și nu putem îngădui să fie batjocoriţi și prădaţi 
la bunul plac al moșierilor! 

Rakoczi îl asculta cu interes, puţin amuzat. Îl crezuse un iobag 
ceva mai isteţ, după isprăvile ce i se pun în socoteală. Dar are în 
față o căpetenie care știe ce vrea și pare instruit. Dar, oricum, 
prea și-a luat-o mocofanul în cap. La fel a păţit cu Esze Tamás și 
cu Bottyan! li ţine la distanţă - că-s de neam iobăgesc. Prind 


bine în vreme de răscoală, că-i ascultă iobagii. Dar nici să iei de 
bune pretenţiile lor nu-i o socoteală! Ar pierde nobilii, care 
alcătuiesc statul-major și finanţează răscoala. Și, în definitiv, ei 
sunt cei mai nedreptăţiți de ocupaţia lui Leopold, nu iobagii, 
care au îndatoriri statornicite, pe care nu e chibzuit să le 
smintești. li vorbi totuși potolit, cu oarecare politeţe: 

— Văd că ai și școală, domnule Pintea, asta mă bucură... Să 
presupunem că nobilii vor fi de acord să îndulcească șerbia, cu 
condiţia ca iobagii să rămână pe loc, în satele de pe domenii și 
să muncească pământul contra plată... 

— Pesemne că alteța voastră glumește! i-o întoarse Pintea. 
Ce fel de slobozenie e aceea care te ţine legat de moșie și te 
îndatorează să ieși la câmp, vrei nu vrei? "Țăranul liber trebuie 
să aibă dreptul a pleca unde crede de cuviinţă, să aibă primari și 
juzi aleși de obște și să plugărească moșierului, doar dacă-s 
înţeleși cu plata... 

Bercseny încrunta din sprâncene, dar Bottyan avea străluciri 
ghidușe în fundul ochilor. li plăcea că Pintea, pe care-l îndrăgise, 
înfruntă cu atâta demnitate pe nobili. Nu, ăstuia nu-i va sufla 
nimeni în ciorbă, oricât de suspus ar fi... Francisc se afla în 
schimb la strâmtoare. Işi da seama că iobagii din Ardeal nu vor 
mișca un deget fără încuviințarea lui Pintea; dar nici să 
știrbească drepturile nobililor nu-i cu putinţă! 

— Şi încă ceva, alteţă. Asuprirea bisericii noastre din partea 
catolicilor... Noi  respectăm credinţa altora; să nu ne-o 
batjocorească nici ei! Ne-au jefuit bisericile și au vârât în ele 
papistași... 

— Pardon! - protestă Bercseny - lucrurile s-au petrecut 
perfect legal! Aţi încheiat concordatul cu Vaticanul și s-au unit 
credinţele. Nu eu am iscălit, ci mitropolitul ortodox... 

— Asta-l privește! lar poporul îl socotește înstrăinat și 
vândut... l-am și spus-o de altfel de la obraz! 

— Imi amintesc - râse Bottyan. L-ai și uns cu miere... 

— Asta a fost o răfuială între noi - încuviinţă Grigore. Dar 
clerul adevărat - preoţii din popor - nu s-au lăsat ademeniţi de 
iude; credincioșii nici pe atât... 

— N-ar fi nimerit să lăsăm problema religioasă pe seama 
clericilor? - interveni principele cu tact diplomatic. Noi suntem 
oșteni, avem un ţel comun: revoluţia. Și asta se hotărăște pe 
câmpul de bătaie, nu din strană! Socot, de altfel, că n-am 


dreptul să m-amestec în certuri religioase; să lăsăm popii să se- 
nvoiască între ei. În ce priveşte raporturile dintre nobili și iobagi, 
voi semna o patentă când talerul balanței va înclina spre noi... 

Nu își spusese gândul întreg. Episcopul reformat Paul 
Okolicsany îi ceruse egalitate religioasă pentru credincioșii săi, 
iar arhiepiscopul Szecheny îl tot bărâie la cap să nu cedeze. 
„Alteța voastră e catolic - i-a pus în vedere Szecheny. După ce 
aţi rupt punţile cu împăratul Leopold, nu-i chibzuit să supăraţi și 
sfântul scaun, cedând presiunilor reformate și ereziilor ortodoxe. 
Ar însemna un gest de răzvrătire față de Vatican, care a încheiat 
concordate, și asta vă poate atrage nu doar mânia papei, ci 
poate excomunicarea și afurisenia. Ar fi un risc ce vă poate 
răsturna toate planurile...” 

Poftim! S-a înapoiat să cârmuiască o revoltă împotriva 
dominaţiei lui Leopold și se vede vârât până-n gât în certuri 
mărunte, religioase. Dacă mai pune la socoteală și insistenţele 
nobililor, care i-au cerut răspicat să nu se atingă de iobagii lor că 
altfel îl lasă baltă, principele își dă seama că se poate înnămoli 
în smârcurile intereselor de tot felul, în loc să-și vadă de oști și 
bătălii. 

— Domnule Pintea - interveni Francisc cu hotărâre - să 
târguim de pe acum pielea ursului din pădure, cred că n-ar avea 
rost. Incă nu putem prevedea cine va fi ales principe al 
Ardealului și cine va purta, în Ungaria, coroana sfântului Ștefan! 
Principalu-i să fim stăpâni în ţara noastră, după care va fi 
cârmuită spre mulţumirea tuturor. Veţi avea și voi, valahii, un 
cuvânt de spus! lar câtă vreme voi trăi eu, n-am să îngădui 
asuprirea. Ești mulţumit, domnule colonel Pintea? 

Bottyan îl trase deoparte: 

— Spune da, Grigore, nu fi prost! Dac-or vrea nobilii să umble 
cu viclenii, nu uita că noi avem de partea noastră mulţimea. Și 
când iobagul are o flintă pe spinare, e mai puternic decât toţi 
castelanii lumii la un loc. 

— Acceptăm! - încuviinţă Grigore. Avem încredere în cuvântul 
înălţimii tale și în nepărtinirea ce o vei arăta oștenilor curuţi de 
toate credinţele. 

— Bravo! Așa îmi placi - se bucură Francisc. Celelalte 
chestiuni - muniţiile, aprovizionarea cu cai și hrană -le vei 
discuta cu generalul Simion Forgacs, pe care l-am numit șeful 


statului-major din Ardeal; comanda trupelor ţi-o încredințez 
dumitale, bineînţeles... 

— Nu generalului Bottyan? - rămase Grigore dezamăgit. 

— De el avem nevoie în nordul Ungariei și la graniţa Austriei. 
Cunoaște oamenii, locurile și se bucură de încrederea populaţiei. 

Pe drumul de întoarcere, Imre întrebă: 

— Nu ţi se pare, căpitane, că Francisc s-a dat legat în mâna 
grofilor? 

— Așa cred, Imre - încuviinţă Grigore. Dar vom ști să apărăm 
drepturile iobagilor împotriva oricărui vrăjmaș! 


Chiar în ziua sosirii în tabără s-a ţinut sfat mare. Căpeteniile, a 
rămas hotărât, să se răspândească și să adune iobagii 
nemulţumiţi: Imre spre Sătmar și Arad, Toader spre Maramureș, 
Zarand și Bihor, Sava cu Piroș spre Bistriţa și Bărgău, iar el, 
Pintea, se va lăsa în jos către cetăţile sașilor din Brașov, Sibiu și 
Sighișoara. Petrișor și Breban căpătară Blajul, Alba-lulia, Clujul și 
Dejul, iar Horacec va lua pe seamă Lugojul și Caransebeșul. 
Cetele să fie adunate în munţi și, pe măsură ce vor primi caii și 
armele, să fie împărțite cu chibzuială, după trebuinţă. 

Grigore întocmi un plan pe care îl supuse căpeteniilor: după 
ce vor aduna o oaste de 12.000 până la 15.000 de oameni, să 
atace deodată Bistriţa, Brașovul și Baia Mare. În Brașov, puteau 
captura puști și bombarde (fiindcă sașii aveau turnătorii), iar la 
Baia ar găsi aur pentru cumpărare de uniforme, hrană și furaje. 
Le-ar putea la nevoie confisca, dar ar însemna să-și atragă 
dușmănia breslelor negustorești și a meșteșugarilor târgoveţi, 
ceea ce nu le venea la socoteală. Dar, ca să pornești un asediu, 
ai trebuință de cai și de arme. lar contele Forgacs, cu toate 
făgăduielile, întârzia să le facă rost. In tabere se adunaseră cam 
opt mii de voinici, talerii din vizuină se cheltuiau cu repeziciune, 
încât Grigore fu nevoit să lanseze o proclamaţie către iobăgimea 
din sate, cerând să-i ajute pe ostașii curuţi, după puteri, cu 
alimente și furaje. Dar tot nu se ajungeau... 

Cu Forgacs s-a întâlnit la Budești, unde groful avea un conac. 
l-a vorbit lui Pintea de sus, cu dispreţ, fiindcă avea un dinte pe 
el de când îi scăldase administratorul și jucuţeii pe dereș. 
Grigore, mânios, bătu cu pumnul în masă: 

— Domnule general! Aţi primit dispoziție să ne daţi cai și 
arme! De ce ne purtați cu vorba de două luni? Oștenii mei nu 


pot pleca la bătălie pe jos și cu ciomege; eu sunt comandantul 
lor și răspund de viaţa oamenilor și de mersul răscoalei! lar 
domnia voastră ne puneţi bețe în roate... Nu cumva o faceţi 
dintr-adins? Dacă până într-o lună n-am pe puţin zece 
bombarde, cinci mii de cai și tot atâtea puști, voi cere principelui 
să fiţi înlocuit. Cred că un general mai grijuliu cu soarta 
răscoalei n-ar întârzia atât! 

Forgacs se făcu stacojiu de ciudă. Puturosul de valah și-a luat- 
o în cap și îndrăznește să-i poruncească lui, general și nobil! L-ar 
lua la palme, dar știe că el se sprijină doar pe argaţi și vechili, 
pe când valahul conduce mii de oșteni. Se stăpâni: 

— Uiţi, domnule colonel, că Francisc al Il-lea m-a numit șef de 
stat-major și că ești obligat să-mi îndeplinești dispoziţiile... Eu 
nu pot scoate din buzunar herghelii și armament; dacă nu s-a 
trimis din Ungaria, ce pot face? La drept vorbind, nici n-are rost 
să începem operaţiile în prag de iarnă. Așa că fii, rogu-te, mai 
puţin grăbit... 

Grigore spumega. Era cu ochi și cu sprâncene că groful caută 
să-ntârzie răscoala. De ce? Poate fiindcă se teme să nu i se 
ciuntescă din moșii. Dar așa nu poate să meargă! Va întocmi un 
raport și va trimite un sol la Francisc... Forgacs, cu mutra lui de 
dihor și ochii vicleni vârâţi în fundul capului, nu i-a plăcut de la 
bun început. Presimţea ceva. De-ar fi știut însă că Forgacs, fost 
general austriac, se alăturase răscoalei în înţelegere cu Leopold 
și Kollonitch, desigur că n-ar fi stat cu el de tocmeală. Dar n- 
avea habar, după cum nici Francisc - trăit departe și prea credul 
în cinstea grofilor - nu știa ce hram poartă. În anturajul lui 
Rakoczi, Forgacs mai avea un aliat în slujba habsburgilor: pe 
contele Nicolaie Palffy. Ei doi trebuiau să înștiinţeze curtea 
despre mișcările trupelor, să spioneze și să le atragă în 
capcanele regimentelor austriece. Li se făgăduise pentru 
această învoială netrebnică moșiile celor ce se dau de partea lui 
Francisc și, pe de altă parte, erau siguri că și răscoala fiului va 
avea aceeași soartă ca aceea a bătrânului Francisc |, cu peste 
trei decenii în urmă. 

După ce a citit raportul lui Grigore, principele s-a supărat. 
Luase frânele răscoalei cu trup și suflet, preţuia într-un fel pe 
Tamás, Bottyan și Pintea, dar, înrâurit de Bercseny, păstrase 
slujbele de conducători militari pentru nobili - apropiaţi de el și 
cu legături de castă. Doar n-o să se dea pe mâna unor foști 


iobagi, care emit pretenţii nesăbuite. Răspunse totuși prin loan 
Orban, care-i adusese solia că va trimite neîntârziat la peșteră 
trei mii de cai și tot atâtea puști, sfătuind prietenește pe 
colonelul Pintea să nu se pună-n proptă cu Forgacs, întrucât 
generalul are legături cu prefecţii, fișpanii și moșierii din Ardeal, 
cu ajutorul cărora va fi în stare să aprovizioneze oștile curuţe cu 
cele de trebuinţă. 

Hotărât lucru: cu Forgacs nu va duce casă bună! Și, dacă soţii 
vor Încuviinţa, vor porni către cetăţile statornicite, de-ndată ce 
se vor aduna voinicii de trebuinţă, chiar peste capul grofului ce- 
și spune general. Cu patru mii de cai și vreo șase mii de 
pedestrași, împresoară și supun cea mai întărită cetate... Imre, 
care comanda steagul din Fericea, ceru îngăduinţă să atace cu 
ceata lui orașul Bistrița. Să i se dea trei bombarde și patru sute 
de cai. Restul voinicilor vor lupta ca pedestrași. Grigore nu era 
de această părere. 

— Dacă vom fi înfrânți la prima ciocnire - își lămuri Grigore 
soțul - am pierde încrederea mulţimii. Poporul cere izbânzi, nu 
înfrângeri... S-a hotărât deci ca în preajma iernii să nu se 
înceapă nicio operaţie militară de mare întindere. Până s-or topi 
gheţurile să facă rost de provizii și cai, iar în anul ce vine, în 
1703, de cum s-o desprimăvăra, să pornească primul atac 
asupra Bistriţei. Voinicii se adunau mereu, iar munţii Rodnei 
erau împânziţi de tabere. Grigore Pintea nu mai avea o clipă de 
răgaz. Ca un comandant grijuliu trecea pe la fiecare tabără, 
stătea de vorbă cu voinicii, numea stegari și șutași dintre cei 
dovediţi destoinici, iar pe Albuţiu Purșa, Ilie Pasăre, loan Orban 
și Sava Popenţa - cei patru din Șicarlău - îi trecu căpetenii de 
ceată. Ciobanii și cătanele - primii cetași ai lui Pintea - cârmuiau 
de asemenea steaguri. El cu Toader și Imre vor alcătui statul- 
major, luând parte la bătăliile mai anevoioase. 

La fel de prinși erau artelnicii și bucătarii, iar covăcia lui 
Gaftenie, dubălarii și cusătorii lui Toma Gulici trebăluiau până 
se-nnopta. Căpitanul ședea serile și consulta hărţi, făcea 
socoteli, iar în zori pornea mereu spre alte cete. Se întăriseră și 
taberele aflate sub cârmuirea lui Pataki și a lui Balica și Ciurilă. 
Când a ajuns le cea dintâi, căpitanul Liviu îl agrăi: 

— Vom ataca și Sătmarul, colonele? 

— Eu tot căpitan rămân, ca tine - râse Pintea. În ce privește 
Sătmarul, de bună seamă că-l vom împresura! 


— ÎI lași pe seama mea, căpitane? Că am o răfuială cu Karslyi. 
Mi-a măcelărit sute de soţi și vreau să-i răzbun! 

— N-aș avea nimic împotrivă, căpitane Liviu. Dar ai o tabără 
cam săracă... Cu o mână de oșteni nu poţi împresura o cetate și 
încă aceea de reședință a guvernatorului... 

— Până la primăvară oi avea pe puţin trei mii de cetași; cai și 
flinte să ne dai! 

— Să nădăjduim, căpitane Pataki. Dacă nici principele 
Francisc al II-lea nu și-o ţine cuvântul... 

Pe Ciurilă și Balica avea de gând să-i îndrepte către Sighet și 
Vişeu, dându-le ca întăriri steagurile lui Sava și Piroș. Oamenii-s 
de prin părţile astea, au neamuri și prieteni, iar sătenii din 
Dolha, din Bărgău si din ţinuturile Zarandului s-or alătura fără 
greș voinicilor, că s-au mai răsculat ei și în alte rânduri. lar Sava 
și Piroș au devenit căpetenii de nădejde... 


* 


După ce a dat zăpada, se umbla anevoie și voinicii rămâneau 
mai mult prin adăposturi. Doar ștafetele circulau de la o tabără 
la alta, cu vești. Grigore nu se mai despărţea de Toader și Imre: 
își mutară sălașul în peșteră, în aceeași despărţitură. Inspectau 
taberele laolaltă, chibzuiau împreună... Doar Sava era niţeluș 
supărat. Pe el îl cam ocolea căpitanul de când se însurase cu 
Roșcovana. Nu era drept! Oare nu-i fusese primul aghiotant și i- 
a adus cei dintâi cai de la Stupul? Pe acea vreme Imre tâlhărea 
fain-frumos cu Aladar, iar Toader muștruluia cătanele 
împărătești. Cine a dus greul cetei? Grigore, unchieșul și el. De 
Nichifor n-are ce spune. Bine că l-a trimis la hodină; i-a pierit 
agerimea și nu-i de mirare: o fi având șaptezeci și cinci... Darel, 
cel mai tânăr, a dat dovadă de bărbăţie atât la Șeini, cât și 
atunci când s-au războit cu batalioanele nemţești, după care s- 
au pricopsit cu Toader. Mă rog, unde a fost trebuinţă... Și tocmai 
pe el îl ţine la depărtare! 

Piroș, mai ageră, a înţeles pricina: pesemne că Grigore se 
simte vinovat c-a dezamăgit-o. Şi, avându-l pe Sava aproape, ar 
fi nevoit să-ntâlnească ochii ei mustrători. Of! Dacă n-ar fi fost 
atât de căpăţânos și fudul, Roșcovana i-ar fi rămas roabă pe 
viaţă. Nici așa nu-l poate alunga din gând și se trezește noaptea 
suspinând ca o năroadă. Nu se cade, firește! Și-a pus pirostrii, 
are bărbat credincios și ascultător... Dar poţi porunci inimii? O ia 


razna fără voia ta! Și iar se pune pe oftat. Dar când Sava i se 
plânge de nedreptatea căpitanului, odată îi sare ţandăra: 

— lan ascultă, bărbate, să nu fi bicisnic! Dacă n-ar fi fost 
Grigore, ce erai astăzi? Nu tot rândaș la Stupul? Pe când așa, 
ești căpetenie de oaste și ai tot ce n-ai visat. De ce cârtești? 

Sava își înghite amarul și tace, fiindcă vede că Piroș are 
dreptate. Dar, chiar dacă n-ar avea, tot ar asculta-o, că o- 
ndrăgește pe zi ce trece și, când e plecată o zi, parcă-i ciung de 
o mână... 

Crăciunul l-au sărbătorit la Dragomirești, cu Toader, Sava și 
Piroș. Imre plecase la muiere și plozi, în Ferești. Tare s-a bucurat 
unchieșul când l-a văzut pe Grigore. De unde până atunci abia 
se mai urnea din așternut și Simion Botânlă îi ţinea de urât, 
parcă i-a revenit tinereţea de când îl vede pe căpitan în 
preajmă. Și Mălina e bucuroasă, iar Anuş e făloasă că fii-sa-i 
acum muiere la casa ei. 

Unchiul Sandu îl luă într-o zi pe Grigore deoparte: 

— Am auzit, nepoate, că pornești răscoala. N-ai de gând să 
mă iei și pe mine? Că doar n-oi rămâne să trândăvesc pe vatră, 
în vreme ce iobagii s-or război cu austriecii! 

— Dar ce-o să zică tuşa Măriuţa? - hohoti Grigore. Că te cam 
ţine de scurt... 

— Când m-oi zborși la ea, nepoate, nu mai zice nici „pâs”! 

— Dacă-i așa, unchiule Sandu, află că am mare trebuinţă de 
tine. De când s-a betegit Nichifor nu mai avem vistiernic. Şi 
ducem lipsa unui om de nădejde. Vrei să-i iei locul? 

— De vrut, vreau eu, nu-ncape tocmeală! Mă-ntreb, însă, m-oi 
descurca oare cu piţule și răboaje, că nu prea știu carte? 

— Te-om ajuta și noi, unchiule! Tu să ai doar grijă de bănet și 
să nu dai nimănui un florin fără știrea căpeteniilor. 

— Asta-i lesne, nepoate! O fac fluierând... Când pornim? 

— După bobotează. Ti-om rostui cal, straie, pistoale... mă rog, 
ca unui oștean. 

— Uhu! - se veseli Sandu - ce-o să mai facă Mărie venin! 


$ 
În ianuarie, Grigore primi un musafir neașteptat: pe lanoș 


Bottyan. Purta o șubă cu blană, obiele groase în cizme și avea 
chiciură pe mustață: 


— Strașnic ger, Grigore! - spuse el în loc de „bună ziua”, când 
intră în despărţitură din peșteră. 

Pintea îi ajută să-și scoată șuba, îi turnă palincă tare într-un 
cănceu și-l pofti să șadă lângă sobă, spre a se încălzi. 

— Mă tem c-am să torc precum motanii - șugui generalul. Se 
așeză pe laviţă, își îndesă luleaua și porni să scoată trâmbe de 
fum. 

— Ce-mi prilejuiește bucuria venirii domniei tale, lanoș baci? - 
îl iscodi Grigore. 

— De fapt nici nu sunt aici, Grigore - glumi Bottyan. Am venit 
în taină, să nu mă pun în proptă cu Forgacs. Nu prea mă are la 
stomac... 

— Nici pe mine - adeveri Grigore. 

— Nu-i de mirare, băiete: puţim a opincă și a piele de oaie... 
Te-aș ruga să nu pomenești nicăieri de venirea mea. Am spus că 
mă reped până la Cluj, să-mi văd ţinutul de baștină. M-am oprit 
o zi la Forgacs și iată-mă! Dacă nu mă lași să flămânzesc şi-mi 
faci loc într-un așternut, rămân două, trei zile la tine! 

— Şi Clujul? 

— L-oi vedea după ce ai să-l cucerești cu oștenii tăi... 

— Intinde-te pe patul meu, lanoș baci, că eu mă duc să 
rânduiesc cele de cuviinţă. Ai fi obosit după drum... După ce te-i 
dezmorţi și vei fi hodinit, am să-ți povestesc o seamă de 
lucruri... 

— Mor de nerăbdare, băiete! Dar ai grijă și de niște vin. Că 
de-ți turuie gura ca o moară neferecată, ţi se usucă gâtlejul... 

— Se face, lanoș baci! - râse Pintea. Ești oaspetele meu cel 
mai drag și mai bine să-mi tai o mână decât să te nemulţumesc. 

— Vezi-ţi de treabă, colonele! Căpetenii ciunge ne trebuiesc? 
Nu-i de ajuns că avem chiori? 

li plăcea să-și bată joc de beteșugul său, ca să n-o facă alţii. 
După ce s-au ospătat, Grigore îi istorisi cum merg treburile, câţi 
voinici s-au strâns și, îndeosebi, cearta avută cu Forgacs. 
Bottyan asculta cu luare-aminte, mormăia câte un „hm... hm...” 
cu înţeles, dar îl lăsă să-și deșerte sacul: 

— Va să zică așa... V-aţi luat la harţă? Și pișicherul nu mi-a 
suflat un cuvinţel despre tărășenia asta. Deh, ce să zic? Văd că 
nu-ți place; mie nici pe atât. Dar, dacă l-a pus Francisc al nostru, 
trebuie să ne supunem. 


— Cum să-l rabd, lanoș baci, dacă are gânduri ascunse si 
umblă să mă prostească? 

— Măi băiete, lup să se prefacă-n miel blajin e greu să- 
ntâlnești! Groful rămâne grof, orice-ai face! Și caută să tragă 
spuza pe turta lui... La viclenie, răspunde tot prin viclenie! Care 
o fi mai isteţ o să-l biruie pe celălalt... Tu ascultă ce zice el și fă 
cum crezi că-i mai bine. Cunoști Ardealul, păsurile oamenilor, te 
doare de ei... și știu că ce vei face va fi chibzuit. De altfel nu pun 
preţ nici pe știința lui militară, deși a fost general și la austrieci. 

— A fost? Nu știam. 

— Află de la mine. N-am auzit însă de vreo ispravă mai de soi 
din partea lui. Pe când Bercseny... ăsta da! E un oștean 
desăvârșit. 

— Să-l fi pus barem pe el în Ardeal, dacă n-a vrut să te 
numească pe domnia ta... 

— El și cu mine om cârmui oștile din nordul Ungariei, unde 
avem în coastă regimentele lui Leopold; Ștefan Czaky împreună 
cu Esze Tamâs se vor îndrepta spre Dunăre-n jos, unde trebuie 
să se-ntâlnească cu oștile franco-bavareze... 

— Ne dau și francii ajutor? 

— Vezi bine! Sunt vrăjmașii lui Leopold, se războiesc pentru 
Spania și, lucru de căpetenie, regele lor Ludovic al XIV-lea e 
neam cu principele Rakoczi. Și i-a făgăduit sprijinul... 

— Dacă-i așa, lanoș baci - se bucură Grigore - îi facem 
chisăliță! 

— Nu zice hop până n-ai sărit, Grigore - îl domoli Bottyan. E 
mai greu să câștigi o bătălie decât să deșerți o glajă de răchie... 
Cai, arme ai primit? 

— Foarte puţin: câte două mii. Bombarde si archebuze de fel. 

— Se meșteresc la Buda, după câte am auzit. Oi pune o vorbă 
pe lângă principe să-ţi facă și ție parte. Cât privește caii, fii isteţ, 
flăcău! Mai rătăciţi-vă pe la vreo stavă, la vreun conac... Și, de 
s-or lua caii după voi, ce vină aveţi? Cine ce are cu ei dacă le 
place mai bine în tabără, decât în grajduri, la conovăţ? - și râse 
cu poftă, cum avea obiceiul. 

În cele trei zile cât a rămas la peșteră, Bottyan i-a dat lui 
Grigore o seamă de îndrumări nepreţuite. La fel a făcut cu Imre 
și Toader. Pintea și-a ciulit urechile, iar serile așternea pe hârtie 
tot ce i-a spus. Omul acesta ascundea sub chipul domol și hâtru 
un războinic neînfricat; dădea poveţe minunate, glumind. Dar 


fiecare glumă cuprindea un tâlc ascuns și, dacă te pricepeai să-l 
descâlcești, aveai ce învăţa... Grigore era un învățăcel silitor: 
prindea orice... S-au îmbrățișat, la despărţire, ca un tată cu un 
fecior: 

— Dacă-i fi cumva la ananghie, Grigore - îl povăţui lanoș baci 
- nu pregeta. Trimite-mi veste. Te-oi ajuta pe cât îmi va sta în 
puteri. 


Guvernatorul Rabutin aflase, prin căpitanul Weiner, că iobagii 
părăsesc satele și moșiile, fugind în munţi. Primise și o seamă 
de jalbe din partea grofilor, dar n-avea cum să-i mulţumească. Îi 
rămăseseră în Ardeal regimente puţine - cât să facă faţă unor 
sarcini urgente - dar nu le putea răspândi în munţii ce se- 
ntindeau de la ieșirea din cetate și până spre Borșa încolo, ca un 
lanţ neîntrerupt: Gutinul, Ţibleșul, Rodna... iar în jos până spre 
Sărmășag și Zalău. Să găsești fugari prin toate hăţișurile codrilor 
Transilvaniei îi părea mai anevoie decât să cauţi acul în carul cu 
fân. Și asta l-ar stingheri grozav... 

E mulţumit că-n vreme ce alţi generali se tăvălesc prin 
noroaiele de la hotarele Spaniei, umblă nerași cu săptămânile și 
dorm prin corturi sau bordeie sărmane, el, Rabutin, huzurește în 
palatul guvernamental. Nimeni nu-i caută în oală cum trăiește și 
cu ce își omoară timpul de prisos. Și timp are berechet... A lăsat 
treburile mai plictisitoare pe spinarea lui Hanemann, fiindcă i-a 
prins slăbiciunea: îi place grozav să se simtă mare și tare, 
jucându-se de-a înlocuitorul guvernatorului. Lui ce-i pasă? Joacă- 
se cât o pofti, numai să-l lase în pace! Așa poate aduce oricând 
o femeiușcă focoasă pe ușiţa dosnică din grădină, să schimbe 
băuturile după plac și să învârtească foiţele până-n zori. Că 
vreme de dormit are destulă... Uneori și-aduce aminte de 
Csontos, plecat la Viena, ori de tâlharul Pintea, care a dispărut 
fără urmă. l-a cășunat și pagubă ticălosul, fiindcă armenii nu-i 
mai varsă cele două mii de taleri pe an; și huzurea strașnic cu 
ei. Moșia din Stiria este înglodată în datorii. Bine că n-are 
urmași! lar pe Fany n-ai urni-o din castel nici cu boii!... 


CAPITOLUL XXV 
OȘTEANUL DE LA BAIA 


Abia dăduseră primii muguri și glia mustea încă de apă 
nezvântată. Nopțile erau friguroase. Primăvara întârzia, cu toate 
că în alți ani, pe acea vreme, la mijlocul lunii mărțișor, zilele 
erau mai călduroase. Cetele s-au urnit. Steagurile cârmuite de 
Imre și Breban și-au ridicat într-o noapte corturile și au coborât 
la vale, către Bistriţa. În frunte se aflau călăreţii - vreo patru 
sute - urmaţi de pedestrașii daţi în seama lui Purșa. Pe unde au 
trecut - prin Telciu și Rodna, pe la Năsăud și Prundul Bărgăului - 
iobagii li s-au alăturat, așa încât a poposit în preajma cetăţii o 
oaste de peste două mii de răsculați. Și-au statornicit sălașul în 
jurul zidurilor, la o depărtare bunicică, unde n-ar fi ajuns plumbii 
flintelor, nici  ghiulelele  bombardelor. Prima măsură de 
încercuire a cetăţii a fost îndepărtarea celor care aduceau 
alimente la târg. Şi, ca să nu le pricinuiască pagube, Imre 
cumpără cele aduse pentru hrana oștenilor săi. Deși cetatea 
avea încă rezerve, unii brutari și-au închis dughenele, iar 
starostele lor, Metzler, s-a plâns primarului Donner că, de nu vor 
izbuti trupele austriece, conduse de maiorul baron Falkenhein, 
să străpungă încercuirea răzvrătiţilor curuţi, târgoveţii vor 
flămânzi curând. 

— Depozitul de grâne e pe sfârșite, iar vite pentru tăiere sunt 
prea puţine în târg - își încheia starostele plângerea. Dacă nu 
luaţi măsuri la vreme, domnule primar, vom avea de înfruntat 
nu numai asaltul răsculaților dinafară, ci, poate, revolta 
târgoveţilor flămânzi dinlăuntru. Şi asta-mi pare mai grav! 

— Ce pot face? - înălță din umeri Donner. Doar n-am să las 
vraiște porţile? Întâi că nu-mi stă în putinţă, iar în al doilea rând 
ar fi o faptă de nebun. Războiul e treaba garnizoanei! Tot ea are 
datoria să ne-nlesnească aprovizionarea în vremuri tulburi, că 
doar n-om hrăni de pomană, din pungile noastre, o mie de 
dălcăuţi ai lui Leopold! Și, după câte văd, Falkenhein nu se 
sinchisește de noi. Ba, colac peste pupăză, și Sachs von 
Hartenek, judele regesc, mi-a trimis ordin să-i recrutez cinci sute 
de trabonţi dintre târgoveţi și să le procur cai și arme din 
vistieria cetăţii. Pentru cai și arme trebuiesc bani, iar lada ni-e 
aproape goală... lar în ce privește oștenii, ai să-mi dai cumva 
dumneata, staroste Metzler, calfele din prăvălie? 


— Dacă nu se va putea altcum, n-om avea încotro! E poruncă 
împărătească... 

— Fie. Și arme? Să zicem că pulbere avem de ajuns. Fabrica 
lucrează... Dar de flinte ce te faci, că nici Falkenhein n-are 
destule? 

Trecuseră două săptămâni și situaţia aprovizionării se- 
nrăutăţise mult în cetate. Guvernatorul, la cererile stăruitoare 
ale lui Donner, consimţi să trimită, noaptea o companie de 
călăreţi, care să forţeze încercuirea. Dar tabăra așezase iscoade 
pe lângă porţi, care vesteau orice mișcare din jurul lor. lar când 
auziră la poarta de răsărit - de cealaltă parte a taberei - tropote 
și nechezat de cai, înștiințară pe Imre în grabă. El porunci să fie 
pregătiţi fără zăbavă optzeci de călăreţi înarmaţi cu pistoale (că 
se mânuiesc mai ușor), iar caii să stea înșeuațţi. Lăsară să se 
depărteze călărașii lui Falkenhein, încât să nu mai poată primi 
ajutor din cetate, și porniră galop după ei, trăgând din pistoale. 
l-au ajuns curând din urmă. Plutonierul neamţ, care comanda 
compania, porunci trupei să se-ntoarcă spre inamic, în front, și 
să pornească la șarjă de sulițe. Dar i-a întâmpinat o ploaie de 
plumbi, ţintită fără greș. Cai și călăreţi se prăvăleau de-a valma, 
în vaiete și nechezături îngrozite. Cei rămași teferi s-au văzut 
nevoiți să se predea, întrucât suferiseră pierderi grele și 
retragerea spre cetate le fusese tăiată. Vreo șaizeci au căzut 
prizonieri; restul zăceau morţi și răniţi printre leșuri de cai. 
Voinicii i-au încercuit, lăsându-le răniții unde s-au prăbușit... 
Ajunși la tabără, au strâns caii și suliţele, în vreme ce Imre 
porunci plutonierului inamic: 

— Te vei întoarce în cetate cu solie din partea noastră că vă 
îngăduim să vă adunaţi morţii și răniții în noaptea asta. Nu 
atacăm până la ziuă! Dar, de veţi încerca să strecuraţi pe porţi 
și oșteni, vom împușca prizonierii. Să se trimită numai sanitari și 
brancarde! Ai înţeles? Mișcă-te! 

Și ceata suferise pierderi în bătălie. Puţine - e drept: zece cu 
totul, din care trei morţi. Breban fusese împuns de o suliță în 
coapsă, deoarece se avântase în mijlocul dușmanului, fără să fi 
fost nevoie. Matei Şonț îl legă cu feși, ajutându-l să se înapoieze 
în tabără șontăc; pierduse și calul... 

Când îl zări, Imre îl întrebă cu-nagrijorare: 

— Ai să poţi umbla, Brebane, sau să te dăm în grija felcerilor? 


— Fleacuri - minţi Breban. Am o înţepătură și în două zile pot 
juca chindia. 

— Altădată să nu te mai pripești, băiete, c-ai s-o păţi! Și, dacă 
ne-ar hăcui căpeteniile, ce ne-am face? 

Incercarea de a sparge încercuirea eșuase. Pe zidurile cetăţii 
apărură saci umpluţi cu nisip, închipuind metereze. În spatele 
lor, Falkenhein rânduise pe cei mai destoinici ţintași, cu flinte și 
archebuze. Ordonă ofiţerilor să se deschidă foc asupra oricărui 
străin care se va apropia la o sută de paşi de cetate. În tabără 
se auzea adesea pârâitul gloanţelor. Nici cerșetorii nu se mai 
foiau în jurul porţilor, ca altădată. Doi calici, care cutezaseră 
totuși să se apropie, au fost ciuruiţi de plumbi... 

Incurajaţi de vecinătatea cetelor curuţe, bărgăuanii s-au 
proclamat neatârnaţi și au trimis ștafete să anunţe că au trecut 
de partea răscoalei. Imre, urmat de steagul lui, a intrat în 
Bărgău. A pus pe localnici să schimbe primarul și notarii 
stăpânirii, alegându-i pe cei găsiţi mai pe potrivă. Noul primar, 
un fierar ungur pe nume Revay, ceru locuitorilor să predea fără 
întârziere dările și merindele ce se trimiteau pân-atunci la 
Bistriţa, că trebuiesc îndrumate spre cetele curuţe. Adunară și o 
sută de flăcăi din Bărgău și împrejurimi. Li se dădură cai și 
sulițe, după care fură trimiși în tabără. 

Breban mergea spre vindecare. Pe cal nu-l supăra prea tare 
coapsa... În steaguri se aflau câţiva flăcăi pricepuţi în dulgherie 
și corhănit. Fură trimiși în pădure, să doboare copaci. Din blăni 
groase au fost durate un soi de cuști închise, lăsându-se doar 
găuri prin care să fie scoase ţevile puștilor. Nu erau prea 
arătoase aceste care de asalt improvizate, dar cei aflaţi 
înlăuntrul lor erau la adăpostul plumbilor austrieci (când se 
apropiau de cetate). Primul asalt fu pregătit pentru o noapte de 
aprilie, după ce vremea s-a încălzit și se zbicise glia. Au meșterit 
scări din funie de tei pentru căţărat, câteva berbece, și, la 
adăpostul carelor, pedestrașii se apropiară de ziduri. N-aveau 
nevoie de cai: i-ar fi stânjenit. De câte ori se apropiau de ziduri, 
rafalele de plumbi izbeau lemnăria carelor și gurile pivelor lătrau 
necontenit, scuipând obuze și flăcări. S-au retras către ziuă, cu 
pierderi serioase. Dezamăgit și amărât, Imre mână un sol călare 
la Grigore, să-i ceară sfatul. Fără să aștepte lămuriri, Pintea sări 
pe Vifor și călări întins până la tabăra cetei din Bistriţa. După ce- 
și însufleţi căpeteniile, se sfătui îndelung cu ele, chibzuind care 


ar fi cel mai nimerit mijloc. Se aflau în cort, afară de Imre, 
Breban și slovacul Horacec. 

— Carele v-au folosit cumva? - se interesă Grigore. 

— Chiar mult! - adeveri Imre. Fără adăpostul din spatele lor, 
pierdeam o groază de voinici. Chiar și cu ele... 

— Dacă-i pe așa - sugeră Pintea - ne-ar prinde bine vreo 
douăzeci de bucăți... 

Mintea lui ascuţită prindea învăţăminte din orice împrejurare 
și își dădu seama că aceste care de asalt sunt mai nimerite ca 
apărătorile fragile din lemn. Chiar învelite cu tablă, erau 
străpunse de plumbi. A doua zi, voinicii se așternură pe treabă. 
În mijlocul lor, în pădure, Pintea nu pregeta: punea mâna pe 
bărdaș, pe secure, și le mânuia cu iscusinţă. Pilda căpitanului 
însuflețea voinicii și codrul răsuna de bufnituri. Se muncea cu 
sârg și voie bună, deoarece Grigore știa să dea sfaturi potrivite 
și să-nveselească flăcăii printr-o vorbă de duh. Căruţe aveau; le 
lungiră doar oiștele... Întocmiră cuștile și le înțepeniră prin cuie 
aduse din Bărgău, iar în mai puţin de o săptămână aveau 
douăzeci și cinci de care trainice. După ce le văzu gătate, Pintea 
întocmi o somaţie către bistrițeni, pe care o trimise c-un sol ce 
purta steagul alb. Somaţia suna astfel: 


„În numele măriei sale principele Francisc Rakoczi al II-lea, vă 
somez ca în termen de 48 de ore să descuiaţi porţile cetăţii și 
să-mi predaţi cheile orașului. La caz că nu veţi asculta, vom 
asalta zidurile cu trei mii de oșteni. Odată cucerită cetatea, vom 
spânzura primarul, consilierii, magiștrii și perceptorii, fără altă 
judecată. Dacă veţi urma porunca noastră, vă asigurăm viaţa și 
avutul atât vouă, cât și târgoveţilor. Oastea noastră are drept 
ţintă să scoată cetăţile și târgurile ardelenești de sub stăpânirea 
cotropitorilor austrieci, nicidecum să jăcuiască ori să ucidă 
cetățeni pașnici. Aşteptăm răspunsul până mâine, la ivirea 
zorilor. Dacă se va aduce solului nostru orice vătămare sau va fi 
întemnițat, vom împușca zece dintre prizonierii pe care-i avem 
în tabără. 

Grigore Pintea de Măgoaja, 
Cârmuitorul oștilor curuţe ale răscoalei din Ardeal.” 


La primirea somaţiei, primarul Donner convocă grabnic pe 
consilieri. Trimise și la judele regesc, Sachs von Hartenek, dar 


acesta, la îndemnul lui Falkenhein, a refuzat să asiste. 
Dezbaterile, agitate, s-au prefăcut adesea în certuri. Până la 
urmă a reieșit limpede că cetatea nu poate rezista asediului, cu 
atât mai puţin unui asalt a trei mii de curuţi înarmaţi. Cel care a 
susținut cu mai multă stăruinţă predarea cetăţii era notarul sas 
Andreas Zierner, care-l dușmănea pe Donner încă de când l-a 
pus guvernatorul primar. De fapt, consilierii și starostii breslelor 
îl aleseseră pe el, dar, cum guvernatorul avea cuvântul 
hotărâtor, predase lui Donner cheile orașului. Zierner nădăjduia 
că răsculații îl vor scoate pe Donner din dregătorie și cine ar 
putea veni în loc? Fără-ndoială cel ales de obște! Tot el fu de 
părere să i se trimită un memoriu lui Falkenhein, pe care, ca 
notar, fu pus să-l întocmească. El așternu pe hârtie doleanţele 
obștești: 


„Pe lângă toată supunerea omagială faţă de împărat, orașul 
nu mai poate rezista dușmanului din motiv că garnizoana este 
prea slabă, iar ajutor dinafară nu-i nădejde să se primească. 
Curuţii atacă neîncetat; muniţia și alimentele sunt pe sfârșite. 
Sașii sunt ameninţaţi că, nerespectându-li-se privilegiile şi 
imunităţile, dușmanul le va aprinde casele, le va confisca avutul, 
iar ei înșiși vor fi spânzurați dacă nu vor capitula de bună voie. 
Cu un cuvânt, bistriţenii se văd nevoiţi să se prepare pentru 
predare”... i 

S-a mai întocmit și scrisoarea de răspuns către „Inălțimea sa, 
comandantul trupelor revoluţionare”. În aceasta, erau relatate 
dezbaterile din consiliu, memoriul trimis lui Falkenhein și se 
cerea o păsuire de cinci zile. Dacă în vremea aceasta 
guvernatorul nu se hotărăște, peste capul lui vor fi deschise 
porţile cetăţii, iar orașul se va pune sub oblăduirea măriei sale 
principele Rakoczi. Solia a dus-o Zierner personal. Pintea l-a 
primit cu cinstea cuvenită unui sol, i-a dat un ospăț, după care 
au stat la sfat împreună cu căpeteniile taberei. Grigore era 
bucuros că va putea cuceri orașul fără vărsare de sânge, 
cruțând viaţa voinicilor. Această izbândă ar putea fi și îndemn 
pentru alte cetăţi, să se predea de bună voie răsculaților. 

— Ne  garantaţi într-adevăr viaţa și avutul, domnule 
comandant? - îl iscodi sasul. 

— Am făgăduit și mă voi ţine de cuvânt! 


Zierner nu uită să-i amintească cât a stăruit el în consiliu și că 
a făcut-o, deoarece este cu trup și suflet de partea principelui. 

— Ne-am săturat și noi, sașii, de îngâmfarea și poftele 
hrăpăreţe ale austriecilor. Eu, unul, mai am și o nemulţumire 
personală: guvernatorul l-a pus pe Donner primar, deși staroștii 
breslelor m-au ales pe mine. Dar pesemne că lui Falkenhein nu-i 
plac ochii mei, fiindcă nu m-am ploconit în faţa lui. 

— Dumneata vei fi primar, domnule Zierner! Cu condiţia să ne 
verși dările ce se cuveneau până azi guvernământului și să ne 
predai armele și caii disponibili... - îl asigură Pintea. 

— Vă dăm și cei cinci sute de trabonţi pe care Hartenek i-a 
cerut pentru împărat. 

— Mulţumim! Dar dacă Falkenhein refuză și vrea să opună 
rezistenţă? 

— ÎI silim noi, înălţimea ta! Adun toţi meșteșugarii, calfele de 
negustori și cetăţenii și-i dezarmăm. 

— Perfect! 

— Să presupunem că ar consimți să se retragă cu trupele 
sale. li veţi îngădui? - îl chestionă Zierner mai departe. 

— Fără arme și cai, da! Înarmaţi, îi vom considera vrăjmași și 
îi vom ataca. Dar, dacă pleacă de bună voie, n-au decât să-și ia 
și cei șaptezeci de ostateci, că nu vreau să-i hrănim de pomană. 
Ce ziceţi voi, soţilor? - se adresă lui Imre, Breban și Horacec, 
aflaţi în cort. 

— Ai hotărât chibzuit, colonele! - îi dădu Breban gradul pe 
care i-l conferise Bottyan, în numele principelui. 

— Subscriem! - întăriră Imre și Horacec, iar sasul se despărţi 
de ei bucuros că va fi în sfârșit primar și va plăti o poliţă veche 
înfumuratului Donner. 

— Suntem deci înţeleși, domnilor! Dacă până sâmbătă seara 
nu vedeţi steagul alb fluturând pe cetate, în aceeași noapte vă 
deschid porţile cu oamenii mei. 

După capitulare, noul primar Zierner dădu o proclamaţie către 
populaţia orașului; să nu umble pe străzi după orele opt seara, 
să dea găzduire oștenilor și să jure credinţă principelui Francisc 
Rakoczi al II-lea, în numele căruia va guverna cetatea căpitanul 
curut Horacec Adalbert. Mai porunci cârciumarilor și hangiilor ca 
timp de trei zile să împartă hrană și băutură fără plată oștenilor 
curuţi. Acestea vor fi scăzute din dările cuvenite statului. Lui 
Horacec i se lăsară cinci sute de voinici. Ceilalţi, sub conducerea 


lui Imre, se lăsară în jos către Târgul Mureș și Cluj. Armamentul 
le sporise cu zece mortiere austriece, puști, sulițe și scuturi 
capturate de la austriecii care se retrăseseră spre Dej, bașca 
vreo cinci sute de cai. Pintea luă cu sine pe trabonții bistrițeni, 
călări, și se-ndreptă cu ei către Sătmar, unde se afla tabăra lui 
Pataki. Se înţeleseseră să nu se pornească la atacul cetăţii fără 
un ordin al lui Pintea, iar oștenii se aflau cantonați în pădurea 
din susul Cehului Silvaniei. In drum poposiră la peșteră, unde se 
găseau steagurile conduse de Sava și Piroș. Au pornit cu toţii 
prin Gutin, apoi au coborât prin Hideaga și Ardusat, unindu-se 
apoi cu ceata lui Liviu Pataki, sporită între timp la o mie de 
oșteni. 

Pintea, Liviu, Sava și Piroș au ţinut sfat de război. 

— Căpetenia va fi Pataki, având experienţă militară. El va 
conduce operaţiile, iar steagurile lui Sava și Piroș se vor orândui 
pe câmpul de bătaie așa cum va porunci el. 

— Şi tu, căpitane? - îl sfredeli Piroș. 

— Mă reped să văd ce au făcut Balica și Ciurilă spre Sighet. 

— Oprește-te și pe la Dragomirești, Grigore, la ai noștri! 
Spune-le că suntem sănătoși. 

— Așa voi face, stegarule Piroș Mintău! - glumi Pintea, dându-i 
numele de familie al lui Sava. 

— Şi când te-ntorci? 

— Nădăjduiesc să-mi ajungă două săptămâni. Dac-aveţi 
cumva nevoie de mine mai curând, trimiteţi o ștafetă călare. Mă 
veţi găsi fie la Dragomirești, fie la peșteră. 

— Uitasem să te-ntreb, căpitane - îl agrăi Liviu. M-am pomenit 
zilele trecute c-un ofiţer. II cheamă lanoș Magoș și zice că-i 
aghiotantul generalului Forgacs, care va conduce operaţiile de 
la Sătmar... i 

— Să-și conducă muierea și plozii! - se înfurie Grigore. In 
Ardeal poruncesc eu și nu ascult decât sfaturile principelui sau 
ale generalului Bottyan, dacă s-o abate pe la noi. Nu cunosc pe 
alții! lar dacă domnul Forgacs vrea să se joace de-a revoluția, s- 
o facă pe moșiile sale și cu argaţii lui. In treburile noastre să nu- 
și vâre nasul, că o dată i-l retez! 

— Așa să-i spun ofițerului, dac-o mai trece pe aici? 

— Intocmai, căpitane Liviu! Mă tem că Forgacs umblă cu 
șezutul în mai multe luntre și n-aș vrea să ne încurce socotelile. 


* 


Ceata lui Balica și Ciurilă a primit întăriri. | s-au alăturat 
steagurile lui Petrişor, Ilie Pasăre și Dumitru Cordiș. Ca artelnic și 
șef al aprovizionării căpătaseră pe Simion Benţa. Pe unde 
treceau li se alăturau alţi iobagi, iar satele Borșa, Vișeul, 
Budeștii și Ocna Șugatag trecuseră de partea răscoalei. S-au 
pus alţi juzi și primari dintre voinici, li s-au lăsat întăriri și 
papistașii fură goniţi din bisericile ortodocșilor. Pintea dădu 
poruncă să nu se mai facă zile de roboată pentru grofi decât pe 
bani, desfiinţând prerogativele nobiliare în comunele care au 
trecut de partea răscoalei. De asemenea dările și porţiile nu se 
vor mai plăti castelanilor, deoarece, atâta vreme cât vor dura 
luptele, ţăranii ajută cu alimente și furaje oștile revoluţionare ale 
curuților. 

Moșierii făceau zâmbre, dar nu aveau cum să-i silească pe 
iobagi. Banderiile le fuseseră luate de împărat, în război, iar 
poterașii și jandarmii - puţini la număr - n-aveau putere să se 
împotrivească voinicilor înarmaţi ce păzeau satele și avutul 
iobăgesc. 

În timpul lipsei lui Grigore, Liviu Pataki, care nu-i ierta lui 
Kar6lyi că i-a căsăpit fără milă sute de oșteni, a atacat moșiile 
acestuia din Dolha și Carei, a confiscat proviziile, grânele, 
furajele și caii pentru nevoile cetei, a gonit administratorii și 
vechilii și a lăsat moșiile și conacele sub paza voinicilor. Auzind 
acestea și simțind primejdia de a pierde moșiile, Sandor Karólyi 
se gândi la un șiretlic: demisionă din postul de prefect, se sui 
într-o caretă ușoară și trecu granița Ungariei pe la Valea lui 
Mihai, în căutarea lui Rakoczi. Îl găsi în tabăra de la 
Nyiregyhaza, aproape de Debreczen. 

— Am venit să mă pun la dispoziţia răscoalei, luminăţia ta! 

— Dumneata, conte? Ești doar prefect al lui Rabutin! 

— Am demisionat, înălţimea ta. Socot că-i de datoria fiecărui 
ungur cinstit să sprijine o mișcare pentru independenţa ţării. Și 
eu îs om de onoare! 

— Frumos vorbit! Așa-i, domnule Bercseny? 

— Sunt de părerea voastră, principe. 

— Şi ce să facem cu domnia sa? 

— ÎI numim general, principe - stărui Bercseny. Domnul conte 
a fost cândva militar și avem nevoie de conducători pricepuţi. 


— Accept! - se bucură Francisc, știind că unul din stâlpii 
feudalităţii ardelene se alătură răscoalei. Vei conduce oștile 
dinspre Dunăre. Sunt cantonate la Szeged, iar statul nostru 
major opiniază să coboare în ţinuturile locuite de sârbi - la 
Senta, Kjkinda și Vârșeț - spre a înrola pe cei ce vor voi să vină 
în rândurile noastre. Vrăjmășesc doar și ei pe Leopold și pe 
austrieci! 

— Nu s-ar putea, excelenţă, să-mi daţi nordul Ardealului? - se 
rugă mieros Kar6lyi. Acolo am domeniile, familia... și, la vârsta 
mea, ești bucuros să te odihnești când și când în patul tău. 

— Imposibil, conte! De Ardeal răspunde Forgacs; n-aş vrea să 
am discuţii cu el. Așa a hotărât statul nostru major, așa rămâne! 

— Dar știți, excelenţă, curuţii lui Pintea mi-au ocupat moșiile 
din Dolha și Carei. Dacă aţi binevoi... 

— Vor rămâne ale domniei tale, conte, te asigur! 
Deocamdată, însă, toate proviziile trebuiesc puse la dispoziţia 
oștenilor. Eu, personal, am - după câte știți - domenii mult mai 
întinse în Ungaria și Ardeal. Toate câte au fost scoase din 
gheara lui Leopold le-am decretat centre de aprovizionare 
pentru curuţi. Până ce vom izbândi, nu mă voi atinge de un 
capăt de aţă de pe aceste domenii pentru nevoile mele. Și 
pretind ca sfetnicii și generalii mei să procedeze la fel. Nu-ţi mai 
bate, așadar, capul cu proprietăţile. Familia domniei tale se află, 
după știința mea, la Sătmar; aveţi un palat arătos și, bănuiesc, 
provizii pentru câţiva ani... N-ai deci pentru ce să fii îngrijorat. Și 
nici recoltele pe moșii nu vor fi mari pe timpul revoluţiei, dacă 
mobilizăm oamenii în putere. 

— Dar acest Pintea, excelenţă, a ordonat să nu mai fie plătite 
porţiile și dările cuvenite de la iobagi. 

— Nu Pintea - îl corectă Francisc Rakoczi - ci colonelul de 
curuţi Pintea. Și a luat o măsură chibzuită! Până la sfârșitul 
revoluției nu avem iobagi, ci oșteni. E de ajuns că iobagii își 
jertfesc vieţile, le mai putem pretinde și dări? Exclus! 

Kar6lyi își mușcă buzele de necaz. Dar tot era mai cuminte să 
facă pe generalul lui Francisc decât să fie de partea cealaltă. 
Dacă planurile răscoalei izbutesc, înseamnă că domeniile îi vor 
rămâne neatinse, iar de va fi înfrântă - și asta-i dorinţa lui 
secretă - are oricând vreme să se pună sub oblăduirea lui 
Rabutin. De aceea, dintr-un anumit punct de vedere, e mai 
nimerit să se afle pe undeva prin ţinuturile sârbe, decât sub 


ochii guvernatorului. Fiindcă e lesne de înţeles că oștile curuţe 
nu vor cruța Sătmarul... 


* 


Ceata lui Pataki ajunsese destul de numeroasă ca să se 
încumete a ataca Sătmarul. Liviu a și pornit să așeze dispozitivul 
de luptă - câte un steag în faţa fiecărei porţi - sprijinit de șase 
bombarde cu patruzeci de ghiulele. N-avea rost să încerce 
forțarea zidurilor. Erau atât de înalte și de groase, încât ar fi 
rezistat oricărui bombardament. De aceea și aleseseră austriecii 
Sătmarul ca reședință a guvernatorilor lor. Nici să te caţeri pe 
ziduri nu era cu putinţă. Chiar să nu fi fost apărate cu strășnicie, 
după cum erau; de s-ar zvârli din metereze bolovani și smoală 
încinsă, tot li s-ar pricinui pagube însemnate în oameni, fără să 
izbutească a le cuceri. Singura soluţie înțeleaptă era să-ncerce 
fărâmarea porţilor cu ghiulele, iar lupta cu apărătorii cetăţii s-o 
dea înlăuntrul zidurilor, la învălmășeală. Hotărârea o luase Liviu 
împreună cu Piroș și Sava, mulţumiţi de planul căpeteniei lor. 
Așteptau doar încuviințarea lui Pintea; și el se lăsa așteptat... 
Dădu în schimb cu nasul prin tabără lanoș Magoș. Pataki îi 
întâmpină cu răceală dușmănoasă, fără să-i dea mâna și îi 
repetă cele spuse de Pintea: 

— Adu-le la cunoștință celui în drept - dacă socoţi de cuviinţă. 
Scutește-ne însă, rogu-te, de aici încolo, de prezența domniei- 
tale. Altfel, mă vei sili să iau măsuri ce-ţi vor fi neplăcute. 

— Şi anume? - îl înfruntă Magoș. 

— Să te alung din tabără ca pe orice nepoftit! - îi răspunse 
Pataki calm. 

— Nu vei cuteza! Tare aș vrea s-o văd și pe asta... 

— Poţi s-o vezi de îndată - dacă ţii cu orice preţ! Ba mă tem 
că ai s-o și simţi... 

— Vei fi tras la răspundere pentru cutezanţa ce o ai, domnule 
Pataki! - se împintenă Magoș. Dacă nu cumva repeţi porunca 
altuia... 

— Eu conduc tabăra și hotărăsc aici! - i-o scurtă Liviu. Bună 
ziua! - și-i întoarse spatele. 

Aghiotantul lui Forgacs mai iscodi pe la steagurile celorlalte 
porți, fără a îndrăzni să se apropie, după care își văzu de drum. 
Puţintel pripit de felul său și supărat de neobrăzarea ofițerului, 
Pataki hotărî să atace porţile cetăţii chiar în noaptea ceea. Dar 


pe-nserat zarea se întunecă de mogâldeţe călări, iar pământul 
se cutremură sub duduitul potcoavelor. La-nceput, căpeteniile 
erau nedumerite. Oare o aduce căpitanul întăriri călări? Piroș, 
mai isteaţă, pricepu pe dată: 

— Nu se poate! Călărașii se văd dinspre Carei, de la hotarele 
Tisei. Dacă erau cu Grigore, veneau dinspre Baia, de la 
peșteră... 

Pataki ordonă călăreţilor să urce pe cai, iar sutele de 
pedestrași să se desfășoare pe flancuri. Căpeteniile, în frunte, 
scrutau zarea. Zăriră căști de ulani și se repeziră să-i întâmpine. 
Ei erau doar opt sute de călăreţi, iar husarii de sub comanda 
generalului  Starhenberg patru mii... Cai și călăreţi se 
învălmășiră într-o  încleștare năprasnică. Pataki, Sava și 
îndeosebi Piroș dădură dovadă de vitejie fără seamăn. De pe 
flancuri ţiuiau pistoalele pedestrașilor. Dar, în întunecimea ce se 
lăsase, gloanţele nimereau adesea pe ai lor. Nu-și dădeau 
seama câţi au căzut dintr-ai lor, dar puţini se mai ţineau pe cai. 
Piroș învârtea sabia bărbătește și culca ulanii ce se-ncurcau în 
sulițe. Se ţinea aproape de Sava, care nu se lăsa mai prejos și 
răcnea să-și îmbărbăteze soții. Deodată îl văzu că se frânge pe 
șa, se împleticește și cade grămadă. Piroș cobori din scări la 
iuţeală, îl prinse de subsuoară și-l luă în șa. Trecu în goană pe 
lângă Pataki, plin de sânge și el: 

— Să fugim, căpitane, cât nu ne răpun pe toţi! Eu alerg să 
vestesc pedestrașii! Îndrumăm călăreţii spre Gutin... - şi porni în 
galop. 

Adăpostiţi de negurile nopţii, voinicii s-au retras în grabă. 
Pădurea era aproape și pedestrașii alcătuiră un lanţ de pistolari, 
care împiedicau husarii austrieci să-i urmărească și acopereau 
retragerea călărașilor curuţi. S-au oprit, către ziuă, în codrul 
dinspre Ardusat. Lipseau cam trei sute de călăreţi; pedestrași, 
mai puţini, că nu se amestecaseră în învălmășeală, ci slobozeau 
pistoalele de la depărtare, mai mult pe nimerite. Sava era greu 
atins între coaste. Dacă n-ar fi avut cămașa de zale, sulița l-ar fi 
străpuns. Sângera și Pataki la umăr. Piroș preluă comanda, 
porunci să fie caii deșeuaţi și legaţi de copaci, să se aștearnă 
pentru înnoptat, unii să pornească după vânat, iar cei care 
aveau merinde în straiţe să pregătească ceva de-ale gurii. Benţa 
și Indrieș cu încă patru voinici nu mai pridideau să lege rănile 
celor vătămaţi. 


Piroş sprijini capul lui Sava, care pierduse mult sânge. Îi dădu 
să bea din ploscă: 

— Cum îţi este, bărbate? 

— larba rea nu piere! - zâmbi Sava silit. Ne-au copt-o, arză-i- 
ar focul! 

— Erau mulţi, bădie - îl molcomi Roșcovana. Am făcut ce ne-a 
fost cu putinţă... 

Cu braţul în cârpă, Liviu și-a revenit. Plesnea de ciudă că nu 
fusese destul de prevăzător să trimită santinele departe de 
tabără, spre a veghea să nu fie surprinși de o năvală pe la 
spate. E drept că nu se așteptase la una ca asta... 

După ce forfota s-a mai domolit și au așezat caraule până hăt, 
spre capăt, voinicii s-au trântit să se hodine după-o noapte atât 
de zbuciumată. Piroș așteptă ca Sava să adoarmă și se apropie 
de Pataki. Ar fi avut de ce să-l mustre, dar așa-i la bătălie: o 
dată pierzi, altă dată ieși învingător... 

— Să trimitem o ștafetă de voinici să-l înștiinţeze pe căpitan, 
Liviule! Musai să știe! Unul să plece la Dragomirești, altul, la 
peșteră; o să-l găsească undeva... 


* 


Peste două zile, grupe de recunoaştere se apropiară de 
fostele poziții. Câmpul fusese curățat între timp; nu se mai 
vedeau nici leșuri de oameni, nici hoituri de cai. Pesemne că cei 
din cetate le îngropaseră, deoarece a-nceput să bântuie ciuma. 
Mortierele de lemn erau răsturnate, iar de ghiulele nici urmă... 

Au strâns corturile din vale și le-au cărat la sălașul nou, în 
pădure. Pe-nserat sosi și Pintea, înnegrit la faţă de supărare: 

— Ce s-a petrecut, fraţilor? 

— Nu ţi-a povestit Albaş? 

— Da. Dar vreau să aflu și de la voi. 

Pataki îi istorisi scurt, militărește, cum s-a desfășurat bătălia, 
iar Piroș întregi cu amănunte. 

— Unde-i Sava? 

— În cort... - și ochii Roșcovanei înotau în lacrimi. 

— Nu plânge, Piroș. Eşti fată vitează! Îl facem bine pe Sava. 
Dar să ne lăsaţi singuri... 

Își îmbrăţișă soţul și-l trecu un junghi prin inimă când văzu cât 
e de gălbejit. 


— M-au înţepat, căpitane, dar nu mă las - glumi Sava, clipind 
mărunt. Mai avem cu ei răfuieli... 

— Păi dacă te-ai lăsa tu, „aghiotantule”, ce să zic de alţii? Și 
pe mine m-au găurit netrebnicii, ţi-aduci aminte? M-am 
vindecat! După ce unchieșul zace mai mult pe laviţă, că l-a 
ajuns neputința, să-l piardă și pe Sava? Ei sunt legaţi de 
copilăria și tinereţea lui, de care aproape că nu mai are vreme 
să-și amintească. Și i-s tare dragi amândoi... Îmi faci loc în cort 
la noapte, „aghiotantule”? 

— Ne-om strânge și noi, căpitane, și-i avea unde hodini. 

— N-am să vă stânjenesc, frate. Ziceam doar așa... Dar om 
mai sta de sporoavă după cină. 

— Pleci din nou? 

— Mai stau, Sava. 

— Atunci nu-i grabă. Și tare mă simt prost să zac nemișcat, ca 
un butuc. 

— Te doare? 

— Nu ăsta-i baiul, căpitane! Dar cine s-o-ngriji de steagul meu 
cât bolesc? Face și Piroș ce poate; mai mult chiar... Da-i și ea 
acolo un pumn de suflet. Și cum s-a mai bătut, căpitane! Cât 
zece bărbaţi laolaltă... 

— Nu mă miră. V-aţi potrivit. 

— Ea-i mai de soi; și isteaţă... Dacă n-ar fi zis ea să ne 
retragem... 

— Bine a făcut! De-ţi trebuie ceva doctorii, trimitem la Bistrița 
să-ţi aducă. Dar prafurile nu-s nimerite pentru voinici: o friptură, 
o cană cu vin îţi priesc mai avan ca leacurile de la spiţerie. 

leşi să stea de vorbă cu voinicii și tot rumega în minte cum de 
i-or fi surprins vrăjmașii? Să fi pornit careva din cetate să-i 
vestească? S-ar putea... Dar nu se va lăsa! Să pui stăpânire pe 
reședința guvernământului înseamnă că ai slăbit vrăjmașul 
zdravăn. lar când vestea se va lăţi... Cu Starhenberg va da și el 
piept; doar că pe dânsul, Pintea, n-o să-l ia pe nepregătite. 
Trimise după steagurile lui Toader și Purșa, chiar dacă ar fi să 
lase baltă o vreme Ardealul de jos. De Toader are nevoie 
îndeosebi. E mai cumpănit ca Pataki și s-a dovedit bun strateg. 
Tustrei vor găsi un plan care să nu-i convină generalului 
neamt... Între timp, ajutat de Liviu care tot mai avea braţul 
bandajat, organiză tabăra în pădure, rețeaua de aprovizionare, 
și îmbărbătă pe soţi - cam abătuţi după înfrângerea suferită. Pe 


Roșcovană o lăsă să-și doftoricească bărbatul, că Sava e doar 
căpetenie de steag, iar pe Liviu nu-l mustră. Și așa se simte 
prost... A mai pierdut o bătălie, pe vremuri, la Dolha. Doar că 
atunci nu fusese de față... Porunci artelnicului Benţa să facă rost 
de vin pentru voinici, să-i mai înveselească, iar serile, punea să 
doinească din fluiere, la focurile domoale de tabără, pe cei care 
se pricepeau la acest meșteșug. Încetul cu încetul chipurile s-au 
înseninat. Când s-au apropiat și steagurile lui Toader și Purșa, 
domnea chiar voie bună... Grigore avea cortul lui. A chemat în 
cort pe cele două căpetenii și au chibzuit despre cele petrecute. 

— Mă tem că le-a întins careva o capcană... 

— Cine? - ridică Purșa ochii cu mirare. 

— Eh, ne pot fi dușmani și unii care se dau drept prieteni. 

— Te gândești la cineva anume, căpitane? 

— Întocmai, Toadere! Dar vă voi spune la vreme, când oi fi 
încredinţat de-a binelea... 

— Un voinic din tabără? 

— Nu. E cineva dinafară, Purșo! Soții ne sunt credincioși. 

După ce s-au adus și cele zece tunuri din Bistriţa, încercuiră 
din nou cetatea. De astă dată, tunurile acoperite cu frunze, pe 
niște delușoare, erau cu gurile îndreptate spre câmpia Careilor. 
Grigore mai organiză un lanţ de pândari călări la fiecare poștă, 
către Carei, Hust și Bereg, pitiţi în vâlcele, să poată vesti oricând 
apropierea dușmanului; grosul călărașilor îl reţinu în pădure, sub 
conducerea lui Purșa. Cetele din vale erau gata de bătălie. Dar 
nu către cetate; erau destul de departe de zidurile ei și așezate 
cu faţa către câmpia Careilor, cam răsfirate, ca să închipuie un 
cerc de învăluire în vreme ce călărașii vor întâmpina vrăjmașul, 
iar steagurile de călăreţi aduse de Toader și Purșa îi vor cădea în 
spate. Planul îl cunoștea, în afară de cei doi, numai Piroș. Pe 
Liviu și Sava nu i-au pus în cunoștință că erau încă betegi... 

Într-o seară sosiră doi pândari, cu caii înspumaţi: 

— Am auzit tropote, căpitane, că am stat cu urechea lipită de 
glie. Şi ne-am repezit încoace, să te vestim. 

— Aţi deslușit cumva dincotro, Nichita? 

— Dacă n-am auzul vătămat, socot că dinspre ţinutul slovac. 

— Din dreapta, ori din stânga? - întrebă Grigore din nou. 

— Dreapta... 

Pintea cercetă harta. Avea însemnate cu câte o cruciuliță 
locurile unde stăteau voinicii de pază. In dreapta, unde se aflau 


Pasca și Nichita, spre Tisa, era Hustul. Dădu poruncă să-nșeueze 
caii, iar călăreţii, sub comanda lui Toader, să atace din faţă. 
Piroș va îndruma pedestrașii căutând să iasă vrăjmașului în 
coaste, iar el și cu Purșa, în fruntea steagurilor din codru, le vor 
cădea în spate, dintr-o parte și cealaltă. Avea un cal negru ca 
pana corbului. Vifor se prăpădise, iar Sălbătecuţa pierduse mult 
din agerimea de odinioară. Tăun, însă, era ca un zmeu și-și 
asculta stăpânul. Grigore sări în șa. Urmat de cei doi pândari se 
înfundă în pădure. Acolo se-nţelese cu Purșa ce au de făcut și 
urniră steagurile: unul către miazănoapte, al doilea spre apus. 
Cam înainte de ivirea zorilor se desluși oastea de călărași, 
dinspre câmpie. Erau aceiași husari ai lui Starhenberg... Toader 
le ieși în întâmpinare cu steagul răsfirat pe sute, cu o depărtare 
între ele, ca să poată ataca din mai multe părți. Piroș împinsese 
pedestrașii adânc spre câmpia Tisei și-i culcă pe lanuri, de nu 
puteau fi văzuţi. De cum se porni bătălia pe cai, pedestrașii 
începură să culce dușmanul cu pistoalele. Trăgeau mai ales în 
cai, deoarece pe jos husarii erau mai lesne de răpus. Așa o 
învățase Grigore pe Roșcovana... 

Toader rotea sabia și spinteca austrieci; călăreţii îi luară la 
ochi cu flintele, iar caii dușmanului se prăbușeau unul după 
altul, atinși de gloanţele pedestrașilor. De astă dată ei erau cei 
încercuiți, deși veniseră în număr mare: cam trei mii... Maiorul 
care îi comanda, văzând că husarii săi rămân fără cai, dădu 
ordin de retragere, cu gând să-i surprindă altă dată nepregătiţi. 
Dar se trezi în spate cu două steaguri de călăreţi, răsărite ca din 
senin. Cei din faţă îi hărțuiau, din coaste caii le erau seceraţi, iar 
până să se întoarcă spre noul vrăjmaș, se iscă o asemenea 
învălmășeală, încât se încurcară în propriile leșuri de cai și 
oameni. În fruntea steagurilor, Pintea se bătea strașnic, iar 
Purșa îi ţinea isonul. Aveau cu toţii săbii, mai lesne de mânuit 
călare decât sulițele austriece. Husarii erau năuciţi și căutau să 
scape cu fuga. Dar n-aveau pe unde... Când se lumină de ziuă, 
căpetenia lor înălță steagul alb, de predare. Spre mirarea lui 
Pintea, când l-au adus în față să predea sabia, văzu pe 
Falkenhein căruia îi îngăduise să plece din Bistriţa. Işi dădu 
seama că făcuse o prostie. Un ofiţer vrăjmaș poate fi înarmat 
din nou... Mai bine să-l ţii prizonier, să-i dai demâncare și să-l 
pui la corvoadă; dar nu trebuie să-l lași slobod... 


Până la vremea prânzului, prizonierii cărară morţii să-i 
îngroape, sub pază de santinele. Caii căzuţi erau duși către un 
deal, unde se săpase o groapă adâncă. li trăgeau de șleauri, cu 
cai înhămaţi, zvârlindu-i grămadă, apoi le dădură foc. Prizonierii 
fură mânaţi în pădure, pe jos, iar de acolo spre peșteră, sub 
pază bună de trei sute de călăreţi. De data asta, Pintea pierduse 
doar optzeci de călărași, în afară de răniţi, în timp ce dintre 
husari căzuseră aproape jumătate. Se mai îmbogăţise tabăra cu 
încă o mie de cai teferi, trei mii de șei și harnașamente și tot pe 
atâtea sulițe. In cortul său, Pintea luă la întrebări pe maiorul 
neamţ;: 

— De unde aţi cunoscut poziţiile noastre? 

— Secret militar! - îi răspunse maiorul băţos. 

— Dacă nu spui, te împușc! - îl ameninţă Grigore. 

— N-aveţi decât, domnule! Mai bine mort decât prizonier... 

Deși îi ura pe austrieci, îi plăcu bărbăţia maiorului. Era și el 
oștean... 

— iți cruţ viaţa, domnule. Te trimit într-o tabără, sub escortă, 
legat. 

— N-am să fug. Vă dau cuvântul meu de ofiţer! 

— Fie. Dar, la prima încercare, pistolarii mei te vor ciurui. Și 
încă ceva: odată ajuns acolo, atrage atenţia ofiţerilor și ostașilor 
dumitale, prizonierii mei, că-i așteaptă aceeași soartă la prima 
încercare de fugă. Imi pare rău că te-am prins pe dumneata în 
locul lui Starhenberg, cum socoteam. Cu generalul m-aș fi răfuit 
altfel... 

— Dar și el ar fi fost tot prizonier! 

— Se poate! Mi-a ucis însă prin vicleșug sute de soți. Și l-aș fi 
pedepsit după legea războiului. Cu dumneata e altă situaţie. Ai 
executat un ordin. 

Grigore a rămas în tabără până s-a vindecat Pataki. Între timp 
s-au mai adus opt bombarde din Bistriţa, cu pulberea și obuzele 
lor. S-a alcătuit un nou plan de atac asupra cetăţii, fără teamă 
că le vor mai cădea alți dușmani în spate. Aveau și o cavalerie 
numeroasă... Conducerea bătăliei fu încredinţată lui Toader. 

— Ai grijă de oameni, frate! - îl rugă Pintea. Să nu-i trimiţi 
orbește în gloanţele vrăjmașe. Sunt fraţi de-ai noștri, au lăsat 
acasă neveste, copii, rude... 

— N-ai teamă, căpitane! Nu ești mulţumit de bătălia cu 
husarii? Și n-am pierdut prea mulţi voinici... 


— Drept e - adeveri Grigore. 

— Te asigur, căpitane, că la asaltul cetăţii voi cruța oamenii 
pe cât îmi va fi în putinţă! N-o vom putea cuceri fără nicio 
pierdere, decât dac-am asedia-o vreme îndelungată, spre a-i sili 
pe apărători să se predea prin flămânzire. Dar asta poate ţine 
mult: ani de zile. 

— Ai dreptate! Dacă Elena Zriny a rezistat doi ani și jumătate 
unui asediu într-un simplu castel... Nu! N-avem timp de asediu! 
Trebuie atacat și cucerit! Eu, unul, aș vrea să iau două steaguri 
de călăreţi și pe Albuţiu Purșa. Mă voi îndrepta cu ei spre Reghin 
și Târgul Mureș. Și ele trebuiesc luate... 

— Dar Baia Mare? 

— Acolo treaba-i mai anevoioasă. Am trimis iscoade și am 
aflat, prin ele, că au înţesat cetatea cu trupe austriece, precum 
și cu o brigadă de călăreţi, sub comanda generalului 
Montecucoli. Ce vrei? E vistieria imperiului și n-o vor ceda lesne. 
Avem și noi nevoie de ea, de bună seamă, dar voi încerca o 
tactică nouă: să pun mâna pe băile înconjurătoare... Vom avea 
și băieșii urburari de partea noastră! Și, când nu vor mai avea 
pulbere de aur, să bată ludovici de vor avea cu ce... - și râse cu 
șiretenie. 

— Renunţăm așadar la Baia? 

— În niciun caz, Toadere! Dacă sfârșim învingători la Reghin și 
Mureș, îndrept oastea în ţinutul băilor, pe Imre cu steagurile sale 
către Deva și Alba lulia, iar pe Breban si Petrișor în ţinuturile 
someșene. După ce vom pune mâna pe Turda și Huedin, 
Apahida și Clujul vor fi mai lesne de cucerit. Asta cere însă 
timp... 

— Oameni... - îi veni Toader în sprijin. 

— „.„şi, îndeosebi, aur! întregi Pintea gândul. lar de aur ducem 
lipsă! După ce veţi pune mâna pe Sătmar... Că-l luaţi, nu-i așa? 

— Fără-ndoială, căpitane! ` 

— Pune-l pe Liviu guvernator al cetății. In bătălii nu prea e 
norocos. Fricos nu-i... Ba-i chiar viteaz. Dar altul i-e cusurul: e 
greoi de cap. lar uneori cântărește mai greu în cumpăna bătăliei 
un dram de istețime decât o oca de vitejie... In sfârșit, vă doresc 
izbândă, frate Toader! Şi-I îmbrățişă ca pe un frate. Merg să-mi 
iau rămas bun și de la cei răniți, de la Piroș... 

— Ai să lipsești multă vreme, căpitane? 


— Nu pot să știu. Trebuie să fiu peste tot. Fiecare ceată are 
piedici și trebuie îndrumată în bătălie. Mai dau pe aici, firește! 
Când? Nu știu... În orice caz, după ce luaţi Sătmarul, lasă-i lui 
Pataki atâția voinici câţi crezi că-i trebuie spre a apăra cetatea, 
iar tu, cu Sava și Piroș luaţi steagurile și îndreptaţi-vă către 
Oradea... 

Rabutin a aflat de păţania husarilor lui Starhenberg și a intrat 
în panică. Nu i-a plăcut nicicând bătălia, că se știe cam fricos. 
Pune asta în seama inimii, dar de fapt adevărul e altul: numai 
vederea sângelui îl făcea să leșine... Călărașii lui Starhenberg 
trebuiau să-i sprijine cetatea dinafară. Şi s-a isprăvit cu ei! | se 
vor trimite întăriri de la Viena? Greu de crezut. Cele mai multe 
divizii sunt angajate pe frontul franco-spaniol; doar câte 
prisosesc au rămas în ţară. lar pentru Ungaria și Ardeal, aproape 
nimic... De la o vreme a lăsat greul conducerii pe spinarea lui 
Hanemann. Și acum, în ceasuri de răscruce, tot pe el îl va pune 
să-ntărească cetatea și s-o apere. Dac-o avea nevoie, n-are 
decât să mobilizeze și civilii. La urma urmei tot viaţa și avutul lor 
îl apără... 

Când s-au pornit ghiulelele către porţi, Rabutin și-a chemat 
aghiotantul: 

— Ai să mă-nlocuiești la comandă pentru o vreme, colonele! 

— Vă simţiţi rău, excelenţă? - zâmbi Hanemann ironic. 

— Nu, dar vreau să mă reped până la Viena, să cer întăriri. 
Ştii, eu am trecere la curte... 

„Aha - gândi aghiotantul - fuge să-și pună pielea la adăpost.” 

— Când plecaţi, excelență? 

— Chiar la noapte. Pregătește-mi o escortă puternică. Plec 
spre Dunăre. Oi găsi acolo un mijloc de călătorie pe apă până la 
Viena... 

— Am înţeles, excelenţă, și vă urez călătorie norocoasă. Cât 
veţi lipsi? 

— Cel mult o lună, colonele! Cel mult... 

„Nu te mai întorci tu, fricosule - gândi Hanemann - nici dacă 
te trimit legat.” Dar nu-și putea exterioriza convingerile: 

— Să n-aveţi grijă, domnule general. In absenţa domniei 
voastre vom face tot ce ne va sta în putinţă... 

Înţesase spatele porţilor cu grosul trupei, păstrând pe ziduri 
doar pe cei vârstnici, ca pușcași. A ghicit planul asediatorilor 
curuţi: să-i spargă porţile și să năvălească prin ele în oraș. Dar 


n-o să-i lase. A mobilizat toți meșteșugarii fierari și lemnari, iar 
nopţile, când bombardamentele încetau, îi punea să dreagă 
stricăciunile. E drept că nici obuzele dușmanului nu erau prea 
grozave, iar porţile se dovedeau trainice. Mai rău era cu 
aprovizionarea... lar ticălosul de Kar6lyi a șters putina și nu mai 
au prefect. A vrut să-i dea slujba lui Mickes, dar moșneagul a 
refuzat: 

— După ce m-aţi scos afară ca pe o măsea găunoasă și l-aţi 
uns prefect pe trădătorul de Kar6lyi, veniţi la mine când daţi de 
greu? Nu, puișorilor! Mickes n-o să-și mai frigă degetele ca să vă 
scoată castanele din spuză. Căutaţi-vă alt nărod... 

Şi cetatea a rămas fără prefect civil, deoarece nimeni nu voia 
să-și asume răspunderea când Sătmarul era sub asediu... 


* 


Până în primăvară, întregul Ardeal de nord căzuse în mâinile 
curuților. Târgurile neapărate de ziduri, orășelele și satele 
trecuseră de partea răsculaților; unele, de bună voie, celelalte, 
silite de populaţie. lar iobagii intrau cu miile în steagurile lui 
Pintea. Deși pierduse din frumuseţea de odinioară, trăsăturile i 
se aspriseră și avea cearcăne mari în jurul ochilor, de oboseală 
și griji, Grigore era întâmpinat pretutindeni ca un voievod, iar 
izbânzile din ultima vreme îi măriseră faima. Faptul că steagurile 
sale intrau în localităţile cucerite nu ca învingătoare, ci ca oști 
de eliberare, că purtarea voinicilor faţă de populaţie era fără 
cusur, iar cei care greșeau și se apucau de mici furtișaguri - că 
se aflau și de ăștia, puţini la număr - erau pedepsiţi fără cruţare, 
măreau încrederea iobăgimii în oastea lui Pintea. Şi aidoma se 
purtau voinicii față de iobagii unguri și sași, faţă de neguţători și 
meșteșugari, de calfe și învăţăcei. Doar cu moșierii nu se 
târguiau; luau de la ei tot ce le trebuia, cu forme legale, ca o 
trupă organizată. Rechiziţiile se făceau în numele principelui 
Francisc Rakoczi, iar veniturile obștilor se cheltuiau cu 
socoteală, pentru hrana trupei și furaje. 

La sfârșitul verii veni și Francisc Rakoczi să inspecteze cetăţile 
și orașele cucerite de steagurile lui Pintea, în Ardealul de nord. 
Era însoţit de șeful său de stat-major, Stefan Csaky, și de 
generalul lanoș Bottyan - chiorul. A rămas plăcut impresionant 
de ordinea găsită, nu i s-au prezentat plângeri despre fărădelegi 
și, îndeosebi, tot ce se hotăra era făcut în numele său și al 


revoluției. Dar mai bucuros era Bottyan: îi râdeau ochii, gura, 
mustăţile... 

— Aţi văzut, principe, cât preţ se poate pune pe insinuările lui 
Forgacs? 

Vizita principelui avusese un substrat: contele Forgacs, 
supărat că Pintea nu-l recunoaște drept conducător și că i-a 
alungat aghiotantul, începu să răspândească tot soiul de 
minciuni și scorneli pe seama acestuia: ba că nu-l recunoaște 
nici pe Rakoczi și vrea să se înscăuneze domnitor în Ardeal cu 
sprijinul iobagilor români, ba că persecută pe catolici - și știa că 
asta va mânia pe Francisc - ba că umblă să exproprieze 
domeniile nobiliare, să desființeze titlurile, ba că asuprește pe 
unguri și secui... și câte altele. Îl și influenţase pe Rakoczi într-o 
măsură oarecare, deși Bottyan îl combătea pe intrigant, 
susținând neclintit că-i veninos și că minte cu nerușinare. 

— Îl iei pe garanţie, generale? - a căutat Francisc Rakoczi să-l 
pună în încurcătură. Dumneata ai luat primul contact cu Pintea 
și ni l-ai recomandat călduros. Îţi mai susţii afirmaţiile? 

— Până la capăt, principe! Pun capul meu chezaș că Grigore 
Pintea nu-i capabil de trădare. Despre Forgacs n-aș putea 
garanta... 

Or Bottyan se dovedise general priceput, era iubit de oștenii 
curuţi, care-l urmau orbește. Era deci nevoit să ţină seama de 
părerile sale, cu atât mai vârtos cu cât Forgacs, la rândul său, 
nu făcuse nicio ispravă militărească. 

— Vom merge la faţa locului, generale! Să vedem ce vei mai 
spune după ce vom aduna dovezi... 

Dovezi a găsit el, dar împotriva lui Forgacs. E drept că nobilii 
și moșierii i s-au văicărit că li s-au făcut rechiziţii masive, dar 
asta nu putea constitui un cap de acuzare. El, principele, a pus 
la dispoziţie toate rezervele de pe domeniile sale. Dacă alţii n-o 
fac de bună voie, e bine că Pintea i-a silit. Doar nu se poate 
câștiga un război cu oastea flămândă! Se declară mulţumit și cu 
organizarea steagurilor și cu rezultatele militare, la care 
aproape că nu se așteptase. Cu acest prilej, iscăli și o patentă 
prin care reglementa relaţiile între nobili și iobagi pe toată 
durata răscoalei: făgăduia curuților viteji eliberarea din iobăgie 
și titluri de nemeș, iar văduvelor și orfanilor celor căzuţi, câte 
patru jugăre de pământ. N-a pomenit nimic despre chestiunea 
religioasă, deoarece aici vederile sale se deosebeau de cele ale 


lui Pintea și Bottyan. El era convins că ortodoxia nu-i o credinţă, 
ci un eres, și că religiei catolice trebuia să i se dea întâietate 
asupra calvinilor și reformaţilor. Dar lăsa rezolvarea litigiului 
religios după victoria definitivă și alungarea austriecilor din 
Ungaria și Ardeal. Cu Pintea nu s-a văzut, deoarece era plecat în 
jos, către Someș. lar el se grăbea să se înapoieze în Ungaria... 

— Imi îngăduiţi, principe, să dau o raită și prin celelalte cetăţi 
cucerite? - ceru dezlegare Bottyan. Știţi, un sfat al nostru prinde 
bine. Pe de altă parte, aș cunoaște nevoile de armament ale 
steagurilor, spre a vă înainta un raport amănunțit. 

— Da; n-ar strica... Dar să nu lipsești mult! Sunt mai liniștit 
când te știu în Ungaria, în ţinuturile cucerite. 

— Tamás e acolo, înălțimea voastră! 

— E drept. Îi lipsește însă experienţa de front. Și dumneata ai 
aproape mai mult decât ţi-ar trebui - zâmbi Francisc. 

Dorinţa lui Bottyan era să-l vadă pe Grigore. La început îl 
îndrăgise ca om; acum îl stimează ca oștean viteaz și căpetenie 
iscusită. Toţi generalii improvizaţi din preajma principelui nu 
ajung nici la pintenii lui Grigore! Alde Forgacs, Kar6lyi, Csaky și 
ceilalți habar n-au de conducere militară. Sunt nevinovaţi ca 
pruncii... Nici Pintea n-a învăţat, că n-a avut de la cine. Dare 
conducător de oști din născare. Unde mai pui că ei doi sunt cam 
în aceeași situaţie. Nobilii n-o să-i ierte lui Pintea că se trage din 
iobagi, după cum nu-i iartă nici lui că a fost argat de mănăstire 
și soldat de rând. Dac-ar putea, l-ar înghiţi într-o lingură cu 
ciorbă! Îl tolerează fiindcă au nevoie de priceperea sa în ale 
războiului. Dar după ce s-o termina răscoala cu bine, e sigur c-o 
să-i repeadă o cizmă-n fund și-l vor trimite undeva la ţară, pe o 
sfoară de pământ, să hrănească porci și să crească găini. Nu l-ar 
supăra, că n-are ambiţii... Tot ce dorește e să nu mai vadă 
uniforme austriece; că prea l-au scârbit! La drept vorbind și 
creșterea puilor e o îndeletnicire plăcută... Mai ales că atinge o 
vârstă când începi să preţuiești aerul de ţară, viaţa tihnită, un 
pat odihnitor și o lulea bună... Dar, până să ajungă acolo, va mai 
avea de furcă. Deocamdată-i încă general curuț și poartă pe 
umerii gârbovi aproape toată povara răscoalei - în Ungaria, 
desigur, fiindcă-n Ardeal Grigore se descurcă strașnic... 

— N-oi lipsi mult, înălţimea voastră! În două, trei săptămâni 
cred că voi fi înapoi... 

— Dacă nu lipsești mai mult, poţi pleca. 


* 


L-a aflat pe Grigore în Blajul înțesat cu valahi. Trăsese la o 
casă nearătoasă, măruntă, la mahala; era îmbrăcat cam cu 
furca și nebărbierit. 

— Gândeam să dau peste un colonel falnic, Grigore - glumi 
Bottyan după ce l-a strâns la piept. Când colo, găsesc un oștean 
care ar merita pedepsit pentru ţinuta lui răvășită. Ori te 
călugărești și ai început să-ţi lași barbă? 

— Crezi că-mi arde de spilcuială, lanoș baci? - zâmbi Grigore 
silit. Dacă te-ai uita bine la mine, ai vedea că am îmbătrânit în 
ultima vreme cât alţii în zece ani... 

— Rău, băiete! O căpetenie are datoria să fie mereu „ștram”. 
Toţi ochii sunt aţintiţi asupra lui și dacă el dă exemplu prost... 
Chiar dacă ești amărât, nu te lăsa copleșit: rade-te la vreme, 
înţolește un dolman arătos, încalecă un bidiviu falnic și pune-i o 
șa mândră. Dar, îndeosebi, zâmbește și fii vesel! Oricine are 
dreptul să fie morocănos. Un comandant, nu! Da' ceva palincă 
n-ai? Bag seama c-ai uitat să-ți omenești musafirii... 

— Ai dreptate, lanoș baci! Ca-ntotdeauna - râse Grigore, mai 
înseninat. Prea am ajuns ursuz și delăsător... 

Se-ndreptă către dulap, scoase o ploscă încondeiată și două 
căniţe de lut, iar în drum smulse dolmanul din cui și-l zvârli 
peste cămașă: 

— Noroc și bine ai venit, lanoș baci! 

— Bine te-am găsit, băiete! Dădu palinca dușcă și întinse 
ceșcuţa: Mai toarnă, Grigore! Parcă-ţi curge foc prin vine. 
Plescăi din buze și-și șterse mustăţile. Dac-ar îi după mine, aș 
trimite la spânzurătoare pe toţi cei care nu beau răchie. Aia n-au 
gânduri cinstite... 

— Nu ţi-e foame, lanoș baci? 

— Întâlnit-ai vreodată oștean sătul? 

Pintea râse cu toată gura. Omul acesta nepreţuit știa să 
răspândească în jur voie bună fără strădanie. Era de ajuns să-ţi 
calce pragul și toată casa se-nsenina. Se apropie de ușă: 

— Lele Varvară, n-ai putea să ne pregătești ceva de-mbucat? 
Că ne-au picat oaspeţi de vază: un general crăiesc... 

— Da’ steagurile unde ţi-s, băiete? 

— În corturi, pe câmp. Și eu stau cu ele, dar am avut treabă în 
târg, cu proviantul, și m-au găzduit niște rumâni de omenie. La 


nevoie, puteam încartirui și voinicii în Blaj. M-am gândit însă că 
oșteanul, în război, trebuie să doarmă în cort, să mănânce de la 
cazan, altfel se moleșește... Și nici n-are rost să-i trimiţi belea 
pe capul târgoveţilor! 

— Ţi-ai isprăvit treburile? 

— Da. După ce dejunăm mă-napoiez la tabără. 

— Mă iei și pe mine, colonele? 

— Dacă-mi zici așa, nu te iau, lanoș baci... 

— Nu-ţi place? Dacă te-aș striga „voievoade”? 

— Te-aș da afară, lanoș baci, deși îmi ești drag! 

După dejun, cu urciorul de vin pe masă, au sporovăit pe- 
ndelete, că aveau să-și spună multe, de când nu se mai 
văzuseră. Bottyan păcănea din lulea și scotea fum ca băgeagul, 
iar Grigore învârtea ţigări groase și asculta cu mirare istorisirea 
lui lanoș baci. 

— Ce-o fi având Forgacs cu mine, că nu știu să-i fi cășunat 
vreun rău? 

— Ba i-ai făcut, băiete! Și încă unul mare: l-ai măturat de pe 
jilțul de comandant. Şi bine i-ai făcut! Dar crezi că nătângul ţi-o 
iartă? Mută-ţi gândul! Să-l numească general pe Forgacs... Mai 
curând mă ungea pe mine mitropolit, că tot aș fi bolborosit ceva 
în altar. Pe când Forgacs... Ce să mai vorbim? E un bou fără 
coarne! 

— Îmi pare și necinstit, lanoș baci! 

— S-ar putea... Şi cum ţi-am zis: s-a apucat să împoaie 
urechile principelui și ale celor din jur că Grigore Pintea-i așa și 
pe dincolo, că nu vrea să știe de autoritatea prinţului, că umblă 
și după coroana Ardealului... 

— De aceea mi-ai amintit despre „voievod”? 

— Nu, băiete, glumeam! Eu n-am crezut nicio clipă. Ar fi 
însemnat să nu cunosc la oameni. Și mă-nșel arareori... Dar 
principele și-a plecat urechea. De-aia l-am cărat cu mine în 
Ardeal, să vadă cu ochii lui că Forgacs e netrebnic și să nu se 
mai încreadă în scornelile sale pline de venin... 

— S-a convins că a minţit? 

— Cred că da, deși nu a suflat o vorbă. Dar ce vrei? Forgacs e 
nobil... 

Seara, în cort, ședeau în faţa hărţii. În afară de lanoș Bottyan 
și Grigore Pintea, se aflau llie Pasăre, Sava Popenţa și slovacul 
Horacec - toţi căpetenii de steaguri. Grigore explica încotro vor 


îndruma cetele și cum vor ataca cetăţile din josul Ardealului, 
către hotarele valahe. 

— Dar cu Baia cum rămâne, colonele? - se interesă Bottyan. 
Mi-ai amintit cândva că-i unul din obiectivele de căpetenie și văd 
că nu vorbeşti nimic de ea. Şi ne-ar prinde grozav s-o cucerim. 
Avem nevoie de aur; voi de asemenea... 

— E drept, lanoș baci! Dar m-am gândit să curățăm întâi 
ţinuturile înconjurătoare - Sătmar, Zalău, Sighet, Bistriţa și Dej - 
de unde ne-ar putea cădea în spate oastea lui Leopold. Azi sunt 
toate în mâinile noastre... Și încă ceva. După știința mea, erarul 
de la Baia, contele Herbertstein de Hellenbach, a cerut la Viena 
și a căpătat întăriri serioase. Se pare că în afară de o garnizoană 
puternică, Baia va fi apărată și de brigada generalului 
Montecucoli... 

— Şi te lași păgubaș, Grigore? 

— De fel! Dar vreau să-mi eliberez cele mai bune oști pentru 
atacul Băii Mari. Și asta-mi cere câteva luni. Trebuie să 
așteptăm! N-aș vrea să păţim ca la Sătmar, unde Starhenberg 
mi-a căsăpit puzderie de voinici. Şi-a primit pedeapsa - nu-i 
vorbă - că i-am făcut praf călărașii la a doua întâlnire. Dar am 
avut pagube? Neîndoios! Și, înainte de a încercui cetatea, voi 
căuta să pun mâna pe băile mai mici, de unde se scoate 
pulberea de aur: Dealul Crucii, Baia Sprie, Săsar, Herja, Capnic... 
Astea-s sate neîntărite. Băieșii-s valahi de-ai mei. li cunosc 
bine... 

— De unde? 

— Are importanţă? E de ajuns să știi, lanoș baci, că-i vom 
avea de partea noastră... (Doar n-o să se apuce să-i 
povestească amănunte din trecut! De ce să știe că el, Pintea, a 
făcut pe consilierul sub nume de-mprumut, că-i cunoaște pe 
Haller și Herbertstein și că are prieteni în băi, dar și dușmani?) 

— Bine, Grigore, fă cum crezi că-i nimerit! Gândește-te însă 
ce ţi-ar mai trebui - în afară de taleri, că și noi le ducem dorul... 

— Tunuri cu bătaie lungă, lanoș baci, pive, muschete și 
archebuze... 

— Puști aveţi? 

— Am dibăcit un depozit la Sătmar: vreo cinci mii... S-au adus 
nu de mult de la Viena. 

Bottyan notă pe hârtie. 


— Să nu te aștepți la toate câte ne-ai cerut, băiete. Dar, cât 
om putea, îţi facem rost. Unde să le trimitem? 
— La Sătmar; e mai aproape de Baia... 


* 


Grigore se afla mai mult pe cal. Pleca din Făgăraş la Deva, de 
acolo la Beiuş, de unde se îndrepta tocmai spre Sighet, pe malul 
Tisei. Răscoala mergea mulțumitor, dar nevoile sporeau pe 
măsură ce se rotunjeau steagurile. Moșierii și găzdoii ascundeau 
grânele în gropi, să nu le dea de rechiziţie și le scoteau la iveală 
doar dacă erau strânși cu ușa. lar căpeteniile curuţe nu-i cruţau 
- după cum le-a dat poruncă Grigore. lobagii dădeau fără cârtire 
din puţinul ce-l aveau, preferind să rabde ei decât oștenii care 
luptau pentru slobozenie și pământ. 

Pintea a rămas mai multă vreme către Arad și Oradea, luând 
parte la cucerirea lor. Prezenţa lui însuflețea voinicii și atât 
Toader cât și Sava l-au rugat să le dea sprijin în bătălie. Ar fi 
făcut-o el și fără să fie rugat... Nu mai trăia decât pentru 
răscoală și, cum vedea că-i aproape de izbândă, nu mai avea 
hodină nici nopţile. La sfârșitul toamnei, când cerul ajunsese de 
catran și ploua cu găleata, umbla din tabără-n tabără să 
pregătească adăposturi pentru iarnă, încât voinicii să nu sufere 
de frig. Organiză bucătării pe roate, magazii cu alimente și 
depozite de furaje. Se trecuse mult... Nu mai era flăcăul chipeș 
de altădată, ci un oștean cu trăsături aspre și fire cărunte în păr 
și în barbă. Păstrase doar zâmbetul... Oricât ar fi fost de necăjit, 
nu-i puteai citi frământarea pe faţă. Dar i-ai fi dat cu ochii închiși 
patruzeci de ani, deși împlinise abia treizeci și patru... 

Sărbătorile le-au petrecut la Dragomirești, cu Mălina și tușa 
Măriuța. L-a adus și pe Sandu, care stătea la vizuină, deoarece 
luase locul de vistiernic lui Nichifor. Mai veniră Sava cu Piroș, 
spre bucuria Anușcăi! Își vedea atât de rar copiii... lar li se 
umplu casa de oaspeţi, dar veselia de odinioară se risipise. 
Unchieșul bolea, vremurile erau grele, bărbaţii și feciorii 
plecaseră în cetele curuţești, iar nevoia se cuibărise în multe 
gospodării. Primarul Ursu Bălan și popa Binte căutau mereu să 
fie singuri cu Grigore. Într-una din zile, Ursu îl agrăi: 

— Te-ai gândit, viteze, ce-o să se-ntâmple după ce s-o sfârși 
răscoala? 

— Cum adică? 


— Pe cine să punem cârmuitor peste Ardeal. 

— De asta duceţi grijă, oameni buni? Cârmuitori s-or găsi, 
numai că n-ar trebui lăsați s-o ia razna. Că așa-i făcut omul: 
când se caţără sus, uită de unde-a pornit... 

— Tocmai de asta ne și temem, încuviință Ursu. Și ce ne-am 
zis? Cel ce ne-a fost căpetenie cinstită la vremuri de izbeliște, se 
cuvine să ne cârmuiască și pe timp de tihnă. Şi domnitor ca să-l 
doară de păsurile celor nevoiași nu-i decât unul: Pintea! Pe tine 
te vrem, viteazule, si nu pe altul!... 

— Asta nu merge, bade Ursule! - râse Grigore. Nu m-aș 
pricepe să cârmuiesc norodul și nici nu mi-ar place... 

— De ce? - intră și popa în vorbă. Au Dragoș și Bogdan, 
neamurile tale, n-au domnit cu cinste peste Moldova 
românească? De ce n-ai face-o domnia ta în Ardeal? 

— Fiindcă nu-mi place mărirea, părinte, nici jeţul de domnitor. 
Dacă dă Dumnezeu și isprăvim răscoala învingători, vin și mă 
așez aici, în Dragomirești, să fiu îngropat, când oi închide ochii, 
alături de bunicul și de taica. lar cât o fi maica în viaţă, să duc 
grijă de bătrâneţele ei; că mult s-a mai canonit biata de ea în 
vreme ce eu mă vânturam prin codrii... Asta mi-i hotărârea, 
oameni buni, și e nestrămutată! De aceea, rogu-vă, să uităm 
cele vorbite aici și să nu le răspândim, că mi-aţi face un rău și 
vă socot apropiaţi, nu vrăjmași... 

Ursu își întoarse capul și-și șterse o lacrimă din colţul 
pleoapei, iar popa Binte dădu pe gât vinul din cănceu, parcă în 
dușmănie. 


* 


Cam pe la sfârşitul lui Făurar, Grigore a adunat steagurile cele 
mai închegate, aflate sub comanda lui Toader, Imre, Sava, Piroș 
și Albuţiu Purșa. În fruntea lor, a pornit să cucerească băile și 
satele din ținutul Băii Mari. N-au întâmpinat decât pâlcuri răzlețe 
de cătane austriece, potere și jandarmi care nu le-au putut ţine 
piept. Au zăvorât toți verkeșii și le-au confiscat pulberea, 
numind administratori dintre băieși. Au schimbat de asemenea 
primarii și notarii, lăsând în slujbă doar juzii aleși de obşti. 
Ţăranii urburari se alăturară cetelor, lăsând muierile să 
muncească la băi în locul lor, să adune pulbere pentru răscoală, 
pentru slobozenie... 


După ce au orânduit toate în ţinut, steagurile s-au îndreptat 
către Baia, s-o împresoare. Doar la Baia Sprie au mai avut de 
furcă: le-a aţinut calea un regiment de călărași de sub comanda 
lui Montecucoli, trimis să împiedice înaintarea revoluţionarilor 
curuţi. Dar fu pus pe fugă și se întoarse grabnic după zidurile 
cetăţii. Glia, abia dezgheţată, era mocirloasă. În faţă, patru 
pâlcuri de călăreţi deschidea calea. Urmau carele, tunurile, 
pedestrașii, iar la sfârșit, grosul călărașilor. Se temeau mai mult 
de un atac de la spate sau din flancuri, decât dinspre cetate. Li 
se tăiase pesemne pofta austriecilor să se războiască-n câmp 
deschis, după înfrângerea suferită de husarii lui Starhenberg, la 
Sătmar. Drumul de ţară era mocirlos, carele și roţile tunurilor se- 
nglodeau și trebuiau împinse cu mâinile până la locuri mai 
uscate, încât făcură trei zile de la Firiza de Sus până-n jurul 
cetății,  unde-și  statorniciră  șatrele. Grigore cunoştea 
împrejurimile, așază un steag pe malul râului Amadia, altul, pe 
Valea Roșie, al treilea, într-o vâlcea spre pârâul Săsar, iar 
ultimul pe Dealul Florilor, într-o carieră de piatră, părăsită. 
Cetatea era împresurată în felul ăsta și, în dreptul fiecărei porți, 
se afla un steag de voinici. Se pregătiră pentru un asediu mai 
îndelungat, deoarece știau că nu vor putea cuceri cetatea decât 
după ce o vor lipsi de aprovizionare. Pintea împânzi drumurile 
de acces cu patrule călări, care îndepărtau pe oricine încerca să 
se apropie de Baia. 

In cetate, generalul Montecucoli decretase starea de asediu, 
prelungise zidurile groase cu metereze de saci plini de nisip, 
așezase guri de tun în dreptul porţilor și în turnuri, iar bărbaţii în 
putere căpătaseră puști și erau trimiși pe metereze, alături de 
armată. Din fabrica de taleri se evacua aurul. Fu transportat în 
cimitir, unde se săpase o hrubă, zidită cu piatră și cărămizi. 
Steagul lui Sava, aflat către miazănoapte, fu nevoit să se- 
ndepărteze, deoarece cădea în bătaia puștilor. 

Forgacs, care nu avea interes ca singura monetărie de aur din 
imperiul austriac să cadă în mâinile răsculaților, trimisese pe 
Magoș în cetate, să ajute la apărarea ei. A mai expediat solie și 
generalului Donath von Heisler - un cunoscut al său care avea 
cartierul general la Uzhorod, în Slovacia. Ștafeta ducea o 
scrisoare prin care Heisler era înștiințat că cetatea Baia Mare se 
află încercuită de răsculații curuţi, iar augusta sa majestate 
Leopold | dorește ca vistieria imperiului să nu cadă în mâinile 


cetelor de răzvrătiți și-l întreabă de n-ar putea trimite oaste în 
sprijinul cetăţii. Era a doua trădare mârșavă a acestui fost 
general austriac, trimis de împărat și de Kollonitch ca om de 
încredere în anturajul principelui Rakoczi... Prima trădare fusese 
asmuţirea cavaleriei lui Starhenberg, căzută în spatele 
steagurilor ce asediau Sătmarul. 

In oraș se raţionalizaseră alimentele, iar monetăria era păzită 
de o oaste numeroasă. lanoș Magoș, care avea și o scrisoare din 
partea cardinalului-cancelar că e omul curţii, devenise în cetate 
un soi de guvernator neoficial. Chiar și Montecucoli asculta 
sugestiile sale, iar Herbertstein și Haller îi dădură mână liberă să 
procedeze cum va crede de cuviinţă întru apărarea cetăţii. 

Brauch, fostul secretar al lui Haller, numit primar pe timpul 
asediului, a rămas mirat când Magoș i-a cerut șapte care cu vin, 
pâine și carne, pe care să le trimită steagurilor asediatoare. 
„Numai un dușman poate formula o asemenea cerere, mai ales 
când se drămuiau alimentele pentru târgoveţi” - gândi el. 

— Trebuie să convoc consiliul, domnule căpitan superior - 
căută Brauch să câștige timp. Nu pot lua singur o asemenea 
măsură, că-mi ridic birișii pe cap și pot stârni nemulțumiri în 
rândurile populaţiei. 

— Când credeţi că veţi întruni consiliul? 

— Ne trebuie o zi să-l înștiințăm... - făcu Brauch socoteala. Îl 
vom convoca pentru mâine după-amiază, iar poimâine veţi avea 
răspunsul. 

După plecarea căpitanului, Brauch se repezi cu trăsura la 
generalul Montecucoli, care era încartiruit la cazino împreună cu 
ofițerii superiori. li relată discuţia avută cu  Magoș și 
nedumerirea ce-i stârnea cererea acestuia. Și generalul rămase 
uimit: „Nu cumva aghiotantul lui Forgacs este o iscoadă 
curuţească?” Il va chema fără zăbavă, să-i ceară explicaţii. 
Lămuririle primite de la Magoș îl mulţumiră într-atâta, încât 
porni de-ndată călare la primărie, unde-i puse lui Brauch în 
vedere că cererea căpitanului trebuie satisfăcută neîntârziat, 
fără să-i spună și de ce. Dar dacă generalul ordonă... 

Intr-o dimineaţă, după vreo patru zile, poarta cetăţii dinspre 
miazănoapte fu deschisă. leșiră șapte care încărcate, însoţite de 
o patrulă care purta steag alb. Sava rămase descumpănit: nu 
cumva e o viclenie și în care s-or afla cătane? Așeză grabnic o 
sută de pușcași în linie de tragere și așteptă sosirea carelor. 


Patrula îi dădu un mesaj al consiliului comunal, care ura 
sănătate oștilor curuţe și arăta că „deoarece se află în slujba 
«Măriei sale principelui Rakoczi al II-lea» pe care noi îl stimăm 
și-l preţuim, am hotărât să contribuim la hrana lor cu ce ne stă 
în putinţă...” Fără să bănuiască ceva rău, Sava porunci să fie 
descărcate carele și le lăsă să se înapoieze în cetate. Ceru apoi 
artelnicului să-mpartă merindele și vinul în patru părţi drepte, 
pentru toate steagurile. Grigore Pintea, care trecea zilnic pe la 
fiecare steag, ascultă spusele lui Sava și rămase pe gânduri: 
„Nu-i lucru curat; ori încearcă să ne cumpere, ori...” Deodată-l 
străfulgeră o idee: se repezi la bucătărie, tăie un hărtan de vită 
și-l zvârli unor câine de pripas, care tot dădeau târcoale atrași 
de mirosul cărnii. Potăile mâărâiau și se băteau între ele, care să 
apuce o halcă mai groasă, în vreme ce Grigore le privea, sprijinit 
în sabie. 

„Ce l-o fi apucat mărinimia pe căpitan, să împartă javrelor un 
sfert de vițel?” - se miră bucătarul. Că oștenii n-o prea duc în 
huzur... Dar se lămuri pe dată, când văzu că dulăii încep să se 
tăvălească în ţărână făcând spume la gură. 

— Ce părere ai, Sava? - se strâmbă Grigore. 

— Adică socoţi că...? 

— Uită-te și tu! Nu vezi că-s otrăviţi? Mi-am închipuit de la- 
nceput că-i un șiretlic... Sava se plesni cu palma peste frunte: 

— Şi vinul? Şi pâinea? 

— Fără doar și poate, aghiotantule, că-s otrăvite! 

— Olio, căpitane! Dacă nu dădeai p-aici, îmi otrăveam soţii, 
lua-m-ar naiba! 

Voinicii săriră cu securile, să spargă butoaiele. 

— Nu așa, fraţilor! - îi opri Grigore. Trebuie să-i dăm drumul 
într-o groapă, iar carnea și pâinea să le ardem... 

În după-amiaza ceea se ţinu sfat mare și se hotărî ca a doua 
zi, în zori, să înceapă bombardarea cetăţii, drept represalii 
pentru mișelia comisă, cu intenţia de a otrăvi oștenii curuţi. 
Văzduhul era plin de fum, obuzele izbeau zidurile, dar arareori 
porţile. Şi din cetate zburau ghiulele de bombarde ce se 
spărgeau în ţărână, departe de steaguri, zvârlind asupra 
oștenilor din prima linie o ploaie de noroi. Duelul de artilerie a 
ţinut până spre înnoptat, fără pagube mari de o parte și de alta. 
În cursul nopţii, căpeteniile din tabără n-au închis ochii. Pe- 
ntuneric se trăgeau tunurile pe dealul care avea câmp deschis 


către poarta de miazănoapte. Se săpau cu înfrigurare gropi 
pentru tunuri și metereze de apărare. Doar două bombarde 
fuseseră lăsate spre poarta mare, dinspre miazăzi, ca ele să 
înceapă focul spre a păcăli pe dușman. In spatele dealului se 
strânseseră carele de asalt de la Bistriţa, ca, ocrotiţi de ele, 
pedestrașii să înainteze numai asupra acestei porţi. Bârnele 
groase începură să zboare, țăndărite. Când spărtura se căscase 
de ajuns, carele de luptă ieșiră de sub colină și se apropiară, 
făcând un baraj în care se opreau gloanţele flintelor și săgețile 
archebuzelor. In spatele lor, două steaguri înaintau târâș, având 
în frunte pe Grigore și Toader. Loviturile de tun se înteţeau și 
spărtura din poartă era destul de mare ca să se încerce un atac. 
Grigore trimise o ștafetă să cheme steagul de călărași al lui 
Sava și să aducă cai pentru el și Toader. Nu voia să dea bătălia 
pentru cucerirea cetăţii ca o râmă, târâș, ci călare, ca un 
adevărat comandant de oaste. Pe înserat porniră în iureș spre 
poarta ruptă, unde Montecucoli masase cavaleria; de pe 
metereze, toate puștile și archebuzele erau îndreptate către 
miazănoapte, de unde veneau curuţii ca furnicile. Poate că ar fi 
izbutit s-o ia cu asalt și să se strecoare, dacă Pintea n-ar fi 
săvârșit o greșeală - singura de când conducea oștile răsculate. 
Mânios pe vicleșugul celor din cetate și dornic să-i pedepsească 
pe mișei, a comandat: „Înainte!”, a scos sabia și s-a depărtat 
prea mult de soţi, fără să bage de seamă. S-a trezit singur, în 
faţa porţii. Se și întunecase... N-avea rost să întoarcă murgul: ar 
însemna că dă bir cu fugiţii. Auzi tropot în spate și strigă fără să 
întoarcă capul: 

— Toată lumea după mine! 

Se porni o rafală de gloanţe, din care unul îl răni la mână; 
altele se izbiră de pieptarul de zale și căzură turtite. Durerea din 
braţ îl făcu să-și piardă cumpătul. Vru să sară în cetate prin 
spărtură, dar, de sus, de pe metereze, lanoș Magoș care 
conducea archebuzierii, recunoscându-l pe Pintea, ordonă: 

— Foc! 

O ploaie de săgeți se abătură peste cal și călăreț, deopotrivă. 
Murgul se prăbuși... Grigore mai avu putere să smulgă săgețile 
ce i se înfipseseră în braţ și în grumaz, aproape de ceafă, și 
rămase în nesimţire. Fu luat pe braţe și scos din iureșul bătăliei. 
Toader dădu semnal de retragere, cu jale în suflet. Voia să 
alerge grabnic la căpătâiul căpitanului, pe care-l zărise căzând 


din șa. Nădăjduia că murgul s-o fi împiedicat sau a fost rănit și 
că-l va afla pe căpitan teafăr. Dar inima îi era cuprinsă de 
presimţiri întunecate... 

În cort, căpitanul zăcea pe laviţă cu braţul și gâtul bandajate 
în feși înroșite de sânge. În jurul lui, încruntaţi, stăteau Imre și 
Sava, iar Piroș îi ţinea mâna teafără și lacrimile-i șiroiau fără 
vrere: 

— Să nu ne lași, căpitane! Ce ne facem fără tine? 

Grigore simţea că i se apropie ceasul de pe urmă și se 
străduia să-nchidă ochii bărbătește, ca un oștean. Nu scotea un 
geamăt, deși simţea că-l părăsesc puterile. „Păcat! - gândi el 
într-o frântură de clipă. Barem să fi trăit până vom fi cucerit Baia 
Mare...” Cele două lumânări din cort zvârleau licăriri slabe pe 
chipul palid al căpitanului, pe care începea să se zugrăvească 
seninătatea morţii. Toader, Imre și Sava erau muţi de jale și 
ochii le înotau în lacrimi. 

Grigore strânse mâna fetei și șopti fără putere: 

— Să se apropie și ceilalţi... 

Piroș le făcu semn. Aplecaţi deasupra laviţei, soţii căutau să 
prindă fiecare șoaptă a căpitanului: 

— Nu mă jeliţi, fraţilor! - rosti Pintea cu glas stins. Asta-i 
soarta oștenilor... Mi-am dorit să mor cu spada în mână și 
Dumnezeu mi-a ascultat ruga. Fruntea îi era brobonită și făcu o 
pauză, să mai prindă puteri: Tu, Imre, vei rămâne căpetenia 
oștirii, fiindcă-mi ești cel mai vechi soţ și cel mai vârstnic; 
suntem prieteni din Pitiritea - așa-i, smolitule? - și zâmbi chinuit 
de ţi se sfâșia inima. Voi, Toader și Sava, să-i daţi ascultare! 
Mâine-n zori porniţi iarăși asaltul cetăţii... fără mine... Intoarse 
capul către Piroș: Să-ţi cruţi viața, Roșcovano! Te rog în ceasul 
de sfârșit... Îţi las în grijă pe măicuţa și pe unchieșul Nichifor! Să 
le faci bătrâneţele ușoare, surioară, că merită din plin... 
Îngrijește-l și pe Sava, că-i voinic de nădejde, iar după ce se va 
sfârși răscoala, mutaţi-vă în Dragomirești, lângă măicuţa și Anuş 
neni. Nu le lăsaţi să-și sece ochii lăcrimând; tot nu mă vor scula 
din morți... 

Capul îi recăzu istovit. Le făcu semn să vină mai aproape: 

— Să ne luăm rămas bun, soţi viteji și credincioși... cât mai e 
vreme... Imre, Toader și Sava îl îmbrăţișară, iar Piroș îi săruta 
mâna în neștire: Așa, Roșcovano! - suspină Grigore. Dacă n-o 


am pe măicuţa la căpătâi în ceasul din urmă, barem să simt 
aproape o surioară... 

— Să chemăm pe preot, Grigore, să-ţi dea sfânta 
împărtășanie? - murmură Piroș cu glasul întretăiat de suspine. 

— Nu, Roșcovano! Chiar dacă am săvârșit păcate, Dumnezeu 
o să mi le ierte, fiindcă am vrut binele celor nevoiași și mi-am 
dat viaţa pentru ei. 

Închise ochii, sfârșit. Piroș porni să ţipe: 

— Grigore! Grigore! Căpitane! 

Muribundul redeschise ochii și zâmbi din nou: 

— O căpetenie de steag nu se văicărește ca o muiere 
nătângă. Fii bărbat, Roșcovano! Ca noi... 

S-a luptat cu moartea până la ivirea zorilor. Sutașii se tot 
învârteau pe lângă cort, să ducă vești voinicilor îndureraţi. Când 
Imre ieși în prag și-și scoase tichia, sutașii se descoperiră în 
genunchi. 

— Duceţi-vă, fraţilor, și vestiți soţii că viteazul Grigore Pintea 
a pornit în călătoria fără de sfârșit... 


* 


Grigore fu îngropat a treia zi, pe dealul de pe care se pornise 
asaltul. A fost o înmormântare sobră ca pentru un oștean viteaz, 
care ducea cu dânsul, în raclă, stindardul sub care a luptat, cel 
al răscoalei rakocziene: „Cum Deo, pro Patria et Libertate!” 

Astăzi, cei ce poposesc în Baia Mare se descoperă cu 
smerenie în fața dealului care poartă, până-n zilele noastre, 
numele viteazului Grigore Pintea... 


POSTFAŢĂ 


Răscoala a mai continuat încă șase ani, până în 1711. 
Rakoczi, ales principe al Ardealului, incerca să împace 
conflictele între nobili și iobagi, conflicte care se adânceau. Până 
la urmă însă, căzut sub influența nobililor și având strânse 
interese de castă cu ei, renunţă să ia o măsură definitivă, care 
ar fi ştirbit întrucâtva prerogativele nobiliare. 

Incapacitatea generalilor proveniți din nobilime - unii fără 
nicio pregătire militară - și trădarea multora dintre ei au făcut 
ca răsculații, care ajunseseră la un moment dat până sub porţile 
Vienei, să sufere apoi numeroase înfrângeri. Indeosebi în urma 
bătăliei de la Hochstaat, unde trupele austriece conduse de 
prințul Eugen de Savoia au învins decisiv armatele lui Ludovic al 
XIV-lea, iar acesta n-a mai avut posibilitatea să-i dea lui Rakoczi 
ajutorul făgăauit. 

Iosef I, suit pe tronul Austriei la moartea lui Leopold (1705), 
îndreptă trupele sale spre Ungaria și Ardeal, spre a înăbuși cât 
mai grabnic răscoala. Trădările se țineau lanț. Au trecut de 
partea austriecilor Kardlyi, Forgacs, Paul Esterhazy, generalii 
brigadieri Ocskay și Bezredy, contele Ștefan Csaky și însuși 
aghiotantul lui Rakoczi, Mihai losza. Csaky, care era și cumnat 
cu Bercseny și deţinea funcţia de comisar suprem pentru 
aprovizionarea oștilor curuțe, purta în buzunar o scrisoare 
semnată de generalii Glockelsberg și Herberville, care-i atestau 
credința către împărat, iar contele Nicolaie Palffy, ademenit de 
cei zece mii de taleri aur pe care împăratul îi pusese ca premiu 
pentru capul lui Rakoczi, umbla să-l prindă în capcană și să-l 
ucidă. Spre a-și ajunge ținta a trimis pe amanta lui să-l 
ademenească într-un loc anume, unde el aștepta ca o bandă de 
ucigași plătiți. Planul a fost dejucat de Rakoczi, care a bănuit ce 
se pune la cale, iar Palffy, îngrozit de urmările trădării sale ieșite 
la iveală, s-a refugiat la Viena sub pulpana împăratului. 

Văzânadu-se părăsit de cei mai apropiați colaboratori - care se 
temeau mai vârtos de izbânda iobagilor decât de tirania 
habsburgică - cu oștile derutate și aproape înfrânte, Francisc 
Rakoczi a pornit fără zăbavă la Petersburg, să ofere țarului Petru 
Iun tratat de alianţă în schimbul ajutorului militar. Dar nici Petru 
I - care îi făgăduise sprijin cu ani în urmă - n-a mai fost în 
măsură să-și țină cuvântul dat, întrucât oștile rusești erau 


angajate în războiul purtat cu regele Carol al XII-lea al Suediei. 
Acolo, în Rusia, Francisc Rakoczi a primit vestea că trădătorul 
Sandor Kardlyi a încheiat - în numele său - rușinosul tratat de 
pace de la Sătmar din 1 mai 1711, care prevedea capitularea 
necondiționată a curuților răsculați și depunerea armelor. 

Dezamăgit și cu idealul spulberat, Francisc Rakoczi s-a 
refugiat în Turcia, unde a murit pribeag și captiv la Rodosto, pe 
țărmul Mării de Marmara, în anul 1735. Singurul care s-a dovedit 
prieten statornic și devotat a fost Bercseny, care l-a urmat în 
exil și si-a găsit acolo sfârșitul. 


x 


Grigore Pintea, fiu de sutaș răsculat și el însuși un revoltat, a 
visat încă din copilărie să fie de ajutor iobagilor, fără să aibă o 
idee precisă de felul cum trebuie purtată lupta impotriva 
asupritorilor: nobili, generali, conducători ai clerului... A ales 
calea cea mai accesibilă pe acele vremuri - haiducia - prin care 
a izbutit să strângă în juru-i o armată impresionantă de iobagi 
revoltați și dornici de libertate. Dar, chiar în scurta perioadă în 
care a haiducit, obiectivele lui Pintea erau acele ale unui căpitan 
de oști, doritor să adune o armată disciplinată, înarmată și 
echipată, capabilă să înfrunte armata imperială, să alunge pe 
nobili de la cârma Ardealului și să apere apoi cuceririle 
revoluționare, libertatea și credința iobagilor. De aceea, fiecare 
plan, fiecare acţiune a lui Pintea și oștenilor săi erau 
subordonate unei idei centrale, militare și nicidecum unor acte 
sporadice de haiducie. Ele se integrau precis într-un plan 
general de răscoală, care să garanteze o viață mai puţin 
câinoasă pentru majoritatea populaţiei - iobagii de diferite 
naționalități. 

Chiar și faptul că, o dată cu primul semnal al răscoalei lui 
Rakoczi, Pintea n-a pregetat și s-a pus în fruntea răsculaților din 
Ardeal cu oastea lui - remarcabilă pentru acea vreme - cucerind 
majoritatea orașelor ardelene, dovedește că el a avut o clară 
viziune politică și socială și că a întruchipat în timpul scurtei și 
Zzbuciumatei sale bieti cele mai legitime aspirații de libertate și 
neatârnare ale iobagilor din Ardeal. Dotat cu un rar talent de 
organizator și de comandant, cu un nobil simţ de dreptate și 
egalitate socială, Pintea a știut să atragă de partea revoluției, 
alături de valahi, pe toți nedreptățiții unguri, secui și de alte 


naționalități,  înfrățindu-i în năzuința comună și înăbușind 
încercările de dezbinare pe motive rasiale și şovine, alimentate 
de nobili și de pătura reacționară a clerului superior. 

Cu toate acestea, condiţiile social-politice încă nu erau 
coapte, astfel că răscoala a trebuit fatalmente să fie înfrântă. 
Dar ea a grăbit procesul de lămurire în conștiința maselor 
exploatate și a germinat alte răscoale ce au avut loc, mai târziu, 
în Ardeal. 

Azi, visurile lui Gheorghe Doja, ale lui Grigore Pintea, ale lui 
Horia și Cloșca, au devenit realitate, sub cârmuirea clasei 
muncitoare condusă de partidul său revoluționar. Exploatarea a 
fost abolită, iar populația din Ardeal, egală în drepturi și 
îndatoriri, muncește înfrățită la construirea socialismului, alături 
de frații lor din întreaga tară, alături de puternicul lagăr al 
socialismului. 

Cu aceasta, s-a încheiat o pagină dramatică din glorioasa și 
frământata istorie a iobăgimii ardelene. 

